
În momentul de față, în Marea Britanie există 
nouă infractori condamnaţi care au primit din 
partea justiției dreptul la anonimat pentru tot 
restul vieții și cărora li s-au oferit nume și vieți noi 
după ce au fost eliberați din închisoare. Crimele 
pe care le-au comis erau atât de cunoscute, atât de 
larg mediatizate, încât amenințarea unor atacuri 
din partea justițiarilor în comunitate a fost 
considerată reală. Din acest motiv, tribunalele au 
luat măsura neobișnuită de a le acorda dreptul la 
anonimat pentru tot restul vieţii, protejându-i 
astfel de vătămări și oferindu-le o a doua șansă, 
sub controlul Serviciului de Probaţiune. 

Mulţi au salutat decizia, arătând că majoritatea 
acestor infractori erau doar niște copii când au 
comis infracțiunile. Însă alţii au considerat că este 
ceva nechibzuit, alarmaţi că acești infractori 
condamnați circulau acum liberi prin comunitate, 
invizibili și nedepistați. În mod normal, dacă se 
mută în cartier o persoană care a agresat sexual 
minori, ai dreptul să fii informat, conform Legii 
Sarah. Dar nu și în cazul acestor nouă agresori 
sexuali. Ceea ce unora li se pare bizar, ținând cont 
de cât de cumplite au fost infracțiunile lor și de 
faptul că cel puțin unul dintre ei a continuat să 
comită agresiuni grave, cu motivație sexuală, și 
după ce a fost eliberat. 

De-a lungul anilor, au fost făcute mai multe 
încercări de a-i „demasca“, presa tabloidă 
britanică în special făcând eforturi pline de zel să-i 
localizeze. Niciunul dintre ele n-a avut succes, cei 
nouă infractori rămânând ascunși și protejați 


până în ziua de azi. În Ochi pentru ochi, o abordare 
ficțională a subiectului, investighez ce s-ar 
întâmpla dacă ar reuși cineva să dezvăluie noile 
identități și domicilii ale acestor infractori 
cunoscuți — nu în presă, mijloace de informare 
sau pe internet, ci direct familiilor îndurerate. 
Rezultatul ar fi „justiția firească“, iar acești 
răufăcători ar ajunge să simtă întreaga povară a 
crimelor lor îngrozitoare? Sau ar fi o invitație 
pentru justițiari, sete de sânge și domnia gloatei? 

Ce ai simți tu dacă ai ajunge în cele din urmă 
față în faţă cu ucigașul copilului tău? 


Matthew Arlidge, iulie 2023 


Pentru mama mea, 
care m-a făcut ceea ce sunt 


Ziua întâi 


Capitolul 1 


I-a simțit înainte să-i vadă. Ce să-i fi trădat — o 
umbră  tremurătoare, sunetul respirației 
superficiale, un pas stângaci? Ori simţurile lui 
ascuţite care l-au alertat despre prezenţa Ior, 
instinctele de supraviețuire care-l ținuseră în viață 
atâta vreme? Oricum, un lucru era sigur. Îl 
găsiseră. 

Înăbușindu-și groaza, Mark Willis a mers mai 
departe. Pe frunte i se adunaseră broboane de 
sudoare, inima îi bătea nebunește, dar n-a 
încetinit pasul, cercetând din priviri clădirile și 
aleile umbrite. Complexul Rumworth era un loc 
nefericit, bântuit de copii care renunțaseră Ia 
școală, narcomani și săraci în stadiu terminal, dar 
lui Mark îi plăcea aici, mai ales după miezul 
nopții, când putea să vină și să plece după cum 
avea chef. Se delecta cu aceste momente fugare de 
libertate, când toată nefericirea, durerea şi 
violența trecutului păreau să se mistuie, când se 
simţea invizibil și în siguranţă. Se simţise bine în 
seara asta, mergând liniștit și nevăzut spre 
apartamentul lui micuț, cu cinci halbe de bere la 
bord, care-l făceau nepăsător, ba chiar euforic. 
Însă totul se schimbase într-o clipă. Acum se 
simţea cât se poate de treaz, cu mintea limpede, 
trupul pregătit pentru fugă, conștient de pericolul 
mortal în care se afla. 

Cum îl găsiseră? Ce-l trădase? Părea imposibil. 
Fusese foarte atent, foarte prudent — sălășluind în 
noua lui identitate, făcându-și o viață în orașul 
ăsta nou —, și totuși, cumva, știau. Următoarele 
câteva minute vor stabili dacă scăpa de pedeapsă 


sau avea o moarte brutală, singura lui speranță 
fiind elementul-surpriză, s-o rupă la fugă brusc, pe 
neașteptate, spre libertate. Dar în ce direcție s-o 
ia? Pe ce alee ar trebui să fugă? Dacă o nimerește, 
ar putea scăpa nevătămat, dar dacă nu... 

Acolo! Nu își imaginează. De data asta a auzit 
clar un pas printre umbrele Casei Lancaster, cel 
mai dărăpănat dintre cele cinci blocuri-turn care 
mutilau colțul ăsta năpăstuit din Bolton. A 
aruncat o privire spre blocul de apartamente care 
se năruia, așteptându-se să vadă o siluetă masivă 
în penumbră, dar spre surprinderea lui, atacatorul 
a renunțat cu totul la prudenţă și a ieșit în lumina 
chioară a felinarelor. 

Mark și-a ţinut răsuflarea, împleticindu-se 
puțin, incapabil să înțeleagă ce vedea. Silueta era 
înaltă și puternică, îmbrăcată cu blugi murdari, 
geacă de piele neagră și bocanci cu vârful de oțel. 
Purta mănuși, iar în mână strângea o rangă; 
lumina gălbuie slabă se reflecta în cârligul 
încovoiat dezgustător. Era suficient ca să-i îngheţe 
sângele în vine, dar chipul siluetei era cel care-l 
făcu să-și înăbușe un țipăt în gât. Doi ochi negri, 
rotunzi și strălucitori priveau printr-o mască de 
porc din latex, dându-i agresorului un aer 
neomenesc, animalic și nemilos. 

Silueta venea spre el, din ce în ce mai repede. 
Panicat, Mark se întoarse și porni în grabă către 
York House și pasajul subteran care l-ar fi putut 
duce încă spre un loc sigur, dar abia dacă făcuse 
un pas când se opri. O altă siluetă mascată la fel îi 
ieși în față, blocându-i calea. Și aceasta era 
înarmată și însetată de violenţă, iar din bot îi ieșea 
un șuierat triumfător. 

— Rahat... 

Cuvântul s-a revărsat din gura lui Mark, 

piţigăiat și sufocat. S-a întors din nou, sperând s-o 

neașteptate, spre libertate. Dar în ce direcție s-o 

piţigăiat și sufocat. S-a întors din nou, sperând s-o 


ia pe unde venise, spre Butcher's Arms, dar acum 
atacatorii au scos ultimul as din mânecă, o a treia 
siluetă care a apărut la 20 de metri în fața lui, 
învârtind degajat o rangă în mână. 

Tăcere. Mark a rămas încremenit în pasajul 
întunecos, cu agresorii înșirați în jurul lui. Intrase 
direct în capcana lor și acum avea să suporte 
consecințele. Violenţa era iminentă, setea lor de 
sânge era palpabilă, sentimentul lor de triumf, 
evident. Chiar acum, când stătea aici, tremurând 
de frică, ultimul venit a pufnit zgomotos, imitând 
grosolan un porc, iar sunetul dezgustător a 
răsunat din clădirile din jur. Fiecare celulă a lui 
Mark voia să-l facă să cadă în genunchi, să 
cerșească iertare, dar el știa că aici nu va exista 
milă. Ăsta era sfârșitul promis. 

Cei trei bărbaţi au făcut un pas în față. Apoi 
încă unul. Înaintau în continuare, cu răngile 
ridicate, pregătiți să-și doboare dușmanul lipsit de 
apărare. Mark le simțea mirosul de transpirație, le 
auzea răsuflarea hârșâită, le simţea euforia. Știa că 
din clipă în clipă va veni prima lovitură, sfâșiind 
piele și rupând oase, trântindu-l pe jos. După 
aceea, atacul va fi nemilos, trupul lui va fi zdrobit 
până nu va mai putea fi recunoscut, într-un act de 
răzbunare susținut și hotărât. Chiar acum, 
bărbatul cu cap de porc din fața lui își încorda 
brațul și se pregătea de atac, decis să dea prima 
lovitură, cea crucială... 

Mark se aruncă înainte, împingând palma în 
botul porcului. Atacatorul nu se așteptase să 
întâmpine rezistenţă și nu s-a apărat, iar Mark a 
fost încântat de sunetul nasului care se rupea, în 
timp ce atacatorul lui urla de durere. Elanul îl 
împinse în silueta solidă, pe care o dărâmă pe 
spate, rupând temporar linia agresorilor. Profită de 
ocazie și ţâșni înainte, îndreptându-se către 


spațiul care se deschisese pe neașteptate. O 
pereche de mâini aspre încercă să-l prindă și-l 
apucă de haina pufoasă, dar Mark își eliberă 
brațele și fugi mai departe, lăsându-i pe atacatorii 
nedreptățiți cu canadiana lui în brațe. Grăbi pasul, 
lovind cu picioarele în beton și îndepărtându-se 
cât mai mult de atacatori. Simți cum îi urcă în gât 
un râs isteric. După ce se aflase la doar câteva clipe 
de moarte, acum era liber și nevătămat, convins 
că poate fugi mai repede decât trei bărbați de 
vârstă mijlocie, că poate scăpa în umbrele casei 
sinistre pe care o numea cămin. N-avea nevoie 
decât de jumătate de oră ca să găsească un loc 
sigur, să dea un telefon. Putea supraviețui acestui 
coșmar, să scape cu viață, să folosească așa cum se 
cuvine cea de-a doua șansă pe care o primise. 

Auzi pași grei în spate, care-l smulseră din 
reverie. Atacatorii nu renunțaseră și veneau după 
el, bocănind pe ciment. A aruncat o privire peste 
umăr și a descoperit, spre groaza lui, că unul 
dintre bărbaţi e la mai puțin de trei metri de el, 
încordându-și toate tendoanele ca să-l ajungă din 
urmă. Panicat, Mark a mărit ritmul, simțind cum 
îi ard plămânii, cum îl dor picioarele de oboseală. 
Era încă în mare pericol, dar dacă reușea să iasă 
din complex, tot ar fi putut fi în siguranță. 

A zărit în față aleea centrală care dădea în 
strada principală și a sprintat spre ea, gonind spre 
salvarea lui. Dar speranţele i-au fost din nou 
spulberate. O dubă albă bloca intrarea centrală în 
complex, cu farurile orbitoare care parcă îl arătau 
cu degetul, ca să-l vadă atacatorii. Chiar atunci, 
ușa șoferului s-a deschis și a apărut încă un bărbat 
mascat. Mark s-a oprit brusc, panicat, reușind să se 
dea deoparte la timp când o mână s-a repezit la 
braţul lui. Fără să-i pese încotro se îndreaptă, a 


luat-o iar la fugă, preocupat doar să rămână în fața 
urmăritorilor. 

Se îndrepta spre marginea complexului, un 
labirint de alei înălțate, containere de gunoi și 
felinare care pâlpâiau. Pasajele erau întunecoase și 
periculoase și Mark s-a împiedicat de câteva ori, 
dar a ținut-o tot așa, fără să-și rupă ritmul. Cu 
siguranță că agresorii aveau să obosească la un 
moment dat, nu? O să renunțe la urmărire. Trecu 
de un colț și goni mai departe, observând abia în 
ultima clipă căruțul de cumpărături răsturnat. Sări 
instinctiv, abia evitând obstacolul, după care 
ateriză cu îndemânare pe beton. Cel mai apropiat 
dintre urmăritori n-a avut același noroc, dând 
peste cărucior înainte să cadă. Însuflețit, Mark a 
grăbit pasul. Distanţa față de urmăritori creștea și, 
dacă reușea să găsească o scară spre nivelul străzii, 
putea să scape de ei în întunericul de jos. Era 
domeniul lui, căminul lui în ultimii patru ani, iar 
supraviețuirea depindea de felul cum profita de 
acest avantaj. 

Se simţea încântat, energizat, în timp ce căuta 
din priviri, încrezător, o cale de scăpare, însă când 
alunecă după un colț, speranțele lui au fost 
spulberate. În beznă, în panica lui, nu calculase 
bine și țâșnise pe aleea greșită. Nu gonea spre 
libertate, ci spre o fundătură, parapetul metalic 
din fața lui, care-i apăra pe locatari de centură, 
distrugându-i ultima șansă de evadare. Mark s-a 
oprit alunecând și a privit în jur, căutând orice 
mijloc de scăpare, dar era blocat de ziduri de 
beton care-i ajungeau până la piept și de 
balustradele negre ostile din față. În urma lui, 
auzea patru rânduri de pași care încetineau, pe 
măsură ce urmăritorii lui se pregăteau să atace. 
Mark și-a rezemat fruntea de balustradă și a 
început să plângă; lacrimile i se scurgeau pe 


obraji, în timp ce tremura din toate încheieturile 
de frică. Nimeni nu merita să moară așa. 
— Haideţi, băieți, să-i dăm cadoul de Crăciun... 

Veneau spre el, cu armele ridicate. N-aveau să 
se grăbească, aveau să se înfrupte din durerea lui, 
să se distreze. Se întoarse spre atacatori, cu ochii 
dintr-odată sclipind sfidător. Chiar avea să-i lase 
pe tâmpiții ăștia fără minte să-l măcelărească cu 
sânge-rece? Avea să-i lase să câștige? De undeva, 
din adâncurile lui, se ridică o ultimă rămășiță de 
forță, de curaj. Urmăritorii erau la doar câţiva 
metri de el, pregătiți să lovească, dar el era hotărât 
să nu le dea satisfacție. Se răsuci, se prinse de 
balustradă și începu să urce. 

Agresorii urlară și săriră înainte, sfâșiindu-i 
blugii, dar Mark scăpă. Preţ de o clipă, se clătină 
pe balustradă, privind farurile strălucitoare care 
goneau pe drumul aglomerat de dedesubt, după 
care se aruncă. 

După câteva secunde, trupul lui lovi pământul 
cu un trosnet dezgustător, iar capul i se izbi cu 
putere de betonul nemilos. 


Capitolul 2 


Olivia Campbell a trântit portiera mașinii și s-a 
îndepărtat de ea în grabă. Traficul din Londra 
fusese criminal de dimineață, oamenii ieșiți la 
cumpărăturile de sărbători blocând toate arterele 
din capitală, și avusese nevoie de o oră să se 
târască de la Holloway în Tottenham. Și-a 
abandonat Corsa pe linia dublă galbenă și a pornit 
în fugă pe stradă, dureros de conștientă de cât de 
mult întârziase. Acum regreta că înghesuise în 
program două vizite înainte de evenimentul 
principal. Ambii eliberați condiționat fuseseră 
agresivi, întârziaseră și o făcuseră să piardă 
vremea, ceea ce însemna că acum întârziase cu 
mai mult de o oră și jumătate la prima ei ședință 
propriu-zisă cu Jack. Știa că n-avea cum să meargă 
bine — băiatul de 19 ani agitat era nervos când 
ajunsese aseară la noua lui adresă din Tottenham 
Hale și probabil că deja se urca pe pereți, convins 
că întârzierea ei prevestea un pericol sau un 
dezastru. Bineînţeles că era doar paranoia 
neîntemeiată — o văzuse de multe ori la eliberaţii 
condiționat cunoscuți —, dar asta n-avea să-i 
ușureze treaba în dimineața asta și era păcat, 
pentru că deja se simțea extenuată. 

Și-a croit drum grăbită spre casa banală cu 
două camere jos și două sus, pe ușa căreia atârna o 
coroniță festivă cu aer de scuză, și a cercetat din 
priviri strada, apoi a bătut de trei ori. A răspuns 
aproape imediat o voce, băiatul aflat chiar lângă 
ușă. 

— Cine e? a întrebat el încet, făcându-și simțit 
accentul din zona Tamisei. 


— Eu sunt. Olivia. 

— Ești singură? 

— Nu, sunt cu Baba-Cloanţa, răspunse ea sâcâită. 

— Cine? 

— Deschide naibii ușa aia odată! 

Vorbise cu asprime, dar nu voia să zăbovească 
în prag și să atragă atenția, iar răspunsul brutal 
avusese efectul dorit. Ușa se deschise încet, 
dezvăluind un chip tânăr și ștrengăresc care o 
privea pe deasupra lanțului. Îmblânzindu-și vocea, 
a continuat: 

— Uite ce-i, Jack, nu mă ţin de bancuri, dar e ger 
afară, așa că... 

În cele din urmă, tânărul a cedat și a scos 
lanțul. Ușurată, a intrat și a închis ușa în urma ei. 

— Cum te acomodezi? 

Intrând din hol în camera din față, Olivia a 
primit răspunsul, pentru că geanta lui Jack era 
unde o lăsase aseară. Simțindu-i iritarea, tânărul i- 
a evitat privirea, privind un punct de pe podea 
aflat chiar în fața adidașilor lui. 

— Haide, Jack, am discutat deja. Știu că tranziţia e 
descurajantă, dar trebuie să faci un efort. Înţeleg 
că aici nu-i chiar Ritz, a continuat ea, plimbându- 
și privirile peste zugrăveala verde-palid și 
șemineul rece crăpat. Dar poți să înveselești casa 
cu un pic de efort. Ar trebui să despachetezi, să te 
instalezi, apoi poate că putem vedea dacă reuşim 
să facem rost de niște postere. Ce-ți place? 
Rapperi? Grime? WWF? Sau fotbal? Eşti fan 
Arsenal, nu? Sunt dispusă să găsesc niște postere 
cu vedetele, Odegaard, Jesus, dacă te face să te 
simți acasă. 

Olivia detesta fotbalul, dar își făcuse temele. 
Efortul ei părea însă să n-aibă niciun efect, pentru 
că adolescentul posac rămânea în tăcerea lui 
împietrită. 


— Fi, hai, ajută-mă și tu, Jack. Înţeleg cât de greu 
e, dar... 

— Vreau să mă întorc, a izbucnit el, privind 
încăpățânat podeaua goală. 

— Poftim? 

— Vreau să mă întorc la centru. 

Oliviei i-a stat inima. O să fie mai dificil decât 
crezuse. 

— Am mai discutat. Nu poți să te întorci... 

— Îmi plăcea acolo, a insistat Jack, fără să-i ia în 
seamă răspunsul. Personalul se purta frumos cu 
mine și, știi, și băieţii erau în regulă. 

— Centrul securizat e numai pentru infractori, a 
ripostat Olivia hotărât. Ţi-ai ispășit pedeapsa, ai 
fost considerat apt pentru eliberare, așa că nu mai 
poți să stai acolo. 

— Dar nu sunt pregătit. 

— Trebuie să fii, Jack. Eşti un om liber. Asta-i 
viața ta. Ar trebui să te bucuri de ea. 

Era conștientă cât de neconvingător suna, 
ținând cont de mediul care nu te inspira, și era cât 
pe ce să facă o glumă, când își dădu seama că 
băiatul de 19 ani plin de coșuri plângea. 

— Te rog, încearcă să vorbeşti cu ei, a gemut el 
încet, smiorcăindu-se. Fă-i să înțeleagă. Dacă vreau 
să fiu închis, nu-i cel mai bine pentru toată 
lumea? 

— Nu decid eu, a răspuns Olivia precaută, șocată 
de afișarea bruscă a nefericirii. Regulile sunt reguli. 
Serviciul de Probaţiune te-a evaluat și te-a 
considerat apt pentru reabilitare. Știu că ești 
speriat, știu că te simţi pierdut, neajutorat chiar, 
dar am mai trecut prin asta și cu alţi tineri exact 
ca tine. Și chiar funcționează. 

Jack a ridicat privirea spre ea, cu ochii 
înlăcrimați și o expresie de neîncredere. 


— Sincer, Jack, ai atâtea. Un loc unde să stai, un 
serviciu, oportunităţi de instruire pe care să le 
exploatezi, plus că o să vin la tine de două ori pe 
zi ca să mă asigur că rămâi pe linia de plutire. Ce 
zici? Putem să ne descurcăm împreună? 

Băiatul a ridicat din umeri și și-a șters lacrimile, 
iar Olivia a considerat că e un semn bun, așa că a 
insistat mai departe. 

— Hai să mai recapitulăm o dată povestea ta, 
doar ca să ne asigurăm că s-au fixat toate detaliile. 
Numele? 

— Jack Walker, a răspuns el cu glas puțin 
tremurat. 

— Foarte bine. Vreun alt nume? 

— Nu, părinţii mei nu erau de acord cu al treilea 
nume. 

— Minunat. Vârsta? 

— 20. 

— Data nașterii? 

— 3 aprilie 2003. 

— De unde ești, Kyle? 

— Poftim? Pe mine mă cheamă Jack. 

Olivia încuviință și continuă, bucuroasă să 
vadă o urmă de zâmbet pe buzele adolescentului, 
clar mulțumit că n-a căzut în capcana ei. 

— De unde ești, Jack? 

— Inițial din Epping, acum stau în Tottehnam 
Hale. 

— Familia locuiește în apropiere? 

— Părinţii sunt plecați în Spania și am o soră în 
Birmingham. Căsătorită, dar fără copii. 

— Vă înţelegeți bine? 

— E-n regulă, aș zice. Toate surorile sunt, practic, 
o pacoste. 

Olivia își înăbuși un zâmbet. Ţinând cont că 
era un eliberat condiționat recalcitrant, 
adolescentul cu şcoala vieții era un actor decent. 


— Ești sănătos? 

— Nu stau rău, am un pic de astm. 

— Dar istoricul medical? Vreo urgență sau 
operații? 

— Mi-am rupt mâna când aveam nouă ani. A 
fost nevoie de operaţie. Am cicatricea asta, uite... 

Jack și-a suflecat mâneca și a arătat o cicatrice 
lungă pe braţul drept. De fapt, rana veche era de 
când fusese înjunghiat, dar urma era atât de 
dreaptă și de vagă, că n-aveai cum să-ți dai seama. 

— Bravo, Jack! E foarte bine. Ține-te de povestea 
asta și o să fii absolut în regulă. 

Jack a ridicat privirea spre ea, încă bănuitor, 
dar sperând că poate Olivia are dreptate. 

— Înainte să plec, am obligația să-ți reamintesc 
condițiile eliberării, a urmat rapid consilierul de 
supraveghere, dorindu-și să termine cu partea 
asta. Fără băutură, fără droguri. Fără musafiri 
acasă, decât cu permisiunea mea. Fără acces 
nesupravegheat la internet, fără niciun fel de 
contact cu copii și în niciun caz nu te întorci în 
Southend. 

— De ce-aș vrea să mă întorc în haznaua aia? a 
ripostat Jack scurt. 

— Așa te vreau! Doar să te asiguri că respecţi 
regulile astea, atâta tot. Pentru că dacă nu, o să 
ajungi în spatele gratiilor cât ai zice pește și n-o să 
mai fie un centru pentru infractori minori. O să 
fie o închisoare de Categoria A, cu toate pericolele 
și neplăcerile pe care le implică. Ne-am înţeles? 

Jack a încuviinţat, dar n-a spus nimic. Olivia 
era învățată — cei pe care-i supraveghea pe 
jumătate o disprețuiau, pe jumătate aveau nevoie 
de ea —, așa că a cedat. 

— Ai în frigider niște alimente de bază, dar mă 
întorc mâine cu niște semipreparate și bunătăţi. 
Deocamdată, instalează-te, uită-te la televizor și ai 


grijă să fii gata pentru serviciu dimineață. Uite 

detalii despre locul unde trebuie să ajungi, când 

trebuie să ajungi și cine e persoana ta de contact. 
l-a întins lui Jack o foaie A4 tipărită îngrijit. 

— E doar muncă fizică, dar unui băiat puternic 
ca tine ar trebui să-i meargă bine acolo și o să 
câștigi și un salariu decent. Maistrul angajează de 
multe ori foști condamnați, dar evident că nu știe 
care-i povestea ta adevărată. Crede că tocmai ai 
ieșit după șase luni pentru chestii minore locale. 
Nu face și nu spune nimic care să-l abată de la 
ideile astea. 

Jack s-a strâmbat, evident nedumerit de 
cuvântul de trei silabe pe care-l folosise. 

— Ține-te de poveste, i-a explicat Olivia. Un 
„amic“ mai mare te-a făcut să duci colete, dar ai 
scăpat de el acum și așa mai departe. 

Băiatul a încuviințat, revigorat, obţinând un 
zâmbet din partea Oliviei. 

— Sincer, ai priceput, Jack. Știu că n-ai avut 
niciodată o viață ordonată, dar e mai ușor decât 
crezi. Și poate o să fie un progres pentru tine. Așa 
că, te rog, profită de ocazie. Nu mulți primesc o a 
doua șansă, dar tu ai primit-o. Deci profită de ea. 

În drum spre Corsa ei, Olivia se întreba dacă 
mesajul ei ajunsese la băiat. Jack dăduse din cap, 
spusese tot ce trebuia să spună și păruse mândru 
că-și adusese aminte cu precizie detaliile despre 
noua lui identitate și poveste, dar nu cumva îi 
spunea ce voia ea să audă? Olivia simțea că 
lipsește ceva, un sentiment de convingere, de 
credință, poate, că putea să reușească. Clar păruse 
neliniștit de perspectiva noii lui vieţi, o ironie 
groaznică, ţinând cont de revolta pe care o 
provocase în presă și social media eliberarea lui. la 
să-l fi văzut acum, și-a zis Olivia sumbru, în timp 
ce se îndepărta în grabă de casa banală. 


Avusese o zi suficient de grea, dar încă nu 
terminase — parbrizul mașinii era împodobit cu o 
amendă de parcare proaspătă. Blestemând, a 
smuls-o de-acolo, a urcat în Corsa veche și a 
aruncat chitanța pe bancheta din spate, unde se 
cuibăreau alte șase. N-a pierdut nici măcar o clipă 
gândindu-se la ea și a pornit motorul mașinii care 
protesta. Întârziase deja la următoarea întâlnire. 


Capitolul 3 


Emily Lawrence mergea apăsat, cu capul în jos, 
prin ploaia torențială. Era o zi întunecată în 
Bridgend, rece și neiertătoare, iar majoritatea 
localnicilor se adăposteau înăuntru, ceea ce-i 
convenea de minune. N-avea nevoie de public 
pentru acest pelerinaj. 

Mergea grăbită pe aleea perfect întreținută, 
aruncând câte o privire spre pietrele de mormânt 
bine îngrijite de pe ambele părţi, unele dintre ele 
decorate pentru sezonul sărbătorilor. Veneau peste 
ea nume, date și tragedii de familie — mame care 
muriseră de tinere, gemeni pierduţi la naștere, 
cupluri îndrăgostite separate ani întregi până la 
reunirea finală —, dar nu înregistra nimic, abia 
păsându-i de dezastrele altora. Probabil că era 
justificat, pentru că avea motivele ei serioase să fie 
aici sau poate că așa îi era firea. Lumea spusese 
dintotdeauna că era egoistă. 

Ajunse la o răscruce și coti la dreapta, croindu- 
și drum pe pilot automat până la mormintele lor. 
Venea cu religiozitate, de două ori pe an, la ziua 
de naștere a lui Susan și apoi a lui Gwyneth, și 
abia dacă mai era atentă la drum. Picioarele, ca să 
nu mai vorbim de inima și conștiința ei, o duceau 
unde avea nevoie. Emily nu pierdea vremea 
niciodată, nu stătea la palavre, își îndeplinea 
îndatoririle rapid și eficient, după care se ducea 
spre casă simțindu-se pustiită și sumbră. Uneori, 
după câte o vizită mai tulburătoare ca de obicei, se 
întreba dacă are cu adevărat nevoie să vină aici, să 
se supună an după an acestui chin. Dar știa 
răspunsul înainte să pună măcar întrebarea, și de- 


asta se afla din nou la cimitirul din Bridgend. Era 
foarte potrivit ca vremea să fie așa întunecată azi, 
și-a zis ea, copleșită de amintirile dureroase care 
năvăleau una după alta. 

Scuturându-se de gândurile negre, Emily a 
încetinit când s-a apropiat de morminte și a mai 
verificat o dată să nu fie nimeni prin preajmă 
înainte să ajungă la ele. Pietrele de mormânt 
rămâneau imaculate, părând aproape lustruite în 
strălucirea blândă a soarelui  iernatic. 
Aranjamentele florale erau pline de viață și 
proaspete, marmura întunecată lucea, iar literele 
aurii erau curate și se distingeau clar, expunând 
detaliile tragediei lor: 


Susan Slater, născută august 1991, 
decedată martie 1992 
Gwyneth Slater, născută aprilie 1988, 
decedată noiembrie 1992 
Plecate dintre noi prea curând. 
Rămân veșnic în inimile noastre. 


Emily citise cuvintele de nenumărate ori, dar 
concizia lor, forța lor simplă o lăsa întotdeauna 
fără suflare. l-a scăpat un suspin și vederea i s-a 
încețoșat când i-au dat lacrimile. A strâns 
buchetul la piept, căutând alinare, deși spinii îi 
intrau dureros în piele. Era prea șocant, prea 
tulburător de suportat gândul că fetiţele astea 
nevinovate au murit în condiții cumplite, dar n- 
avea cum să se ascundă de realitatea chinului lor. 
Era ceva ce trebuia acceptat, deplin și adesea, ca să 
țină vie tragedia uciderii lor. Timpul nu vindeca și 
nici n-ar fi trebuit să vindece, atunci când morțile 
lor fuseseră atât de fără rost și de nenorocite. 

— Le cunoșteai, nu? 

Emily s-a întors surprinsă și a dat peste un 

bărbat mai în vârstă care se uita la ea. A clipit ca 


să scape de lacrimi și l-a privit pe intrus, genul 
elegant, militar, apărat de frig de o haină groasă și 
fular. Avea accent local și privirea pătrunzătoare și 
inteligentă, însă Emily nu-l recunoștea, iar 
întrebarea lui părea să fie nevinovată. 

— Nu în mod special, a minţit ea. Voiam doar să 
le aduc un omagiu. 

La început, bărbatul n-a spus nimic, intrigat 
poate de motivele pe care le-ar avea o femeie de 
vârstă mijlocie să vină pe o asemenea vreme să 
viziteze mormintele a două străine. Apoi 
trăsăturile i s-au relaxat ușor-ușor și pe chip i s-a 
întins un zâmbet trist. 

— Tocmai am fost la lris a mea, dar mă opresc 
întotdeauna o clipă și aici la întoarcere, să spun o 
rugăciune pentru micuțe... 

l s-a frânt vocea, iar Emily s-a întors, dărâmată 
de emoția străinului. 

— E insuportabil să te gândești prin ce-au 
trecut... 

Emily a încuviințat, dar nu s-a răsucit cu fața 
spre el, aplecându-se în schimb să pună florile pe 
morminte. Și atunci a observat picături de sânge 
unde ținuse strâns tijele pline de spini; și-a băgat 
repede mâinile în buzunare, ca să ascundă 
înțepăturile. 

— E de nedescris, serios, de ce sunt capabili 
unii... 

Bătrânul se ambala, prins în această tragedie 
locală celebră, pregătindu-se probabil pentru o 
denunțare îngrozitoare, însă Emily nu mai putea 
asculta nici măcar un singur cuvânt. A dat din cap 
cu tristețe spre el și a plecat, mergând pe propriile 
urme pe alee, dornică să scape de prezenţa lui, să 
se elibereze de locul ăsta cumplit. 

Venea în fiecare an și în fiecare an era disperată 
să plece, dar de data asta fusese mai rău ca de 


obicei. Ajunsese să se aștepte la durere, vinovăţie 
și suferință, însă intervenția tăioasă a 
pensionarului îi readusese un sentiment pe care îl 
îngropase de mult — teama. Accentul lui local 
puternic, emoția lui intensă, dezgustul vădit după 
30 de ani o aruncaseră înapoi într-o vreme când 
numele ei era echivalent cu sălbăticia și răul, când 
localnicii ar fi dezmembrat-o cu dragă inimă, când 
nu era o Emily Lawrence oarecare, onestă și cu 
nimic ieșită din comun. Amintirile o îngrozeau și 
acum şi simțea cum tremură din toate 
încheieturile în timp ce se îndrepta spre ieșire. 
Nicio vizită în Bridgend nu era lipsită de riscuri și 
probabil că se complăcuse crezând că poate să 
vină și să plece fără să fie depistată. Bătrânul 
domn părea destul de amabil și nu părea să îi 
arunce vreo acuzaţie anume, dar cum putea fi 
sigură? 

Uneori, simțea că oamenii pot să vadă direct 
prin ea. 


Capitolul 4 


Stătea cu ochii aţintiți în televizor, în timp ce 
emoțiile îl copleșeau. 

— Alături de noi astăzi pe canapea este Alison 
Burnham, a cărei fiică, Jessie, a fost ucisă în 2013 
de elevele Courtney Turner și Kaylee Jones. 
Autoarele acestei crime cumplite, care aveau doar 
11 ani la vremea aceea, au fost ulterior eliberate și 
trăiesc în comunitate. De-atunci, Alison a militat 
neobosit pentru sentințe cu custodie mai lungi 
pentru minorii care comit crime grave... 

Mike Burnham a scuturat furios din cap, 
nesigur dacă era mai furios pe BBC, care le 
exploata durerea, sau pe Alison, care fusese de 
acord să apară în emisiunea lor. Știa că fosta lui 
soție credea că face ceva bun, că scoate ceva 
pozitiv dintr-o tragedie îngrozitoare, însă era 
foarte dureros să audă ad nauseam detaliile acelei 
zile și, în plus, la ce bun? Nimeni nu le asculta 
niciodată pe victime. Făptașii, infractorii erau cei 
care se alegeau cu toată atenţia, iar sistemul 
justiției penale se dădea peste cap ca să-i 
favorizeze pe ei. Poate campania o ajuta pe Alison 
să nu se mai gândească la trauma lor comună, dar 
până la urmă nu schimba nimic. 

— Mike, vrei să...? 

Și-a dat seama că secretara showroomului încă 
îl aștepta să semneze contractul de vânzare. Și-a 
trecut privirea peste lista de ferestre și uși, după 
care și-a mâzgălit semnătura, apoi s-a îndepărtat, 
ducându-se mai aproape de televizor și sorbind 
cuvintele prezentatorului: 


— Azi-dimineaţă, Kyle Peters, cel care l-a ucis pe 
Billy Armstrong în Southend în 2015, a fost 
eliberat și a primit o nouă locuință în Marea 
Britanie, sub o nouă identitate. Alison, ca o 
persoană care a trecut deja prin asta, care a trebuit 
să facă față eliberării ucigașelor fiicei sale, ce simți 
în dimineaţa aceasta? 

— Păi, evident că toată compasiunea mea se 
îndreaptă spre familia lui Billy. Știu exact cum se 
simt, cât de furioși și supăraţi trebuie să fie. Am 
crezut dintotdeauna că omorul trebuie să implice 
o condamnare pe viață obligatorie, indiferent de 
vârsta făptașului, și iată, avem din nou o situație 
în care sistemul penal dezamăgește victima și 
familia ei. 

De ce? De ce trebuia s-o țină tot așa? De fiecare 
dată când se gândea că ar putea să revină la o 
oarecare normalitate, când lumea ar fi putut să-l 
vadă ca pe un om obișnuit, și nu ca pe tatăl unui 
copil ucis, hopa! — apărea Alison, la televizor, la 
radio, vorbind despre Jessica, despre Courtney 
Turner și Kaylee Jones, băgând povestea pe gâtul 
tuturor. De ce se simțea obligată să facă așa ceva? 

— Bineînţeles, gângurea prezentatorul. Presupun 
că zile ca asta trebuie să reînvie amintiri dureroase 
despre ce s-a petrecut cu familia ta. Moartea 
micuţei Jessie, arestarea, procesul... 

— Nu, a șuierat Mike, furios și ofensat. Era 
Jessica, niciodată Jessie... 

În birou începuseră să se întoarcă spre el 
capete, însă Mike nu se putea abține. Ziarele, 
canalele de știri hotărâseră să-i spună fiicei lor 
„Jessie“, pentru că suna mai drăgălaș, mai tragic. 
Dar ei nu-i spusese nimeni așa, niciodată. 

—  Documentează-te! Fă-ţi naibii meseria! 
mormăi el enervat. 


La televizor, Alison nu luase în seamă gafa și 
răspundea la întrebare, intrând în joc. 

— A avut un efect profund asupra surorii mai 
mici a Jessicăi, Rachel, dar toți am suferit. Eu am 
renunțat la serviciu la scurt timp după ce s-a 
întâmplat, apoi căsnicia mi s-a destrămat... 

Când o să se oprească? Ce realiza cu toată 
povestea asta, în afară de umilirea celor care 
suferiseră deja destul? Depășea orice imaginație că 
Alison putea să fie atât de naivă. 

— Scuze, Mike, tot eu sunt... 

Mike s-a scuturat și s-a întors, observând că 
secretara timidă venise înapoi. 

— Te așteaptă clienţii tăi de la ora 10... 

A făcut semn cu capul spre sala de primire a 
clienților, unde se foia nerăbdător un cuplu de 
vârstă mijlocie. 

— Scuze, eram departe... 

Femeia i-a zâmbit compătimitor, dar n-a spus 
nimic, părând ușor stingherită, de parcă n-ar fi 
știut cum să se poarte cu el. Mike și-a aruncat 
privirea prin birou și și-a dat seama că mai mulți 
colegi se uitau la el, clar neliniștiți de bombănelile 
lui furioase către televizor. Brusc, s-a simțit ridicol 
și jenat, ceea ce n-a făcut decât să-l înfurie și mai 
tare. De ce să fie jenat? Doar el nu făcuse nimic 
greșit. 

Și-a luat haina și a încercat să se adune, dar 
cuvintele lui Alison interveniră din nou. 

— Bineînţeles, cel mai important e că ne e dor de 
fetița noastră. Aducea întotdeauna lumină, 
bucurie în orice cameră intra... 

Mike a închis ochii — durerea ascuţită revenea, 
amenințând să-l copleșească —, după care s-a silit 
să revină în prezent și să-și înăbușe emoțiile. S-a 
întors, a luat telecomanda și a închis furios 
televizorul, după care s-a îndreptat cu pași apăsați 


spre showroom, cu 12 perechi de ochi urmărindu- 
i fiecare pas. 


Capitolul 5 


Și-a tras un fotoliu din cealaltă parte a camerei 
și l-a așezat în fața televizorului. S-a oprit să-și 
admire opera și și-a umflat obrajii, încruntându- 
se. Ar fi stat cu spatele la ușă, ceea ce-l neliniștea, 
astfel că a dus înapoi fotoliul de unde-l luase. 
Jocul ăsta muzical cu scaune era distractiv — la 
centrul pentru infractori minori, orice bucăţică de 
mobilier era fixată în podea. Aici, putea să mute 
orice voia, de câte ori voia, putea face locul să-i 
reflecte dorințele, nevoile și personalitatea, nu că 
ar fi știut ce mai era și asta. 

Totuși, părea că e singurul avantaj în noua lui 
situație, iar Jack s-ar fi întors într-o clipă la centru 
dacă avea ocazia. Era indiscutabil cel mai bun loc 
în care trăise vreodată, singurul loc unde se 
simțise vreodată în siguranță. Casa familiei fusese 
un vârtej de haos, violenţă și abuz, unde nu erau 
împărțite niciodată vreo vorbă sau faptă bune. 
Dimpotrivă, centrul fusese un model de ordine, 
disciplină și strădanii. Jack avusese un program 
variat de cursuri și activități, o mulțime de 
posibilități să facă sport, bani să cheltuie la 
cofetărie și sesiuni regulate pe PS5. Sigur că nu 
mersese totul fără hopuri. Cu tot ce se întâmplase, 
tot îi era dor de familie și fusese trist când vizitele 
maică-sii se răriseră, dar fusese în general o 
experiență pozitivă. 

Băieţii, o amestecătură de hoți de mașini, 
incendiatori și dealeri de droguri, erau un anturaj 
potrivit și erau și de încredere — frați mai buni 
decât fuseseră vreodată cei adevărați. 


Tocmai umorul, zeflemeaua, prezența lor îi 
lipseau acum lui Jack. Eddie, puștiul metis care nu 
se dădea niciodată înapoi de la o provocare, 
depășind băieți de două ori cât el cu limba lui 
ascuțită și lipsa totală de frică. Tally, farsorul înrăit 
și artistul talentat, care făcea caricaturi geniale 
profesorilor lor, și bineînțeles Deano, care avusese 
întotdeauna grijă de Jack, deși știa destul de bine 
cine era. Nu prea înţelesese niciodată loialitatea și 
afecțiunea pe care i le arăta Deano, dar îi era bine 
și acum tânjea după ele. 

Ce-l aștepta aici, în casa asta necunoscută, în 
orașul ăsta necunoscut? Nimic în afară de 
plictiseală și disperare. Nu se descurcase niciodată 
bine de unul singur, nu știuse cum să stea în loc și 
ultimul lucru de care avea nevoie era să se 
gândească. Voia să fie ocupat, activ, distras, cum 
era la centru, însă era singur și pe cont propriu, cu 
prea puţine de făcut. Sigur, putea să dea drumul la 
televizor, să se uite la unul dintre canalele 
selectate cu atenţie, dar putea asta să umple golul? 
Să alunge gândurile întunecate, sâcâitoare, care 
amenințau să-l copleșească? Pentru că nu numai 
plictiseala îl făcea să fie agitat și distras în seara 
asta. Ci și teama. 

Nu recunoscuse în fața consilierului de 
probaţiune, Olivia cea plină de bune intenții, dar 
era îngrozit, nesigur cum o să supraviețuiască aici, 
ce i-ar putea aduce viitorul, ce s-ar putea întâmpla 
dacă e demascat. Se iscase furie de-a binelea în 
legătură cu eliberarea lui. Ziariști de la tabloide, 
anchetatori din poliție, chiar și oameni complet 
străini l-ar fi spânzurat bucuroși, dar furia lor era 
nimic în comparaţie cu a rudelor victimei. Dacă 
închidea ochii, Jack încă și-l putea imagina pe 
tatăl băiatului urlând la el când fusese luat, 


încurajat de vreo doi dintre fraţii lui, care păreau 
că vor să-l sfâșie. 

De-a lungul anilor, își  trâmbițaseră 
convingerea că Jack merita o moarte bruscă și 
brutală, iar verdictul lor distrugător se bucurase de 
un sprijin considerabil în lumea largă. Pentru 
opinia publică, Jack era demn de dispreţ, 
dezgustător, o pată pe obrazul societății. Zărise 
chioșcurile de ziare pe drum încoace, văzuse 
titlurile care descriau CHIPUL INFAMIEI, chiar sub 
poza aia respingătoare cu el într-un trening 
mizerabil, cu părul într-o parte și expresia ursuză. 
Asta era tot ce știa lumea despre el — fotografia 
mizeriei și degradării — și asta era tot ce voia să 
știe. Oamenilor nu le păsa de situația lui, de 
povestea lui — nu, era inuman, un câine care 
trebuia ucis. Asta era moștenirea lui, recompensa 
pentru crimele lui: ostilitate, izolare și pericol. 

Avea ceva care să-l țină departe de gândurile 
astea morbide? Să-l împiedice să-și piardă ușor- 
ușor mințile? Nimic, cu excepția tăcerii 
zdrobitoare a casei ăsteia lipsite de viață. Jack 
încerca să fie mai optimist, să profite de noua lui 
situație, dar în realitate nu se mai simțise 
niciodată atât de singur, atât de nefericit, atât de 
speriat ca în seara asta. 


Capitolul 6 


Și-a dat seama imediat că se întâmplă ceva. 

Olivia reușise cu greu să se întoarcă la sediul 
central al Serviciului de Probaţiune din Petty 
France, aflat la o aruncătură de băț de Parcul St 
James, așteptându-se să fie nevoită să participe la 
încă o evaluare la șase luni, dar abia pusese 
piciorul la etajul al cincilea când simțise: un val 
de energie nervoasă care pulsa prin departament. 
Colegii treceau în grabă, telefoanele sunau fără 
încetare și, pe deasupra, se simţea un freamăt de 
discuții febrile. 

În drum spre biroul său, Olivia l-a zărit pe Isaac 
Green și i-a făcut semn să vină la ea. Veteranul de 
55 de ani s-a apropiat șchiopătând, pe jumătate 
amuzat, pe jumătate dezamăgit de expresia ei 
nedumerită. 

— Totdeauna ultima care află, nu? 

— Nu face mișto de mine, Isaac. Ce se-ntâmplă? 

Isaac s-a așezat pe biroul ei și s-a aplecat, 
coborând glasul când i-a răspuns: 

— Liam Sullivan a fost urmărit și a murit în 
Bolton azi-dimineață. A sărit de pe o pasarelă pe o 
șosea cu două sensuri ca să scape de trei huligani 
cu răngi. 

— Cine-i Liam Sullivan? 

— Numele adevărat — Mark Willis. 

Acum a înţeles Olivia despre ce era vorba. 

— Doamne, Dumnezeule, am lucrat cu omul ăla, 
a răspuns ea fără suflare. Adică l-am monitorizat 
când s-a mutat în Bolton. El era băiatul de 12 
ani... 


— Care a violat și a ucis o văduvă de 78 de ani. 
Acum te-ai prins... 

Vorbise cu umor sec, dar expresia lui 
contrazicea lipsa de seriozitate a replicii. Era un 
dezastru, un eșec catastrofal pentru Serviciul de 
Probațiune și toată lumea din clădire știa. 

— Știm ce s-a întâmplat? a întrebat Olivia cu 
disperare. 

— Doar atât, deocamdată. Willis a fost ascuns în 
Bolton în ultimii patru ani, a stat într-un 
apartament de doi bani, a lucrat într-o fabrică de 
logistică. S-a străduit, mai mult sau mai puțin. 
Câteva delicte minore pentru furt, consum de 
droguri, dar nimic îngrijorător. Oricum, martorii 
spun că a fost atacat la primele ore ale zilei de trei 
bărbați cu măști de porc. 

Înainte să se poată controla, Oliviei i-a scăpat 
un hohot de râs șocat, ceea ce i-a atras o privire 
dezaprobatoare din partea lui Saul, noul ei coleg. 
S-a întors și a șoptit fără să-i vină să creadă: 

— Erau îmbrăcați în porci? 

— Porci cu răngi, dacă-ți vine să crezi. Poliția 
anchetează dacă a avut legături cu bandele, dacă a 
avut ceva de-a face cu drogurile sau... 

— Nicio șansă. Willis era un vierme, un laș. N-ar 
fi avut tupeu pentru așa ceva, specializarea lui 
erau mai degrabă bătrânele lipsite de apărare. 
Trebuie să fi fost o răzbunare. 

— Și de-asta șefii sunt încuiați de două ore într-o 
ședință de criză. O breșă de securitate ca asta... în 
fine, e știre de deschidere la toate jurnalele. 

Ceea ce era eufemismul anului. Dacă era 
adevărat, dacă acoperirea lui Mark Willis fusese 
deconspirată de justițiari sau rude puse pe 
răzbunare, atunci știrea avea să fie la ordinea zilei 
săptămâni în şir În istoria Serviciului de 
Probaţiune nu se mai petrecuse nimic atât de grav 


și anunța probleme serioase pentru toţi cei 
implicaţi. 

— Uită-te la ei, a continuat Isaac, arătând cu 
capul spre sala de ședințe, ticsită cu conducerea 
Serviciului. Ai zice că nu-s în stare nici să-și lege 
șireturile. 

În timp ce Isaac își vărsa mai departe focul, 
lamentându-se în legătură cu situaţia actuală a 
Serviciului, privirea Oliviei s-a îndreptat spre 
cercul de bărbați și femei îmbrăcaţi elegant închiși 
în biroul directorului. Erau un grup amestecat din 
punct de vedere al trecutului, experienţei și 
cunoștințelor — unii dedicați și muncitori, alții 
oportuniști și mediocri, alții, criticați pe față și 
cinici. Dar toți aveau aceeași expresie azi — 
preocupare gravă amestecată cu o idee de panică. 
Olivia i-a privit unul câte unul, curioasă să știe 
cine vorbea, ce dispoziție aveau și chiar și ce 
spuneau, dar era greu de citit pe buze de la 
distanță. S-a uitat la Bridget, cu fața ei îngustă și 
trăsături ascuţite, care adora de-a dreptul crizele, 
după care s-a mutat la Philip, cel mai impasibil 
din conducere, apoi privirea i s-a oprit asupra lui 
Christopher Parkes, un bărbat de vreo 50 și ceva 
de ani, chipeș și taciturn, care stătea foarte 
nemișcat, ascultând expunerile frenetice ale 
celorlalți. Oare-i putea simți privirea? Sau își 
imagina ea? Oricum, directorul adjunct s-a întors 
ușor pe scaun și și-a mutat privirea, uitându-se 
direct în ochii ei. Pentru o clipă, a menţinut 
contactul vizual, iar între ei a trecut un impuls 
electric; apoi, el și-a îndreptat din nou atenția 
către ședință. 

— Mă asculți măcar? tocmai spunea Isaac, 
torentul lui de plângeri oprindu-se brusc. 

Revenindu-și, Olivia i-a zâmbit prostește, 
obținând un zâmbet obosit din partea colegului 


ei. 

— Categoric, Isaac. Și sunt de acord cu tot ce-ai 
zis. 

— Cum să nu... 

Isaac a plecat clătinând din cap și a șontâcăit 
până la biroul lui. Olivia l-a privit cum se 
îndepărtează, stând și cercetând din priviri restul 
departamentului. Încăperea asta, o rămășiță 
întinsă din vremuri cu finanțare mai bună, abia 
dacă era o treime plină de obicei, dar azi erau 
ocupate toate birourile; consilieri de probaţiune și 
șefi și subalterni ocupându-se de e-mailuri, 
recitind protocoale, dând telefoane ca să-i verifice 
pe cei pe care-i monitorizau și să se asigure că sunt 
în siguranță. Era cea mai bună exprimare vizuală a 
panicii pe care puteai spera s-o vezi — o dovadă a 
șocului profund pe care-l resimțea toată lumea la 
vestea uciderii lui Mark Willis. Olivia s-a așezat, s- 
a logat în sistem, și-a accesat fișierele ei, s-a întins 
după telefonul ei și s-a pregătit pentru o serie de 
discuţii dificile. Erau încă multe necunoscute 
legate de crima din Bolton — cine, cum și de 
ce —, dar un lucru era clar: pentru Olivia și pentru 
toți ceilalți din clădire Crăciunul tocmai fusese 
suspendat. 


Capitolul 7 


„O, Betleem, oraș micuţ, cum dormi de liniștit, 
în timp ce mii de stele sus aleargă-n infinit...“ 

Armata Salvării cânta din toți rărunchii, 
înveselindu-i pe cumpărătorii de pe High Street 
din Croydon cu zăngănitul din cutiile metalice de 
colecție. Lui Russell Morgan îi plăceau colindele 
bune, avea amintiri fericite de când cânta în 
copilărie la biserică, dar această interpretare 
profană nu-l interesa, așa că a trecut pe lângă ei 
fără să-i privească. În seara asta n-avea ochi decât 
pentru Amber. 

— Zi-mi să tac dacă te plictisesc. Sunt în stare să 
vorbesc toată seara despre nebuniile tinereții, 
continua Amber veselă în timp ce mergeau pe sub 
luminile sclipitoare de pe High Street. 

— Glumești? Îmi place de nu mai pot să te- 
ascult. 

Amber a râs și a roșit. Russel s-a simţit brusc ca 
un prost, ca și cum ar fi spus prea mult, așa încât 
și-a moderat entuziasmul. 

— Vreau să zic că-mi place să aud despre tine. 
Prin ce-ai trecut, ce planuri ai... 

Vorbea serios, dar era adevărat și că îi plăcea 
sincer să asculte glasul lui Amber — atât de blând, 
atât de catifelat, atât de feminin. Totuși, era prea 
devreme în prietenia lor să fie așa de deschis. Se 
cunoșteau doar de trei săptămâni, Amber fiind o 
nouă participantă la ședințele lui bisăptămânale 
de la Narcomanii Anonimi și, deși se amorezase pe 
loc de blonda de 20 și ceva de ani, nu voia să pară 
exagerat sau, mai rău, desfrânat. 


— Nu cred că sunt prea multe de spus, a răspuns 
Amber, părând să nu-și dea seama de jena lui. Ai 
aflat de asocierea mea de lungă durată cu vechii 
mei prieteni Charlie! și Horse? și, în privința 
planurilor de viitor, nu sunt sigură că am vreunul. 
Să supraviețuiesc, aș zice. 

Russel a ignorat referirile la droguri, nici nu 
voia să se gândească la ele, propriul abuz de 
substanţe interzise fiind acum doar o amintire 
îndepărtată. Nu, voia să știe mai multe despre 
adevărata Amber, care îi era situația acum și dacă 
ar fi putut figura și el în planurile ei de viitor. 

— Dar de Crăciun? Eşti în Londra sau...? 

— Sigur, o să fiu pe-aici. Ca să fiu sinceră, n-am 
unde altundeva să mă duc. 

Peste Amber păru să se coboare un nor și se 
posomorî brusc. Russell regretă imediat că se 
interesase — o întrebare prostească, lipsită de 
tact —, dar ca să fie onest, își ieșise cu totul din 
mână. Nu mai arătase un interes real față de 
nimeni în ultimii ani. 

— Îmi pare rău, nu-i nevoie să discutăm despre 
asta, dacă nu vrei. 

— Nu, e-n regulă, l-a liniștit Amber. Doar că mi 
se pare dificilă perioada asta a anului. În copilărie, 
o adoram. Eu, mama și sora mea puneam mult 
suflet, ne cumpăram reciproc tot felul de lucruri 
nebunești și prostești. În plus, era întotdeauna o 
grămadă de mâncare și de băutură. Dar cea mai 
bună parte... partea cea mai cea erau excursiile la 
Brighton, să vedem luminiţele de Crăciun. Mi-ar 
plăcea la nebunie să merg din nou, de fapt mi-ar 
plăcea la nebunie să le mai văd pe ele... Dar n-aș fi 
binevenită acasă, cred că anul ăsta o să fiu doar eu 
cu discursul regelui... 

Vorbise cu un zâmbet strâmb, dar era împletit 
cu tristeţe. 


— Îmi pare rău, Amber, e greu. Dar dacă te 
consolează cu ceva, știu cum te simți. 

— Și tu ești tot băiatul fără prieteni? Singur- 
singurel... 

— Mai mult sau mai puţin, a zâmbit el ridicând 
din umeri. 

— Nu face pe timidul cu mine, Russell. Cum se 
zice în grup? Să împărtășești înseamnă să arăţi că- 
ți pasă... 

Russell a râs: 

— Cât timp ai la dispoziție? 

— Tot timpul din lume. 

Era evident o declarație obiectivă, dar mai era 
oare și altceva în tonul ei? Încurajare? Afectiune? 

— Tata e la închisoare, mama a murit demult, 
mărturisi Russell. Sunt doar cu frate-meu, Chaz. Și 
el e dependent, așa că încerc să-l evit. M-am mutat 
la Londra din Luton ca să mă îndepărtez de tot 
rahatul ăla, m-am descurcat de unul singur de- 
atunci. Sunt contabil calificat, dar sper să devin 
curând director financiar, poate chiar să am firma 
mea într-o bună zi... 

Povestea de acoperire se revărsase din el, 
minciună după minciună, sunase firesc și absolut 
credibil. Ciudat că procesul ăsta îl stresa cândva — 
să încerce să-și aducă aminte detaliile, să se 
străduiască să nu facă greșeli. Acum, se bucura 
sincer de spectacol, trăind fiecare moment al 
„poveștii“,  înfrumusețând fiecare eveniment, 
vorbind entuziast despre fiecare vis de viitor. De 
fapt, după 18 ani, devenise atât de bun la etalarea 
acestor născociri, atât de versat în contopirea cu 
noua lui identitate, încât cu greu mai putea 
distinge adevărul de ficțiune. Și așa îi și plăcea. 

A luat-o pe Amber de braț și a continuat să 
repete papagalicește povestea născocită a vieții lui, 
plimbându-se voios cu noua prietenă prin 


mulțimea de oameni ieșiți la prânz, scăldat în 
strălucirea caldă a luminiţelor sclipitoare de 
Crăciun. 


Cocaină, în lb. eng. în argou (N.t.). 
H 


1 
2 Heroină, în lb. eng. în argou (N.t.). 


Capitolul 8 


Când a parcat în fața casei ei modeste, Emily 
Lawrence a constatat alarmată că în camera din 
față erau aprinse luminile. S-a uitat încruntată la 
ceas. Mersese bine, gonise pe M4 din Țara Galilor 
până la Reading și ajunsese acasă cu câteva ceasuri 
înainte de ora la care trebuia să vină Sam de la 
școală. Sperase să aibă parte de un moment în care 
să se adune, să asimileze emoţiile pe care i le 
provocau întotdeauna vizitele la Bridgend, ca să 
poată fi veselă ca de obicei când ajungea el acasă. 
Dar luminile care se întrezăreau printre draperii îi 
declanșaseră alarmele. Stinsese totul când plecase 
de dimineață, trăsese draperiile, încuiase de două 
ori ușa, se asigurase că totul era cât se poate de 
sigur și casa nu iese cu nimic în evidenţă. Și 
atunci, cine intrase între timp? Cine era în casa 
ei? 

A închis portiera fără zgomot și a pornit în 
grabă spre ușă, scoțându-și cheia. Era puțin 
probabil să fie consiliera ei de probaţiune — venea 
doar o dată pe lună și suna întotdeauna înainte. 
Să fi fost Paul? Era posibil, dar fostul ei soț n-avea 
cheia, cum să fi intrat? În cazul ăsta, putea să fie 
altcineva, cineva cu intenții rele? Dar chiar și așa, 
de ce să-și anunțe prezența lăsând luminile 
aprinse? Să fie vorba de un jaf? Ar fi un dezastru, 
mai ales atât de aproape de Crăciun... 

l-au năvălit în minte o mulțime de gânduri 
cumplite, dar în timp ce băga șovăitor cheia în 
broască, a auzit dinăuntru un hohot de râs. Și-a 
încordat auzul și a distins răpăitul scăzut al unor 


voci masculine și sunetul inconfundabil al unui 
joc cu împușcături pe Xbox. 

— Fir-ar al naibii, Sam! a mormăit ea înfuriată, 
răsucind cheia în broască și intrând grăbită. 

A închis ușa, și-a aruncat geanta în hol și a dat 
buzna fără întârziere în camera din față. Când își 
făcea intrarea dramatică, doi adolescenți au sărit 
în picioare. Sam și Gavin, cel mai bun prieten al 
lui, au părut surprinși, apoi și-au dat seama că vor 
avea probleme. 

— Ce dracu’ se-ntâmplă, Sam? E ora 14. De ce nu 
ești la școală? 

A urmat o scurtă tăcere, după care: 

— Oră liberă. 

— Eşti în clasa a LX-a, n-ai ore libere. 

— Exact, doamnă Lawrence, a răspuns Gavin 
curajos. De fapt, a fost zi de instruire pentru 
profesori. Sam și cu mine am uitat cu... 

— Nu mă lua pe mine cu de-astea, a fost zi de 
instruire pentru profesori acum două săptămâni. 
Aţi ajuns măcar la școală azi? 

Întrebarea era adresată fiului ei, iar expresia lui 
vinovată i-a spus tot ce trebuia să știe. 

— Aţi chiulit? 

— Ca să fiu sincer, doamnă Lawrence, Sam nu se 
simțea bine. M-am oferit să stau cu el până 
ajungeați... 

— Ține-ţi gura! a ripostat Emily, reducându-l la 
tăcere. M-am săturat de minciunile și de vrăjelile 
voastre ieftine. Te citesc ca pe-o carte deschisă, 
Gavin Williams, așa că ia-ți atitudinea negativă și 
gura aia mincinoasă și ieși din casa mea. Nu vreau 
să te mai văd pe-aici. 

Gavin părea uluit, ca și cum ar fi încasat o 
palmă, dar Sam i-a sărit în apărare. 

— Nu vorbi așa cu el... e prietenul meu. 


— Mare prieten îți mai e! Nu face decât să te 
ducă pe căi greșite. 

— Nu-i adevărat. A fost ideea mea să chiulim azi, 
Gavin a încercat să mă facă să mă răzgândesc. 

— Ca să fiu sincer, e adevărat, a încuviințat 
Gavin, dar speranţele lui de suspendare a sentinței 
au fost spulberate rapid. 

— Tot aici ești? a întrebat Emily. 

De data asta, adolescentul stângaci a prins 
mesajul și și-a luat rucsacul. 

— Scuze, amice, a zis el în drum spre ieșire, 
plecând grăbit din cameră. 

După câteva clipe, s-a auzit trântindu-se ușa de 
la intrare. 

— Ce dracu’ a fost în capul tău? a întrebat Emily, 
luându-l în colimator pe băiatul ei. De când ai 
început să chiulești? 

— N-am chiulit decât de câteva ori, nu-i mare 
lucru. 

— Nu-i mare lucru? a explodat Emily. Ai 
examenele GCSE anul viitor! 

— Și o să mă descurc bine, OK? Azi aveam mai 
multe ore de științe și știi că nu sunt bun. 

— Nu asta-i ideea. Eşti la școală ca să înveţi și nu 
poți să înveți jucând Call of Duty cu tâmpitul ăla. 
În plus, știi foarte bine că vreau să știu unde ești 
în orice moment. Chiar așa, de ce n-am primit 
niciun telefon de la școală, să mă întrebe pe unde 
umbli azi? 

Acum Sam a părut și mai jenat. 

— Am... ăăă... am trimis un e-mail de pe contul 
lui tati și am explicat că am programare la doctor. 

— Și el știe? 

— Sigur că nu. 

— Ei, o să știe, poți să fii sigur. 

— Ah, pentru numele lui Dumnezeu, mamă! De 
ce ești așa de javră? 


Cuvântul îi scăpase din gură înainte să apuce 
să-l oprească. Emily s-a uitat urât la el, înfuriată și 
supărată. Acum era rândul ei să se simtă ca și cum 
ar fi încasat o palmă. 

— Scuze, mamă, n-am vrut... 

— Sunt javră pentru că am făcut nenumărate 
sacrificii ca să te cresc cum se cuvine, să te trimit 
la școala aia, să mă asigur că ieși un copil la locul 
lui, onest, care respectă legea. Nu m-am pus 
niciodată pe mine pe primul loc și nu vreau să te 
văd că-ți baţi joc de viața ta. Și tu așa mă 
răsplătești? Mă minți, mă insulți... 

— Am zis că-mi pare rău, mamă, n-am vrut să... 

— Prea puţin și prea târziu. Eşti pedepsit, amice. 
O săptămână. Și poţi să-ți iei adio de la Xbox o 
vreme. În ritmul ăsta, o să ai noroc dacă-l capeţi 
înapoi până la Crăciun. 

Sam a rămas cu privirea la ea, uluit de 
severitatea pedepsei. Emily a sesizat că poate a 
sărit calul, dar deja i se urcase sângele la cap și, pe 
deasupra, nu se punea problema să dea înapoi 
acum. În parte era mulțumită că l-a pedepsit, în 
parte se temea de urmări, dar spera că băiatul o să- 
și recunoască măcar vina și o să-și accepte 
sentința. 

Însă Sam avea altceva în minte și a ripostat, cu 
privirea înflăcărată. 

— Te urăsc! Te urăsc al naibii de tare! 

— Sam... 

Emily a întins mâna spre el, dar adolescentul 
înfuriat a trecut nervos pe lângă ea, a ieșit din 
cameră și a trântit ușa în urma lui. Ea a simțit în 
tot corpul zgomotul și vibrația, care i-au întins 
nervii și i-au sporit nefericirea. Încercase din greu 
să fie o mamă bună, să crească un copil echilibrat 
și politicos, să clădească o familie fericită și 
armonioasă. Și de cele mai multe ori avea senzaţia 


că a reușit, în pofida eșecului căsătoriei și a câte 
unui scandal ocazional cu fiul ei dominat de 
hormoni. Însă azi se simțea ca o ratată. 

Poate că, până la urmă, chiar era o javră. 


Capitolul 9 


Mike Burnham mergea grăbit pe stradă, 
încercând să ignore toată veselia sărbătorească. 
Mai erau doar 11 zile până la Crăciun și locuitorii 
din Maidstone se întrecuseră pe ei, dar Mike pășea 
cu privirile în trotuar, fără să ia în seamă salutul 
voios al vecinului sau luminiţele în formă de fulgi 
de zăpadă care săltau maniacal pe casele 
oamenilor. Dinspre una dintre casele pe lângă care 
trecea răsuna o versiune plină de viață a 
colindului În cetatea lui David, însoţită de râsete și 
discuții zgomotoase, dar el a mers mai departe, 
ajungând rapid la ușa lui și dispărând înăuntru, 
înghiţit de întunericul singurei case de pe stradă 
care n-avea decorațiuni, n-avea luminițe, n-avea 
viață. 

Cât mai detesta Crăciunul! Cândva, fusese cel 
mai important moment al anului, el și Alison 
făceau economii luni în șir ca să se asigure că 
fetele aveau tot ce-și doresc. Cheltuielile depășeau 
întotdeauna economiile și de multe ori fuseseră 
nevoiţi să se împrumute ca să acopere lipsa, dar 
merita de fiecare dată să vadă cadourile sub pom, 
masa gemând sub bucatele de Crăciun și 
zâmbetele de pe chipurile fetelor. Acum însă 
detesta sezonul sărbătorilor, toată mascarada 
neplăcută care nu făcea decât să-i aducă aminte de 
tot ce pierduse. 

Și-a pus haina în cuier și a intrat grăbit în 
salon. Era întuneric și liniște, adică așa cum îi 
plăcea. În mod normal, s-ar fi prăbușit pe canapea 
și s-ar fi pierdut în culorile idioate de pe Sky 
Sports, transportându-se pe un teren de golf 


însorit din Arabia Saudită sau pe un stadion de 
fotbal gălăgios din Manchester, însă în seara asta 
s-a apucat de curățenie, a strâns caserolele de 
mâncare și a aruncat ziarele. În seara asta, aștepta 
pe cineva. 

A aprins luminile și a tras draperiile, după care 
s-a întors să cerceteze camera. Gunoiul dispăruse, 
pernele de la canapea erau îndreptate, dar 
încăperea tot părea posomorâtă și rece, așa că a 
început să se agite, a aprins veiozele, a dat drumul 
la radio, a făcut tot ce putea ca să pară totul mai 
primitor. Când era cu Alison, ăsta era domeniul 
ei — avea un talent natural pentru design interior 
și fusese dintotdeauna cea mai sociabilă dintre ei 
doi. Acum, că era singur, aceste îndatoriri 
domestice îi reveneau și și-a dat seama, spre 
disperarea lui, cât de mult praf era peste tot, 
straturi groase pe toate suprafețele vizibile. A luat 
o cârpă și a trecut la treabă, ridicând nori groși de 
praf în aer. 

Nu avea mult timp la dispoziţie, așa că a intrat 
în priză și a început să transpire. Însă când ștergea 
colecția mică de fotografii înrămate de pe bufet, a 
redus ritmul și a făcut o pauză ca să se uite la poza 
lui preferată cu Jessica. Fusese făcută la expoziția 
ei școlară, iar fata stătea în scaunul cu rotile, cu 
fața pictată, și zâmbea larg la cameră. Era o poză la 
care ţinea ca la ochii din cap și a stat să observe 
toate detaliile. Ochelarii  strâmbi, obrajii 
îmbujorați, zâmbetul năzdrăvan — toate erau 
parte din ce o făcea atât de diferită pe fiica lui. 
Micuța lui luptătoare, care nu putuse niciodată să 
meargă din cauza paraliziei cerebrale, dar care nu 
lăsase niciodată boala s-o țină în loc, trăind viața 
din plin, întotdeauna cu un zâmbet obraznic pe 
buze. Această poză îndrăgită părea s-o definească, 
părea s-o aducă din nou la viață și, privind-o, 


Mike simți cum i se umple inima de iubire, de 
mândrie, de durere. Dacă ar putea să dea timpul 
înapoi, ca să-și mai poată ține o dată în brațe 
îngerașul... 

Țârâitul strident al soneriei îi întrerupse reveria 
sentimentală. Și-a șters lacrimile, a pus repede 
poza la loc și s-a dus în grabă în hol. A stat o clipă 
să se adune și apoi a deschis ușa, în fața căreia 
aștepta Graham Ellis. 

— Graham, mă bucur să te văd! a zis el, 
încercând să pară calm și vesel. 

— Sigur mă așteptai? a replicat vesel musafirul. 
Sun de cinci minute. 


— Și cum o mai duci? a întrebat Graham. 

Cei doi bărbaţi stăteau la masa din bucătărie, 
cu câte o bere în mână. 

— Cam haotic. La serviciu e bine, deși e 
întotdeauna nebunie în perioada asta a anului. 

— Le mai vezi pe Alison și Rachel? 

— Când pot, a răspuns Michael prudent. Situaţia 
cu Alison e încă dificilă, dar încerc să mă port 
frumos cu Rachel. A fost foarte ocupată. 
Spectacole de Crăciun, petreceri și tot așa. 

— Mie-mi zici? 

Graham Ellis zâmbise, afecțiunea sinceră 
pentru toți membrii familiei fiind evidentă. În 
fosta lui încarnare de detectiv-inspector la Poliția 
din Kent, Graham condusese echipa care-i adusese 
în fața justiției pe ucigașii Jessicăi, iar Mike știa că 
încă se mai interesează de Alison și Rachel. Îi era 
recunoscător, dar se simțea și stânjenit, temându- 
se că polițistul pensionar știa mai multe decât el 
despre viaţa fiicei lui. 

— Și tu cum ești? a întrebat Graham, trecându-și 
mâna prin părul rărit. Eşti bine, Mike? 

— Sigur, de ce nu? a răspuns Mike evaziv. Îmi 
văd de treabă. Odată ce trece și Crăciunul, o să mă 


ocup și de casa asta. 

Graham a  încuviințat, privind  blaturile 
melaminate și electrocasnicele decolorate. Mike s- 
a simţit brusc ca un tâmpit, jenat de promisiunile 
lui goale. Graham venea în vizită de mulți ani și 
știa foarte bine că el nu avusese niciodată vreo 
tentativă să decoreze casa. S-a întors spre vechiul 
lui prieten, simțind nevoia să se justifice, să 
explice lipsa eforturilor, însă privirea inspectorului 
pensionar era fixată în altă parte, pe un exemplar 
din Sun pe care Mike îl aruncase înainte să vină el. 
Pe prima pagină era fotografia de la arestare a 
unui băiat de 12 ani agresiv, iar deasupra era titlul: 


Chipul infamiei. Ucigașul sadic Kyle Peters, 
eliberat 


Mike a citit titlul, simțind din nou un val de 
furie, apoi a ridicat privirea și l-a văzut pe Graham 
uitându-se direct la el. 

— Trebuie să fi fost greu pentru tine, a zis 
polițistul compătimitor. 

— De-asta ai venit? Să vezi ce fac? 

Tonul lui era dur, acuzator, însă Graham Ellis l- 
a ignorat. 

— În parte. Știu că trebuie să-ți fi readus amintiri 
dureroase. Îmi aduc aminte furia pe care-ai simțit- 
o când au fost eliberate Courtney și Kaylee, 
Dumnezeu știe că am simtit-o și eu, așa că am vrut 
doar să știi că nu ești singur, că sunt alături de tine 
dacă ai nevoie să vorbești. 

— Îmi pare rău, Graham, nu trebuia să mă 
răstesc la tine, a răspuns Mike, simțindu-se dintr- 
odată  meschin și nevrednic de bunătatea 
prietenului său. Dar ai dreptate, e greu. E al naibii 
de greu. 

Ar fi vrut să se oprească acolo, să-și înghită 
amărăciunea, dar nu putea. 


— Pur și simplu nu e corect. Oamenii ăștia n-ar 
trebui lăsați liberi niciodată. 

— Cu tot respectul, Mike, n-avem nici tu, nici eu 
căderea să hotărâm asta, indiferent ce sentimente 
avem noi, personal. 

— Păi, ar trebui să avem. Animalele alea... 

Mike s-a înecat, vorbind cu glasul încărcat de 
emoție. 

— Animalele alea care mi-au ucis fetița au primit 
șapte ani într-un centru pentru infractori minori, 
după care au fost eliberate. Șapte ani. Atât valora 
viața Jessicăi? 

— Sigur că nu, Mike. Dar nu așa merg lucrurile. 

— Și unde sunt acum? Au niște vieți frumoase, 
într-un oraș nou, cu nume noi, fără îndoială se 
pregătesc pentru un Crăciun minunat, în timp ce 
noi, restul, suntem lăsaţi să suferim, să jelim și să 
putrezim în nenorocirea noastră din cauza a ceea 
ce-au făcut ele. Și la fel și nenorocitul ăsta... 

A făcut un semn agresiv cu capul spre poza lui 
Kyle Peters. 

— ...care duce pe undeva viața lui Riley — fericit, 
fără griji. Unde-i dreptatea aici? 

— Știu, și empatizez. Dac-ar fi fost după mine, ar 
fi rămas după gratii mult, mult mai mult. 

— Păi... 

— Dar să nu crezi că au o viață ușoară. Sunt 
persoane cu mari probleme, care o să trebuiască să 
caute toată viața o cale să se împace cu ce-au 
făcut. 

— Asta-i o glumă! a ripostat Mike. Chiar crezi că 
le pasă măcar cât negru sub unghie de noi? De ce- 
au făcut? Ai fost acolo, Graham. Le-ai văzut pe 
fetele alea cum râdeau și glumeau la tribunal. 

— Aveau doar 11 ani, Mike. Nu știau ce fac. 

— Aiurea! Știau exact ce fac. Și ce-o să le oprească 
s-o facă din nou? 


— Sunt supravegheate îndeaproape, a răspuns 
fostul polițist. Și trebuie să respecte niște condiții 
de eliberare foarte stricte. 

— Pe bune, Graham? Tu chiar crezi? Serviciul de 
Probațiune e un haos, știi bine. Ceea ce înseamnă 
că ființele astea sunt libere să facă orice vor, când 
vor. Și poate că pe tine nu te deranjează... 

— Mă deranjează. Sigur că mă deranjează. 

— ...dar cred că e scandalos, periculos, criminal. 
Fetele alea, Kyle Peters ăsta, ar putea fi vecinii tăi, 
ar putea să-ţi spioneze copiii, să pună la cale 
următoarea crimă și tu să n-ai habar. Tribunalele, 
poliția, Serviciul de Probaţiune se dau peste cap 
să-i ajute, să le găsească alte case, să le dea 
identități noi, povești de viață noi, să-i ajute să 
mintă, să trișeze, să scape cu fața curată. Nu e 
corect, dar, mai mult de-atât, nu e sigur. 

A aruncat ultimul cuvânt, uitându-se urât la 
Graham Ellis. Însă oaspetele lui tot refuza să-și 
piardă calmul. 

— Mike, e de neînchipuit prin ce-ai trecut tu, 
durerea pe care ai suferit-o. Știu că ai pierdut mult 
pe mulți dintre cei pe care-i iubeai și, ca urmare, și 
încrederea în oameni, în instituţii ţi-a fost 
zdruncinată rău. Dar nu poți să trăieşti mereu așa. 
Nu poți să presupui întotdeauna ce-i mai rău. 
Ucigașele Jessicăi au fost considerate apte pentru 
reabilitare, ca și Kyle Peters, deci trebuie să 
sperăm, să plecăm de la premisa că duc niște vieți 
sigure și productive. 

— Nu mai fi așa naiv! Reabilitarea e un concept 
fără sens pentru animalele astea; nu simt nicio 
urmă de vinovăţie pentru ce-au făcut. Doar i-ai 
interogat, pentru numele lui Dumnezeu! Pentru 
ei, totul a fost o mare glumă, un joc... 

— Ai dreptate, a răspuns Graham Ellis, clătinând 
trist din cap. N-am văzut niciodată niciun fel de 


remușcare, niciun fel de regret din partea 
niciuneia. Deci chiar îţi înțeleg furia. Dar oricât de 
multă suferință și durere simţi, nu trebuie să lași 
mânia să te roadă. Nu asta ar fi vrut Jessica. 

Era o lovitură sub centură, dar și-a atins ținta, 
iar Mike a devenit dureros de conștient de cât de 
şocată ar fi fost fetița lui dacă l-ar fi văzut atât de 
răzbunător și înverșunat. 

— Te-a costat deja foarte mult. Căsnicia ta, 
relația cu Rachel. Știu că ai senzaţia că n-o să treci 
niciodată peste asta, dar trebuie cumva să încerci 
să priveşti înainte. Să accepţi ofertele de consiliere, 
să faci cumva s-o vezi pe Rachel, să reiei legătura 
cu părinții tăi, cu prietenii. leşi de-aici, încearcă să 
te distrezi, poate să cunoşti pe cineva... 

Mike a clătinat din cap, alungând ideea. 

— Și să-mi aduc tot bagajul ăsta emoțional peste 
altcineva? 

A ridicat privirea, așteptându-se la vreo urmă 
de empatie, la o recunoaștere a proporţiilor acestei 
sarcini. Însă expresia vechiului lui prieten era 
fermă și neiertătoare. 

— Dacă de asta-i nevoie ca să-ți refaci viața, 
atunci da. E esenţial să te concentrezi pe lucrurile 
care contează, a răspuns el apăsat. Alison, Rachel, 
munca ta. Și vine și Crăciunul. Știu că e 
întotdeauna o perioadă dificilă, dar ce-ar fi să pui 
suflet anul ăsta? Financiar, ai avut un an bun, de 
ce să nu te bucuri de roadele muncii tale? Răsfaţ-o 
pe Rachel. Răsfață-te și pe tine. 

— Nu-i așa ușor. 

— Numai pentru că insiști să te pedepsești, Mike. 
Știu că dai vina pe tine pentru ce i s-a întâmplat 
Jessicăi... 

— Cum aș putea să nu mă învinovăţesc? l-a 
întrerupt Mike abrupt, cuprins de furie. Dacă n-aș 


fi întârziat când trebuia să mă duc s-o iau, 


animalele alea n-ar fi putut să pună mâna pe ea. 
Dacă aș fi ajuns cu cinci minute mai devreme, 
dacă aș fi ajuns când zisesem că o să ajung... 

— Nu! îl opri Graham. Nu poţi continua să-ți faci 
asta, Mike. N-a fost vina ta, n-a fost vina Jessicăi, 
singurele vinovate au fost fetele alea. Au fost 
judecate, au fost declarate vinovate și pedepsite 
pentru crimă. În fine, cât s-a putut... 

Mike clătina din cap copleșit, dar Graham Ellis 
nu s-a lăsat. 

— Trebuie să te concentrezi asupra viitorului. 
Asupra lucrurilor care contează cu adevărat. 

Graham l-a privit pătrunzător, sincer, rugător. 

— Te rog, Mike. Dacă nu poți să le ierți pe ele, 

măcar iartă-te pe tine. 


Capitolul 10 


Privea în beznă și trăgea adânc din ţigară. 
Olivia se  străduia din greu să-și reducă 
dependența de nicotină, însă își dădea încă voie 
să fumeze o Marlboro Red pe zi. Îi plăcea să se 
bucure de ea în timp ce privea pe fereastră, 
uitându-se la contururile luminoase ale Londrei. 
Priveliștea asupra capitalei era unul dintre 
puţinele avantaje ale apartamentului ei din 
Tooting și îi făcea plăcere întotdeauna momentul 
ăsta, senzaţia liniștitoare a nicotinei care o calma 
după o zi stresantă. 

Totuși, în seara asta îi era greu să se liniștească, 
pentru că era cuprinsă de un tumult de emoții, iar 
în minte i se învârtejeau întrebări după uciderea 
lui Mark Willis. Era disperată să afle care vor fi 
urmările, ce efect o să aibă asupra lor și, ca la un 
semn, interfonul a început să bâzâie zgomotos. S-a 
dus grăbită spre el și i-a dat drumul vizitatorului 
fără să se sinchisească să se uite la monitor. Știa 
exact cine e. După câteva clipe, s-a auzit o bătaie 
ușoară în ușă. S-a oprit să arunce o privire în 
oglindă și a dat deoparte un fir de păr rebel de pe 
frunte, după care a deschis ușa. În prag stătea 
Christopher Parkes, gânditor și arătos ca 
întotdeauna. Olivia a simţit cum o străbate un fior 
de dorință, dar și-a ascuns înflăcărarea sub o 
spoială de iritare. 

— Ai întârziat! l-a dojenit ea. 

— Ai noroc că am ajuns, e haosul naibii la sediu! 
a răspuns Parkes, intrând și scoțându-și haina. 

— Ei, hai! Nu mă ţine în suspans! l-a încurajat 
Olivia. 


Clătinând din cap bine-dispus de entuziasmul 
ei, Parkes s-a îndreptat spre bufet și s-a servit cu o 
doză generoasă de whisky, după care a răspuns: 

— Nu-i mare lucru de spus, asta-i problema. Încă 
încercăm să punem cap la cap lucrurile... Ce știm 
e că toți cei trei băieți ai victimei lui Mark Willis 
sunt reținuți acum la Bolton. Au negat categoric 
orice implicare, zic că aseară erau la băut, după 
ora închiderii, într-un bar din Hartlepool, dar 
unul dintre ei e cu nasul spart recent, așa că fă și 
tu socoteala... 

— Fir-ar al naibii! Știm cum l-au găsit? 

Parkes a ridicat din umeri, arătând brusc mult 
mai bătrân decât cei 52 de ani ai săi. 

— Willis stătea în banca lui, n-avea amici, n-avea 
iubită, respecta regulile eliberării. Am vorbit cu 
echipa MAPPA locală care se ocupă de 
reglementarea protecției publice și au zis că n-a 
existat nici măcar vreun indiciu vag că ar fi 
probleme, n-a apărut niciun semn de îngrijorare. 
Evident că asta trebuiau să spună, dar nu pare să 
fie vreun accident sau vreo gafă din partea lui 
Willis. 

— Ceea ce înseamnă că Serviciul de Probaţiune o 
să încaseze tot. 

— Exact. Firth cred că tocmai face un prolaps 
chiar în clipa asta și are motive serioase. Dacă 
numele și adresa lui Willis au fost dezvăluite, dacă 
a pus mâna pe ele vreo rudă sau vreun ziarist, 
atunci... 

Nu era nevoie să explice situația, amândoi 
gândindu-se la potenţialele urmări ale acestei 
nereușite, după care Parkes și-a dat pe gât rapid 
restul băuturii. 

— Oricum, mai bine mă duc. Voiam doar să te 
pun la curent. 


— Mai stai. Mai bea un..., a zis Olivia repede, 
ducându-se la bufet să ia sticla. Abia ai ajuns. 

— N-ar trebui. Sunt cu mașina. 

— Ceea ce nu te-a împiedicat niciodată, a 
ripostat ea veselă, umplându-i paharul. 

Parkes a clătinat din cap, zâmbind cu un aer de 
cunoscător și sorbind din pahar. Olivia s-a 
apropiat de el și i-a strecurat o mână între 
picioare. A simțit imediat rezultatul, musafirul ei 
reacționând la atingere. Își dădea seama că el ar fi 
vrut să se opună, dar îi era greu. 

— Ai o influență foarte proastă... 

— Așa să știi, a răspuns ea, aplecându-se să-l 
sărute și bucurându-se de gustul de whisky de pe 
buzele lui. Dar pentru că ai fost băiat foarte 
cuminte anul ăsta, am o surpriză pentru tine... 

S-a desprins de el și s-a dus cu pas grăbit spre 
canapea, a ridicat o pernă și a scos un cadou 
frumos împachetat. L-a luat și s-a întors repede la 
iubitul ei, trecându-și un picior peste al lui și 
întinzându-i pachetul. 

— Crăciun fericit, iubire! 

Parkes a ezitat, dar Olivia i-a zâmbit, 
îndemnându-l să intre în joc. Și-a pus paharul jos 
și a desfăcut hârtia, dând la iveală o cutie cu 
logoul Omega. 

— Olivia... 

— Șșst, deschide-o. Aruncă o privire. 

Reticența lui Parkes era evidentă, dar a deschis 
încet cutia, în care se afla un Omega Seamaster 
nou-nouţ. Olivia a intervenit, scoțând ceasul 
scump din lăcaș. 

— E ultimul model și uite... 

L-a întors ca să se vadă data inscripționată pe 
spate: 13.2.21. 

— Data primului nostru sărut. 


Încerca din greu să păstreze atmosfera veselă, 
dar buna ei dispoziție nu ajungea și la oaspetele 
ei. 

— Ştii că nu pot să-l iau. 

— Nu trebuie să-l porți acasă. la-l la serviciu, 
poartă-l acolo. 

— De ce faci așa ceva, Olivia? 

— Pentru că e Crăciunul. Pentru că am vrut să-ți 
cumpăr ceva frumos, a răspuns ea, cu glas 
întretăiat. Pentru că te iubesc, ce naiba! 

— Și eu ţin foarte mult la tine, a răspuns Parkes 
cu o expresie îndurerată. Dar am fost de acord, am 
stabilit o limită, pentru binele amândurora. 

— Și dacă eu nu vreau să se termine? a ripostat 
Olivia, ridicând tonul. Dacă vreau ca toate lunile 
alea de furișat, toate momentele alea furate să 
ducă undeva, să însemne ceva? 

— Au însemnat ceva, și știi foarte bine. Dar ai și 
știut de la bun început că sunt căsătorit, cu doi 
adolescenţi care se bazează pe mine... 

A închis cutia și i-a întins-o, dar Olivia s-a 
întors cu spatele, refuzând s-o primească. 

— Ascultă, Olivia, ce-am avut noi a fost adevărat 
și important. 

— Avem, a șuierat ea tăios. 

— Dar încă de la început a fost ceva temporar. 

— Numai că lucrurile au devenit un pic mai 
complicate de-atât, nu? l-a contrat ea înverșunată. 

— Chiar și așa, a continuat Parkes. Am discutat 
despre asta, am făcut un plan și am hotărât 
împreună să trecem mai departe. Cascadorii de- 
astea sunt cu totul deplasate. 

— Cascadorii de-astea? 

Practic țipa de-acum, dar nu-i păsa. 

— M-a costat aproape tot salariul pe-o lună. Bani 
pe care nu-i am! Dar l-am cumpărat pentru că te 


iubesc, pentru că vreau să ai ceva frumos de la 
mine. 

Lacrimile i se prelingeau pe obraji, dar nu-l 
mișcau pe fostul ei iubit, care părea mai degrabă 
sâcâit decât empatic. 

— Ah, n-are niciun rost! a izbucnit el, luându-și 
haina. 

— Du-te, fugi! Fugi înapoi la Penny și la copiii tăi 
frumoși... 

— Tu complici lucrurile, Olivia, nu eu, s-a plâns 
el. Vorbim mâine, când sper că o să fii mai 
rațională. 

— Ah, du-te naibii! 

Nu vorbea serios. Voia să rămână, voia să fie 
totul în regulă între ei, dar seara fusese deja 
distrusă și știau amândoi. Parkes a pus cadoul pe 
măsuța de cafea și s-a îndreptat grăbit spre ușă, 
dar s-a oprit în prag. S-a întors spre fosta lui 
iubită, cu o expresie îmblânzită, oarecum 
apropiată de regret. 

— N-am vrut niciodată să se termine așa, Olivia. 
Chiar n-am vrut. Dacă putem fi prieteni, mi-ar 
plăcea foarte mult, dar oricum, îmi... 

A ezitat, străduindu-se să găsească cuvintele 
potrivite, după care a adăugat: 

— Îmi pare rău. 

Apoi a plecat, trăgând ușa în urma lui. 


Capitolul 11 


— Scuze că te țin așa târziu, Chandra, dar mă 
tem că nu suferă amânare. 

— Nicio problemă, domnule. Fac orice pot ca să 
fiu de ajutor. 

Bineînţeles că nu așa se simţea. Detectivul- 
inspector Chandra Dabral ar fi trebuit să ajungă 
acasă de-acum o oră, să-l scape pe soțul ei de 
sarcina complicată de a avea grijă de copii, dar nu 
poți să refuzi convocarea subcomisarului. Și de- 
asta stătea acum în biroul lui de la ultimul etaj din 
Scotland Yard, cu mâinile la spate și o expresie 
hotărâtă pe chip. 

— Sunt convins că ai auzit despre incidentul de 
la Bolton, de azi-dimineaţă devreme, a continuat 
energic subcomisarul Terry Draper. 

— Doar în mare. Nu-i jurisdicția noastră. 

— Fi bine, acum e, a răspuns Draper sec. Așa cum 
știi, Willis a fost condamnat acum 11 ani pentru 
violarea și uciderea lui Valerie Bridge, o femeie de 
78 de ani. Cei trei băieţi adulți ai ei — Vince, 
Steven și Mick — sunt reținuți acum în Bolton și 
sunt interogați de Departamentul local de 
Investigații Criminale. Neagă totul și par să aibă și 
câțiva martori care-i pot plasa la... 

Draper s-a oprit, ca să verifice ceva în raportul 
de pe birou: 

— ...pubul Dog and Whistle din Hartlepool la 
momentul atacului. Probabil că mint, dar dacă 
putem sau nu să dovedim e altă poveste. 

— De ce sunt așa de siguri că ei sunt? s-a 
interesat Chandra, riscând o întrebare directă. Au 


martori? Informaţii de la antenele de telefonie 
mobilă? ADN? 

— Deocamdată, nimic de felul ăsta, din câte 
înțeleg. Cei trei au fost atenți: și-au ascuns 
identitatea, au purtat mănuși, au condus o dubă 
furată din Hartlepool, pe care au abandonat-o 
ulterior. Nu, comunicațiile lor mobile atrag 
atenția, în special ale fiului mai mare, Steven. 
Acum o lună și jumătate, a primit un mesaj 
anonim de la un telefon cu cartelă din Londra, 
care dezvăluia noul nume al lui Mark Willis — 
Liam Sullivan — și adresa lui din Bolton. 

Chandra a fluierat șocată. 

— Deci la Bolton n-a existat nimic suspect 
înainte de atac? 

— Nimic evident, a răspuns Draper grav. Niciun 
fel de trafic pe forumurile justițiarilor, nicio bârfă 
locală, niciun semn de îngrijorare din partea lui 
Willis. Atacul ăsta a lovit ca fulgerul, din senin, și 
a fost și foarte periculos. 

Draper a arătat spre fotografiile de pe biroul 
lui, imagini scanate în grabă cu Mark Willis 
zăcând zdrobit pe carosabil, cu o baltă de sânge în 
jurul capului. 

— Deci credem că frații Bridge au obținut 
informaţia, l-au filat pe Willis și apoi l-au prins 
într-o ambuscadă... a zis Chandra, absorbind 
imaginile tulburătoare. 

— Cam asta-i ideea. Și așa ajungem la implicarea 
ta. N-a fost un accident, nu l-au zărit din 
întâmplare. Cineva i-a transmis deliberat lui 
Steven Bridge informaţii confidențiale, probabil 
cu scopul clar de a provoca un atac, poate chiar 
uciderea lui Willis. Cum făptașul a transmis 
informaţia când se afla în zona metropolitană, ne 
revine nouă misiunea de a investiga. E posibil să fi 
obținut detaliile vreun civil, vreun jurnalist sau 


vreun justițiar, dar e foarte puțin probabil. Ceea ce 
e o problemă, fiindcă doar câţiva oameni din țară 
au acces la genul ăsta de informații 
confidențiale — în principal, echipa MAPPA din 
Bolton, șefii de la Serviciul de Probaţiune și, 
bineînțeles, ministrul Justiţiei. 

— Deci avem de-a face cu un potențial caz de 
abuz în serviciu? 

Draper a  încuviințat, cu o expresie 
posomorâtă. 

— Din motive evidente, este esenţial să aflăm 
totul cât mai repede cu putință. Ministerul 
Justiţiei și Ministerul de Interne au luat-o razna și, 
în plus, știrea despre uciderea lui Willis a ajuns 
deja în social media. 

Subcomisarul și-a întors laptopul, ca să poată 
vedea și Chandra contul de Twitter pe care-l 
monitoriza. 

— Un grup care se prezintă drept Justiţia Nu 
Doarme Niciodată a anunțat știrea la o oră după 
ce murise Willis și a postat pe Twitter și Instagram 
imagini cu cadavrul, făcute de șoferii aflați în 
apropiere. Grupul de justițiari declarați e clar 
încântat de sfârșitul lui Willis, ca mulți dintre cei 
care-i urmăresc... 

Chandra s-a strâmbat văzând cum crește cu 
repeziciune numărul de aprecieri de sub imagini. 
Era mai mult decât morbid să sărbătorești moartea 
cuiva, chiar și a cuiva cu reputația lui Willis. 

— Nu e cazul să-ţi spun că o să fie o știre mare, 
așa că hai să încercăm s-o luăm înainte. Hai să 
aflăm cum a fost obținută informaţia asta, cine a 
transmis-o și de ce. 

— Desigur, domnule. 

Draper păruse hotărât și ferm, iar Chandra i-a 
imitat tonul, dornică să-i răsplătească încrederea. 
Însă când se îndepărta cu pași mari pe coridorul 


singuratic, nu mai era nici pe departe 
încrezătoare. De fapt, avea senzația că e pe 
punctul să intre într-un haos urât, care ar putea 
avea implicații profunde pentru activitatea de 
poliție, sistemul de justiție penală și chiar cariera 
ei. 

Și-a scos telefonul din buzunar și i-a scris rapid 
un mesaj soțului ei. 

„Poţi să-i culci tu pe gemeni? O să rămân până 
târziu la serviciu.“ 


Capitolul 12 


Strada era pustie; se vedeau doar două siluete 
înghesuite una într-alta ca să înfrunte frigul. 
Vântul era tăios în seara asta, iar prin aer zburau 
fulgi de lapoviţă, însă lui Russell nu-i păsa, 
mulțumit că simte trupul lui Amber lipit de el. 
Pălăvrăgiseră tot drumul de la strada principală, 
despre orice, de la prieteni la educaţie sau 
hobbyuri, dar acum intraseră mult în suburbii, 
departe de îmbulzeală. Aici localnicii erau 
cuibăriți în siguranță acasă sau ascunși în vreun 
pub intim, lăsându-le celor doi prieteni la 
dispoziție străzile, ceea ce-i plăcea foarte tare lui 
Russell. Parcă ar fi avut micul lor cocon, izolat de 
restul lumii. Parcă noaptea asta n-ar fi existat 
decât pentru ei doi. 

— Tu chiar vrei să-mi spui că n-ai văzut niciodată 
Profesioniştii crimei? 

— Și nici Pulp Fiction, nu-i genul meu, a răspuns 
Amber și a zâmbit când a văzut cum nu-i vine lui 
să creadă. 

— Cred că s-ar putea să fiu nevoit să regândesc 
bazele prieteniei noastre, a tachinat-o Russell, 
retrăgându-și brațul. De fapt, cred că s-ar putea să 
te las... 

— Sunt prea violente, nu înțeleg de ce-ar vrea 
cineva să le vadă, a răspuns Amber râzând. 

— Pentru că-s al naibii de bune. 

— Dacă zici tu... 

— Și atunci, ce-ţi place? Filmele cu Judi Dench? 

— Hei, ai puţină încredere în mine! N-am nici 
măcar 30 de ani... 

— Lily James, atunci? 


Amber l-a înghiontit în joacă și a clătinat din 
cap. 

— Bărbatul tipic. Crede întotdeauna că are 
monopolul asupra bunului-gust. 

— Păi, mă predau, în cazul ăsta, a răspuns el 
zâmbind. Dar serios, trebuie să-mi oferi ceva de la 
care să plec... 

— Mi-a plăcut Joker. Trec testul gusturilor? 

Au mers mai departe pălăvrăgind și au ajuns în 
cele din urmă la blocul elegant pe care Russell îl 
numea cămin. A încetinit și s-a întors spre Amber. 

— Eşti sigură că nu vrei să te duc până acasă? 

— Nu-i nevoie. Stau chiar la doi pași, e în regulă. 

— Tot nu pare în regulă, în mod normal băiatul 
conduce fata acasă, nu invers. 

— Păi, eu nu-s genul normal de fată... 

S-a luminat la față în timp ce rostea cuvintele 
și a zâmbit obraznic, părând și mai frumoasă. Lui 
Russell îi venea s-o prindă în braţe și s-o sărute, 
dar s-a abținut. 

— Uite ce-i, e foarte frig, ce-ar fi să vii sus și să 
comanzi un taxi? Putem să bem o cafea înainte să 
pleci, dacă vrei. Să ne relaxăm un pic? 

Zâmbetul ei s-a estompat o idee. Brusc, Russell 
și-a dat seama că a insistat prea mult, în timp prea 
scurt. 

— Poate altădată, a spus Amber cu blândețe. 
Chiar trebuie să ajung acasă. 

— Sigur că da, nicio problemă. 

Russell se simțea sâcâit și enervat, ca și cum s- 
ar fi aruncat spre ea și ar fi fost respins. 

— Dar mă suni mâine? a întrebat repede Amber, 
întinzând o ramură de măslin. 

— La prima oră. 

După o clipă de tăcere, Amber s-a aplecat spre 
el și l-a sărutat blând pe obraz. 

— Noapte bună, atunci... 


S-a întors și a plecat, strângându-și brațele în 
jurul corpului ca să se apere de frigul mușcător. 
Russell a privit-o cum se îndepărtează, înfuriat că 
supralicitase, dar și entuziasmat, cu ochii lipiți pe 
rotunjimile ei, fundul îngust, picioarele lungi. Era 
atât de-al naibii de sexy, încât nu se putea gândi 
decât să se piardă în ea. În pofida pasului greșit 
din seara asta, era hotărât să facă orice era necesar 
ca s-o aibă. O să fie nevoie de răbdare și hotărâre, 
dar era mai mult decât pregătit pentru provocare. 

Așteptase prea mult. 


Capitolul 13 


Adunându-și curajul, Emily a bătut la ușă. 
— Sam? 

Niciun răspuns. Știa că băiatul e treaz, auzea 
vibrația blândă a muzicii, așa că a insistat. 

— Te rog, iubire. Vreau doar să stăm de vorbă. 

A apăsat clanța și a întredeschis ușa. Când a 
intrat, l-a văzut pe Sam întins în pat, cu fața spre 
perete. A simțit iar împunsătura pătrunzătoare a 
tristeții — nu suporta să-l vadă supărat, mai ales 
când ea era cauza nefericirii lui. Cu inima grea, a 
traversat camera și s-a așezat la picioarele patului. 

— Uite ce-i, Sam, îmi pare rău dacă am exagerat, 
dacă te-am pus într-o situație jenantă în fața lui 
Gavin. N-am vrut să... voiam numai... doar că nu 
vreau să dai cu piciorul la ocaziile pe care le ai. 
Ești un băiat deștept, cu un viitor strălucit, dacă 
faci alegerile corecte. Chiulitul de la școală, timpul 
petrecut cu băieți care... care poate că n-au 
talentele tale, opţiunile tale, în fine, ăsta-i primul 
pas pe o pantă alunecoasă. Nu încerc să fiu 
nemiloasă sau să-și stric bucuria sau mai știu eu 
ce... Vreau doar să te descurci bine, atâta tot. 

A ezitat și s-a oprit, nesigură ce să mai spună. 
Fiecare cuvânt era adevărat și spera că o să ajungă 
cumva la Sam, cu toată furia lui. Spre marea ei 
ușurare, băiatul s-a întors spre ea, părând jenat, 
chiar un pic rușinat. 

— Și mie-mi pare rău. N-ar fi trebuit să zic ce-am 
zis. 

— Am uitat deja. 

Emily nu s-a putut abține să se aplece și să-și 
îmbrățișeze strâns fiul adolescent. Nu-i păsa că el 


se simțea stânjenit în braţele ei, îi plăcea pur și 
simplu să-l strângă la piept pe cel mai bun băiat al 
ei. 

— Mamă... 

Emily s-a desprins, intrigată de tonul lui. Sam 
părea șovăitor, poate și un pic nervos. 

— Ce-i, iubire? l-a întrebat, brusc îngrijorată. 

— Gavin și cu mine... mă rog, e un pic 
complicat, dar... nu chiulim împreună de dragul 
chiulului. Am... suntem amândoi un pic hărțuiți 
la școală... 

— Bullying? 

Emily a simțit pe loc cum o cuprinde furia. 

— Un fel de, a răspuns Sam repede. Nu-i prea 
rău, dar uneori vrem să scăpăm, știi... 

— Sunteţi hărțuiți amândoi? 

— Mda, destul de mult, de fapt. 

— Dar de ce tocmai voi doi? 

Sam a ezitat, apoi a răspuns: 

— Din cauza prieteniei noastre. Pentru ce simțim 
unul pentru celălalt. 

Emily l-a privit atent, deconcertată, apoi s-a 
adunat rapid. 

— Am înțeles. Nu mi-am dat seama. Voi doi 
sunteți... sunteți împreună sau...? 

— Păi, nu știu dacă Gavin e iubitul meu sau așa 
ceva, a răspuns Sam evitând privirea maică-sii. 
Dar aș vrea să fie. Tu ești OK? 

— Sigur, bineînțeles. Sunt doar surprinsă, atâta 
tot, pentru că te-ai văzut o vreme cu Amy și... 

— N-a fost pe bune. Sunt gay, mamă. 

Vorbise atât de sigur pe el, încât Emily nu știa 
cum să reacționeze. 

— Îmi pare rău că ţi-am aruncat asta în cap, dar 
voiam să fiu sincer, a adăugat el, mai sigur pe sine. 

— Bineînțeles,  dragule. Și sunt foarte 
recunoscătoare... Numai că... 


Sam a ridicat privirea prudent. Emily era 
tentată să dea înapoi, să abandoneze linia asta de 
gândire, însă tot a mers înainte. 

— „sexualitatea e ceva fluid la vârsta ta. Ai doar 
14 ani. E foarte devreme să spui categoric ce ești și 
ce nu ești. 

— Nu sunt de acord. Nu mi-au plăcut niciodată 
fetele, adică nu așa. Și acum l-am cunoscut pe 
Gavin... 

— Mai ai răbdare, asta-i tot ce spun. Categoric, 
explorează-ți identitatea, dar... 

— Știu cine sunt, mamă, a ripostat Sam 
zbârlindu-se. N-o să se schimbe. 

— Toată lumea se schimbă, iubire. Nimic nu e 
bătut în cuie. Crești, te dezvolți, afli lucruri noi 
despre tine, a insistat Emily. Cine ești în copilărie 
nu e cine ești ca ad... 

— Nu sunt copil, așa că nu mă trata ca pe un 
copil. Sunt gay și cu asta, basta! Dacă ai o 
problemă, atunci... 

— N-am nicio problemă, Sammy, l-a liniștit ea 
repede. Chiar n-am. OK? 

Sam s-a uitat la ea, clar încă supărat și nesigur 
dacă s-o creadă sau nu. 

— Nu te-aș judeca niciodată așa. Te rog să mă 
crezi. 

Băiatul a ridicat din umeri, dar sinceritatea și 
emoția ei evidente păreau să-l fi îmbunat un pic, 
așa că Emily a insistat. 

— Uite, e foarte târziu și tu ai ore mâine, așa că 
hai să mai discutăm pe tema asta mâine. Dar te 
rog să fii convins că nu simt decât dragoste și 
admiraţie pentru tine, mereu. 

S-a întins și l-a strâns de mână, după care s-a 
ridicat. 

— Și-acum, stinge lumina în zece minute sau n-o 
să fii bun de nimic mâine... 


Strecurându-se afară din camera lui, Emily a 
închis ușa în urma ei. Fusese o zi grea, care o 
secătuise, iar acum nu voia decât să se bage în pat. 
S-a dus în dormitor, a tras draperiile, a dat drumul 
la radio și a început să se dezbrace. Era disperată 
să se culce, să uite de grijile zilei, dar a buletinul 
de știri a făcut-o să încremenească. 

— Poliţia din Bolton a confirmat acum că 
bărbatul care a fost urmărit și ucis în zona 
Daubhill la primele ore ale zilei era Mark Willis. În 
mai 2012, Willis, în vârstă de 12 ani, a fost 
condamnat pentru violul și uciderea brutală a 
pensionarei Valerie Bridge din Hartlepool. Eliberat 
cu patru ani în urmă, se pare că Willis a trăit sub 
un nume fals și a lucrat la un depozit local de 
logistică din centrul Boltonului. Poliția a refuzat 
până acum să facă alte comentarii... 

Orice speranță de respiro se spulberase. Emily a 
rămas încremenită, abia putând să respire, șocată 
până în măduva oaselor. Cel mai negru coșmar al 
ei prinsese viață. 


Capitolul 14 


— Vor cădea capete din cauza asta, ţineţi minte 
ce zic. 

Mike Burnham a clătinat din cap dezgustat, 
enervat de atitudinea de macho a 
parlamentarului. Încă de când auzise știrea despre 
uciderea lui Mark Willis, rămăsese lipit de 
televizor, urmărind buletinele de la Sky, BBC și 
ITV, după care dăduse pe Newsnight. Guy 
Chambers, un ministru adjunct de la Justiţie și o 
față foarte familiară în talk-show-urile politice, era 
principalul invitat și tuna și fulgera împotriva 
Serviciului de Probaţiune. 

— Evident, n-avem toate datele, a continuat el, 
făcând o tentativă slabă să pară circumspect, dar 
dacă e vorba despre o breșă de securitate 
catastrofală, atunci vor trebui să existe niște 
schimbări, de la vârf în jos. Profunzimea 
incompetenţței Serviciului de Probaţiune a fost 
dezvăluită în timpul anchetelor lui Usman Khan 
și Joseph McCann și se pare că nu s-a schimbat 
nimic, deși ei susțin că au făcut reforme ample... 

Mike a închis televizorul, incapabil să mai 
suporte. De-a lungul anilor, auzise zeci de 
politicieni susținând că au poziții dure în privința 
criminalității, promițând să reformeze sistemul 
justiției penale, să pună pe primul loc victimele, 
dar nu se schimbase niciodată nimic. Erau doar 
vorbe goale, parlamentari ambiţioși care încercau 
să profite de un curent avantajos în speranța 
îmbunătățirii palmaresului de lideri și apelau la 
susținătorii fideli ai partidului, fără să facă nimic 
ca să-i ajute pe cei care suferiseră cu adevărat. Ce 


știau oamenii ăștia despre justiție? Despre cum e 
să faci ce e corect? Ei, funcţionarii publici, 
sistemul, îi protejau pe cei care încălcau legea și pe 
ucigași. Cădea pe umerii bărbaților și femeilor de 
rând să țină populația în siguranță, așa cum 
dovediseră evenimentele de la Bolton. Unii o să-i 
critice pe făptași pentru atacul asupra lui Willis, o 
să-i considere renegaţi sau justițiari, dar mulți alții 
o să-i laude, o să sărbătorească faptul că băieții ăia 
trei i-au făcut în sfârșit dreptate mamei lor. Mike 
cu siguranță n-o să le critice acțiunile — ce altceva 
puteau să facă atunci când balanța era atât de 
mult înclinată în favoarea infractorilor? —, dar, de 
fapt, nu avea sentimentul de triumf la care 
sperase. Cumva, nu reușea să se raporteze la 
durerea altcuiva, oricât de tare se străduia. 

A urcat pe palier și s-a dus spre dormitor. Ca de 
obicei, a dat radioul pe Classic FM cât se pregătea 
de culcare. Nu suporta liniștea care cuprindea casa 
după lăsarea întunericului și lăsa de multe ori 
radioul pornit toată noaptea, ca să nu stea singur 
în tăcerea zdrobitoare. Îi era dor de fosta soție, îi 
era dor de familia lui, dar cel mai mult îi era dor 
de Jessica. Atunci când era treaz, era la serviciu sau 
la cumpărături, avea treburi care să-l țină ocupat, 
dar după căderea întunericului nu mai existau 
astfel de distrageri. Nopțile erau mereu cele mai 
grele. 

Întins în pat, a încercat să se lase prins de 
muzică, să urmărească ritmul, melodia, să-și țină 
creierul activ și alert. Dar îl dovedea oboseala și, 
oricât a încercat, nu reușea să-și țină ochii 
deschiși. S-a opus, s-a opus din toate puterile, 
îngrozit de ororile care l-ar putea vizita în beznă, 
dar în câteva secunde era adormit. 

A venit imediat. Amintirea Jessicăi. Râzând în 
hohote, făcând o remarcă obraznică, certându-se 


cu soră-sa, ţipând la maică-sa — momente 
amestecate de bucurie și încordare în familie, și ar 
fi dat orice să le poată trăi din nou. Însă curând 
începură să apară și gânduri mai întunecate, 
imagini mai întunecate. Groaza de pe faţa Jessicăi 
când două fete zdrențăroase i-au împins scaunul 
cu rotile peste grămezile de zgură din cariera 
părăsită, expresiile lor răutăcioase și triumfătoare 
cât Kaylee Jones o filma pe fetița de 11 ani 
îngrozită care cerșea îndurare, iar Courtney Turner 
o împingea pe victima neajutorată din scaunul cu 
rotile pe pământul tare și rece, împungând-o, 
lovind-o sălbatic cu picioarele, pregătindu-se de 
atac... 

Mike a sărit în capul oaselor, sufocat, cu ochii 
înlăcrimați. Îi venea să-și urle chinul, să-și tipe 
furia, să sfâșie în bucățele lumea, dar știa că n-ar fi 
făcut decât să răcnească la fantome în noapte. Așa 
că s-a întins la loc, cu ochii larg deschiși, 
sfidându-și oboseala chinuitoare, luptându-se cu 
întunericul care amenința să-l cuprindă. 


Ziua a doua 


Capitolul 15 


Dac-ar fi putut, ar fi dormit câteva zile. Olivia 
se târâse din pat până la duș, apoi la cafetieră, 
sperând să se scuture din letargie, însă era tot 
frântă. Abia dacă dormise, cu mintea zburând de 
la iubitul necredincios la atacul ei panicat și 
înapoi, de fiecare dată tot mai furioasă și mai 
frustrată. Se trezise chiar mai obosită decât când se 
culcase și se străduia să se pună pe picioare, ceea 
ce era o problemă, pentru că iar era în întârziere. 

Era de-a dreptul imposibil să continue așa. Șase 
dintre membrii departamentului erau în concediu 
medical, de boală sau de stres, iar asta însemna că 
restul trebuiau să preia și activitatea lor și să-i 
monitorizeze și pe deținuții eliberaţi condiționat 
ai acestora, în timp ce se ocupau și de ai lor. Era 
imposibil, ridicol, inuman, dar treaba trebuia 
făcută, deci Olivia avea un program încărcat. Și-a 
aruncat în chiuvetă cafeaua pe jumătate băută, și- 
a adunat dosarele și le-a vârât într-o sacoșă de 
cumpărături pe care o luase din vreo piață, pe 
vremea când cocheta cu ideea de a mânca organic. 
Uluitor, ce fantezii avusese cândva despre viața 
elegantă la Londra, când realitatea erau chiria 
dureroasă, impozitele locale nerușinate, traficul 
cumplit și raftul cu reduceri de la Aldi. Enervată 
de propria naivitate, Olivia a îndesat ultimul dosar 
în sacoșă. Însă în graba ei, dosarul s-a prins de 
mâner și s-a deschis, iar din el au căzut pe podea 
câteva pagini A4 scrise înghesuit. 

— Of, pentru numele lui Dumnezeu... 

S-a lăsat în patru labe și a cules foile, 

îndesându-le înapoi în dosar. Însă i-a căzut 


privirea pe un text, din care mare parte fusese 
cenzurat. Era dosarul lui Jack Walker și, deși-l 
citise de zeci de ori, acum s-a oprit să se uite la el. 
Era un exercițiu fără rost — ce putea să mai afle 
acum? Și totuși, se simțea cumva obligată să 
înțeleagă detaliile sordide, să priceapă 
profunzimile degradării lui. 

Primele secțiuni ale raportului se refereau la 
trecutul lui. Familia din Southend, prezența 
mizerabilă la școală, micile confruntări cu legea. 
Conţinea și mărturia lui Jack despre evenimentele 
de-acasă. Tatăl absent, mama neglijentă și, 
desigur, abuzul sexual. Acestea ocupau trei pagini 
din dosar și, cu toate că numele infractorilor 
fuseseră cenzurate, nu era greu de închipuit la 
cine se referea Jack când schița catalogul violurilor 
și violenței cotidiene la care fusese supus. Fraţii 
mai mari, care erau și ei acum în spatele gratiilor 
pentru diverse infracțiuni grave, profitau de el de 
câteva ori pe săptămână, țintuindu-l la pământ, 
agresându-l, înjosindu-l. Erau și sugestii că, în 
schimb, și Jack îi aplica un tratament similar 
fratelui lui mai mic, Danny, deși Jack negase 
categoric. Olivia nu era înclinată să-l creadă, 
având sentimentul că acesta cel puţin îl hărțuise, 
pe fratele lui mai mic. Dacă învățase ceva de-a 
lungul anilor, aceasta era că violența naște 
violență. 

Privirea îi fugi la secțiunile ulterioare, unde era 
disecată crima înfăptuită de Jack. Era o lectură 
dificilă, însă Olivia nu se dăduse niciodată înapoi 
și nu și-ar fi făcut datoria dacă se dădea înapoi. 
Din nou, numele și locurile erau cenzurate, însă 
în realitate era o evitare fără rost, detaliile sumbre 
fiind cunoscute oricui din Marea Britanie. 
Raportul arăta cum Jack răpise un băiețel din 
Southend Pier, promițându-i dulciuri ca să-l 


ademenească într-o casă abandonată. Acolo îl 
torturase, violase și îl omorâse în bătaie pe copilul 
de patru ani, în urma unui atac pe care 
judecătorul îl descrisese drept „revoltător și 
nemilos“. În ciuda experienței sale, Olivia simţi 
cum i se ridică fierea în gât văzând sălbăticia 
crimei lui Jack descrisă negru pe alb. Totuși, nu 
lista îngrozitoare a rănilor — coaste rupte, arcada 
spartă, dinții făcuţi praf — era ce o dezgusta. Nu, 
elementele sexuale ale crimei îi întorceau 
stomacul pe dos, autopsia dezvăluind că Billy 
Armstrong avea în gură și spermă, și vată de zahăr 
când a fost găsit cadavrul. 

Olivia a scăpat dosarul din mână și a țâșnit 
spre baie. A deschis ușa și a căzut în genunchi, 
după care a vomitat în vasul de toaletă, simțind 
gustul înțepător al cafelei în nas și gât. A icnit de 
trei ori, apoi gata, s-a rostogolit și s-a întins pe 
linoleumul rece. De ce-a făcut așa ceva? De ce se 
torturează cu detalii care erau deja fixate cu fierul 
roșu în creierul ei? Zăcând pe podea, Olivia se uita 
la tavanul pătat, întrebându-se cât de înțelept 
fusese să ia tocmai cazul ăsta. Ar fi trebuit oare să-l 
refuze? Să ceară ca Jack să-i fie repartizat altcuiva? 
Probabil, deși ar fi trebuit să explice de ce, ceea ce 
ar fi creat altă situație complicată. Poate că ar fi 
fost o cale mai bună totuși, indiferent ce 
încurcătură ar fi iscat. Poate că ar fi trebuit să fie 
sinceră cu superiorii ei și să lase protocoalele de 
siguranță să facă restul trebii. În definitiv, Serviciul 
de Probaţiune nu i-ar fi repartizat niciodată cazul 
lui Jack Walker dacă ar fi știut că e însărcinată. 


Capitolul 16 


Mike se uita în oglindă, abia recunoscându-l pe 
bărbatul care-l privea. Fusese cândva arătos, înalt 
și solid, o pradă pe care Alison fusese mândră că a 
pus mâna. Îi plăcea să-l etaleze și mergeau 
împreună în puburi, baruri și restaurante din 
Maidstone. Nici Alison nu stătea rău la capitolul 
înfățișare și fuseseră un cuplu impresionant. Dar 
bărbatul ăla, iubitul obraznic și arogant, dispăruse 
de mult, înlocuit de o stafie cu ochii înfundați în 
orbite, care arăta cu zece ani mai în vârstă decât 
avea în realitate. 

Părul era înspicat, sub ochi avea cearcăne 
negre, iar în trăsături o tristeţe bine instalată care-i 
făcea pe toți să fie prudenți când voiau să-l 
abordeze. Și era vorba doar despre străini. Cei 
care-l cunoșteau cu adevărat, care-i știau povestea, 
aveau și mai multă grijă să-l evite. În definitiv, ce-i 
spui unui bărbat al cărui copil a fost ucis? A cărui 
moarte brutală, sadică încă e stoarsă de tabloide, 
alimentând fascinația sumbră a publicului pentru 
violența extremă? Nimic. Nu-i spui nimic. 

Și-a dat cu aftershave și a tresărit când alcoolul 
i-a pișcat pielea obosită. Trecea în fiecare zi prin 
procesul ăsta complicat ca și cum ar fi fost pe pilot 
automat, dar cine era bărbatul care-l privea din 
oglindă? Carapacea asta goală în cămașă elegantă 
și cu cravată? Automatonul ăsta care-și petrecea 
zilele preamărind avantajele geamurilor cu două 
foi? Lui Mike i se părea comic că încă își bătea 
capul să se dea jos din pat în fiecare dimineaţă, să- 
și pună costumul, să se ducă la showroom. Știa că 
o face doar ca să aibă ceva de făcut, dar tot era o 


farsă, că se prefăcea că e o ființă omenească 
normală căreia-i păsa de cariera lui, de perspective 
și de salariu. Juca un rol, fără să-l intereseze dacă 
realizează sau nu vânzările, și totuși era mai bun 
decât alternativa. O încercase înainte și aproape 
că-l ucisese — două sticle de vodcă pe zi au toate 
șansele să te omoare. Nu, asta era cea mai bună 
cale înainte, singura cale, dar în unele zile 
absurditatea acestei vieți îl frapa, Mike fiind 
condamnat să repete aceeași rutină zi de zi, să se 
angajeze în aceleași acțiuni fără sens, fără să-l 
intereseze rezultatul. Spunea de multe ori că el 
primise condamnarea pe viață pe care ar fi trebuit 
s-o primească Kaylee Jones și Courtney Turner. lar 
azi simţea asta cu fiecare fibră din ființa sa. 

După ce și-a mai aruncat o privire, Mike a 
plecat. Era măcar prezentabil, pentru că o urmă de 
mândrie îl obliga să facă efortul ăsta. Nu era 
popular la serviciu, nici n-avea un succes deosebit, 
dar lucra peste program fără să se plângă, așa că 
erau bucuroși să-l ţină. Uneori, perspectiva de a 
continua pe calea asta în următorii 15, 20 de ani îl 
lăsa fără niciun pic de energie, convingere sau 
dorință. Chiar ar fi fost în stare? În cele mai negre 
momente, se gândea să termine cu toate, să 
încheie într-o orgie de băutură și pastile. Dar de 
fiecare dată îl reținea ceva. Refuza să fie considerat 
laș și, în plus, ce efect ar fi avut asupra lui Rachel, 
care îndurase deja atât de multe? Nu, n-avea de 
ales, trebuia să-și înghită disperarea, plictiseala și 
pur și simplu să meargă mai departe. 

Și-a luat sacoul de la costum și s-a dus la 
măsuța din hol. Chiar atunci, telefonul a țârâit 
scurt, iar Mike l-a luat în mână. De la serviciu nu-l 
contactau niciodată așa devreme, iar Alison 
trimitea în general mesaje noaptea târziu, după ce 
se culca Rachel. Deci probabil că era un mesaj 


nesolicitat, vreo notificare că trebuia să ducă 
mașina la revizie, iar Mike a fost tentat să-l ignore, 
dar a învins curiozitatea. A văzut cu surprindere 
că mesajul venea de la un număr necunoscut, iar 
conținutul l-a nedumerit și mai tare: 


Courtney Turner trăiește acum sub numele 
Sharon Wall, pe Meadow Lane nr. 24, în 
Colchester CO1 1AP. 


Mike s-a holbat la mesaj fără să-i vină să 
creadă, iar inima i-a luat-o razna. Cine-l trimisese? 
Ce-avea de câștigat din asta? Chiar putea să fie 
adevărat? Javra care-i torturase, umilise și ucisese 
fetița chiar stătea la o oră de mers cu mașina de 
el? 


Capitolul 17 


— Cum l-au găsit? Cum dracu’ au știut unde stă? 

Emily fusese de acord să se întâlnească cu 
fostul ei soț numai de nevoie și deja regreta. Paul 
era ca vai de el și o bombarda cu întrebări — 
întrebări la care ea nu putea să răspundă. 

— Habar n-am, a răspuns ea scurt. Mie nu-mi 
spun lucrurile astea. N-are nicio legătură cu mine. 

— Sunteţi amândoi apăraţi de același sistem, de 
aceiași oameni... 

— Nu-i adevărat, Paul. Echipa din Bolton n-are 
nicio legătură cu echipa din Reading. Din motive 
evidente, cazurile de genul ăsta... 

Emily a ezitat, detestând să se refere la ea ca la 
un „caz“, apoi a continuat: 

— ...sunt complet separate. Supraveghetorii mei 
n-au nicio idee despre ce se întâmplă în Bolton, și 
invers. Așa funcționează, așa e toată lumea în 
siguranță. 

— Doar că e clar că nu e nimeni în siguranță. Ai 
văzut și tu relatările, înregistrarea făcută cu 
telefonul. Stăteau și-l așteptau, Emily. L-au prins 
într-o ambuscadă, l-au fugărit până a murit. A 
avut noroc doar că n-au pus mâna pe el. 

— Ciudat mod să definești „norocul“. 

— Știu ce vrei să spui. A fost cât pe ce să se aleagă 
cu țeasta sfărâmată și a scăpat doar aruncându-se 
peste patru benzi cu trafic în mișcare. 

Practic țipa și s-a controlat brusc, conștient că 
alți clienți din cafenea ascultau izbucnirea lui 
furioasă. Coborând tonul, a continuat: 

— Uite ce-i, zic doar că trebuie să stai de vorbă cu 
ei. Să afli ce se petrece. Să vezi dacă tu și Sam nu 


trebuie să plecați o vreme sau chiar să fiți mutați 
cu totul. Bietul copil abia începe clasa a LX-a și o 
să aibă tot mai mult de învăţat. Are o grămadă pe 
cap. 

Și nu știi nici jumătate, și-a zis Emily. Lui Paul îi 
plăcea să facă pe părintele excesiv de iubitor, dar 
ea îl crescuse pe Sam, ea îl cunoștea cel mai bine și 
era jignită de insinuarea că, din neglijență sau 
lipsă de interes, și-ar expune cu bună știință 
băiatul unui pericol. 

— Exagerezi. 

— Având grijă de fiul meu? 

— Nu ţine cu mine, Paul. Tu m-ai părăsit... 

— Ah, pentru numele lui Dumnezeu... 

— Tu ai fost ăla care s-a încurcat cu altcineva, tu 
ai fost ăla absent în primii zece ani de viață ai lui 
Sam. 

— Tu m-ai îndepărtat! 

— Nu, tu ai fugit. Ai fugit de mine. 

— Păi, poți să mă acuzi? 

— Chiar vrei să-ți răspund, Paul? 

Vorbise agresiv, însă în realitate nu-l acuza doar 
pe el pentru că o părăsise. Cu trecutul ei, cu 
cazierul ei penal, cu notorietatea ei, era greu de 
suportat, nu în ultimul rând pentru că, dacă te 
legai de „Emily Lawrence“, însemna să fi 
conspirator la o ficţiune. Nu, felul în care o 
părăsise Paul o durea încă, felul cum abandonase 
mama și copilul, cum se încurcase cu o femeie 
care avea pe jumătate vârsta lui și se mutase în 
celălalt capăt al ţării. Da, se întorseseră în sud 
acum, iar el manifesta un interes activ pentru 
Sam, dar era mult prea târziu să facă pe tatăl 
grijuliu. 

— Uite ce-i, n-ajungem nicăieri așa, a continuat 
ea, înăbușindu-și furia. Habar n-avem ce s-a- 
ntâmplat în Bolton. Poate că Willis s-a îmbătat și 


i-a spus unui prieten cine era? Poate că a fost vreo 
iubită care a ajuns prea apropiată? Ar putea fi 
orice. 

— La televizor spuneau că a fost cineva care a 
transmis deliberat informaţia familiei victimei. A 
fost un tip la Newsnight, un parlamentar, care a 
Zis... 

— Sunt doar speculații, presupuneri și până o să 
știm ce s-a întâmplat de fapt, e esenţial să 
rămânem amândoi calmi, a insistat Emily. Ai 
dreptate, e un an important pentru Sam, așa că 
ultimul lucru de care are nevoie e să fie smuls de 
la școală, dintre prietenii lui, de lângă familia lui. 
Pun pariu că orice s-a întâmplat în Bolton e o gafă 
locală, o greșeală prostească pe care a făcut-o 
Willis și care a ajuns să-l coste. Eu nu fac genul 
ăsta de greșeli; nu-mi asum riscuri... 

Paul părea cât pe ce să intervină, așa că Emily a 
continuat: 

— ...și ca urmare, am fost ascunsă cu succes în 
comunitate mai mult de 20 de ani. Douăzeci de 
ani, Paul. Gândește-te un pic. Gândește-te cât 
succes am avut, cât succes a avut sistemul, care a 
reușit să ne țină în siguranță pe mine și pe Sam. 
Funcționează, e sigur, așa că, te rog, putem încerca 
să nu intrăm în panică atunci când n-avem 
absolut niciun motiv de îngrijorare? Fac tot ce pot 
pentru Sam în fiecare zi, îl ajut să crească, să-i 
meargă bine și vreau să-ți spun că nu-i ușor. Am o 
viață a mea, un serviciu, responsabilități față de 
prieteni și colegi, o listă cu lucruri de făcut lungă 
de câțiva metri și, sincer, discuţiile astea nu-s de 
niciun ajutor. A trebuit să-l pun pe adjunctul meu 
să-mi țină locul azi ca să pot veni aici, așa că fă-mi 
o favoare și las-o mai moale, OK? Mă ocup și n- 
avem niciun motiv de îngrijorare. 


Era enervată și, previzibil, Paul a dat înapoi în 
fața apărării ei înflăcărate. Mai mult lătra decât 
mușca și nu fusese niciodată în stare să fie la 
înălțimea forței personalităţii ei. L-a trimis într-ale 
lui, dacă nu liniștit, măcar mai calm, iar ea putea 
să-și vadă de viața ei. A pornit în grabă spre 
mașină, permițându-și un scurt moment de 
satisfacție că a reușit să înăbușe în fașă criza de 
nervi a lui Paul, înainte să reușească să aibă vreun 
efect real asupra ei sau, mai rău, a lui Sam. Și 
totuși, în ciuda ușurării ei, Emily avea un 
sentiment sâcâitor de îngrijorare. Îi vorbise foarte 
convingător lui Paul și-i zisese că temerea lui era 
neîntemeiată, dar nu era nici pe departe atât de 
relaxată pe cât păruse. Adevărul era că fusese 
zdruncinată de știrea despre uciderea lui Mark 
Willis și petrecuse o noapte albă invocând tot 
felul de scenarii groaznice. Imediat ce o să ajungă 
acasă, o s-o sune pe consiliera ei, să vadă dacă 
poate face ea lumină, pentru că în momentul ăsta 
își ieșea din minţi, imaginându-și ce era mai rău. 

Poate că demascarea lui Willis se datora 
vreunei anomalii locale, unei  identificări 
întâmplătoare, dar dacă nu era așa? Dacă într- 
adevăr cineva chiar îl trădase intenționat, ca să fie 
ucis? Putea să fie găsită și ea, atacată, ucisă? Să fi 
riscat și Sam să devină o ţintă? Era un gând care o 
tulbura profund, iar calmul așezat și optimismul 
ultimilor 14 ani se evaporase într-o clipă. Se 
străduise din greu să-l convingă pe Paul că n-avea 
motive de îngrijorare, dar de fapt ea nu credea că 
e cum spusese. A aruncat o privire peste umăr în 
timp ce se grăbea spre mașină și a trebuit să 
admită că, pentru prima dată după mulți ani, era 
neliniștită și speriată, de parcă ar fi simțit cum se 
strânge încet plasa în jurul ei. Era urmărită? 
Vânată? O privea cineva chiar acum? 


Capitolul 18 


Era o dimineaţă geroasă în Parcul Coombe, iar 
bruma trosnea sub tălpile lui Russell când pășea 
pe iarbă. Cu ani în urmă, când încă se adapta în 
Croydon, învățându-se cu noua identitate, noua 
viață, întâlnirile lui cu Isaac Green avuseseră 
întotdeauna loc în spatele ușilor închise, departe 
de priviri curioase. Acum însă îi plăcea să se vadă 
cu consilierul lui de probaţiune în aer liber, ca să 
poată combina mișcarea cu grija spirituală. Green 
se mișca încet, sprijinindu-se zdravăn în baston, 
din cauza unei răni vechi, dar susținea că-i place 
aerul curat. 

— Pare că-ți merge de minune la serviciu, a 
remarcat Isaac când au cotit, îndreptându-se către 
un grup de oameni cu căţei. 

— Două promovări în ultimii cinci ani, n-are 
cum să fie rău, a răspuns Russell sigur pe el. Jacob 
zice că dac-o țin tot așa, s-ar putea să ajung 
director financiar în viitor. 

— Foarte impresionant. Tot îți mai place? 

— Categoric. Îmi plac numerele — să urmăresc 
marja de profit, proiecţiile. Şi-mi place că acum 
creștem, creăm piețe noi în fiecare zi... 

— Atunci mă bucur pentru tine. Ai muncit din 
greu să ajungi unde ești. 

Russell a acceptat complimentul lui Isaac și au 
mers mai departe, consilierul veteran abia reușind 
să țină pasul cu bărbatul mai tânăr. 

— Și familia? Ai mai vorbit cu tatăl tău? 

— Acum câteva săptămâni. 

— Și mama? 

— Când și când, știi și tu cum e. 


Isaac știa și mai știa și că nu e cazul să insiste, 
așa că a trecut la alt subiect. 

— Și NA? Sper că te mai duci de două ori pe 
săptămână. 

— Cu religiozitate. 

Isaac Green a ridicat privirea spre el, simțind o 
urmă de sarcasm. Însă Russell i-a alungat repede 
temerile. 

— Sincer, n-am sărit nicio ședință. Îmi face bine 
și, de fapt, a ajuns să-mi și placă. 

— Ți s-a schimbat atitudinea. 

— Păi, există un motiv... 

Russell s-a oprit și s-a întors spre consilier, care 
a încetinit și el, aparent bucurându-se că-și poate 
trage sufletul. 

— Am cunoscut pe cineva. 

— O fată? 

— Daaa. Nu-s ca ăia ai tăi din Londra, a replicat 
Russell râzând și lăsând să se simtă accentul lui 
ușor de Bedfordshire. 

— De cât timp durează? 

— Doar de vreo săptămână-două. Dar sper că o 
să iasă ceva. 

— Are și un nume? 

— Amber. Un copil bun, s-a născut în Brighton. 
A tras mult cu heroina și cocaina, dar acum e pe 
calea cea dreaptă. A obținut un stagiu ca designer 
grafic începător, stă în East Croydon, așa că-i doar 
la o aruncătură de băț de mine. 

— Cât de bine o cunoști? 

— Nu prea, dar e mișto. 

— Și crezi că e înţelept? 

Russell s-a încruntat. 

— Poftim? 

— Ştii ce vreau să zic. Ținând cont de trecutul 
tău, crezi că e înțelept să lași pe cineva să se 
apropie de tine? 


— Nu-s vreun amărât de călugăr, Isaac. Dacă-mi 
place cineva, îmi place. 

— Înţeleg, dar chiar și așa... 

— Care-i problema? Crezi că o să mă apuc să 
mărturisesc? O să uit cine sunt acum? 

— Sigur că nu, ţi-ai protejat totdeauna 
identitatea cu mare grijă. 

— Și atunci? 

Isaac l-a privit gânditor, ca și cum ar fi încercat 
să aleagă cuvintele potrivite. Russel s-a uitat la el 
atent, începând să-și dea încet seama. 

— Ah, am înțeles. Crezi că sunt un pericol pentru 
ea? 

— N-am zis asta. 

— Zice fața ta afurisită. 

— Zic doar că n-ai mai manifestat niciun interes 
pentru cineva, n-ai mai avut relații intime cu 
cineva de ani întregi. Habar n-ai cum o să 
reacționezi, ce sentimente ti-ar putea trezi... 

— Știu exact cum mă simt și n-ai dreptate. Îmi 
face bine. E ultima piesă din puzzle. Spui tot 
timpul că sunt apt să duc o viață normală, ei bine, 
asta-i o viață normală, cu serviciu, ceva bani și o 
fată drăguță la braţ. 

— OK, OK, a acceptat Isaac, ridicând mâna în 
semn de capitulare. Asta înțeleg și ai dreptate, 
sigur că ai dreptate. 

— Dar? 

— Dar... ia-o încet. 

— Pentru ea sau pentru mine? 

— Pentru amândoi, ca să fiu sincer. 

— Ei, o să-ncerc, dar nu promit nimic. Am 
așteptat multă vreme și, mama mă-sii, merit și eu 
un pic de fericire, nu? 

Isaac a încuviințat, dar n-a spus nimic. Au 
pornit mai departe, într-o tăcere stânjenită, și s-au 


amestecat cu mulțimile de dimineață, după care 
au dispărut încet. 


Capitolul 19 


— Ce se-ntâmplă, Jack? De ce nu ești gata? 
Adolescentul stătea în picioare în bucătărie, 
doar cu boxerii pe el, jenat și expus. Conștient că 
o făcuse de oaie, evita să se uite la Olivia, care 
sărise cu gura pe el. 

— E prima zi de muncă, nu poți să-ntârzii. 

— Îmi pare rău, nu m-am trezit. Probabil că eram 
mai frânt decât credeam. 

— Ţi-ai pus alarma? 

— Așa credeam. 

— Jack, am discutat deja. Fericirea ta, progresul, 
viitorul tău sunt responsabilitatea ta, da? Așa că 
dacă eu zic că trebuie să te trezești și să te 
pregătești la prima oră, atunci trebuie să te trezești 
și să te pregătești. Lumea n-o să se dea peste cap 
să-ți facă loc, tu trebuie să te dai după ea. 

— Îmi pare rău. N-am putut să adorm aseară. 

— Care-a fost problema? Emoţiile din prima 
noapte? Patul e în regulă, da? a întrebat ea 
îngrijorată. 

— Da, toate-s bune. Doar că nu m-am simțit prea 
bine. M-a durut stomacul. Ca să fiu sincer, nici 
acum nu mă simt prea bine... 

— Nu, nu, nu. Poate că reușeai să-i duci de nas la 
centru, Jack, dar eu n-am venit cu pluta. Nu vinde 
castraveți grădinarului. 

— Pe cuvântul meu, am avut crampe, m-a durut 
rău... 

— Și eu sunt Albă-ca-Zăpada. 

Jack s-a încruntat și s-a întors, însă Olivia a 
continuat neabătută. 


— Înţeleg foarte bine. Azi e o zi importantă, un 
pas enorm pentru tine. leși în lumea reală, ai de-a 
face cu oameni adevăraţi, cu situații reale. E firesc 
să-ți fie teamă, dar răspunsul nu e să fugi de toate. 
Hai să trecem de ziua de azi și mâine o să fie mult 
mai ușor, pe cuvânt. 

Băiatul s-a uitat la ea sceptic, fără să spună 
nimic. Olivia s-a dus spre chiuvetă, a luat un 
pahar și a dat drumul la robinet, continuând: 

— Acuma, ţii minte unde mergi? 

— Oak House, Enfield. 

— Așa e. George Simmons, maistrul, te așteaptă. 
E dur, dar corect. Nu-l lăsa să te domine și o să fii 
în regulă. Taxiul trebuie să ajungă în fix cinci 
minute, așa că dacă te grăbești, poţi să te speli 
rapid înainte să te îmbraci. Pot să-ți fac eu un 
sendviș, să-l iei cu tine. E OK cu brânză? 

Jack a dat din cap obosit, dar n-a făcut nicio 
încercare să se pună în mișcare. 

— Haide, dă-i bice, mă uit eu după taxi. 

Olivia și-a umplut paharul și a sorbit cu poftă 
din el, bucurându-se de apa rece ca gheaţa. 

— Tu ești bine? 

Întrebarea a luat-o prin surprindere, iar reacția 
ei a fost rapidă și neconvingătoare. 

— Excepțional. De ce să nu fiu bine? 

— Păi, pari cam palidă. Și, fără supărare sau mai 
știu eu ce, dar ești transpirată toată. 

Nedumerită, Olivia și-a trecut palma peste 
frunte și și-a șters broboanele de sudoare, 
observând cu ocazia asta cât de încinsă și umedă 
era la subrat. Mai rău, simţea cum o trece încă un 
val de greață. 

— E ceva în neregulă? a întrebat Jack, făcând un 
pas spre ea. Ai nevoie să te așezi? 

A mai făcut un pas, iar Olivia a ridicat mâna 
să-l oprească, dându-și seama cât de nepotrivit era 


să stea așa de aproape de tânărul ăsta pe jumătate 
despuiat. 

— Sunt în regulă. 

— Nu, nu ești... ești albă ca varul. 

— Am zis că sunt în regulă. 

A rostit cuvintele cu asprime, furioasă și 
neliniștită. Însă el părea cu totul netulburat de 
stânjeneala ei și o privea fix. Îi trecură prin cap 
gânduri nebunești. Să fie posibil să știe? Să-și dea 
seama că e însărcinată? Olivia a alungat năzăririle 
din minte și s-a îndreptat, dominându-l din nou 
pe adolescentul firav. 

— lar tu ești în întârziere. Așa că fuguţa! Vreau să 
te întorci și să fii pregătit de plecare în două 
minute. 

Jack a privit-o o clipă intrigat, apoi s-a întors 
încet și a ieșit din încăpere. Olivia a expirat și a 
încercat să se adune, să-și controleze greața tot 
mai puternică. S-a întors, și-a umplut din nou 
paharul cu apă, mustrându-se că este slabă și 
toantă, impunându-și să-și recapete calmul. Dar 
era mai ușor de zis decât de făcut și, când a ridicat 
paharul spre gură, a constatat cu surprindere că-i 
tremurau mâinile. 


Capitolul 20 


Chandra Dabral își simțea stomacul făcând 
tumbe în timp ce se îndrepta spre centrul 
încăperii. Era cea mai importantă investigație pe 
care o coordonase vreodată, cea mai amplă 
operațiune care fusese repartizată vreodată echipei 
sale și toate privirile erau îndreptate spre ea, și în 
centrul de comandă, și în afara lui. Dacă o încheia 
cu succes, putea încă să viseze la o nouă 
promovare. Un eșec i-ar fi spulberat pentru 
totdeauna aceste speranțe. 

— Presupun că până acum știți toți cu ce avem 
de-a face, a zis ea dominând sala și păstrându-și 
vocea puternică și calmă. 

Și 20 de chipuri în așteptare încuviințară, 
pentru că circuitul zvonurilor își făcuse deja 
treaba. 

— Abuz în funcție. E o infracţiune foarte gravă, 
de care s-au făcut vinovaţi câțiva dintre foștii 
voștri colegi în ultimii câțiva ani, astfel că ancheta 
noastră, metodele noastre, comportamentul 
nostru trebuie să fie impecabile de data asta. 
Trebuie să lucrăm calm, profesional și hotărât, 
până când făptașul este arestat și pus sub acuzare. 
Ţinând cont de gravitatea infracțiunii, știu că n-o 
să fie nicio problemă pentru voi. 

Chandra s-a oprit, mulțumită să vadă multe 
reacții decise din partea grupului. Echipa părea 
plină de energie, hotărâtă, loială, dar cum ar fi 
putut să fie sigură? Îi moștenise pe cei mai mulți 
dintre ei de la predecesorul său și habar n-avea 
cum o să reacționeze văzându-se incluși într-o 
asemenea anchetă de interes pentru presă. Putea 


să aibă încredere în ei că vor fi discreți? Sau ar 
putea fi tentat vreunul să intre în cârdășie cu un 
ziarist ambițios, să profite de oportunităţile 
financiare pe care i le garanta un astfel de caz? 

— Confidenţialitatea e capitală într-o astfel de 
anchetă, așa că nu dăm din casă — nici 
partenerilor, nici prietenilor, nici presei. Ce se 
discută în încăperea asta rămâne aici. 

Chandra s-a oprit din nou, lăsându-și privirea 
să treacă peste fiecare chip, până s-a asigurat că 
mesajul ei a fost recepționat. Apoi s-a dus la 
panoul cu datele crimei. 

— Așa, acum o lună și jumătate, pe 7 noiembrie, 
la ora 10:15, a fost trimis un mesaj din Londra, de 
pe un telefon Samsung Galaxy. Localizarea în 
rețeaua celulară arată că telefonul se afla undeva 
în apropiere de Shepherds’ Bush. Acolo sunt 
multe proprietăți rezidențiale și magazine, dar și 
un centru de conferințe, la care o să mă întorc 
imediat... 

A arătat pe hartă o zonă încercuită din vestul 
Londrei, după care a continuat: 

— Telefonul și SIM-ul nu au un proprietar 
înregistrat, dar avem numărul de serie al 
telefonului, care s-ar putea dovedi util când o să 
reținem un suspect. Mesajul i-a fost trimis lui 
Steven Bridge, care locuiește în Hartlepool, și 
spunea „Mark Willis locuiește, sub numele Liam 
Sullivan, în apartamentul nr. 2, York Tower, în 
Rumworth Estate, Bolton“. Scurt, dar foarte 
drăguţ, din punctul de vedere al domnului Bridge. 
Așa cum știți, când avea doar 12 ani, Mark Willis a 
violat-o și ucis-o pe Valerie Bridge, o văduvă în 
vârstă de 78 de ani. A făcut șapte ani într-un 
centru pentru infractori minori, după care a fost 
declarat apt pentru eliberare condiționată, 
moment în care s-a mutat la Bolton, unde a 


primit o identitate nouă și o a doua șansă în viață. 
Familia lui Valerie Bridge nu a fost încântată și nu 
e greu de înțeles de ce... 

Chandra a tras aer în piept, apoi a adăugat: 

— Valerie s-a chinuit multă vreme, iar rănile au 
fost grave. Fractură craniană, ambele braţe rupte, 
ca să nu mai vorbim de intestinul perforat, din 
cauza brutalității agresiunii sexuale. 

Chandra a văzut un agent începător cum 
întoarce privirea, dar a continuat: 

— Cei trei băieți ai ei, Steven, Vince și Mick, au 
declarat de multe ori că l-ar sfâșia pe Willis dacă ar 
pune mâna pe el, trâmbițându-și intenţiile pe 
Twitter, Instagram și așa mai departe, în ciuda 
unor avertismente repetate din partea poliţiei. 
leri-dimineață, la prima oră, au avut ocazia pe 
care o așteptau și l-au prins într-o ambuscadă pe 
Willis, când se întorcea de la pub. Nu-i treaba 
noastră să-i aducem pe frații Bridge în fața 
justiției, de asta se ocupă Departamentul de 
Investigații Criminale din Bolton. Treaba noastră e 
să aflăm cine le-a dat informații confidențiale 
despre locul unde se află Willis, instigând astfel 
atacul. 

— Suntem siguri că a fost o scurgere de 
informații? 

Era detectivul-sergent Buckland, un ofițer cu 
experiență, foarte direct. Teoretic adjunctul ei, 
însă Chandrei încă nu i se părea de încredere, 
ținând cont că-n ultimele săptămâni spusese în 
stânga și-n dreapta că el ar fi trebuit să fie 
promovat detectiv-inspector, nu ea. 

— Asta-i teoria de lucru. 

— Dar trebuie să existe și alte posibile explicaţii. 
Poate că l-a văzut cineva în complex și l-a 
recunoscut. Poza de la arestare apare des în 
tabloide, deci ar trebui să fie posibil, nu? 


Chandra se întreba de ce își dorește agenta 
Reeves, una dintre polițistele mai noi din echipă, 
să nu fie vorba de o scurgere de informații, dar n-a 
făcut niciun comentariu și i-a răspuns: 

— E posibil, dar au trecut 11 ani. Liam Sullivan, 
de 23 de ani, arată foarte diferit de Mark Willis, la 
12 ani. Atunci era un băiat durduliu și rumen la 
față, în timp ce mai târziu... în fine, uitați-vă și 
voi... 

A arătat spre fotografia victimei. 

— Numai piele și os, neras, păr decolorat, cercei, 
tatuaje. Nu sunt sigură că eu l-aș recunoaște. 

— Parc-ar fi Phil Foden în mizerie, remarcă 
agenta Lucy Drummond, spre amuzamentul 
general. 

— În plus, n-a existat niciun fel de comunicare 
despre Mark Willis pe forumurile justițiarilor 
înainte de atac, a adăugat sergentul Buckland, ca 
să nu-i lase să divagheze de la subiect. De-a lungul 
anilor, au fost niște așa-zise localizări ale lui, dar 
de câteva luni bune era liniște pe tema asta. 

— Exact, și ținând cont că Willis n-a exprimat 
niciun fel de îngrijorare concretă și a fost văzut de 
mai mulți martori bând și stând la palavre la 
Butcher's Arms în seara aceea, aparent fără nicio 
grijă, cred că putem presupune că demascarea a 
fost un șoc total și pentru el, și pentru echipa 
MAPPA. Și apropo de asta... 

S-a întors din nou, îndreptând atenția tuturor 
spre șase fotografii prinse pe panou. 

—  Eșaloanele superioare de la Serviciul de 
Probațiune știau, evident, unde se află Willis, dar 
supravegherea de zi cu zi, activitatea personală, 
era asigurată de cei șase membri ai echipei MAPPA 
din Bolton. Așa cum știți, o înțelegere între câteva 
agenţii de protecție publică implică mai multe 
organizații, ceea ce, în cazul ăsta, se reduce la 


acest grup mic de șase persoane. E format dintr-un 
ofițer superior de poliție, un consilier superior de 
probaţiune și reprezentanți ai serviciilor sociale și 
ai consiliului local. Era treaba lor să se asigure că 
Willis respecta regulile, se comporta responsabil, 
avea o contribuție în societate și în general era în 
siguranță. În ultimă instanță, viața lui era în 
mâinile lor. 

— Și atunci, considerăm că este unul dintre ei? a 
întrebat agentul Cooke intrigat. 

— Asta trebuie să aflăm. Găsiţi numele lor și 
toate detaliile în dosarul de informare și vreau să-i 
investigăm pe toți — istoricul comunicațiilor, 
situația financiară, orientarea politică, situația 
familială, statutul profesional, tot. Dar vreau să-i 
acordăm o atenție deosebită acestui bărbat... 

A arătat spre un bărbat de vârstă mijlocie, cu 
ochi întunecați, trişti și o mustață încărunțită. 

— Detectivul-inspector Martin Coates, membru 
cu state vechi în poliția din Bolton, care mai are 
cam un an până la pensie. E singurul membru din 
echipa MAPPA care era în Londra în ziua în care a 
fost trimis mesajul către Steven Bridge. De fapt, 
era la o conferință organizată de Poliţia 
Metropolitană și Ministerul Justiţiei, la Excel 
Centre din Shepherd's Bush. 

A bătut cu degetul pe zona încercuită pe hartă 
a celulei de telefonie mobilă. 

— L-am chemat la secție în dimineața asta și am 
de gând să-l interoghez imediat. Poate că e 
nevinovat, dar coincidenţa localizării lui în ziua 
aceea merită cercetată. Așa că  aduceți-mi 
informaţii despre el, orice ar putea face legătura 
între Martin Coates și scurgerea de informații. 

— Asta-i o decizie importantă, a intervenit 
sergentul Buckland. Să suspectezi un poliţist în 
funcție. 


— S-au mai întâlnit cazuri în care polițiștii în 
funcție au încălcat legea, sergent, și nu facem 
decât să mergem pe urma dovezilor. Deci aș sugera 
să lăsăm deoparte orice preocupări politice și să 
trecem la treabă. 

Unii dintre polițiști erau deja în picioare, însă 
Chandra a ridicat mâna să-i oprească. 

— Încă ceva. O să fie fără îndoială o anchetă 
dificilă, nu în ultimul rând pentru că un procent 
semnificativ din opinia publică o să aplaude ce-au 
făcut Steven și fraţii lui. Eu nu, și sunt sigură că 
nici vreunul dintre cei de față. A fost comisă o 
crimă — de fapt, două crime — și este treaba 
noastră să ne asigurăm că oricine a pus în mișcare 
acest șir tragic de evenimente este reținut și 
judecat conform legii. Orice am crede noi despre 
Mark Willis, oricât de dezgustați am fi de crima 
lui, trebuie să ținem minte că are părinți, fraţi și 
prieteni care sunt acum îndurerați. Merită 
dreptate. Merită să știe cine l-a condamnat la 
moarte. Deci pentru ei, pentru binele nostru, al 
tuturor, hai să-l găsim pe șobolanul care s-a jucat 
de-a Dumnezeu cu viața altcuiva. 


Capitolul 21 


— Doar că nu-s sigură că asta trebuie făcut. 

A ezitat, aruncând o privire spre soțul ei, după 
care a continuat: 

— Adică discutăm de mulți ani, însă e foarte 
scump. Și cum vine Crăciunul, sunt îngrijorată de 
cât o să fie factura până la urmă. 

Doctorița de vârstă mijlocie s-a întors către el, 
sperând să-i spună ceva liniștitor, poate ceva 
despre o reducere. În mod normal, Mike ar fi 
profitat de ocazie, sesizând că ușa era 
întredeschisă, dar azi cuvintele trecuseră pe lângă 
el și abia le înregistrase. lritat, soțul ei a preluat 
inițiativa. 

— Dar gândește-te la ce economii o să facem la 
costurile de energie. În timp, geamurile astea o să- 
și scoată banii. Nu-i așa, amice? 

—  Categoric, a răspuns Mike, dând din cap 
absent. 

— Nu știu ce să zic, a replicat doctorița. N-am 
putea să luăm o broșură și să ne mai gândim? 

— Sigur, sunt la recepţie, a zis Mike îndatoritor. 
Luaţi una în drum spre ieșire. 

Consternaţi, cei doi au plecat, soțul aruncând 
priviri furioase către Mike, iritat de lipsa lui de 
implicare și de rezultatul nesatisfăcător al vizitei. 
Mike i-a alungat din minte, cu gândul în altă 
parte, însă când s-a întors a dat de Simon, 
energicul lui șef. 

— Care-i treaba, frate? Ţi-ai ieșit din mână? 

Pusese întrebarea cu zâmbetul pe buze — ca și 
cum ar fi fost doar o bârfă de birou —, dar tonul 
tăios era greu de ignorat. 


— Vânzarea aia aproape că se făcea singură. În 
mod normal, până acum ar fi fost încheiat și 
semnat contractul. 

Dincolo de bunăvoință, se citea o nedumerire 
autentică, poate chiar îngrijorare. 

— Fa nu era încă pregătită, a răspuns Mike 
încercând să pară competent. O s-o convingă el și 
se întorc după Anul Nou, ascultă la mine. 

— Să sperăm, pentru că obiectivele alea de 
vânzări nu se realizează singure, Mike, și de la 
sediul central mă presează să fac reduceri pentru 
eficiență... 

Mike era tentat să-i spună unde să se ducă — 
avea 15 ani mai mult decât amărâtul ăsta de 
David Brent —, dar a zâmbit și a răspuns: 

— Atunci mai bine trec la treabă. 

Și-a luat haina de la costum și cheile de la 
mașină. 

— Unde te duci? l-a întrebat Simon. Credeam că 
ai clienți programaţi în cursul dimineții. 

— Următorul e vizită la domiciliu, a mințit Mike. 
O bătrână care nu poate să iasă din casă. Am zis că 
trec eu pe la ea. 

— N-am văzut-o în programare. 

— A sunat dimineață, la prima oră și mi s-a făcut 
milă de ea. Ar putea fi o vânzare mare, pare puțin 
cam disperată și știi și tu cum sunt eu, suflet 
bun... 

— Păi, grăbește-te, o să fum aglomeraţi azi. 

— Mă-ntorc înainte să-ţi dai seama că am lipsit. 

Mike i-a făcut cu ochiul și a ieșit în grabă. 
Vedea în reflexia din vitrină că Simon nu-și 
desprindea privirea de el, convins că e ceva 
„aiurea“ în comportamentul lui, dar nu-i păsa. De 
când primise mesajul anonim azi-dimineaţă, nu se 
mai putuse gândi la nimic altceva și avea în minte 
doar imagini cu Courtney Turner ducând o viață 


fericită și fără griji în Colchester. Cum arăta 
acum? Ce punea la cale? Mai avusese probleme cu 
poliţia? Părea foarte probabil, pentru că 
întotdeauna fusese cea dominantă, cea mai sadică 
dintre cele două fete, forța motrice din spatele 
uciderii fără rost a Jessicăi, însă simţea dintr-odată 
că trebuia să afle. Știa că e riscant, că s-ar putea să 
nu se aleagă cu nimic, dar n-avea cum să ignore 
mesajul. Și de-asta, cu toate că șeful lui își dăduse 
clar seama de minciuna lui străvezie, n-a dat 
înapoi, ieșind cu pas grăbit din showroom. N-avea 
niciun rost să ezite, n-avea niciun rost să amâne. 
Avea întâlnire cu o ucigașă. 

— Nu-mi pasă ce-ai făcut sau ce n-ai făcut. Aici 
dau o șansă corectă oricui. 

Maistrul solid îl domina pe Jack, 
străpungându-l cu privirea. 

— În schimb, mă aștept la punctualitate, 
profesionalism și muncă pe brânci, ne-am înțeles? 

Jack a încuviințat, dar n-a spus nimic, de 
parcă-și înghițise limba. 

— Ăsta-i un nou proiect imobiliar important, 
sunt câteva luni de muncă, așa că dacă-ţi joci bine 
cartea, ar putea să-ți meargă bine. Ai calificare de 
zidar, nu? 

— Aham, a reușit să îngaime Jack, cu glas 
încordat și pițigăiat. 

— Bun, atunci începi la bungalow-uri. Am o 
gașcă bunicică de băieți care lucrează acolo, ar 
trebui să te acomodezi numai bine. 

Maistrul a arătat spre colțul șantierului. Jack a 
ezitat, agitat, apoi a făcut un pas șovăielnic, însă 
George Simmons a întins mâna și l-a oprit, 
asigurându-l pe ton scăzut: 

— N-ai de ce să-ți faci griji, băiete. Toți am călcat 
greșit la un moment dat în viață. 

Vorbise pe un ton de cunoscător, în spiritul 
solidarității. 

— Pune mâna și muncește și o să fie totul bine. 
Asta-i prima zi din restul vieţii tale. 

L-a bătut hotărât pe spate și l-a trimis la treabă. 
Îndemnul fusese energic, optimist, vesel, dar Jack 
nu se simţea deloc așa. Era dezorientat și nesigur, 
văzând totul parcă de la distanță, privind de 
undeva de sus această scenă curioasă. Tot ce se 


întâmplase azi fusese neliniștitor și nefamiliar, nu 
în ultimul rând faptul că fusese sculat din pat de 
consiliera lui de probaţiune iritată. Drumul până 
la șantier fusese la fel de derutant și se uitase pe 
geam la lumea care trecea pe lângă el. Navetiști 
care se grăbeau să ajungă la serviciu, părinţi care 
împingeau  cărucioare, copii în uniforme 
elegante — scene de fiecare zi, și totuși se simțea 
detașat de toate, ca și cum îndeletnicirile unei zile 
de muncă erau pentru toată lumea, mai puțin 
pentru el. 

Când a ajuns la șantier, a fost un pic mai bine, 
pentru că șoferul de taxi l-a lăsat acolo și a plecat 
fără niciun cuvânt. Fusese nevoit să se orienteze 
singur și greșise drumul de câteva ori până să 
găsească punctul de contact. George Simmons 
fusese prietenos, dar repezit, și de aceea Jack s-a 
trezit mergând prin centrul unui șantier de 
construcții zgomotos. Nu mai fusese niciodată la 
serviciu, fiindcă își petrecuse cei 19 ani de viață 
într-o casă unde suferise abuzuri, o celulă de 
închisoare și un centru păzit. Cum funcționa? 
Care erau regulile? Cum te porți fără să enervezi 
pe cineva sau să atragi o atenție nedorită? N- 
avusese niciodată un tată care să-l ducă la un meci 
de fotbal, să-l înveţe cum să socializeze, cum să 
facă față altor oameni, mizerii de-astea. Ce-ar fi 
trebuit să facă? 

— la uite, băieți, avem prospături... 

Jenat, Jack și-a dat seama că muncitorul solid 
se referea la el. Alți câțiva au ridicat privirea, 
curioși de sosirea lui. 

— Nu-i mare lucru de capul lui, dar ne prinde 
bine oricând un zidar în plus. Cum te cheamă, 
frumosule? 

— Jack. 

— Jack frumușelu”? 


— Cred că da. 

— Nu mai fi așa speriat, băiete. Nu te mănânc. 
Vino lângă Jez și arată-ne ce știi... 

Jack s-a conformat, conștient că restul echipei 
schimba priviri de cunoscător. S-a așezat lângă Jez, 
un băiat deșirat cu păr ca focul, și a luat o 
cărămidă și o mistrie, urmând exemplul colegului 
său. 

— Și de unde ești, Jack? a întrebat Jez prietenos. 

— Epping, a mormăit Jack, concentrându-se să 
întindă uniform mortarul. 

— Pădurean, ai? Te ocupași cu ciudăţenii, Jacky, 
băiete? 

— Nu prea cred, a îngăimat el. 

— Nu prea pari convins, a râs el, mai aruncând 
niște mortar. Și-atunci care-i șpilul? Fotbal? Păsări? 
larbă? 

— Fotbal, aș zice. 

— Ce echipă? 

Jack a ezitat o clipă, apoi a răspuns: 

— West Ham. 

Jez a putnit dezgustat. 

— Doamne, Dumnezeule! Băieți, ne-am ales cu 
un nenorocit de suporter West Ham... 

Spre Jack s-a îndreptat un val de insulte, apoi 
fiecare și-a văzut de muncă, iar interesul pentru 
noutatea venirii lui s-a diminuat. 

— Ai văzut pozele alea pe Twitter? a întrebat Jez 
entuziasmat. 

— Ce? 

— Ştii tu, ăla din Bolton. Un grup pe internet — 
justițiari, ceva — le-a postat. Pozele n-au rămas 
mult, dar erau aiurea, omule. Se vedea ţeasta 
crăpată, sânge peste tot. 

Jack a încremenit, cu cărămida ridicată în 
mână. Habar n-avea despre ce vorbea Jez, dar nu-i 
plăcea. 


— Și el cine era? 

— Mark Willis. Tipul care a fript-o la proțap pe 
capra aia bătrână și după aia i-a crăpat capul când 
era copilaș de țâță. L-au prins unii aseară, l-au 
fugărit printr-un complex de locuinţe. Cică ar fi 
sărit de pe un pod vreo zece metri, doar să scape 
de ei. A căzut pe centură, în mijlocul traficului. A 
plesnit tot, ca o budincă cu gem. 

Jack auzea un zgomot tot mai puternic. Chiar 
era adevărat? 

— Tot a fost prea bine pentru el, s-a băgat alt 
muncitor. Pun pariu că băieții ăia sunt ofticați ca 
naiba că n-au pus mâna pe el, să-și ia adio 
corespunzător. 

— L-ar fi făcut bucățele. 

— Așa să știi. Violezi babe băgăcioase, la ce te- 
aștepți? Ăla era un animal... 

Jack a încercat să nu mai asculte vocile, să se 
concentreze, însă i se înceţoșa privirea și se simțea 
ametit. 

— Dacă-mi spune mie cineva unde e unul din 
descreierații ăia, m-aș înființa imediat. Îl spintec 
cu o amărâtă de mistrie, a intervenit alt zidar. 

— Mistrie? Un tăietor de buloane vrei să ai la 
tine. Să-i tai coaiele... 

— Chiar așa. l-aș curăța pe toți, unul câte unul. 
Să-i fac să sufere. Ăia care abuzează de copii, 
violatori, toți. 

Declarația se bucură de aprobarea generală, 
după care se auzi vocea lui Jez. 

— Și tu, căpitane Jack? Vrei să faci parte din 
echipa de linșaj? 

Jack nu putea vorbi. Simţea o apăsare în piept, 
picioarele nesigure și mâna îi tremura lăsând să 
cadă mortar de pe mistrie. 

— Sigur, a răspuns el tare, mimând un zâmbet. 
Contaţi pe mine. 


— Asta-i ideea! Avem un afurisit de lichidator 
aici, băieți! 

Muncitorii au reluat râzând tema, descriind 
violențele rituale pe care le-ar aplica dacă ar pune 
mâna pe cei care întrec măsura. Furia lor, setea lor 
de sânge îi umplea gândurile și-i era imposibil să 
se mai concentreze la ce făcea, iar cărămizile 
aterizau neuniform una peste alta în timp ce 
întindea maniacal mortarul. 

Voia să șteargă ura lor, să evadeze într-un loc 
mai fericit, dar era înconjurat din toate părțile de 
iritare și invective. Îi venea să fugă, s-o șteargă de 
pe șantier și să nu se mai oprească, deși nu se 
punea problema să atragă atenţia asupra lui. Deci 
a rămas tăcut, punând cărămidă peste cărămidă, 
tulburat și speriat, rugându-se ca tinerii ăștia 
furioși să nu observe diavolul din mijlocul lor. 

— Pentru numele lui Dumnezeu, tu chiar vrei să 
mă lase nervii? 

Olivia știa că n-avea niciun rost să-și iasă din 
minți în halul ăsta, dar era frustrată peste poate. 
Țintuindu-l cu privirea pe fostul spărgător 
recalcitrant care stătea în fotoliul din fața ei, a 
continuat: 

— De câtă vreme faci asta, Eric? Sigur ai învăţat 
până acum regulile. 

— Sigur că le-am învăţat, a replicat bărbatul 
eliberat condiționat, scărpinându-se pe burtă. Dar 
e o tâmpenie. De-acuma nu mai îs o amenințare 
pentru societate, așa că de ce să mă dau peste cap? 
Nu mi-s câine de circ. 

— Aș vrea să fi fost, naibii, ai fi fost mai ușor de 
dresat. 

Olivia voia să-l pună la punct, enervată că 
bădăranul, care nici măcar nu era pe lista ei de 
monitorizare, era atât de recalcitrant. Dar spre 
enervarea ei, Eric a izbucnit în râs. 

— Asta-i bună, îmi place. Poate c-ar trebui să vii 
mai des tu în locul ăluilalt. E gras ca untul și 
duhnește a... 

— Nu și dacă pot să evit, l-a întrerupt Olivia. 
Dacă Charlie nu se întoarce la muncă până luni, o 
să trec eu pe la el, să-l scot la lumină. 

Alte râsete, care n-au făcut decât s-o scoată din 
sărite și mai tare. 

— Cum știi, trebuie să efectuezi în fiecare 
săptămână trei activități semnificative ca să pot să 
fac raportul, a spus ea, ca și cum ar fi vorbit cu un 
copil. Ce să scriu în formular? 


Tăcere, fostul deținut  corpolent privea 
gânditor în tavanul pătat. 
— Ai fost la întâlnirea AA? 
— Am pierdut-o săptămâna asta. 
— Dar programul comunitar de reconstrucție? 
— Tot schimbă orele... 
Olivia își pierdea energia, dar a insistat mai 
departe. 
— Și instruirea, atunci? Făceai un curs de... de 
tâmplărie, nu? 
— De pus faianță, de fapt. 
— OK, e bine, a răspuns Olivia și a ridicat pixul 
ca să bifeze căsuţa. 
— Doar că flăcăul a fost bolnav săptămâna asta. 
Învinsă, Olivia a ridicat pixul. 
— Dar ce ai făcut? Ai făcut ceva productiv 
săptămâna asta? 
O tăcere prelungită înainte să primească în 
sfârșit un răspuns. 
— Păi, am făcut curat în bucătărie. 
Olivia a ezitat. Nu era nici pe departe suficient, 
dar trebuia să se descurce. A bifat căsuţa și a zis: 
— Bun, una e rezolvată. Hai să vedem dacă 
reușim să mai adunăm încă două până vineri, OK? 
Când se întorcea la mașină, se simțea mai 
extenuată ca oricând. Toţi eliberații de pe lista ei, 
de la spărgătorul inofensiv la ucigașul de copii, 
erau varză — șleampeţi, neglijenţi, disperaţi, 
panicați, cu porniri sinucigașe sau puturoși de-a 
dreptul. Nu putea chiar niciunul dintre ei să-i facă 
o surpriză? Să-i facă ziua un pic mai ușoară? 
Lucrurile începuseră prost și mergeau din rău în 
mai rău. Greaţa dispăruse, dar fusese înlocuită de 
o oboseală zdrobitoare și o migrenă crâncenă. În 
trecut, Olivia depășise momentele astea proaste 
frecvente cu cafea, alcool și țigări, acestea din 
urmă oferindu-i motivaţia necesară ca să ducă la 


bun sfârșit ziua de muncă. Doamne, ce mai tânjea 
acum după o ţigară — să-i dea imboldul necesar, 
să-i alunge durerea de cap —, dar încerca să se 
lase, se rezuma de săptămâni întregi la o singură 
țigară pe zi... 

Ochii i-au căzut pe chioșcul de ziare de vizavi. 

— Fir-ar al naibii! a mormăit ea, după care a 
traversat și a intrat. 

Când se îndrepta spre tejghea, a fost salutată 
de proprietar, un est-european cu bluză Paris St 
Germain, însă n-a băgat în seamă vorbăria lui, 
trecând direct la subiect: 

— Douăzeci de Marlboro Red, te rog. 

El s-a conformat, deschizând dulapul discret 
din spatele lui și scotocind prin el. În timpul ăsta, 
Olivia s-a uitat la teancurile de ziare întinse în fața 
ei. A uitat pe loc de țigări, pentru că privirile i-au 
fost atrase de prima pagină. Toate titlurile făceau 
trimitere la știrea despre moartea lui Mark Willis, 
iar chipul lui din poza înfiorătoare de la arestare, 
de-acum 12 ani, se holba la cititor. Olivia știa că 
ziarele vor dedica nenumărate pagini 
evenimentelor de ieri și vor publica detalii 
senzaţionale despre moartea fostului deținut, 
profitând de ocazie ca să se delecteze încă o dată 
cu infracțiunile lui șocante. Răsfoi Mirror, care 
avea o mulțime de fotografii neclare de la locul 
crimei, după care trecu la Daily Mail. Și acesta 
miza pe aspectele senzaţionale ale uciderii lui 
Willis, însă tot editorialul era dedicat unui atac 
nimicitor la adresa Serviciului de Probaţiune, 
acordându-i o atenţie specială lui Jeremy Firth, 
directorul său asediat din toate părțile. Încântat să 
pună gaz pe foc, tabloidul părea hotărât să facă 
situația insuportabilă pentru toți cei implicați. 

— Îngrozitor, nu-i așa? 


Olivia a ridicat privirea și l-a văzut pe vânzător 
uitându-se la titluri. 

— Şi cine are de câștigat din toate astea? 
Nimeni... 

Când a luat ţigările, Olivia n-a zis nimic, dar a 
mai trecut o ultimă dată cu privirea peste titluri. 
Poate că vânzătorul avea dreptate — cu siguranță 
erau multe editoriale aici care mergeau pe ideea 
asta. Însă ea bănuia că opinia publică o să aibă alt 
punct de vedere, ar putea considera că s-a făcut în 
sfârșit dreptate. Câteva dintre tabloide adoptaseră 
acest raționament, însă Mirror rezumase cel mai 
bine acest sentiment, cu un titlu scurt, dar 
frapant: 


OCHI PENTRU OCHI 

— Ai văzut ziarele? 

Jeremy Firth pusese întrebarea degajat, chiar 
blazat, dar Christopher Parkes își dădea seama că 
șeful lui era cât se poate de interesat de reacția sa. 

— În trecere, dar n-am digerat complet încă 
ştirile, a răspuns Christopher cu ton măsurat. 

Nu era adevărat. De dimineaţă, citise cu atenţie 
la el în birou toate ziarele și fluxurile de știri 
importante și, deși nu fusese surprins de criticile 
la adresa Serviciului, nivelul de venin îndreptat 
împotriva directorului lor veteran era de-a dreptul 
uluitor. 

— N-am văzut nimic care ar trebui să ne 
alarmeze în mod deosebit, a continuat el vesel. 
Deși evident că o s-avem parte de o mare cantitate 
de critici pentru moartea lui Willis. Oricum am 
încerca s-o prezentăm, a fost o rasoleală de zile 
mari. 

— Nu a noastră, a replicat imediat Firth. Echipa 
MAPPA din Bolton avea autoritatea și 
responsabilitatea deplină pentru Mark Willis. A 
fost greșeala lui Alice Dunne și a nimănui 
altcuiva. 

— Deci asta-i linia oficială? a întrebat 
Christopher, ridicând privirea dinspre ziarele 
întinse pe masa de ședințe. 

— Ăsta-i adevărul. Doar dacă nu crezi că mai e 
cineva care ar trebui să tragă ponoasele pentru 
dezastrul ăsta. 

Era încă un test, încă o provocare, căreia 
Christopher nu era pregătit să-i facă față. 

— Deci spunem că a fost o problemă locală? 


— Categoric. Și e esenţial să priceapă toată lumea. 
O să apară tot felul de teorii ale conspirației câteva 
săptămâni de-acum încolo. Ziariști, comentatori, 
miniștri, toți o să profite de povestea asta, așa că e 
esenţial să părem credibili, neclintiți și uniți. Nu 
ne permitem nicio deviere de la mesajul de bază. 
Orice semn de slăbiciune sau divizare, și o să ne 
sfâșie bucăţică cu bucăţică, o să distrugă toată 
munca noastră din ultimii 15 ani... 

Exact perioada petrecută de Firth ca director, a 
observat Christopher, deși n-a zis nimic. 

— Solidaritatea e cheia, acum mai mult ca 
niciodată, a adăugat Firth. Să înțeleg că pot să mă 
bazez pe tine că mesajul ajunge și la restul echipei 
de conducere? 

Firth îl privea pe Christopher în ochi de parcă 
ar fi încercat să-i citească sufletul. Cei doi nu 
fuseseră niciodată apropiaţi, iar Firth avusese 
dintotdeauna bănuieli în legătură cu ambițiile lui 
Parkes. lar azi, mai mult ca oricând. 

— Poţi conta pe mine, Jeremy, a răspuns el cu 
căldură și cu un zâmbet pe buze. O să mă asigur că 
înţelege toată lumea gravitatea situației și sunt 
dispuși toți să-și joace rolul. 

— Mă bucur să aud, a răspuns Firth hotărât, 
bătându-l pe Christopher pe umăr. Loialitatea e 
foarte importantă aici. Dacă vrei să avansezi... 

— Nici c-aș putea fi mai mult de-acord, a replicat 
Christopher tot zâmbind. 

— Mă bucur că ne înțelegem. 

Privirea i-a rămas  aţintită asupra lui 
Christopher, care nu era sigur dacă voia să 
cimenteze relația sau să elimine lipsa de loialitate. 
Dar n-a trădat nimic și a menținut contactul 
vizual până când Firth și-a mutat privirea. 

— Fi bine, înapoi în mină, a spus directorul vioi, 
ieșind din sala de ședințe și pornind relaxat pe 


coridor. 

Christopher a așteptat până nu l-a mai văzut, 
după care s-a uitat spre măcelul de pe masă. 
Privirile i-au trecut peste titlurile acuzatoare, apoi 
s-au oprit la un comentariu din Daily Mail, care îl 
critica dur pe Firth. Directorul adjunct a citit cu 
atenţie textul, bucurându-se de tonul nimicitor, 
după care s-a uitat la semnătura ziaristei, sub care 
erau afișate datele de contact și recomandarea să 
ia legătura cu ea dacă au vreo știre. 


Madeleine Barker: madeleinebarkerQdailymail.com 


Christopher a rămas pe gânduri, fixând adresa 
de e-mail. Apoi, verificând dacă nu-l vede cineva, 
a luat ziarul și, dosindu-l în servietă, a ieșit în 
grabă din încăpere. 

— Și de ce anume mă acuzi? 

Detectivul-inspector Martin Coates o privea 
încruntat pe Chandra Dabral peste masă, cu 
ostilitate vizibilă. Interogarea unui alt poliţist e o 
treabă riscantă, iar Chandra încercase să fie 
politicoasă și diplomată, însă Coates se dovedise 
încă de la început nerăbdător, iritabil și agresiv. 
Acum părea să-și piardă cu totul controlul. 

— Încerc doar să stabilesc dacă ne poți ajuta în 
anchetă, a răspuns Chandra calm. Aș vrea să 
lămuresc lucrurile cât mai repede cu putință și 
sunt convinsă că și tu vrei același lucru. 

— Fix așa! Ar trebui să fiu în Bolton, la secția 
mea, în loc să stau aici și să am de-a face cu 
fanteziile tale aiurite, a replicat el. 

Chandra a ridicat dintr-o sprânceană, deloc 
impresionată de atacul evident la adresa 
autorității ei. 

— Inspectore Coates, ești aici la cererea mea, și-ți 
mulțumesc. Dar nu-ți face iluzii. Indiferent de 
grad și statut, o să te arestez și o să te las să te 
răcorești în celulă dacă am senzaţia că încerci cu 
bună știință să obstrucționezi o anchetă în 
desfășurare. Ne-am înţeles? 

El a privit-o încruntat și sfidător, însă n-a 
ripostat. 

— Bun, hai s-o luăm de unde rămăseserăm. Pe 7 
noiembrie, erai în Shepherd's Bush, la o 
conferință a Ministerului Justiţiei; ai ajuns cu 
trenul de 6:53 de la Manchester și te-ai întors 
acasă cu trenul de 21:53, de la Euston. Am 
dreptate până aici? 


— Da, a răspuns Coates țâfnos. 

— Ai trimis sau ai primit vreun mesaj cât ai fost 
în Londra? 

— Sigur. Zeci. 

— De pe ce dispozitive? 

— De pe telefonul și laptopul meu, care se află 
ambele în posesia ta în momentul de față. 

— De pe alte dispozitive? 

— Nu! De câte ori vrei să-ți mai spun? N-am avut 
niciodată un Samsung Galaxy. 

— Eşti absolut sigur? Pentru că e ultima ta 
ocazie... 

— De ce-aș face ce insinuezi tu? a întrerupt-o 
Coates abrupt. De ce să-mi risc cariera, să-mi 
trădez vocaţia, să pun în pericol viața cuiva care 
era în grija mea? 

— Speram să-mi spui tu. 

— Eram în echipa MAPPA care se ocupa de el, 
pentru numele lui Dumnezeu. Îl monitorizam pe 
Mark Willis de peste doi ani, verificam dacă e în 
siguranță, mă asiguram că-și refăcea viața. De ce 
să mă întorc dintr-odată împotriva lui, pentru un 
moment ieftin de răzbunare? 

— Poate că aveai îndoieli legate de el? Poate că ţi 
s-a părut că te ia de prost și se preface că respectă 
regulile, în timp ce, de fapt, comitea iar 
infracțiuni? Au fost niște incidente la începutul 
perioadei de probaţiune, când au existat 
preocupări legate de comportamentul lui, nu? 

— Asta a fost acum o mie de ani și a fost doar o 
neînțelegere. Mark Willis a fost foarte cuminte în 
ultima vreme. 

— Atunci, poate ai crezut că n-a primit o 
pedeapsă suficientă de la bun început? Sunt mulți 
polițiști în zona ta care cred că doar câţiva ani 
într-un centru de securitate n-au însemnat mare 
dreptate pentru familia Bridge. 


— Poate, dar n-am cunoscut niciodată pe cineva 
care să exprime părerea asta și cu siguranță n-aș fi 
tolerat-o. 

Polițistul s-a rezemat de spătarul scaunului și 
și-a încrucișat braţele, parcă îndreptând discuția 
spre un final firesc. Însă Chandra n-avea de gând 
să tolereze așa ceva. 

— Povestește-mi despre lan Blackwell. 

Acum a văzut o reacție. Coates și-a revenit 
rapid, dar Chandra a văzut clar un moment de 
nesiguranță, ba chiar de teamă. 

— E vărul meu, a explicat Coates, înainte să 
adauge repede: Dar nu suntem apropiați. 

— A fost dat afară acum doi ani, pentru abateri. 

Chandra a lăsat cuvintele să plutească între ei. 

— Un incident neplăcut, nu-i așa? Blackwell a 
transmis informații confidențiale cât era polițist. 
A incitat opinia publică să atace un suspect de 
pedofilie care stătea în zona Burnley. Așa e? 

— Da. 

— Şi nu e adevărat și că el e creierul din spatele 
grupului Justiţia Nu Doarme Niciodată, un grup 
online de justițiari care se specializează în 
demascarea așa-ziselor „pericole pentru societate“? 
Un grup care a părut să fie cu un pas înaintea 
tuturor în privința uciderii neașteptate a lui Mark 
Willis și a postat fotografii cu cadavrul lui la o oră 
după deces. Au fost cu mult înaintea marilor 
rețele de televiziune, a rețelelor sociale... 

— Și-atunci, ai adunat doi și cu doi și ai ajuns la 
concluzia că eu m-am sinucis profesional ca să-i 
ajut pe lan și adunătura lui de cetățeni vigilenți? 

Chandra n-a spus nimic, privindu-l 
pătrunzător. 

— Doamne, Dumnezeule, asta-i o sminteală! s-a 
răstit Coates, pierzându-și cumpătul. N-am nicio 
urmă de respect pentru lan și cu certitudine nu l- 


aș ajuta în niciun fel. S-a trădat pe sine, și-a trădat 
vocaţia, ca să nu mai zic de familie, când a luat-o 
razna. ldeea că l-aș putea ajuta întrece orice 
imaginație. 

— Deci nu ţineţi legătura? 

— Sigur că nu, e un nenorocit de paria! Și în 
poliție, și în familie. 

— Curios, pentru că ţi-am verificat istoricul 
convorbirilor — de pe telefonul pe care recunoști 
că-l deții — și arată că ai vorbit cu el destul de des 
în ultimele câteva săptămâni. 

Încă o reacție vizibilă; Coates prins din nou în 
corzi. Chandra a scos două coli de hârtie din dosar 
și le-a întors, ca să le vadă și el. 

— O dată pe 2 decembrie, o dată pe 12 
decembrie, apoi pe 14 decembrie. 

— El m-a sunat. 

— Deci ați vorbit? Recunoști? 

— Da, dar... 

— Despre ce-aţi vorbit? 

Coates a ezitat, căutând cuvintele potrivite. 

— Uite ce-i, recunosc că încerca să mă aducă de 
partea lui și mă presa să-i dau firimituri de 
informație, orice ar fi putut folosi ca să-și scoată 
grupul în față. 

— Am înţeles. 

— Dar i-am zis unde să se ducă. l-am zis că pune 
în pericol și cariera mea, și libertatea lui. 

— Deci ai spus nu și ai închis? 

— Da! 

— Dar conversaţia de pe 2 decembrie a durat 
aproape zece minute. Și următoarea, puțin sub 
cinci. Mie mi se pare destul de mult timp, dacă n- 
ai făcut decât să-l trimiți la plimbare. 

Coates transpira, foindu-se stingherit pe scaun. 

— Uite ce-i, prima dată a făcut frumos un pic, 
până s-a dat pe față și mi-a zis ce vrea. A doua oară 


s-a scuzat, apoi m-a presat, a insinuat că toată 
familia e de partea lui, că sunt convinși că a făcut 
ce trebuia, ceea ce clar nu-i adevărat. 

— Şi tu ai ascultat politicos? Foarte frumos din 
partea ta. 

— N-a fost așa. ÎI detest pe nemernicul ăla egoist; 
detest tot ce reprezintă el. N-aș conspira niciodată 
cu el... e absurd. 

— Ei bine, eu nu te cred. 

Coates s-a uitat fix la ea, șocat că respingerea 
lui stăruitoare n-a avut niciun efect. 

— Tu ești legătura evidentă între Mark Willis, 
scurgerea de informații și grupul Justiţia Nu 
Doarme Niciodată. Ştiai unde stă Mark Willis, care 
îi erau obiceiurile, unde-i plăcea să bea și, din 
motive pe care nici nu mi le pot imagina, ai 
hotărât să-l trădezi și să-i aduci sfârșitul. Singurele 
întrebări care mi-au mai rămas sunt când ai clocit 
planul ăsta și de ce te-ai simțit obligat să-l duci la 
sfârșit. 

— Nu! 

Cuvântul i-a țâșnit gură, dur și percutant. 

— Nu o să-mi pui mie în cârcă povestea asta! Știu 
genul tău — ambițioasă, nerăbdătoare, dornică să- 
ți faci un nume. Poate crezi că asta-i calea ta 
rapidă spre promovare, cazul cu vizibilitate care o 
să te facă celebră, dar ține minte ce-ţi spun, 
inspectore Dabral... 

Vorbea pe un ton încărcat de dispreț și sfidare 
și o ţintuia cu privirea. 

— ...n-0 să te cațări în ierarhie scoțându-mă pe 
mine tap ispăşitor. 

A rămas încremenit, cu privirea ațintită pe ușa 
din față. Mike Burnham avusese nevoie de mai 
mult de-o oră să ajungă în Colchester, făcând 
prăpăd prin oraș în drum spre Meadow Lane. 
După ce s-a asigurat că are numărul corect, a 
parcat puțin mai departe, pe cealaltă parte a 
străzii. Conștient că l-ar vedea oricine trece pe 
strada rezidențială adormită, s-a dat jos și a ridicat 
capota. Spera că lumea n-o să bage în seamă pe 
cineva care meșterește la motor, ceea ce o să-i 
asigure suficient timp să supravegheze una dintre 
casele înșiruite de peste drum. Se ruga doar să nu-l 
întrebe cineva ce e în neregulă cu mașina, pentru 
că nu știa absolut nimic despre motoare. 

Au trecut câteva minute, apoi o oră, apoi încă 
una. Și tot niciun semn de viață în casa decrepită 
de vizavi. Să fi fost trimis după cai verzi pe pereți? 
Să fie o farsă? O parte din el spera că așa e, că 
toată escapada asta o să se dovedească o greșeală 
prostească, iar el o să se poată întoarce la viața lui 
monotonă de letargie și disperare. Dar cât mai 
exista o urmă de îndoială, cât era posibil ca Turner 
să stea aici, trebuia să suporte. Totuși, îi era tot 
mai greu să găsească ceva cu care să-și facă de 
lucru sub capotă, simțindu-se tot mai mult ca un 
impostor. Ce-ar fi făcut dacă venea cineva și-l 
provoca? Vreun băgăcios din zonă sau, mai rău, 
vreun polițist? Cum și-ar fi justificat prezența? 

Neliniștit, Mike s-a uitat la telefon ca să vadă 
cât e ceasul. Era aici de două ore. Chiar dacă pleca 
acum, tot trebuia să-i explice lui Simon de ce a 
dispărut câteva ceasuri și a ratat mai multe 


întâlniri. Simțea cum se dezumflă ușor-ușor și-l 
cuprinde un val de disperare. Poate că era o 
nebunie să vină aici pe baza unui mesaj oarecare. 

Un bubuit puternic l-a făcut să ridice privirea. 
Cineva ieșise din casă, trântind ușa în urmă. O 
siluetă feminină, cu colanți și un hanorac, care 
mergea grăbit pe stradă. Să fi fost Turner? O 
ratase? Panicat, a lăsat jos capota și a închis-o 
bine, după care a încuiat mașina. A așteptat până 
silueta grăbită a ajuns în capătul străzii, apoi a 
pornit în urmărire. 

Femeia a țâșnit pe după colț, intrând în viteză 
pe strada principală și aruncând priviri neliniștite 
la ceas. La vreo 100 de metri în urma ei, cu 
telefonul lipit de ureche într-un simulacru de 
convorbire, Mike se străduia s-o vadă bine, dar era 
imposibil. Femeia avea gluga pe cap, era cu spatele 
și, în plus, el n-avea nicio idee cât de înaltă era 
acum, dacă era grasă sau slabă, pentru că ultima 
oară o văzuse când era o fetiță de 11 ani. Nu-i 
putea vedea nici măcar culoarea părului, ceea ce 
însemna că e foarte posibil să urmărească o străină 
nevinovată. Însă tot n-a renunțat. 

Silueta își continua drumul, mărind viteza. A 


A . 


țâșnit pe o stradă, apoi a părut să încetinească și s- 
a îndreptat brusc în direcția opusă. Să fi speriat-o 
ceva? Ştia că e urmărită? Mike a mers mai departe, 
ținându-se după ea, atât de aproape, că acum 
simțea mirosul floral greu al parfumului pe care-l 
lăsa în urmă. Asta ar putea fi singura lui ocazie să 
vadă dacă interlocutorul lui anonim spunea 
adevărul. Acum femeia grăbea din nou pasul, 
pornind într-o alergare ușoară și aruncând încă o 
privire la ceas. Ceea ce l-a înveselit pe Mike. 
Probabil că întârzia undeva, îndreptându-se către 
o casă sau un restaurant nefamiliar, fără să-și dea 
seama că o urmărește cineva. 


Spre  ușurarea lui, femeia a încetinit în 
apropierea unui pub. Rat's Castle nu părea cine 
știe ce, cu geamurile jegoase și ușa batantă uzată, 
dar ea n-a ezitat și a dispărut înăuntru. Mike a 
încetinit pasul și s-a asigurat că trec două minute 
până să tragă adânc aer în piept și să intre și el. 

Interiorul era ponosit și degradat, domeniul 
chiulangiilor, bețivilor și studenților. Stingherit, în 
costumul lui elegant și cămașa apretată, Mike s-a 
îndreptat în grabă către bar și i-a făcut semn 
barmaniței, care s-a desprins fără tragere de inimă 
de telefon. 

— Ce să-ți dau? a întrebat ea plictisită. 

Mike a cercetat din priviri rapid drafturile și a 

ales Carlsberg, deși nu bea niciodată bere blondă. 
— Două lire jumate, amice. 

A plătit în grabă, iar monedele i-au zornăit în 
mâna care tremura. Barmaniţa l-a privit curioasă, 
dar a luat banii și s-a dus spre tejghea. După 
câteva clipe, era din nou absorbită de telefon, 
ignorându-l complet. 

Mike a sorbit de câteva ori din pahar, 
aducându-și aminte cât de mult detesta berea fără 
gust și acidulată, apoi s-a întors ca să vadă mai 
bine interiorul. Pentru un local așa de ponosit, era 
surprinzător de aglomerat, însă tot își putea zări 
prada, care stătea cu un grup de amici în colțul cel 
mai îndepărtat. Era cu spatele la el, așa că i-a 
examinat o clipă pe însoțitorii ei. Erau băutori de 
rom, toți în jur de 20 de ani, îmbrăcați cu haine la 
modă ieftine, împodobite cu o mulțime de 
accesorii lucioase. Șepci de baseball, cercei, capete 
rase cu model; păreau să se dea drept membri ai 
unei bande din LA într-un pub jigărit din Essex. În 
gurile câtorva băieți atârnau țigări rulate 
neaprinse, indicând disperarea de-a face o 
plimbare în curtea pentru fumători. 


Mike a mai luat câteva înghiţituri de bere, 
surprins să constate că aproape o terminase. Era 
agitat, se simţea ciudat de vulnerabil în bomba 
asta nefamiliară, dar și-a impus să rămână calm, să 
rămână vigilent. Venise aici cu un singur motiv. 
Odată ce-și dădea seama dacă e sau nu o farsă, 
putea să se ducă acasă. Nu era niciun motiv să 
păţească ceva. Cel puțin așa-și tot spunea. 

A ridicat brusc privirea. În partea din spate a 
pubului era vânzoleală. Fumătorii se puseseră în 
mișcare, îndreptându-se spre ieșirea din spate. 
Prada lui rămăsese însă pe loc, dar acum s-a foit pe 
scaun și a ridicat mâna ca să-și dea jos gluga. Mike 
și-a ținut răsuflarea, uitându-se atent când a ieșit 
la iveală o claie de păr negru. Negru, negru ca 
pana corbului, aceeași culoare ca a ucigașei fiică- 
sii. 

Chiar ar putea fi ea? Ca la un semn, fata s-a 
întors spre prietena ei, lăsându-l pe Mike să-i vadă 
profilul. Timpul a părut să stea în loc, mișcările și 
gesturile ei încetineau pe măsură ce au dat năvală 
amintirile amare, pline de ură. Ea era, fără nicio 
îndoială. Era Courtney Turner. Acum râdea, cu 
râsul ei grețos, pițigăiat, pe care-l auzise de atâtea 
ori în timpul procesului, când glumea cu Kaylee 
Jones. Din senin, l-a lovit pe Mike ca un val 
seismic, copleșindu-l, devorându-l. 

Ură. Ură curată, concentrată. 

Emily a zâmbit de una singură. Când plecase, 
după discuţia iritantă cu Paul, hotărâse să facă 
ceva ce nu mai făcuse niciodată în toți anii de 
când lucra. Avea să chiulească de la serviciu. 

În mod normal, n-ar fi fost niciodată de acord 
cu asta. Avea opinii ferme despre responsabilitatea 
personală și importanța rolului de lider, dar știa că 
n-o să-i folosească la nimic azi. Uciderea lui Mark 
Willis, dezvăluirea lui Sam despre orientarea lui 
sexuală, teama din ochii lui Paul se adunaseră 
toate și o lăsaseră distrasă și cu nervii întinși. N- 
avea cum să fie în stare să se concentreze la treabă 
azi, nici nu se punea problema să interacționeze 
semnificativ cu colegii, cu clienţii, cu șeful ei 
răutăcios. Dă-o-ncolo, noua ei adjunctă era o 
contabilă decentă, care o să se descurce — putea și 
ea să se ocupe de tot azi. 

Emily sunase la serviciu și spusese că e 
bolnavă, bucurându-se trecător de senzația 
plăcută a acestui comportament necaracteristic, 
apoi începuse să facă planuri. În timp ce mergea 
cu mașina spre casă pe A415, și-a schițat 
programul pentru restul zilei. O să se ducă acasă să 
bea o cafea, o să-și schimbe ținuta de serviciu, 
apoi o să se îndrepte spre centrul din Reading. O 
să cumpere niște haine, o să treacă pe la o 
prietenă, după care o să sune la M&S Food pentru 
niște bunătăți. Ultimele 24 de ore fuseseră dificile 
și tulburătoare, iar ea era hotărâtă să-l răsfeţe pe 
Sam diseară, să readucă pe linia de plutire relația 
lor, să-i arate cât de mult îl iubește. 


Înveselită, fredona melodia de la radio, 
bucurându-se de ritmul de la Rocking Around the 
Christmas Tree. Îi plăcuse dintotdeauna perioada 
asta a anului, în care exagera cu toate, cum sunt 
înclinați să facă părinții singuri. Știa că e ridicol, 
extravagant, dar pentru că în copilărie n-avusese 
niciodată un Crăciun cum se cuvine, simţea că i se 
datorează puțină indulgență. Sam, întotdeauna 
foarte atent, se asigura că-i cumpără un cadou 
frumos, ceea ce o emoționa profund întotdeauna. 
Deschiderea cadoului, în timp ce el privea 
nerăbdător, era cel mai important moment al 
anului. 

Entuziasmată, Emily bătea cu degetele în 
volan, dorindu-și să se mai descongestioneze 
traficul, ca să poată să ajungă acasă. Dacă hotărâse 
că o să aibă o zi de relaxare, era dornică să profite 
cât mai mult. Din fericire, traficul a început să se 
deblocheze și drumul s-a eliberat. Emily a 
accelerat, a trecut pe prima bandă și, profitând de 
un spațiu neașteptat, a ieșit de pe centură chiar 
când semaforul trecea de pe galben pe roșu. 
Mulțumită, a apăsat pe acceleraţie și s-a îndepărtat 
în viteză. Știa toate drumurile lăturalnice; o să 
ajungă acasă în mai puţin de zece minute. 

Totuși, în timp ce gonea, a observat ceva. Un 
sedan Audi cenușiu în oglinda retrovizoare. Era la 
ceva mai mult de zece metri în spatele ei și păstra 
viteza constantă, dar cum ajunsese acolo? Probabil 
că trecuse pe roșu, însă care era urgenţa? lar acum, 
când cerceta mașina în oglindă, a simțit un fior de 
alarmă, senzația că o recunoaște. | se năzărise sau 
văzuse același Audi de dimineață, când se ducea să 
se vadă cu Paul? Sigur, sedanurile Audi cenușii 
erau destul de comune, dar recunoștea ceva din 
numărul de înmatriculare, OV23 la început, care 


arăta că e o mașină nouă. Oare chiar o văzuse mai 
devreme sau mintea îi juca feste? 

Ce să facă acum? Să accelereze și să vadă dacă 
într-adevăr o urmărea? Sau să încetinească, să 
încerce să vadă cine e la volan? Soarele era jos azi 
și se reflecta din parbrizul Audi-ului, așa că Emily 
a optat pentru prima variantă și a apăsat pe 
accelerație. Mergea cu 60, acum cu 70 de kilometri 
pe oră într-o zonă cu restricție de 45, dar nu-i 
păsa, pentru că, brusc, era speriată. Și mașina din 
spate părea să fi accelerat, ținându-se după ea, iar 
Emily era tot mai neliniștită cu fiecare clipă. Dacă 
era urmărită, cine o urmărea? A luat o decizie 
impulsivă și a apăsat accelerația la podea, iar 
mașina din spate a urmat-o, după care Emily a 
virat brusc la dreapta și s-a oprit derapând pe 
banda pentru autobuze. Frâna a smucit-o în față și 
centura i-a mușcat din piept, după care a revenit 
pe spătarul scaunului. Audi-ul a trecut pe lângă ea, 
oprind brusc la intersecţia din față, după care a 
virat la stânga pe Chequer Street și a mers mai 
departe. 

Emily l-a privit cum se îndepărtează, simțind 
cum i se prelinge transpirația pe șira spinării. Ce-a 
fost asta? Era paranoică? Calmându-și respirația, a 
privit pe ceas cum trec câteva minute, apoi a 
pornit, făcând dreapta la intersecție și 
îndepărtându-se în viteză. În timp ce conducea, se 
uita cu atenție în retrovizoare, însă, din fericire, 
Audi-ul nu se mai vedea. Curând ajunsese înapoi 
în Woodley, cartierul pe care-l considerase cămin 
aproape 20 de ani. Era întotdeauna simplu de 
găsit loc de parcare pe strada ei și de obicei lăsa 
mașina chiar în fața căsuței ei modeste. Totuși, azi 
a hotărât să facă altfel, a dat de două ori ocol 
zonei, după care a parcat la vreo 100 de metri de 
casă. Știa că probabil exagerează, dar ținând cont 


de tot ce se petrecea, nu era dispusă să riște. Mai 
bine să-și ia măsuri de siguranță decât să regrete 
mai târziu. 


Capitolul 28 


— Care-i problema? E totul în regulă? 

Russel a zâmbit, amuzat de nedumerirea și 
neliniștea lui Amber. 

— Nu-i nimic în neregulă. De ce-ar fi? a replicat 
el evaziv. 

— Păi, ai zis că trebuie să mă vezi urgent și e 
miezul zilei, așa că... 

— Așa că ai presupus că mă umflam cu cocaină și 
ţi-am trimis un SOS? 

— Nu chiar, a râs Amber ușurată. Dar m-am 
întrebat dacă n-ai nevoie să discuți despre asta sau 
despre chestii de familie sau ce-o fi... 

— Nu, totul e în regulă. 

Amber a zâmbit liniștită, dar tot părea 
nedumerită. Erau într-un Pret aglomerat de lângă 
serviciul ei, ticsit de angajați veniți să-și ia în 
grabă un sendviș. 

— Deci... 

— Deci de ce te-am chemat aici? În timpul 
programului? i-a continuat Russell întrebarea, 
prefăcându-se revoltat în locul ei. 

— Mda, cam așa. 

— Voiam să te văd. 

— Păi, e foarte drăguţ din partea ta, dar... 

— Și trebuia să se întâmple acum. 

N-a mai adăugat nimic, bucurându-se de 
deruta ei. 

— Russell, ce se-ntâmplă? De ce te porți așa 
ciudat? 

— OK, o să mărturisesc tot. Vreau să pleci 
devreme de la serviciu azi. 

— Sigur... 


— De fapt, ar fi mai bine dacă nu te-ai mai 
întoarce deloc. 

— Pentru că? 

— Pentru că am făcut planuri, dar asta înseamnă 
să plecăm devreme. Poţi să te întorci la birou, să 
mai lucrezi câteva ore până la sfârșitul 
programului, să fii fată cuminte... dar ar fi mai 
distractiv dacă nu te-ai întoarce. 

Acum Amber a părut să se relaxeze. 

— Ce-i? 

— Nu, nu, nu. Întâi am nevoie de un răspuns. 
Eşti dispusă să pleci de la serviciu și să-ți petreci 
restul zilei cu mine? Da sau nu? 

Amber l-a privit fix, clătinând din cap la 
obrăznicia lui, apoi a zâmbit. 

— Păi, am niște zile libere și am mai stat târziu și 
luni... 

— Bravo! 

— O să zic că lucrez de-acasă și n-o să afle 
nimeni. 

— Foarte bine, a spus Russell și s-a ridicat. La 
treabă! 

Surprinsă, Amber s-a ridicat și ea, luându-și 
geanta și telefonul. 

— Pot măcar să știu ce facem? Unde mergem? 

Russell s-a prefăcut că se gândește, după care a 
zâmbit timid. 

— Categoric nu. Am o mică surpriză pentru tine. 


Capitolul 29 


— You're just too good to be true. Cant take my eyes 
off of you... 

Cântecul bubuia la radio, iar muncitorii se 
distrau cântând și ei. Jez, în mod special, se lăsa 
dus de val, folosind mistria pe post de microfon și 
legănându-și provocator șoldurile în timp ce 
răcnea cuvintele. Jack încerca să-l ignore și să se 
concentreze la ce avea de făcut, însă prin cap i se 
tot învârteau gânduri despre Mark Willis, gloate 
puse pe linșaj și chiar mai rău de-atât. Își dorea cu 
disperare să nu atragă atenţia și să rămână atent la 
ce face, însă Jez părea hotărât să-l distragă, iar 
acum trecea pe lângă el, cântând insinuant și 
trăgându-i o palmă zdravănă peste fund. Jack nu 
se așteptase și a tresărit, scăpând speriat din mână 
mistria. 

— Lasă-l în pace, asta-i hărțuire sexuală! a strigat 
unul dintre amicii lui Jez. 

— Nu și în lumea mea. Uite la el cum o cere, a 
răspuns Jez vesel, după care și-a îndreptat atenţia 
spre altă victimă. 

Jenat și simțind încă usturimea, Jack și-a ridicat 
de jos mistria și a continuat să lucreze. Știa că unii 
dintre băieţi îl priveau strâmb, curioși să afle de ce 
rămânea mut în prezența lor, hotărât să nu ia 
parte la distracție. Știa că ar trebui să se bage și el, 
să fie unul dintre ei, dar nu era în stare. Vestea 
despre uciderea lui Mark Willis îl dăduse peste cap 
și simțea că n-are grai și transpiră. În plus, ce-ar fi 
trebuit să spună? Ce avea el în comun cu ei, cu 
viețile lor simple, necomplicate? Temându-se că s- 
ar putea să rămână fără voce sau, mai rău, că ar 


putea începe să vorbească vrute și nevrute și să 
facă vreo greșeală în privința poveștii de acoperire, 
Jack s-a hotărât să nu spună nimic, sperând să 
pară un muncitor sârguincios. Totuși, știa că pare 
ciudat și distras, ceea ce i-a sporit și mai mult 
neliniștea. 

A încercat să se cufunde iar în muncă, dar a 
auzit din nou pași care se apropiau de el. 

— Te rog, Jez, încerc să muncesc! a zis el și s-a 
întors spre glumet. 

Dar nu era Jez. Era maistrul, George, care nu 
părea mulțumit. 

— Ce dracu” faci, Jack? 

— Cum adică? Mi-ai zis să vin la bungalow-uri și 
Jez m-a pus să încep să lucrez la zidul scurt... 

— Așa-i zici tu? Văd din capul ălălalt al șantierului 
că-i așezat prost. 

Jack s-a tras în spate și i-a stat inima când a 
văzut zidul inegal. 

— Cărămizile tale nu-s aliniate și rosturile se duc 
în toate părțile. Un pic de presiune acolo se duce 
naibii. 

Ca să-și demonstreze afirmaţia, George a făcut 
un pas înainte și a lovit cu pumnul în zidărie, care 
s-a prăbușit imediat. 

— Ce dracu! te-a apucat? 

Jack a sărit la George înainte să-și dea seama ce 
face. 

— Am muncit toată dimineața! 

Dacă maistrul a fost surprins de agresivitatea 
lui neașteptată, n-a dat niciun semn, dar l-a prins 
îndemânatic de guler și l-a tras spre el. Era rândul 
lui să se afirme, trăgându-l pe Jack spre el până 
când aproape că li se atingeau nasurile. 

— Și o să muncești toată după-masa ca să-l faci 
din nou. Ne-am înțeles? 

S-a încruntat la Jack, provocându-l să riposteze. 


— Vreau să-l refaci de la zero. Și vreau să fie făcut 
ca lumea. Ai vreo problemă? Atunci poţi s-o ștergi, 
amice. Nu ducem pe nimeni în spate aici. 

Lui Jack îi venea să-i tragă un cap în gură, să-i 
scuipe în față, să-i spună exact unde să se ducă, 
dar era ceva oţelit în privirea maistrului, o notă de 
amenințare în vocea lui, care sugerau că ar fi o 
mișcare neinspirată. Așa că, deși erau priviți de 
mulțime, deși trebuia să dea înapoi în faţa tuturor, 
și-a plecat privirea și a dat în cap în semn de 
supunere. 

— Mai bine, a zis George și i-a dat drumul. Mă 
întorc într-o oră să văd ce-ai făcut. 

S-a întors și a plecat, iar Jez l-a salutat cu 
pumnul strâns, în timp ce mulți i-au aruncat 
priviri aprobatoare. Umilit, Jack s-a întors să-și 
facă treaba, smulgând de jos găleata. Își dădea 
seama că toți ceilalți îl urmăreau și și-a impus să se 
controleze. Aproape că o dăduse în bară în prima 
zi de lucru, lăsându-și furia și anxietatea să-l 
copleșească. Ce dracu’ era în capul lui? Ar fi 
trebuit să fie un fost cărăuș de droguri 
neînsemnat, o victimă exploatată a împărțirii 
teritoriale, nu vreun huligan violent și imposibil 
de controlat. 

Dintr-odată, se simțea nepotrivit pentru 
misiunea lui, dezorientat într-o lume care se 
umpluse brusc de capcane și pericole. Mark Willis 
fusese ucis, demascat și ucis, și totuși nimeni nu 
considerase de cuviință să-i spună și lui. În 
schimb, Olivia îl trimisese aici, luându-și rămas- 
bun cu un zâmbet vesel, ca să muncească din greu 
cu o gașcă de bădărani fără minte care păreau 
hotărâți să-l persecute. Chiar acum râdeau de el, 
își băteau joc, îl insultau pe la spate. Mai fusese și 
înainte jucăria cuiva, țapul ispăşitor al cuiva, 
victima cuiva. Nu-i plăcuse atunci și nu-i plăcea 


nici acum. Așa încât, chiar dacă încă era cuprins 
de teamă și chinuit de anxietate, a început să se 
ivească în el și o altă emoție, în timp ce așeza o 
cărămidă peste alta. 

O furie întunecată, mocnită. 


Capitolul 30 


O privea, cuprins de furie. Mike se străduia să 
creadă, dar dovada era chiar în fața lui. lat-o pe 
Courtney Turner, fata care-i măcelărise fiica, mare 
acum, înfloritoare, distrându-se. Ideea în sine era 
cumplită, imorală, obscenă. Mizerabila ar fi trebuit 
să ardă în iad, nu să stea aici râzând, glumind și 
bând. Chiar în clipa asta flirta cu un tip plin de 
mușchi care stătea lângă ea, și-și trecea degetul 
peste bicepsul lui. Imaginea îi întorcea stomacul 
pe dos. Ce drept avea ea să-și trăiască viaţa, să se 
bucure de ea, când fetița lui zăcea la un metru și 
jumătate sub pământ? 

Mike s-a întors cu spatele și și-a ațintit privirea 
în halba goală. Îi clocotea sângele, îi venea să urle 
de furie, să trâmbiţeze nedreptatea acestei lumi, 
dar îi rămăsese o urmă de bun-simt care-l sfătuia 
să fie prudent. Și-a încleștat mâna de marginea 
barului, strângând lemnul lipicios închis la 
culoare până au început să-l doară degetele, și s-a 
străduit să-și recapete controlul. 

Dar era greu. Foarte greu. De asta se temuse cel 
mai tare. Încă de când fuseseră condamnate, 
viețile celor două fete care o uciseseră pe Jessica 
fuseseră învăluite în secret, poliția și Serviciul de 
Probațiune dându-se peste cap să le protejeze. Cu 
toate astea, câte un crâmpei de informaţie tot 
ajunsese în presa de mare tiraj, dezvăluind cum 
Courtney Turner dusese o viață confortabilă într- 
un centru de lux pentru infractori minori, 
răsfăţată, alintată, primind tot ce-și dorea. Această 
situație era mai bună decât ce avusese acasă, iar 
criminala condamnată trebuie să-și fi zis că a dat 


lovitura, profitând de naivitatea și generozitatea 
celorlalți. Nu fusese pedepsită pentru crima ei, 
fusese răsplătită, învățată că, atunci când comiţi 
un act de o cruzime barbară, cumva ajungi să 
prosperi de pe urma lui. Ce om cu mintea întreagă 
putea crede că așa trebuiau tratate golancele astea? 
Ar fi trebuit obligate să facă față nelegiuirii lor, să 
înțeleagă tragediile îngrozitoare pe care le-au 
produs, dar în loc de asta, culegeau dividende, 
râzând în faţa justiţiei. 

Ca la un semn, s-a auzit din nou. Râsul ăla 
dezgustător, disprețuitor. Îl auzise de nenumărate 
ori în coșmaruri, când revedea scenele nemiloase 
de la tribunal, unde Courtney chicotise și glumise 
cu Kaylee, complicea ei mai mică, chiar în timp ce 
juraţilor șocați li se împărtășeau detaliile cruzimii 
ei înfiorătoare. Mike a strâns și mai tare de 
marginea barului, cu o durere chinuitoare în 
degete, în timp ce-și amintea dezinteresul, 
amuzamentul ei egoist când cei prezenți erau siliți 
să urmărească înregistrarea atacului făcută cu 
telefonul mobil; Kaylee o filmase pe complicea ei 
în timp ce aceasta o batjocorea și o umilea pe 
Jessica, aflată pe jos, plângând și cerșind îndurare. 
Auzea și acum sunetul făcut de Courtney când o 
scuipa, jignind-o pe fiica lui în cei mai ordinari 
termeni și povestind exact ce urma să i se 
întâmple. Își aducea aminte la fel de limpede 
chicotitul nervos din spatele camerei, protestele 
timide ale lui Kaylee înainte ca Turner s-o pună la 
punct și să ridice o piatră cu care a început s-o 
lovească pe victima lor neajutorată. Însă ce-l 
ucidea, ce îl împiedicase să mai aibă vreun 
moment de liniște de-atunci era râsul plin de 
cruzime al lui Courtney când își ataca victima 
căzută la pământ, fiecare piatră care cădea peste ea 
trezind un fior de furie curată în el... 


Se auzi din nou un hohot de râs nazal, când 
Courtney își dădu capul pe spate, și de data asta 
Mike era deja în mișcare. A aruncat scaunul de bar 
într-o parte și a pornit direct spre ea, străbătând 
sala cu pași mari. Capul îi bubuia de furie, abia 
dacă vedea ceva, dar știa exact ce o să facă. S-o 
tragă de părul ăla ca pana corbului, s-o țintuiască 
la pământ, apoi să-i tragă pumni în fața aia 
dezgustătoare și urlătoare până nu mai rămânea 
decât... 

— Ai grijă, amice! 

Avertismentul a venit prea târziu, iar Mike a 
intrat într-un bărbat solid care ducea patru halbe 
de bere. Coliziunea a fost atât de violentă, încât 
una dintre halbe a căzut pe jos și s-a spart, în timp 
ce restul berii s-a revărsat peste cămașa albă a lui 
Mike. Oprit brusc, a rămas pe loc șocat, furia fiind 
topită în lichidul rece ca gheața care i se scurgea 
pe piept. 

— Și uite-așa s-au dus patru halbe, la naiba! 

Mike s-a uitat la el, surprins că omul poate fi 
așa de agitat din cauza câtorva băuturi. Însă și-a 
dat seama că nu era singurul interesat de incident, 
alți băutori întorcându-se și ei să vadă ce-i cu 
scandalul. Revenindu-și, Mike și-a scos portofelul 
și i-a îndesat o bancnotă de 20 de lire în mână. 

— la-ţi altele. Îmi pare foarte rău. 

S-a întors și a plecat în grabă, fără să ia în 
seamă insultele grosolane care-l urmăreau. După 
ce fusese pe punctul să comită o infracțiune gravă 
în fața unei mulțimi de martori, trebuia să se 
retragă, să-și lingă rănile și să încerce să-și 
recâștige o brumă de echilibru. Murise de 
curiozitate să știe dacă într-adevăr Courtney era 
aici, dacă ducea o viață confortabilă în Essex, dar 
acum, că avea răspunsul, nu voia decât să fie 
departe. Fusese o greșeală să vină aici și a plecat în 


grabă, trăgând de ușa pubului ca să scape de- 
acolo. 

Ca de obicei, Courtney Turner avea ultimul 
cuvânt, așa cum făcuse și-n viața reală și făcea și-n 
coșmaruri, pentru că în momentul în care ieși în 
aerul înghețat al serii, îl auzi din nou. 

Râsul ăla îngrozitor, batjocoritor. 


Capitolul 31 


Amber râdea în hohote în caruselul care se 
învârtea. Agăţat de el ca și cum viața îi depindea 
de asta, Russell se bucura de fiecare clipă, 
observându-i abandonul, bucuria, felul în care se 
bucura și ea de fiecare clipă. În mod normal, nu 
era genul care să aprecieze vizitele la bâlci, dar 
Amber le adora, iar entuziasmul ei dezlănțuit că e 
din nou la Brighton Pier era suficient ca să-l 
convingă să treacă peste îndoieli. În mod obișnuit, 
s-ar fi rugat ca experiența provocatoare de greață 
să se termine cât mai repede. În seara asta totuși 
nu voia să se mai termine. 

Totul mersese perfect. Refuzase să-i spună unde 
merg, îi zisese doar că trebuie să ia trenul. Însă 
când au ajuns la Blackfriars, Amber a văzut pe 
panou trenul spre Brighton și a știut exact încotro 
se îndreaptă. Spre surprinderea lui, ei i-au dat 
lacrimile, pentru că nu-i venea să creadă că a fost 
atât de atent, atât de bun să pună la cale această 
excursie nostalgică. Russell a detectat însă și o 
notă de tristețe; sentimentul că într-o lume ideală 
ar fi cu familia ei, ceea ce nu i-a diminuat în 
niciun fel entuziasmul în fața perspectivei de-a 
avea parte de-o distracție de sărbători. 

Mâncaseră vată de zahăr, se dăduseră în 
montagne russes, încercaseră fără succes să câștige 
jucării de pluș, ba chiar făcuseră și o tentativă 
eșuată să danseze lent în capătul cheiului, o 
întreprindere care durase doar câteva secunde 
înainte să se piardă în crize de chicotit. lar acum 
erau în carusel, înconjurați de râsetele și tipetele 
celor câteva zeci de petrecăreți care-i înconjurau, 


în timp ce o interpretare computerizată a 
colindului Frosty the Snowman se auzea și apoi se 
pierdea în timp ce se învârteau. Amber era în 
elementul ei, se distra de minune, dar acum 
zâmbetul începea să-i piară pe măsură ce 
încetineau călușeii. 

— Auuuu! a gemut ea teatral, cu voce de copil 
bosumflat. Putem să mai mergem o dată, tati? 

— Nici în ruptul capului, a răspuns râzând 
Russell. O dată a fost mai mult decât suficient. 

— Acritură ce ești! a ripostat Amber, lovindu-l cu 
pumnul în braţ. 

Călușeii au încetinit până s-au oprit, iar brațul 
metalic ruginit care-i susținea s-a ridicat. Amber a 
fost prima care a coborât, sărind și luând-o la fugă 
spre o tarabă cu băuturi calde. 

— Ciocolată caldă și bezele? a strigat peste umăr, 
în timp ce ţâșnea în fața cozii, chiar înaintea unei 
familii numeroase. 

— Nici gând. Nu mai mănânc și nu mai beau 
niciodată. Mi-e rău de mor. 

Râzând, Amber a dat comanda și după câteva 
clipe mergeau spre capătul cheiului, 
îndepărtându-se pentru prima dată de îmbulzeală. 

— Mulţumesc, Russell, a spus ea încet, 
strecurându-și brațul pe după al lui. Înseamnă 
mult pentru mine. 

— Nu-i nevoie să-mi mulțumești, a răspuns el 
repede. Asta am vrut să fac. Sper doar că e la fel de 
distractiv și plăcut cum îți aminteai. 

— E chiar mai bine, a gângurit ea, lipindu-se de 
el. 

Au mers în tăcere până în capătul cheiului, 
Russell fiind încântat de atingerea ei. Cu câțiva 
ani în urmă, un astfel de rezultat ar fi părut 
imposibil, când numele lui încă era întruchiparea 
depravării, și totuși iată-l acum plimbându-se cu 


femeia asta frumoasă și atrăgând priviri 
admirative din partea trecătorilor. Mulţi ani fusese 
respins ca malefic, abject, și totuși iată-l arătându- 
și disprețul pentru toți. Avea la braț o fată sexy 
care-l plăcea, care-l dorea. Se opri la balustradă și 
se întoarse să se uite la mulțimea care petrecea, 
dându-și seama că acum erau perfect încadraţi de 
roata mare, luminată, din spate. 
— Selfie scurt. 

Și-a scos telefonul, s-a aplecat spre ea și a tras 
vreo cinci-șase cadre. 

— Lasă-mă să văd, i-a cerut Amber. Probabil că 
am părul peste față sau ochii închiși... 

Dar nu era așa. Arăta al naibii de bine, cu 
luminile roții aruncând o strălucire festivă asupra 
trăsăturilor ei. Era imaginea perfectă, poate cea 
mai bună poză pe care o făcuse el vreodată și era 
foarte încântat că o surprinsese. Russel nu știuse 
cum o să se desfășoare seara, dacă Amber o să 
intre în joc, însă trupul cald, suplu, lipit de el îi 
alunga toate îndoielile. 

Mergea totul conform planului. 


Capitolul 32 


— Mersi, mamă, a fost minunat. Mai mult decât 
minunat. 

Sam și-a împins castronul și s-a rezemat de 
spătarul scaunului. 

— Eşti sigur că nu mai vrei o porţie? a întrebat 
Emily. Mai e o grămadă. 

— Glumești? Am sport mâine. N-ar fi trebuit să 
mănânc nici măcar o porție, darămite două. 

— Păi, treaba ta... mâine n-o să mai fie așa bun. 

Sam a zâmbit și a ridicat mâinile ca și cum s-ar 
fi predat, iar Emily a cedat și a strâns resturile de 
budincă din pâine și unt, pe care le-a dus la 
insulă. 

— Auzi, mamă... 

Emily s-a întors, întrebându-se ce și-ar mai 
putea dori fiul ei. 

— Stai jos, a continuat el și s-a ridicat de pe 
scaun. Spăl eu vasele. 

— Nu-i nevoie. 

— Măcar atât pot să fac după masa asta. 

Emily a acceptat și i-a întins castronul, privind 
mândră cum băiatul ei, băiatul ei drag, se apucă să 
spele vasele. ÎI privea și se minuna de maturitatea, 
de bunătatea, de sensibilitatea lui, întrebându-se 
ce-a făcut ca să merite o asemenea binecuvântare. 
Ce prostești i se păreau acum durerea și spaima de 
ieri! Fusese dezamăgită că Sam chiulise și șocată de 
motivele lui, dar din cauza ei ieșise totul așa de 
jenant și încordat. Sam încercase doar să fie cinstit 
în legătură cu situația în care se afla, iar ea 
deformase lucrurile, complicându-le cu propriul 
bagaj emoțional, cu propriile complexe. Fiul ei era 


doar un adolescent obișnuit, care-și croia drum 
prin lume. Nu, era mai bun decât majoritatea 
adolescenților, pentru că avea o înțelepciune, un 
spirit generos, o atenţie care le lipsea celor mai 
mulți băieți de vârsta lui. Trebuia să-și aducă 
aminte asta, să-l lase să-și găsească singur calea, să- 
i lase spațiu să respire, fără să-și lase propriile 
probleme să împovăreze situația. 

A luat farfuriile și a traversat bucătăria spre 
mașina de spălat vase. 

— Ţi-am zis să stai jos! a protestat Sam râzând. O 
clipă nu poți să stai locului! 

— Știi că nu mă pricep. Îmi place să am tot 
timpul ceva de făcut. 

— la-ţi o seară liberă, desfă o sticlă de vin, oferă- 
ți și tu o recompensă, măcar o dată. 

Cu asta a atins un punct sensibil. Poate că 
merita o recompensă. Își petrecuse toată după- 
masa făcând o tartă cu vită și bere, budinca de 
pâine cu unt, cumpărând un voucher pentru 
Xbox ca să-i alimenteze contul, asigurându-se că e 
totul gata până se întorcea el. Băiatul venise acasă 
într-o dispoziție gânditoare, dar când văzuse 
efortul pe care-l făcuse maică-sa, reacționase cu 
entuziasm real. Primise timp suplimentar pe 
Xbox, stătuse puţin să schimbe mesaje cu 
prietenii, apoi se bucurase de o cină cu mama lui, 
în timpul căreia stătuseră de vorbă, stătuseră cu 
adevărat de vorbă, despre toate. Totul mersese 
conform planului, fusese un succes, iar un pahar 
rece de pinot grigio suna bine... dar vechile 
obiceiuri dispar greu. 

— Stai să-ți pregătesc echipamentul de sport și 
după aia poate beau ceva... 

— Eşti o cauză pierdută, a răspuns Sam, 
clătinând din cap vesel. 


Fără să ia în seamă mustrarea lui blândă, Emily 
a ieșit din cameră și a urcat până la etaj. 
Uscătoarele erau în camera de oaspeţi și curând s- 
a trezit strângând lucruri de pe ele, adunând 
șorturi, maiouri și șosete. Știa că mulți părinți 
consideră monotonă corvoada plictisitoare a 
spălatului rufelor, ba chiar anostă, dar ea nu 
avusese niciodată senzația asta, întotdeauna 
simțind un fior blând, plin de căldură când îi 
oferea haine curate fiului ei. Era aceeași senzație 
pe care-o avea când pregătea masa, cosea etichete 
sau îl lua de-acasă de la vreun prieten. Însemna că 
e un părinte bun, o mamă bună. Ceea ce era 
important pentru ea. 

A auzit un zgomot și când a ridicat privirea l-a 
văzut pe Sam traversând palierul spre dormitorul 
lui, iar în drum și-a scos tricoul și l-a aruncat în 
coșul de rufe. 

— Cred că o să fac un duș înainte de culcare, 
dacă e în regulă, a zis el întorcându-se către ea. 

— Sigur. Numai să nu lași prosoapele pe jos. 

— De parc-aș face eu așa ceva! 

l-a făcut cu ochiul și s-a îndreptat spre baie. 
Emily s-a uitat cum se îndepărta, iar privirile i-au 
căzut pe cicatricea ștearsă care se itea de deasupra 
beteliei pantalonilor, rezultatul unei apendicite pe 
care-o făcuse la 11 ani. Atunci fusese îngrozitor de 
tulburător și înspăimântător — micul ei Sammy 
suferind de durere adevărată și spaimă —, dar 
acum amintirea o înveselea. Deși suferise un 
disconfort considerabil, nu existase niciun 
moment un pericol real și categoric avusese parte 
de nişte beneficii colaterale, Emily delectându-se 
cu timpul pe care-l petrecuse îngrijindu-l până se 
însănătoșise și-l răsfățase cât cuprinde. Dacă acel 
incident neplăcut era cel mai rău lucru care i se 
întâmplase lui Sam în primii 14 ani de viaţă, 


însemna că Emily făcea bine ce făcea. Copilăria ei 
fusese foarte diferită, înecată în violență, sărăcie și 
abandon, care lăsaseră urme. Fusese foarte afectată 
de felul cum fusese crescută, mintea, sentimentele 
și sufletul ei deformate de abuzuri împingând-o 
spre niște decizii foarte proaste și niște fapte foarte 
rele, dar n-o distruseseră. Făcuse multe rele în 
viața ei, făcuse multe greșeli, dar Sam — Sam cel 
grijuliu și iubitor — nu se număra printre ele. 

Era singurul lucru pe care-l făcuse exact cum 
trebuie. 

Își făcuse alegerea în viață. Acum trebuia s-o și 
aplice. 

Oriunde mergea, lan Blackwell părea să fie 
înconjurat de oameni care mai credeau că fericirea 
era posibilă, care se agățau de ideea demodată că o 
căsnicie, copii, acces la bunuri de larg consum și 
un abonament la Netflix însemnau o viață 
satisfăcătoare și un succes. O vedea pe chipurile 
oamenilor ieșiți la cumpărături de Crăciun pe 
străzile aglomerate, în expresiile amorezate ale 
cuplurilor tinere care-și târau brazii de Crăciun 
acasă. La dracu’, o vedea chiar și pe chipurile 
celorlalți clienți din internet café-ul ponosit, 
imigranți care le scriau celor dragi de-acasă, 
spunându-le că o să trimită bani la timp pentru 
sărbători, că aventura lor în Marea Britanie dădea 
roade. Cândva, Blackwell s-ar fi bucurat pentru ei, 
le-ar fi împărtășit entuziasmul. Acum, credea că 
sunt induși în eroare. 

Și-a tras mai bine șapca de baseball pe frunte și 
s-a întors dinspre vecina lui, o filipineză volubilă, 
ca să privească în monitor. Cafeneaua era o 
bombă cu calculatoare care abia se mișcau, dar 
corespundea scopurilor lui. Nimeni nu te-ntreba 
de sănătate și nici nu arăta nici cel mai vag interes 
pentru ce făceai, ceea ce-i permitea fostului 
polițist să lucreze nestingherit, cu riscuri minime 
să fie depistat. Chiar dacă poliția reușea să-i 
prindă urma până la această cafenea ascunsă într- 
un colț izolat din Brixton, ar obține foarte puține 
informaţii de la proprietarul turc corpolent, care 
părea mult mai interesat să se uite la filmuleţe 


porno decât să-și verifice clienţii. Deocamdată, 
bomba asta izolată era cartierul general perfect 
pentru operațiunile lui Blackwell și avea de gând 
să profite cât mai mult de ea. 

A introdus stickul de date în port și a deschis 
serverul. După câteva secunde, era pe site-ul 
Justiția Nu Doarme Niciodată și se loga în 
secțiunea de administrare. S-a pus pe treabă, 
încărcând rapid două fotografii noi cu cadavrul lui 
Willis. Spre deosebire de pozele dinainte, făcute de 
șoferii aflați în trecere, acestea două fuseseră 
făcute de una dintre poliţistele ajunse la fața 


locului — care se număra printre cei care-l 
urmăreau pe social media și era o 
credincioasă adevărată — și erau superbe prin 


claritate și detalii. Dacă lumea se bucurase de 
primele instantanee, o să înnebunească de-a 
binelea după ce le vedea pe astea. 

Un zgomot puternic l-a făcut să ridice privirea. 
Se deschisese ușa, lăsând să dea năvală peste 
clienții nemulțumiți un val de aer rece, în urma 
căruia  intrară doi adolescenți, râzând şi 
pălăvrăgind. Oricât de  nevinovată era 
întreruperea, era o aducere-aminte să nu 
zăbovească, aşa că a intrat pe forumul privat de 
discuții al site-ului. A fost uimit să găsească zece 
mesaje noi, toate despre potenţiale localizări ale 
unor interlopi din toată țara. Le-a răsfoit, a dat 
deoparte câteva dintre ele, considerând că sunt 
opera unor pierde-vară și închipuiți, dar a marcat 
trei care păreau promițătoare: un violator care 
încălcase eliberarea condiţionată la Glasgow, un 
fost lider de cercetași căzut în dizgrație care fusese 
zărit în Blackpool și o mamă în vârstă de 18 ani 
care-și omorâse în bătaie bebelușul, văzută bând la 
un Wetherspoons din Plymouth. Toate meritau să 
fie investigate când o să aibă timp. 


A ieșit de pe server și a redeschis site-ul, de 
data asta ca utilizator obișnuit. Și a rămas cu gura 
căscată. Numărul aprecierilor și al comentariilor 
pozitive creștea cu fiecare secundă; sute, ba nu, 
mii de oameni obișnuiți reacționau la postările 
lui, răspundeau la apelul său răsunător pentru 
dreptate. Blackwell știuse că moartea lui Willis 
avea să fie un succes, dar nivelul de implicare tot 
îl lăsa fără suflare. Era mai mult decât se 
așteptase — mult mai mult — și-l încânta 
profund. Toate sacrificiile, toate jignirile din 
partea colegilor, prietenilor și familiei meritaseră. 
Râseseră de misiunea lui, îi ridiculizaseră ambiția, 
dar acum rolurile se schimbaseră. Își dorea doar să 
fi fost aici fosta lui soție, ca să-și dea seama cât de 
greșit îl judecase. Avea succes, schimba situația, 
câștiga războiul. 

Se complăcuse prea mult în superficialități, 
fusese prea prudent, prea conservator, dar acum 
lan Blackwell era în liga mare. Mark Willis a fost 
prima lui pradă mare, dar n-o să fie și ultima. Și cu 
fiecare demascare, cu fiecare victorie, numărul 
celor care-l urmăreau o să crească, până când 
elanul va fi de neoprit. Moartea lui Willis activase 
hârtia de turnesol care avea să pună în mișcare 
această revoluție populară. Blackwell detesta orice 
criminal care credea că poate să prostească 
sistemul, să comită crime și să scape basma curată, 
dar le rezerva o formă specială de ură celor care 
comiseseră delicte sexuale. Erau cei mai mizerabili 
dintre mizerabili, animale ca Mark Willis sau Kyle 
Peters, eliberat și el de curând, care profitau de 
bătrâne și copii vulnerabili. Acești violatori și 
pedofili care-și bătuseră joc de justiție prea mult 
timp erau acum și ei în bătaia puștii datorită lui. O 
să aibă grijă să fie pedepsiți pentru crimele lor, să 
simtă groaza pe care le-o provocaseră victimelor 


lor. O să trăiască teroarea, agonia, spaima care li se 
cuveneau. 

Pentru animalele astea, moartea, când avea să 
vină, va fi o dulce eliberare. 

— De ce nu mi-ai spus? Ar fi trebuit să-mi spui... 
Jack arunca vorbe spre Olivia supărat și furios. 

— Uciderea lui Mark Willis n-are nicio legătură 
cu tine. E o problemă locală, o gafă în Bolton, n- 
are nicio relevanță, a răspuns Olivia ferm, 
străduindu-se să-l calmeze. 

— Nicio relevanță? Au aflat cine era și l-au 
urmărit. Trei nemernici cu măști de porc și răngi. 
Am văzut înregistrarea...a ripostat el. 

— Cum? 

— Cum adică, „cum“? Toţi băieții de pe șantier 
se uitau la ea pe telefon. Le plăcea, râdeau... 

Acum teama, anxietatea lui au răzbit până la ea 
și Olivia a reacționat, răspunzând cu blândeţe: 

— Uite ce-i, îmi pare rău, Jack. Poate că ar fi 
trebuit să-ți spun, dar nu voiam să te sperii în 
prima zi de lucru și, sincer, nu afectează în niciun 
fel situaţia ta. Eşti în deplină siguranță aici. 

— Așa să fie? 

— Da, a insistat ea. Evident că o să ne revizuim 
toate procedurile de securitate după asta, dar sunt 
convinsă că, atunci când o să lămurim lucrurile, o 
să descoperim că a dat-o în bară cineva din echipa 
MAPPA sau Willis a devenit delăsător și s-a trădat. 
Și de-asta e atât de important să fii calm, să te 
porți normal și să îți asumi noua ta identitate. 
Cum ţi-a mers azi? 

Jack a coborât privirea, uitându-se furios în 
podea. 

— Prost. Maistrul a zis că lucrez ca dracu’ și toți 
ăilalți o ţineau întruna cu ce i-ar fi făcut ei lui 


Willis dacă puneau mâna pe el. A... a fost al naibii 
de nasol. 

— Trebuie să fi fost foarte dur, a răspuns Olivia 
compătimitor, punându-i o mână liniștitoare pe 
braț. Dar a fost doar un moment prost, atât. 
Povestea de la Bolton o să se potolească, o să 
prinzi rostul lucrurilor și totul o să fie bine până la 
urmă, serios. Ai luat note maxime la examenul de 
calificare în meserie, ești bun la ce faci, ai putea să 
ai o carieră. 

— Ce să spun... Aș avea noroc dacă rezist până la 
sfârșitul lunii, la cum merg lucrurile. 

— Astea-s aiureli, Jack. Nu ești în niciun pericol, 
pe cuvânt. Cel mai bine ar fi să ai o seară liniștită, 
să dormi bine și apoi s-o iei de la capăt dimineaţă. 

— ie ţi-e ușor să spui. Tu ești la curent. Mie nu 
mi se spune nimic. 

— Îți spun acum. 

— Cineva ar putea să-mi dea pe internet chiar 
acum noua identitate, adresa. Dar eu de unde să 
știu? Pe mine mă ţii în beznă. 

— Întreabă-mă orice vrei. Sunt aici ca să... 

— Aș fi în regulă dac-aș avea un telefon, a 
întrerupt-o Jack. Sau o tabletă. Ceva cu care să pot 
să arunc un ochi la știri... 

— Îmi pare rău, Jack, nu mă prinzi cu asta. 

O străfulgerare de furie în privirile băiatului. 

— Dacă vrei știri, poţi să te uiţi la televizor sau să 
asculți la radio. 

— Nu acolo afli ce contează, a răspuns Jack, 
începând să se enerveze. Vrei să știi ce se întâmplă 
cu adevărat, ai nevoie de social media. E grupul 
ăla, Justiţia Nu Doarme Niciodată... 

— Ştii că nu ţi se permite niciun fel de acces la 
social media, a intervenit ferm Olivia, 
întrerupându-l. Așa că nici nu încerca. 


Jack s-a încruntat la ea, fără nicio remușcare, 
copleșit de teamă și frustrare, însă Olivia refuza să 
se lase manipulată. Era prea bătrână pentru așa 
ceva. 

— Uite ce-i, știu că e greu, a insistat ea. Dar îți cer 
să ai încredere în mine. E datoria mea să mă asigur 
că ești în siguranță, să te ajut să evoluezi în 
situaţia asta nouă, așa că dacă există fie și cel mai 
mic risc să fii în pericol, o să intervin. O să te mut, 
o să-ți obţin o nouă identitate, orice o să fie 
nevoie. Sunt de partea ta, Jack, dar trebuie să 
cooperezi. Mai mult decât atât, am nevoie să ai 
încredere în mine. Poți? 

— Sunt foarte izolat aici. Mă sperie de moarte. 

— Știu că e greu să fii singur. Tu ești obișnuit să 
fii înconjurat de oameni și... 

— Cum pot să mă apăr dacă sunt doar eu? 

— Nu ai nevoie să te aperi. Nimeni nu știe că ești 
aici. 

— Dar dacă află? Dacă vin aici? Cine-o să mă 
apere? Tu? 

— Dacă trebuie, da. Dar n-o să fie cazul. 

Jack și-a umflat obrajii și s-a îndepărtat de ea, 
deloc convins. 

— Sincer, Jack. Ești 100% în siguranță aici, deci 
încearcă să nu-ți faci griji. Ai în frigider un curry 
la microunde, cu poppadom alături și niște iaurturi 
cu ciocolată. Mănâncă, uită-te un pic la televizor, 
relaxează-te și după aia odihnește-te. Știu că astă- 
seară lucrurile arată rău, dar, sincer, ești la 
începutul unei mari aventuri, Jack. Sunt convinsă 
că o să dai lovitura. 

Tăcere, apoi o încuviințare scurtă, posomorâtă. 
Aruncând o privire la ceas, Olivia a adăugat: 

— Uite ce-i, mai bine fug acum, dar mă întorc 
mâine-dimineaţă, la prima oră. Orice probleme, 


orice preocupări ai, știi numărul meu de telefon. 
Poţi să mă suni la orice oră. 

Încă o încuviințare posacă. Nu era mare lucru, 

dar nici nu se putea aștepta la mai mult. 
— Pe mâine, atunci. 

A plecat, închizând ușa livingului. Jack s-a dus 
la geam și a întredeschis draperiile, privind-o cum 
se îndepărtează în grabă. A rămas cu privirea în 
stradă, încordat și nefericit, apoi a lăsat să cadă la 
loc draperiile și a revenit la geanta lui. O clipă, a 
rămas acolo, înconjurat de liniștea de mormânt a 
casei goale, apoi a deschis calm fermoarul. 
Înăuntru erau opt cutii de cidru cu maximum de 
alcool. Încerca să fie cuminte, să facă ce i se 
spunea, dar în seara asta avea nevoie să uite. 

— Ai întârziat. 

Alison, fosta soţie a lui Mike, nu era genul care 
s-o ia pe ocolite și nici măcar nu și-a bătut capul 
să-l salute înainte să-l apostrofeze. Așa era de la 
divorț, o ruptură amară și neplăcută care avusese 
loc la mai puțin de un an după uciderea Jessicăi. 
Înainte de asta, avuseseră mulți ani buni 
împreună, dar amintirea acelei epoci de aur era tot 
mai greu accesat, mai ales în contrast cu ostilitatea 
directă a lui Alison. 

— Îmi pare rău, am multe pe cap la serviciu, a 
mințit Mike. Dar am ajuns. E gata? 

— E gata de aproape o oră. Sincer, Mike, dacă e s- 
o vezi în continuare pe Rachel, trebuie să fii mai 
serios. Toţi avem vieți ocupate, mai ales în 
perioada asta a anului. Nu pot... Nu putem să 
pierdem vremea așteptându-te pe tine. 

— Trebuie să ajungeţi într-un loc frumos, nu? Tu 
și Dave? a replicat el cu aversiune. 

— E treaba mea. Tu nu trebuie decât să respecţi 
partea ta de înţelegere. 

— la uite-o! a exclamat Mike vesel întorcându-i 
spatele fostei soții ca să se îndrepte spre Rachel, 
care cobora scările. 

Fiica lui în vârstă de 16 ani îi zâmbea timid în 
timp ce se apropia de ei, în hol. 

— Toate bune, puștoaico? 

Încă un zâmbet scurt, fugar. Îi plăcea, dar era o 
priveliște care-l făcea praf, pentru că zâmbetul lui 
Rachel era copia fidelă a zâmbetului larg al 
Jessicăi. 

— Ești bine, tată? 


— Mai bine ca niciodată. 

O spusese cu toată convingerea pe care reușise 
s-o adune, însă în realitate se simțea îngrozitor. 
Excursia la Colchester îl marcase; râsul lui 
Courtney, zâmbetul, până și mirosul ei păreau să 
se fi lipit de el. Nu se putea gândi decât la ea și 
totuși, cumva, se silise să se concentreze. Și așa 
timpul lui cu Rachel era limitat, nu îndrăznea s-o 
dea în bară cu vizita asta, care era ceva așa de rar. 

— Dar hai să-ţi spun ceva — mor de foame. Îi 
dăm bice? 

Fata nu avea nevoie de altă invitație, pentru că 
atmosfera era încordată și apăsătoare între ei trei. 
Nu după mult timp, erau doar ei doi, ținându-se 
de mână pe stradă. Mike făcea conversație ușoară, 
comentând unele dintre cele mai absurde decoruri 
luminoase din camerele din față ale caselor. 
Atmosfera s-a relaxat încet-încet, Rachel s-a mai 
dezghețat, iar el a fost ușurat când a văzut Mac's 
All Night Diner. Era unul dintre preferatele lui 
Rachel și se bucura întotdeauna de vizitele lor aici. 

Odată instalați în siguranță în separeul lor, au 
atacat meniurile. După câteva minute, fuseseră 
comandaţi burgeri, fuseseră hotărâte garniturile și 
amândoi aveau câte un milkshake mare cu 
căpşuni în față. 

— Și cum e la școală? Cum sunt repetițiile pentru 
spectacolul de Crăciun? 

— Toate bune. Am primit un rol decent anul 
ăsta, ceea ce înseamnă că am o grămadă de replici 
de învăţat. 

— O să te descurci foarte bine. Întotdeauna te 
descurci. 

— Vii și tu, nu? a întrebat ea, dintr-odată 
nesigură. 

— Sigur că da, puștoaico. N-aș rata așa ceva. 


Chiar avea de gând, deși, în realitate, 
întotdeauna i se păruseră greu de îndurat 
evenimentele astea. Nu suporta privirile nesfârșite 
de compasiune, nici să vadă cupluri fericite cu 
progeniturile lor sănătoase și iubitoare. Toată 
povestea îl făcea să se simtă în conflict cu 
Crăciunul, chiar cu viața. 

— Despre ce-i vorba anul ăsta? 

— Păi, e povestea Nativităţii, dar desfășurată într- 
o tabără de refugiați din Calais. 

— Diferit. 

— De fapt, e în regulă. Are muzică, un pic de 
dans. Și eu am duetul ăsta cu Charlie. Am repetat 
de o grămadă de ori, dar mișcările sunt, gen, 
complicate și trebuie să facem totul în timp ce 
cântăm și ne jucăm rolurile. O să fie o minune 
dacă reușim cum trebuie. Evident, toată lumea se 
uită și e mult mai rău... 

Rachel era pe val, trăncănind veselă despre 
greutățile vieţii de adolescent. Mike a lăsat-o să 
vorbească, pierzându-se în  însuflețirea și 
entuziasmul ei, fericit că ea era fericită. Îi plăcea 
energia, simpla cantitate de evenimente şi 
informaţii despre care era capabilă să flecărească. 
În viața lui se întâmplau atât de puţine, că era o 
plăcere să asculte pe cineva a cărui viață părea să 
fie un vârtej nesfârșit de suișuri și coborâșuri, 
triumfuri și dezastre. Îi plăcea s-o privească în 
timp ce vorbea, chiar dacă uneori abia înțelegea 
cuvintele, dar se bucura de mișcările rapide ale 
gurii ei, de sclipirea din ochi, de gropiţele care 
apăreau când zâmbea sau râdea. Acum o sorbea 
din priviri în timp ce cuvintele zburau spre el, se 
uita atent la ea, pierzându-se în entuziasmul ei. 
Lumea exterioară, chelnerițele și clienții păreau să 
se estompeze, toată atenția fiindu-i îndreptată spre 
fiica lui. Însă în timp ce Rachel continua să-și 


povestească aventurile, s-a întâmplat ceva ciudat. 
Faţa ei a început să se schimbe, încet la început, 
apoi tot mai rapid, iar trăsăturile Jessicăi le-au 
înlocuit pe cele ale surorii ei. Mike a clipit, 
încercând să se opună transformării, însă n-o 
putea opri. 

— Și ea crede că ar trebui să cer un solo, dar, 
sincer, n-aș avea tupeu... 

Mike și-a mutat privirea și-a strâns pleoapele ca 
să alunge coșmarul pe care-l avea cu ochii 
deschiși, dar când s-a uitat din nou, Jessica era cea 
care-i vorbea, cu ochii ei de la 16 ani strălucind de 
entuziasm și fericire. 

— Ştii cum e când ești în lumina reflectoarelor, 
când se uită toată lumea. Jumătate din timp îmi 
vine s-o iau razna, jumătate din timp vreau să 
dansez și să cânt și să mă port nebunește... 

Jessica râdea când vorbea, aruncându-și capul 
pe spate și dezlănțuind zâmbetul ei magic. Mike a 
simţit cum i se umezesc ochii. Uite-o, fata lui 
frumoasă, care s-a făcut mare. 

— Sincer, nu știu de unde mi s-a tras. Mama ar 
fugi ca dracu' de tămâie, și nici pe tine nu te văd 
pe scenă... 

Mike a simțit cum i se ridică un suspin în 
piept. Îi venea s-o ia în braţe pe fetița lui, s-o țină 
strâns, să plângă pe umărul ei. 

— Tată? 

Mike a simțit cum i se prelinge o lacrimă pe 
obraz, apoi încă una. 

— Tată, te simţi bine? 

Dintr-odată, chipul Jessicăi a dispărut și a fost 
înlocuit din nou de fața lui Rachel. Părea profund 
stingherită și, mai rău, supărată. 

— Scuze, da, mă simt foarte bine, a răspuns el, 
ștergându-și lacrimile. Doar c-a fost o zi lungă, 
atâta tot. Oricum, nu te opri, vreau să mai aud. 


— Ai auzit măcar un cuvânt din ce-am zis? a 
întrebat ea furioasă. 
— Da, bineînţeles, vorbeai despre cum cânți și... 

Glasul i s-a frânt și n-a putut continua, copleșit 
de emoție. 

— Cred că ar trebui să mergem, a zis Rachel, 
acum având ea lacrimi în ochi. 

— Nu fi prostuță, a protestat Mike. Vin burgerii 
imediat. 

— Vreau să plec. 

Spus cu o finalitate care l-a zdrobit. 
Înăbușindu-și lacrimile, Rachel s-a ridicat, și-a luat 
geanta și s-a îndreptat în grabă spre ieșire. 
Întristat, Mike și-a scos portofelul și, fără să ia în 
seamă întrebările chelneriței, a trântit 30 de lire 
pe masă, după care a plecat în grabă. Până să iasă 
el din bistro, Rachel era deja la jumătatea străzii, 
gonind spre casă. 

Seara era distrusă, petrecerea se terminase și n- 
avea ce să facă, trebuia să alerge după ea, 
simțindu-se mai mult ca oricând un părinte ratat. 

Chandra s-a strecurat pe palier, vorbind încet 
în telefon. 

— Neagă în continuare totul, domnule, dar cred 
sincer că suntem pe calea cea bună. 

S-a întrerupt puțin, aruncând un ochi în 
dormitorul copiilor. Gemenele Diya și Pari 
dormeau fericite, o imagine care îi topea 
întotdeauna inima, dar alungând vinovăția 
maternă că n-a fost de față la ora de culcare, 
Chandra s-a îndepărtat de cameră, având grijă să 
evite scândura din podea din mijlocul palierului, 
care scârțâia. 

— Ce ne trebuie acum e mai mult timp, a 
continuat ea. Trebuie să găsim o conexiune 
concretă între Martin Coates și lan Blackwell. 
Sunt convinsă că Justiţia Nu Doarme Niciodată 
are o legătură cu persoana care a lăsat să se scurgă 
informaţiile confidențiale, ținând cont de cât de 
repede au găsit știrea. Până acum, avem 
convorbiri telefonice repetate între Coates și 
Blackwell în zilele dinaintea atacului, ceea ce 
evident că e util, dar nu avem și conținutul, deci 
poate fi susținut la tribunal în ambele sensuri. Ar 
fi de ajutor o comunicare digitală clară între veri, 
ceva care dovedește că Martin Coates era hotărât să 
ofere informații strict confidențiale, cu scopul 
declarat de a-l demasca și de a-i face rău lui Willis. 

Ajunsese în dreptul dormitorului. A intrat, și-a 
aruncat pantofii din picioare și i-a zâmbit în semn 
de scuză soțului ei, Nimesh, care era întins în pat 
și citea un roman de lan Rankin. 


— Și ești convinsă că putem să găsim așa ceva? a 
întrebat tăios subcomisarul Draper. 

— Am speranţe, domnule. Am pus echipa de la 
Tehnic să-i cerceteze cu minuţiozitate laptopul, 
telefonul, computerul și, în plus, am transmis 
detaliile lui Blackwell la toate secțiile din Londra. 
Credem că Blackwell operează în prezent în 
capitală și evident că arestarea lui ar duce la 
încheierea rapidă a întregului caz. 

— Atunci te las să te ocupi. Sună-mă în secunda 
în care afli ceva. 

A închis brusc, lăsând-o în aer pe Chandra, 
care a expirat, și-a pus telefonul în buzunar, apoi 
s-a prăbușit pe pat. Se simțea stoarsă, incredibil de 
extenuată. Și era abia prima zi din ceva ce 
promitea să devină o anchetă istovitoare. 

— „Poţi să-mi spui ce se-ntâmplă?“ a întrebat 
Nimesh, imitând-o nu prea reușit pe Nessa3. 

În ciuda încordării, prosteala lui i-a smuls un 
zâmbet. Indiferent prin ce trecea Chandra, soțul ei 
iubitor, loial, trăsnit reușea întotdeauna s-o 
înveselească. 

— Nu... deși dacă te-ai fi uitat vreun pic la știri 
azi, probabil că poți ghici cu ce are legătură. 

— Ceea ce înseamnă că trebuie să fi fost o 
scurgere de informaţii. Dacă ești tu implicată, 
vreau să zic. 

— Nu pot să confirm și tu n-o să speculezi, om 
nebunatic ce ești! 

Nimesh a mimat că-și trage fermoarul peste 
buze, primind în schimb încă un zâmbet. 

— Ai mâncat? a întrebat-o el. Ţi-am păstrat câte 
ceva, pot să încălzesc, dacă vrei... 

— Eşti un dulce, a răspuns ea, întinzându-se și 
prinzându-i mâna între palme. Dar, sincer, nu pot 
să bag nimic în gură. 


— Dacă te înfometezi, n-o să te ajute. Trebuie să 
mănânci. 

— Știu, dar mi-e rău de nu mai pot. 

— Nu ești însărcinată, nu? s-a interesat el 
mimând groaza. Pentru că dacă ești, o să-l omor 
pe nemernicul care... 

Râzând, Chandra a aruncat în el cu o pernă, de 
care Nimesh s-a ferit cu îndemânare. 

— De ce ești întotdeauna așa de fericit? a întrebat 
ea uluită. 

— De ce ești întotdeauna așa de stresată? 

Zâmbetul i s-a șters de pe buze. Era un refren 
familiar în relaţia lor, deși pe ea n-o supăra 
niciodată cu adevărat insinuarea, fiindcă știa că 
soțul ei are dreptate. 

— Pentru că tocmai mi s-a înmânat celebrul potir 
otrăvit. 

— Minunat... 

— Și sunt destul de sigură că viitorul meu 
depinde de obținerea rezultatului corect, și încă 
repede. 

— O să reușești. Reușești întotdeauna. 

— De data asta e altceva, a răspuns Chandra, 
clătinând neliniștită din cap. O să trebuiască să 
răscolesc multe găuri de șarpe, să tulbur apele și, 
chiar și așa, s-ar putea să nu obținem o 
condamnare. Draper o să-mi urmărească fiecare 
mișcare, ca și presa, de altfel, ceea ce înseamnă că 
o să-mi ies din minți în tăcere, o să lucrez zi- 
lumină și ceva în plus, în timp ce tu și fetele 
trebuie să vă purtați singuri de grijă. 

— O să fim în regulă. O să ne fie dor de tine, dar 
o să ne descurcăm. Nu-s chiar novice. 

— Știu, dar e prea mult să-ţi cer așa ceva; sunt 
foarte mici. 

— Sunt mai rezistente decât crezi tu. Putem să ne 
descurcăm puțin fără tine. 


— Dar nu vreau să fie nevoie. Vreau să fiu aici, cu 
voi. 

— Și o să fii curând, dar trebuie să te ocupi de 
povestea asta. 

Chandra n-a reacționat; știa că soțul ei are 
dreptate. Ideea absurdă că ar putea cumva să evite 
capcana care-i fusese întinsă era născută în parte 
din dorința de a-și petrece timpul cu tânăra ei 
familie, dar în parte se datora fricii. 

— Și dacă o dau în bară, Nims? 

— Nu te prosti! 

— Vorbesc serios. Eu am insistat. Dumnezeu știe 
că am spulberat ușa bătând și cerând să primesc 
ceva important, ceva vizibil. Dar nu m-am 
așteptat niciodată la asta. 

A ridicat privirea spre soțul ei, iar în priviri i se 
citea acum teama adevărată. 

— Dacă nu sunt în stare? 


3 Personaj din serialul britanic de comedie Gavin & Stacey, cu un 
accent puternic specific Țării Galilor. 

— Trebuie să accepte o parte din vină, o parte 
din responsabilitate, și totuși pare hotărât să se 
spele pe mâini de toate. 

Cuvintele lui Christopher Parkes musteau de 
dispreț, în timp ce-și privea șeful aflat în cealaltă 
parte a încăperii. Jeremy Firth părea ciudat de 
binedispus în seara asta, perorând în fața 
colegilor, glumind chiar. Programul pentru 
petrecerea de Crăciun a Serviciului nu fusese 
modificat, în pofida situației din Bolton, deși cei 
prezenți presupuseseră că urma ceva sumbru. Se 
părea că Firth nu fusese informat. 

— Și poți să-l acuzi? a replicat Olivia sarcastic. 
Mai are cât? — un an până se retrage. Ultimul 
lucru pe care și-l dorește e un scandal major care 
să-i amenințe pensionarea. 

— Chiar și-așa, e în Ţara basmelor, a răspuns 
Christopher, umflându-și obrajii. Pare hotărât să 
arunce totul în cârca lui Alice Dunne, deși până la 
urmă fiecare membru al Serviciului este efectiv 
responsabilitatea lui. Dacă o dă cineva în bară, 
atunci e vina lui. E în vârf, pentru numele lui 
Dumnezeu. 

— Și cum crezi că a rămas atât timp acolo? 
Asigurându-se că nu se lipește nimic de el. Toate 
succesele au fost obținute la îndemnul lui, toate 
gafele au fost o aberaţie a altcuiva. 

— Chiar și-așa, ar trebui să-l auzi, a adăugat 
Christopher scurt. E conștient de rahatul care se 
îndreaptă spre noi și pare mult mai interesat să se 
apere pe sine decât să clarifice ce s-a întâmplat de 
fapt. În ședința de-aseară, jumătate din timp am 


discutat dacă putem conta pe Dunne să plece în 
liniște sau dacă o să facă scandal. 

— Poate că încearcă doar să protejeze reputaţia 
Serviciului. 

— Nu încearcă să protejeze decât un singur lucru: 
funcția lui. Ceea ce a făcut foarte eficient în 
ultimii 15 ani. Doamne, câte scandaluri au fost în 
timpul mandatului lui? Multe gafe operaționale, 
ca să numai vorbim despre chestia aia neplăcută 
cu asistenta lui personală, și totuși încă rezistă, 
deși este de-a dreptul desincronizat de lumea 
modernă, fără niciun interes pentru inovație, 
bune practici sau imaginea publică a locului 
ăstuia. A trădat complet orice consilier decent și 
muncitor de-aici și trebuie înlocuit. 

Christopher șuierase cuvintele, fiecare silabă 
încărcată cu ambiţie frustrată. 

— O să-ți vină și ţie vremea. 

— Poate mai curând decât crezi. 

— Ce vrei să spui? Ce pui la cale? a întrebat 
Olivia, brusc intrigată. 

A zâmbit și era cât pe ce să-l mângâie pe braţ, 
ca să-i smulgă informaţia, când a zărit-o brusc pe 
soția lui în cealaltă parte a încăperii. Deși 
cufundată într-o discuţie cu Firth, era clar că era 
cu ochii pe ei. Zâmbind larg, Olivia a ridicat 
paharul de vin într-un gest amical căruia doamna 
Parkes i-a răspuns. 

— Nevastă-ta se uită la noi, a șoptit ea, cu același 
surâs pe buze. 

— Atunci poartă-te firesc. Suntem doar doi colegi 
care discută evenimentele recente. Apropo de asta, 
cum e omul tău? Crezi că-l poți ține pe linia de 
plutire? 

— Habar n-am, a luat-o complet razna, a răspuns 
ea îndârjită. Și nu schimba subiectul, vorbeam 
despre tine și nevastă-ta. 


— Olivia... 

Avea în glas o notă de avertizare, fostul ei iubit 
fiind evident îngrijorat că era pe punctul să facă o 
scenă. Dar Olivia avusese o zi de rahat și n-avea 
chef să se lase intimidată. 

— Faceți planuri pentru un Crăciun frumos în 
familie, nu? 

— Chiar trebuie? a replicat el, dintr-odată 
deconcertat. 

— Apropo, cum mai sunt băieţii? 

— OK, ai demonstrat ce aveai de demonstrat. 

— Și ce era de demonstrat, Christopher? Ah, vrei 
să zici cum m-ai lăsat gravidă, dar mă lași singură 
de Crăciun, în timp ce tu-l petreci cu familia ta 
nucleară perfectă? 

Christopher a verificat că nevastă-sa nu se uită 
și a prins-o pe Olivia de braţ, ducând-o într-un 
colț discret al încăperii, lângă bar. 

— Perfect. Mă ascunzi, ochii care nu se văd se 
uită. 

— Nu-i așa, Olivia. 

— Ba exact așa e. Ţi-ai dori să dispară totul, nu? 
Măturat sub covor, ca să te întorci la drăgălașa de 
Penny, despre care, întâmplător, ai zis că ți se pare 
plicticoasă și sufocantă... 

— Am discutat despre asta, am fost de acord că ar 
fi mai bine pentru toată lumea... 

— Nu, tu ai vorbit și tu ai fost de acord. Dar ghici 
ce. Poate că nu vreau să fac avort. 

— Nu-mi pune mie în cârcă asta, am spus foarte 
clar că trebuie să fim atenţi, a ripostat Christopher 
rapid. 

— Se mai întâmplă și accidente. 

— N-a fost un accident și știi foarte bine, a 
replicat el iritat. 

Olivia l-a privit consternată. 


— Crezi că am rămas intenționat însărcinată? Că 
încerc să te prind în capcană? 

El i-a evitat privirea, însă tăcerea lui a 
confirmat. 

— Du-te dracului, Christopher! 

— Pentru numele lui Dumnezeu, vorbește mai 
încet! 

— Eşti absolut incredibil. Cu tine nu există 
replică, nu? Doar sus și tot mai sus, fără nicio 
privire la oamenii pe care-i lași în urmă. 

— Nu-i așa și știi foarte bine. Am ţinut... țin la 
tine, doar că nu pot s-o fac. N-ai decât să mă 
disprețuiești, dacă vrei, dar nu pot să-i frâng inima 
lui Penny, nu pot să-i distrug pe băieți părăsindu- 
mi familia. Știu că am dat-o în bară şi-mi pare rău. 
Vreau mai mult decât orice să încerc să îndrept 
lucrurile între noi. O să-mi dai ocazia, Olivia? O să 
îndrept lucrurile, promit. 

Îi venea să țipe la el, să-i reproșeze egoismul, 
aroganța, dar iubitul ei era vizibil supărat, iar 
expresia lui era sfâșiată de tristețe și regret. Olivia 
a simţit brusc cum îi piere cheful de ceartă și nu 
mai rămâne decât cu un sentiment profund de gol 
și pierdere. 

— Cum, Christopher? Cum? 

El i-a susținut privirea o clipă, căutând un 
răspuns potrivit, apoi a plecat brusc, îndreptându- 
se către soția lui. Pustiită, distrusă, Oliviei îi venea 
să cedeze chiar acolo, să plângă până nu mai 
poate în fața tuturor din încăperea aia nenorocită, 
dar îi mai rămăsese o urmă de bun-simț, de 
demnitate, așa că s-a dus la bar. 

— O vodcă dublă, te rog. De fapt, dă-mi două... 

A aruncat o privire în jur, căutându-și 
„partenerul de nelegiuiri“. Sala era plină de 
funcționari publici prost îmbrăcați și consilieri de 
probaţiune disperaţi să uite de prezentul amar, să 


pretindă că nesfârșitul carusel de reduceri bugetare 
și dezastrele rezultate de-aici erau doar un vis urât 
din care o să se trezească într-o bună zi. Olivia nu 
voia să ia parte la halucinația lor — în seara asta 
voia să bea cu cineva la fel de sarcastic și plin de 
resentimente. Puteai să te bazezi pe Isaac Green că 
o să bea bine la evenimente de-astea, după care să- 
și insulte colegii sau, dacă era o seară deosebit de 
bună, chiar superiorii. Dar oricât de atent a căutat 
prin marea de chipuri familiare, n-a reușit să-l 
găsească. Nedumerită, s-a încruntat. Nu era genul 
lui Isaac să nu apară când era rost de băutură 
gratis. Unde dracu’ era? 

A mers târându-și picioarele în liniște pe 
coridor, ascultând atent, să audă orice semn de 
viață. Era destul de sigur că tot departamentul 
plecase din clădire, îndreptându-se către un bar cu 
prețuri prea mari din Westminster pentru 
petrecerea anuală, care era la fel de inutilă pe cât 
era și de forțată, dar nu merita să riște nimic. Nu 
în seara asta. 

Când a ajuns în capătul coridorului, Isaac 
Green a apăsat butonul de acces în birou, 
deschizând prudent ușa și uitându-se înăuntru. 
Spre ușurarea lui, zona deschisă de birouri părea 
pustie, un spațiu întunecat, lipsit de viaţă, 
luminat de câteva monitoare aprinse. A închis cu 
grijă ușa în urma lui și n-a mai pierdut timpul, 
pășind încet, sprijinit în baston, pe covorul uzat și 
îndreptându-se către birourile private ale 
conducerii superioare. Personalul de securitate 
patrula prin clădire și avea să bage capul și aici la 
un moment dat, așa că nu trebuia să piardă 
vremea. Cu cât intra și ieșea mai repede, cu atât 
mai bine, mai ales dacă voia să apară și la 
petrecere, ceea ce era o măsură de precauție de 
bun-simt. 

— Fi, rar te mai vede omul! 

Isaac a încremenit, șocat de glasul venit pe 
neașteptate din beznă. S-a întors cu iuțeală și l-a 
zărit pe Saul Behr cocoșat în fața monitorului și 
zâmbind spre el. 

— Ce dracu’, Saul? Mi-a sărit inima! 
— Scuze, amice, a răspuns Saul râzând. Doar mă 
bucur că te văd. Sunt singur-singurel aici de mai 


bine de două ore... 

— Și ce cauţi aici așa târziu, mă rog? a întrebat 
Isaac, iar în ton i se simţea iritarea. 

— Ah, mă ocup de niște e-mailuri. Am rămas rău 
în urmă cu tot ce se-ntâmplă. Și vreau foarte tare 
să nu pierd controlul. 

Isaac l-a privit insistent, uluit că experiența de 
pe teren n-a distrus încă idealismul și entuziasmul 
tânărului. Să mai fi existat în departament oameni 
care credeau? Apoi, adunându-se, a întrebat: 

— Și atunci, nu mergi la petrecere? 

— Nu-i chiar genul meu, ca să fiu sincer. Așa că 
am întârziat cât am putut. Presupun că ar trebui 
poate să-mi fac apariţia... 

— N-ai nicio șansă de promovare dacă nu te 
duci. Asta-i lecţia numărul unu, amice. 

Asta a părut să-l convingă pe tânărul ambițios, 
care s-a ridicat și și-a luat haina. 

— Vii și tu? Pot să te aștept în hol, dacă... 

— Nu, du-te, a răspuns repede Isaac. Trebuie să- 
mi verific vreo doi mușterii, așa că s-ar putea să 
dureze. Ne vedem mai încolo? 

— Nu fi prea sigur. Un pahar, apoi acasă, în pat, 
cu Netflix. 

Saul a făcut o mutră caraghioasă și a plecat. 
Încordat, Isaac s-a uitat după el, abia mișcând un 
mușchi până n-a auzit ușa închizându-se și pașii 
îndepărtându-se. După aceea a pornit din nou 
șchiopătând până la biroul lui Christopher Parkes. 
A încercat clanţa, care s-a deschis ușor, iar dincolo 
de ușă a văzut domeniul privat al directorului 
adjunct. În pofida anxietății sâcâitoare, Isaac a 
simțit un val de adrenalină, entuziasmat că se 
poate mișca din nou liber aici. A aruncat o privire 
peste umăr, a tras adânc aer în piept, după care s-a 
strecurat în biroul tăcut, închizând fără zgomot 
ușa și trăgând ușor jaluzelele. 

Asta era. Asta era ocazia lui. 

Russell nu se reținuse pe drumul înapoi spre 
Londra. Ascuns cu Amber într-o cușetă de două 
locuri în fundul vagonului, dăduse frâu liber 
dorinței, sărutând-o pasional, în timp ce-și lăsa 
mâinile să cutreiere pe trupul ei suplu. De la Gara 
East Croydon, a urmat un drum pe jos în ritm 
alert până la apartamentul lui, iar acum stăteau în 
prag, într-o tăcere încărcată de așteptări. Hotărât și 
plin de dorință, Russell a profitat de avantaj. 

— Te-aș invita înăuntru, dar știu că nu ești genul 
ăsta de fată, a tachinat-o el. 
— Pot fi convinsă, a răspuns ea curajoasă. 

Russel s-a aplecat și a sărutat-o lung, stăruitor, 

înainte să se desprindă, fără suflare, fremătând tot. 
— După tine, a șoptit Amber. 

Russell a deschis ușa și a condus-o înăuntru. 

Odată ajunși în apartament, situaţia a evoluat 
rapid. S-au lipsit de trucul cu paharul de dinainte 
de culcare, Russell lipind-o pe Amber de ușa din 
față în timp ce se sărutau. După câteva clipe, erau 
în sufragerie, Amber își arunca geanta pe podea și 
se trântea pe canapea, invitându-l pe Russell 
deasupra ei. lar el n-a avut nevoie să-i spună de 
două ori. Și-a smuls cămașa, i-a descheiat bluza și 
i-a scos la iveală trupul lucrat la sală. S-a aplecat și 
a sărutat-o pe sâni, privind cum i se face pielea de 
găină. Acum alunecau pe podea, încolăciți unul 
de celălalt. Limba ei o căuta pe-a lui, între ei 
trecând un impuls electric. O adusese pe podea și 
o mușca de urechi și de gât, înainte să-i tragă 
sutienul deoparte și să-i atace cu limba sfârcurile. 


Era extaziat și tare ca piatra. Trecuse multă 
vreme de când avusese relații intime cu o femeie 
și tânjea să-i sfâșie blugii și să i-o tragă chiar în 
clipa asta, pe podeaua de lemn tare. Dar când 
bâjbâia cu mâna spre cureaua ei, Amber l-a oprit. 

— Mai încet! N-avem de ce să ne grăbim. 

Russell a ridicat privirea spre ea iritat. Dar ea a 
zâmbit și a adăugat: 

— Avem toată noaptea... 

S-a desprins de el și s-a ridicat în genunchi. El 
s-a aplecat, dornic s-o sărute, însă Amber i-a pus o 
mână pe piept. 

— Eu prima. 

Era tentat să n-o bage în seamă, să forțeze, dar 
l-a reținut ceva. Poate că avea dreptate, poate că ar 
fi mai bine dacă nu se grăbea. 

— Închide ochii! l-a îndemnat Amber. 

— Poftim? 

— Închide ochii... am o mică surpriză pentru 
tine. 

Russell s-a conformat nerăbdător. Amber s-a 
apropiat, și-a trecut degetul prin părul lui, 
prinzându-l de buclele dese, în timp ce băga mâna 
liberă în geantă. Russell respira întretăiat, avea 
gura lipicioasă, excitarea devenea febrilă. Amber l- 
a privit zâmbind, apoi, dându-și capul brusc pe 
spate, i-a trecut un cuţit de bucătărie peste gâtul 
expus. Lama a intrat adânc într-o arteră, iar 
sângele a ţâșnit cu o boltă înaltă urâtă. Russel s-a 
prăbușit pe podea icnind. Nu putea respira, 
vederea i se încețoșase, inima îi bubuia. Întins pe 
jos, cu sângele băltind în jurul lui, a întins mâna 
spre Amber, cerând ajutor, însă ea s-a ridicat, cu 
cuțitul în mână și o expresie de ură absolută pe 
chip. 

— Nu ţi se pare că-ți sunt cunoscută, Andrew? a 
întrebat ea. 


Când și-a auzit numele adevărat, a fost șocat 
până în măduva oaselor; acum, chiar și în starea 
lui chinuitoare, a început să remarce ceva familiar 
în trăsăturile ei diabolice, o urmă de recunoaștere. 
Înainte să ducă până la capăt gândul, Amber a 
lovit cu putere, lăsându-se în genunchi și 
înfigându-i cuțitul în orbita dreaptă. 

A trântit ușa din față și a pus lanțul, după care 
s-a aplecat să ia corespondența de pe jos. S-a 
îndreptat prea repede și s-a simțit brusc amețită și 
nesigură pe picioare. Peste măsură de obosită, 
Olivia băuse prea mult la petrecere, într-o 
încercare zadarnică să-și înece necazurile, iar acum 
regreta. Era deja deprimată, extenuată și singură. 
Cât de rău o să se simtă mâine, cu o mahmureală 
de zile mari? 

Și-a lăsat geanta pe podea și s-a uitat printre 
plicuri. Grămezi de corespondenţă nesolicitată 
care făcea reclamă la orice, de la pizza la meșteri, 
însă printre lucrurile inutile erau și câteva 
felicitări de Crăciun. Înveselită pe moment, Olivia 
a deschis primul plic, dar l-a aruncat rapid când și- 
a dat seama că era o felicitare generică de la un 
magazin local de mobilă. A trecut la al doilea, care 
părea mai promițător, și s-a grăbit să citească, 
nerăbdătoare să vadă de la cine e. Mesajul era 
scurt și la obiect. 

„Crăciun fericit din partea mamei.“ 

Olivia a chicotit sumbru; ce-al naibii de tipic! 
Fără consum de energie, fără afecțiune transmisă 
și categoric fără să pomenească de iubire. lubirea 
nu fusese pomenită niciodată, maică-sa lăsând să 
se înțeleagă de multe ori de-a lungul anilor ce 
dezamăgită era că nu avusese un băiat. Olivia a 
clătinat din cap și a întors felicitarea ca să vadă 
modelul, izbucnind imediat într-un râs răgușit. 
Era o imagine cu Madona și pruncul, o poză 
angelică a dragostei materne desăvârșite. Era hilar, 
dincolo de perfecțiune, ținând cont de situația 


Oliviei, care s-a trezit brusc râzând în hohote în 
fața nebuniei totale a situației. 1 se părea 
incredibil — incredibil de amuzant — că mama ei, 
mama ei jalnică, lipsită de dragoste, a ales tocmai 
felicitarea asta nenorocită să i-o trimită de 
Crăciun. Ce lua? N-avea niciun fel de amintire? 
Sau conștiință? 

Olivia s-a sprijinit cu toată greutatea de perete, 
sufocată de râs, de un râs sălbatic, nebunesc, cu 
tot trupul cuprins de veselie. Ce glumă! Ce glumă 
era viața ei! O glumă tristă, amărâtă. Și acum, 
încet, dar sigur, hohotele de râs au început să se 
stingă și le-au luat locul suspine profunde, icnite. 
Într-o clipă, amuzamentul maniacal s-a prefăcut 
în suferință, iar Olivia a strâns în mână felicitarea 
jignitoare în timp ce aluneca pe lângă perete și se 
așeza pe covor, plângând în hohote. 


Ziua a treia 

A strecurat cheia în broască, ascultând atent în 
timp ce deschidea ușa din față. Mulțumită că 
venirea ei n-a fost detectată, Olivia, obosită- 
moartă, s-a strecurat înăuntru și a închis ușa în 
urma ei. În casă domnea o tăcere de mormânt. Pe 
de o parte, asta era liniștitor. Dacă Jack nu-și 
dădea seama că a intrat în casă, atunci n-avea 
timp să ascundă niciun fel de substanţe interzise, 
dispozitive neaprobate sau alte dovezi de încălcare 
a regulilor. Pe de altă parte, tăcerea apăsătoare din 
casă însemna probabil că e încă în pat și că iar 
risca să întârzie la muncă. Olivia a clătinat 
descurajată din cap, care o durea rău, și s-a 
îndreptat spre dormitor. De câte ori trebuia să i se 
spună? 

A deschis ușa și a intrat. Imediat, silueta 
adormită, pe jumătate ascunsă sub o pilotă cu 
Arsenal, a sărit surprinsă. 

— Ce dracu'...? a întrebat Jack furios, când și-a 
dat seama cine era intrusul. 

A luat un prosop și l-a înfășurat pe el, ca să-și 
ascundă șortul sumar. 

— Ăsta-i dormitorul meu... nu poți să dai buzna 
neanunțată. 

— Ba pot. Ți-am zis că o să aibă loc teste aleatorii 
pentru droguri și alcool, iar azi e ziua ta 
norocoasă. 

— Hai, frate... 

— În plus, întârzii la serviciu. Taxiul ajunge în 
zece minute și tu nu ești nici pe departe gata. 
Pune ceva pe tine, hai să facem testele și după aia 
poți să pleci. 


Jack s-a holbat la ea, ostil și recalcitrant. 

— Hai, fuguța! l-a mustrat ea. 

— Atunci, ieși! 

— Îmi pare rău, nu se poate, regulile sunt reguli. 

Jack a mormăit și și-a pus restul hainelor, după 
care s-a dat cu o cantitate obscenă de Lynx Africa. 
Sufocându-se, Olivia l-a scos din cameră. 

— Pot să mă spăl pe dinţi întâi? Pot să mănânc 
pe șantier. 

— Sigur că poţi, numai că o să trebuiască să vin 
cu tine la baie și, oricum, n-o să folosească la 
nimic. Dormitorul tău miroase ca o nenorocită de 
berărie și pot să-mi imaginez de ce. Așa că poate 
mai bine mănânci ceva și după aia te speli pe 
dinți? 

Jack s-a strâmbat și a trecut pe lângă ea spre 
bucătărie, unde și-a umplut un pahar cu apă rece 
ca gheața. 

— Ce-ai băut? a întrebat ea supărată, venind în 
urma lui. 

— Eşti dusă cu capul. Am avut o seară liniștită, 
cum ai zis tu. 

— Atunci n-o să te deranjeze dacă vorbesc mai 
tare, a spus ea, crescând volumul până aproape că 
tipa. 

— Bine, bine, las-o baltă, ce zici? 

— Ce-ai băut? 

— Doar câteva doze de cidru, atâta tot. Ca să mă 
relaxez... 

— Asta-i tot? 

— Sigur. 

— Droguri? 

Jack a clătinat din cap, evitând să se uite la ea. 

— Uită-te la mine, Jack! 

— Jur, asta-i tot, doar un pic de băutură, nimic 
special. 


— Crezi că nu-i nimic special că încalci regulile? 
Pot să te trimit înapoi pentru genul ăsta de 
încălcare. Ţi-ar plăcea, nu? 

— Nu te supăra. 

— Atunci respectă regulile. Ţine minte că ai ieșit 
condiționat. Și să nu îndrăznești să-ți mai treacă 
vreodată prin cap să mă minți. N-am nici timp, 
nici răbdare. 

— Dar mă încurajezi să mint, a protestat Jack 
înfuriat. Îmi spui să mint în fiecare zi — despre 
cine sunt, de unde sunt. De unde să știu când să 
încep și când să mă opresc? 

— Le spui povestea de acoperire tuturor 
celorlalți, a răspuns ferm Olivia. Dar ești 
întotdeauna sincer și onest cu mine. Așa 
funcționează. 

Jack a ridicat din umeri și s-a prăbușit într-un 
scaun, ciugulind dintr-o felie de pâine albă, din 
care rupea bucățele ca să le mănânce. 

— Uite ce-i, înțeleg cât e de greu, a adăugat 
Olivia, încercând să-și îmblânzească tonul. Să fii 
nevoit să joci un rol toată ziua. Dar o să fie mai 
ușor cu timpul, atât de firesc, încât nici n-o să-ți 
mai dai seama că o faci. 

— ie ţi-e ușor să vorbești, dar eu fac pe mine 
toată ziua și după aia mă întorc aici și sunt singur 
toată noaptea. Îmi... îmi ies din minți. N-am 
nimic de făcut, pe nimeni cu care să vorbesc. 
Urăsc asta ca naiba, nu suport să fiu singur... 

O străfulgerare de ură de sine, de singurătate 
mizerabilă, ascunsă rapid când Jack s-a ridicat să-și 
umple din nou paharul cu apă. Olivia l-a privit 
atentă, înainte să răspundă cu blândețe: 

— Știu și te compătimesc, dar astea-s cărțile cu 
care joci. Și, sincer, e cea mai bună mână pe care o 
s-o primești vreodată, așa că trebuie să încerci și să 
faci lucrurile să meargă. Nu există alternativă. 


Jack n-a spus nimic, rămânând cu privirea 
ațintită în chiuvetă. 

— Ţinând cont de evenimentele recente, e chiar 
și mai important să respecţi regulile pe care le-am 
stabilit. Cea mai bună apărare a ta, cel mai bun 
pariu în viață este să devii Jack Walker. Dacă 
reușești, atunci îți promit că totul o să fie în 
regulă. Te rog, Jack, pentru sănătatea ta mintală și 
pentru a mea, fă ce trebuie, devino omul care știu 
că poți să fii. 

Se străduia din greu să pară optimistă și, în cele 
din urmă, a primit o ridicare din umeri în semn 
de acceptare. Și destul de târziu, pentru că știa că 
taxiul poate să ajungă din clipă în clipă. 

— Acum hai să facem testele alea și să pleci la 
serviciu, ce zici? 

Jack a acceptat fără tragere de inimă să sufle în 
fiolă — aproape, dar, din fericire, nu peste 
limită — și i-a dat o mostră de urină, protestând 
tot timpul că era supravegheat. După ce a încheiat 
formalitățile, Olivia l-a trimis la baie să se spele pe 
dinți, după care s-a dus în bucătărie, și-a scos 
mănușile de latex și le-a aruncat în găleata de 
gunoi. Unde, cuibărite în plasticul negru lipicios, 
erau opt doze goale de Diamond White. A apucat 
sacul, l-a scos din găleată și s-a dus spre ușa din 
spate, îngrozită de slăbiciunea și prostia lui Jack. 
Tinuse de zeci de ori discursul, reamintindu-le 
celor aflați în grija ei responsabilitățile pe care le 
aveau, dar oare chiar fusese înțeleasă vreodată? 
Pricepuseră cât de precară era poziţia lor? 
Apreciaseră ocazia extraordinară care li se dăduse? 
Oricât de improbabil, acestor infractori li se 
puseseră pe tavă mântuirea, fericirea, speranţa, și 
totuși Jack, ca mulți alții înaintea lui, părea 
hotărât să-și saboteze calea de salvare, să arunce la 
gunoi ultima lui șansă. Era pe cât de deprimant, 


pe atât de previzibil. Olivia a smucit ușa din spate 
și s-a dus spre tomberoane într-o dispoziție 
neagră. 

Uneori era convinsă că oamenii ăștia chiar 
voiau să fie uciși. 

— Nu-i o priveliște prea frumoasă, nu? 

Chandra Dabral s-a întors dinspre cadavru și a 
văzut apropiindu-se un bărbat într-un costum 
șleampăt. l-a întins o mână transpirată și s-a 
prezentat: 

— Bill Jones. Sunt ofițerul superior la locul faptei. 

Și-a umflat pieptul în timp ce rostea cuvintele, 
mulțumit că a nimerit o crimă așa de vizibilă. 

— În mod normal, n-aș lăsa alt poliţist să-mi 
pună piciorul la locul crimei... 

Chandra a remarcat cum a folosit „să-mi“, dar 
n-a reacționat. 

— ...dar superiorii mi-au spus că ai un interes 
legat de crima asta, așa că iată... 

Primirea n-ar fi putut fi mai mitocănească. 
Poate că n-o plăcea fiindcă avansase rapid în 
ierarhie. Poate că-i displăcea fiindcă era femeie sau 
asiatică, sau ambele. Oricum, nu-i păsa, singura 
preocupare era evoluţia șocantă a anchetei ei. 

— Cine l-a găsit? a întrebat ea, trecând la subiect. 

— Consilierul lui de probaţiune, Isaac Green, a 
răspuns Jones, pufnind zgomotos. N-ai decât să 
vorbești cu el după ce termină declaraţia oficială, 
dar practic a venit azi-dimineață devreme să-l 
verifice și l-a găsit așa. 

Chandra s-a pregătit și s-a întors din nou spre 
cadavru. Dezbrăcat și profanat, trupul bărbatului 
în vârstă de 35 de ani zăcea într-un cerc mare de 
sânge închegat. Ochiul drept îi fusese distrus cu o 
lovitură sălbatică, obrazul drept era o orgie de 
vânătăi și sânge împroșcat, în timp ce gâtul era 


despicat, iar fâșia de piele care atârna dădea la 
iveală traheea tăiată. 

— Numele lui adevărat era Andrew Baynes, deși a 
locuit aici ca Russell Morgan în ultimii 18 ani. 
Presupun că-i adevărat că răzbunarea e mai dulce 
dacă aștepți o vreme. 

— În locul tău, aș menţine la minimum nivelul 
speculațiilor de genul ăsta, a replicat tăios 
Chandra. Deocamdată, nu există nicio legătură 
concretă între acest atac și ce s-a întâmplat în 
Bolton. 

— Dar e o oarecare coincidență, nu? a rânjit 
Jones cu aer de cunoscător. Ținând cont de 
trecutul tipului. Ucigașul canibal... 

l s-a umplut gura când a pronunţat cuvintele, 
bucurându-se de momentul dramatic. Chandra 
era tentată să-l ia la trei păzește — ideea că ai 
putea găsi ceva care să-ți facă plăcere în această 
crimă brutală era obscenă —, însă și-a ținut gura. 
Jones se ambala pe subiect, povestind fărădelegile 
lui Baynes, dar Chandra n-avea nevoie să-i aducă 
aminte. Uciderea lui Alice Rose, care n-avea decât 
14 ani, fusese știre la nivel național. În vârstă de 
15 ani, adolescentul dependent de droguri și 
obsedat de ocultism o ademenise pe fata pe care 
și-o dorea ca iubită într-o pădure izolată din 
Bedfordshire, unde-i tăiase beregata, apoi o 
înjunghiase de 43 de ori, după care-i băuse 
sângele și încercase s-o mănânce. Ca și în cazul lui 
Kyle Peters, eliberarea ulterioară a lui Andrew 
Baynes provocase o revoltă mediatică, însă de-a 
lungul anilor cazul lui dispăruse ușor-ușor din 
conștiința publicului. Totuși, acum avea să se 
întindă iar pe prima pagină a ziarelor, legat clar de 
crima recentă din Bolton. Făptașii au fost fără 
îndoială alții, probabil fără nicio legătură între ei, 
însă calea fusese aceeași. Cumva, din motive 


necunoscute, acești foști infractori erau demascaţi 
și trădați ca să fie uciși. Concluzia, orice-ar fi spus 
Chandra, era inevitabilă, ceea ce însemna că viața 
ei și a echipei sale tocmai devenise mult mai 
dificilă. 

— Mda, o să fie o bombă, a adăugat Jones, 
oglindindu-i gândurile. Genul care apare o dată la 
zece ani, așa că ar trebui să mă apuc de treabă. 
Pentru claritatea situației, ar fi mai bine dacă 
implicarea ta ar rămâne discretă. Nu vrem să 
creăm confuzie în rândul opiniei publice când 
avem de-a face cu o anchetă majoră de crimă, așa 
că poate ai putea să ieși pe ușa din spate când 
termini. 

Jones se îndrepta deja spre ușă, probabil 
pregătindu-se pentru prima apariție în media, dar 
Chandra l-a lăsat să plece fără niciun comentariu, 
atentă doar la cadavru. Nu-l crezuse pe sergentul 
Buckland când o sunase de dimineață ca să-i dea 
vestea despre uciderea lui Andrew Baynes, nu 
putuse să înţeleagă viteza cu care se desfășurau 
evenimentele, însă acum nu mai putea să nege ce 
se petrecea. Ceea ce păruse inițial un incident 
izolat de demascare și răzbunare în Bolton 
devenea rapid o criză națională, o conspirație care 
amenința credibilitatea întregului sistem penal, 
fără a mai vorbi de menţinerea legii și ordinii în 
sine. Cauza de bază a acestor breșe de securitate 
catastrofale rămânea necunoscută, însă atacurile 
propriu-zise aveau evident motivații personale, un 
act de răzbunare dezlănţuit și țintit. Ucigaşul lui 
Baynes petrecuse în mod evident mult timp 
alături de cadavru, provocând nenumărate răni de 
cuțit în torsul lui distrus, într-un atac susținut și 
hotărât. Pentru Chandra, mesajul transmis era 
limpede. 


Andrew Baynes plătise în cele din urmă pentru 
trecutul lui. 

Emily mergea cu pași mari pe stradă, într-o 
dispoziție tot mai bună. Încă se bucura de senzația 
luminoasă a serii minunate petrecute cu Sam, 
copleșită de recunoștință pentru norocul ei. 
Ultimele câteva zile fuseseră tulburătoare şi 
neliniștitoare, însă acum viața părea să fi revenit 
pe făgașul bun. Amintirea vizitei la Bridgend 
începea să se șteargă, în cazul tragic de la Bolton 
nu mai apăruse nimic și, cel mai important, ea și 
Sam se împăcaseră. Ce prostească părea cearta lor 
acum, ce stângace încercările ei de a-l îndepărta de 
identitatea și sexualitatea lui! Poate că ea fusese 
un copil cu probleme, fără limite, moralitate sau 
vreo idee de valoare personală, însă băiatul ei nu 
era așa. Când îl privise dimineață plecând spre 
școală, vorbind și glumind cu prietenii lui, Emily 
simțise un adevărat val de mândrie și speranță. 

Totuși, viața îi permitea rareori să se răsfeţe cu 
astfel de momente de fericire. Își găsise 
întotdeauna de lucru, preluând responsabilități 
suplimentare și roluri de conducere la firma 
modestă de contabilitate unde fusese angajată în 
ultimii zece ani, asigurându-se că nu pierde nicio 
secundă, că are întotdeauna o contribuţie, ajutând 
compania într-o grămadă de moduri 
imperceptibile. Nu fusese niciodată plătită 
îndeajuns pentru sârguința și dedicarea ei, dar asta 
n-o deranjase niciodată — se bucura să dea înapoi, 
să-i ajute pe alţii, să se aleagă cu o satisfacție reală 
doar pentru că se asigura că biroul funcționează 
fără piedici și eficient, zi după zi. 


probaţiune? Nu, părea ceva prea alarmist, extrem 
de-a dreptul, când era foarte posibil să greșească 
ea, după ce evenimentele recente îi tulburaseră 
echilibrul. Și atunci? Când a ajuns la mașină, a 
dus mâna la breloc, pregătită să dispară, să se 
ascundă de urmăritorul misterios. Însă când 
deschidea ușa șoferului, ceva a făcut-o să se 
oprească. Era o nebunie să fugă de un şofer- 
fantomă, fără să aibă habar cine era la volan, ce 
voia sau dacă avea vreo idee cine e ea cu adevărat. 
Din senin, Emily a simțit cum o cuprinde sfidarea, 
furia. Nu-și petrecuse două decenii reclădindu-și 
viața doar ca să fugă înspăimântată acum. Nu, era 
mai bine să-și înfrunte temerile, să dea ochii cu 
această prezență bizară, decât să-și petreacă restul 
zilei făcând tot felul de scenarii înspăimântătoare. 
Și-a aruncat sacoșele pe locul pasagerului, apoi s-a 
întors brusc și a pornit spre carosabil, 
îndreptându-se direct către sedanul cu motorul la 
ralanti. 

Şoferul a reacționat imediat, încetinind şi 
oprind, deși pe drum nu era deloc trafic. 
Bănuitoare, Emily s-a apropiat, ajungând la mai 
puţin de 15 metri de mașină. Tot nu putea vedea 
nimic prin parbriz, din cauza strălucirii soarelui, 
așa că a mers cu pas grăbit pe lângă mașinile 
parcate, nerăbdătoare să arunce o privire prin 
geamul șoferului. Se apropia de pradă, la zece 
metri, acum la cinci... 

Mașina a făcut un salt neașteptat înainte și a 
trecut în trombă pe lângă ea, aruncând-o într-un 
vehicul parcat. Șocată, și-a întins gâtul ca să vadă 
prin geam, hotărâtă să-l demaște pe urmăritor. 

Și acum l-a văzut. A fost doar o străfulgerare, 
cel mult o fracțiune de secundă, dar imaginea i-a 
înghețat sângele în vine, recunoașterea fiind 
instantanee și înfiorătoare. 


Era un chip pe care nu-l mai văzuse în realitate 
de aproape 30 de ani. Fratele ei mai mare, Robert. 

L-a observat atent pe tânărul care se apropia de 
casă. Mike stătea în mașină de la ora 9, răsfoind 
un exemplar din Daily Mail, în timp ce urmărea 
venirile și plecările de la Meadow Lane numărul 
24.  Vremea-i trecuse mai ușor cu ziarul, 
exclusivitatea de azi ocupându-se de Jeremy Firth, 
directorul foarte criticat al Serviciului de 
Probaţiune, care fusese fotografiat aseară mergând 
clătinat pe o stradă din apropiere de Parcul St 
James, beat și nesigur pe picioare după petrecerea 
de Crăciun de la serviciu. Mike era prea amărât ca 
să se enerveze din cauza asta, articolul mai 
degrabă confirma tot ce credea el despre Serviciul 
de Probaţiune, și trecuse rapid la subiectele mai 
frivole. Măcar îi ținuse mintea activă în timp ce 
urmărea cine vine și cine pleacă pe strada liniștită 
de suburbie, ridicând din când în când privirile 
din ziar, când sesiza vreo activitate. 

Poștașul apăruse la 9:30, sunase și bătuse la ușă 
fără succes, după care plecase mai departe, 
punând nemulțumit la loc în geantă un pachet 
voluminos. După 40 de minute, venise un curier, 
strecurându-se cu un Movano jerpelit peste 
bordură, și se dusese în fugă la ușă. Au urmat 30 
de secunde de sunat la ușă, după care a renunțat și 
el și a făcut o poză a coletului înainte să-l arunce 
în spatele tomberoanelor. Acum se îndrepta 
înapoi spre mașină, cu mintea deja la următoarea 
livrare. Însă atenția lui Mike era îndreptată asupra 
casei înșiruite — o casă unde era convins acum că 
nu se află nimeni. 


A așteptat până când curierul a plecat în viteză, 
apoi s-a uitat în lungul străzii. Aglomeraţia de 
dimineață se terminase, părinții și muncitorii 
plecând deja pentru restul zilei, astfel că drumul 
era pustiu. Mike a întins mâna spre bancheta din 
spate, a luat o geantă și era pe punctul să deschidă 
ușa, când telefonul de pe bord a vibrat puternic, 
făcându-l să tresară. S-a oprit, s-a uitat la numele 
celui care-l apela și i-a stat inima. Simon, din nou. 
Șeful lui îi lăsase deja un mesaj tăios, întrebând 
când avea de gând să apară; de data asta, Mike își 
imagina că o să fie considerabil mai puțin 
politicos. L-a lăsat să sune. Trebuia să inventeze o 
scuză la momentul potrivit — o vizită la urgente, 
o rudă bolnavă —, dar de asta avea să se ocupe 
mai târziu. Acum avea o treabă de făcut. 

A coborât din mașină și a traversat în grabă 
strada, încetinind abia când a intrat în curtea din 
față a lui Courtney Turner, după care a cotit brusc 
la dreapta, ca să se ghemuiască pe aleea laterală. 
Poarta de metal care blocase cândva accesul era 
ruginită și părăginită, legănându-se în balamalele 
stricate, iar Mike a trecut de ea și a dispărut din 
vedere. Purta o haină cumpărată de la un magazin 
de caritate și o șapcă de baseball trasă pe față, dar 
tot nu voia să zăbovească. 

A străbătut în grabă aleea, rămânând aplecat și 
căutând potenţiale puncte de intrare. Nu exista 
nicio ușă laterală, ceea ce era dezamăgitor, dar la 
jumătatea zidului a găsit un geam jivrat, care 
probabil ascundea o toaletă sau o baie de la parter. 
S-a oprit lângă el și și-a trecut mâna înmănușată 
de-a lungul ramei galbene uzate. Fără îndoială că 
geamul dublu fusese cândva ultimul strigăt în 
materie, lăudat pentru durabilitate și securitate, 
însă acum era vechi și neglijat, izolaţia de cauciuc 
era mâncată, iar balamalele de plastic erau lărgite. 


Mike a zâmbit, a deschis fără zgomot fermoarul 
genţii și a scos un ciocan și o daltă. A strecurat 
lama pe sub izolație, chiar dedesubtul 
mecanismului de închidere, a potrivit ciocanul și 
a lovit cu putere, iar dalta a alunecat fără 
probleme în față. Mike a zâmbit din nou — zece 
ani ca montator de geamuri își lăsaseră amprenta. 
Încă putea să instaleze sau să deschidă geamuri și 
în somn. A strecurat ciocanul în buzunar și a 
început să împingă și să tragă dalta, o dată, de 
două ori, de trei ori. Când a tras a treia oară, a 
forțat un pic mai mult, iar încuietoarea a făcut 
supusă clic și fereastra s-a întredeschis. S-a prins de 
margine și a tras cu putere, iar fereastra 
îmbătrânită a gemut ușor când s-a deschis larg. 
Era clar că nu mai fusese folosită de mulți ani, 
ceea ce-i convenea de minune. Odată intrat, putea 
s-o închidă bine, să îndese la loc mecanismul de 
închidere și să se asigure că arată ca și cum n-ar fi 
fost deschisă. Dacă era isteț, dacă era atent, n-o să 
știe nimeni că a fost vreodată în casa asta. 

S-a prins de ramă, a pus un picior pe o priză de 
exterior și s-a împins. Întâi a lăsat jos un picior, 
apoi și pe celălalt și, în câteva secunde, cobora 
fără zgomot într-un duș înghesuit aflat la parterul 
casei. S-a oprit imediat și a ascultat atent, să 
prindă orice semn de viață, simțind pentru prima 
dată o ușoară nervozitate. Se gândise mult și 
intens dacă să vină, dar ce altă variantă avea? 
Acum, când știa că Turner stă aici, nu se mai 
punea problema să stea deoparte, să se poarte ca 
de obicei. Și deși capul îi zvâcnea și stomacul i se 
întorcea pe dos, și-a strecurat sculele înapoi în 
geantă și a întredeschis ușa băii, după care a tras 
aer în piept și a dispărut în casă. 

— Îmi pare rău. 

Olivia a ridicat privirea din găleata de gunoi de 
la bucătărie și l-a văzut pe Jack, spăsit, în pragul 
ușii. După ce a terminat de pus sacul nou, s-a 
îndreptat. 

— Putem să discutăm mai târziu. Te așteaptă 
taxiul, deci... 

l-a făcut semn să plece, însă Jack tot ezita. 

— N-am vrut să încalc regulile, în niciun caz din 
prima zi. Dar mă simțeam nasol rău, știi tu. E și 
locul ăsta, e așa de tăcut, de mort... Mă apasă. 

— Știu și m-am tot gândit. Hai să văd dacă pot 
găsi ceva care să te ţină la adăpost de necazuri. 
Sunt câteva console de jocuri la mâna a doua pe la 
diferite case. Dacă reușesc să-ţi fac rost de una de- 
asta, e destul? 

Dacă se aștepta la încântare sau entuziasm, a 
fost profund dezamăgită. Jack abia dacă a 
reacționat, cu privirea tot în pământ. 

— Uite ce-i, chiar cred că ar trebui să discutăm 
mai târziu. Riști să întârzii la... 

— Vreau să-l văd pe Danny. 

— Poftim? 

Olivia nu era sigură că l-a auzit bine. 

— Vreau să-l văd pe frățiorul meu. 

— Exclus. 

— De ce? E Crăciunul, nu? Și el e familia mea... 

— Faci mișto, Jack? Abia ai ajuns aici, abia ai 
început să faci primii pași timizi în noua viață — 
de ce-ai vrea să riști totul luând legătura cu familia 
ta? 

— Pentru că ei sunt tot ce am. 


Vorbise cu o hotărâre care o luase prin 
surprindere pe Olivia. Știa că Danny era singurul 
membru al familiei despre care Jack spusese 
vreodată o vorbă bună, dar chiar și așa, această 
etalare de sentimente o prinsese pe picior greșit. 

— Și mi-e dor de ei, a adăugat Jack cu sinceritate. 
Tu ai familie, nu? Trebuie să știi prin ce trec. 

Olivia a evitat invitația de a împărtăși 
informații personale, răspunzând: 

— Uite ce-i, înțeleg ce greu e, mai ales în 
perioada asta a anului, însă familia ta... în fine, 
aparține de vechiul tău eu, nu? Dacă-i vezi din 
nou, dacă deschizi cutia Pandorei, mă rog, nu 
poate decât să te necăjească și ar putea, în condiții 
nefericite, să te pună în pericol. 

— Nu zic să mă întorc în Southend. Nu-s așa 
prost. Putem să ne vedem undeva în Londra, am fi 
destul de în siguranță acolo. 

— Dar de ce, Jack? De ce vrei să-l vezi pe Danny? 

— Pentru că-l iubesc. Pentru că e frățiorul meu 
mai mic. Ceilalți... mă rog, știi tu cum erau, dar 
Danny a avut întotdeauna grijă de mine, eram 
tovarăși. El ar veni să mă vadă, știu sigur. 

— Dar ce-ai obține dacă te-ai întâlni cu el? 

— M-ar ajuta să mă simt un pic mai puțin singur. 
Ca și cum ar exista un om în tot universul care nu 
crede că-s un rahat... 

Olivia n-a zis nimic, șocată de înflăcărarea lui. 
Era furie, dar era și o vulnerabilitate autentică. Era 
o combinație pe care era greu să n-o iei în seamă. 

— Îmi spui că trebuie să fac cumva să meargă 
treaba asta, a continuat el, că asta-i cea mai bună 
șansă a mea, dar eu nu pot. În niciun caz singur. 
Oamenii de-acolo... 

A făcut un semn spre fereastră, arătând spre 
lumea crudă de-afară. 


— ...nu dau doi bani pe mine și aici, în fine, aici 
singura mea companie sunt eu. Și în general asta 
nu merge prea bine... 

Olivia era alarmată de tonul lui amar, 
întunecat, dar n-a zis nimic. 

— O să înnebunesc singur aici. Am nevoie de 
cineva cu care să stau de vorbă... 

Olivia a ezitat, nesigură cum să reacționeze la 
acest apel din inimă. Nu-i venea să creadă că se 
gândește măcar, ținând cont de toate câte se 
întâmplau, însă Jack părea aproape de limită și ea 
nu era pe deplin sigură care-ar fi rezultatul dacă l- 
ar refuza. Simţindu-i ezitarea, Jack a profitat de 
avantaj. 

— Jumătate de oră. Atâta tot. Pot să mă întâlnesc 
cu el în pauza de masă, într-un pub sau într-un 
parc. 

— În niciun caz într-un parc. 

— Un pub, atunci. N-o să fie nimeni acolo în 
miezul zilei. Poţi să vii și tu, dacă vrei. Să te asiguri 
că nu calc strâmb. 

— N-am timp să umblu brambura prin Londra 
după tine. Sau poate pe asta te bazezi? 

— Du-te naibii! a ripostat Jack furios. Eu am făcut 
oferta, dacă ești prea ocupată, treaba ta. 

— N-ai decât, eu tot cred că e o idee foarte 
proastă, a răspuns Olivia ferm, și te-aș sfătui foarte 
serios să... 

— Totuși, nu mă poți împiedica, nu? 

Jack era enervat și îi arunca priviri întunecate. 
Greșise să-l acuze că încearcă s-o ducă de nas și 
pierduse și ce influență avusese până acum asupra 
lui. 

— Păi nu, dar... 

— Nu există nimic legal care să mă împiedice să 
iau legătura și să mă întâlnesc cu fratele meu, dacă 
suntem la distanță de Southend? 


Jack o prinsese și știa. 

— E ceva descurajat în mod activ, dar nu, nu te 
pot împiedica să te întâlnești cu fratele tău, a 
recunoscut Olivia. 

— Asta e, atunci. 

— Dar îţi pot restrânge privilegiile, pot să-ți 
modific condiţiile eliberării, pot să fac tot ce-mi 
stă în putere să-ți fac viața neplăcută. 

— Ce mama dracului? 

Era pe punctul să explodeze, dar Olivia a 
ridicat un deget, reducându-l la tăcere. 

— Deci dacă e să fie, facem cum zic eu. 

Surprins și domolit, Jack a dat pe loc înapoi. 

— Orice zici. Tu ești șefa. 

— Așa să știi. Deci uite cum stă treaba. O să fie 
într-un loc pe care-l aleg eu, undeva în Londra. O 
să mă suni înainte și imediat după întâlnire, care 
n-o să dureze mai mult de 30 de minute. N-o să 
bei, n-o să iei droguri, n-o să cumperi nimic și n-o 
să faci niciun schimb. O să te duci direct la serviciu 
după aia, n-o să interacționezi cu nimeni 
altcineva și, cel mai important, o să fii al naibii de 
discret. Ne-am înţeles? 

Olivia exagera și-l pedepsea, dar în realitate era 
neliniștită și îngrijorată. Planul ăsta era o nebunie, 
însă avea sentimentul că, dacă refuza, el oricum ar 
fi mers mai departe, poate chiar s-ar fi întors în 
Southend. Cea mai bună soluţie era să aranjeze 
această întâlnire de familie cât de bine putea și să 
spere că frații nu aveau să mai fie apropiați, iar 
Jack să nu mai aibă chef să repete experiența. 

— De acord? 

— Absolut. 

— În regulă atunci, a adăugat Olivia, aruncând o 
privire deprimată la ceas. Hai să dăm telefonul ăla. 

Lovea violent în telefon, pocnind în butoane. 
Emily era cu un ochi la drum și cu celălalt la 
tastatură, rezultatul fiind că formase de două ori 
numărul greșit până să-l nimerească pe cel corect. 
A apăsat pe „Apel“ și s-a rugat să nu intre direct 
mesageria vocală. 

După câteva clipe, a auzit apelul conectându- 
se, iar soneria s-a auzit în mașină. 

— Te rog, răspunde, te rog, răspunde... 

Încă suna. Ce se petrecea? De ce nu-i 
răspundea? 

— Bună, Marianne Jeffries la telefon. 

— Marianne, slavă Domnului. Sunt Emily. Emily 
Lawrence... 

— Eşti bine, Emily? a întrebat îngrijorată 
consiliera ei de probaţiune. Ce se-ntâmplă? 

— Tocmai l-am văzut pe Robert. 

A urmat o pauză, apoi: 

— Robert, adică... 

— Robert, adică fratele meu mai mare, care m-ar 
sfâșia cum ar da cu ochii de mine. Robert Slater... 

Îi tremura vocea și lacrimile amenințau să 
înceapă să-i curgă pe obraz. 

— Cât de sigură ești? 

— Sunt 100% sigură. L-am privit în ochi. 

— Te-a abordat? a întrebat Marianne, acum 
îngrijorată serios. 

— Nu, era într-o mașină, dar a trecut chiar pe 
lângă mine. El e, fără îndoială. M-a urmărit în 
ultimele două zile, sunt convinsă. 

S-a lăsat o tăcere prelungită. 

— Ce dracu’ să fac, Marianne? 


— Unde ești acum? 

— Merg cu mașina la Sam la școală. 

— Bun. la-l de-acolo. Inventează o urgenţă, 
îndrugă-i ceva. Doar scoate-l de-acolo. Mă duc la 
tine acasă, iau haine, cosmetice și alte chestii 
esenţiale. Ne vedem la hotelul Marriott de la 
Heathrow, lângă intersecția 5 de pe M4, bine? 

— Marriotul de la Heathrow, intersecţia 5, a 
repetat conștiincioasă Emily. 

— Și, Emily, dacă ai fost deconspirată, n-avem 
timp de pierdut. Mișcă-te în liniște, cu grijă, dar 
mișcă-te acum. 

Avea nervii întinși și respirația superficială, dar 
tot a mers mai departe. Mike nu mai încălcase 
legea până acum, nu mai intrase ilegal pe 
proprietatea altcuiva, dar cumva trebuia să fie aici, 
trebuia să vadă ce fel de femeie devenise animalul 
ăsta. 

Podeaua a scârțâit zgomotos când a pășit în 
hol, iar el a încremenit, cu sufletul la gură. Însă 
casa era tăcută ca un mormânt, iar intrarea lui nu 
fusese depistată. Expirând încet, Mike a făcut 
câțiva pași și a băgat capul în bucătărie. Era un 
dezastru, cu vase murdare care zăceau în chiuvetă, 
un castron de plastic cu porridge uscat lăsat pe 
blat, dar nu era nimic care să-l rețină aici, așa că a 
trecut mai departe. 

Nici camera din față n-avea nimic interesant, 
așa că a urcat pe scări, având grijă să pășească pe 
marginea treptelor, ca să nu-și trâmbițeze 
prezența. Când a ajuns pe palier, s-a gândit 
încotro s-o ia. Erau patru uși, iar una dintre ele era 
întredeschisă și lăsa să se întrevadă o baie 
murdară. Fără s-o ia în seamă, s-a dus spre stânga 
și a împins prima ușă, care dădea spre un 
dormitor principal frumos, spațios, luminat de 
soare, cu o baie în partea din spate. Dacă 
proprietarul ar fi fost mai îngrijit, ar fi putut fi o 
cameră extraordinară — cu tavan înalt, aerisită, cu 
detalii victoriene frumoase —, dar, ca și bucătăria, 
și camera asta era o groapă de gunoi. Pe podea era 
înșirată lenjerie de damă, reviste, câte o pungă de 
chipsuri aruncată pe ici, pe colo, plus că mai erau 
și mai multe scrumiere care dădeau pe dinafară de 


resturi de jointuri. Era scârbos, murdar, neglijent, 
și totuși, cu toată degradarea, erau și semne de 
bunăstare. O pereche de Nike Jordans stătea 
mândră pe comodă, lângă o cutie de bijuterii care 
dădea pe dinafară. Lângă ele era un ambalaj de 
iPhone 14 nou, împreună cu contractul. Mike l-a 
ridicat, a văzut rata considerabilă și a reținut 
numărul de telefon al lui Courtney. L-a pus la loc 
și a trecut mai departe, cercetând din priviri 
noptiera, pe care zăceau un baton Galaxy pe 
jumătate mâncat, un elastic de păr și o cutie cu 
prezervative. 

Imaginea l-a scârbit; nimicurile de doi bani ale 
vieţii de zi cu zi a femeii ăsteia. Mâncat, dormit, 
sex. L-a cuprins imediat furia — de ce să se bucure 
Courtney de aceste plăceri trupești, când Jessica 
nu va putea niciodată? A privit obiectele 
personale aruncate, înfuriindu-se tot mai rău cu 
fiecare clipă. Și-a spus că venise doar de 
curiozitate, să vadă ce fel de ființă era acum 
Courtney, dar mintea îi rătăcea deja spre locuri 
mai întunecate și-și imagina cum ar aștepta-o pe 
tânăra care nu bănuia nimic, speriind-o de moarte 
când avea să sară la ea, s-o înfrunte, s-o atace... 

Mike s-a scuturat brusc din reveria lui 
întunecată. Auzise ceva, un zgomot la parter. S-a 
încordat și a ascultat atent, cu inima la gură, când 
a auzit ușa din față închizându-se și apoi niște 
glasuri. Două voci, una bărbătească, una de 
femeie, vorbind și râzând. Acum se auzea și 
mișcare, scândurile podelei care gemeau, scările 
scârțâind. Cineva urca în grabă scara, câte două 
trepte odată, și se apropia tot mai mult... 

S-a trădat cumva? I-a fost detectată prezența? 
N-avea timp să stea să se gândească la asta acum, 
pentru că pașii se îndreptau direct spre dormitorul 
principal. Panicat, Mike s-a întors și a intrat în 


grabă în baie, chiar când se deschidea ușa 
dormitorului. A pășit în spatele ușii și s-a lipit de 
plăcile de faianță reci, încercând să se ascundă cât 
mai bine. Și a rămas acolo, ținându-și respirația, 
știind că va fi descoperit în câteva secunde. 

Părea atât de zguduit, de nefericit, încât 
Chandra nu era sigură că a auzit-o. 

— Domnule Green? Te întrebam când l-ai văzut 
ultima dată pe Andrew Baynes. 

Consilierul de probaţiune veteran a revenit 
brusc la viaţă și s-a întors spre Chandra ca și cum 
o vedea pentru prima dată. Erau în Fordul ei 
Mondeo vechi, în fața secției de poliție din 
Croydon. Nu era spațiul ideal de interogatoriu, 
dar Chandra se gândise că Green ar putea fi mai 
relaxat într-un mediu informal și, în plus, nu voia 
ca Bill Jones să i se uite peste umăr. Timpul era 
esenţial, trebuia să se descurce cu Fordul. 

— Ieri, a mormăit Green clătinând cu tristețe din 
cap. Am fost la plimbare în parc. 

— Cum părea? 

— Sigur pe el, ca de obicei. Părea optimist, ba 
chiar fericit. 

— N-a exprimat nicio îngrijorare pentru 
siguranța lui? 

— Nu, deloc. Probabil că era mai relaxat decât l- 
am văzut vreodată. 

— Ai observat ceva ciudat în timpul interacțiunii 
de ieri? Ceva care să ţi se fi părut neobișnuit sau 
suspect? 

— Nu prea. 

— Și e ceva normal să-l verifici în fiecare zi? 

Green a tăcut acum, neliniștit de întrebare, așa 
încât Chandra a continuat imediat: 

— Adică, ați avut o discuție lungă ieri. Ce te-a 
făcut să vii la el la prima oră? Te îngrijora ceva? 

— Nu, am... 


Green a ezitat, ca și cum ar fi încercat să 
găsească formularea potrivită. 

— În... în cursul discuţiei de ieri, a spus că a 
cunoscut pe cineva — o femeie — și că a început 
să țină la ea. Am fost surprins; era prima dată 
când pomenea de așa ceva de când îl cunosc. 

— Deci a fost ceva neobișnuit în discuţia de ieri? 

— Cred că da, a recunoscut Green, foindu-se 
stânjenit pe scaun. Cu siguranță nu era o evoluţie 
binevenită. Eram îngrijorat pentru el și pentru ea, 
ca să fiu sincer, și am vrut să continui discuția. 

— Să-i spui să nu înceapă o relaţie cu ea? 

— Eventual. Deși până la urmă, evident că e 
viața lui, așa că... 

— Și de-asta erai la el acasă azi-dimineață? De- 
asta l-ai găsit? 

Green a încuviinţat, dar n-a spus nimic, 
privind descurajat prin parbriz. 

— Pari zguduit de moartea lui, Isaac, a remarcat 
Chandra. 

— Tu n-ai fi? L-ai văzut, nu? 

— L-am văzut. 

— Păi, atunci... 

— Frai consilierul lui principal de probaţiune. 

— Singurul lui consilier de probaţiune. 

— Deci erați apropiaţi? 

— N-aș zice. Era sub supravegherea mea. Dar de-a 
lungul timpului ajungi să cunoști pe cineva, 
relaţia capătă un ritm. 

— Și atunci, îţi plăcea? 

— Plăcut e prea mult spus. Era important să nu 
uit niciodată, să nu bagatelizez ce-a făcut Andrew. 

— Deci erai neliniștit de acțiunile lui din trecut? 

— Bineînţeles. A ucis cu sânge-rece o fată, apoi i- 
a mutilat cadavrul. Ăsta era contextul relației 
noastre, motivul pentru care continuam să ne 
întâlnim. 


— Și din câte ţi se părea, aveai senzaţia că ar mai 
putea fi o amenințare? 

— În munca mea, merită să fii prudent. Uite ce-i, 
care-i scopul? Am fost deja interogat de 
inspectorul Jones. Am fost de acord să stau de 
vorbă cu tine din politețe, dar chiar nu văd... 

—  Anchetez posibilitatea ca o persoană cu 
autoritate să scurgă deliberat informaţii despre 
localizarea și identitatea unor foști condamnați 
foarte cunoscuți. 

— Și crezi că eu am vreo legătură? 

— O să-i interogăm pe toți cei care aveau acces la 
informaţii confidenţiale despre Andrew Baynes. 
Erai consilierul de probaţiune cu cel mai mare 
rang din echipa lui MAPPA, singura persoană care 
se vedea cu regularitate cu el. 

— E o nebunie. ÎI ajutam. 

Cuvintele se revărsau din Green, încărcate de 
furie și enervare. 

— N-are nicio relevanță dacă-mi plăcea sau nu. 
Îmi făceam treaba și progresam. Andrew avea un 
serviciu bun, un apartament frumos, renunțase la 
droguri. Încerca să facă ceva cu viața lui și eu i-am 
fost alături la fiecare pas. N-ai niciun drept să mă 
acuzi. 

— Îți pun doar niște întrebări foarte directe... 

— Da, nu ţi-ai găsit omul, a întrerupt-o Green 
scurt. Își vedea de viaţă și se bucura de ocazii noi. 

— Cum e femeia asta? Noua iubită? 

Green a ridicat din umeri sâcâit și s-a retras în 
el. 

— Poți să mi-o descrii? a continuat Chandra 
calm. 

— Blondă, înaltă. Nişte țâțe pe cinste, se pare... 

Acum o întărâta cu bună știință, încercând să 
provoace o reacție, însă Chandra nu l-a luat în 
seamă. 


— Am aruncat o privire la amprenta digitală a lui 
Baynes, să vedem dacă a primit mesaje de la vreun 
interlocutor neobișnuit — amenințări, 
avertismente, ceva. N-am găsit nimic interesant, 
dar am găsit asta. E o poză făcută aseară în 
Brighton. E cu Baynes și o tânără, aparent la un fel 
de întâlnire. Ar putea fi noua lui iubită? 

Green a luat telefonul Chandrei și a privit 
atent imaginea unui Baynes îndrăgostit, zâmbind 
alături de o blondă drăguță în fața roții mari de la 
Brighton. A reacționat pe loc: fața i s-a întunecat. 

— Ce-i, Isaac? Ce-ai văzut? 

— Fa e, cu siguranță. 

Părea șocat, aproape rămăsese fără cuvinte: 

— Mai mult, știu și cine e. 

— Cine dracu’ crezi că ești? 

Jack s-a uitat la maistrul enervat, dar n-a zis 
nimic. 

— Ce te face să crezi că poți să apari cu o oră 
întârziere și să nu pățești nimic? Faci mişto? 

— A fost aglomerat, a minţit Jack. 

— Vrăjeli. Toţi ceilalți au ajuns la timp. Ai avut 
chef de-un pic de leneveală, nu? 

Jack și-a coborât privirea în pământ, clocotind 
de furie. Ce dracu’ ar fi trebuit să zică? Nu putea 
spune adevărul, dar nici nu reușea să se gândească 
destul de repede la o minciună. George l-a smuls 
din dezbaterea lui internă, împungându-l cu un 
deget dolofan în piept. 

— În jocul ăsta, n-ai parte de leneveală, a spus el 
răspicat. N-ai parte de odihnă. Trebuie să 
muncești ca un câine, dimineața, la prânz și seara, 
să faci ce-ţi spun eu, când îți spun eu. Pentru că 
dacă nu, primești un șut în cur. Ne-am înțeles? 

Lui Jack îi venea să urle. De ce-i țineau oamenii 
întotdeauna predici? Însă n-a făcut decât să dea 
din cap. 

— Atunci spune, i-a cerut maistrul. Spune „Da, 
George, am înţeles“. 

— Da, George, am înțeles, a mormăit Jack. 

— Mă bucur să aud, a continuat George încântat. 
Pentru că trebuie să mă pot baza pe tine. Trebuie 
să pot să am încredere în tine. Și trebuie să-ți spun 
că ești departe de momentul ăla, amice. 

Pe cine păcălea? Jack nu era amicul lui. N-avea 
să fie niciodată. 


— Dar sunt un om corect. Sunt dispus să te las 
să-mi câştigi încrederea. Te scot de la zidărie azi, 
poți să fii cărăușul meu. Vezi grămada aia de 
bolțari... 

A arătat un morman masiv de bolțari. 

— „îmi trebuie toate în cealaltă parte a 
șantierului. Are nevoie Cooky de ele. Știi unde zic, 
nu? 

ÎI privea de sus deliberat, hotărât să-și 
umilească cel mai nou dintre recruți. Jack îi vedea 
pe ceilalți muncitori privind și bucurându-se de 
spectacol, și l-a cuprins din nou furia. 

— Acuma, fii băiat cuminte și ia-o din loc. 
Bolțarii ăia n-o să se mute singuri. 

George l-a bătut pe creștet chicotind, după care 
a plecat. Lui Jack îi venea să-l tragă înapoi, să-l 
pună la pământ, să-i spargă dinții și fața aia 
tâmpită și grăsană, dar și-a înfrânat mânia. Era la 
limită, nedreptăţit, neliniștit, dar promisese să 
încerce să profite de situație, să-și adopte noua 
viață, așa că și-a înăbușit furia și a început să 
încarce bolțari într-o roabă ca vai de ea. Ardea de 
furie, gândurile i se învălmășeau în minte, dar 
putea să-și țină furia sub control. Deocamdată. 

S-a uitat prin crăpătura ușii, tot mai neliniștit 
cu fiecare secundă care trecea. Ocupantul 
dormitorului lui Courtney era individul musculos 
cu care o văzuse flirtând la pub. Acum era întins 
pe patul nefăcut și se uita leneș prin telefon, 
aparent fără să știe de intrusul ascuns la câțiva 
metri. 

Mike s-a întors și și-a șters transpirația de pe 
frunte, gândindu-se ce variante are. N-avea cum să 
iasă din dormitor fără să fie văzut. Să iasă, să se 
prezinte și să încerce să stea de vorbă? Dar ce 
dracu” ar putea să spună? Cum și-ar putea explica 
prezența aici? Și dacă individul încerca să-l 
oprească? 

Respira agitat, avea mintea încețoșată, dar 
privirea îi căzu pe fereastra crăpată a băii. Putea 
oare să scape? Dacă întredeschidea geamul? Putea 
să urce pe pervaz fără să deranjeze nenumăratele 
sticle cu șampon? Putea să sară până jos fără să-și 
sucească glezna? Cu grijă, s-a dus spre fereastră, 
pas cu pas. Auzea în minte podeaua scârțâind 
zgomotos, urlând și dându-i în vileag prezența, 
chemând matahala de-alături să vină peste el. Dar, 
ca prin minune, a reușit să ajungă la fereastră fără 
să fie descoperit. O clipă, s-a binedispus, dar când 
a pus mâna pe glaful de sus și s-a pregătit să 
împingă, moralul i s-a prăbușit la loc. Fereastra 
murdară era acoperită cu vopsea și probabil că nu 
mai fusese deschisă de mulți ani. 

Gândurile i se învârtejeau în cap. Ce să facă 
acum? Încă avea geanta în spate, avea unelte cu 
care putea să deschidă fereastra. Dar era ceva ce 


dura cel puțin 20, 30 de minute și era prea 
zgomotos ca să nu fie băgat de seamă. Nu, era 
blocat în baia mică. Însă ce variante avea? Ce 
dracu' trebuia să facă? 

Un sunet de-alături îl făcu să ridice privirea. 
Intrase altcineva în dormitor. S-a dus înapoi în 
ascunzătoarea de după ușă și a distins glasul lui 
Courtney, care vorbea șoptit cu bărbatul ei. O 
discuție scurtă, râsete, apoi scârțâitul patului când 
s-a așezat lângă însoțitorul ei. Lui Mike nu-i venea 
să creadă; clătina din cap cu consternare tăcută. 
Cu fiecare minut, situaţia devenea tot mai 
alarmantă și suprarealistă. Courtney Turner era la 
doar câțiva pași de el, întinsă în pat, în brațele 
iubitului ei. Era în același timp nebunesc, 
periculos și derutant. Mai rău, era doar vina lui. 

Tăcere în dormitor. Preţ de-o clipă, Mike a 
îndrăznit să spere că adormiseră, dar acum auzea 
ceva care-i întorcea stomacul pe dos. Sărutări. 
Sărutări flămânde, umede. Închizând ochii, s-a 
întors cu spatele, vrând să blocheze totul. Însă 
mișcarea din dormitor devenea tot mai intensă, 
cearșafuri care foșneau, haine smulse de pe corp, 
sunetul unei curele care cădea pe covor. Acum era 
aruncată și pilota, care aluneca pe podea. Și apoi a 
auzit — un geamăt lent, senzual, de plăcere. A 
încercat să nu bage în seamă, dar n-avea cum să 
confunde sunetele de plăcere ale lui Courtney, 
care deveneau constant tot mai puternice cu 
fiecare clipă. 

— Te rog, fă să se oprească, te rog, fă să se 
oprească... 

A șoptit cuvintele, dar rugăciunea lui tăcută nu 
făcea decât să înrăutățească lucrurile, pentru că 
acum răsuna un bocănit greu, ritmic, făcut de 
piciorul patului care se lovea zgomotos de perete. 
Individul vorbea, tăios și sigur pe el, ceea ce părea 


să sporească plăcerea lui Courtney, care gemea de 
plăcere tot mai tare. O clipă, Mike a crezut că o să 
vomite, pentru că sunetul extazului ei era prea 
grețos, și și-a dus pumnul la gură într-o agonie în 
stare pură. Însă acum, din fericire, chinul lui s-a 
sfârșit brusc, când Courtney a ajuns la un orgasm 
zgomotos la doar câţiva pași de el. 

Mike a rămas nemișcat, în timp ce amanții 
gâfâiau și oftau. Trecuseră luni, ani, de când făcuse 
sex și în alte condiţii poate că ar fi fost excitat de 
pasiunea altcuiva. Dar gălăgia bucuriei lui 
Courtney avea un efect opus asupra lui. În timp ce 
stătea tremurând în baie, Mike ar fi vrut să facă 
toată casa una cu pământul, să dea foc lumii 
întregi. Clocotea de furie și resentimente, aproape 
incapabil să înțeleagă ce tocmai auzise. Era 
cumplit, era mai mult decât cumplit, părea să-i 
batjocorească durerea, agonia, pierderea. Cum 
îndrăznea? Cum îndrăznea să se simtă atât de 
bine? 

Mintea îi zvâcnea, inima bubuia, copleșită de 
emoție și durere. Nu-i venea să creadă ce tocmai 
trăise, ce fusese nevoit să îndure, dar acum, spre 
groaza lui, și-a dat seama că de fapt ce era mai rău 
abia urma. Pentru că, în timp ce stătea acolo, 
clocotind și tremurând, a auzit mișcare când 
Courtney s-a dat jos din pat, a străbătut podeaua 
dezordonată și a intrat direct în baie. 

— Ce dracu' se-ntâmplă, mamă? 

Sam o privea de parcă era nebună. Stăteau pe 
coridorul școlii, fiecare pe câte o parte, izolați, și 
totuși atrăgând atenţia în liniștea de la jumătatea 
dimineţii. 

— Nu-i nimic rău, numai că trebuie să vii acum. 

— Dar sunt în mijlocul orei. În plus, am clubul 
de fotbal la prânz... 

— Nu-ţi face griji. Am vorbit cu profesorii și 
clubul de fotbal o să fie tot aici când te întorci. 

— Dar de ce trebuie să vin? Nu înţeleg... 

Nedumerirea lui era tot mai încărcată de 
neliniște. Emily se simţea îngrozitor, necăjită de 
îngrijorarea lui evidentă în timp ce trecea în 
revistă diverse posibile urgente. 

— E ceva cu tata? 

Emily l-a privit fără să spună nimic. Ar trebui 
să vorbească? Ar trebui să deschidă subiectul? 

— A păţit ceva? 

— Nimic rău, a minţit ea, simțindu-se ca o 
escroacă îngrozitoare. A avut un mic accident la 
serviciu. O să fie bine, e la spital, dar cred că ar fi 
bine să mergem și să-l vizităm chiar acum. 

— Pot să-l sun? a întrebat Sam scoțându-și 
telefonul din ghiozdan. 

— Nu încă. A zis că ne sună el imediat ce poate. 

Emily i-a zâmbit curajoasă, simțindu-se apăsată 
de vinovăţie. l se prelingea transpiraţia pe spate și 
simțea că-i zvâcnesc tâmplele. 

Sam părea să simtă și a provocat-o: 

— De ce nu-mi spui? De ce te porți așa ciudat? 

— Nu mă port ciudat. 


— Şi atunci, de ce nu pot să-l sun pe tata? Nu 
înţeleg. 

— E cu doctorul, atâta tot. Poți să vorbeşti 
curând cu el, promit. 

— Ești sigură? 

Era ocazia ei să mărturisească, să admită că 
Paul era bine și că ea era problema. Dar cum putea 
să facă așa ceva, tocmai aici? Se simţea îngrozitor 
că-l inducea în eroare pe Sam în legătură cu taică- 
su, dar ce altceva putea face? Cum altfel putea să-l 
facă să vină cu ea? Din punctul de vedere al lui 
Sam, părinţii ei erau morți și ea n-avea frați, deci 
la cine altcineva putea apela ca să explice apariția 
ei neașteptată la școală în miezul zilei? 

— Crede-mă, se trezi spunând. Totul o să fie în 
regulă. Dar trebuie să mergem acum. 

În cele din urmă, spre marea ei ușurare, Sam a 
cedat. Încrederea dintre ei, clădită de-a lungul 
multor ani, triumfase. Și-a lipit un zâmbet pe față, 
l-a prins de braț pe băiatul ei iubit și l-a dus în 
viteză pe coridor, împingând ușile duble grele și 
ieșind din școală. 

Îl ardeau mâinile și picioarele protestau, dar 
aproape reușise. Doar câțiva metri și sarcina avea 
să fie îndeplinită, iar tortura avea să se încheie. Îi 
luase aproape toată dimineaţa să multe cei o sută 
și ceva de bolțari în cealaltă parte a șantierului, 
chinuindu-se sub greutatea enormă când roaba 
dădea peste șleauri, șanțuri și alte mici obstacole. 
De câteva ori se și răsturnase, aruncând pe jos 
povara grea și ridicând nori imenși de praf. Nu 
venise nimeni să-l ajute, ceilalți muncitori râdeau 
și fluierau în timp ce el asuda încărcând la loc 
bolțarii masivi în roabă. Înjurase amarnic în 
barbă, dorindu-le tot felul de ghinioane, dar 
reușise cumva să se stăpânească, nerăbdător să-și 
ducă la bun sfârșit pedeapsa în cel mai scurt timp 
cu putință. 

Ajunsese la a zecea tură, avea mâinile pline de 
bășici, degetele erau carne vie, tălpile îl dureau și 
erau amorțite, dar era aproape gata. Cu siguranță 
când o să termine, George va trebui să cedeze, să 
pună capăt umilirii, să-l repună în drepturi printre 
zidari. Încurajat de gândul ăsta, Jack a tras de el 
mai departe, aproape alergând pe ultimii metri 
până la grămada umflată de bolțari, și a depozitat 
ultima încărcătură ostentativ lângă ea, după care a 
căzut în genunchi extenuat, dar ușurat. 

A rămas acolo, răsuflând greu, ca să se adune, 
să se pregătească mental pentru ce avea să-i spună 
supraveghetorului, pentru cum avea să-şi 
transmită regretul sincer și angajamentul reînnoit. 
Însă înainte să apuce să-și aleagă cuvintele, a auzit 
pași care se apropiau. Când a ridicat privirea, l-a 


văzut pe George Simmons venind cu pași mari 
spre el. 

— Gata, șefu'! a zis Jack, ridicându-se obosit. 
Toate mutate, cum ai cerut. 

— Bravo, Jack! Sunt impresionat. 

— Mă bucur să fiu de ajutor. Dar cred sincer că ți- 
aș fi mai de folos... 

— Ideea e că m-am răzgândit. 

Jack s-a uitat fix la el, alarmat de zâmbetul lui 
strâmb și de sclipirea din ochi. 

— Până la urmă, am nevoie de ei unde erau azi- 
dimineață. Scuze. 

George s-a întors zâmbind, dar Jack n-avea de 
gând să înghită. 

L-a prins de braţ și l-a oprit în loc. 

— Ce mama dracului e-n capul tău? 

— la mâinile de pe mine, băiete! 

Dar Jack nu intenționa să cedeze. N-o să facă 
nimic din ce zice mincinosul ăsta. 

— Mi-ai cerut să-i mut, i-am mutat. 

— Și acum o să trebuiască să-i muţi din nou, 
dacă știi ce-i bine pentru tine, a răspuns maistrul 
solid, dând deoparte mâna lui Jack de pe braţul 
lui. 

— Sau ce? 

Jack dădea pe dinafară de nervi, iar asta era o 
provocare deschisă. Însă angajatorul lui părea 
amuzat de întrebare. 

— Pot să-ţi zic un mic secret, Jack? a șuierat el. 
Numai oamenii disperaţi și criminalii sunt trimiși 
să lucreze cu mine. Tu de care ești? 

Jack a întors imediat capul, dornic să evite 
privirea scrutătoare a lui George. 

— Toţi băieții mei sunt din mahalale, cu vieţile 
în budă, și speră, se roagă pentru o ultimă șansă. 
Ei bine, eu sunt acea ultimă șansă, singura pe care 


o s-o capete vreodată. Fac toți ce vreau eu, când 
vreau eu și sunt recunoscători. 

A rânjit și s-a apropiat, ajungând aproape ochi 
în ochi cu Jack. 

— Fac ce vreau cu ei. Exact cum fac și cu tine. 

Acum nasurile aproape că li se lipeau, iar în 
răsuflarea maistrului se simțea puternic mirosul de 
whisky stătut. 

— Eşti dispus să faci frumos, Jack? Ești gata să 
faci ce vreau eu? 

A zâmbit, dezvelind o colecție dezgustătoare de 
dinți îngălbeniți. George se bucura de fiecare clipă 
în care domina, în care-și arăta puterea... dar nu-și 
găsise omul. Înfruntându-l, Jack i-a înfipt 
genunchiul în vintre, o dată, de două ori, de trei 
ori. Luat prin surprindere, maistrul s-a prăbușit în 
genunchi, gemând furios. Jack era tentat să 
continue, să-l doboare cu totul, să-i calce-n 
picioare nenorocitului de grăsan capul umflat. Dar 
s-a controlat și a reușit să se smulgă de-acolo, și-a 
scos de pe el haina reflectorizantă și a aruncat-o 
pe jos, după care a pornit furios spre porți. 

Vedea șocul de pe chipurile celorlalți 
muncitori, auzea  înjurăturile abjecte ale 
maistrului doborât, dar a mers mai departe, fără să 
se uite măcar o dată înapoi. 1 se dăduse o șansă, 
un nou început, și el o făcuse praf. 

N-avea cum să-și mai revină. 

Îl dureau picioarele, mușchii îl ardeau, dar a 
rămas nemișcat, neîndrăznind să se miște. Când 
Courtney ajunsese în baie, Mike luase o hotărâre 
rapidă, intrând în cada fisurată și trăgând 
perdeaua de la duș după el. Era subţire și ieftină, o 
culoare de piersică îngrozitoare, și totuși era o 
barieră suficientă ca să-l ascundă când Courtney a 
intrat, a lăsat colacul WC-ului și s-a prăbușit pe el. 

Îl mai despărțeau doar câteva secunde de un 
dezastru. Perdeaua străvezie îl protejase suficient 
cât să nu fie găsit imediat, dar știa că silueta lui 
masivă ar fi vizibilă fără probleme dacă fata se uita 
spre el. Știa cu certitudine, pentru că el îi vedea 
silueta așezată în timp ce urina. Ziua asta, care 
începuse cu o hotărâre foarte proastă, devenea 
rapid un coșmar cu ochii deschiși. Mike fusese 
surprins în casă, fusese prins în capcană, le 
ascultase pe animalele alea două care făceau sex și 
acum se ascundea într-o cadă jegoasă, ascultând 
cum se spală Courtney. Încă o dată, a fost cuprins 
de greață, dar a înăbușit-o. Chiar dacă reușea să 
iasă cumva  nevătămat din situaţia asta, 
Dumnezeu știe de ce ar putea fi acuzat — 
încălcarea proprietății, intrare prin  efracţie, 
hărțuire. Era incredibil că putuse să fie așa de 
prost, dar n-avea ce să facă și trebuia să strângă 
din dinţi, așa că a rămas nemișcat în spatele 
protecției limitate oferite de perdeaua de duș, 
inhalând mirosul straniu de parfum și marijuana 
care umplea baia mică. 

Courtney s-a ridicat și a tras apa, apoi s-a întors 
să se spele pe mâini. După câteva clipe, a ieșit și s- 


a dus în dormitor. Ușurat, Mike a expirat încet, 
apoi a tras în tăcere oxigenul atât de necesar, și-a 
mișcat picioarele și și-a rotit umerii care-l dureau. 
Între timp, Courtney s-a urcat în grabă în pat, iar 
Mike s-a încordat să-i audă șoaptele insistente, 
așteptându-se ca iubitul ei solid să dea buzna din 
clipă în clipă. Însă spre imensa lui ușurare, 
vorbăria lor s-a stins repede și a fost înlocuită, 
după doar câteva clipe, de un sforăit liniștit. Nu-i 
venea să creadă, simțea în sfârșit o schimbare a 
sorții, dar a rămas pe loc, lăsând să treacă un 
minut, două, trei... 

Acum auzea două sforăituri, unul profund și 
sonor, celălalt ușor și liniștit. Știind că trebuie să 
se miște, că asta era singura lui șansă să se salveze, 
a tras perdeaua și a pășit pe linoleum. Acesta i-a 
suportat greutatea aproape fără să protesteze, iar el 
s-a îndreptat repede spre ieșire. Aici s-a oprit din 
nou și a tras cu ochiul prin crăpătura ușii, 
temându-se că se înșelase, că supralicita. Dar 
amanții dormeau adânc, ținându-se în brațe. Asta 
era. Era momentul să plece. 

A strâns bine geanta și a ieșit în vârful 
picioarelor din baie, traversând camera cu pas 
egal. Podeaua era murdară și plină de tot felul de 
lucruri, dar a ajuns repede la capul patului. Era la 
doar câţiva pași de ușă și, dacă reușea să ajungă 
acolo, era convins că avea să iasă nevătămat din 
casă, chiar dacă locatarii deveneau conștienți de 
prezenţa lui. Mai avea puțin și putea să scape, să 
lase în urmă tot coșmarul ăsta... dar s-a oprit și s-a 
întors spre pat. 

La început, nu și-a dat seama de ce, dar se 
simțea cumva obligat să zăbovească, iar acum, 
coborând privirea spre perechea adormită, a 
înțeles. Asta era. Courtney Turner, cu totul la mila 
lui. 


Instinctiv, mâna i s-a îndreptat spre geantă. 
Ciocanul era la îndemână. Ce ușor ar fi fost să-l 
scoată, să-l ridice deasupra capului și să-l lase să 
cadă! Visase, avusese fantezii despre momentul 
ăsta, când avea să-și dezlănțuie toată furia, toată 
jalea, toată durerea asupra animalului care-o 
măcelărise pe Jessica. De ce să nu profite de 
ocazie? Chiar aici și acum? Nu așa plănuise, dar 
brusc părea calea de urmat evidentă. Nimeni nu-l 
văzuse intrând sau plecând, deci cine ar putea 
spune că el era de vină? Courtney stătea într-o 
zonă rău famată, deci putea face să pară un jaf. A 
deschis fermoarul, a băgat mâna în geantă și a 
dibuit forma masivă, liniștitoare a ciocanului. L-a 
scos și l-a cântărit în mână în timp ce-și cerceta 
victimele adormite. 

Pe care să-l rezolve primul? Totul îl împingea 
să-l coboare întâi pe craniul lui Courtney, dar dacă 
o rănea doar sau, mai rău, nu reușea s-o 
nimerească? Asta l-ar alerta pe iubitul ei și atunci, 
ce făcea? Putea fi rănit sau ucis. Să-l rezolve întâi 
pe bărbat? Dar putea fi sigur că-l doboară cu o 
singură lovitură? Sau avea nevoie de mai multe, 
iar între timp Courtney avea timp să se trezească 
și să intervină? Îi putea oare învinge pe amândoi 
înainte să i se opună rezistență? 

Era o nebunie, sigur că era o nebunie. N-avea 
cum să reușească și, oricum, poate că i-a văzut 
cineva mașina în stradă și i-a notat numărul de 
înmatriculare. În plus, avusese telefonul la el și 
atunci poliția putea cu siguranță să-i reconstituie 
mișcările, nu? Nu, ar fi nesăbuit să comită o astfel 
de faptă necugetată, și totuși... fata era aici. 
Fantoma coșmarurilor lui, adormită, fără să aibă 
habar, lipsită de apărare. Cui îi pasă ce se întâmplă 
cu el, câtă vreme ea nu mai putea să trăiască, să 


iubească sau să râdă? Asta era tot ce conta. 
Singurul lucru care conta. 

Trebuia să meargă până la capăt, să-și 
controleze nervii ca să termine treaba. În sufletul 
lui, știa că o parte din el sperase exact la acest 
scenariu când intrase prin efracţie. Și iată-l, servit 
pe tavă. Mormăind amenințător, a ridicat din nou 
ciocanul. Asta era. Era momentul să onoreze 
amintirea Jessicăi. Să se asigure că se face dreptate. 
Și-a fixat privirea asupra lui Courtney, și-a adunat 
curajul, apoi a coborât ciocanul. 

Chiar atunci, s-a auzit un urlet pătrunzător, 
care l-a făcut să oprească lovitura în aer, ciocanul 
încremenind înainte să-și atingă ținta. La început, 
a fost complet nedumerit. Courtney nu se 
mișcase, nici iubitul ei, și atunci cine...? 

S-a întors, așteptându-se să vadă pe cineva în 
ușă, dar nu era nimeni acolo. S-a auzit un alt urlet, 
strident și ascuţit. Mike s-a întors din nou, și mai 
dezorientat, dar acum l-a văzut — un monitor 
pentru bebeluşi, care zăcea printre lucrurile 
aruncate pe jos și clipea roșu. Era un copil, un 
copil care plângea. Copilul lui Courtney? 

Ţipetele bebelușului erau tot mai viguroase. 
Mike s-a întors din nou spre pat, ca să-și continue 
atacul, dar acum bărbatul masiv se foia. Și 
Courtney începuse să se miște, iar pleoapele îi 
fremătau și s-a întors spre el. Acum ori niciodată, 
pentru că pericolul era tot mai mare cu fiecare 
secundă care trecea. Trebuia să acționeze. 

Când Courtney a început să deschidă ochii, 
Mike s-a întors și a fugit, ieșind în grabă și fără 
zgomot din cameră. A coborât scările, a 
întredeschis ușa din față și s-a strecurat afară, 
închizând-o ușor în urma lui. Acum era pe alee, 
apoi în stradă, întâi mergând, apoi alergând ușor, 


până să țâșnească spre mașina lui, fără suflare și 
speriat. 
Fusese o greșeală să vină aici. 

Era momentul să plece. 

Caitlin Rose și-a deschis valiza și a luat cu 
brațul haine pe care le-a îndesat în ea. Era 
neatentă ce alegea, hotărâtă să înghesuie cât mai 
multe și cât mai repede în geamantan. A înhățat 
trusa de machiaj, un încărcător de telefon, o cutie 
de Nurofen, două perechi de adidași, pe care le-a 
aruncat în valiză, după care a luat poza înrămată 
de pe comodă. Cu ea a umblat cu mai multă grijă, 
înfășurând-o într-un pulover înainte s-o așeze cu 
atenție în bagaj. Era cea mai bună fotografie pe 
care o avea cu Alice, surioara ei iubită, și nu era 
dispusă s-o strice. 

A tras fermoarul, s-a dus la noptieră și a deschis 
sertarul cu o smucitură. Știa că pașaportul e acolo, 
dar tot a fost o ușurare să-l vadă. L-a răsfoit, 
verificând că e încă valabil, că totul e cum ar 
trebui. Privirea i-a fugit o clipă la poză, și-a privit 
trăsăturile naturale, fără machiaj și tunsoarea ei 
scurtă caracteristică. Ce diferită părea în poza aia, 
în comparaţie cu actuala ei încarnare, cu pletele 
blonde și mult machiaj! Ciudat cum merseseră 
lucrurile. Adevărul e că-i făcuse plăcere scurta 
perioadă petrecută ca „Amber“, alter egoul ei mai 
sigur de sine, mai nesăbuit. Îi plăcuse atenția 
masculină, părul auriu și silueta suplă aducându-i 
multe priviri aprobatoare. Îi făcuse plăcere și 
înșelătoria, cum îl dusese de nas fără efort pe 
nemernicul ăla sadic și-l convinsese că e atrasă de 
el. Și-i făcuse plăcere și răsplata, când vârâse 
cuțitul ăla de bucătărie în ochiul lui Baynes. Își 
amintea în culori vii expresia lui de șoc, de groază, 


de înţelegere trecătoare, iar amintirea încă-i dădea 
fiori de plăcere. 

Dar asta fusese atunci. Acum, misiunea ei era 
să ajungă la aeroportul Luton înainte să fie 
depistată implicarea ei în crimă. Era convinsă că 
putea să reușească, din simplul motiv că nimeni 
de pe lumea asta nu știa ce pusese la cale. Făcuse 
planul, pregătise și executase totul singură și își 
propunea să fie de mult plecată când — dacă — 
reușeau să-și dea seama vreodată cine era în 
realitate adorabila „Amber“. Cu siguranță Baynes 
n-avea niciun prieten adevărat, iar familia rupsese 
de mult relațiile cu el, deci, cu puțin noroc, s-ar 
putea să treacă și câteva zile până să fie descoperit 
cadavrul, iar până atunci ea avea să fie în sudul 
Spaniei, poate chiar în nordul Africii, trăind sub 
un nume fals și bucurându-se că s-a eliberat de 
blestemul lui Andrew Baynes. 

A trântit valiza pe podea și s-a mai uitat o dată 
prin cameră. Cândva, stătuse aici cu sora ei mai 
mare, până ce Alice împlinise 13 ani și hotărâse că 
avea nevoie de camera ei. Pentru Caitlin, păruse o 
trădare grosolană, dar aceasta era sigura pată pe 
prietenia și dragostea lor. O adorase, o idolatrizase 
pe sora ei mai mare, până în momentul când 
fusese ademenită în pădurea aia. Trauma rezultată, 
frenezia mediatică, procesul chinuitor îi costase 
mult, poate cel mai mult pe mama ei, dar toți 
suferiseră. Caitlin știa că devenise dificilă — 
încăpățânată, violentă, o pradă ușoară pentru cei 
care voiau să-i vândă droguri —, dar o urmă de 
bunătate tot supraviețuise. Dragostea și loialitatea 
ei pentru Alice. Asta o împinsese înainte, îi dăduse 
forța să răzbune nedreptatea cumplită făcută 
fetiţei nevinovate. A mângâiat peretele cu degetul 
și a sorbit amintirile fericite din această cameră, 
discuţiile purtate târziu în noapte, ospeţele de la 


miezul nopții și, bineînţeles, trezitul în dimineața 
de Crăciun, și le-a pus în conservare pentru viitor. 

Și-a luat valiza și a tras-o pe palier. Însă chiar 
atunci a auzit ceva. Vag la început, dar tot mai 
puternic. Sirene. N-avea cum, n-aveau cum să fi 
ajuns atât de repede la ea. Trebuie să fie vreo 
urgenţă locală, un incendiu sau un accident rutier. 
Și totuși, erau o mulțime de sirene. O cacofonie, de 
fapt. Panicată, Caitlin a lăsat valiza și s-a dus în 
grabă în camera din față. Zgomotul era aproape 
asurzitor și, printre draperii, a văzut o mașină de 
poliție oprind brusc în fața casei. Apoi încă una, și 
încă una. O găsiseră. 

A țâșnit din cameră și a coborât în fugă scările. 
N-avea cum să treacă pe lângă polițiștii în 
uniformă din față — auzea chiar acum pași grei 
bocănind spre ușă —, așa că a ocolit balustrada și 
s-a dus în bucătărie. A fugit spre ușa din spate și a 
luat cheia de pe cuptorul cu microunde, dar a 
scăpat-o pe jos când a tresărit la auzul unui bufnet 
zgomotos în spate. A ridicat-o de pe podea și a 
încercat s-o bage în broască, însă mâinile îi 
tremurau prea tare. 

— Haide, haide... s-a rugat ea, cuprinsă de 
panică. 

Bubuitul de la ușa din față era tot mai puternic, 
dar acum cheia a intrat în cele din urmă în 
broască. Caitlin a răsucit-o cu forță, apoi a deschis 
ușa și a luat-o la goană. A trecut în viteză peste 
iarba rară și neîngrijită și aproape ajunsese la 
poarta din spate când a auzit ușa din față cedând 
sub asaltul poliției. A grăbit pasul și a ajuns în 
doar câteva clipe la poartă, formând combinația 
corectă pe lacăt, apoi l-a smuls și a deschis-o. A 
ieșit, a închis poarta în urma ei, apoi a privit în 
lungul aleii de acces. Pasajul îngust făcea legătura 
între toate casele de pe stradă și ducea în 


Montgomery Road. Din fericire, nu era niciun 
polițist aici, așa că a pornit, fugind pe aleea cu 
piatră cubică spre mântuire. 

Trebuise să-și lase hainele, cosmeticele și, cel 
mai rău, poza cu Alice, dar avea pașaportul și un 
card, ceea ce era suficient. Acum avea nevoie doar 
de un loc unde să se ascundă, să facă planuri, să 
vadă dacă poate convinge pe cineva s-o ducă în 
Irlanda, Franța, Norvegia, oriunde, contra unei 
grămezi de bani. Era o nebunie, și cu siguranță nu 
ce plănuise, dar era mai bine decât o viață în 
spatele gratiilor, deci a grăbit pasul, străbătând 
rapid aleea până în capăt. Se simțea entuziasmată, 
speriată și extaziată în egală măsură. Fusese cât pe 
ce, dar o să scape. O să fie în sfârșit liberă și, mai 
mult, împăcată. 

Însă acum, chiar când victoria era atât de 
aproape, viața i-a tras din nou o palmă. O mașină 
de poliție, cu luminile albastre pornite și sirenele 
urlând, a frânat în capătul aleii, blocându-i calea 
de scăpare. Caitlin s-a oprit brusc, s-a întors și a 
luat-o la fugă spre celălalt capăt. Totuși, abia dacă 
făcuse cinci pași până să fie blocat și acesta de o 
altă mașină de poliţie. A ezitat, apoi s-a întors spre 
prima mașină, hotărâtă să forțeze trecerea, să se 
lupte să scape din situația disperată. 

Însă acum în fața ei erau înșirați trei polițiști 
înarmați, cu armele semiautomate îndreptate 
direct spre pieptul ei. 

— Poliţişti înarmaţi! La pământ! 

l-a privit șocată. 

— Jos! a țipat polițistul, cu degetul pe trăgaci. 

lar Caitlin s-a conformat, lăsându-se la pământ 
și lipindu-și fața de pavaj. Își făcuse treaba, făcuse 
ce-și propusese, dar chiar la sfârșit o dăduse în 
bară. În timp ce era ridicată de jos, 
percheziţionată și încătușată, a închis ochii strâns 


și a invocat imaginea singurului lucru, a singurei 
persoane pentru care meritaseră toate astea. 
Frumoasa ei soră, Alice. 

— Fi, nu-i frumos? l-a tachinat Olivia, aruncând 
o privire spre interiorul opulent și uitându-se la 
sutele de cărți vintage așezate cu grijă pe rafturile 
de stejar impecabile. 

Cinnamon Club fusese cândva biblioteca de la 
Westminster și păstra multe dintre elementele 
originale, ceea ce-i dădea un aer sofisticat, de 
Lume Veche. Olivia nu mai mâncase niciodată 
aici și era hotărâtă să se bucure de atmosferă, 
aruncând priviri spre politicienii, consilierii și 
ziariștii care frecventau cu regularitate clubul. 
Pentru moment, grijile zilei păreau să se fi topit, 
iar ea zâmbea când s-a întors din nou spre 
partenerul ei. 

— Unul dintre beneficiile serviciului, a răspuns 
Guy Chambers, făcându-i cu ochiul. 

— Chiar și pentru un ministru adjunct, l-a 
tachinat ea. 

— Păi, vaca de muls încă dă lapte, în pofida 
eforturilor susținute pe care le depune Telegraph. 

— Cred și eu. 

Vorbise cu dezaprobare prefăcută, dar în 
realitate nu dădea doi bani. Și ea ar fi făcut la fel 
dacă ar fi avut ocazia și, cumva, era ceva foarte 
caracteristic pentru Guy. Încă de când se 
cunoscuseră la Universitatea Durham, avusese 
dintotdeauna un aer de rafinament și o capacitate 
infailibilă de a cădea în picioare, valabilă și în 
viața personală, și în carieră — în pofida câtorva 
gafe monumentale, era foarte popular printre 
simpatizanții de bază ai conservatorilor și părea să 


fie promovat veșnic; acum ajunsese adjunct al 
ministrului Justiţiei. 

— Deci ce luăm? Vin sau bere? a întrebat Guy, 
scoțând o batistă din buzunar. M-am ales cu o 
răceală nenorocită, dar știi și tu cum se spune, un 
pahar pe zi ține doctorul departe... 

— Alege tu. 

Guy și-a suflat discret nasul, a cercetat meniul, 
apoi a comandat o sticlă de riesling. În câteva 
clipe, aveau paharele pline cu vin sec și aromat, 
iar Guy se rezema de spătarul scaunului, 
aruncându-i Oliviei priviri ghidușe. Era o expresie 
pe care ea o cunoștea foarte bine — de-a lungul 
anilor, Guy fusese cel mai năzdrăvan dintre colegii 
ei de facultate. 

— Hai să trecem la treabă. Îți arăt jucăria mea, 
dacă mi-o arăţi și tu pe-a ta. 

— Nu-i mare lucru de zis deocamdată, a răspuns 
Olivia râzând. Firth pare hotărât să 
supraviețuiască aruncând vina în cârca femeii care 
conduce echipa MAPPA din Bolton. Probabil speră 
că dacă reușește să controleze povestea asta și să 
reziste ultimul an în funcție, poate să se 
pensioneze cu toate beneficiile. 

— Are nevoie de mult noroc să reușească, mai 
ales după materialul de azi din Mail, a replicat 
Chambers cu desconsideraţie. Ministrul crede că e 
un idiot de doi bani, și cine să-l contrazică? Adică, 
ce-a fost în capul lui Firth? Să se împleticească pe 
stradă, beat mangă, în timp ce Roma arde. Aș fi 
uimit dacă rezistă până diseară — știe toată lumea 
că peștele de la cap se-mpute. 

— EI nu vede lucrurile așa. Vorbește despre toată 
povestea de la Bolton ca și cum ar fi o neplăcere 
birocratică. N-a arătat niciun semn de compasiune 
pentru victimă, deși vorbim despre viața unui om. 


— Ei, hai, scutește-mă de sentimentalisme, Liv, a 
pufnit Chambers, luând o gură de vin. Știu că 
trebuie să vorbești așa din cauza profesiei, dar 
chiar îţi pare rău pentru Mark Willis? Victima lui a 
suferit mai rău decât el, mult mai rău. 

— Chiar și-așa, a fost urmărit, vânat până a 
murit. 

— Și n-au fost imagini de televiziune bune? a 
întrebat el sarcastic. 

— Nu mă prostești pe mine, Guy... n-ai inima 
așa împietrită pe cât te prefaci. 

— Serios? Sincer, nu simt nici urmă de remușcare 
sau tristețe pentru moartea lui Willis. Și nu sunt 
singurul. A fost un sondaj azi în Sun: 63% cred că 
Willis a primit ce merita. 

— Ah, deci te iei după opinia cea mai populară. 
Așa e mai logic. 

— N-ai decât să mă iei în râs. Dar asta simte 
lumea, și cine s-o contrazică? 

— Şi cum se vede de la tine? a replicat Olivia, 
schimbând subiectul. 

— Păi, n-o să batem toba, dar ancheta legată de 
scurgerea de informaţii o să aibă inerție proprie, a 
răspuns el calm. Dacă Martin Coates este 
identificat drept autor, dacă se poate dovedi că n-a 
fost decât o oaie neagră, atunci bănuiesc că o să 
moară de la sine destul de repede. Dacă a existat o 
scurgere de informaţii, o breșă de securitate mai 
profundă, atunci s-ar putea să fie mai grav pentru 
toată lumea. Oricum, ministrul o să încerce să 
folosească situația asta ca să pună la cale un fel de 
schimbare de regim la Serviciul de Probațiune. O 
grămadă de uscături în Petty France... 

— O să fie afectat și Christopher? a întrebat 
Olivia repede. Știu că Firth o să fie probabil 
sacrificat, dar Christopher e de viitor. Are idei 
reale legate de cum să schimbe lucrurile. 


A tăcut, dându-și seama că partenerul ei râde 
de ea. A simțit un val de furie, dar Chambers nu s- 
a lăsat descurajat. 

— Tot îl mai susţii? După tot ce ţi-a făcut 
nemernicul? 

— Nu-i așa. Cred sincer că poate schimba 
lucrurile. 

— Și nu asta faci tu întotdeauna? a replicat 
Chambers cu afecțiune. Întotdeauna încerci să 
vezi ce-i mai bun în oameni. Pe de altă parte, așa-s 
toți cititorii de Guardian din lume, nu? 

— la spune-mi mai bine ce-ţi place ție atât de 
tare la Torygraph? a ripostat Olivia enervată. 
Caricaturile sau pozele cu familia regală? 

— Ambele, a răspuns Chambers râzând și 
suflându-și iar nasul. Uneori e singura distracție 
pe toată ziua. Ministrul e un coșmar în perioada 
asta. 

— Haide, mai spune-mi! l-a îndemnat Olivia. 

Reveniseră pe teren sigur, Olivia bucurându-se 
întotdeauna de  firimiturile de bârfe de la 
Westminster pe care i le furniza Guy. Vechiul ei 
prieten a zâmbit și era pe punctul să răspundă 
când a început să-i sune telefonul, făcând câteva 
capete să se întoarcă. S-a uitat cine sună și i-a 
căzut fața. 

— Vorbești de lup... Trebuie să răspund. 

S-a ridicat și s-a îndreptat în grabă spre un colț 
liniștit. Olivia l-a privit vorbind concentrat la 
telefon, după care și-a îndreptat atenţia spre cei 
din jur. L-a recunoscut pe secretarul Sănătății din 
guvernul din umbră, un fost ministru de Finanţe, 
după care a zărit-o pe Emily Maitlis, care discuta 
absorbită la altă masă. Oliviei îi plăceau vizitele la 
Westminster, părea întotdeauna în altă lume decât 
prima linie, un răgaz binecuvântat după străzile 
mizerabile din Tottenham și Dagenham. Guy 


venea în grabă spre masă, iar Olivia s-a întors din 
nou spre el, dornică să continue cu bârfa. Dar și-a 
dat seama imediat că nu mai era posibil. 
Partenerul ei de masă părea palid și tulburat, într- 
o stare de șoc vizibilă. 

— Mai bine te întorci la bază, a spus el răgușit și 
fără suflare. A mai fost un atac. 

Emily străbătea cu pas grăbit holul, cu Sam la 
câțiva pași în urma ei. Băiatul avea o grămadă de 
curiozităţi, întrebând de ce se opriseră la un hotel, 
când ar fi trebuit să meargă la spital, dar Emily nu- 
l băga în seamă. Încă nu era pregătită pentru 
discuția asta și nici nu voia s-o poarte. Odată ce 
aveau să fie în siguranţă, putea începe să 
vorbească pe tema asta, dar nu înainte. 

Când au ajuns la recepţie, a așteptat agitată să 
vină cineva, verificând ultimul mesaj de la 
Marianne, apoi a sărit la primul angajat 
disponibil. 

— Bună, am o cameră dublă rezervată, a spus ea, 
încercând să pară cât se poate de relaxată. 

— Pe ce nume? 

— Simpson, Louise Simpson. 

Rostise numele pe care i-l dăduse Marianne ca 
și cum ar fi fost ceva foarte firesc. L-a văzut cu 
coada ochiului pe Sam cum a reacționat, dar i-a 
pus o mână pe braţ, avertizându-l să nu facă mare 
caz. Din fericire, a ascultat-o, iar recepționerul n-a 
părut să bage de seamă nimic. 

— Minunat. Văd că e plătită. Am nevoie doar de 
cardul de credit pentru eventuale cheltuieli 
suplimentare. 

— N-avem card, așa că te rog să-mi dai cheia. 

— Păi... e politica firmei. 

— Știu, dar am făcut un drum lung și suntem 
obosiţi morți, deci te rog... 

Tânărul recepţioner s-a uitat la ea, apoi la Sam, 
după care a hotărât să dea dovadă de milă. 

— Uitaţi aici. Să vă odihniți bine. 


Emily s-a abținut să-i smulgă cheia din mână și 
a luat-o firesc, după care s-a întors spre lifturi. 
Abia dacă făcuse trei pași, când Sam a prins-o de 
braţ. 

— Ce dracu’ se-ntâmplă, mamă? 

— Nu acum, Sam. 

— De ce te-ai cazat cu un nume fals? Ai intrat în 
vreo belea? 

Cum naiba să-i răspundă la întrebarea asta? 
Toată viața fusese numai o belea. 

— Uite ce-i, o să-ți explic curând, dar important 
e că tata e bine. 

— M-am prins și singur, a răspuns el tăios. 

— Îmi pare rău, trebuia să te iau de la școală și 
nu mi-a venit în cap altă cale. 

Ajunseseră la lifturi, iar Emily a apăsat insistent 
pe buton. 

— Dar de ce? Nu înţeleg ce-i așa de urgent... 
— Cum ţi-am zis, o să înţelegi cu timpul, 
deocamdată trebuie să ai încredere în mine. 

Ușile liftului s-au deschis cu un bip, dar când 
dădea să urce, Sam a venit în faţa ei și i s-a așezat 
în drum. A încercat să-l ocolească, dar el a prins-o 
de ambele brațe, obligând-o să-l privească în ochi. 

— Nu, în niciun caz. Îmi spui ce mama dracului 
se întâmplă. Și-mi spui în clipa asta, a zis el 
hotărât. 

Privea atent imaginea și abia-i venea să-și 
creadă ochilor. O vedea chiar acolo, în carne și 
oase. Janet Slater ajunsese aproape o legendă 
pentru comunitatea  justițiarilor, rămânând 
ascunsă timp de peste 20 de ani, fără să fi fost 
localizată nici măcar o dată, nicăieri în toată țara. 
Dar iat-o, în sfârșit. Fotografia nu putea fi mai 
banală, un instantaneu cu Slater în față la un 
Tesco Metro, dar impactul te lăsa fără suflare. 
Această ucigașă de copii, această fantomă care 
rămăsese două decenii ascunsă de familia ei 
răzbunătoare fusese în sfârșit localizată tocmai în 
Reading. De-acum nu mai avea cum să se ascundă. 

lan Blackwell a aruncat o privire în jur și a 
început să încarce imaginea. Pulsul i-o luase 
razna, avea broboane de sudoare pe frunte, 
degetele erau alunecoase în timp ce tasta. Aproape 
că se aștepta să vadă ușa deschizându-se brusc, să 
se reverse înăuntru polițiști care să pună capăt 
aventurii lui, și totuși o altă parte a lui știa că era 
în deplină siguranță. Fusese mai mult decât 
prudent, acum acționa din Willesden, în nordul 
capitalei, își schimba locul de cazare în fiecare 
seară și nu folosea niciodată de două ori la rând 
același internet café, însă nu ăsta era adevăratul 
motiv pentru care era atât de liniștit, de sigur pe 
sine. Nu, era mai mult sentimentul că proiectul 
lui — misiunea lui — era de neoprit. 

Ca și cum lumea s-ar fi răsturnat pe 
neașteptate, ca și cum balanţa justiției fusese 
reechilibrată, ca și cum venise în sfârșit vremea 
lucrurilor bune și adevărate. 


Willis era mort. Baynes era mort. Janet Slater 
era dată în vileag și fugea. Veștile despre aceste 
victorii avuseseră un efect electrizant asupra 
comunității justițiarilor și nu în ultimul rând pe 
site-ul Justiţia Nu Doarme Niciodată. Picase de 
două ori azi din cauza numărului prea mare de 
vizualizări, iar violatori, pedofili și teroriști din 
lungul și din latul țării erau expuși public. Tot ce 
putea face Blackwell era să menţină site-ul în stare 
de funcționare, să ţină deschis portalul pentru 
iubitorii dreptății de pretutindeni. 

Bineînțeles că o localizare nu însemna 
întotdeauna și încheierea socotelilor și, din 
nefericire, Janet Slater scăpase de răzbunare. 
Totuși, cu poza asta, Blackwell putea să se asigure 
că pedeapsa ei era doar amânată, că în timp va 
plăti pentru crimele ei. Fostul polițist a privit 
atent bara de încărcare a imaginii, înfiorat pe 
măsură ce se umplea încet-încet, condamnând-o 
pe Janet Slater pixel cu pixel. Cu un ping 
mulțumitor, serverul de administrare a anunțat că 
încărcarea pozei s-a încheiat, confirmând că 
imaginea e acum online. 

Era momentul să plece, momentul să caute o 
altă pensiune anonimă, să rămână cu un pas 
înaintea forțelor de ordine. Dar deși prudenţa și 
viteza erau esențiale, lan Blackwell și-a permis un 
scurt moment de triumf, privind îndelung 
instantaneul. 

Era capătul drumului pentru Janet Slater. 

Și-a lipit fața de geam, disperată să vadă ce-o să 
spună Caitlin Rose. O să nege totul și o să-și 
susțină nevinovăția? Sau o să-și savureze crima, 
celebrând faptul că se făcuse în sfârșit dreptate? 

Chandra a privit atent când suspecta s-a 
rezemat de spătarul scaunului, pigulindu-și 
pielițele de la unghii. Caitlin Rose părea ostilă, 
plină de resentimente, iar Chandra tânjea să se 
afle în sala de interogatoriu, stârnind-o, 
provocând-o, făcând-o să cedeze. Dar era ancheta 
poliției din Croydon, deci nici nu se punea 
problema. Ofiţerul superior, detectivul-inspector 
Donna Parks, fusese însă mult mai primitoare și 
cooperantă decât Bill Jones, așa încât Chandra și 
detectivul-sergent Buckland puteau măcar să 
urmărească procedurile prin oglinda dublă, 
privind toată drama. 

— Negi că l-ai atacat? a întrebat detectivul- 
inspector Parks. 

—  Categoric nu, a răspuns calm Caitlin, 
aplecându-se teatral ca să vorbească direct în 
reportofon. L-am ucis pur și simplu. Și, mai mult, 
mi-a făcut plăcere. 

În timp ce vorbea, a privit spre oglinda dublă, 
ca și cum le-ar fi simţit prezența. 

— Ca să clarificăm, recunoști că l-ai înjunghiat 
mortal aseară pe Andrew Baynes în apartamentul 
lui din Croydon. 

— Așa este. Felicitări, ai răspuns corect! 

— De fapt, potrivit raportului inițial al 
patologului, l-ai înjunghiat în total de 43 de ori. 


Exact același număr de răni pe care le-a suferit 
sora ta, Alice, când a fost ucisă. 

Caitlin a zâmbit, dându-i fiori Chandrei. 
Aparent, era o fată drăguță, care avusese grijă de 
părinţii ei bolnavi și fusese în general un cetățean 
corect, însă azi părea dementă, iar fantoma lui 
„Amber“ încă era prezentă. 

— Pentru înregistrare, a adăugat Parks. Suspecta 
zâmbește și încuviințează. 

— Da, eu am fost, a răspuns Caitlin, ciugulindu- 
și unghiile. Nu pot să spun că mi-a făcut plăcere 
partea aia, dar era necesară. Știți, nu pot să scap de 
gustul lui. Pielea aia aspră, asudată. Și încă-i simt 
limba cum se zbate în gura mea, ca un nenorocit 
de câine. 

S-a șters la gură cu mâneca, părând dezgustată 
pe moment, după care și-a reluat zâmbetul 
sardonic. Parks a ignorat diversiunea și a 
continuat calmă. 

— Și atacul a fost planificat dinainte? 

— Sigur, se fac trei săptămâni de când îl vânez pe 
individ. 

— Și asta a fost în urma unui SMS pe care l-ai 
primit? a continuat Parks verificându-și notițele. 
Care anunța localizarea lui Andrew Baynes și noua 
lui identitate? 

— Da, a răspuns Caitlin enervată. Aveţi telefonul 
meu, așa că... 

— Ştii cine ţi-a trimis mesajul cu informaţia 
confidențială? 

— N-are importanţă cine l-a trimis, a ripostat 
suspecta rapid. Fapt este că știam unde se ascunde 
nemernicul ăla. Era tot ce-mi trebuia. L-am 
urmărit, am aflat care erau obiceiurile lui și după 
aia am făcut planul. Asta-i tot. Niciun mare 
mister, Sherlock. 


— Te-ai înscris în grupul lui de la Narcomanii 
Anonimi ca să te împrietenești deliberat cu el? a 
continuat Parks, fără să ia în seamă înțepătura. 

— Tu ce crezi? a replicat Caitlin nimicitor. Am 
luat și eu ceva droguri, dar nici pe departe ca 
individul ăsta. Era un dezastru sau, cel puțin, 
fusese. Se ducea la ședințe de două ori pe 
săptămână și era al naibii de disperat să 
povestească. 

— Deci v-aţi împrietenit, ați mers la Brighton, ai 
flirtat cu el... 

— De fapt, el a flirtat cu mine, dar mi-a convenit. 
Aveam niște limite — sub nicio formă nu l-aș fi 
lăsat pe animalul ăla să mi-o tragă —, dar îi 
făceam jocul ca să obţin ce-mi trebuia. 
Nenorocitul ăla cretin era în genunchi, cu ochii 
închiși și aștepta să-l mângâi. Păi, l-am mângâiat 
bine de tot... 

Chandra a reacționat descurajată.  Asista 
indirect la discuție, dar ura tinerei era greu de 
suportat. După cum arătau lucrurile, și Gary 
Buckland avea aceeași senzaţie, poate 
imaginându-și cuțitul lovindu-l în față. 

— Și de ce, Caitlin? a întrebat Parks neabătută. 

— Poftim? 

Suspecta părea sincer uluită, astfel că detectivul 
a clarificat. 

— De ce l-ai ucis? 

— Faci mișto de mine? a răspuns Caitlin râzând. 
Mă întrebi pe bune de ce? 

— Păi, presupun că e vorba despre ce-a pățit sora 
ta, Alice... 

— Și restul, a întrerupt-o scurt Caitlin. Tata e 
alcoolic din cauză că Baynes a făcut ce-a făcut. 
Mama e în mormânt, s-a omorât acum doi ani, n- 
a mai putut face față vinovăţiei. Deci da, din toate 
punctele de vedere e vorba de ce i-a făcut el lui 


Alice. Cum a profitat de încrederea ei, a ademenit- 
o în pădurea aia, s-a bucurat s-o chinuie. Din 
cauza nenorocitului de gol enorm pe care l-a lăsat 
în viața noastră, a sufletului frumos pe care l-a 
sugrumat, din cauza dorințelor lui perverse. De- 
asta trebuia să moară și te provoc, pe tine sau pe 
oricine altcineva, să spui altceva. 

Caitlin s-a rezemat de spătarul scaunului, 
extenuată, dar sfidătoare. Parks a continuat: 

— Ai spus foarte clar. Dar mai e o problemă 
nerezolvată pe care-aș vrea s-o clarific. 

— Profită, iubire! a luat-o suspecta în râs. Nu plec 
nicăieri. 

— Cine ţi-a trimis informaţia despre localizarea 
lui? Cine ţi-a dat numele lui? 

Chandra și-a ținut răsuflarea, cu privirea fixată 
pe Caitlin Rose. Suspecta a părut să aibă nevoie 
de-o veșnicie să răspundă, cântărindu-și cu grijă 
cuvintele: 

— Habar n-am. A fost anonim. Dar trebuie să-ți 
spun că... 

S-a întors spre oglinda dublă, uitându-se direct 
la Chandra. 

— „oricine a fost, e de partea băieților buni. 

— O crezi? 

Chandra și Gary Buckland se îndreptau cu pas 
grăbit spre Mondeo. Era esenţial să se întoarcă la 
secție cât mai repede și să înceapă să disece 
ultimele evenimente. 

— N-avem niciun motiv să n-o credem, a 
răspuns Chandra calm, încercând să-și ascundă 
anxietatea tot mai intensă. Telefonul lui Caitlin 
arată că acum trei săptămâni a primit un mesaj 
anonim, care l-a deconspirat pe Baynes. A fost 
trimis de pe același telefon Samsung Galaxy care a 
trimis și informaţia despre Willis, dar cu o altă 
cartelă. Oricine face toate astea, e foarte prudent. 

— Caitlin a răspuns la mesaj? 

— O singură dată, imediat după ce l-a primit, 
întrebând cine a trimis mesajul. Dar n-a primit 
niciun răspuns. 

Buckland a stat pe gânduri, apoi a întrebat: 

— Știm de unde a fost trimis mesajul? 

— De undeva de lângă Oxford Circus. 

— Și data, ora? 

— Vineri, 28 noiembrie, la 9:45. 

Buckland a expirat zgomotos, umflându-și 
obrajii. 

— Păi, asta încurcă totul. Am studiat deplasările 
lui Martin Coates cu cea mai mare atenţie, pe o 
perioadă de câteva săptămâni. A fost la Londra 
doar de două ori în ultimele două luni. Pe 8 
noiembrie și pe 11 decembrie. Pentru toate 
celelalte zile, are alibiuri beton — mai mulți 
martori care dovedesc că era în Bolton. O să-i rog 


pe băieți să mai verifice o dată deplasările lui de 
pe 28, dar n-o să ţină. 

Chandra a înregistrat informaţia, cu mintea 
turată la maximum, după care a întrebat: 

— Considerăm că Martin Coates n-a fost implicat 
în scurgerea de informații de la Bolton? 

— Așa pare. Fl neagă categoric și până acum nu 
putem face legătura dintre el și telefonul de pe 
care au fost trimise informaţiile despre Mark 
Willis. 

— În plus, apare un tipar care nu se potrivește, a 
adăugat Chandra, preluând ideea. Un informator 
anonim, care probabil acționează din capitală și 
care transmite deliberat informații secrete. 
Bănuiesc că e posibil ca Martin Coates să aibă un 
complice, cineva care stă aici... 

— Dar nu pare foarte probabil, a intervenit 
Buckland, încercând să fie cât de generos putea. 

Chandra a acceptat lovitura și au mers mai 
departe. Când au ajuns la mașina ei, a deschis-o 
din telecomandă. 

— Și acum? a întrebat Buckland când s-au urcat 
în Mondeo. 

— Păi, o vor pune pe Caitlin sub acuzare pentru 
omor calificat, ceea ce o să provoace fără îndoială 
o revoltă publică de proporții. Între timp, e treaba 
noastră să dezgropăm o legătură concretă între 
cele două crime, să aflăm cine trage sforile. 

Chandra a pornit motorul și era pe punctul să 
demareze când i-a vibrat telefonul. L-a pus cu grijă 
în suport și a răspuns. 

— Detectiv-inspector Dabral. 

— Scuze că te deranjez, șefa, sunt agentul Cooke. 

— Nu poate să aștepte? Ne întoarcem în 20 de 
minute. 

— Nu. 

Chandra s-a încordat imediat. 


— Tocmai am primit un apel de la directorul 
adjunct al Serviciului de Probaţiune, Chris Parkes. 

— Așa... 

— Se pare că a mai fost o scurgere de informații. 

Chandra se holba la telefon uluită. 

— Cine? Când? 

— Emily Lawrence, pe numele real Janet Slater. 
Stătea de 20 de ani în Reading, sub un nume fals. 
Se pare că a făcut treabă bună, are o slujbă în 
regulă și un băiat adolescent. Oricum, a fost 
surprinsă de fratele ei mai mare, Robert, în fața 
casei. A scăpat cu bine, dar acum se ascunde cu 
băiatul și e clar că a fost dată în vileag și că fratele 
ei are de gând să-i facă rău. Mă întrebam ce vrei să 
facem. 

În glas i se simţea o nervozitate autentică, însă 
de data asta Chandrei chiar nu-i trecea prin cap 
nimic care s-o liniștească. Era mult peste tot ce 
mai întâlnise până acum și, brusc, a simţit că e 
speriată, prea puțin pregătită și cu totul depășită 
de situație. Ce se petrecea? În ce fel de coșmar 
pervers fusese aruncată? 

Și unde avea să se termine totul? 

Era discuția pe care se rugase să nu fie 
niciodată nevoită s-o poarte. Însă acum n-avea 
cum s-o mai evite. Sam o ţintuia cu privirea, 
implorând-o în tăcere să-i curme chinul. Dacă ar fi 
fost doar furios sau nedumerit, poate că ar fi putut 
să se convingă singură să-l mai lase puțin în ceață. 
Dar fiul ei, băiatul ei iubitor și devotat părea 
speriat și trist, ceea ce ea nu putea suporta. 

— Vreau să știi, a început ea nesigură, pigulind 
pătura de pe patul îngust, că tot ce-am făcut, am 
făcut ca să te protejez pe tine, ca să ne protejez pe 
amândoi. Asta a fost întotdeauna principala, 
singura mea prioritate. 

Sam n-a zis nimic, clipind nervos, ca și cum se 
aștepta la ce e mai rău. Înghiţind ca să alunge 
greața care-o cuprindea rapid, Emily a continuat 
ezitant: 

— Și sper că, în zilele și săptămânile care 
urmează, o să ţii minte asta. N-am vrut niciodată 
să te mint, am detestat să te mint, dar, sincer, n- 
am avut de ales. 

— Să mă minți despre ce? Despre ce vorbești, 
mamă? a întrebat Sam, cu glas tremurat. 

N-avea cum să evite, n-avea cum să mai fugă. 
Emily a închis ochii și a răspuns: 

— Nu mă cheamă Emily Lawrence. Numele... 
numele meu adevărat e Janet Slater. 

L-a auzit cum trage aer în piept brusc, dar a 
continuat. 

— Sunt din Bridgend, nu din Cardiff. De fapt, 
încă am familie acolo. Tata, trei fraţi, o soră... 


— Dar ai zis că părinții tăi au murit! Că erai 
singură la părinți. 

— Știu ce-am făcut și acum încerc să explic. Bine? 

A deschis ochii și a fost lovită în moalele 
capului de ce-a văzut. Sam se holba la ea, șocat, cu 
lacrimi în ochi. Nu-l mai văzuse niciodată atât de 
speriat și parcă a simţit un pumnal înfipt în 
inimă. 

— O parte din motivul pentru care nu ţi-am spus 
niciodată este că... este că am avut o copilărie 
îngrozitoare. Mama ne-a părăsit când aveam șase 
ani, l-a lăsat pe tata cu șapte guri de hrănit. Nu s-a 
uitat niciodată în urmă, deși stătea două străzi mai 
încolo... 

Brusc, Emily a simţit că se sufocă, a simțit cum 
o îneacă emoția, arsura usturătoare a respingerii 
încă prezentă. 

— A... a fost o perioadă proastă. Tata muncea 
toată ziua și bea toată noaptea. Eram lăsaţi ne 
descurcăm singuri, să avem grijă de bebelușul care 
plângea, și plângea, și plângea. A fost... a fost 
groaznic, așa a fost. N-aveam niciodată suficienți 
bani pentru mâncare sau chirie, abia dacă 
mergeam la școală și, când mergeam, eram 
intimidați. Fram murdari, îmbrăcaţi în haine de 
căpătat, cu părul plin de păduchi... Era 
dezgustător, umilitor. 

Fără să se gândească, Emily și-a dus mâna la 
părul ei negru, lung. Acum îl spăla în fiecare zi, 
așa făcea de peste 20 de ani. Însă amintirea 
scalpului unsuros și iritat nu dispăruse și o sâcâia. 

— La școală era destul de rău, dar acasă era și mai 
rău. Nu știam niciodată în ce dispoziție avea să fie 
tata. De obicei, stătea în nenorocitul ăla de 
fotoliu, cu berea într-o mână, ţigara în ailaltă, și 
zbiera la noi să nu mai lăsăm copilul să plângă. 


Dacă făceai ce ţi se spunea, erau toate bune și 
frumoase. Dar dacă nu... 

Sam privea îngrozit, dar ea nu se mai putea 
opri. 

— Ne bătea cu ce-i venea la mână — cureaua, un 
furtun de cauciuc, vătraiul. Asistentele de la 
Urgenţe ne știau destul de bine, dar n-a luat 
nimeni nicio măsură, așa că făcea ce voia. Odată 
m-a prins că-i furam ţigările. M-a obligat să 
mănânc tot pachetul în fața lui, m-a lăsat să mă 
înec cu tutunul ăla oribil, după aia m-a dezbrăcat 
și m-a aruncat în stradă. Probabil că am stat acolo 
câteva ore, despuiată și umilită, și am bătut la ușă, 
milogindu-mă să mă lase înapoi înăuntru... 

Vocea i s-a pierdut, fetița tristă care fusese 
cândva ieșind iar la iveală. Sam plângea în tăcere 
și și-a pus mâna pe braţul ei, însă ea a dat-o 
deoparte cu blândeţe. Nu-și dorea compasiunea 
lui. 

— Trebuie să înţelegi că aveam niște condiţii 
foarte proaste. Eram furioasă și tristă și sufeream. 
Mama nu mă voise, tata voia să-mi facă rău, frații 
mă ignorau, n-aveam pe nimeni, Sam, absolut pe 
nimeni. M-aș fi sinucis dacă aș fi avut curajul, dar 
eram o lașă, un vierme... 

— Te rog, mamă, încetează, s-a rugat Sam de ea 
suspinând. 

— Nu pot, iubire, trebuie să auzi totul, a insistat 
Emily, dar și glasul ei tremura. Trebuie să înţelegi 
cine sunt. Asta sunt eu. 

— Cum adică? Ce s-a-ntâmplat? 

Emily știa că trebuie să meargă mai departe 
acum, pentru că altfel n-ar mai fi niciodată în 
stare să povestească. 

— Într-un bună zi... într-o zi a ajuns să fie așa de 
rău... nici măcar nu-mi aduc aminte ce s-a- 
ntâmplat de m-am înfuriat atât de rău... dar a fost 


așa de rău, că am... am făcut ceva îngrozitor. Tata 
era beat, dormea, deși bebelușul urla la etaj. Eram 
singură în sufragerie, mă uitam la el cum doarme, 
cu berea și ţigara în mână. ȘI... nici până azi nu 
știu de ce-am făcut-o... dar am... am luat ţigara 
aia și am pus-o pe covor lângă fotoliul lui. A 
început să mocnească, după aia s-a aprins și a luat 
foc și fotoliul. N-a durat decât câteva minute să se 
întindă focul și în timpul ăla am... n-am făcut 
nimic. Am stat și m-am uitat. M-am trezit doar 
când m-a apucat de mână fratele meu Rhys și mi-a 
zis să ies, că a luat foc casa... 

— Ce... ce s-a-ntâmplat după aia? a întrebat Sam, 
alb ca varul la față. 

— A luat foc totul și asta a fost tot. 

— Ai fost rănită? 

Emily a clătinat din cap îndurerată. Se simţea 
dintr-odată copleșită, ca și cum ar fi apăsat-o o 
greutate foarte mare. 

— Eram bine, la fel și cei mai mulți dintre fraţii și 
surorile mele. Tata a fost însă rănit, de fapt a avut 
arsuri foarte grave. ȘI... și bebelușul n-a 
supraviețuit. 

— Bebelușul a murit? a icnit Sam îngrozit. 

— Da, Susan a murit. 

Trei cuvinte simple, dar cu un efect devastator. 

— Trebuie să mă crezi când spun că n-am vrut să- 
i fac rău. Chiar nu mă gândeam, voiam doar să fac 
ceva, să fac rău cuiva. 

— Ai... ai fost arestată? 

— Nu. Vezi tu, nu știa nimeni. Fratele meu a 
crezut că am văzut focul și m-am blocat, poliția a 
crezut că tata a adormit și a scăpat ţigara, așa că... 

Sam a dat din cap, dar arăta de parcă ar fi 
primit o palmă. Era prea mult de înţeles, știa și ea, 
dar acum, că începuse, nu se mai putea opri, voia 
să spună tot. 


— Am fost luaţi în grijă, trimiși în plasament, iar 
Gwyneth și cu mine am ajuns la domnul și 
doamna Thomas. Pare ciudat să spun acum, dar... 
următoarele câteva luni au fost unele dintre cele 
mai fericite din viața mea. 

Sam se încrunta, iar ea a continuat repede: 

— Știu că pare nedrept, chiar o cruzime, și îmi 
părea sincer rău de Susan... dar, vezi tu, am primit 
foarte multă atenţie, foarte multă compasiune 
după incendiu. Toată lumea voia să se învârtă în 
jurul nostru, al copiilor, eram deosebiți, se dădeau 
peste cap să ne ajute. Presupun că e sentimentul 
cel mai apropiat de dragoste de care avusesem 
parte și nu mă mai săturam. 

S-a oprit puţin, știind că pasul următor va fi cel 
mai rău. 

— Primele șase luni sau așa ceva au mers destul 
de bine pentru noi, dar apoi lumea și-a văzut de 
viață. Soții Thomas lucrau până târziu și eram 
singură cu Gwyneth multă vreme. Deși eram 
apropiate ca vârstă, nu ne-am înţeles niciodată 
foarte bine. Ea se plângea tot timpul și încerca 
mereu să mă bage în bucluc... 

Era conștientă că vorbea de rău pe cineva mort 
și își dădea seama după expresia lui Sam că avea o 
bănuială despre ce urmează, așa că a continuat: 

— Cu toată sinceritatea, cred că eram probabil 
geloasă. Ea era o drăguță care primea toată atenţia, 
iar mie îmi lipsea, îmi lipsea foarte tare, pentru că 
nu mă bucurasem niciodată cu adevărat de niciun 
fel de... 

— Ce s-a întâmplat, mamă? 

Întreruperea a șocat-o, pentru că Sam vorbise 
concis și grav. Nu voia să-i spună și restul, nu voia 
deloc, dar n-avea de ales. 

— Am... am mai dat foc o dată. Nu știu de ce, 
eram praf. Dar am pus din nou foc. Domnul și 


doamna Thomas n-au pățit nimic, nici eu, dar... 

— A murit și Gwyneth? 

Părea atât de îngrozit, atât de șocat, că Emily n- 
a putut decât să dea din cap. Dacă s-ar fi putut 
despica pământul, s-o înghită, ar fi primit 
bucuroasă eliberarea. 

— Câţi ani avea? 

Emily a înghițit cu noduri și a răspuns: 

— Trei ani și jumătate. 

Sam a privit-o îngrozit. 

— Te rog, crede-mă, Sam, am regretat ce-am 
făcut, am trăit în fiecare zi de-atunci cu 
consecințele. Ziarele m-au crucificat, frații mei 
mai mari și-au petrecut ultimii 20 de ani vânându- 
mă, dar vinovăția e cea care mă paralizează. Parcă 
fetița care a pornit incendiile era altcineva, un 
copil din cele mai negre coșmaruri ale mele, însă 
știu că eu eram. Știu că am făcut toate astea și 
niciodată, dar niciodată n-o să încetez să încerc să 
mă revanșez. 

Spera să reușească să-i transmită mesajul, dar 
căința ei nu avea niciun efect asupra lui. Sam o 
fixa, alb ca varul la față, în timp ce i se prăbușea 
lumea. Poate știuse că avea să fie ceva rău, că avea 
să afle lucruri pe care nu le mai putea face uitate, 
dar expresia lui șocată dezvăluia că absolut nimic 
nu l-ar fi putut pregăti pentru asta. 


Capitolul 61 


— Ne confruntăm cu cea mai mare criză din 
istoria Serviciului de Probaţiune. 

Olivia a aruncat o privire spre Christopher, 
care stătea în celălalt capăt al sălii, cu ochii în 
pământ, ca și cum ar fi încercat să-și distragă 
atenția de la vorbitor. Își dădea seama de ce — 
Jeremy Firth părea șocat, panicat, un om depășit 
de situație. Dar măcar nu mai bagateliza lucrurile. 
Pe de altă parte, cum ar fi putut? Atacul la adresa 
lui din Daily Mail părea acum o nimica toată în 
comparație cu avalanșa de vești proaste care 
năvălise peste el și Serviciul de Probaţiune. Doar 
în ultimele 48 de ore, doi foști condamnaţi bine- 
cunoscuți fuseseră uciși, iar Emily Lawrence fusese 
deconspirată. Buimăcit, Jeremy Firth a adăugat: 

— Va trebui să accelerăm revizuirea tuturor 
protocoalelor de securitate. Primul lucru este să-i 
contactaţi pe cei pe care-i supravegheați, să vă 
asiguraţi că sunt în siguranță și să le oferiţi orice 
sprijin, alinare și sfaturi au nevoie. Există o 
mulțime de temeri și speculaţii, e treaba noastră să 
încercăm să calmăm situaţia. 

Multă baftă, și-a zis Olivia. Ministerul Justiţiei 
era în fierbere, cuprins de revoltă, paranoia și 
căutând țapi ispășitori și, fără îndoială, avea să 
atace curând, distribuind Serviciul de Probaţiune 
în rolul negativ. Presa făcuse deja tabără în Petty 
France, doborând ușile în căutare de informații 
noi și, după ce se va afla și de uciderea lui Andrew 
Baynes, va începe cu adevărat balamucul. Nu se 
mai întâmplase niciodată ceva asemănător. 


— Știu că e Crăciunul și că aveţi toți obligații de 
familie, dar am nevoie de concentrarea voastră 
maximă. Am nevoie să lucraţi nonstop ca să-i 
apărați pe cei care ne-au fost încredințați. Evident 
că va exista o reacție publică intensă, o grămadă 
de interes din partea presei, dar nu ne putem 
permite să ne lăsăm distrași. Principala prioritate 
în momentul ăsta este să ne protejăm oamenii, să 
cooperăm cu anchetele poliției asupra uciderii lui 
Mark Willis și Andrew Baynes și, poate cel mai 
urgent, să asigurăm securitatea lui Emily Lawrence 
și a băiatului ei. În prezent sunt în siguranță, slavă 
Domnului, și acum se ascund, asistați de 
personalul Serviciului de Probaţiune, însă nu ne 
putem permite să ne culcăm pe o ureche. Nu-mi 
face nicio plăcere să spun, dar în urma 
deconspirării lui Emily Lawrence, e clar acum că o 
persoană cu funcție de răspundere transmite 
direct familiilor  îndurerate informații strict 
secrete. 

Un val de neliniște și furie a cuprins sala. 
Olivia s-a uitat după Isaac, iar el a privit-o o clipă, 
după care s-a întors. Peste tot în jurul lor, colegi 
vechi și noi reacționau în fața crizei, unii cu 
sfidare, dar majoritatea erau șocați de-a binelea. 

— Inspectorul Dabral, care coordonează o 
anchetă asupra scurgerilor de informații, m-a 
anunțat mai devreme că, acum o săptămână, 
cineva i-a trimis fratelui mai mare al lui Emily 
Lawrence, Robert, care stă în Bridgend, un mesaj 
anonim cu detalii legate de noua identitate și 
domiciliul surorii lui. Mesajul a fost trimis de pe 
un telefon care se afla în Reading, lângă casa lui 
Emily, deci făptașul a fost aproape de ea și familia 
ei, a urmărit-o, poate chiar a pândit-o. Acum o 
oră, grupul online Justiţia Nu Doarme Niciodată a 
publicat o fotografie recentă a lui Emily în fața 


unui Tesco Metro din Reading, probabil făcută de 
aceeași persoană responsabilă pentru aceste breșe 
de securitate. Evident că asta complică și mai mult 
situația, pentru că aproape toată ţara o să știe 
exact cum arată Emily. Evident că putem lua 
măsuri ca să facem față situației, mai precis în 
privința înfățișării ei, dar mă tem că asta ridică și 
mai mult miza. Și de-asta trebuie să fim cu toții 
ultravigilenți, superdiscreţi și să ne comportăm 
absolut profesionist. Nu dăm informaţii dacă nu 
este necesar, nu discutăm cu prietenii, rudele sau 
chiar colegii și păstrăm o tăcere absolută faţă de 
presă. 

A șuierat ultimele cuvinte, iar privirea i-a fugit 
în cealaltă parte a sălii, în direcția lui Christopher 
Parkes, după care și-a îndreptat din nou atenția 
spre personalul adunat în fața lui. 

— E îngrozitor să te gândești că o persoană în 
care avem încredere, poate chiar cineva din 
încăperea asta, îi trădează deliberat pe cei aflați în 
grija noastră și-i expune pericolului, dar până 
aflăm cine e responsabil, trebuie să aplicăm o 
carantină informațională completă. Aici sunt în 
joc vieți omenești, pentru că, sincer, până nu 
eliminăm cârtița asta, nu pot garanta că n-o să 
mai curgă sânge. 

Predicția sumbră a lui Firth a rămas plutind în 
aer când s-a încheiat ședința, zeci de consilieri de 
probaţiune  grăbindu-se la birourile lor, cu 
telefoanele lipite de ureche. Olivia l-a zărit pe 
Christopher lăsându-l singur pe director și 
îndreptându-se grăbit către biroul lui; a venit 
lângă el și au mers împreună într-o tăcere 
confortabilă până au ajuns unde nu-i mai putea 
auzi nimeni. 

— Chestii tari, deși nu sunt sigură că a convins 
pe cineva că înțelege situația, a comentat Olivia 


încet. 

— A fost perfect inutil. Un caz clasic de „prinde 
orbul, scoate-i ochii“. Dar a fost suficient de 
mișcător pentru un discurs de adio. 

Olivia a ridicat privirea surprinsă. 

— Deci o să fie dat afară? Sigur? 

— Așa a sugerat ministrul Justiţiei azi-dimineaţă, 
la Today. Se pare că și-a ieșit din minți când a 
văzut articolul din Daily Mail. Totuși, măcar acum 
știe cu ce-avem de-a face. Că iubitul nostru 
director e un beţiv libidinos și incompetent. 

— Să presupun... că Madeleine Barker nu era 
postată întâmplător în față la Petty France aseară, 
pregătită să sară? a întrebat Olivia prudent. 

— Întâmplător sau nu, a fost foarte util că era, a 
răspuns Christopher, evitând întrebarea. Lovitura 
de graţie o să fie mai rapidă și mai curată. După 
care putem să ne apucăm să facem ordine în locul 
ăsta. Tot departamentul trebuie schimbat de sus 
până jos, cu tactici de șoc și groază, dacă e să ne 
refacem vreodată reputaţia în fața opiniei publice. 
Cu o investiție decentă, am putea deveni din nou 
o instituţie funcțională. 

— Şi a vorbit cineva cu tine despre funcție? 
Despre ce se întâmplă după ce pleacă Firth? 

— Nu încă, dar am programată o convorbire cu 
ministrul pentru mai târziu, deci... 

Ajunseseră la biroul lui și au intrat. 

— Mă bucur pentru tine, a spus Olivia cu 
căldură. Știu că situaţia nu e ideală... 

— Se poate spune și așa. 

— ...dar ar putea ieși bine pentru tine. Ţine capul 
la fund, evită atacurile directe și, apoi, la 
momentul potrivit, te prezinți drept mântuitorul 
Serviciului. 

— Parcă mi-ai citi gândurile. 


Vorbise cu afecțiune și un zâmbet pe buze, apoi 
s-a întors spre ea. 

— Deși trebuie să spun că mă distrează ambiția ta 
pentru mine, ținând cont de obiceiul tău de-a 
refuza  promovările —  promovări care sunt 
meritate și care ar fi trebuit acceptate. 

— Ah, nu începe, știi că mi-e mai bine dacă-mi 
fac meseria. Nu vreau să coordonez nimic, dar tu 
poți să faci asta cu ochii închiși și s-o faci mult 
mai bine decât Firth. 

— Și un copil de trei ani poate s-o facă mai bine 
ca Firth. 

Râzând, Olivia l-a prins pe iubitul ei de braț și 
l-a strâns afectuos. 

— Ei bine, mă bucur pentru tine, Chris, meriți cu 
vârf și îndesat. 

Reacţia lui a fost subtilă, dar evidentă; i-a 
zâmbit și el, în timp ce-și trăgea cu blândeţe brațul 
și se îndrepta spre birou. Secretara lui era afară, și 
acum, când era foarte aproape de împlinirea unei 
ambiții vechi, nu era loc de greșeli prostești. 
Respingerea durea, iar Olivia a simțit brusc un val 
de tristețe și regret, dar l-a ascuns, schimbând 
subiectul și vorbind grăbit. 

— Dacă tot sunt aici, voiam să te întreb de Jack. 

Parkes își verifica e-mailurile, dar a ridicat 
capul. 

— Ce să fac cu el? a continuat Olivia. Există 
riscul evident să fi fost deja compromis, deci ar 
trebui să-l mut? Abia se instalase în casa nouă și 
nu se descurcă prea bine, dar poate că ar trebui să-l 
mutăm, doar ca să fim siguri. 

Parkes a rămas pe gânduri o clipă, cântărind 
variantele, după care a răspuns: 

— Nu, lasă-l unde e, deocamdată. E războiul 
naibii pe casele sigure disponibile și avem extrem 
de puţine. Stai liniștită și nu spune nimic până nu 


avem un plan de rezervă ca lumea. Deși 
Dumnezeu știe când o să se întâmple. Pentru 
moment, avem curci bete în țara orbilor. 

Olivia încă se gândea la această propunere de 
plan de acțiune în timp ce mergea pe coridorul 
întunecos către biroul principal, scoțându-și 
telefonul din buzunar. A tastat febril și, după 
câteva clipe, apelul s-a conectat. 

— Bună, sunt Jack. Lasă un mesaj. 

Înjurând în barbă, a încercat din nou, dar iar a 
ajuns direct în căsuţa vocală. De data asta a 
așteptat să audă ţiuitul, după care a lăsat un 
mesaj: 

— Jack, sunt Olivia. Sună-mă când asculți 
mesajul. 

A încheiat convorbirea și a apelat alt număr. 
După câteva clipe, i s-a și răspuns. 

— George Simmons. 

— George, sunt Olivia Campbell. 

— Mă-ntrebam când o să suni. 

Olivia a simțit pe loc un semnal de alarmă. 

— De ce? E vreo problemă? 

— Da, e o nenorocită de problemă. Băiatul tău 
mi-a tras un șut în coaie, în fața tuturor. 

— Of, Doamne, George, îmi pare rău... 

— După care își aruncă haina și pleacă și n-a mai 
trecut pe-aici de-atunci. N-am nevoie de genul 
ăsta de bătaie de cap și clar nu pot să las pe 
nimeni să mă trateze așa, deci poți să-i zici să nu 
se mai deranjeze... 

— Unde s-a dus? l-a întrerupt Olivia. 

— Păi, mulțumesc frumos pentru compasiune. 

— Îmi pare rău, George, n-ar fi trebuit să facă așa 
ceva, dar, sincer, trebuie să-l găsesc. 

— Habar n-am unde e și nici nu-mi pasă. Sincer, 
dacă-l mai văd vreodată pe labagiul ăla, o să... 

Dar Olivia închisese și alerga deja spre lifturi. 

— la te uită cine a apărut! 

Jack a ridicat brusc privirea, speriat. Glasul 
profund și disprețuitor îi aparținea unui tânăr 
musculos care venea acum spre el. l-au trebuit 
câteva secunde ca să înțeleagă imaginea bizară, să 
priceapă că băiatul solid e fratele lui mai mic. 

— În regulă, Danny. 
— În regulă. 

Reacția lui era calmă și măsurată, ceea ce l-a 
făcut pe Jack să se întrebe dacă mai era vreo urmă 
de afecțiune acolo. Cândva fuseseră apropiați, dar 
trecerea timpului nu iartă pe nimeni. Nu-l mai 
văzuse pe Danny de mulți ani și clar nu putea să-l 
citească la fel de bine ca pe vremuri. 

— Arăţi bine, amice! a zis Jack admirativ. 
— Sală de patru ori pe săptămână. Văd că tu nu 
te prea duci... te îngrași, amice. 

Danny a râs, provocându-i lui Jack o reacție 
imediată de furie. Frățiorul lui fusese întotdeauna 
cățelușul lui, sacul lui de box, iar acum părea în 
largul lui să-l împungă. 

— Tot pot să te fac praf, chiar cu o mână legată. 
— Să te văd că încerci. 

Jack era foarte tentat să răspundă provocării, 
să-l pună la pământ pe amărâtul ăsta, dar erau la o 
terasă din centrul Romford. Confruntarea lor 
„afectuoasă“ atrăgea deja priviri, așa că l-a dus pe 
fratele lui la o masă din apropiere. 

— Îţi iau ceva de băut? 

— Nu, e-n regulă, nu stau, a răspuns Danny. 

— Atunci du-te naibii și tu. Nu ne-am văzut de 
ani întregi și tu n-ai decât cinci minute pentru 


mine? 

Vorbise cu un zâmbet crispat, care nu se 
reflecta și în privire. 

— Tu m-ai sunat, mai ţii minte? a ripostat 
Danny. Chiar de două ori. Când eram la muncă. 
Ai noroc că am reușit să ajung. A trebuit să mă 
milogesc de șeful meu să mă lase să-mi iau o 
pauză de prânz prelungită. 

— Ce băiat bun te-ai făcut tu! Și apropo, l-ai 
adus? 

Danny a încuviințat și a băgat mâna într-o 
pungă de plastic, de unde a scos un iPad 
hodorogit și un încărcător. 

— Mersi, amice, ești tare, a zis Jack când l-a luat. 
Cât vrei pe el? 

— E din partea casei. 

— Nu fi prost! 

— Pe bune, nu vreau bani. Dar dacă ești prins, 
nu-l ai de la mine. 

— Foarte bine, a spus Jack și și-a strecurat iPad-ul 
și încărcătorul în rucsac. Rămân dator. 

— Las-o baltă. De dragul vremurilor de demult. 

Rostise cuvintele cu un zâmbet, dar Jack a 
băgat de seamă hotărârea lui Danny să evite orice 
formă de relație cu el, chiar și una în care el îi era 
dator. Ascunzându-și iritarea, a răspuns vesel: 

— Presupun că asta înseamnă familie. Ce face 
restul găștii? 

— Bine, aș zice. 

— Tata? 

— La fel. 

— Nu contează. Și mama? Cum o duce? 

De data asta, a obținut o reacție evidentă, când 
Danny a ridicat din umeri și și-a mutat privirea. 

— Danny? 

— Cu suișuri și coborâșuri, știi și tu cum e. 


— Nu, nu știu, de-asta întreb, a replicat Jack 
insistent și iritat. N-am mai văzut-o de mai mult 
de un an, pe tine, de vreo cinci. N-a venit nimeni 
să mă vadă în ultima vreme, tocmai de-asta 
întreb. Ce se-ntâmplă? 

— Nu se-ntâmplă nimic. Pe bune. Uite, ar trebui 
să plec... 

Dar Jack se apropiase deja de el și-l prinsese de 
mânecă. Danny a încercat să se elibereze, însă Jack 
l-a tras mai aproape, dominându-l. Încă de când 
erau mici, reușise întotdeauna să-l intimideze pe 
Danny și, în ciuda trupului musculos, lucrurile nu 
se schimbaseră în totalitate. 

— Nu pleci de-aici până nu-mi spui ce se- 
ntâmplă. 

Bărbatul mai tânăr încă se răsucea să scape. 

— Vorbesc serios, Danny, a șuierat Jack și l-a 
strâns mai tare. 

— Are cancer, bine? 

— Ce? 

— Cancer de plămâni; e bolnavă de ceva vreme. 

O clipă, Jack a rămas fără cuvinte. În unele zile 
o iubea pe maică-sa, în altele, o ura, dar vestea tot 
l-a lăsat fără suflare. 

— Cum se simte? Adică, o să fie bine? a întrebat 
el. 

Expresia sumbră a lui Danny i-a spus tot ce 
avea nevoie să știe. 

— Doamne, Dumnezeule, e în spital? 

— Nu, au lăsat-o acasă. Voiau s-o trimită la un 
azil, dar a refuzat. 

— Azil? Deci... 

Nu putea rosti cuvintele, aşa că a făcut-o 
Danny în locul lui. 

— E stadiul patru. Au zis că mai are câteva 
săptămâni, dar m-aș mira să reziste atâta. 


Danny părea distrus, ca și cum și-ar fi pierdut 
busola, echilibrul. Jack a simţit cum îl cuprinde 
tristețea. De ce trebuia să fie cancer? De ce trebuia 
să fie ea? 

— Uite ce-i, n-a vrut să afli, a continuat Danny 
blând. De fapt, nu vrea să știe nimeni. Dar cred că 
e dreptul tău. 

— Și ai grijă de ea singur? a întrebat Jack fără să-i 
vină să creadă. 

— Nu mai e nimeni prin preajmă, nu? Și a vrut 
în familie, știi... 

— Îmi pare foarte rău, Danny. 

Și vorbea serios. Îi părea rău pentru tot. 

— Nu-i nimic de făcut, amice. Viaţa e de căcat și 
după aia mori, nu? 

Vorbise cu o asemenea disperare, încât Jack a 
simțit încă un val de vinovăţie. 

— Oricum, mai bine mă duc. Ai grijă de tine, 
Jack. 

Danny s-a întors și a plecat calm, a ieșit de pe 
terasă, afară din viața lui Jack. Iar el l-a privit 
plecând, sufocat de emoție, cu lacrimi în ochi, 
simțindu-se mai deprimat ca oricând. Venise aici 
sperând să stea de vorbă, să glumească, să depene 
amintiri, să invoce vremurile bune de demult. 
Dar, privindu-l pe fratele lui cum se îndepărtează, 
a devenit brusc conștient de tot ce iubise și 
pierduse. 

Era dureros s-o audă pe femeia pe care o iubise 
cândva mustrându-l ca pe un copil neascultător. 

— Ce se petrece, Mike? Rachel a venit acasă într- 
un hal fără de hal aseară și de-atunci, nimic. 
Niciun telefon, niciun mesaj, niciun fel de scuze. 
Nu ştiu de ce crezi că e acceptabil să... 

Mike a apăsat pe butonul roșu, oprind 
înregistrarea din căsuţa vocală. Mesajul furios al 
lui Alison venise după câteva din partea lui Simon 
și nu mai suporta. Se simţea iritat, tratat incorect 
și de-a dreptul extenuat. Abia fusese în stare să 
țină ochii deschişi pe drum dinspre Colchester, 
deziluzia de după drama de-acasă de la Courtney 
lăsându-l fără energie, și și-a pus capul pe volan, 
rugându-se pentru uitare, pentru o clipă de liniște. 

A tresărit când a auzit o bătaie rapidă în geam. 
Șocat, speriat, s-a întors și l-a văzut pe Graham 
Ellis privindu-l prin geam, evident făcându-și griji 
pentru el. Și-a lipit un zâmbet pe față și a coborât 
din mașină. 

— Scuze, am uitat ceva, Graham? Trebuia să ne 
întâlnim azi? 

— Nu, nu, a răspuns vesel fostul inspector, 
ascunzându-și cât de bine putea neliniștea. Eram 
prin zonă și am zis să dau o fugă până la tine. 

— Foarte amabil din partea ta, a replicat Mike, 
știind foarte bine că Graham probabil că-l aștepta 
de-o oră în ușă. Hai înăuntru. 

A făcut ceai, surprins să constate că-i tremurau 
mâinile. Să fi fost frică, după ce scăpase ca prin 
urechile acului, sau efectele apropierii intime de 
Courtney Turner? Și-a adunat forțele și a pus cele 


două căni pe masă, concentrându-se să nu verse 
ceai fierbinte. Graham părea într-o dispoziție 
sobră și, după politețurile obișnuite, a trecut la 
subiect. 

— S-au mai întâmplat niște lucruri, Mike, și am 
vrut să afli de la mine mai degrabă decât de la știri 
sau de pe reţelele sociale. 

Mike a ridicat privirea. Cu toate că era obosit 
mort, era și intrigat. 

— Aseară, Andrew Baynes a fost ucis în 
apartamentul lui din Croydon. Stătea de câțiva 
ani acolo, sub un nume fals. 

— Andrew Baynes? Asta-i ăla care... 

— Ucigașul-canibal îi ziceau tabloidele. 

— Îmi aduc aminte. 

Și-a păstrat tonul neutru, dar simţea un tumult 
de emoții. 

— Se știe cine-a făcut-o? a întrebat el șovăitor. 

— Caitlin Rose, sora mai mică a victimei lui. E 
reținută acum, nu și-a ascuns implicarea. Se pare 
că l-a pândit trei săptămâni înainte să facă 
mișcarea. 

— Doamne, Dumnezeule... 

— Evident, e o tragedie îngrozitoare, a adăugat 
Graham, privindu-l fix. Dar asta, și alte 
evenimente recente, sugerează că cineva din 
guvern sau din Serviciul de Probaţiune, cineva cu 
acces la nivel înalt ia legătura cu familiile 
victimelor și le dezvăluie deliberat identitatea și 
adresa acestor infractori, cu singurul scop să le 
facă rău. 

Mike nu a spus nimic, uitându-se în ochii lui. 

— O să auzim multe pe tema asta în zilele 
următoare, a spus rapid fostul poliţist. E un 
dezastru nenorocit, un scandal național. Dar... 

A început să vorbească mai rar, pronunțând cu 
atenție fiecare cuvânt. 


— ...vreau să-l ignori cu totul, Mike. Vreau să nu- 
] bagi în seamă — nebunia presei, comentariile 
nesfârșite, opiniile ambelor tabere. O mulțime de 
oameni o să încerce să exploateze situația și nu 
vreau să fii prins și tu în povestea asta. Deci dacă 
te contactează vreun ziarist sau blogger, dacă te- 
ntreabă ce părere ai, îl trimiți la plimbare. Și dacă 
primești vreun mesaj care susține că oferă 
informaţii despre Courtney Turner sau Kaylee 
Jones, vreau să ștergi mesajul și să mă suni 
imediat. Poți să faci asta? 

Preţ de o clipă trecătoare, Mike a fost tentat să 
mărturisească totul. Dar cum putea recunoaște că 
s-a ascuns în baia lui Courtney Turner și că a 
ascultat-o în timp ce făcea sex? Era jalnic, era 
umilitor. Mai mult decât atât, nu era dispus să 
renunţe la informaţiile lui secrete. De data asta, 
probabil pentru prima dată din ziua aia 
îngrozitoare de-acum zece ani, era cu un pas 
înaintea poliției, a Serviciului de Probațiune, a 
presei. Avea informații din interior, pe care nu le 
mai avea nimeni. Și n-avea de gând să renunțe 
uşor. 

— Sigur că da, s-a trezit el spunând. Cum zici tu, 
Graham. 

Fostul polițist i-a aruncat o privire 
pătrunzătoare, dând din cap gânditor, după care i- 
a zis: 

— Crede-mă, e cel mai bine. 

Mike n-a mai reacționat, stând și pigulindu-și 
unghiile. 

— Oricum, te-am reținut destul, a adăugat fostul 
polițist. Ai vreun plan pentru diseară sau... 

Era evident că întreba mai mult cu speranță 
decât cu așteptări realiste, iar lui Mike i-a făcut 
mare plăcere să-l surprindă. 

— De fapt, o să ies în oraș diseară. 


— Bun așa, asta-i foarte bine, a răspuns Graham, 
prins pe picior greșit. 

— Da, e petrecerea de Crăciun a firmei. Nu 
voiam să merg, în general nu pot face față la așa 
ceva, dar anul ăsta o să mă duc. De ce să n-am 
parte de un pic de distracție de sărbători, nu? 

A tinut-o tot așa următoarele cinci minute, 
etalând bună dispoziţie și optimism forțat, după 
care și-a condus oaspetele nedorit la ușa din faţă. 
Trăgând cu ochiul printre draperii, l-a văzut cum 
ezită, uitându-se spre casă, ca și cum ar fi fost 
curios să știe ce-o să facă Mike mai departe, dar în 
cele din urmă a plecat. L-a privit dispărând, apoi a 
urcat grăbit scările spre refugiul dormitorului său. 
Petrecerea firmei urma să înceapă în scurt timp, 
dar în loc să se ducă spre șifonier, Mike s-a oprit în 
mijlocul camerei și și-a scos telefonul. A căutat 
printre mesaje și a găsit repede SMS-ul anonim. 


Courtney Turner trăiește acum sub numele 
Sharon Wall, pe Meadow Lane nr. 24, în 
Colchester CO1 1AP. 


O clipă de ezitare, o inspirație bruscă, apoi a 
apăsat pe „Şterge“. 


Capitolul 64 


Situaţia scăpa rapid de sub control, iar ancheta 
nu reușea să țină pasul cu evenimentele, însă 
Chandra știa că nu putea să arate nicio urmă de 
slăbiciune în fața echipei. Aveau nevoie de 
autoritatea ei acum, fie că le plăcea, fie că nu. Deci 
vocea ei era autoritară și clară când le-a descris 
ultimele evoluții șocante. 

— Emily Lawrence, nume real Janet Slater. 
Deconspirată printr-un mesaj pe 5 decembrie, 
surprinsă de fratele ei azi-dimineaţă. Acum e în 
siguranță, dar a scăpat la limită. Fratele ei mai 
mare, Robert Slater, a declarat în repetate rânduri 
oricărui reprezentant al presei care îl asculta că n- 
o să aibă liniște până când Janet nu avea să fie 
moartă. O să vedeți din documentele pe care le 
aveți la dosar că familia Slater provine dintr-o 
zonă rău-famată din Bridgend, o familie bine 
cunoscută poliției locale chiar și înainte de cele 
două incendii tragice, și că, în general, preferă să 
rezolve problemele personal, nu să se bazeze pe 
autorități. Toate astea însemnând că avem o a 
treia scurgere de informaţii, foarte periculoasă, 
foarte nocivă. 

A văzut cum o privesc chipuri îngrijorate. 
Echipa abia încerca să înțeleagă informaţia despre 
uciderea lui Andrew Baynes, dar acum avea de-a 
face cu o nouă pistă de investigaţie. 

— Informaţia i-a fost trimisă lui Robert Slater de 
pe același mobil Samsung Galaxy ca și înainte, dar 
a fost folosită o altă cartelă. Și atunci e evident că 
avem de-a face cu o amenințare fermă și 
organizată, cineva dornic să nu iasă în evidenţă. 


Mai mult, persoana sau persoanele responsabile 
pentru aceste scurgeri de informaţii sunt 
metodice, pedante și nemiloase, hotărâte să verse 
cât mai mult sânge, într-un mod care să atragă 
publicitate maximă. Expunerea lui Janet Slater 
este o nouă lovitură pentru Serviciul de 
Probațiune și sistemul penal, dar nouă ne oferă o 
nouă pistă de investigare, care ar putea aduce 
indicii esenţiale. Cum stăm cu echipa MAPPA din 
Reading? 

Detectivul-agent Reeves a răspuns repede, 
înțelegând urgenţa situaţiei. 

— Categoric nu. Nu văd pe nimeni din echipa de 
la Reading implicat. Niciunul dintre ei n-a 
participat la conferința de unde a fost transmisă 
informaţia despre Mark Willis, nici n-a fost în 
Oxford Circus când au fost transmise informațiile 
despre identitatea și domiciliul lui Andrew 
Baynes. În plus, m-am uitat pe dosarele lor de HR 
și niciunul dintre ei n-are niciun raport de 
insubordonare, n-au depus niciun fel de 
plângeri — par să fie funcționari publici dedicați. 
Evident, o să sap în continuare, dar, sincer, șefa, 
nu-i nimic care să declanșeze vreun semnal de 
alarmă. 

— Ocupă-te în continuare. Dar echipa de la 
Londra care-l supraveghea pe Andrew Baynes? 

— Aș vrea să-l verific mai bine pe Isaac Green, a 
intervenit agenta Drummond. F] era la conferința 
despre care a vorbit adineauri detectivul-agent 
Reeves și sigur era la Londra când a primit Caitlin 
Rose datele despre Baynes. Habar n-am ce-a făcut 
în ziua aceea, dar aș vrea să verific. 

— De ce el în mod special? a întrebat Chandra. 
Mai sunt și alţii în echipa MAPPA a lui Baynes. 

— Păi, în parte pentru că e singurul consilier de 
probaţiune din echipă, un veteran în serviciu, cu 


acces total la sediul central și cu o grămadă de 
contacte acolo, dar e vorba mai mult de istoricul 
și atitudinea lui. 

— Spune, l-a îndemnat Chandra intrigată. 

— Ar trebui să te uiţi și tu, dar din dosarul lui mi 
se pare că e în război cu Serviciul de Probațiune. 
Multe plângeri, acuzaţii de rasism, o senzație clară 
că i se pare că e ţinut în loc de culoarea pielii, că 
alții sunt promovați mai repede și mai mult. 
Câteva probleme și cu salariul și pensia, dar piesa 
de rezistență e o rană veche — înjunghiat în 
misiune —, pentru care n-a considerat niciodată 
că a primit compensaţii corespunzătoare. 

— Am observat că șchioapătă când l-am văzut. 
Care-i povestea? 

— Unul dintre cei aflați sub supravegherea lui i-a 
înfipt un cuțit în abdomen, a răspuns Cooke 
repede, provocând reacția detectivului-sergent 
Buckland. Un fost spărgător și dealer, care era sub 
influența drogurilor la momentul respectiv. l-a 
secționat un nerv în picior, iar Green nu și-a mai 
recăpătat mobilitatea completă. A primit o 
compensație modestă, dar a solicitat constant 
revizuirea deciziei și mai mulți bani. 

— Crezi că are resentimente, că e epuizat? Poate 
chiar ostil în mod activ față de Serviciu? 

— Posibil, a răspuns tânărul agent. Încă vine la 
birou, respectă programul, dar te întrebi dacă 
pune suflet, mai ales că face obiectul unei anchete 
disciplinare. Acum câteva luni a avut un scandal 
cu șeful lui direct și situația a scăpat complet de 
sub control... 

Chandra a încuviințat, gândindu-se la ce 
auzea. Simţise și ea că era ceva în neregulă la 
Green când vorbise cu el mai devreme. 

— Bravo, hai să-l audiem din nou. O să vorbesc 
eu cu el. Între timp, ia legătura cu HR-ul de la 


Serviciul de Probaţiune și află toate detaliile 
despre războiul lor cu el. Și anunţă echipa de la 
Digital că avem nevoie de detalierea minut cu 
minut a deplasărilor și comunicațiilor lui pentru 
zilele de 7 noiembrie, 28 noiembrie și 5 
decembrie. 

— Dar o să avem acces? a întrerupt-o detectivul- 
sergent Buckland, dornic să iasă în evidență. Da, 
Green știa despre identitatea și domiciliul lui 
Baynes, dar ar fi știut detaliile astea și despre Mark 
Willis? Și Janet Slater? Din câte îmi dau seama, n- 
are absolut nicio legătură cu echipele MAPPA de la 
Bolton sau Reading, deci cum ar fi putut să obțină 
informaţiile? 

— Asta trebuie să aflăm, a răspuns Chandra calm. 
Domiciliul și identitatea infractorilor cărora li s-a 
oferit anonimat pe viață sunt securizate în 
sistemul Delius al Serviciului de Probaţiune, în 
fișiere cu acces limitat. Lista persoanelor care le 
pot accesa este incredibil de scurtă: Jeremy Firth, 
directorul Serviciului; adjunctul lui, Chris Parkes; 
ministrul Justiţiei și adjunctul lui, Guy Chambers; 
și un mic grup de funcționari civili de rang înalt... 

— Exact, a întrerupt-o din nou Buckland. Isaac 
Green nu e la nivelul ăsta. E un pălmaș, nimic mai 
mult. 

— Un pălmaș cu experiență de zeci de ani în 
calitate de consilier de probaţiune. Probabil că are 
legături cu oameni care lucrează acum la Bolton 
sau Reading; poate cultivă activ legăturile astea, 
împărtășind o firimitură de bârfă ici, o vorbă 
indiscretă colo. 

— Sau poate că are pe cineva la sediul central al 
Serviciului de Probaţiune, care poate să acceseze 
fișierele? a sugerat agenta Drummond. Știu că ar 
trebui să poţi să depistezi cine a accesat fișierele, 


dar trebuie să existe și modalități să ocolești 
procedura dacă ai o minte tehnică, nu? 

— Cu siguranță e posibil și ar trebui să verificăm. 
Dar aș vrea să vă concentrați în principal pe 
legăturile lui Green cu alți consilieri care se ocupă 
de infractorii cu reputație. Aș vrea imediat dosare 
pentru fiecare consilier de probaţiune care se 
ocupă de cazurile astea sensibile. 

— Baftă! a replicat Buckland. Serviciul e zgârcit 
ca naiba când vine vorba de genul ăsta de 
informație. 

— Păi, o să fim convingători, a ripostat Chandra 
cu duritate. În definitiv, este o anchetă de crimă. 

l-a susținut privirea lui Buckland, suficient cât 
să-l domine, iar ofițerul inferior a coborât capul și 
ea s-a întors din nou către restul echipei. 

— Cât așteptăm, vreau să luăm la puricat 
momentul și locul de unde s-a produs scurgerea 
de informații. Știm că toate cele trei mesaje au fost 
trimise de pe același telefon, deși cu cartele 
diferite. Deci cred că putem presupune că făptașul 
e o persoană care a descoperit identitățile și 
adresele lui Willis, Baynes și Lawrence, apoi a 
transmis informaţia, de două ori în timp ce era la 
Londra și o dată în timp ce era în Reading. 

— Asta-i partea pe care n-o înţeleg, a intervenit 
Buckland. Să zicem că individul stă în Londra, așa 
cum Sugerează primele două scurgeri de 
informaţii. De ce să se ducă până în Reading doar 
ca să trimită mesajul? 

— Probabil ca să facă poza asta, a răspuns 
Chandra repede, bătând cu degetul pe 
instantaneul cu Emily Lawrence în față la Tesco 
Metro. Probabil că a vrut să confirme că Emily 
Lawrence este într-adevăr Janet Slater sau poate că 
voia poza ca asigurare, în caz că reușea să scape de 
fratele ei. Publicând-o online, făptașul nostru se 


putea asigura că Emily Lawrence n-are unde să 
fugă. 

— Deci considerăm că fotografia a fost făcută în 
ziua în care a fost dezvăluită informaţia despre 
Emily Lawrence? a întrebat agentul Reeves. 

— Asta trebuie să aflăm, a răspuns Chandra. Poţi 
să-ți dai seama că poza e recentă după posterele de 
Crăciun din vitrina de la Tesco, deci e posibil să fi 
fost făcută pe 5, dar trebuie să ne asigurăm. Hai să 
punem poza peste tot, în ziare, în reţelele sociale, 
să vedem dacă reușim să aflăm data și ora exacte 
când a fost făcută. 

— Nu-i destul de periculos? a întrebat agenta 
Drummond. Așa, n-o să știe toată lumea cum 
arată Emily Lawrence? 

— O să-i mascăm fața, să nu poată fi 
recunoscută. Important e să arătăm publicului 
imaginea, să vedem dacă se recunoaște cineva 
acolo. În poză e o doamnă în vârstă, mai e și o 
mămică tânără — poate că ne pot ajuta să stabilim 
exact când a fost făcută. Între timp, importante 
pentru noi acum sunt cronologia și localizarea 
scurgerilor de informaţii. Ne trebuie toate detaliile 
despre mișcările oamenilor. Ale lui Isaac Green, 
sigur, dar și ale tuturor celorlalți de pe listă. Dacă 
putem face legătura între oricare dintre ei și 
centrul Excel pe 7 noiembrie, Oxford Circus pe 28 
și Reading pe 5 decembrie, atunci cred că ne-am 
găsit omul. La treabă! 

Stimulați, membrii echipei s-au împrăștiat, 
grăbindu-se spre birouri. Chandra i-a privit 
plecând, însă buna dispoziţie i s-a risipit când i-a 
căzut privirea pe lista din fața ei. Readusese 
ancheta pe calea cea bună, dar sarcina care o 
aștepta era descurajantă. Sperase că teoriile ei 
legate de breșele de securitate ar putea fi corecte, și 
totuși cea mai evidentă explicație era că o 


persoană cu acces la nivel înalt transmitea 
deliberat informaţii strict secrete, trădându-și 
vocaţia de a asigura aplicarea justiției naturale. 
Oricât de contraintuitiv părea, toți erau suspecți și 
toți trebuiau verificați. 

In timp ce se uita pe lista cu funcţionari 
publici de rang înalt, directori, miniștri și 
adjuncţii lor, Chandra a simţit cum moralul i se 
prăbușește, iar stresul crește, pentru că lista scurtă 
cu nume era o adevărată cutie a Pandorei a unei 
potenţiale sinucideri profesionale pentru un umil 
detectiv-inspector. Isaac Green era suspect 
principal, dar trebuiau audiate toate aceste 
personaje importante. Nu era o misiune care s-o 
încânte; știa că își punea capul pe butuc, dar n- 
avea cum să amâne. Dacă tot trebuia s-o facă, mai 
bine o făcea repede și cu o notă personală, așa că 
avea să stabilească singură întâlnirile. Oftând, s-a 
întors și s-a îndreptat rapid spre birou, apoi a 
închis hotărât ușa în urma ei. 


Capitolul 65 


Retras în baie, Sam a închis ochii, sperând că 
acest coșmar urma să se încheie, că o să se 
trezească în patul lui de-acasă, că toată oroarea și 
durerea o să piară dintr-odată. Și totuși știa, în 
adâncul sufletului, că era real, că se întâmpla cu 
adevărat și de-asta se ascundea în baia unui hotel 
de la Heathrow. 

Ultimele două ore fuseseră îngrozitoare. Ura să- 
și vadă mama așa — chinuită, împovărată de 
vinovăţie, suferind fizic când își spunea povestea 
sumbră. Dar ura și ce-i spusese — secvența 
cumplită de respingere, furie și violență care-i 
mutilase copilăria și costase viața a doi copii 
nevinovaţi. Mai rău de-atât, dacă era posibil așa 
ceva, era faptul că tot ce crezuse el că știe era o 
minciună. Mulţi ani, crescuse repetând ficţiunea pe 
care i-o prezentase maică-sa, despre cum muriseră 
părinţii ei într-un accident de mașină când era ea 
mică, despre cum era sigură la părinți și tânjise să 
aibă fraţi. Erau minciuni, toate erau minciuni. 

A simțit cum i se agită stomacul și s-a lăsat în 
genunchi, vomitând violent în vasul de toaletă. A 
fost rapid și dureros, trei icnete puternice, apoi 
gata. Imediat, a auzit o bătaie blândă în ușă, dar 
n-a luat-o în seamă. Nu voia să stea de vorbă cu 
ea, nu voia încă să-i vadă fața. Avea nevoie să fie 
singur. 

S-a sprijinit de cadă și a încercat să se adune. 
Ce dracu’ trebuia să facă? Cum naiba ar fi trebuit 
să se descurce cu așa ceva? S-o înfrunte pe maică- 
sa, s-o  sfâșie pentru cruzimea, violenta, 
duplicitatea ei? Sau ar trebui să-i fie milă de o 


femeie care era atât de evident distrusă de 
mărturisirile de azi? S-o părăsească și să fugă? Sau 
să încerce s-o sprijine, amintindu-și anii de 
dragoste și devotament cu care-l copleșise? Simțea 
că-i explodează capul și era foarte tentat să-l sune 
pe Gavin, să se descarce puțin și să ceară 
mângâiere, dar asta nu l-ar pune și pe el în pericol? 

Ideea era înfiorătoare și devastatoare. Gândul 
că existau oameni care erau hotărâți să-i facă rău 
maică-sii, poate și lui, era năucitor. Ideea că furia 
lor era atât de mare, chiar și după atâţia ani, încât 
voiau să verse sânge depășea orice imaginație. 
Cine erau oamenii ăștia? Și cât de mare era 
amenințarea pe care o reprezentau? Sam se trezi 
scoțându-și telefonul din buzunar. O ezitare de o 
clipă, apoi a căutat pe Google „Janet Slater“. Nu 
era pregătit, nu era sigur că poate face față, dar 
trebuia să știe cu ce au de-a face. 

Primul lucru care a apărut a fost o poză a lui 
Janet la nouă ani. Parcă l-a lovit trenul; era 
imagina unei fetițe cu dinţii ieșiți în față, într-o 
uniformă șleampătă de școală. Nu mai văzuse 
niciodată poza asta, de fapt nicio poză din 
copilărie a maică-sii; în mod normal, i-ar fi crescut 
inima. Dar aici era prezentată drept chipul unei 
criminale, o dublă ucigașă care zâmbea cu 
șiretenie spre cameră. N-avea nicio logică, nu 
putea fi adevărat, dar tonele de text din jurul 
imaginii precizau clar ce era, ca și fotografiile 
caselor arse, înmormântarea copiilor și schițele 
din sala de judecată ale micuţei Janet aflate în 
boxa acuzaților. Mai văzuse așa ceva în 
documentare — dar acum era vorba despre mama 
lui. 

Trecea în viteză peste texte, reținând amănunte 
ale crimelor, ale căror detalii șocante erau 
povestite de pompierii dezgustaţi care fuseseră la 


locul faptei, împărtășind imagini care aveau să-i 
bântuie restul vieții. Acum citea despre anchetă și 
proces, relatări despre Janet care chicotea la 
tribunal, mărturia ei că „îi plăcea să facă rău 
chestiilor care nu puteau riposta“. 

Sam a scăpat telefonul, care s-a lovit de gresie 
cu un pocnet strident. Nu mai putea citi, nu mai 
putea înțelege nimic și și-a prins fața în mâini. 
Credea că o cunoaște pe maică-sa, credea că o 
iubește, că o înţelege. Dar cine dracu' era femeia 
asta? 


Capitolul 66 


Era ca un magnet care-l atrăgea spre casă. Jack 
n-avea multe amintiri cu maică-sa — îl neglijase și 
închisese ochii la suferința lui —, dar existau 
momente trecătoare de dragoste pe care și le putea 
aduce aminte. Trotineta pe care i-o dăduse când 
împlinise cinci ani, zâmbetele pe care i le arunca 
atunci când se ducea pentru ea până la magazinul 
din colț, atenția pe care i-o acordase din belșug 
când se tăiase la genunchi în niște cioburi în parc. 
Aceste acte simple de bunătate, aceste scurte 
izbucniri de dragoste maternă exercitau o atracție 
puternică, de unde și pelerinajul lui de-acum în 
Southend. Până la urmă, era mama lui, trebuia s-o 
vadă. 

Fusese plin de îndoieli pe drumul cu trenul, tot 
mai agitat pe măsură ce se apropia de orașul natal. 
Venise singur, Danny habar n-avea de această 
excursie pripită, ceea ce lui Jack îi convenea de 
minune. Putea să evite să atragă atenția dacă 
mergea singur și, în plus, nu voia ca fratele lui mai 
mic să anunțe familia că vine, nu voia să fie 
avertizați sau înarmați. Așa avea controlul asupra 
situației, dar tot se simțea încordat și neliniștit, ca 
și cum pericolul pândea la fiecare colț. 

Când a trecut printre turnicheți, și-a ținut 
capul în jos, cu șapca trasă pe față. Dar nu era 
nimeni interesat de el, era doar un alt corp care 
trecea pe-acolo. Când a ieșit în stradă, a simțit un 
fior puternic de emoție. Doar mirosul și țipătul 
pescărușilor l-au aruncat înapoi în copilărie, o 
perioadă de agitație, violență și, când și când, 
bucurie. Fațadele magazinelor se schimbaseră, dar 


străzile rămăseseră aceleași și a trecut grăbit pe 
lângă ele cu ceva apropiat de plăcere. Știa locul 
ăsta; îl știa ca pe propriile buzunare. Știa toate 
străduțele dosnice, toate scurtăturile, unde să 
meargă, ce locuri să evite. Se simțea puternic, 
simţea că deține controlul, avea senzațiile ascuţite 
de secretul și ilegalitatea vizitei. Se simţea din nou 
viu, nu mai era în dezavantaj, își controla din nou 
destinul. 

Înainta grăbit, evitând faleza, ocolind 
aglomerația, rămânând pe străzile pustii aflate 
departe de centrul turistic. Ăsta era Southendul 
lui, străzile nevăzute și aleile dosnice despre care 
vizitatorii nici nu știau că există. Îi plăceau străzile 
astea, erau reale, oneste într-un fel, dar pe măsură 
ce se îndrepta spre Marlborough Road, simțea 
cum începe să i se strângă stomacul. Hotărârea să 
vină fusese atât de instinctivă, atât de impulsivă, 
că nu se gândise la ce-ar putea să spună sau cum 
avea să fie primit. Sigur că nu era prea târziu să 
dea înapoi, putea să se ducă înapoi la Londra, plin 
de minciuni și scuze, dar picioarele i se mișcau în 
continuare, aproape în ciuda lui, propulsându-l 
spre casă. 

După zece minute, ajunsese. Stătea în fața 
imobilului la numărul 43 de pe Marlborough 
Road, o casă victoriană neglijată, care văzuse și 
vremuri mai bune. O clipă, era din nou un copil 
care intra pe ușa jupuită, strigând și certându-se, 
râzând și bătându-se. Nu fusese totul rău, nu? 
Furios, a alungat gândul. Fusese întotdeauna o 
mizerie. Dar tot era dreptul lui din naștere, era 
cine era el, așa că a urcat treptele și a bătut la ușă. 

Tăcere. Apoi o tuse dinăuntru, dar nicio 
mișcare. A bătut din nou. Altă tuse, dar, din nou, 
totul era nemișcat. 


S-a aplecat și a ridicat preșul. Ca întotdeauna, 
acolo se afla o cheie ruginită de la ușa din față. 
Zâmbind, Jack a deschis ușa și s-a strecurat 
înăuntru. 

Camera din față era întunecoasă și mohorâtă, 
încărcată de miros de țigară. Era mirosul pe care-l 
asocia întotdeauna cu maică-sa și a simțit cum îl 
cuprinde emoția. lat-o, în carne și oase! La 
început, venise în vizită la el la centrul pentru 
infractori minori, apărând de câte ori avea timp și 
bani, și părea să-i facă oarecare plăcere întâlnirile. 
Mai târziu, vizitele se răriseră, rezultatul fiind că 
n-o mai văzuse de mai bine de un an. Și acum 
înțelegea de ce. Cândva solidă și puternică, acum 
era o umbră cocoșată, zbârcită, scobită de o boală 
letală agresivă. 

— Cine e? a întrebat răgușit și prudent Pam 
Peters. 

Jack a ezitat. Cum să răspunzi la întrebarea 
asta? 

— Eu sunt, mamă, a răspuns el ieșind la lumină. 

A văzut-o tresărind, şocată de apariția lui 
neașteptată în casa părintească. S-a holbat în gol 
spre el, ca și cum nu și-ar fi crezut ochilor. 

— Scuze că am apărut din senin, trebuia să te 
văd. Mi-a spus Danny despre boală și... 
— Chiar tu ești? 

A vorbit gâfâind, lipsa de oxigen și emoția 
lăsând-o fără suflare. Jack s-a apropiat și a 
îngenuncheat în faţa ei. 

— Da, eu sunt, a răspuns, zâmbind printre 
lacrimi. 

— Kyle al meu, a șoptit ea și l-a mângâiat pe 
obraz cu mâna osoasă. 

lar acum, el a cedat, începând să plângă în 
hohote, cu capul pe genunchiul ei. 


Nimeni nu-i mai spusese așa de mulţi ani și 
părea atât de plăcut, atât de corect, că și-a pierdut 
cu totul controlul și a început să plângă fără nicio 
jenă. Era cu mama lui. Era acasă. 

Nu putea spune cât a rămas așa, dar până la 
urmă ea i-a ridicat capul și i-a șters lacrimile. 

— Ridică-te, fiule, l-a îndemnat răgușită. Ca să 
pot să te văd mai bine. 

A făcut cum i-a cerut, ștergându-și lacrimile de 
pe obraji și zâmbind stingherit cât ea îl inspecta. 

— Un băiat frumos acum. Un băiat frumos, solid. 

Jack a dat din cap, dar n-a spus nimic, prea 
emoționat să vorbească. 

— Și cum îți mai merge? Am auzit că ți-au dat 
drumul. 

În timp ce vorbea, a scotocit prin capot și a 
găsit un pachet de Lambert and Butler. 

— Bine, cred. Stau în... 

S-a oprit la timp. 

— Am o casă, un serviciu. Lucrurile stau bine, să 
știi. 

— Bine, bine, a răspuns maică-sa și și-a aprins 
ţigara lungă, trăgând adânc din ea. 

— Și tu? Alea nu par să-ți fi făcut chiar bine... a 
glumit Jack, alegându-se cu un zâmbet sarcastic. 

— Păi, trebuie să-ţi găsești plăcerea pe unde poți. 
Jack încă zâmbea, dar a simţit o împunsătură de 
furie. Maică-sa nu căutase decât plăcere — băutură, 
bărbaţi, droguri —, orice o putea îndepărta de 
responsabilități, de copii, de viaţa ei. Ştia ce se 
petrecea în casă, abuzurile cumplite care aveau loc 
sub acoperișul ei, dar nu făcuse nimic, preferând 
uitarea. Înghițindu-și fierea care urca în gât, Jack a 
continuat: 

— Ce zic doctorii? Faci tratament sau cum? 

— Am renunțat la toate alea, a răspuns ea 
nepăsător. Prea puţin, prea târziu și oricum, nu 


mă făcea decât să mă simt ca naiba. Aș zice că ai 
venit la tanc. 

A râs amar, după care a fost cuprinsă de un 
acces de tuse. O tuse seacă, urâtă, care l-a sfâșiat 
pe Jack. 

— Nu spune așa, mamă! Poţi să te lupți cu 
chestia asta. 

— Glumești? De mulți ani mi-a pierit orice chef 
de luptă. 

L-a fixat cu privirea în timp ce vorbea cu un 
ton categoric și tăios. 

— Nu fi proastă, ai putere cât un taur. 

— Poate cândva, nu acum. Acum n-am decât 
țigări și whisky. Dar e în regulă, o să mă ducă 
acasă. 

— Nu poţi gândi așa! Încă îl ai pe Danny. Încă 
mă ai pe mine. Și pe ceilalți. Ai multe pentru care 
să trăiești. 

— Poate, poate... 

— Vorbesc serios, a adăugat Jack și a 
îngenuncheat din nou lângă ea. Nu-i nevoie să 
renunți, cel puțin nu încă. Poţi să te bucuri de 
timpul pe care îl mai ai. Trebuie să încerci și să 
ieși. Poate să te ajute Danny. Şi... 

A ezitat o clipă, brusc agitat, apoi a adăugat: 

— ...și dacă vrei, pot să mai trec și eu, să te scot 
la aer. Știu că încalc regulile, dar dacă avem grijă... 

— Nu. 

Cuvântul era șocant, final. 

— Nu zic să vin regulat sau ceva, a dat el înapoi. 
Dar aș vrea să te ajut. 

— Nu, Kyle. Asta-i ultima ta vizită. 

S-a holbat la ea, fără cuvinte, șocat. 

— Nu te uita așa la mine, l-a mustrat ea, dintr- 
odată supărată. Nici n-ar trebui să fii aici. 

— Dar am vrut să te văd. 

— Păi, m-ai văzut. Așa că acum poţi să pleci. 


Jack a început să se bâlbâie, surprins de răceala 
ei neașteptată. 

— De ce ești așa? a protestat el. Am venit fiindcă 
eram îngrijorat de... 

— De ce sunt așa? Pe bune, mă întrebi așa ceva? 

Cuvintele țâșniseră limpezi și elocvente, furia 
ascuțindu-i limba. 

— Ai vreo idee ce-ai făcut familiei ăsteia? 

— Sigur că da. Știu că am dat-o-n bară... 

— Nu, habar n-ai. Absolut deloc. Pentru că nu te- 
a interesat nimic în afară de tine, ai fost 
întotdeauna... 

Rămas fără cuvinte în fața  nedreptăţii 
acuzației, Jack a avut nevoie de o clipă ca să-și 
regăsească graiul. 

— Cum poți să-mi spui așa ceva? Tocmai tu? 

— Ah, scutește-mă! Ești un nemernic egoist și știi 
foarte bine. 

— Du-te naibii! s-a răstit Jack răgușit, furios și 
supărat. 

— Nu, tu să te duci naibii, Kyle! Pentru că ai 
venit aici, pentru că ai distrus familia asta, pentru 
că te-ai născut. 

Jack a privit-o îngrozit și copleșit. 

— Știu că-ți imaginezi că tu ai suferit, dar stai să- 
ți spun, de fapt tu ai fost ăla norocos. Tu ai plecat. 
Noi, ceilalți, a trebuit să rămânem aici. A trebuit 
să suportăm insulte în stradă, cărămizi aruncate 
pe geam, rahat de câine întins pe ușa de la intrare. 
Pe vremuri, eram cunoscuţi pe-aici, chiar plăcuți. 
Acum lumea nici nu vrea să mă vadă în ochi. 
Cândva, aveam prieteni, Kyle, familie, o viață. 
Acum sunt curva, târfa proastă, monstrul 
nenorocit din capul străzii. Oamenii mă scuipă, 
traversează strada ca să mă evite, mă fac în toate 
felurile. Danny a fost atacat de trei ori, sora ta, de 
două ori... așa că să nu îndrăznești să spui că eu 


sunt egoistă. Tu ești, Kyle. Tu și violența ta, și 
boala ta, și dorințele tale perverse. Fiul meu, 
manipulatorul de copilași. Păi, sper că ţi-a plăcut, 
băiete, pentru că ne-a costat, ne-a costat mult. 

Jack s-a împleticit în spate, șocat, îngreţoșat. Se 
simţea amețit și fără suflare, dând înapoi în fața 
acestui atac verbal susținut. 

— Te rog, oprește-te, mamă! Oprește-te, a icnit el. 

— Un adevăr greu de auzit, nu? l-a îmboldit ea. 
Păi, era momentul să-l auzi. Momentul să înţelegi 
ce ne-ai făcut nouă. Din cauza ta, nu mai putem 
scoate nasul din casă, nu putem merge să bem 
ceva, să dansăm, nimic. Suntem paria în 
nenorocitul ăsta de oraș, totul din cauza ta. 

Jack s-a ridicat greoi; voia să ignore răutatea ei, 
să plece. Dar ea nu terminase încă. 

— Presupun că încă te iubesc, ăsta-i blestemul 
unei mame. Dar mi-ai distrus viața, fiule. Ne-ai 
distrus viețile tuturor. Așa că acum du-te și să nu 
ne mai calci vreodată pragul. 

L-a privit cu răutate și a încheiat: 

— N-ar fi trebuit să vii niciodată. 

A privit-o încruntat cât s-a târât prin cameră, 
prăbușindu-se în scaunul de plastic cu un oftat 
exasperat și trântind zgomotos bastonul pe masă. 

— Mă bucur să te văd din nou, domnule Green, 
l-a salutat Chandra Dabral cu ton egal. 

— Aș vrea să zic și eu la fel, a răspuns enervat 
consilierul de probaţiune. Ar trebui să fiu la sediu, 
să încerc să rezolv nebunia asta, nu să reiau a treia 
oară declaraţia. 

— Atunci o să te bucuri să afli că de fapt am 
întrebări noi pentru tine. N-aș vrea să mergem pe 
căi deja bătute. 

— Cum adică „întrebări noi“? a întrebat Green 
tulburat. 

— Încerc să obțin o imagine a deplasărilor tale 
din ultimele șase săptămâni. 

— De ce? 

— În mod special, vreau să stabilesc unde erai pe 
7 noiembrie, a continuat Chandra, fără să ia în 
seamă întrebarea. Am dreptate să cred că erai la o 
conferință la Excel Centre din Shepherds, Bush? 

A urmat o pauză scurtă, apoi Green a 
încuviințat, de-acum în gardă. 

— Bun. Dar pe 28 noiembrie? Erai în Londra în 
ziua aia? 

— Dacă era în cursul săptămânii, da. Probabil că 
făceam vizite la domiciliu. 

— Cineva în zona Oxford Circus? 

— Nu, din câte știu. 

— Ai lucrat toată ziua? 

— Plin de entuziasm. 


— Numai că telefonul tău pare să fi fost închis în 
dimineața aia, fără semnal între ora 8 și ora 10. 
Din câte înțeleg, consilierii de probaţiune cu 
statutul și experiența ta trebuie să poată fi 
contactaţi în orice moment, ținând cont de 
responsabilitățile lor speciale. 

— Ce pot să fac dacă telefonul meu mai pierde 
câteodată semnalul? Probabil că eram la metrou... 

— Două ore? 

— Sau într-o zonă fără semnal. Știi cum e în 
Londra. 

Vorbise cu ton egal, dar ostilitatea lui era 
evidentă. 

— Şi pe 5 decembrie? Erai la Londra? 

— Presupun că da. 

— N-ai niciodată motive să mergi în alte orașe? 
În particular, există vreo șansă să fi fost în Reading 
în ziua aceea, pentru îndeplinirea sarcinilor? 

— Nu. Toţi cei pe care-i supraveghez stau la 
Londra. Janet Slater e responsabilitatea altcuiva. 

În privirea lui era o sclipire, ca și cum i-ar fi 
luat-o înainte Chandrei, ghicind motivul din 
spatele întrebării. 

— Și atunci, cine o supraveghează pe ea? 

— Habar n-am. Echipa MAPPA din Reading, 
bănuiesc. Nu-i treaba mea. 

— Decât dacă vrei tu... 

— Uite ce-i, ţi-am zis deja că eram la Londra în 
ziua aia. 

— Toată ziua? 

— Da. 

— Numai că se pare că ai dat și atunci peste o 
„zonă fără semnal“. Niciun mesaj, niciun apel, de 
fapt nici semnal, între orele 11 și 14. Timp din 
belșug să te duci la Reading și să te întorci dacă 
aveai nevoie... 


— Ce se petrece, inspectore? a șuierat Green, 
aplecându-se agresiv. N-am greșit cu nimic, și 
totuși mă hărțuiești în continuare. Ei bine, ai 
mare grijă, pentru că am o experiență bogată cu 
chestii de genul ăsta și nu înghit niciodată ușor 
așa ceva... 

— Da, urma să ajung și aici, a replicat Chandra 
sec. Războiul tău de unul singur împotriva 
Serviciului de Probaţiune... 

În timp ce vorbea, a deschis dosarul, dând la 
iveală o mulțime de foi. 

— Am aruncat o privire în dosarul tău de HR. 
Văd că în prezent faci obiectul unor proceduri 
disciplinare grave, în urma unei altercaţii cu șeful 
direct și, în plus, am numărat până acum șapte 
plângeri diferite la adresa angajatorului tău, însă 
cea mai importantă dintre ele se referă la rana ta 
veche. Nu vrei să-mi povestești? 

Green a ezitat, părând pentru prima dată 
nesigur. 

— Ce-i de spus? a zis el în cele din urmă, supărat 
și plin de ranchiună. E totul în dosar. Individul 
nici măcar nu era sub supravegherea mea, îi 
tineam locul unui coleg. Era drogat ca dracu”, 
paranoic, a zis că auzea voci care-i spuneau să mă 
atace. Ambulanţa a avut nevoie de aproape o oră 
ca să ajungă și până atunci piciorul meu se dusese 
naibii. Am stat câteva săptămâni în spital, timp în 
care am primit un singur telefon de la HR. Un 
telefon. N-a venit nimeni să mă vadă, n-a vorbit 
nimeni cu mine, a trebuit să-mi plătesc singur 
taxiul ca să ajung acasă. 

— Și ai fost evident foarte supărat din cauza 
asta... 

— Eram al naibii de furios. Dar nu asta-i partea 
cea mai rea. Aia a venit mai târziu, o scrisoare 


scurtă de scuze și 20 000 de lire. Atât! Nu acoperă 
nici pe departe cât m-a costat nemernicul ăla... 

— Ce te-a costat? 

— Totul. Luni în șir nu m-am putut mișca bine, 
n-am putut dormi din cauza durerii. Încrederea 
mea de sine era praf, eram ranchiunos, distras. 
Soția mea a suportat un an, după care m-a părăsit 
și știi ce? Chiar dacă am făcut-o în toate felurile la 
vremea aia, n-o acuz, din cauza a ceea ce am 
devenit, din cauza a ceea ce mi-au făcut. 

— Îmi pare rău, Isaac, n-am știut. 

— Păi, asta e. Se pare că nu știi totul. 

S-a rezemat din nou de spătar, agitat, dar 
triumfător. 

— Se poate spune că ai o animozitate față de 
Serviciul de Probaţiune? 

— N-ai vrea să vorbești pe înțelesul omului? 

— Se poate spune că detești în mod activ 
Serviciul de Probațiune? Că ai pornit o vendetă 
împotriva lui? 

— Categoric nu. Vreau dreptate. Vreau ce mi se 
cuvine. 

— Și dacă ai avut senzaţia că nu se întâmplă așa? 
Că o să fii păgubit de dreptul tău? 

O clipă, Green a părut că vrea să riposteze, dar 
apoi s-a repliat. 

— Am toată încrederea că o să primesc ce mi se 
cuvine. Dreptatea învinge întotdeauna până la 
urmă, a spus consilierul de probaţiune, 
rezemându-se de spătarul scaunului și 
încrucișându-și bratele la piept. 

Chandra i-a aruncat o privire pătrunzătoare, 
simțindu-l cum începe să se închidă. 

— Încă ceva, atunci. Ai accesat vreodată sisteme 
sau fișiere interne ale Serviciului de Probaţiune pe 
care nu erai autorizat să le vezi? 


Green a clipit, surprins de schimbarea bruscă 
de direcție. 

— Poftim? 

— E o întrebare simplă. Ai încălcat vreodată 
protocoalele interne ca să accesezi informaţii 
confidenţiale cu care n-ar fi trebuit să fii la curent? 

— Categoric nu. E un delict pentru care poți fi 
dat afară. 

Răspunsese repede și convingător, dar ochii lui 
spuneau cu totul altceva. 

— Pot să plec acum, te rog? Am o grămadă de 
treabă. 

Unde naiba era? 

Olivia cerceta străzile, sperând disperată să 
zărească silueta cocoșată a lui Jack îndreptându-se 
către casă. Dăduse deja două ture pe străzile din 
jurul șantierului, oprindu-se de mai multe ori la a 
doua tură, ca să verifice cârciumile și magazinele 
de băuturi. Dar nu se alesese cu nimic, așa că se 
dusese în viteză în Tottenham Hale. Scotocise casa 
de sus până jos, după care ieșise din nou, trecând 
de mai multe ori cu mașina prin dreptul casei în 
timp ce făcea ocoluri inutile pe străzile din jur. 
Însă casa rămânea întunecată și pustie, iar locul 
unde se afla singurul ei locatar rămânea un mister. 

I-a format din nou numărul, însă rezultatul era 
previzibil. 

— Bună, sunt Jack. Lasă un... 

A încheiat convorbirea, refuzând să lase un 
mesaj. Căsuţa lui vocală era deja plină de tiradele 
ei furioase — la ce bun încă una? Dacă și-ar fi 
deschis telefonul, dacă ar fi răspuns la apel, atunci 
puteau rezolva. Însă avea sentimentul că avusese 
un motiv să-și închidă telefonul, ceea ce o 
neliniștea. Probabil că s-a întâlnit cu fratele lui, 
așa cum era planul, undeva în Londra, dar 
întâlnirea ar fi trebuit să aibă loc cu câteva ore în 
urmă. Se făcea noapte, era deja întuneric, deci 
unde se dusese după aia? Și cu cine? Mai era cu 
Danny? Dacă da, ce puneau la cale? Fuseseră 
cândva apropiaţi, însă Jack clar îl intimida pe 
fratele lui mai mic, poate chiar îl supusese unor 
abuzuri, deci de unde să știi că întâlnirea nu luase 
o întorsătură urâtă, poate chiar violentă? 


Încălcând toate protocoalele, Olivia a încercat 
să-l sune pe Danny. Știa că era nesăbuit și o parte 
a ei s-a bucurat când apelul a intrat direct în 
căsuţa vocală. A închis fără să lase niciun mesaj și 
și-a spus să urmeze căi mai convenționale, nu să-și 
imagineze tot timpul ce era mai rău. Totuși, era 
mai ușor de spus decât de făcut. 

A încetinit la un semafor, a apelat un număr 
familiar și după câteva secunde a auzit și 
răspunsul. 

— Saul Behr. 

— Saul, tot eu sunt. Am avut vreo localizare? 

— Nimic concret, mă tem. 

Oliviei i s-a strâns inima. Sperase că dacă-și 
mobilizează colegii, mai ales pe cei care erau tineri 
și credeau încă sincer în cauză, o să aibă parte de 
ajutor să iasă din groapa asta. Dar azi nu-i surâdea 
norocul. 

— Am avut câţiva asistenți care activează în zonă 
și care au dat ture. E posibil să fi fost văzut la 
Coach and Horses din Romford, dar asta era la 
prânz, așa că a plecat de mult. Îmi pare rău... 

— În regulă, tot e ceva. Ținem legătura și dacă 
auzi ceva... 

— Afli prima. 

A închis și a plecat în viteză de la semafor, 
după care a întors în drum. Avea să se ducă spre 
Romford, sperând că Jack mai e în zonă. În clipa 
asta, se gândea că e ascuns, beat, în vreo bombă 
de pe-acolo, deși asta ar fi fost o încălcare 
flagrantă a termenilor eliberării. Însă chiar în timp 
ce gonea într-acolo, avea sentimentul că era o 
speranță deșartă. Jack fusese într-o dispoziție 
proastă de dimineaţă și era clar că nu-i mersese 
mai bine peste zi — o altercație violentă cu șeful 
lui, care l-a făcut să rupă legăturile cu locul de 
muncă după doar două zile. Probabil că de-acolo 


s-a dus să-și vadă fratele, o legătură concretă cu 
trecutul lui violent. Blestemându-se că a acceptat 
întâlnirea asta, Olivia a accelerat, apăsată de 
îngrijorare. Voia să-l vadă întorcându-se 
nevătămat, să revină pe orbita ei, unde-l putea 
proteja și, dacă era nevoie, îl putea și controla. 
Însă instinctul îi spunea că Jack se pregătea să facă 
o prostie, ceva necugetat, poate chiar ceva fatal. 

Mergea împleticit pe străzi, fără să știe ce-i în 
jurul lui, abia acordând atenţie destinaţiei. Avea 
ochii în lacrimi, picioarele parcă erau din gelatină, 
dar mergea mai departe. Trebuia să se îndepărteze. 

S-a lovit de un trecător și a sărit într-o parte, 
intrând într-un zid înainte să pornească mai 
departe. L-a urmărit un torent de înjurături, dar 
nu s-a oprit, s-a clătinat mai departe. Nimic, 
absolut nimic nu mai conta. Ajunsese pe fundul 
prăpastiei și acum nu-l mai putea atinge nimic. Ce 
prost, ce naiv fusese să vină aici! Tânjise după 
companie, tânjise după familie, ceva care să facă 
sărbătorile un pic mai puțin sumbre, și care fusese 
răsplata? Respingere și umilință. Danny nu știuse 
cum să plece mai repede, iar mama lui îl ura. 
Măcar dac-ar fi putut să dea timpul înapoi, ca să 
nu suporte acuzaţiile astea cumplite, 
ranchiunoase. Suferise foarte mult, fusese înjosit și 
insultat, dar nu se simţise niciodată atât de rău ca 
azi. 

Trebuia să se ducă acasă. Nici la Londra nu era 
bine, dar Southend va rămâne întipărit în creierul 
lui ca un loc de coșmar. Acum știa că n-o să se 
simtă în siguranță, că n-o să fie în stare să se 
concentreze până nu se urca într-un tren care să-l 
ducă departe de locul ăsta oribil. De ce venise? Nu 
știa că soarta lui e să fie singur și disprețuit? De ce- 
și imaginase că ar vrea cineva să-l vadă? Era o 
pată, nici mai mult, nici mai puțin. 

Jack și-a șters lacrimile și a încercat să-și dea 
seama unde se află, fără să ia în seamă privirile 
intrigate ale trecătorilor. Străzile i se păreau 


ciudate, dar a început încet-încet să-și dea seama 
unde era, iar instinctul îl împinsese pe o alee 
lăturalnică despre care știa că-i scurtează cu câteva 
minute drumul până la gară. A grăbit pasul, 
îmboldit de teamă și furie. Avea să iasă din 
haznaua asta și să nu se mai întoarcă niciodată. 
Nici n-o să se mai gândească la locul ăsta, n-o să-l 
mai pomenească niciodată — o să fie ca și cum 
orașul și toți cei din el au fost șterși de pe hartă. 

Ideea l-a înveselit și l-a făcut să grăbească 
pasul. Acum ajungea în capătul aleii, și în scurt 
timp în drumul mare. De-acolo, mai avea doar o 
alergare ușoară de două minute până să fie în 
siguranță. 

— Dă-i dracului pe toți, își zise el bucuros. Am 
terminat-o cu voi. 

— Unde arde, amice? 

Vocea i-a întrerupt meditaţia, limpede și 
nazală. Un adolescent deșirat, îmbrăcat cu blugi și 
un hanorac, își pierdea vremea pe-acolo și-l privea 
curios. 

— Nu arde, doar trebuie să-mi văd de drum. 

— Priceput, frate. Priceput. 

Jack a încetinit pasul, uitându-se cu interes la 
băiat. Fața lui avea ceva familiar. Să fi fost colegi 
de școală? Locuise în cartier? 

— Ai nevoie de ceva să iei cu tine? 

Jack fusese cât pe ce să plece, dar acum s-a 
oprit. 

— Nişte iarbă, cocaină, amfetamine? a continuat 
adolescentul, simțind un potențial client. E marfă 
bună, amice, proaspăt venită cu vaporul. 

Jack s-a uitat la el intrigat, în timp ce dealerul 
scotea marfa din buzunar și o etala ca să se bucure 
și el. Jack știa că ar trebui să se întoarcă și să plece, 
să-l refuze pe interlopul ăsta. Dar drogurile erau 
chiar acolo, în palma lui, chemându-l. 


— Bine, a răspuns el repede. 

— Bine ce? 

— Amfetamine, cocaină, iarbă, a răspuns Jack 
imperios. 

— Bine, dar te costă. 100 de lire. Ai? 

Jack a răspuns scoțând din rucsac un mic sul 
de bancnote. 

— Da, ai... a zis dealerul impresionat. Dă-mi 
lovelele și ia-ți cocaina. 

Jack a numărat metodic bancnotele. Era 
periculos să se întoarcă în locul ăsta, dar nu putea 
nega că se simțea bine. Tremura deja de 
entuziasm, își simțea sângele pompat în vene. l-a 
dat banii dealerului și a întins mâna, așteptând 
drogurile. Spre surprinderea lui, adolescentul nu 
le-a dat drumul și, când a ridicat privirea, Jack l-a 
văzut privindu-l atent. 

— Hei, tipule, nu cumva te cunosc? a întrebat 
băiatul mijindu-și ochii curios. 

Maică-sa avusese dreptate. N-ar fi trebuit să 
vină. 

De ce dracu’ venise aici? 

Ca să scape de gura lui Graham Ellis? Ca să și-o 
scoată din minte pe Courtney Turner? Sau pur și 
simplu ca să-și demonstreze că putea duce o viață 
normală? Dacă asta era, o încercare nesăbuită să 
încerce să se distreze de sărbători, atunci fusese o 
eroare enormă. Privind în jur, în sala de 
evenimente de la Maidstone Marriott, Mike n-a 
văzut nimic care să-i ridice moralul sau să-i 
înveselească sufletul. Era plin de zeci de agenți de 
vânzări prost îmbrăcaţi, în diverse stadii de beție, 
care dansau, făceau bancuri și râdeau strident. Era 
ca o scenă din iad, gălăgioasă, tulburătoare și de-a 
dreptul străină pentru el. Cineva vomitase deja 
într-un ghiveci de flori, chiar lângă un cuplu care 
se giugiulea cu furie, și totuși toată lumea părea să 
se comporte ca și cum totul era perfect normal. Și 
ca și cum ar fi fost distractiv. Mike detestase 
dintotdeauna evenimentele de genul ăsta, echipe 
de vânzări din tot sud-estul țării strânse laolaltă 
într-o șaradă sinistră de veselie forțată, însă 
adunarea de astă-seară era chiar mai insuportabilă 
ca de obicei. Ce-aveau toți oamenii ăștia de 
sărbătorit? Ce era așa grozav în vieţile lor, de 
petreceau așa intens? Era ceva disperat, prefăcut și 
ura fiecare clipă. 

— Încă unul dublu, te rog. 

În timp ce barmanul se conforma, turnându-i 
încă un pahar generos de Bell's, Mike i-a prins 
privirea lui Simon, care era în cealaltă parte a sălii. 
Avusese deja o scurtă discuţie cu șeful lui, 
abordându-l deliberat în timp ce era înconjurat de 


agenți de vânzări din conducere, în speranța că 
născocirile lui despre cum fusese bolnav n-o să fie 
date în fapt în fața colegilor. Totuși, știa că era 
doar o chestiune de timp până o să-l ia la întrebări 
în legătură cu absenţele lui neprogramate și cu 
faptul că nu-i răspunsese la telefon. Spera doar că 
o să rămână cu un pas înaintea lui în seara asta. 

S-a întors cu spatele la bar și a sorbit lung, 
savurând arsura din gât. Singura lui speranță să 
poată îndura seara era să se amețească bine, apoi 
să se scuze și să se împleticească spre casă pentru o 
noapte de uitare dulce, alcoolizată. O parte din el 
abia aștepta, câtă vreme putea să doarmă. Însă ce 
șanse avea în realitate? Avea mintea prea plină de 
evenimentele șocante ale zilei, jumătate din creier 
încercând să scape de amintirea cumplită a 
extazului sexual al lui Courtney Turner, în timp ce 
cealaltă jumătate se tot întorcea la vizita-surpriză a 
lui Graham Ellis. 

De ce apăruse Graham pe neașteptate, tocmai 
azi? La doar câteva ore după ce Mike intrase ilegal 
în casa lui Courtney? Să fi fost, așa cum insinuase 
fostul polițist, ca să-l avertizeze să nu se lase atras 
în agitația publică pentru răzbunare asupra celor 
care comiseseră acte de o bestialitate de nedescris? 
Sau apariția lui bruscă avea un scop mai 
amenințător? Îi ceruse în mod special să șteargă 
orice mesaj care făcea legătura cu domiciliul 
actual al lui Courtney Turner. Să fi fost posibil să 
știe deja că Mike primise mesajul, pentru că el era 
cel care-l trimisese? Oare Graham Ellis își acoperea 
acum urmele, știind că Mike a mușcat momeala? 

Părea imposibil, pentru că Graham fusese 
dintotdeauna o influenţă de bun-simt, liniștitoare. 
Și totuși... apăruse cu o zi înainte să primească 
Mike mesajul,  stârnindu-i furia,  trezind 
sentimente vechi, iar acum apăruse din nou pe 


nepusă masă, ca și cum ar fi știut deja ce punea el 
la cale. Nu încăpea îndoială că, orice-ar fi zis în 
public la vremea aceea, Graham împărtășise 
indignarea lui Mike față de sentința ușoară a 
fetelor, că mocnise de furie în fața răstimpului de 
șapte ani într-o tabără de vacanță mult lăudată. Să 
fi fost atunci posibil să fie cumva implicat în toate 
astea? Să fie chiar sursa scurgerilor de informații? 

Graham păruse sincer în insistența lui ca Mike 
să-și înăbușe furia și să încerce să-și clădească o 
viață nouă. Și totuși, trebuie să fi știut că era o 
misiune imposibilă, că gândurile lui Mike se 
abăteau constant spre ziua aceea întunecată de- 
acum zece ani. Fie că visa cu ochii deschiși, fie că 
erau coșmaruri, mintea lui se fixa pe acele câteva 
ore cumplite când se schimbase totul. Frecvent — 
prea frecvent —, încerca să alunge viziunile, să 
anuleze groaza, însă de multe ori alcoolul nu făcea 
decât să agraveze situația, iar în creier îi pulsau 
imagini îngrozitoare, reluând constant 
evenimentele acelei zile, ca într-o buclă. Mike 
simțea cum îi dau târcoale aceste amintiri, aceste 
împunsături de spadă de vinovăţie și ură de sine. 
Și-a terminat paharul de whisky și a închis strâns 
ochii, disperat să alunge aceste fantome, dar s-a 
văzut din nou alergând pe coridoarele singuratice 
ale centrului de agrement, în căutarea fiicei lui 
dispărute, strigându-i numele. „Jessica, Jessica, 
Jessica...“ Însă era prea târziu. Întârziase cinci 
minute și javrele alea nenorocite puseseră deja 
ghearele pe fata lui, o luaseră de-acolo, 
promițându-i că o duc acasă. 

A scos un suspin și a deschis brusc ochii. Se 
ținea de bar, beat și tulburat, iar barmanul îl 
privea îngrijorat. A aruncat paharul gol pe bar și s- 
a întors, îndreptându-se în grabă spre ieșire. Se 
simţea nesigur pe picioare, care păreau să tremure 


sub el, dar a mers mai departe, împingându-se ca 
să-și facă loc prin aglomeraţie, disperat să scape. 
Fusese nebun să vină aici, iar larma carnavalului 
alcoolizat părea și mai obscenă. Trupuri asudate, 
băuturi vărsate, flirturi la beție, panglici; nu-și 
dorea nimic din toate astea. Voia să distrugă totul, 
să ucidă muzica, să-și răcnească nefericirea, dar nu 
făcea decât să bâjbâie mai departe, îndreptându-se 
încet spre mântuire. Era aproape de ieșire, atât de 
aproape... 

Dintr-odată, se năpustea într-o parte, ricoșând 
dintr-un alt petrecăreţ. S-a îndreptat clătinându-se 
și l-a văzut pe individ uitându-se la el, cu o bere în 
mână, amuzat, dar nu ostil. 

— Ușurel, omule! Prea mult Babycham? 

Zâmbea, un rânjet oribil, cu prea mulți dinți la 
vedere, distrat de situația lui nefericită. Mike 
habar n-avea cine e, probabil un agent de la altă 
filială, dar i s-a părut pe loc respingător și a rămas 
cu privirile lipite de fața pistruiată, cravata lărgită 
și petele închise de la subrat. 

— Ne-a cam cuprins spiritul sărbătorilor, nu? a 
continuat el, râzând zgomotos. 

De ce nu pleca? De ce se zgâia la el, ca și cum 
ar fi fost tovarăși de băutură? Ce voia de la el? 

— Își zic eu, amice, hai să ne strângem mâinile 
și-ți iau de băut. Am chef de petrecere... 

Și-a mișcat obscen șoldurile, după care a luat o 
gură din Budweiserul lui, rânjind la Mike. 

— Lasă-mă-n pace! s-a răstit Mike, eliberându-și 
braţul. 

— Foarte bine, a răspuns petrecărețul ofensat. 
Dar ar trebui să te mai înveselești, amice. În 
definitiv, e Crăciunul. 

Mike s-a întors, deși tânjea să-l înjure pe 
idiotul ăsta fără minte. Voia doar să fie singur, 


departe de locul ăsta, dar n-a apucat să facă doi 
pași, că schingiuitorul lui a adăugat: 

— Ei, hai, distrează-te și tu! Poate nu se mai 
întâmplă. 

Înainte să-și dea seama ce face, Mike se 
întorsese și înainta spre bărbat, pe care l-a pus la 
podea cu un pumn. Agentul de vânzări s-a 
prăbușit, sticla de bere i-a scăpat din mână, iar 
capul i s-a lovit puternic de podeaua de lemn 
lustruită. Uluit, ameţit, abia înțelegea cuvintele 
când Mike l-a prins de guler și i-a spus răgușit: 

— S-a întâmplat deja, amice. S-a întâmplat deja. 


Capitolul 71 


Chandra Dabral s-a întors în birou cufundată 
în gânduri. Altercația cu Isaac Green fusese 
neconcludentă — consilierul de probaţiune 
ascundea în mod evident ceva, și totuși juca 
prudent, fără să dezvăluie nimic incriminator. 
Green avea să fie un caz dificil, abil, cu experienţă, 
șmecher, dar Chandra nu se dădea niciodată în 
lături în fața unei provocări. Trebuiau însă să se 
concentreze, să fie exacți și metodici, în special în 
ceea ce privește deplasările lui Green. Clar se 
dăduse la fund de câteva ori în ultimele 
săptămâni, ceea ce era curios, dincolo de faptul că 
încălca flagrant obligațiile de serviciu. De ce să 
riști măsuri disciplinare, poate chiar demiterea, 
dacă nu era ceva important? Ce-avea de ascuns 
Green? 

Chandra își formula deja un plan de acţiune, 
punând la cale în minte următoarele 24 de ore, 
când agenta Cooke s-a ridicat de la birou și i-a 
făcut semn. Poliţista era roșie la față și părea 
entuziasmată, așa că a încetinit pasul intrigată. 

— Mai am un posibil nume, a anunţat-o ea 
gâfâind. Guy Chambers. E ministru adjunct la 
Ministerul... 

— Știu cine-i Chambers. 

— Da, sigur, scuze. Oricum, cred că pot face 
legătura atât dintre el și Londra, cât și dintre el și 
Reading în datele relevante. 

O clipă, Chandra n-a zis nimic, surprinsă. Nu 
se gândise decât la lsaac Green, dar dacă 
afirmaţiile agentei Cooke erau corecte, atunci clar 
meritau investigate. 


— Cât de sigură ești? 

— Absolut sigură. Am vorbit azi-dimineață cu 
producătoarea de la BBC și mi-a trimis 
programarea invitaţilor. Guy Chambers a fost cu 
siguranță la Today în dimineața de 28 noiembrie, 
deci ar fi fost în apropiere de Oxford Circus când 
Caitlin Rose a primit informaţiile despre Andrew 
Baynes. 

— Și știm că a fost la conferința de la Shepherds, 
Bush din 7 noiembrie, unde l-a reprezentat pe 
șeful lui. 

— Așa. În plus, e parlamentarul pentru... 

— Reading South, a întrerupt-o Chandra, 
anticipându-i raționamentul. l-am verificat 
agenda pentru 5 decembrie. 

— Acum mă ocup, dar Camera Comunelor nu 
era în sesiune în ziua aceea, iar el își petrece de 
obicei vinerea în circumscripție, deci... 

Fără să vrea, Chandra a simțit cum o cuprinde 
entuziasmul. 

— Avea de unde să știe că Emily Lawrence stă în 
circumscripţia lui? a întrebat Cooke. 

—  Categoric. Echipele MAPPA trebuie să-i 
informeze pe parlamentarii locali și uneori 
participă și ei la ședințe dacă au un interes 
deosebit pentru cazul respectiv. 

Cooke a dat din cap, dar n-a spus nimic, 
părând stânjenită. 

— La ce te gândești? a întrebat-o Chandra. 

— Nu, nimic. Doar încerc să mă obișnuiesc cu 
ideea. Spunem categoric că e suspect? Adică, e 
parlamentar în exercițiu, ministru adjunct la 
Justiţie... 

— Știu că pare puțin exagerat, a răspuns Chandra 
prudentă. Însă coincidența e prea mare ca s-o 
ignorăm. Guy Chambers era în locul potrivit, la 
momentul potrivit, când au fost transmise 


detaliile despre Mark Willis, Andrew Baynes și 
Janet Slater. În plus, are antecedente. L-ai auzit și 
tu la radio și la televizor. Îi place să se prezinte 
drept vocea poporului și susține tot timpul că 
infractorii nu sunt pedepsiți suficient, că familiile 
victimelor sunt trădate de un sistem distrus. De 
fiecare dată când merge ceva prost, îl vezi la 
Newsnight, unde înfierează poliția sau Serviciul de 
Probațiune. Credeam că face așa ca să 
mulțumească electoratul conservator de bază, însă 
acum mă gândesc că poate crede ce spune. E genul 
de politician care vrea să atragă cât mai multă 
lume și să supere cât mai puțină, și care se lasă 
convins de ideile lui nebunești, iar din cauza asta 
devine foarte periculos. 

Agenta Cooke a încuviințat, dar tot părea 
încordată, conștientă de implicațiile discuţiei. 

— Crede-mă, n-am nicio dorință să stârnesc un 
cuib de viespi, dar o să stau de vorbă cu el. Nu ne- 
am face datoria dacă nu l-am aborda. Fă tu 
aranjamentele, dar, te rog, discret. 

Cooke a dat din cap serioasă și a plecat în 
grabă să-i îndeplinească solicitarea. Chandra a 
căzut o clipă pe gânduri, în timp ce în cap îi 
zumzăiau nenumărate posibile permutări și 
capcane în această anchetă care se desfășura în 
ritm alert. Apoi a urmat-o pe colega ei în centrul 
de comandă, unde a cercetat marea de fețe, până a 
zărit-o pe agenta Reeves ridicându-se de la birou și 
i-a făcut semn să se apropie. 

— Am noutăți, șefa, a zis Reeves, venind în grabă 
spre ea. 

— Eu prima, a întrerupt-o Chandra. Vreau să 
luăm legătura cu familiile Burnham și Armstrong. 

Subalterna ei a părut luată prin surprindere, iar 
Chandra și-a detaliat cererea. 


— Dacă făptașul nostru mai are în plan și alte 
scurgeri de informaţii, ei sunt ţinte evidente, 
ținând cont că justiția le-a acordat dreptul la 
anonimat pe viață și criminalilor responsabili 
pentru uciderea Jessicăi Burnham și a lui Billy 
Armstrong. Să sperăm că gândesc prea departe, că 
sunt paranoică, dar dacă putem, aș vrea să luăm 
legătura cu ei, să ne asigurăm că n-au primit 
niciun fel de mesaj nesolicitat și să mă liniștesc. 

Reeves a  încuviințat, dar părea și mai 
îngrijorată ca înainte. Chandra nu voia s-o 
alarmeze pe colega ei și spera sincer că n-are 
dreptate, dar scurgerile de informații păreau să 
vină una după alta acum, deci nu era cazul să-și 
asume riscuri. 

— Scuze, ziceai că ai noutăți pentru mine? a 
continuat ea, revenind în prezent. 

— Da, tocmai am primit vești de la Hartlepool. 
Cei trei frați acuzați că l-au urmărit pe Willis au 
fost eliberați fără nicio acuzație. 

— Poftim?! a exclamat Chandra, nevenindu-i să- 
și creadă urechilor. 

— Se pare că n-au fost suficiente dovezi. 30 de 
localnici le oferă un alibi imbatabil. 

— Deci pe baza minciunilor lor, cei trei vor putea 
scăpa de acuzaţiile de crimă cu premeditare? a 
replicat Chandra îngrozită. 

— Așa se pare. Au fost atenți, au știut ce fac și și- 
au făcut treaba. 

— E dezgustător, a comentat Chandra clătinând 
din cap. Și creează un precedent incredibil de 
periculos. Dar de ce să le pese lor? 

Privirile i-au fost atrase de fotografia cu 
cadavrul mutilat al lui Mark Willis și a adăugat: 

— La naiba, ăștia râd de noi. 


Capitolul 72 


Olivia a izbit în claxon, dar nu s-a ales decât cu 
un răspuns cu un singur deget ridicat din partea 
curierului care o lălăia deliberat în timp ce se urca 
înapoi în dubă. 

—  Fir-ar al naibii... a  mormăit Olivia, 
răspunzându-i la fel. 

Șoferul s-a urcat rânjind în dubă, după care a 
pornit încet. Olivia l-a urmat, blestemând mai 
mult ca niciodată Londra. Cum nu era născută 
aici, i se mai întâmpla câteodată să se rătăcească și 
exact asta păţise și în seara asta, dezorientându-se 
în încercările ei disperate să dea de Jack. Google 
Maps îi venise în ajutor, dar când încerca să-și 
găsească drumul înapoi din Romford în 
Tottenham Hale, dăduse peste curierul agresiv, 
care părea hotărât s-o întârzie. Doamne, ce mai 
ura azi orașul ăsta sufocat și prea scump! 

Ştia că exagerează, iar furia și neliniștea 
provocate de dispariția lui Jack îi zgândăreau 
emoțiile, dar oricât de tare încerca, nu-și putea 
calma nervii întinși. Jack lipsea deja de ore bune. 
Să fi fost în Southend, în Londra sau mai departe? 
Era teafăr și nevătămat, beat și neajutorat sau era 
chiar acum urmărit pe vreo stradă de o mulțime 
furioasă? Știa că la Petty France se dăduse deja 
alarma în legătură cu dispariția lui, dar nimic nu 
se compara cu tulburarea pe care o simţea ea. Era 
un dezastru major şi era doar a doua zi după ce 
fusese eliberat. Orice s-ar fi întâmplat acum, fără 
îndoială avea să se întoarcă împotriva ei. 

A făcut dreapta pe Tottenham High Street și a 
mai format o dată numărul de mobil al lui Jack. 


— Bună, sunt Jack. Lasă un mesaj. 
— Jack, tot Olivia sunt. Sună-mă imediat ce 
primești mesajul. 

Pe cine păcălea? Știa foarte bine că mesajele ei 
nu fuseseră ascultate, că telefonul lui Jack 
rămăsese închis toată după-amiaza. Asta să fie 
alegerea lui? O dorință de-a rămâne nedetectat? 
Sau i l-a închis altcineva? Lipsa de informații o 
înnebunea, imaginaţia ei invocând tot felul de 
scenarii, și s-a blestemat încă o dată pentru 
prostie. Mersese prea repede prea departe cu Jack, 
ar fi trebuit să-l instaleze mai lent. Grăbind 
lucrurile, vrând să-l vadă așezat și pe picioarele lui, 
insistase prea tare, anulând luni, chiar ani de 
reabilitare  perseverentă. Ținând cont de 
experiența ei, ar fi trebuit să știe că nu e cazul, nu 
să fie nerăbdătoare și să dea greș în principala ei 
îndatorire. Doar dacă el n-avusese de gând de la 
bun început să dispară. Era cu certitudine o 
posibilitate și o făcea să se simtă un pic mai bine, 
însă în realitate rezultatul era același, un eliberat 
condiționat vulnerabil care era dat dispărut sau 
care fugea într-un moment de pericol real și 
presant. 

A intrat din nou pe Exeter Road și a accelerat. 
Trecuse de casa lui Jack de șase sau șapte ori în 
seara asta, iar întunericul dinăuntru îi zdrobise 
speranțele de fiecare dată. Nici nu știa de ce-și mai 
bate capul, cu excepția faptului că nu avea niciun 
plan credibil, dar acum, când se apropia de casa 
modestă, a observat lumină la un geam. A intrat 
brusc pe primul loc de parcare liber, a coborât din 
mașină și s-a dus în fugă la ușă. Era tentată să 
bată, să facă circ, dar și-a scos cheia și a vârât-o în 
broască. A smucit de ușă și a intrat în grabă în 
casă, unde a găsit un Jack extenuat și nesigur 
holbându-se la ea. 


— De ce, Jack? De ce să faci așa ceva? 

Olivia era în pragul apoplexiei, năucită de ce 
tocmai auzise. 

— Ți-am spus de ce, a mormăit Jack. Danny mi-a 
spus că mama e bolnavă, așa că m-am dus s-o văd. 

— Trebuia să te întorci în Southend? a replicat 
ea, nevenindu-i să creadă. 

— Da, și tare bine mi-a mai prins. Javra aia 
nenorocită mă urăște de moarte... 

— La ce te-așteptai? N-a avut grijă de tine de la 
bun început și, după tot ce-a avut de suferit ea, 
după tot ce-a avut de suferit familia voastră, e de 
mirare că nu ești binevenit acasă? N-ar fi trebuit să 
te duci. 

— Mie-mi spui? a replicat el cu amărăciune. 

— Vorbesc serios, Jack. E prea periculos acum, ca 
să nu mai vorbim de faptul că ţi-ai încălcat 
condiţiile de eliberare cam în toate felurile 
posibile. De drept, ar trebui să te trimit la 
închisoare chiar acum, în seara asta. 

— A fost doar un drum idiot. 

— Și restul. Ce-ai luat? 

— Nimic. 

— Ce-ai luat? Ai pupilele cât farfuria. 

— Un pic de iarbă, un pic de amfetamină. Doar 
să mai îndulcesc lucrurile. 

— De unde le-ai luat? 

— Un dealer din Southend. 

— Cineva cunoscut? 

— Nu, doar unu’ pe care-l mai vedeam pe-acolo. 

— Te-a recunoscut? a întrebat Olivia insistent. 

— Nu știu, poate... 

— Doamne, Dumnezeule, Jack! 

Olivia și-a aruncat mâinile în sus disperată, 
plimbându-se cu pași mari prin cameră. 

— Două zile de eliberare condiționată și îl 
pocnești pe șeful tău, rămâi fără serviciu, te întorci 


în Southend, te cerți cu familia, cumperi droguri 
ilegale și s-ar putea să fi fost și recunoscut când le 
cumpărai. 

— Bine, bine, ai demonstrat ce aveai de 
demonstrat, a protestat Jack, evitându-i privirea. 

— Nu, e evident că nu, așa că stai să-ți explic 
bine. Uită-te la mine, Jack. 

lar eliberatul ei condiționat tot în podea se 
uita. 

— Uită-te la mine! a strigat Olivia, luându-se prin 
surprindere și făcându-l pe el să tresară. 

Jack a ridicat încet privirea, doborât de 
vinovăţie și descurajat. 

— E periculos pe stradă în clipa asta, a continuat 
ea fixându-l cu privirea. Cu adevărat periculos. Și 
doar eu stau între tine și o bâtă de baseball. 
Înţelegi? 

Băiatul a ridicat din umeri, dar era clar că 
discursul ei lovea în plin. 

— Există oameni care te-ar face bucățele cu dragă 
inimă. E treaba mea să mă asigur că nu se 
întâmplă, dar nu pot s-o fac decât dacă știu tot 
timpul unde ești, că nu întrerupi niciodată 
contactul și că ești unde ar trebui să fii, când ar 
trebui să fii. Fără dacă, dar sau poate. Orice 
scăpare, orice greșeală pune totul în pericol, te 
pune pe tine în pericol. Pricepi? 

— Da. 

Răspunsese încet, dușmănos, dar Olivia nici nu 
putea spera la mai mult. 

— O să ne ocupăm de faptul că s-ar putea să fi 
fost localizat, recunoscut în Southend. Probabil că 
o să fie nevoie să te mutăm, să-ți găsim alt 
serviciu — și asta e varianta cea mai optimistă. 
Dacă șefii consideră că purtarea ta merită o 
perioadă după gratii, n-o să-i pot împiedica. S-ar 


putea chiar să fie cel mai sigur lucru pentru tine în 
clipa asta. 

— Nu, te rog. Ți-am spus că nu vreau să merg 
într-o închisoare pentru adulți. 

Olivia era surprinsă să vadă spaimă autentică 
în ochii lui. 

— O să fac tot ce vrei tu, o să respect regulile. 
Doar nu mă trimite la închisoare. 

— Nu pot să-ți promit nimic, Jack, după ziua de 
azi. 

— Îmi pare rău, bine? a insistat el, în lacrimi. Am 
dat-o-n bară, știu. Dar o să fac orice vrei tu, pe 
cuvântul meu. N-am vrut să te sperii, să complic 
lucrurile... Voiam doar s-o văd pe mama. E 
bolnavă, n-am mai văzut-o de aproape doi ani și s- 
ar putea să nu mai am ocazia. E tot ce am, ea și 
Danny, și am vrut să-i spun că-mi pare rău, că o 
iubesc... 

Olivia nu a răspuns, surprinsă de deschiderea, 
de vulnerabilitatea lui. Bănuia că Jack n-a apucat 
să-i spună maică-sii ce simte, zguduit de furia și 
ostilitatea ei vădite. 

— A fost o prostie, o prostie nenorocită. Nu mă 
vrea. Danny nu mă vrea... 

Pe obraji i se prelingeau lacrimi și era copleșit 
de emoție. 

— Sunt al naibii de toxic. Nimeni nu vrea să aibă 
de-a face cu mine și... e greu. E-al naibii de greu. 

Și-a cuprins fața în palme, suspinând amar. 
Olivia l-a privit calmă, încă furioasă și enervată, 
dar surprinsă de cât de mic, cât de distrus părea 
adolescentul în seara asta. Fără să vrea, a simțit 
milă, simpatie pentru viața de doi bani, lipsită de 
iubire pe care o dusese Jack. Puţine lucruri dor mai 
tare decât respingerea, după cum știa și ea foarte 
bine. 


— Bine, am spus destule deocamdată. Hai să bei 
niște cafea, mănânci ceva și putem să reluăm 
mâine. O să dureze o zi sau așa ceva până facem 
un plan, deci... 

— Nu poți să rămâi? 

O clipă, Olivia a crezut că nu l-a auzit bine. 

— Poftim? 

— Știu că încalcă regulile și toate alea, dar poți să 
rămâi peste noapte? Nu vreau să fiu singur. 

Nici nu se punea problema, era o încălcare 
grosolană a protocolului. Dar felul cum o privea 
Jack arăta că s-ar putea să recurgă la vreun gest 
disperat dacă nu rămânea. Deci, în pofida 
neliniștii pe care o simţea în stomac și a durerii 
sâcâitoare de cap provocate de stres care se instala 
deja, s-a trezit încuviințând. Imediat, Jack i-a 
căzut în brațe, plângând ca un bebeluș și 
agățându-se de ea ca și cum ar fi fost ultima 
ancoră de pe pământ. 

Băiatul adormise plângând. 

Fiecare suspin înăbușit o străpunsese pe Emily 
ca un cuțit, iar pe obraji îi curgeau lacrimile în 
același timp cu ale lui Sam, însă toate încercările 
de a-l alina fuseseră respinse abrupt. Băiatul n- 
avea unde să se ducă, pentru că Marianne insista 
să rămână împreună, din motive de securitate, dar 
asta nu însemna că Sam trebuia să și comunice cu 
ea. Emily reușise să-l ademenească afară din baie, 
ispita unui pat confortabil fiind prea mare ca să-i 
reziste, însă Sam nu se uitase la ea când traversase 
camera; nu făcuse decât să se urce în pat complet 
îmbrăcat și să suspine încetișor, cu fața întoarsă 
spre perete. 

Emily nu se mai simţise niciodată atât de 
nenorocită ca în seara asta. În perioada aceea, în 
urmă cu aproape 30 de ani, când lumea o scuipa, 
o abuza, o denigra, când mulțimile înfuriate 
loveau în lateralele dubei cu care era dusă la 
tribunal, alături de vinovăția și tristețea ei existase 
și o furie clocotitoare, plină de resentimente. 
Acum nu mai era niciun fel de sfidare, de furie 
care s-o susțină. Acum simțea doar dezolare 
curată. Băiatul ei, băiatul ei frumos, singurul lucru 
bun pe care-l făcuse vreodată în viața ei 
mizerabilă, nu mai suporta să o privescă. 

Măcar Sam adormise, extenuat de ce se 
petrecuse peste zi, dar în realitate asta era doar o 
slabă consolare pentru Emily. Pentru că avea să se 
trezească în scurt timp și atunci va începe 
autopsia. Era ciudat să spună așa ceva, dar azi 
fusese partea ușoară, când șocul și tulburarea îi 


înăbușiseră emoţiile. De mâine-dimineață, mama 
și fiul aveau să fie nevoiți să creeze o nouă relație, 
o nouă viață, în care Sam știa exact cine e mama 
lui și de ce e capabilă. În mintea ei, între Emily și 
Janet Slater nu mai exista nicio asemănare, dar 
cum avea să-l convingă vreodată pe Sam? Știa 
foarte bine că el căutase pe Google „Janet Slater“, 
absorbind articolele și bârfele libidinoase care încă 
agravau tensiunile din Bridgend, păstrând vie 
memoria sacră a surioarelor ei. Raţional, știa că 
încă merita pedeapsa asta, reputaţia asta, dar nu 
mai era persoana aceea. Era o mamă devotată și 
iubitoare, cu totul inofensivă, a cărei singură 
dorință era să facă bine. Și ce șanse mai avea 
acum? Când fusese nevoită să renunțe la profesia 
aleasă, să-și abandoneze casa, poate chiar și să-și 
piardă băiatul? 

Și-a înăbușit un geamăt de groază, mușcându-și 
tare degetul, disperată să nu-l deranjeze pe Sam. 
Probabil că în somn era împăcat, nu știa de 
ghinionul lui, de moștenirea lui tragică. Însă la 
trezire o să-și aducă aminte și atunci o să 
înceapă — spaima, nefericirea, învinovățirile. Și 
cine l-ar putea acuza? Ea își omorâse surorile, dar 
le omorâse și pe mătușile lui. La fel de rău, îl 
minţise toată viața lui, ascunzându-i acest secret 
întunecat, făcându-l să repete o ficțiune despre 
care mulți oameni, nu în ultimul rând consilierii 
de probaţiune care veneau de multe ori 
prezentându-se drept prieteni de-ai ei, știau că e o 
vrăjeală. lar acum asta părea cea mai grosolană 
dintre înșelătorii, cea mai amară pilulă de înghiţit. 

Își vor mai regăsi vreodată apropierea? Oare 
încrederea dintre ei o să mai poată fi refăcută 
vreodată? Avusese la dispoziție 14 ani în care să-i 
spună fiului adevărul despre identitatea ei reală, 
despre adevăratul său trecut, și n-o făcuse. Își 


ținuse gura din pur instinct de supraviețuire, 
dintr-o dorință să respecte termenii eliberării 
condiționate, să ducă o viață nouă și să vadă dacă 
poate șterge cu buretele păcatele trecutului. Și 
totul o adusese aici, în această cameră de hotel 
fără viață, unde stătea acum întinsă lângă un băiat 
de 14 ani dezgustat de ea. 

Ultimii 15 ani păreau ca un vis. În ciuda 
mariajului eșuat, fuseseră ani fără îndoială fericiți, 
iar Emily nu se simţise niciodată singură, ținându- 
l pe Sam aproape și bucurându-se de compania 
lui. Oare o s-o piardă acum? O să-și piardă această 
linie de comunicare esenţială? Pe-atunci, când era 
o fetiță zdrențăroasă, cu haine jerpelite și plete 
pline de păduchi, știuse ce însemna să fie singură, 
nebăgată în seamă, neglijată. Simţise usturimea 
pătrunzătoare a curelei lui taică-su, mușcătura 
ascuțită a limbii lui, dar până și prezenţa lui părea 
o binecuvântare în golul căscat lăsat de fuga 
maică-sii, a cărei plecare dezinvoltă de lângă copiii 
săi încă-i aducea lacrimi în ochi lui Emily, durerea 
surdă a  neînțelegerii adâncind junghiurile 
cumplite ale disperării. Singurătatea fusese 
dintotdeauna lucrul de care se temuse cel mai tare 
și nu se simțise niciodată mai singură decât în 
seara asta, în pofida prezenţei adolescentului care 
dormea liniștit la nici un metru de ea. 

A ridicat spre el o privire plină de așteptări 
când l-a văzut venind în pat. 

— Ei, asta-i o recompensă neașteptată, a gângurit 
Penny. Ai primit permisie pentru bună purtare, 
nu? 

Christopher Parkes s-a uitat la soția lui, 
căutând în cuvintele ei semne de furie sau 
suspiciune, dar n-a găsit niciunul. Părea caldă, 
iubitoare și primitoare ca de obicei. 

— Nu prea, a pufnit el. Totul se duce de râpă, dar 
nu se mai poate face nimic în seara asta, așa că m- 
am gândit să plec la o oră rezonabilă. 

— Bravo ţie, a răspuns Penny veselă, trăgându-se 
în pat spre el. Cum e atmosfera? 

— Toxică, a oftat Christopher. Firth bănuiește pe 
toată lumea, inclusiv pe mine, că dă informări 
împotriva lui. În plus, e hotărât să pornească o 
vânătoare de vrăjitoare ca să elimine pe cine e în 
spatele scurgerilor de informații. 

— Și nu crezi că e justificat? 

— Nu cred că o să găsească ce caută. Oricum, te 
superi dacă nu vorbim despre serviciu? 

— Deloc. Doar că-mi fac griji pentru tine, asta-i 
tot. Îți petreci atât timp din viață acolo... 

L-a sărutat și s-a cuibărit alături, punându-și 
capul pe pieptul lui. N-a vorbit niciunul, Penny 
oftând fericită în timp ce-i asculta bătaia 
liniștitoare a inimii, iar Christopher privind în 
tavan, căutând nefericit toate fisurile din plafon. 
Multe nopți stătuse treaz exact în această poziție, 
făcându-și griji, chinuindu-se. În siguranță pe 
plan profesional, în ultimii trei ani fusese într-o 


perioadă agitată pe plan personal, de când în viața 
lui apăruse Olivia Campbell. Deși inițial o 
abordase prudent, atracția fusese instantanee și de 
durată. Avea de toate — atractivitate, 
perspicacitate, inteligență și o siguranţă de sine în 
privinţa sexului care-l dădeau pe spate. Făcuse 
multe împreună cu ea, lucruri la care nici nu s-ar 
fi gândit cu altă femeie. Și de-asta îi fusese atât de 
greu să pună capăt relației, în pofida tuturor 
lacrimilor și resentimentelor. 

Avuseseră de toate — euforia începuturilor, 
excitarea arzătoare, perioada de aur când totul 
părea atât de ușor. În timpul ăsta, Christopher se 
gândise s-o părăsească pe Penny și-i și spusese 
Oliviei, iar mai târziu regretase. Acum părea o 
nebunie, iar reacția ei când rămăsese însărcinată 
dovedise ce pereche nepotrivită erau de fapt. 

— La ce te gândești, scumpule? 

Christopher s-a smuls din gânduri și și-a dat 
seama că Penny îl privea cu dragoste. 

— Doar chestii de serviciu, a minţit el, mimând o 
strâmbătură. 

— Păi, hai să vedem dacă nu pot să-ți alung 
câteva gânduri... 

Sub pătură, Christopher îi simțea mâna 
strecurându-se în pantalonii de pijama. 

— A trecut ceva vreme, dar cred că încă știu ce 
am de făcut, l-a tachinat Penny. 

Fără să vrea, Christopher și-a simţit trupul 
reacționând la atingerea ei. Nu voia, dar se părea 
că Penny era hotărâtă. Dăduse deja pătura 
deoparte și se trăgea spre picioarele patului, 
luându-l în gură. Christopher a închis ochii și s-a 
resemnat în fața inevitabilului. Soţia lui nu i se 
mai părea atrăgătoare și în general evita situațiile 
intime, dar astă-seară n-avea cum să scape, așa că 
mai bine se supunea de bunăvoie. Avea să fie o 


diversiune și, cine știe, poate că o să aibă chiar și 
un orgasm, câtă vreme își ținea gândurile 
îndreptate spre Olivia Campbell. 

Stătea în camera întunecoasă, cu privirea la 
ecranul mic. Jack îi suspinase în brațe câteva 
minute, agățându-se de ea în timp ce gemea 
nefericit și lipindu-și de ea trupul costeliv. Era cu 
totul deplasat și la început Olivia și-ar fi dorit să-l 
împingă, să spună că nu voia să fie implicată în 
autocompătimirea lui nemeritată. Dar pe măsură 
ce treceau minutele, s-a relaxat și a reacționat la 
contactul fizic, poate o acceptare a perioadei 
îndelungate de când nu-i mai arătase cineva 
afecțiune autentică. Cu timpul, s-a relaxat și Jack, 
scâncetele lui stingându-se încet-încet, pe măsură 
ce-și recăpăta controlul, dar când și-a dezlipit fața 
de pe umărul ei și a început să-și împingă nasul și 
buzele în gâtul ei moale, Olivia s-a săturat și s-a 
desprins brusc, punând capăt tâte-ă-tâte-ului lor 
intim. 

Jack se grăbise să-și șteargă lacrimile, jenat de 
etalarea vulnerabilității. Olivia rămăsese apoi 
singură în tăcerea împietrită, încercând să digere 
strania lor comuniune, încercând să-și dea seama 
ce însemnase. Se aștepta să-l vadă din clipă în 
clipă că se întoarce, că se scuză sau poate că se 
preface că această cădere nici nu avusese loc 
vreodată. Însă minutele treceau fără să dea niciun 
semn, astfel că Olivia și-a îndreptat atenţia spre 
telefon, asimilând explozia de venin și bucurie 
care înlocuise știrile. 

Era incredibil. Toate site-urile de știri și bârfe 
erau preocupate de crimele recente, analizând 
toate detaliile sumbre și, în unele cazuri, 
speculând deschis despre ce urmează. Majoritatea 


site-urilor aveau în deschidere știrea despre Caitlin 
Rose, care fusese pusă sub acuzare pentru uciderea 
lui Andrew Baynes, o hotărâre care provocase o 
furie previzibilă în tabloide și nu numai. Opinia 
publică era clar de partea ei; deja fusese publicată 
online o petiție care solicita eliberarea ei imediată 
și insista pentru retragerea acuzațiilor. Avea deja 
50 000 de semnături și numărul era în creștere, 
contorul părând să urce necontenit. Și în social 
media domnea același sentiment, grămezi întregi 
de trolli și huligani de fotoliu delectându-se cu 
morțile brutale ale lui Willis și Baynes și 
criticându-le violent pe mamele lor pentru 
aparente eșecuri în creșterea copiilor. Ciudat cum 
taţii nu erau niciodată pomeniți în situații de- 
astea. 

Mai era un subiect în social media care-o 
interesa în mod special pe Olivia și care se 
dezlănțuia de-a dreptul împotriva Serviciului de 
Probaţțiune. Instituția pentru care lucrase în 
ultimii 15 ani era acum de râsul lumii, ținta unor 
șiruri nesfârșite de meme și glume cu „beţie la o 
berărie“. Serviciul, conducerea și consilierii erau 
sfâșiați într-o avalanșă de batjocură și furie. Cu ani 
în urmă, Olivia s-ar fi înfuriat și probabil că ar fi 
trecut la represalii online, atrăgându-și mustrări 
din partea superiorilor, dar acum era învățată cu 
așa ceva. În opinia ei, Serviciul de Probațiune ar 
trebui să fie la același nivel cu NHS, un serviciu 
public vital care încearcă să țină în siguranță 
populaţia, să păstreze urzeala unei societăţi 
civilizate, dar nimeni nu-i aplaudă pe consilierii 
de probaţiune, nu? 

— Mulţumesc. 

Olivia a ridicat privirea, surprinsă de apariția 
lui Jack. Stătea în cadrul ușii, părând jenat, dar 
hotărât. A zâmbit forțat și i-a făcut semn să intre, 


iar băiatul stingherit s-a așezat pe un taburet în 
faţa ei. 

— Pentru ce? Că te-am muștruluit? a întrebat ea, 
dornică să detensioneze atmosfera. 

Un zâmbet fugar a apărut și a dispărut, apoi 
Jack a răspuns: 

— Nu, pentru că ai grijă de mine. N-a mai făcut 
nimeni așa ceva până acum. 

Vorbise cu sinceritate, ceea ce a luat-o din nou 
prin surprindere pe Olivia. 

— La tribunal au spus multe, să știi. Au spus că 
nimeni nu m-a apărat vreodată și au nimerit-o. 
Curvei ăleia nu-i păsa decât de unde să facă rost 
de următoarea sticlă, unde să dea lovitura în 
continuare. Și Dumnezeu știe că nu-i păsa cum o 
obținea... 

Olivia a alungat imaginile sumbre și a spus cu 
blândeţe: 

— Jack, nu sunt sigură că folosește la ceva. Știu 
că mama ta a fost dificilă, că te-a neglijat... 

— Nu știi nici pe departe totul. 

— Nici nu trebuie să știu. Cum ţi-am mai zis, 
trebuie să-l lași în urmă pe Kyle Peters, toată 
durerea și nefericirea, trebuie să-l elimini cu totul 
și să devii Jack Walker, care a avut o copilărie cum 
se cuvine, părinți iubitori... 

— Dar cum să pot, când e aici? 

Și-a dus pumnul în dreptul inimii și vocea a 
început din nou să-i tremure. 

— Încerc să alung totul, dar nu pot să uit. Cum 
m-a făcut ea să sufăr, cum m-au făcut ei toți să 
sufăr. 

Olivia își dorea cu disperare să încheie discuția, 
pentru că simțea cum se apropie vârtejul 
amărăciunii, dar ceva din atitudinea lui Jack o 
reducea la tăcere. Părea că trebuie să vorbească, 


poate că nici nu-și exprimase vreodată 
sentimentele atât de cinstit până acum. 

— Uneori, pur și simplu... dispărea. Era plecată 
zile în șir. Habar n-aveam când avea să se întoarcă, 
dacă avea să se întoarcă. Stăteam cu ochii pe 
fereastră, așteptând-o, rugându-mă să vină. Și 
sigur că până la urmă venea. Nu zicea niciodată 
mare lucru, nu zicea niciodată că-i pare rău, doar 
ne bătea că am făcut dezastru. Nu... 

Glasul lui Jack a șovăit, iar băiatul s-a lăsat 
copleșit de nefericire. 

— ...nu-i păsa cât de supăraţi eram, cât rău 
făcuse. Nu ne-a pus nici măcar o dată pe primul 
loc, niciodată. 

— Trebuie să fi fost foarte greu pentru tine, l-a 
compătimit Olivia. Probabil că te simțeai foarte 
singur, foarte speriat. 

— Cu atâția oameni în casă, și eu mă simțeam 
singur, a replicat Jack mânios. Singurei persoane 
care aș fi vrut să bage de seamă nu-i păsa de mine, 
iar ceilalți... mă rog, nu mă lăsau în pace. Mai ales 
când nu era ea acolo. 

— Jack... 

— Așteptau întotdeauna până eram adormit. 
Încercam să stau treaz cât mai mult, dar mă 
găseau adormit la televizor, ascuns sub patul 
mamei. Și atunci începea. 

— Chiar nu cred că ar trebui să faci așa ceva. N-o 
să facă decât să trezească emoții dificile, să-ţi fie și 
mai greu să treci mai departe. 

— Colin era întotdeauna primul, a continuat 
Jack înverșunat, fără s-o audă. Era mai mare și, în 
plus, zicea că nu voia „resturile înmuiate“ ale lui 
Phil. 

— Te rog, Jack... 

— Îl uram pe nemernicul ăla, îl uram de- 
adevăratelea. Dar Phil era mai rău. Stătea acolo și 


se uita până-i venea rândul. Nu s-a gândit măcar o 
dată să-l dea deoparte pe Colin, să mă apere... 

Jack era palid, cu chipul alb ca varul cuprins de 
furie. 

— A durat luni în șir. Și nimeni n-a zis niciodată 
ceva. Nici lor, nici mamei, nici Asistenţei Sociale. 
Apropo, ea știa. Mama știa, dar nu-i păsa. Mă 
ducea uneori la baie, îmi ștergea sângele și 
mizeria, dar nu m-a ajutat nici măcar o dată. Doar 
îmi zicea să am mai multă grijă, să nu mai fiu atât 
de „jegos“. Dumnezeule, îmi venea s-o omor când 
o auzeam. 

Olivia îl credea, văzându-l cum îi ieșea furia 
prin toţi porii. 

— Dacă n-aș fi făcut ce-am făcut, aș fi și acum tot 
acolo. Tot suferind. Mi-au făcut... mi-au făcut 
viața o nenorocire curată. Le plăcea să-mi facă rău, 
să mă umilească... 

— Dar în condiţiile astea, nu-i și mai rău ce-ai 
făcut tu? 

Era o reacţie riscantă, însă Olivia nu putea să 
stea cu mâinile în sân și să-l lase să se scalde în 
autocompătimirea asta, cel puțin nu fără să spună 
și ea ceva. 

— Ce i-ai făcut lui Billy Armstrong n-a fost deloc 
diferit de ce ți-au făcut ție frații tăi. 

Jack scutura cu furie din cap, însă Olivia a 
continuat. 

— Toate sentimentele pe care le-ai avut, frica, 
durerea, chinul, le-a simțit și Billy. Și de-asta mi se 
pare atât de ciudat că nu i-ai acceptat niciodată 
suferința sau că n-ai cerut iertare familiei lui. Știu 
că nu-i ușor să te confrunți cu ce-ai făcut tu, dar 
părinților lui le-ar fi fost de mare ajutor să știe că 
regreți și că ai înțeles cu adevărat suferința 
cumplită pe care le-ai provocat-o lui Billy și alor 
săi. 


— Nu vorbesc despre el, vorbesc despre fraţii 
mei, a răspuns Jack scurt. Eu am fost pedepsit 
pentru ce-am făcut, dar ei, nu. Sigur, au fost băgaţi 
la bulău pentru altele, dar nu pentru ce mi-au 
făcut mie. 

— Și a fost o greșeală, a fost o greșeală foarte 
mare. Ar fi trebuit să fie pedepsiţi, poate o să și fie 
într-o bună zi, dar asta nu schimbă cu nimic 
faptul că i-ai provocat lui Billy... 

— Uite ce-i, încerc să-ți spun mulțumesc, bine? 

Practic țipase, furios și rugător în același timp. 

— Nu strica momentul, pentru numele lui 
Dumnezeu. 

Era nebunesc, enervant, șocant. Dorința lui 
Jack de-a ignora suferința victimei lui, de a-și 
minimaliza crima era înspăimântătoare. Oliviei îi 
venea să-l ia la trei păzeşte, să-i pună în față o 
oglindă ca să se poată vedea cum se cuvine pentru 
prima dată, însă dacă făcea așa ceva în seara asta, 
risca un scandal în toată regula, poate chiar o 
cădere completă. Drept care și-a mușcat limba și 
n-a zis nimic. 

— Vreau să-ți mulțumesc, Olivia, a continuat el, 
pronunțându-i pentru prima dată numele. Pentru 
că încerci să mă ţii în siguranță, pentru că ai grijă 
de mine. Înseamnă foarte mult. 

Abia rostise cuvintele, cu glas tremurat, și a 
prins-o de mână. Era un gest surprinzător și o 
parte din ea ar fi vrut să se smulgă, însă Jack era 
atât de disperat, atât de aproape de limită în seara 
asta, încât și-a lăsat mâna într-a lui, oferindu-i ce 
sprijin putea, mai mamă pentru acest ucigaș de 
copii decât fusese vreodată mama lui adevărată. 


Ziua a patra 

Atacul era înverșunat. 

Mike fusese tentat să nu vină la serviciu azi. 
Era extenuat, mahmur și îi era rușine, știind foarte 
bine că avea să fie luat la rost imediat ce pune 
piciorul în showroom. Dar n-avea cum să evite 
judecata, așa că făcuse duș și se îmbrăcase, se silise 
să dea trei căni de cafea pe gâtul care protesta și se 
pregătise pentru ce-l aștepta. 

— A trebuit să stau restul serii să-l conving să nu 
facă reclamaţie, se descărca Simon, roșu la față 
după zece minute de țipat. Și poți să-ți imaginezi 
ce părere a avut managerul zonal despre toată 
povestea. Ar fi trebuit să fie un nenorocit de 
eveniment unde să consolidăm legăturile. 

Dintr-un punct de vedere, situația avea un 
umor negru. Dar, în mod clar, pentru Simon nu 
era amuzant. 

— Și totuși tu, în înțelepciunea ta, ai decis să 
răspândești veselie festivă, trăgându-i un pumn 
unuia dintre starurile noastre în devenire. 

— Ăla? EI e un star în devenire? 

— Nu începe, Mike! Nu. 

Simon îi flutura un deget în față, ca și cum era 
pe punctul să-și piardă controlul, ba chiar să-l 
pocnească. Luându-și seama, șeful lui a reușit să-și 
stăpânească emoțiile. 

— Ti-am luat apărarea, Mike, a continuat el 
furios. Când alții au vrut să-ți tragă un șut, m-am 
bătut pentru tine, pentru că știu prin ce-ai trecut, 
prin ce treci încă... dar de data asta ai sărit calul. 

Se monta singur încet-încet, încercând să-și 
justifice hotărârea, să ajungă la ceea ce Mike știa 


că urmează. 

— Nu vii la serviciu, minți despre locurile unde- 
ai fost. Când apari, ești fără vlagă și dezinteresat, 
duhnești a băutură. Nu e bine, nu e profesional. 

A pronunțat ultimul cuvânt cu convingere 
autentică, de parc-ar fi enunțat legea Domnului. 

— Dar să lovești un coleg? Să ataci în fața tuturor 
un membru al familiei noastre lărgite? 

Mike bănuia că ăsta era principalul motiv al 
furiei managerului, prostia și nechibzuința lui 
care-l făcuseră pe el să pară prost. Și, în ciuda 
furiei în fața muștruluielii, Mike îi înțelegea 
reacția. Ce făcuse el chiar fusese nebunesc, 
nesăbuit, de neconceput. 

— Nu mi-aș face datoria dacă n-aș lua măsuri. 
Deci... 

A oftat adânc, remușcarea făcându-și loc prin 
furia lui. 

— „trebuie să te las să pleci, Mike. Îţi 
mulțumesc pentru activitate, dar cred că e 
probabil mai bine să pleci direct — o să-ți 
trimitem prin poștă un formular de încetare a 
contractului de muncă. 

Cuvintele fuseseră rostite grav, cu tristețe, dar 
și cu fermitate reală. Probabil că Simon se temea 
să nu-l vadă pe Mike căzând în genunchi, 
milogindu-se să-i dea înapoi postul, și voia să 
prevină orice astfel de neplăcere. Dacă așa era, se 
înșela amarnic. Mike n-avea nici energia, nici 
convingerea să lupte împotriva concedierii 
sumare. Muncise acolo mulți ani, devenise parte 
din mobilier, dar acum conta prea puţin. Ultimele 
câteva zile îi distruseseră echilibrul, îi frânseseră 
inima și-i făcuseră varză creierul. Nu se punea 
problema să revină la monotonia confortabilă a 
vechii sale vieți, în niciun caz câtă vreme 
Courtney Turner era liberă și-și trăia din plin 


viața. Aici n-ar fi fost de folos nimănui, era un 
pericol permanent și de aceea n-a protestat; s-a 
ridicat și a ieșit pur și simplu, fără să arunce nicio 
privire în urmă din depozitul care fusese refugiul 
lui ani la rând. Ce mai era de spus? Cum s-ar fi 
putut justifica? Se dezamăgise pe sine, își 
dezamăgise colegii și, așa cum simțţise în fiecare zi 
de la moartea scumpei lui Jessica, știa că merită să 
fie pedepsit. 

— Vreau s-o facem cum se cuvine, dar vreau s-o 
facem repede. 

Olivia a vorbit în șoaptă, imprimând ordinului 
o urgenţă reală. Stătea în grădina din față, cu unul 
dintre experţii lor în securitate, cu un ochi pe el și 
celălalt ațintit asupra trecătorilor. 

— Avem nevoie de camere de securitate în față și 
în spate, senzori de mișcare în casă, conectaţi la o 
alarmă inteligentă și două butoane de panică, 
unul în dormitor și unul în camera din față. Ideal, 
instalate și în funcțiune toate până după-masă. 
Poți să mă ajuţi? 

— Păi, se poate, a răspuns tehnicianul albindu-se 
la față. Dar s-ar putea să fie nevoie să mai chem pe 
cineva să mă ajute. 

— Nu, doar tu. Cât de repede poți. Ne-am 
înțeles? 

Tonul ei nu lăsa loc de discuţii, astfel încât 
însoțitorul ei a încuviințat supus și și-a luat geanta 
de scule ca să se apuce de treabă. Olivia a intrat 
înapoi în casă și a închis ușa în urma ei. A 
traversat holul și s-a dus în bucătărie, 
nerăbdătoare să-l calmeze pe tânărul neliniștit 
aflat sub supravegherea ei. Dar când a trecut 
pragul, a încremenit. Jack stătea în mijlocul 
bucătăriei, umblând febril prin telefonul ei. 

— Ce dracu’ crezi că faci? a întrebat ea, 
îndreptându-se către el și luându-și telefonul 
înapoi. Ştii că nu ţi se permite accesul 
nesupravegheat la niciun aparat care se poate 
conecta la internet. Ce joc faci? 

— Aș putea să-ţi pun aceeași întrebare. 


Nedumerită, Olivia s-a uitat la ecranul 
telefonului. Se aștepta la ce era mai rău, dar și-a 
dat seama că Jack se uita la site-ul Justiţia Nu 
Doarme Niciodată, care continua să se delecteze 
cu moartea lui Mark Willis și Andrew Baynes și cu 
demascarea lui Emily Lawrence. 

— Îmi spui să am încredere în tine, să cred în 
tine, dar cum aș putea, dacă tu nu-mi spui 
adevărul? 

Era furios, dar în mod clar și speriat. 

— Uite ce-i, voiam să te pun la curent, aşteptam 
doar momentul potrivit. 

— Vrăjeală, vrei doar să mă ţii în ceață. Despre 
asta-i vorba, nu? 

A făcut semn spre fațada casei, unde 
tehnicianul se auzea dând găuri în zid. 

— Crezi că o să vină după mine, nu? 

— Nu, nu cred. Sincer, nu cred. Dar ținând cont 
de tot ce se petrece, nu ne putem permite să ne 
asumăm niciun risc. 

— „Tot ce se petrece“! Tu auzi ce spui? Au dat tot. 
Nume, adrese, până și niște nenorocite de poze cu 
oameni care fac cumpărături. În ritmul ăsta, am 
noroc dacă scap până diseară. Tatăl lui Billy 
Armstrong ar putea să vină încoace din clipă în 
clipă... 

— N-avem niciun indiciu că ești în pericol, Jack, 
sau că acoperirea ta a fost compromisă în vreun 
fel. Sunt aici ca să te protejez, cum ai zis și tu 
aseară, și exact asta o să fac. După cum vezi, am 
cerut măsuri de securitate suplimentare și imediat 
ce e disponibilă noua ta casă securizată... 

— Vreau să mă mut azi, a întrerupt-o Jack. Vreau 
un loc nou, un nume nou, un trecut nou, pe care 
să-l știți doar tu și șeful tău direct. 

Olivia s-a uitat la el, bormașina tehnicianului 
părând să-și bată joc de ea acum. 


— Vorbesc serios, nu mai stau încă o noapte aici, 
a insistat el, observându-i reacția. 

— Cu tot respectul, nu e decizia ta. Avem mult 
mai multă experiență decât tine în chestii de-asta. 

— Și uite ce bine vă merge, a răspuns Jack 
nimicitor, arătând agresiv cu capul spre telefon. 
Aveţi mai multe scurgeri decât Titanicul și, cu tot 
respectul, e capul meu în joc, nu al tău, așa că 
rezolvă cumva. Vreau să plec de-aici. 

A trecut pe lângă ea furios, ieșind din cameră și 
tropăind pe scări în sus. Olivia voia să discute 
logic, să-l facă să gândească rațional, dar știa că nu 
prea are rost. Era agitat, supărat, speriat și 
adevărul e că avea toate motivele. Imaginea de pe 
telefon contrazicea toate protestele ei, toate 
încercările ei zadarnice de a-l linişti. Site-ul 
grupului Justiția Nu Doarme Niciodată era în 
sărbătoare, la obiect și, astăzi, deosebit de 
tulburător. Deasupra pozelor lui Emily Lawrence, 
Andrew Baynes și Mark Willis era scris cu litere 
mari, îngroșate un mesaj simplu și 
înspăimântător: 


Cine urmează? 

Următoarele câteva minute aveau să fie 
cruciale. Emily știa că tot ce spunea acum și cum 
urma să reacționeze Sam vor determina soarta lor. 
Fie Sam îi va rămâne loial mamei sale și va încerca 
să găsească o logică în trecut, prezent și, spera ea, 
viitor, fie o va respinge direct, îngrețoșat de 
nesinceritatea, de duplicitatea și crimele ei. 
Sănătatea ei mintală atârna de un fir de păr, deci 
trebuia să facă un efort, trebuia să încerce. 

— Sam, iubire, știu că probabil încă ești năucit de 
evenimentele de ieri și că trebuie să ai o mie de 
întrebări. Și e absolut în regulă. Sunt alături de 
tine, să discutăm despre orice vrei, oricând vrei. 

Vorbea încet, conștientă că lângă ei luau micul- 
dejun alți oaspeţi. Mama și fiul stăteau singuri la o 
masă din colț, împingând pâinea prăjită prin 
farfurii, o imagine a nefericirii tăcute. Marianne și 
alți doi consilieri de probaţiune mâncau la o masă 
de alături, deși, în costumele lor elegante, puteau 
fi confundați cu ușurință cu niște oameni de 
afaceri și se integrau fără probleme printre ceilalți 
călători. 

— Poţi să te ocupi tu de program azi, a continuat 
ea prudentă. Tu ești șeful. S-ar putea să fie nevoie 
să discutăm mai târziu cu consilierul meu de 
probaţiune, să ne gândim la mutarea într-un loc 
mai puțin public, dar deocamdată suntem în 
siguranță, deci avem timp să disecăm situația. 
Orice crezi, orice simți, vreau să știu. Vreau să te 
ajut. 

Sam n-a spus nimic, jucându-se nervos cu 
telefonul. Emily își dorea din toată inima să i-l ia, 


să-l rupă de avalanșa de ranchiună și incriminări 
care umpleau social media, de zecile de 
comentarii usturătoare, dureroase de sub 
instantaneul acela ridicol cu ea în față la Tesco 
Metro, dar nu îndrăznea să exercite niciun fel de 
autoritate părintească astăzi. În schimb, 
neajutorată și pustiită, a luat suportul de pâine 
prăjită și l-a împins pe masă spre el. 

— Haide, iubire, ce-ar fi să mănânci ceva și apoi 
putem sta de vorbă? N-o să fie de niciun ajutor să 
te înfometezi. 

— Nu mi-e foame. 

— Trebuie să-ți fie foame, în mod normal ai poftă 
de mâncare. Uite, hai să-ți pregătesc eu. 

A luat o bucată de pâine prăjită și a început să 
o ungă cu unt. 

— Vrei gem sau marmeladă? 

Hârșâitul scaunului lui a șocat-o. Sam s-a 
ridicat brusc de la masă, iar Emily, șocată, s-a 
ridicat și ea. 

— Nu pot să continui, a șoptit Sam nefericit, 
după care s-a întors și s-a îndepărtat. 

Aproape ajunsese la ieșire, bătând agresiv în 
telefon. Îngrozită, Emily s-a întors să se uite la 
Marianne, care se ridica și ea, apoi a pornit în 
grabă după fiul ei. Până a ajuns în hol, Sam ieșise 
deja și traversa în viteză curtea din față. Disperată, 
Emily a renunțat la orice precauţie, a trecut în 
fugă pe ușa deschisă, cu consilierii de probaţiune 
în urma ei. 

— Sam! 

L-a strigat în timp ce alerga, însă el nu s-a 
întors, îndepărtându-se în continuare hotărât de 
hotel. Îngrozită că dacă-l pierde acum, n-o să-l 
mai vadă niciodată, Emily a fugit spre el, 
ajungându-l din urmă chiar când ieșea în strada 


principală. L-a prins de braț, însă el s-a tras ca și 
cum l-ar fi ars. 

— Rămâi, Sam, l-a rugat ea înlăcrimată și 
îndurerată. Rămâi și putem rezolva... 

— Nu! s-a răstit el. Nu-mi mai spui tu mie ce să 
fac! 

— Vreau doar să explic, iubire... 

— Toate rahaturile alea despre cum să fiu un bun 
cetățean, a continuat el amărât, înfuriat. Despre 
cum să fac alegerile bune... și tu faci aia? 

Emily era năucită, disprețul lui fiind prea mult 
pentru ea. 

— Eşti o ipocrită și o mincinoasă, Janet. 

Altă lovitură de ciocan. Nimeni nu-i mai 
spusese așa de aproape 30 de ani. Dar Sam n-avea 
de gând să se oprească, atacul lui continuând 
neîndurător. 

— M-ai minţit toată viața. Despre tine și tata, 
despre familia ta, despre „prietenii“ tăi care 
veneau în vizită. A fost ceva adevărat din tot ce 
mi-ai spus? 

Emily nu-l putea privi. 

— Semnele alea de pe spatele tău, cicatricile. 
Chiar sunt dintr-un accident de mașină? 

— Nu, a mărturisit ea încet. Sunt de la tata. 

— Bravo! a exclamat el triumfător, ca și cum 
abuzul ar fi fost ceva care trebuia sărbătorit. Tot ce 
mi-ai spus vreodată a fost o minciună, nu? 

Acum tipa de-a binelea. Îngrijorată, Emily s-a 
întors spre Marianne, care-i ajunsese din urmă. 

— Trebuie să mergeţi înăuntru, a șuierat 
consiliera de probaţiune. Vă dați în spectacol. 

În spate, Emily vedea personalul de la hotel 
privind cu interes cearta, dar în clipa asta n-o 
interesa. Singurul lucru care conta era fiul ei. 

— Ai dreptate, Sam. Tot ce mă acuzi că am făcut, 
chiar am făcut. Și multe altele pe deasupra. Dar 


vreau să mă revanșez, vreau să întelegi. Te rog, dă- 
mi ocazia și jur că o să trecem peste asta... o să fim 
din nou fericiți. 

— Pe bune? Și de unde știi tu? Cum văd eu 
lucrurile, fie stăm aici, cu pază armată zi și noapte, 
fie ne ascundem în vreun orășel din fundul 
pământului, ne rupem de prieteni, de familie, 
trăim o minciună. Astea sunt singurele noastre 
variante; de fapt, nu, singurele tale variante. Nu 
vreau să fiu băgat în chestia asta. 

— Sam, nu vorbi așa, te rog... 

— Dă-mi drumul! 

A împins-o brutal pe Emily, care se ținea de el. 

— Nu vreau să fiu cu tine. Nu vreau nici măcar să 
te mai cunosc. 

Emily a căzut în genunchi, distrusă de 
respingerea dură. 

— Mă duc la tata. Nu încerca să mă suni, că n-o 
să răspund. 

În timp ce vorbea, a oprit lângă ei un Uber, iar 
Sam s-a îndreptat grăbit spre el. 

— Sam... 

Dar era puțin cam târziu. Mașina pornea deja, 
cu Sam aflat în siguranță înăuntru. 

— Nu-l poți opri? a întrebat-o Emily rugător pe 
Marianne, dar consiliera de probaţiune a clătinat 
din cap. 

— E liber să se ducă unde vrea, dar noi trebuie să 
ne întoarcem înăuntru, Emily. Se adună lumea. 

Vorbea pe ton insistent, autoritar, însă Emily 
n-a băgat-o în seamă și s-a întors să se uite după 
mașina care se îndepărta încet, după fiul care 
dispărea definitiv din viața ei. 

— Condoleante. Moartea lui Andrew trebuie să fi 
fost un șoc îngrozitor pentru tine. 

Diane Baynes a ridicat brusc privirea, ca și cum 
ar fi fost surprinsă de cuvintele lui Isaac Green. 
Privea cadavrului fiului său de aproape un minut, 
în tăcere completă, cu chipul rigid și ochii uscați. 
Acum s-a uitat la consilierul de probaţiune, ca și 
cum ar fi încercat să găsească vreun înțeles ascuns 
în cuvintele lui. Totuși, trăsăturile au început să i 
se relaxeze încet-încet, iar în cele din urmă a 
răspuns: 

— Întotdeauna mi-am făcut griji că o să aibă un 
sfârșit tragic, dar... 

Cuvintele i s-au stins pe buze, iar privirea i s-a 
îndreptat din nou spre cadavrul fiului ei. Angajaţii 
de la firma de pompe funebre făcuseră tot ce 
putuseră, dar amploarea rănilor n-avea cum să fie 
ascunsă. 

— Știu că e greu de înţeles și îmi pare rău că 
trebuie să-l vedeți pe Andrew așa, dar mă tem că e 
nevoie să îndeplinim formalitățile. 

— Când te gândești că există cineva care poate 
urî o ființă umană atât de tare încât să-i facă așa 
ceva... a replicat ea pierdută, ca și cum nu l-ar fi 
auzit. Cum o fi să porți atâta ură în suflet? 

Isaac a încuviințat, dar n-a spus nimic. 

— Să fii atât de furios? Atât de crud? Probabil că 
te devorează pe dinăuntru... 

Femeia în vârstă s-a înfiorat, iar vocea i s-a 
frânt, dând un prim indiciu al suferinței. 

— Fiul meu nu era un înger. Ce i-a făcut fetei 
ăleia, în fine, nu poate fi iertat, nu? Dar a fost 


acum atât de multă vreme și el reușise să facă ceva, 
nu? 
S-a întors către Isaac, cu o privire imploratoare. 

— Avea o slujbă bună, un apartament, ceva 
prieteni. Făcea ceva util, productiv, nu? 

— Cu siguranţă încerca, a aprobat-o el. 

Diane a dat absentă din cap, după care a 
adăugat: 

— Crezi... crezi că exista ceva bun în el? 

O clipă, Isaac n-a știut cum să reacționeze, 
prins în ambuscadă de întrebare. 

— În afara familiei, tu-l cunoșteai cel mai bine, a 
insistat femeia. Ai văzut ceva bun în el? Orice? 

Nevoia ei era evidentă, sinceră, dar Isaac tot a 
ezitat să răspundă, alegându-și cu grijă cuvintele. 

— Nu sunt sigur că sunt foarte utile în cazul ăsta 
cuvinte ca „bun“ și „rău“. Cred că Andrew și-ar fi 
dorit să ducă o viață utilă, să-și fi lăsat problemele 
în urmă... și totuși, n-a vorbit niciodată despre 
victima lui, n-a părut niciodată capabil să accepte 
suferința pe care a provocat-o familiei Rose, ceea 
ce înseamnă că unora li s-a părut greu să ierte. 

Diane Baynes a dat din cap, dar n-a spus 
nimic, acceptând adevărul acestei acuzații — fiul 
ei, ucigașul care nu s-a pocăit, monstrul din 
tabloide. Isaac a privit-o cu atenție, așteptând o 
reacție, însă mama îndurerată a rămas tăcută și 
nemișcată, părând la fel de șocată și traumatizată 
de crimele fiului ei ca și acum mulți ani, când se 
întâmplaseră. 

— Oricum, te las singură o clipă, a adăugat Isaac 
plin de tact, îndepărtându-se. Când ești gata, vino 
și putem stabili detaliile despre locul unde să fie 
trimis trupul neînsuflețit. 

— Ah, nu vrem trupul neînsuflețit. 

Isaac s-a întors surprins spre ea. 


— Adică n-avem de gând să facem o 
înmormântare sau ceva de genul ăsta. 

— Am înţeles. 

— Mai degrabă speram că o să vă puteți ocupa 
voi de toate astea. 

— Păi, sigur că putem, a răspuns Isaac uimit. Dar 
ar fi îngropat într-un mormânt fără însemne, fără 
nimic care să arate... 

— Cred că așa ar fi cel mai bine, nu? 

Rostise cuvintele ferm, hotărât, cu doar o vagă 
urmă de emoție, o mamă care făcea ce trebuia ca 
să-și protejeze familia. Și cine era lsaac s-o 
contrazică? Ce alt sfârșit putea să aibă un astfel de 
individ? Și de-aceea se trezi spunând: 

— Da, așa e. 

Privea cuvintele gravate delicat, observându-le 
familiaritatea, dar nu simțea decât un pustiu 
zdrobitor. 


Jessica Burnham, născută la 14 mai 2002, 
moartă la 2 august 2013. 
Soră, fiică și nepoată iubită. 


Mike știa că pentru mulți prieteni și rude, 
epitaful era inutil de scurt și de sumbru. Alison 
clar așa credea, susținând vehement un omagiu 
mai amplu, dar Mike rezistase în fața tuturor 
rugăminților. Ce-ar fi putut spune ca s-o 
reprezinte cum se cuvine pe Jessica? Și cum ar fi 
putut reflecta realitatea cumplită a mortii ei fără să 
recurgă la minciuni, eufemisme și clișee fără sens? 
Nu era loc aici pentru „Plecată dintre noi prea 
repede“ sau „Fericită de-a dreapta Domnului“. 
Mike nu credea în viața de apoi, și nicio vorbă 
dulce ce sugera că Jessica a plecat devreme din 
viața asta nu putea să ascundă faptul că fusese 
răpită și ucisă brutal de două fete bolnave în 
căutare de distracție. Dacă aveau să scrie ceva, 
trebuiau să scrie asta, trâmbițând crima lor, ca s-o 
vadă toată lumea. 

Mike s-a ridicat cu greu, a scos un buchet 
veștejit din vază și l-a pus în loc pe-al lui. Încerca 
să ajungă la Jessica o dată pe săptămână și venise 
aici instinctiv după ce fusese dat afară de la 
serviciu, sperând să găsească un răgaz în 
compania fiicei lui. E adevărat că uneori chiar 
găsea mângâiere aici, trasând cu degetul literele 


aurii ale numelui ei, simțindu-se din nou aproape 
de ea, însă azi nu avusese parte de nicio alinare. 

— Îmi pare rău, a zis el gâfâit, trăgând furios de-o 
buruiană rătăcită. Îmi pare foarte rău... 

În realitate, îi era rușine. La vizitele de 
dinainte, plânsese ca un copil, se înfuriase ca un 
nebun, făcuse declarații de dragoste la beție, dar 
nu se simţise niciodată atât de deprimat, atât de 
jalnic ca azi. Dăduse greș în carieră, dăduse greș în 
căsnicie, dar cel mai rău e că o dezamăgise pe 
Jessica. O dezamăgise când avea mai multă nevoie 
de el. Amintirea abaterii lui îl ucidea în fiecare zi. 
Încă se vedea ieșind în fugă din agenția de turism, 
grăbindu-se la mașină, abia așteptând să-i spună 
Jessicăi despre excursia cu familia la Disneyland 
pe care o rezervase pentru vară și nu făcuse decât 
să ajungă cu cinci minute prea târziu la ora ei de 
aerobic în scaun cu rotile. Cinci minute prețioase 
care le-au distrus pentru totdeauna viața. 
Încercând să pună la punct o vacanță de neuitat, 
Mike își condamnase fiica fără să știe la o moarte 
înspăimântătoare, violentă. 

— Of, Doamne, Jessica... 

Mike s-a agăţat suspinând de marmura rece. 
Știa că nu era bun de nimic, era un nenorocit, dar 
azi avea senzaţia că ajunsese cel mai jos. Dacă 
mormântul Jessicăi s-ar fi putut deschide ca să-l 
înghită, și-ar fi acceptat bucuros soarta. 

— Mike? 

Luat prin surprindere, s-a răsucit și a văzut-o 

apropiindu-se pe Alison. 
— Ce se petrece? 

Avea un ton îngrijorat, dar și acuzator. Ca și 
cum Mike ar fi profanat mormântul Jessicăi cu 
etalarea lui de autocompătimire și suferință. 
Rămas fără cuvinte, Mike s-a ridicat ștergându-și 
lacrimile din ochi. 


Acum era rândul ei să întoarcă privirea. 

— Te rog, Mike, chiar nu vreau să fac așa ceva... 

— M-ai acuzat pe mine pentru ce s-a-ntâmplat, 
m-ai acuzat drept în față. 

— Eram supărată și furioasă, nu știam ce spun... 

— Ah, știai exact ce spui. „Dacă n-ai fi fost atât 
de distras, atât de hotărât să rezervi nenorocita aia 
de vacanţă, fata noastră ar fi în viață.“ Sunt 
cuvintele tale, Alison. Cuvintele tale nenorocite. 

Alison nu a spus nimic, refuzând să-l privească. 

— Negi? Negi că m-ai acuzat că ţi-am distrus 
viaţa, că ţi-am frânt inima, că te-am torturat oră 
de oră, zi de zi? 

A aruncat cuvintele spre ea, ostil și înfuriat, 
însă acum, spre groaza lui, a văzut că umerii ei se 
cutremură, iar fosta lui soție începe să plângă. 
Sunetul suspinelor ei îl terminase întotdeauna și 
așa s-a întâmplat și de data asta. Ce vierme era că 
o certa! Ce drept avea s-o acuze? 

— Alison, îmi pare rău, n-am vrut să... a strigat 
el, făcând un pas ezitant spre ea. 

— Am venit doar să aduc niște flori, Mike... a 
gâfâit Alison printre suspine, cu ochii în pământ. 
Să pun niște flori pe mormântul fiicei noastre... 

Abia putea vorbi, îndurerată, distrusă din nou. 

— De ce trebuie să mă ataci așa? Ce-am făcut eu? 

Era adevărat. Nu făcuse nimic; doar se măritase 
cu un bărbat care nu era demn de ea. 

— Te rog, Alison. N-am vrut. Doar c-am avut 
câteva zile groaznice și... 

Cuvintele i s-au pierdut când ea a dat din 
mână, disperată să-l facă să tacă. Fiecare cuvânt 
părea s-o rănească. O clipă, cei doi părinți au stat 
împreună, tăcerea grea fiind sfâșiată doar de 
suspinele înăbușite ale lui Alison. Apoi ea a trecut 
rapid pe lângă el, a pus florile pe mormânt, s-a 
oprit o secundă să sărute piatra de căpătâi a fiicei 


ei, după care s-a îndreptat și a plecat în grabă pe 
alee. 
— Alison... 

Ar fi vrut s-o oprească, s-o ia în brațe, să-i ceară 
iertare, dar știa că n-are niciun rost. Alison nu 
avea nevoie de el, nicio dorință să-i împărtășească 
autocompătimirea și durerea. Mike era complet 
singur aici, doar în compania vinovăţiei, disperării 
și rușinii foarte, foarte profunde. 

— Tu chiar vrei să-mi spui că ţi-ar părea rău dacă 
i se întâmplă ceva lui Emily Lawrence? 

Era ceva îndrăzneţ, provocator, adică exact 
cum fusese Guy Chambers din clipa în care 
Chandra Dabral pusese piciorul în biroul lui. 
Ţinând cont că era audiat la Ministerul Justiţiei, în 
absența unui avocat sau consilier, tactica era 
deopotrivă curajoasă, deschisă și fără nicio urmă 
de regret. Chandra nu putea să-și dea seama dacă 
era  stratagema unui om vinovat sau 
comportamentul încrezător al unui nevinovat. 
Oricum, erau doi la unu, pentru că ea-l avea și pe 
detectivul-sergent Buckland, însă ministrul 
adjunct părea cât se poate de relaxat. 

— Adică, știu că toți trebuie să afișăm o figură 
tristă în public, să ne comportăm ceremonios și să 
părem îngrijorați, dar nu-i jelesc pe Andrew 
Baynes sau Mark Willis, n-o să plâng nici după 
Emily Lawrence, pardon, Janet Slater, dacă se face 
în sfârșit dreptate și în cazul ei. 

—  Consideri dreptate ce li s-a întâmplat lui 
Baynes și Willis? 

— Unii așa ar putea considera, a răspuns el, 
pufnind zgomotos. 

— Şi susții același lucru și pentru Emily 
Lawrence? Chiar dacă e soție și mamă? a întrebat 
Buckland. 

— Întâi a fost o ucigașă de copii. Și cred că o să 
descoperiţi că este o fostă soție. Nu că aș judeca-o 
pentru asta, am trecut și eu prin așa ceva... 

l-a zâmbit Chandrei, dezvăluind niște dinți 
imaculaţi. Era emblematic pentru întreaga lui 


prezență — imaculat, manichiurat, netulburat. 

— i se pare amuzant? a întrebat Chandra, 
încercând să-și ascundă disprețul tot mai profund. 

— Cred că voi sunteți amuzanțţi, să veniți în 
biroul meu cu acuzaţiile voastre nefondate. 

Chandra era pe punctul să-l întrerupă, însă 
Chambers a continuat: 

— Uite ce-i, am declarat oficial de nenumărate 
ori că în țara asta suntem prea puțin fermi, prea 
indulgenți. „Pedeapsă“ a devenit un cuvânt 
murdar în ultima vreme, accentul fiind pus veșnic 
mai degrabă pe starea de bine a criminalilor înrăiți 
decât a victimelor și familiilor acestora. Cred 
categoric că avem nevoie de o schimbare majoră a 
politicii guvernului, care să reflecte ce cred și simt 
oamenii adevăraţi. Criminalii trebuie să înțeleagă 
importanța reală a crimelor lor, să plătească 
pentru ce-au făcut, dar asta nu înseamnă că o să- 
mi pun în pericol cariera, libertatea, toată 
șandramaua, dându-le pe animalele astea pe mâna 
mulțimii. Cât de prost crezi că sunt? 

Chandra era tentată să-i explice, dar n-a făcut 
decât să spună: 

— Ăsta-i un discurs foarte drăguţ, dar nu suntem 
la tribună acum, domnule ministru, poate ai 
putea să-mi răspunzi la întrebare. Ai transmis, 
personal sau prin intermediul cuiva, informaţii 
confidenţiale legate de numele sau domiciliile lui 
Mark Willis, Andrew Baynes sau Janet Slater? 

— Categoric nu! 

— Dar nu negi că ai fost mulțumit când s-a 
întâmplat, că ai fost fericit că acești trei infractori 
au fost demascaţi? 

— Ce om de bun-simt ar nega? 

— Poate cineva cu conștiință? 

Sărea calul, dar voia să provoace o reacție. Din 
fericire, Chambers a mușcat momeala. 


— Păi, nu-i interesant? a replicat el cu un aer de 
cunoscător. Ţi se rupe inima pentru criminal mai 
degrabă decât pentru victimă. Chiar ironic, ținând 
cont de profesia ta. Am cunoscut sute de polițiști 
activi care împărtășesc punctul meu de vedere. 

— Și care e punctul ăsta de vedere? 

— Creaturi ca Baynes, Willis și Slater sunt 
malefice pur și simplu. S-au născut răi, au crescut 
răi, au comis crime incredibile și sunt incapabili 
de remușcare sau reabilitare. Deci ideea că aceste 
creaturi ar trebui eliberate în comunitate sub 
acoperirea anonimatului, protejate și ajutate de 
un Serviciu de Probaţiune incompetent nu e doar 
iresponsabil și periculos, e de-a dreptul imoral. 

A pus în ultimul cuvânt o convingere care te 
ducea cu gândul la Vechiul Testament. 

— Adică, sigur ești de acord, inspectore, nu? Nu 
ai sentimentul că există oameni care sunt prea 
distruși? Unele crime care ar trebui să nu fie 
iertate niciodată? 

— Și ce-ai face tu cu „creaturile“ astea? a ripostat 
Chandra, evitând să răspundă provocării. Le-ai 
pune ștreangul de gât? 

— Dacă aș putea aduna voturile din Camera 
Comunelor, a răspuns Chambers zâmbind. Dar 
știi cum sunt ăștia de centru-stânga. Nu 
îndrăznesc să aibă o opinie despre nimic în ultima 
vreme... 

— Deci recunoști că-i vrei morți pe acești 
infractori? 

— Nu asta am spus. 

— O metodă eficientă să obţii asta ar fi să 
transmiți familiilor îndurerate informații despre 
identitățile și domiciliile lor și să lași Justiţia Nu 
Doarme Niciodată să toarne gaz pe foc, publicând 
fotografii cu cadavrele, plus poze cu infractori ca 
Emily Lawrence, care acum e nevoită să se 


ascundă. Așa, poți să-i lași pe alții să-ți facă treaba 
murdară, în timp ce tu rămâi cu mâinile curate ca 
lacrima. 

— Clar e o teorie captivantă, a răspuns Chambers 
zâmbind vesel. 

— Hai să vedem dacă mai zâmbești când o să-l 
ridicăm pe lan Blackwell, a replicat Chandra calm. 
Am transmis datele lui către toți polițiștii din 
capitală, așa că n-o să treacă mult și o să-l avem în 
custodie. Poate că el o să fie în stare să ne spună 
cine e responsabil pentru scurgerile de informații, 
nu? 

— Poate că da. Dar între timp, cum n-aveţi nimic 
concret să susțină teoriile voastre fanteziste, pot să 
sugerez să... 

— Ai avut întâlniri cu alegătorii în Reading pe 5 
decembrie? l-a întrerupt Chandra, hotărâtă să 
preia din nou controlul. 

Zâmbetul lui Chambers a început să pălească și 
parlamentarul i-a aruncat o privire încărcată de 
dezgust. A scos teatral un șerveţel din cutia de pe 
birou, și-a suflat nasul și a răspuns: 

— Dacă era vineri, atunci probabil că da. 

— Probabil nu-i de-ajuns, mă tem. 

— Da, am fost. 

— Între ce ore ai fost la cabinet? 

— Păi, puteţi să vorbiți cu secretara mea, dar de 
obicei stau între 10 și 13. 

— Și după aceea? 

— Habar n-am. De obicei, mai rezolv din hârtiile 
din urmă, după care iau trenul înapoi spre 
Londra. Dar trebuie să sap după chitanţele pentru 
bilete. 

— Deci ai fost în Reading toată ziua? a intervenit 
Buckland. 

— Da. 


— l-ai trimis un mesaj lui Robert Slater cât erai în 
Reading, dezvăluind identitatea și domiciliul 
actuale ale surorii lui? 

— Nu fi caraghios! 

— Te-ai întâlnit cu Emily Lawrence în ziua aceea? 
Mai precis, i-ai făcut poza asta în faţă la un Tesco 
Metro din centrul orașului? 

Buckland a împins peste masă instantaneul cu 
Emily. 

— Așa cum sunt sigur că ești conștient, poza asta 
a fost publicată pe site-ul Justiţia Nu Doarme 
Niciodată aseară, la doar câteva ore după ce Emily 
Lawrence a scăpat la mustață de o confruntare 
violentă cu fratele ei, a preluat ștafeta Chandra. 

— Nu, n-am nimic de-a face nici cu poza aia. Am 
terminat aici? 

— Nu încă. Vezi tu, abia aștept să aflu de ce erai 
și tu de față de fiecare dată când au avut loc 
scurgerile astea de informații extrem de 
dăunătoare. Ai fost la conferința Ministerului 
Justiţiei de la centrul Excel pe 7 noiembrie... 

— Au fost zeci de oameni. 

— Ai fost la BBC, lângă Oxford Circus, pe 28 
noiembrie, când au fost dezvăluite detaliile despre 
Andrew Baynes. 

— Ai idee câţi oameni trec zilnic prin Oxford 
Circus? 

— Și ai fost în Reading pe 5 decembrie, când 
cineva i-a trimis un mesaj lui Robert Slater și a 
compromis anonimatul lui Emily Lawrence, 
dezvăluind și adresa ei actuală. 

Chambers a privit-o atent, fără să spună nimic. 

— Aveai de unde să știi că Lawrence stă în 
circumscripția ta, aveai de unde să știi unde 
locuia, unde lucra și unde-și făcea cumpărăturile. 
În plus, ești unul dintre cei câțiva oficiali de rang 
înalt care pot să acceseze detalii despre identitatea 


și domiciliul lui Willis și Baynes. Deci n-ai decât să 
te strâmbi, dar hai să mă exprim foarte clar, 
domnule Chambers. Ești suspect, suspectul nostru 
principal, și ca atare ai de răspuns la niște întrebări 
foarte serioase. 

Chambers a privit-o pătrunzător, dându-și 
poate seama pentru prima dată cât de grave erau 
acuzaţiile. Apoi s-a sprijinit de spătarul scaunului 
și a întrebat: 

— Ştii când a fost făcută poza cu Emily 
Lawrence? Adică, știi precis? Ziua, ora... 

Chandra a simțit cum îi scade moralul. 
Chambers nimerise exact unul dintre principalele 
puncte slabe ale investigaţiei. 

— Nu încă. Dar vom ști curând. Colegii mei se... 

— Și poţi să faci legătura dintre mine, conturile 
mele de e-mail sau de telefonie și oricare dintre 
informațiile strict secrete despre care spui că au 
fost transmise către rudele victimelor? 

— Nu, dar știm că au fost trimise toate de pe 
același telefon cu cartelă, un Samsung Galaxy, și, 
odată ce va fi în poses... 

— De fapt n-aveţi nicio dovadă concretă care să 
facă legătura dintre mine și oricare dintre 
infracțiunile astea? 

Chandra n-a spus nimic, însă fierbea de furie, 
ceea ce l-a determinat pe Chambers să profite de 
avantaj. 

— Pot să sugerez, inspectore, să pleci dracului 
din biroul meu? 

Chandra s-a îndepărtat grăbită de minister, 
detectivul-sergent Buckland străduindu-se din 
greu să țină pasul cu ea. 

— Rahat tupeist! 

— Ce-i drept, a răspuns adjunctul ei, abia 
trăgându-și sufletul. Dar are și el dreptate. Am 
spus deja că e un pic cam îndrăzneţ să dăm buzna, 
ținând cont că n-avem nimic solid să-i punem în 
cârcă. 

— Norocul ţi-l mai faci și singur, sergent 
Buckland, a replicat Chandra, sâcâită de lipsa lui 
de sprijin evidentă. Voiam să-l privesc în ochi, să 
văd cum reacționează la acuzaţii. 

— Ceea ce e foarte bine și frumos, însă e un om 
puternic. Poate să ne facă viața foarte grea și ţie, și 
mie, și restului echipei. Pot fi distruse cariere, așa 
că trebuie să mergem în vârful picioarelor. 

— N-ai decât să mergi tu în vârful picioarelor, 
dacă vrei. Pe mine mă interesează mai mult să 
salvez vieți decât să fac politică. 

Adjunctul ei a prins în sfârșit ideea și și-a 
înghițit protestele. 

— Și acum? a întrebat el, abia mai răsuflând. 

— Acum încercăm să obținem o reacţie. Vreau o 
analiză completă a amprentei digitale a lui 
Chambers în ultimele câteva luni, toate detaliile 
despre mișcările și comunicațiile lui, plus un 
mandat de percheziție pentru biroul lui de la 
minister, apartamentul din Londra și casa din 
circumscripție, de la Reading. 

— Dacă ești sigură... 


Tipic pentru Buckland, să vrea să dea înapoi, 
dar să n-aibă tupeu. 

— Absolut! În cel mai bun caz, găsim telefonul 
Samsung sau vreo dovadă concretă care să facă 
legătura între el și scurgerile de informații. În cel 
mai rău caz, nu găsim nimic, dar îi facem viața 
foarte grea reacționarului ăstuia arogant şi 
dezechilibrat. 

— Deci nu-i chiar favoritul tău? 

Era o tentativă nefericită de glumă, care să-i 
mascheze stânjeneala în fața înflăcărării ei. E 
drept că probabil că depășise limita lăsându-l pe 
Chambers s-o enerveze, dar nu-și permitea să se 
poarte cu mănuși când miza era așa de mare și, 
mai mult, o să-i facă plăcere să-i facă viața grea 
ministrului adjunct tupeist. 

De-acum, era ceva personal. 

Traversa loturile de teren, iar cizmele îi 
scrâșneau pe iarba înghețată. Ici și colo, îl saluta 
câte un alt grădinar, însă Graham Ellis nu-i băga 
în seamă, păstrându-și ritmul până a ajuns în cele 
din urmă la baraca lui. Acolo și-a scos cheile din 
buzunar, a descuiat lacătul și, aruncând o privire 
scurtă în jur, s-a strecurat înăuntru. 

A închis ușa, a aprins felinarul de camping și a 
lăsat jaluzelele. Localnicii erau băgăcioși, plictisiți 
și curioși și plecau de la premisa că orice 
pensionar are timp de palavre. Mai încercaseră și 
înainte să tragă cu ochiul, lipindu-și nasurile de 
geamul murdar. Ei bine, puteau să se ducă naibii. 
Azi avea nevoie să fie singur. 

A început să scoată cu atenţie obiecte de pe 
raftul de jos al debaralei care se întindea pe toată 
lungimea peretelui din fundul barăcii. A împins 
deoparte o cutie cu reviste vechi, a mutat un butoi 
cu erbicid, apoi a tras o furcă și o lopată, iar în 
cele din urmă a scos o cutie mare de plastic, 
ascunsă sub o pânză de protecție. A dat deoparte 
husa și a împins cutia în mijlocul podelei, după 
care s-a așezat greoi într-un scaun. 

Și-a tras sufletul și și-a șters transpiraţia de pe 
frunte. Era ametit, extenuat fizic și psihic, dar s-a 
adunat, a întredeschis cutia și a scos conţinutul. A 
reacționat imediat, văzând o poză a Jessicăi 
Burnham la 11 ani pe prima pagină a unui 
tabloid. Pentru cei mai mulți, imaginea ar fi părut 
o fotografie a unei fetițe cu strungăreaţă, dar 
pentru el inocența aceea nu exista. Pentru 


Graham Ellis, expresia ei era acuzatoare și plină de 
resentimente. 

Încet-încet, a început să treacă prin conținutul 
cutiei, scoțând articole de ziar și pagini de 
corespondență până a găsit dosarul ascuns într-un 
plic galben. Chiar când îl deschidea, a simțit un 
fior de neliniște, de agitație. Știa prea bine că ar fi 
trebuit să scape de mulți ani de cutia asta. Îi 
spusese soției că o și făcuse, jurându-se că a ars 
totul în ziua în care amenințase că-l părăsește. 
Dacă dădea peste el, cum avea să-i explice că era 
încă acolo, cu absolut toate rapoartele, articolele 
sau însemnările legate de ancheta de crimă? Cum 
să explice poliției, foștilor lui colegi, că încă avea 
toate dosarele originale, când ele ar fi trebuit să 
stea în siguranță în arhiva poliției? Ăsta era 
secretul lui, pe care nu-l putea dezvălui niciodată. 

A răsfoit mai departe dosarul, digerând grămezi 
de materiale despre Jessica și oprindu-se să 
privească teancul de fotografii de la autopsie. 
După atâţia ani, încă-l întorceau pe dos; 
trupușorul ei palid, brutalizat în asemenea măsură 
încât abia dacă mai putea fi recunoscut. Imaginile 
cumplite îl îngrețoșau, îl tulburau, îl îndurerau, 
dar îl și înfuriau, așa că le-a pus la loc și a trecut la 
secțiunile referitoare la făptași. Acum a luat-o iar 
mai încet, privind poza de la arestare a lui 
Courtney Turner și răsfoind raportul asistentului 
ei social, după care a dat peste declaraţia ei. 

Aceasta era recompensa, singurul lucru din 
comoara tăinuită care provoca fără greș o reacție 
viscerală. Înainte să apuce să citească un rând 
întreg, Graham a simţit cum îl cuprinde o furie 
mocnită, urzeala de minciuni a lui Turner părând 
aproape la fel de obscenă ca și modul degajat în 
care le servea. Jessica Burnham abia dacă meritase 
să fie menționată în declarația ei. Clar nu exista 


nicio grijă pentru binele ei, mai degrabă o 
încercare concertată de a le distanța și pe 
Courtney, și pe Kaylee de ceea ce se petrecuse la 
cariera Highworth. Courtney Turner era o 
povestitoare înnăscută și o mincinoasă cu 
experiență, înflorindu-și povestea cu tot felul de 
digresiuni neaşteptate, în încercarea de a da o 
aparență de adevăr dezminţirilor ei. În timp ce 
Kaylee stătuse fără să scoată un cuvânt și 
smiorcăindu-se în sala ei de interogatoriu, 
Courtney, spre deosebire de ea, se dezlănțuise, 
dând frâu liber imaginației. Unii dintre polițiștii 
lui aproape că fuseseră păcăliți de această 
reprezentație strălucită, de nivelul și convingerea 
cu care-și debita născocirile, dar el nu se lăsase 
îmbrobodit nici măcar o clipă. Știa că în cazul ăsta 
diavolul se ascundea în detalii. 

Trecuseră mulți ani de când puseseră pe hârtie 
minciunile sfruntate ale lui Courtney, dar aveau 
același efect asupra lui acum ca și atunci, revolta și 
furia luptându-se în el pentru supremație. Oare 
Courtney se gândise măcar o dată la ce îndurase 
Jessica? Îi trecuse prin cap că jucăria ei din ziua 
aceea era o ființă umană vie, cu părinți, o soră, 
prieteni? Graham știa răspunsul, și de aceea furia, 
setea lui de dreptate ardeau atât de intens. 
Courtney, capul răutăților în cumplitul omor, nu- 
și mărturisise niciodată crima, nu recunoscuse 
niciodată amploarea suferinței pe care o 
provocase. De fapt, continuase să-și bată joc de 
justiție, cu totul neinteresată de distrugerea pe 
care-o lăsase în urmă. 

Privind poza lui Courtney, obrăznicătura de 
zece ani care rânjea la cameră, Graham Ellis a râs 
amar. Ce-ar zice Mike Burnham dacă l-ar vedea 
acum? S-ar înfuria, l-ar blestema, l-ar lua la trei 


păzește? Mike ar avea tot dreptul să facă așa ceva, 
ironia situaţiei fiind cât se poate de limpede. 

Înșelătoria, ipocrizia lui Graham era totală, o 
trădare fățișă a prieteniei lor. De-a lungul anilor, îi 
ceruse lui Mike de nenumărate ori să meargă mai 
departe, dar ce drept avea? Cine, la urma urmelor, 
era mai obsedat de Courtney Turner? Tatăl 
îndurerat, distrus sau polițistul care se pensionase 
anticipat ca urmare a acestui caz traumatizant? 
Graham știa că Mike are adesea coşmaruri, și la fel 
pățea și el, cadavrul mutilat al Jessicăi apărându-i 
cu regularitate în vis și întârziindu-i vindecarea, 
spre disperarea vădită a soției sale. Mike, cu toate 
păcatele lui, era măcar în toate mințile. Privind 
fotografia lui Courtney, cu ochii plini de lacrimi și 
mâinile tremurânde, Graham începea să se întrebe 
foarte serios dacă el mai era sănătos la cap. 

Era ca umbra ei, urmându-i fiecare pas, veșnic 
prezent, dar nevăzut. 

Furios și în derivă după confruntarea cu Alison, 
Mike luase mașina și se dusese de la cimitir direct 
la casa lui Courtney din Colchester. Unde 
altundeva să se ducă acum, când nu mai avea alte 
obligații, când nu mai avea nimeni nevoie de el? 
Era singurul loc unde se putea afla. Singurul loc 
unde putea face ceva util. 

Nu durase mult până apăruse ţinta lui, 
împingând căruciorul pe stradă în timp ce vorbea 
la telefon, iar Mike coborâse imediat din mașină și 
pornise în urmărire. Prada nu era conștientă de 
prezenţa lui, iresponsabilă și fără griji, ca de 
obicei, ceea ce lui îi convenea de minune. Cu 
toată suferința și rușinea lui, se înveselea la 
gândul că Turner habar n-avea de pericol, că de 
data asta el o vâna pe ea. 

Courtney a cotit, și-a băgat telefonul în 
buzunar și s-a oprit puțin să așeze pătura 
copilului, după care și-a continuat drumul. 
Mergând sigură pe ea, primea zâmbete calde din 
partea doamnelor în vârstă pe lângă care trecea, 
pozând în mama mândră din cap până în 
picioare. 

Era o imagine care încă îl zguduia până peste 
cap și-i strângea inima — Mike nici nu concepuse 
vreodată că Turner ar putea fi mamă. Era o ucigașă 
de copii, nu o născătoare de copii. 

Și totuși dovada era în fața lui, mama și copilul 
oprindu-se acum într-o staţie de autobuz și stând 
de vorbă cu altă mămică. Totul părea foarte firesc, 


ca și cum Courtney chiar se bucura de maternitate. 
Oare așa era mai greu de urât, căci sugera că e 
capabilă de iubire, de compasiune, ca să nu mai 
vorbim de faptul că acum exista un copil 
nevinovat care depindea de ea? Sau era mai ușor s- 
o disprețuiești când se bucura de toate lucrurile — 
o viață de adult, o viață de mamă, dragoste — care 
îi fuseseră interzise Jessicăi? 

Mike a rămas la distanță, prefăcându-se că se 
uită la titluri la un chioșc de ziare, dar acum oprea 
în stație un autobuz. Courtney a urcat căruciorul, 
schimbând câteva cuvinte vesele cu șoferul, după 
care a înaintat pe coridor. Mike a avut la dispoziție 
o fracțiune de secundă să ia o decizie. Să continue 
s-o urmărească sau să renunțe la toată povestea? 
Dacă urca după ea în autobuz, risca să fie 
descoperit, pentru că era posibil ca ea să-și aducă 
aminte cum arată el, deși evident că se schimbase 
mult de-a lungul anilor. Era ceva prostesc și 
nechibzuit, și totuși ceva îl împingea, spunându-i 
să profite de ocazie. Lipsa de valoare a vieții ei i se 
părea bizar de interesantă, simpla ei vedere 
trezindu-i emoţii vechi, făcându-l să se simtă 
furios, răzbunător, viu. Și, oricum, dacă renunța 
acum, ce altceva ar fi avut de făcut? Rămas fără 
serviciu, singurul lui motiv să se dea jos din pat 
dimineața, care era rostul lui? 

Ușile au șuierat când au început să se închidă. 
Mike s-a repezit și a urcat în autobuz, întorcând 
spatele spre pasageri în timp ce îi plătea șoferului 
biletul. A ridicat privirea și a văzut oglinda 
retrovizoare; trecându-i în revistă pe cei din 
autobuz, a zărit-o pe Courtney așezată lângă locul 
pentru cărucioare, absorbită de telefon. Profitând 
de ocazie, a pornit în grabă printre scaune și a 
trecut pe lângă ea fără să dea niciun semn de 
interes, așezându-se pe rândul din spate. În timp 


ce autobuzul pleca încet de lângă bordură, Mike s- 
a uitat pe fereastră, prefăcându-se interesat de 
lumea de-afară, după care și-a îndreptat încet- 
încet atenția spre Courtney. 

Aceasta se juca în continuare cu telefonul, 
scriind cu furie, apoi apăsând pe „Trimite“ iar și 
iar. Mike știa că așa se poartă, să-ți inunzi prietenii 
cu zeci de mesaje scurte în loc să scrii o notă 
cuprinzătoare, dar tot îl irita. Părea ceva frenetic, 
prost gândit, reactiv, o dependență mai degrabă 
decât un mijloc de comunicare, dar poate că asta 
era problema lui, nu a tinerei generaţii, o altă 
dovadă a vârstei și distanţei tot mai mari față de 
lumea lui Rachel. 

Enervat, a alungat gândul. Courtney nu făcea 
parte din același univers cu Rachel și prietenii ei. 
Era ceva cu totul diferit, ceva răuvoitor și nefiresc. 
S-a așezat mai bine pe scaun și s-a uitat din nou la 
ea, urmărindu-i fiecare mișcare. Dacă avea 
răbdare, cu siguranţă că o să observe până la urmă 
vreun semn că nu avea grijă de copil, poate chiar 
că-l ura, nu? O strâmbătură, un cuvânt greu, poate 
chiar o palmă? Da, i-ar face plăcere s-o vadă pe 
Courtney dezvăluindu-și adevărata față printr-un 
act de violență degajat, neglijent. Atunci lumea — 
sau măcar călătorii din autobuzul ăsta care abia se 
târăște — ar vedea-o pe tânăra ucigașă din 
mijlocul lor. Atunci ar ști și ei. 

A rămas cu privirea ațintită asupra ei, în timp 
ce intrau în suburbii, și totuși Courtney nu se 
trăda în niciun fel. Părea relaxată și mulțumită, 
băgându-și telefonul în buzunar ca să se joace cu 
copilul și pupându-l. Bebelușul gângurea fericit, 
uitându-se la maică-sa cu ochii strălucind de 
iubire. lar Courtney îi răspundea, suflându-i în 
față, mângâind-o pe obraji, gângurind cu ea. Pe 
Mike îl înfuria, pentru că era convins că e teatru, o 


șaradă ca să-i păcălească pe ceilalți, și totuși părea 
foarte firesc, foarte natural. O parte din el voia să 
urle, să-și urle frustrarea, confuzia, mânia, dar n- 
avea cum să se demaște, să-și trădeze jocul. Așa că, 
în timp ce autobuzul își continua călătoria spre 
zona rurală din Essex, a rămas perfect nemișcat pe 
locul lui din spate, cu privirea fixată asupra 
perechii fericite, căutând disperat un indiciu — o 
imagine clară a răului din Courtney Turner. 

— Își iese din minți. Sincer, nu cred că avem de 
ales, trebuie să-l mutăm. 

Christopher Parkes a ridicat privirea dinspre 
birou, evident iritat de evaluarea Oliviei. 

— Cu toată bunăvoința din lume, nu-i putem 
permite să ne dicteze ce urmează. Noi suntem 
adulții în relația asta, Olivia. Noi îi spunem lui ce 
urmează. 

— În mod normal, da, dar asta-i o situație unică. 
Trei eliberați condiționat foarte cunoscuţi au fost 
expuși deja, doi dintre ei cu consecințe cumplite, 
iar Justiţia Nu Doarme Niciodată și restul 
scotocitorilor ăstora promit și alte dezvăluiri. 
Bietul băiat își iese din minţi, convins că în orice 
clipă o să apară o mulțime cu aruncătoare de 
flăcări și știi ceva, Chris? Nu pot să-i promit că n-o 
să se întâmple. 

— Și e de mirare, cu el plimbându-se prin 
Southend și căutându-și prietenii, familia, până și 
nenorociții de foști dealeri? Isuse, uneori cred că 
oamenii ăștia vor să fie prinși. 

— Chiar și așa, are dreptate, a insistat Olivia. Și 
trebuie să reacționăm. 

Christopher și-a mutat privirea, întorcându-se 
să tasteze la computer, cum făcea întotdeauna 
când pierdea o controversă sau nu avea un 
răspuns pregătit. Olivia îl văzuse de nenumărate 
ori, dar nu era dispusă să suporte acum. 

— Fi bine? Ce-i spun? 

Fostul ei iubit încă ezita, evitându-i privirea. 
De ce dracu’ era atât de evaziv? 


— Uite ce-i, e foarte posibil ca identitatea și 
adresa lui să fi fost deja dezvăluite, a insistat ea. E 
posibil ca niște oameni să pună la cale ceva chiar 
acum, trebuie să facem ceva. Știu că e o grămadă 
de frecuș, multă birocrație, dar e viața cuiva în joc 
și trebuie să luăm măsuri. 

— Ai dreptate, a răspuns Parkes și s-a ridicat de la 
birou. Lasă-mă să vorbesc cu Firth și-ți spun după 
aia. 

— Asta-i tot? a întrebat Olivia, enervată de 
modul definitiv în care era trimisă la plimbare. 

— Nu știu ce altceva ai vrea să spun. 

— Vreau să recunoști că avem o situație foarte 
gravă. Vreau să faci ceva. Doar dacă nu există 
vreun motiv pentru care vrei să rămână acolo. De 
ce vrei să-l lași vulnerabil și expus? 

— Nu fi caraghioasă! 

— Și ce-ai de gând să faci? 

— Am spus că o să discut cu el și așa o să și fac. 
Nu pot să aprob eu lucrurile astea — știi bine că 
nu pot —, deci trebuie să ai răbdare. Și acum, dacă 
nu te superi, trebuie să plec. 

Olivia s-a uitat la el supărată și plină de 
resentimente. Pleca în grabă din birou pentru că 
erau în mijlocul unei crize sau pentru că acum îi 
displăcea să rămână singur cu ea? 

— Ce-i așa urgent? 

— Păi, mai multe lucruri, ca să fiu sincer, dar 
dacă chiar trebuie să știi, echipa Chandrei Dabral 
a cerut să stea de vorbă cu mine. 

Olivia s-a uitat la el deconcertată. Nu se 
așteptase. Simţindu-i reacția, Parkes s-a grăbit să-i 
explice: 

— Nu-i nimic grav — discută cu toată lumea care 
are acces la nivel înalt la arhiva securizată și, fie 
vorba între noi, par mult mai interesați de Guy 
Chambers, dar chiar și așa, tot trebuie să fiu 


pregătit, ca să nu apară vreo neînțelegere sau 
confuzie. 
Era cu o mână pe clanță când Olivia a spus: 

— Apropo de asta... 

Seriozitatea tonului ei l-a făcut să se întoarcă. 

— Probabil că e exagerat, dar dacă te audiază pe 
tine, crezi că ar trebui să solicit să mă audieze și pe 
mine? 

Parkes a privit-o ca și cum tocmai l-ar fi 
anunțat că era o formă de viață extraterestră. 

— De ce dracu! să faci așa ceva? 

— Păi, nu-i evident? a replicat Olivia, enervându- 
se în fața ostilității lui. Ce se întâmplă dacă Dabral 
află că suntem... că am fost împreună? Dacă pare 
că ne-am ascuns deliberat de ea, atunci o să pună 
niște întrebări dificile. 

— Cum ar fi? 

— Cum ar fi dacă mi-ai spus lucruri pe care n-ar 
fi trebuit să mi le spui. 

— Ah, nu fi caraghioasă! 

— Nu zic că ar trebui să solicit, zic doar că ar 
trebui să ne gândim — ca să ne acoperim spatele 
și eu, și tu. Dacă suntem complet sinceri cu ea, 
atunci nu poate să răstălmăcească... 

— Ai înnebunit? 

Cuvintele izbucniseră concise și neplăcute. 

— Faci așa și află tot departamentul în mai puțin 
de-o oră. Nu ne permitem să riscăm, am fost 
foarte atenți... 

— Nu suficient de atenţi, a ripostat Olivia, 
coborând privirea spre abdomen. 

— Ah, deci așa mă pedepsești tu, nu? Îmi 
sabotezi cariera, mă faci subiect de bârfe și 
insinuări. Doar pentru că ești supărată și ai 
resentimente? 

— Ah, du-te naibii, Christopher! 


— Nu, tu să te duci naibii, Olivia! M-am săturat 
până peste cap de discuţiile astea. Eşti femeie în 
toată firea, știai în ce te bagi. Acum trebuie să 
suporţi consecinţele. 

Christopher a scuipat ultimele cuvinte, și-a 
luat telefonul și a plecat. Olivia a rămas 
încremenită locului, revoltată, și totuși distrusă. 
Nedreptatea situației era zdrobitoare  — 
Christopher avea totul, în timp ce ea n-avea 
nimic, ceea ce era reliefat și de poza înrămată care 
stătea la loc de cinste pe biroul lui. Christopher, 
Penny și cei doi băieți îi zâmbeau — încrezuți, 
siguri pe ei și victorioși. Îi venea să urle văzând 
aroganța, superioritatea, fericirea lor, să-și tipe 
nefericirea, furia, dar nu putea aici, în fața 
colegilor ei stabili, dispuși să judece, astfel că s-a 
întors și a ieșit din biroul lui, trântind zgomotos 
ușa în urma sa. 

A tras cu putere de ușă, care a refuzat să cedeze. 
Agitat, Jack a verificat încă o dată noile încuietori 
de securitate, yale și zăvoare, asigurându-se că 
sunt toate la locul lor. Mulțumit, a trecut mai 
departe și a verificat și ușa din spate, ferestrele de 
la bucătărie și sufragerie, după care a urcat în 
grabă la etaj. Inima îi bătea să-i spargă pieptul, iar 
în minte îi veneau tot felul de fantome, așa că a 
trecut metodic dintr-o cameră într-alta, verificând 
încuietori și zăvoare, trăgând draperii și lăsând 
obloane, până s-a convins că era invizibil și, mai 
important, în siguranţă. 

S-a prăbușit pe pat, și-a scos telefonul și a 
deschis aplicaţia Ajax, pe care Olivia îl ajutase s-o 
instaleze mai devreme. A privit în telefon cât l-a 
verificat sistemul de identificare facială, ca să-i 
permită accesul. Pe ecran a apărut o imagine alb- 
negru sumbră, în care se vedea grădina din faţă. 
Din fericire, totul era pașnic, nu se vedea nimeni 
și a trecut la camera video din spate, însă oricât de 
atent se uita, nu putea depista niciun pericol care 
să pândească. Ușurat, a închis aplicaţia și s-a 
cufundat între perne. 

Până acum, toate bune, însă Jack știa că tot n-o 
să se poată odihni. Noul echipament de securitate 
high-tech era un adaos util la casă, dar în loc să-l 
liniștească, prezența lui îl agita și mai tare. În 
definitiv, de ce l-ar fi instalat dacă n-ar fi crezut că 
există o ameninţare iminentă la adresa vieţii lui? 
Voia să fie mutat, să i se dea un nume nou, o nouă 
viață, știind prea bine că n-o să se simtă în 
siguranță până când n-o să fie departe de locul 


ăsta. Dar Olivia tot nu sunase — iar el habar n- 
avea ce se întâmplă — și știa că o să-și petreacă 
fiecare clipă în care nu doarme verificând 
securitatea casei. 

Capul îi bubuia, iar corpul îi era torturat de 
încordare, dar a închis ochii, într-o încercare 
zadarnică de-a scăpa de chin. Dacă putea să 
doarmă măcar vreo oră, s-ar simți un pic mai bine, 
un pic mai puţin tensionat. Dar era greu să te 
odihnești când până și cel mai mic zgomot te face 
să tresari. Datorită site-ului Justiţia Nu Doarme 
Niciodată, Jack știa foarte bine ce pățiseră Mark 
Willis și Andrew Baynes, primul urmărit, celălalt 
ucis cu un cuţit înfipt în față. Gândul la cel din 
urmă, ideea lamei reci care-i taie pielea și mușchii, 
i-a înghețat sângele în vine. Oare Emily Lawrence 
trăia ceva similar acum, de mâna fraților ei? Și 
când lumea asta termina cu ea, cine urma? 

Oricât se străduia, Jack nu se putea abține și 
invoca tot felul de scenarii care implicau bâte de 
baseball, ciocane, cuțite, pe tatăl înfuriat al lui 
Billy Armstrong și unchi răzbunători care dădeau 
năvală peste el și-i smulgeau părul, îi scoteau 
ochii, îi spărgeau dinţii, îi mutilau organele 
genitale, potopindu-l cu insulte grele, cu accentul 
lor puternic de Southend. De câte ori apăreau 
imaginile, când era treaz sau în nopţile lungi, o 
simţea: spaima pură, curată, o spaimă pe care n-o 
mai trăise de mulți ani. Era o emoție, o senzație 
care-l transporta înapoi într-o perioadă și într-un 
loc pe care încercase să le uite. În dormitorul acela 
mizer. La frații lui mai mari, care veneau hotărâți 
peste el, cu răutate. 

Știuse întotdeauna când avea să se întâmple — 
voci șoptite în fața dormitorului lor comun, apoi 
scârțâitul îngrozitor al balamalei când se 
deschidea ușa. Odată intrați în cameră, frații lui 


nu vorbeau niciodată, îl împingeau repede într-un 
colț, înăbușindu-i tipetele cu o mână aspră și 
trăgându-l de păr în timp ce-l ţintuiau de patul 
murdar. De multe ori, făcea pe el de frică înainte 
să-l doboare, simpla lor vedere fiind suficientă să-i 
declanșeze cea mai profundă groază în suflet, dar 
lor nu le păsa niciodată când îi trăgeau în jos 
pantalonii de pijama și-i desfăceau cu forța 
picioarele. Apoi venea durerea, durerea 
insuportabilă, violul lor agresiv și susținut. În 
timpul chinului, agonia îl ținea conștient chiar 
dacă încerca să alunge totul — umilința, 
degradarea, rușinea. Îi ura din toată inima, le ura 
forța, controlul, bucuria sadică a subjugării lui, 
dar, cel mai rău, îi detesta pentru felul cum îl 
schimbaseră toate acestea pe el. Fiindcă și când 
vărsa lacrimi de nefericire disperată, când urla în 
chinuri dureroase, mai simțea și un alt sentiment 
crescând în el: dorința să facă și el rău cuiva, să-l 
domine, să-l degradeze și să-l distrugă, să arunce 
toată durerea și furia asupra cuiva mai slab ca el. 
Nu se mai simţise așa de mulți ani, alungase 
întunecimea asta departe în trecut. Însă pe măsură 
ce-l lua în stăpânire frica, pe măsură ce-l 
cuprindea din nou neliniștea, a simtit-o din nou 
în seara asta. 

Greșeau. Nu exista iertare, nici mântuire, nici 
finaluri fericite. 

Emily stătea singură în camera ei de hotel, 
privind patul nefăcut, unde Sam dormise cu doar 
câteva ore în urmă. Atunci, deși distrusă de 
vinovăţie și remușcări și speriată de viitor, avusese 
totuși speranțe că poate anii de devotament, grijă 
și dragoste ar putea îmblânzi judecata lui Sam. Că 
ar putea vedea că s-a schimbat, că se mântuise, că 
Janet Slater era o altă persoană. Și cum mai 
greșise! Era pătată, o pată pe obrazul societăţii, 
desfigurată pe veci de semnul lui Cain. 

Ce repede și șocant se petrecuseră lucrurile! leri 
era o mamă oarecare, cu serviciu, ipotecă, facturi 
de plătit și un copil de crescut. Ce minunate 
păreau acum aceste provocări, aceste îndatoriri de 
zi cu zi! Ce n-ar fi dat să se poată întoarce la căsuţa 
ei din Reading, cu ferestrele care nu se închideau 
bine și cu covoarele uzate, la viața ei pașnică, 
nesemnificativă. Dar n-avea nicio șansă. Marianne 
o avertizase să nu intre pe social media, să evite să 
citească vreun site sau flux de știri, dar se dovedise 
că nu se putea abține. Sperase, se rugase ca 
demascarea ei să nu ajungă o știre importantă, 
alături de uciderea lui Mark Willis și Andrew 
Baynes, dar revolta, furia și oprobriul care o 
însoțeau erau mai rău decât în cazul lor. Oare 
pentru că era femeie? Pentru că victimele ei 
fuseseră atât de mici? Greu de spus, dar era clar că 
lumea largă o detesta și mulți considerau că o 
moarte lentă ar fi fost o pedeapsă prea blândă, 
ținând cont de crimele ei îngrozitoare. 


Nici nu va mai putea fi vreodată Emily 
Lawrence. Femeia aceea, învierea ei, penitența ei 
întruchipată, a doua ei șansă dispăruseră, devenise 
obiectul urii pentru oricine. Din cauza social 
media, a site-ului ăluia de justițiari îngrozitor, 
toată lumea știa cum arată acest demon, ceea ce 
însemna că oricine era o potenţială amenințare, 
un asasin care pândește. Era prea mult, era un 
coșmar, dar era adevărat. Va trebui să-și schimbe 
numele și înfățișarea, poate chiar să ţină un regim 
rapid, dar avea să fie oare suficient? Acum avea o 
țintă desenată pe spate. 

Ca la un semn, a apărut Marianne, bătând 
încet la ușă și intrând în cameră. 

— Trebuie să mergem. 

— Încă cinci minute, te rog, a spus Emily, sleită 
și descurajată. 

— Mă tem că nu putem aștepta. Sam ţi-a folosit 
numele adevărat în fața personalului de la 
hotel — sunt convinsă că deja caută pe Twitter și 
pun lucrurile cap la cap, îmi pare rău, trebuie să 
mergem acum. 

Ce putea face dacă nu să se conformeze? Emily 
se străduise din răsputeri să-și creeze o nouă 
identitate, o nouă viață în care să poată trăi fără 
teamă, ură sau pericol, în care să poată să fie un 
om normal. Dar se terminase, ficțiunea lui Emily 
Lawrence fusese dezvăluită, anonimatul 
confortabil pe care-l construise în mulți ani fusese 
distrus cu o simplă apăsare de tastă. 

Autobuzul s-a oprit cu o smucitură și șoferul a 
apăsat butonul, iar ușile s-au deschis cu un 
șuierat. Mike a reacționat rapid când a văzut-o pe 
Courtney cum se ridică și manevrează cu grijă 
căruciorul, dându-l jos pe trotuar. Acum îl 
împingea pe stradă, iar Mike era în picioare, 
gonind pe culoar hotărât să n-o scape din ochi. 

A coborât din autobuz și s-a uitat în jur, 
nedumerit de peisaj. Erau în zona rurală din Essex, 
dar nu-și dădea seama unde. Mai mult, nu prea 
avea unde să se ascundă aici, casele aflându-se la 
distanță unele de altele, iar străzile fiind aproape 
pustii. Ce să facă? Să continue urmărirea? Sau să 
aștepte, sperând că tânăra avea să se întoarcă în 
stația de autobuz? Și-a tras gluga pe cap și a mers 
mai departe, păstrând o distanță sigură de ea. Știa 
că e riscant, dar ceva îi spunea că, dacă nu rămâne 
aproape de ea, s-ar putea să n-o mai vadă 
niciodată. 

Courtney o luase pe un drum lung pe la 
marginea sătucului, dar acum s-a întors, privind 
brusc în direcția lui. O clipă, Mike a șovăit. Oare l- 
a văzut? Se întorcea să-l înfrunte? A fost ușurat să- 
și dea seama că femeia verifica doar dacă drumul e 
liber. Apoi a traversat, a ridicat căruciorul pe 
trotuarul de vizavi, după care a ieșit din sat pe o 
cărare îngustă. Nedumerit, Mike a mai zăbovit o 
vreme, apoi a pornit după ea, dispărând și el în 
cele din urmă. 

Cărarea era abruptă și accidentată, iar 
Courtney se străduia să miște căruciorul, cerându- 
i iertare copilei la fiecare hurducătură violentă. 


Mike a rămas în urmă, prudent acum și știind că, 
dacă se întorcea, și-ar fi dat seama că e urmărită. 
Din fericire, Courtney a ajuns pe culme și a 
dispărut, iar el a urmat-o, ajungând într-un câmp 
deschis. Destinația ei a devenit evidentă — un loc 
de joacă pentru copii așezat în mijlocul unui 
spațiu verde larg. Courtney s-a îndreptat în grabă 
spre el, împingând căruciorul pe poartă și 
ducându-se către leagăne. O aștepta o prietenă, 
care s-a întors s-o salute. Cu capul în jos, Mike n-a 
avut de ales și a trebuit să meargă mai departe, 
trecând de locul de joacă și pierzându-se în 
pădurea deasă de dincolo de el, ca și cum ar fi ieșit 
la o plimbare de dimineaţă. S-a rugat ca prezența 
lui să nu fi declanșat niciun semnal de alarmă și s- 
a întors, găsindu-și un loc la marginea pădurii, de 
unde se vedea locul de joacă. 

S-a instalat și și-a reluat supravegherea. Nu îi 
scăpa absurditatea situaţiei, cum stătea ghemuit 
într-un tufiș dintre sat oarecare, privind două 
prietene care gângureau la bebelușul lui Courtney. 
Ce dracu” căuta el s-o spioneze pe această mămică 
ieșită la plimbare cu copilul? Ce spera să vadă? 
Știa că voia s-o vadă dezvăluindu-și inima neagră, 
să-i provoace mânia răzbunătoare, dar ea părea să 
aibă o viață întru totul neremarcabilă, ba chiar 
plicticoasă. Era o tânără mamă, care făcea 
cumpărături, primea ajutoare sociale, se întâlnea 
cu prietenele ei. Ce-ar fi putut descoperi el care să- 
i fie de folos? Chiar credea sincer că femeia o să-i 
facă rău unui copil pe care părea să-l iubească din 
toată inima? Sau era doar primul stadiu al căderii 
lui, obsesia pentru ucigașa Jessicăi luându-i 
mințile? 

A oftat și și-a continuat veghea singuratică. Era 
obosit, flămând și tot mai hărțuit de îndoiala de 
sine, dar n-avea nicio șansă să se întoarcă pe lângă 


terenul de joacă atât de repede fără să fie văzut, 
așa că a rămas unde era. Și a observat ceva. 
Courtney și prietena ei vorbeau pe ton scăzut și, 
în ciuda comportamentului lor aparent degajat, 
păreau agitate și neliniștite. Ambele stăteau cu 
capetele în jos și glugile pe cap și schimbau 
cuvinte scurte, în timp ce trăgeau din țigări. Și 
mai curios, de fiecare dată când trecea vreo altă 
mămică sau copil, se întorceau, ca și cum s-ar fi 
temut să nu fie auzite. Ce puteau să-și spună atât 
de important, atât de secret? Și de ce păreau atât 
de temătoare, așa de speriate să nu fie descoperite? 

l-a venit pe neașteptate o idee, o idee 
revoltătoare, năucitoare. Nu se putea, nu? Brusc, îi 
venea să dea deoparte frunzișul și să țâșnească 
spre locul de joacă, să-și satisfacă rapid 
curiozitatea. Dar dacă n-avea dreptate? Ar fi părut 
nebun, idiot și s-ar mai fi și trădat. Nu, n-avea ce 
să facă, trebuia să stea în pădure și să aștepte. Era 
agonie curată, frustrarea îl mânca, emoţiile i se 
învârtejeau în timp ce familii tinere veneau și 
plecau, zăbovind pe lângă tobogan, leagăne și 
carusel. Totuși, în cele din urmă a avut noroc, 
celelalte mămici luându-și copiii ca să plece și 
lăsându-le pe cele două femei secretoase singure. 
Instinctiv, a făcut un pas înainte. N-avea cum să-și 
părăsească ascunzișul, însă era disperat să vadă ce 
făceau, poate chiar să prindă vreo frântură de 
discuție. Și atunci s-a întâmplat. În sfârșit în largul 
lor, cele două și-au dat jos glugile, iar prietena lui 
Courtney s-a întors cu totul spre ea pentru prima 
dată. 

Mike a rămas privind, fără să-și creadă ochilor, 
cuprins de furie și revoltă. Era ea. Era partenera de 
crimă a lui Courtney, Kalyee Jones, fata care 
stătuse aproape când cea mai bună prietenă a ei o 
omora cu pietre pe Jessica. Singura persoană pe 


care Courtney nu avea voie sub nicio formă s-o 
vadă. Și totuși, iată-le pălăvrăgind ca în vremurile 
bune, secretoase și conspiratoare, în largul lor 
împreună. Oare asta însemna că se mai întâlniseră 
și până acum? Și dacă da, de câte ori? 

Mike era șocat, ametit și nesigur pe picioare, cu 
creierul funcționând la viteză maximă. Când 
luaseră din nou legătura? Și în ce scop? Să fi fost 
loialitate și afecțiune una față de cealaltă? Să fi 
fost revoltă față de regulile stricte ale eliberării 
condiționate? Sau era posibil să fi coborât din nou 
în vârtejul de furie, sadism și violență? 

E posibil să plănuiască să ucidă din nou? 


Capitolul 89 


— Mulţi oameni nu dau doi bani pe foștii 
condamnați. Îi consideră distruși, nedemni de 
încredere, ba chiar malefici. Acesta n-a fost 
niciodată punctul de vedere al King's Trust. Noi 
considerăm că infractorii au o motivaţie 
suplimentară față de alții să profite de ocaziile care 
le sunt oferite. 

Guy Chambers s-a întors, plictisit de vorbitorul 
principal, iritat de  cucernicia lui. Grupul 
miniștrilor adjuncți era cel care participa la 
nenumărate strângeri de fonduri, învestindu-le cu 
sprijinul și patronajul Ministerului Justiţiei. Însă 
lui rareori i se păreau interesante sau revelatoare, 
aceleași fețe serioase spunând același lucruri 
serioase. A aruncat o privire la ceas și și-a dat 
seama că era momentul să plece, astfel că s-a 
ridicat în liniște și s-a strecurat afară, aruncând 
zâmbete de scuze celorlalți oaspeţi. Spera să 
presupună că îi solicitau prezența probleme 
ministeriale și să nu ghicească adevăratul motiv al 
plecării. 

A ieșit din sală și s-a îndreptat spre scara 
principală. Zâmbind, a așteptat să treacă un 
chelner și, mulțumit că nu-i nimeni prin preajmă, 
a pornit în grabă pe coridor. S-a dus spre ieșirea de 
urgenţă și a ajuns pe scara de incendiu, unde l-a 
întâmpinat aerul rece de iarnă. A ignorat gerul și a 
coborât pe scară, făcând cât mai puţin zgomot cu 
putință. A coborât un etaj, două, trei, apoi a ajuns 
în sfârșit la parter și a pornit printre containerele 
uriașe de gunoi care duhneau a pește stricat și 
excremente. 


Nu era un loc plăcut, dar în seara asta îi 
convenea. Era întunecat și ascuns, nu putea fi 
văzut din camerele hotelului și era rareori 
frecventat. Era zona de la Park Lane Hyatt pe care 
oaspeţii n-o vedeau niciodată, singurii vizitatori ai 
acestui spațiu trist fiind ajutoarele de la bucătărie 
cu sacii lor de resturi de mâncare, iar ei rareori 
vorbeau engleză, și astfel era locul ideal pentru o 
întâlnire clandestină. 

A aruncat o privire spre aleea care dădea în 
Park Lane, dar nu se vedea niciun semn de viață. 
S-a uitat din nou îngrijorat la ceas. Nu-i era tipic 
lui Blackwell să întârzie. Tropăind pe loc, 
Chambers a încercat să alunge frigul, dar dansul 
lui fără rost nu-l ajuta să se calmeze. Nu când erau 
atât de multe în joc. Fusese foarte atent, foarte 
discret, și totuși Chandra Dabral era pe urmele lui, 
aparent hotărâtă să-l salte. Ba chiar se temea că i- 
ar fi făcut plăcere să reușească. 

Sunetul unor pași discreţi l-a făcut să ridice 
privirea și l-a văzut pe lan Blackwell apropiindu-se 
pe lângă zid, ascuns în umbră. Chambers a 
cercetat curtea jegoasă, apoi a ieșit din 
ascunzătoare, grăbindu-se spre el. 

— Da' știu că nu te-ai grăbit! i-a șuierat. 

— Am fost doar prudent. A trebuit să mă asigur 
că nu sunt urmărit. 

— Tu vorbești serios? Ai fost urmărit? 

— Nu, nu cred. Dar nu e cazul să-mi asum niciun 
risc inutil. 

— Exact așa zic și eu și de-asta am vrut să ne 
vedem. 

— Chiar mă întrebam... a replicat Blackwell sec. 
De obicei, n-am norocul să mi se acorde o 
întâlnire față în față. 

— Păi, nici nu-i cazul să te obișnuiești. E ultima 
dată când ne întâlnim. 


Chipul fostului poliţist s-a întunecat, iar 
accentul lui puternic de Manchester s-a făcut 
simțit când a întrebat: 

— Ce vrei să spui? Mă trimiti la plimbare? 

— Am grijă de interesele tale. Riscul e prea ridicat 
pentru moment, presiunea prea mare ca să ne 
continuăm relația. 

— Cum adică? 

— Adică trebuie să pleci din Londra și să te dai la 
fund o vreme. 

— Faci mișto de mine? 

— i se pare că fac mișto? Mai devreme a venit 
poliția la mine la birou — în biroul meu, la 
naiba! — și m-a audiat oficial în legătură cu 
uciderea lui Willis și Baynes, ca să nu mai zic de 
demascarea lui Janet Slater. Păreau interesați în 
mod special de orice legătură aș avea cu Justiţia 
Nu Doarme Niciodată și cu tine în particular. 

— Am înţeles, a răspuns surprins fostul polițist. 

— Mă bucur. Și de-asta, pentru binele 
amândurora, propun să dispari o vreme, să stai în 
banca ta până se calmează situația. 

— Dar ăsta-i momentul nostru! Asta am vrut să 
obținem. 

— Chiar și așa, trebuie să reacționăm la situația 
din teren. Pentru că te rog să mă crezi, tu o să fii 
următorul pe lista lui Dabral și imediat ce prinde 
de veste unde te ascunzi... 

— Nu. 

Tonul lui Blackwell era scăzut și amenințător. 

— N-o fac. 

— N-ai de ales, a șuierat Chambers. Cel puţin 
dacă nu vrei să ajungi după gratii, lângă scursurile 
pe care susţii că le disprețuiești. 

— Ba da, la naiba, am de ales. Ca și tine. Și n-o să 
fug înspăimântat. Mi-am petrecut ultimii doi ani 
construind asta. Mi-am sacrificat slujba, căsnicia, 


tot ce-mi era drag, ca să mă asigur că publicul e 
protejat, că știe ce monștri umblă printre noi, 
vânându-i pe cei slabi și vulnerabili. Și acum, când 
avem în sfârșit rezultate, acum, când oamenii de 
rând se răscoală și-și recuceresc străzile, tu vrei să 
flutur steagul alb? Vrei să fug speriat? 

— Nu-i vorba de fugă. E vorba de amânare, ca să 
ne asigurăm că treaba e făcută cum se cuvine și nu 
ne petrecem restul vieții în spatele gratiilor ălora 
nenorocite. 

— N-ai decât să-i spui cum vrei, n-are nicio 
importanță, a replicat Blackwell nimicitor. Ăsta-i 
momentul nostru, Guy, ocazia noastră să facem 
ceva important, cum ai zis tu. De fapt, e 
momentul să mărim miza, nu să ne retragem, 
deci... 

Blackwell a icnit, întrerupt în mijlocul frazei, 
cu degetele lui Chambers strivindu-i scrotul. 
Surprins, fostul polițist a încercat să reacționeze, 
însă atacatorul era prea rapid pentru el, băgându- 
și antebraţul sub bărbia lui și lipindu-l cu putere 
de zidul murdar, în timp ce-și întărea strânsoarea 
jos. 

— Ce faci? Mă doare! 

— Mă bucur că ţi-am atras în sfârșit atenția. 

— Te rog, dă-mi drumul... 

Dar Chambers a apăsat și mai tare, 
încleștându-și degetele și obligându-și victima să 
scoată un scâncet. Apoi s-a apropiat și a șoptit: 

— E ultima dată când mai vorbim, așa că ascultă- 
mă. O să faci ce ţi se spune — pleci din Londra, te 
dai la fund și n-o să mai iei niciodată, dar 
niciodată, legătura cu mine. Dacă încerci, o să mă 
asigur că foștii tăi colegi de la Manchester, care și- 
ar dori să fie singuri cu tine într-o celulă de arest, 
o să-ți facă o scurtă vizită. Nu vrei să te pui cu 
mine, Blackwell, pentru că o să te distrug. E clar? 


Zvârcolindu-se în chinuri, polițistul a dat din 
cap timid, icnind ușurat când Chambers i-a dat 
drumul în cele din urmă. 

— Mă bucur că în sfârșit ne înțelegem, a adăugat 
Chambers sumbru. Acum dispari din ochii mei 
înainte să fac ceva ce o să regreți! 

Se uita prin fereastra impunătoare la luminiţele 
care pâlpâiau dedesubt. Warwick Square, cu 
blocurile frumoase și grădinile perfect întreținute, 
era la ani-lumină de viața Chandrei și, o clipă, și-a 
dorit să tragă în plămâni opulența, privilegiile, 
prestigiul. Probabil că mai mult de-atât n-avea să 
se apropie niciodată. 

S-a întors dinspre fereastră și a privit interiorul 
impresionant al apartamentului din Pimlico al lui 
Guy Chambers. Mulţi politicieni aveau proprietăți 
în zonă, ținând cont de distanța scurtă față de 
Westminster, dar puține erau atât de bine dotate și 
de mari ca reședința ministrului adjunct. 
Chambers provenea dintr-o familie bogată și avea 
încrederea în sine degajată a absolventului de 
școli publice obișnuit să obțină ce-și dorește. Felul 
nonșalant în care o trimisese la plimbare o iritase 
pe Chandra mai mult decât era dispusă să 
recunoască, și totuși, stând aici, printre mobile 
Chippendale, tapete William Morris și portrete 
semnate de Joshua Reynolds, aproape că putea să 
înțeleagă. Din punctul lui de observație 
privilegiat, totul părea probabil murdar și banal, 
iar alți oameni, o neplăcere plicticoasă. 

Aici, totul era foarte îngrijit, apartamentul cu 
tavanul înalt, decorat cu gust, părând superb în 
seara asta, înviorat de nenumărate decoraţiuni de 
Crăciun făcute la comandă. Până și pomul de 
Crăciun imens dintr-un colț părea să fi fost făcut 
special pentru camera asta, cu înălțimea și lățimea 
potrivite, iar beculeţele care clipeau se asortau 
perfect cu luminile licăritoare din grădina comună 


aflată în scuarul de dedesubt. Într-adevăr, singurul 
lucru care strica scena festivă era grupul de 
polițiști în echipament de protecție care scotoceau 
acum prin bufete, prin birou și șifonier. 

Aveau loc percheziţii la toate proprietățile care 
aveau legătură cu Guy Chambers, în timp ce 
echipa tehnică îi verifica istoricul comunicațiilor 
digitale. Până acum, nu  găsiseră nimic 
incriminator și, după ce echipele de la reședința 
lui din circumscripție și biroul de la minister 
anunțaseră deja că n-au obținut niciun indiciu, 
acest apartament luxos reprezenta probabil ultima 
lor șansă să descopere dovezi concrete care să facă 
legătura între ministru și recentele scurgeri de 
informații. 

Cel mai apropiat polițist, un tânăr spaniol 
chipeș pe care-l chema Pablo, a ridicat privirea 
când Chandra a venit spre el pe podeaua lustruită. 

— Ceva? 

Pablo a clătinat din cap, după care s-a întors 
către colegii lui. Dar nici ei n-aveau niciun 
rezultat. 

— Ei, ţineţi-o tot așa. Am o bere — câteva, de 
fapt — pentru cine găsește ceva. 

Zâmbind forțat, Chandra a ieșit din cameră și 
s-a îndreptat grăbită spre scară. Avea nervii întinși 
și era agitată, disperată după orice progres în cazul 
ăsta. Greșşise oare că-l scăpase din ochi pe Isaac 
Green, ca să se concentreze asupra lui Guy 
Chambers? Reacţionase oare exagerat, din cauza 
aversiunii instinctive față de ministrul adjunct 
arogant? Era pariul disperat al unei polițiste care 
se agăța de un fir de păr? Nu părea așa, ceva îi 
spunea că Guy Chambers era implicat în 
scurgerile de informații, dar unde era dovada? 
Până acum nu găsiseră nimic. 


Când a ajuns la parter, s-a dus la bucătărie, 
unde a găsit doi tehnicieni care demontau mașina 
de spălat. 

— Ceva? 

— Două agrafe de păr, un nasture și o monedă de 
50 de penny, a răspuns unul dintre ei. Dar în afară 
de asta... 

Chandra a trecut pe lângă ei și a intrat în 
camera de lucru, dar și aici era la fel. Cu cât 
căutau mai mult, cu atât mai puţin găseau. Avea 
acum în față perspectiva foarte realistă de a 
încheia această percheziție nepoftită cu mâna 
goală și se întreba cum avea să-și justifice acțiunea 
în fața superiorului ei, când s-a apropiat agenta 
Reeves. Expresia ei învinsă i-a spus Chandrei tot 
ce avea nevoie să știe. 

— Am verificat coșurile de gunoi, sistemul de 
reciclare și nu-i nimic. Deci fie e foarte atent... fie 
e foarte nevinovat. 

Tentativa de glumă n-a avut niciun efect 
asupra șefei ei, care se simțea tot mai stresată. 

— Mai e vreun loc pe care l-am scăpat din 
vedere? a întrebat Chandra neliniștită. Mai ţine 
legătura cu vreuna dintre fostele neveste? 

— Categoric nu. 

— Dar ceva prieteni de prin zonă? 

— N-are niciunul, cel puțin nu cred. Omul ăsta 
trăiește pentru carieră. Când e la Londra, e fie aici, 
fie la Westminster. Am vorbit cu vecinii și e la fel 
în fiecare zi, aleargă de-aici la minister la prima 
oră și înapoi seara. 

Chandra a primit informaţia, apoi a răspuns: 

— Asta-i rutina lui, nu? 

— Aparent, cu precizie. 

— Știm care-i traseul lui? 

— Din ce zic vecinii, o taie prin parc până în 
piață, apoi pe Vauxhall Bridge Road. De-acolo e 


drum drept, până faci stânga pe Millbank. 
Chandra a tăcut o clipă, după care a luat o 
hotărâre. 
— Bine, ia câțiva tehnicieni și hai cu mine. 
Fără să aștepte răspunsul, a ieșit pe ușa 
deschisă și s-a îndreptat în grabă spre grădina 
comună. 

Stătea nemișcată, cu bărbia sprijinită pe 
genunchi, fără suficientă energie sau entuziasm ca 
să fumeze. După discuția neplăcută cu 
Christopher, Olivia se dusese direct în curtea 
pentru fumători, singurul loc din tot 
departamentul unde puteai avea un pic de 
intimitate. Conducerea nu venea niciodată în 
acest țarc al leproșilor, nici tinereii înfipți care nici 
nu beau, nici nu fumau. Nu, spațiul ăsta era 
rezervat pentru pălmașii hărțuiți din alte vremuri, 
vechea gardă care nu confirmase niciodată pe de- 
a-ntregul. 

Într-o oarecare măsură, Olivia nu se putea 
învinovăți decât pe ea. Când plecase din nord-vest 
ca să vină la Londra, regresase cu câţiva ani, fiind 
nevoită să câștige din nou încrederea șefilor, iar 
faptul că refuzase nu o dată promovarea o marcase 
drept recalcitrantă și ciudată, afectându-i și mai 
tare perspectivele de a intra în cercul privilegiat. O 
făcuse în parte din încăpățânarea născută din 
aversiunea ei față de management în general, cu 
limbajul corporatist, gândirea de grup și loialitatea 
oarbă, dar și pentru că-i plăcea să rămână 
neobservată, un loc potrivit când ai o înclinație 
spre relaţii cu colegi căsătoriți. Dar dacă era să fie 
cinstită, se datora în parte și tendinţelor ei 
autodistructive, talentului de a-și sabota orice 
ocazie care-i ieșea în cale. Mama ei spusese 
întotdeauna că Olivia nu se bucura niciodată mai 
tare decât atunci când dădea peste cap lucrurile și 
pentru ea, și pentru alții. 


Era pierdută în gândurile ei amare când s-a 
deschis ușa spre curte. l-a stat inima, văzându-și 
singurătatea lichidată, dar, când s-a întors, s-a 
bucurat când și-a dat seama că intrusul nu era 
decât Isaac Green. Nu avea viciul fumatului, ceea 
ce însemna că fie era disperat să scape de haos, fie 
o căutase în mod special. 

— Mă gândeam eu că te găsesc aici, a zis el, 
rezolvând dilema. 

— Unde altundeva să fiu? Regăsește-ți amintirile, 
vino lângă mine... a răspuns Olivia, făcând semn 
spre scaunele plesnite presărate prin curte. 

Isaac s-a conformat zâmbind, iar scaunul vechi 
a scârțâit amenințător sub greutatea lui. 

— Toate bune? a întrebat el în timp ce se așeza 
mai bine. Ai tulit-o în mare grabă. Și felul cum ai 
trântit ușa aia... 

— Fi, știi tu. Altă zi, alte mizerii, dar la fel de 
urâte. 

— Bine zis! 

— Nu m-ar deranja, dar mă îmbătrânește, Isaac. 
M-am uitat zilele trecute în oglindă și de-acolo mă 
privea o femeie de 50 de ani. 

— Nu fi proastă, încă ești o tinerică frumoasă. 

— Și îmi cade și părul. 

— Nu-i adevărat, a chicotit Isaac clătinând din 
cap. 

— Ba da. ÎI răsuceam în mână și am rămas cu o 
șuviță întreagă între degete. Știu că-i doar de la 
stres, dar chiar și-așa... 

Olivia a tăcut, controlându-se. 

— Scuze, Isaac, nu știu de ce vorbesc cu tine 
despre stres. Probabil că ai fost stors în ultimele 
zile, după ce s-a întâmplat cu Andrew Baynes. 

— M-am descurcat eu și cu altele mai rele. În 
plus, nu suntem aici ca să vorbim despre mine, 
vreau să știu ce te sâcâie pe tine. 


— De unde să-ncep? a replicat ea cu tristețe. 
Băiatul pe care-l supraveghez își iese din minți, 
convins că e cât pe ce să fie linșat. Nu pot să-l 
liniștesc că e în siguranță, pentru că tot sistemul se 
destramă, graţie conducerii incompetente și a 
unei mari grămezi de scurgeri de informații. Mai 
sunt și însărcinată cu un bărbat care nu dă doi 
bani pe mine, care vrea să pretindă că nici nu 
exist. 

A aruncat o privire piezișă spre Isaac, dar el n-a 
reacționat în niciun fel, confirmând impresia ei că 
știuse dintotdeauna care era situația cu ea și 
Christopher. 

—  Îmbătrânesc prea devreme, stau într-un 
apartament mizerabil pe care nu mi-l permit și 
probabil că până în Anul Nou o să chelesc. 

— Asta-i tot? a întrebat Isaac, alegându-se cu un 
ghiont binevoitor din partea ei. 

— Nu știu, Isaac. Tu nu te întrebi niciodată la ce 
bun totul? i se întâmplă să te uiţi la viața ta, la ce 
facem noi aici și să ți se pară că totul e fără rost? 

— Tot timpul. 

Olivia s-a întors spre el. Isaac nu fusese 
niciodată cel mai optimist coleg, dar chiar și așa, 
viteza și sinceritatea cu care răspunsese a luat-o 
prin surprindere. 

— Când am început să lucrez aici, eram foarte 
dedicat, foarte idealist, a continuat el, alegându-și 
cuvintele cu grijă. Dar cu fiecare mică greșeală, cu 
fiecare eșec, cu fiecare recidivă s-a pierdut câte 
ceva. Ţi se tot spune că-ţi faci treaba cât se poate 
de bine în condiţiile date, dar nici ei nu cred, și nici 
tu. Cred că locul ăsta e un fel de „Failing 
Grayling“4. Adică, ce suntem noi acum? Un grup 
de pompieri extenuaţi și prost plătiți, care au grijă 
de o turmă de infractori care par hotărâți să 
recidiveze. N-are niciun rost, nu există nicio 


recompensă, niciun final fericit. Adică muncești 
din greu, respecţi regulile și cu ce te-alegi? Cu un 
cuțit în burtă. Un cuțit care-ţi spintecă speranţele 
și visurile... 

Olivia a ridicat privirea îngrijorată, știind cât 
de traumatizat era colegul ei de atacul brutal 
asupra lui. l-a pus o mână liniștitoare pe braţ, iar 
el a continuat: 

— Adică încerci să-ți păstrezi credința, dar e greu, 
foarte greu... 

Isaac se juca dus pe gânduri cu crucifixul de la 
gât. O clipă, Olivia a crezut că o să mai spună 
ceva, că o să se descarce până la capăt, dar el a 
schimbat brusc subiectul. 

— Și uită-te la mine cum dau din gură, când ar 
trebui să te înveselesc pe tine. 

— Într-un fel, ai reușit. 

— Bun atunci, uită tot ce-am zis. Sunt și eu bun 
la ceva. 

S-a ridicat, cu un zâmbet pe buze, încercând 
din răsputeri să pară jovial. Dar era ceva forțat, 
chiar ușor dureros în buna lui dispoziție din seara 
asta. 

— Și apropo de asta, aș face bine să mă întorc la 
treabă, a adăugat el cu tristețe. Nu sta singură aici 
prea mult, nu-ţi face bine. Și fără țigări... 

I-a făcut cu ochiul și a plecat, închizând ușa în 
urma lui. Olivia nu s-a grăbit; a așteptat până ce 
sunetul pașilor lui s-a pierdut, după care a scos o 
țigară din buzunar. 


4 Referire la Chris Grayling, politician britanic, ministru al 
Transporturilor în guvernul condus de Theresa May, între 2016 și 
2019, cu o carieră marcată de numeroase gafe și controverse 
(N.t.). 

Sam se uita șocat la telefon, încă încercând să 
înțeleagă imaginile cu casa lui vandalizată, 
profanată, apoi atacată de tineri care aruncau 
bombe incendiare, când a auzit o bătaie ușoară în 
ușă. A ridicat privirea și l-a văzut pe tatăl lui 
venind cu două căni cu ciocolată caldă. A lui Paul 
era simplă, dar a lui era acoperită cu frişcă și 
bezele. 

— Ce mai faci, fiule? 

Sam a ridicat din umeri. Ce era de zis? 

— Știu că e greu, că probabil ești în stare de șoc 
din cauza a tot ce se-ntâmplă, dar nu sunt sigur că 
o să te-ajute să te uiţi pe Twitter să vezi cum se 
întâmplă, așa că ce-ar fi să facem schimb? 

A întins ciocolata caldă și a făcut semn din cap 
spre telefonul lui Sam. Băiatul s-a conformat 
bucuros, deja dezgustat de imaginile cu domnia 
gloatei și pornirile justițiare dezlănțuite. 

— A fost o lecţie pe care am învățat-o demult, a 
continuat Paul cu blândeţe. Dacă e ceva ce nu poți 
controla, dacă ești prins în ceva ce nu poți 
îndrepta, e mai bine să te dai deoparte. 

— Nu trebuie să vorbim acum despre asta, a 
răspuns Sam, știind prea bine încotro se îndreaptă 
discuţia. 

— Nu, e important, a insistat Paul. Adică, eu n- 
am putut să-ți spun niciodată partea mea de 
poveste, din cauza... mă rog, din cauza secretului 
care-o înconjura pe mama ta. 

Sam nu voia să audă. Îl iubea pe tatăl lui, dar 
nu putea suporta să mai preia durerea altcuiva în 


seara asta. Însă tatăl lui era hotărât, anii de 
frustrări silindu-l să vorbească. 

— N-aveam cum să ocolesc asta, s-a plâns el. 
Noua identitate a mamei tale era apărată de lege. 
Oricine arunca vreo urmă de îndoială asupra ei 
sau a istoricului ei falsificat putea fi pus sub 
acuzare, așa că a trebuit să-mi țin gura. Te-am 
mințit, fiule, n-o să încerc să fac să sune mai bine. 
Am mințit despre motivul pentru care ne-am 
despărțit mama ta și cu mine, dar sper că acum 
înţelegi că n-aveam de ales. 

— Sigur că înțeleg. Nu sunt supărat pe tine. 

Paul a părut atât de ușurat, atât de înveselit, 
încă Sam s-a înmuiat. Situaţia trebuie să fi fost 
insuportabilă pentru taică-su. 

— De când știi? Despre trecutul ei, vreau să zic? a 
întrebat el încet. 

— Din momentul în care a spus că se mărită cu 
mine, a răspuns Paul cu un zâmbet nostalgic. Am 
cunoscut-o pe mama ta la o petrecere, m-am 
îndrăgostit pe loc de ea. La început, nici n-a vrut 
să audă, așa că a trebuit să mă străduiesc din greu 
s-o conving să accepte să iasă cu mine. Și o noapte 
a dus la alta, apoi la alta — n-o să neg că ne 
potriveam —, și după șase luni am cerut-o în 
căsătorie. Nu mai cunoscusem pe nimeni ca ea și 
eram hotărât să n-o pierd. Bineînțeles că a zis nu, 
exact cum a zis și când am cerut-o din nou după 
trei luni. Dar când am cerut-o a treia oară, și-a dat 
seama că vorbeam serios... 

S-a oprit și a ridicat privirea spre fiul lui. 

— „și atunci mi-a spus. Despre cine e în 
realitate, despre trecutul ei. 

O clipă, n-a vorbit niciunul dintre ei, povara 
trecutului lor comun simțindu-se grea și cruntă 
între ei. 


— Și atunci ce s-a-ntâmplat? a întrebat Sam 
șovăitor, sfâșiat între dorința de-a ști și cea de-a 
încheia cu totul discuţia. 

— Păi, am fost șocat, sigur. Însă, într-un fel, m-a 
făcut s-o iubesc și mai mult. Mi-a părut rău pentru 
ea, am fost furios din pricina felului cum fusese 
tratată. Mi-e rușine să spun că aveam o părere mai 
bună despre ea decât despre bietele fete. 

Și-a coborât privirea, foindu-se incomod pe 
călcâie. 

— Ce pot să spun? Eram îndrăgostit. Voiam să 
îndrept totul pentru ea, să șterg trecutul, prostul 
de mine... 

În tonul lui se strecurase o urmă de 
amărăciune, care l-a determinat pe Sam să-și mute 
privirea. 

— Nu mă înţelege greșit, am avut perioade bune. 
Și a fost o mamă iubitoare pentru tine, nici nu 
încape îndoială. Dar mi s-a părut greu. Ţinând 
cont de trecutul ei, mi s-a părut dificil să te las pe 
mâna ei. Cred că eram puțin cam băgăcios, că tot 
veneam peste ea, că o supravegheam, dar totul era 
cu bune intenții. O înfuria, ah, cum o mai înfuria, 
mă certa tot timpul. „De ce te-ai căsătorit cu mine 
dacă tu crezi că sunt aceeași persoană?“ Și, sincer, 
n-aveam niciun răspuns. Vezi tu, în afara 
consilierilor ei de probaţiune, eu eram singura 
persoană care știa adevărul și am crezut că pot să 
fac față. S-a dovedit că nu era așa. Nu erau doar 
grijile pe care mi le făceam pentru tine, eram 
îngrijorat și pentru ea, pentru mine, pentru noi 
toți, mă întrebam ce s-ar întâmpla dacă s-ar afla 
vreodată adevărul. Aveam senzația că ne 
construim un castel pe nisipuri mișcătoare, că ne 
clădim o viață de familie care s-ar putea destrăma 
în orice clipă. Mă învinovăţeam de câte ori ne 
certam și-mi spuneam că pe vremuri eram un om 


mai bun, mai generos; îmi propuneam să fiu mai 
iertător, mai optimist, mai plin de speranţă. Însă 
poate că acum înţelegi că atunci când știi așa ceva 
despre o persoană, nu mai poți să uiţi ce știi. 

Sam a încuviinţat din nou, dar nu l-a privit în 
ochi, pentru că sentimentele lui erau prea recente. 

— Mi s-a părut greu s-o văd doar ca pe Emily, o 
nouă personalitate fericită, productivă, pentru că 
Janet pândea tot timpul în fundal. N-a fost de 
ajutor nici faptul că fraţii ei erau veșnic prin 
tabloide, jurând să se răzbune pe ea. Era al naibii 
de greu să trăiești cu așa ceva deasupra capului. 

Sam a ridicat privirea spre tatăl lui, dându-și 
seama cât de obosit părea. A simțit un val de 
simpatie pentru bărbatul ăsta pe care-l știa doar pe 
jumătate, dându-și seama cât de mult îl afectaseră 
păcatele trecutului. 

— Oricum, a devenit limpede în scurt timp că 
relația noastră n-avea cum să meargă. Mama ta a 
fost cea care i-a pus capăt, a zis că nu o susțineam 
suficient, că nu încercam s-o înțeleg. Asta m-a scos 
din sărite și mă tem că lucrurile au luat o turnură 
neplăcută după aceea, cu avocaţi și alte alea. Erai 
prea mic ca să înţelegi, dar a fost un dezastru. 
Voiam să te iau cu mine, voiam custodie deplină, 
dar erai atât de mic, încât judecătorul era înclinat 
să fie de partea mamei. În plus, ea avea o slujbă 
bună la vremea aceea, iar eu nu, deci a fost destul 
de clar. Bineînţeles, judecătorul nu știa nimic 
despre trecutul ei, iar eu n-am putut să spun 
nimic. 

A expirat zgomotos, nedreptatea situaţiei încă 
îl durea. 

— A fost cea mai proastă zi din viaţa mea când 
am aflat că a primit ea custodia deplină. Eram plin 
de resentimente și de regrete și mă întrebam dacă 
am făcut ce trebuie renunțând la căsnicie, dar uite 


ce e. În ciuda singurătăţii mele, a tristeții 
profunde că te-am pierdut, tot era ceea ce trebuia 
făcut. Nu cred că există vreun bărbat care ar fi 
putut trăi știind lucrul acela, secretul acela. Mă 
ucidea încet-încet, îmi submina încrederea, 
fericirea și hotărârea. Și oricât de greu a fost după 
ce ne-am despărțit, sincer, atunci mi-am schimbat 
viața. Am mers mai departe, am găsit un serviciu 
nou, am găsit din nou dragostea și, în cele din 
urmă, mi-am refăcut relaţia cu tine. Până la urmă, 
mi-a mers mult mai bine după ruptură. 

lar acum a ridicat privirea spre fiul său, 
importanţa poveștii fiind clară. 

— Poate că ar trebui să te gândești și tu să faci la 
fel. Nu-i nicio rușine. Ai fost un fiu loial și iubitor 
ani la rând, dar plecând de la o premisă falsă. 
Janet te-a minţit despre cine e și ce-a făcut și e 
greu să-ți revii. Încă o iubeşti, sunt convins, și 
înțeleg. Totul e prea proaspăt, prea nevindecat. 
Dar mai devreme sau mai târziu va trebui să te 
gândești la viitorul tău, la ce e mai bine pentru 
tine. Știu că e dur, că ești dezorientat și supărat 
acum, dar, sincer, chiar cred că ar fi cel mai bine 
dacă... 

S-a oprit o clipă, înainte să se arunce: 
— ...dacă până la urmă ai rupe relaţia definitiv. 

Emily a închis telefonul și l-a aruncat în 
celălalt capăt al camerei; mobilul a aterizat cu un 
bufnet surd pe  linoleumul uzat. Vederea 
pompierilor luptându-se să stingă focul care-i 
distrugea căminul era prea mult. Casa încă era 
înconjurată de mulțimea care ovaţiona și aplauda, 
delectându-se cu distrugerea, în ciuda eforturilor 
disperate ale pompierilor de-a controla flăcările. 
Ce era cu oamenii ăștia? Nu-și dădeau seama cât 
de periculoasă era situația, cât de mare era 
amenințarea pentru vecinii ei? 

l] se făcea rău când se gândea că oamenii aceia 
minunați — doamna Sinh, atât de amabilă, și 
familia Fraser, scrupulos de politicoși — erau într- 
un pericol real, casele lor, în pragul incendierii, în 
timp ce localnicii sărbătoreau distrugerea. Ce 
trebuie să fi gândit vecinii ei? Cât de nedumeriți, 
furioși și amărâţi trebuie să fi fost să descopere că 
au stat atâţia ani lângă un monstru? Că ea era 
cauza acestui măcel? 

Și-a îngropat fața în cearșaful de nailon, dar n- 
a reușit să împiedice nefericirea s-o cuprindă. Cu 
fiecare clipă, lucrurile păreau să se agraveze, 
situația scăpând de sub control pe măsură ce se 
cufunda tot mai adânc în coșmarul ăsta nesfârșit. 
leri plecase teafără și nevătămată la ea acasă, apoi 
se trezise ascunsă într-un hotel pentru navetiști de 
la Heathrow, acum ajunsese într-un parc de rulote 
din Hertfordshire. Marianne reușise în cele din 
urmă să-i învingă rezistența, convingând-o să se 
adune după plecarea furioasă a lui Sam și să se 
îndepărteze de pericol. Emily nu voise; primul ei 


instinct fusese să plece după fiul ei, al doilea, să se 
încuie în baie și să plângă până-i secau lacrimile. 
Însă amenințarea era reală, iar pericolul, iminent, 
astfel că se lăsase înghesuită într-o mașină și dusă 
de-acolo cu viteză maximă. Drumul fusese 
năucitor, mașina întorcând tot timpul ca să 
ameţească pe oricine ar fi încercat să-i urmărească, 
iar în cele din urmă ajunseseră, pe neașteptate, în 
tabăra de vacanță Colne Valley. Era aproape 
pustie, puțini aventurându-se aici în lunile reci de 
iarnă, doar câteva rulote fixe fiind luminate de 
becurile discrete dinăuntru. Era o priveliște care 
lui Emily i s-a părut imediat zdrobitoare. Își 
pierduse fiul, casa, serviciul, liniștea și asta era 
recompensa — un parc de rulote, în afara 
sezonului, care era pe cât de lipsit de viață, pe atât 
de deprimant. 

Marianne făcuse tot ce putuse s-o înveselească, 
dar ea îi închisese ușa în nas consilierei de 
probaţiune, după care se prăbușise pe patul uzat. 
Fără tragere de inimă, Marianne se retrăsese într-o 
rulotă vecină, lăsând-o singură cu disperarea ei. Își 
privise tot mai descurajată noua reședință — 
linoleumul pătat, perdelele mucegăite, melamina 
ciobită —, după care se întorsese dezgustată, 
retrăgându-se din nou cu telefonul. Ceea ce nu 
făcuse însă decât s-o deprime și mai tare, 
subliniind cu o limpezime perfectă, distrugătoare 
ruina fostei ei vieți. Incendiul de proporții de la ea 
de-acasă era suficient de sumbru, dar la fel de răi 
erau și trădătorii și cei care căutau publicitate, deja 
prezenţi la radio și în social media — localnici, 
colegi, ba chiar și prieteni care se bucurau de 
momentul lor de celebritate, savurând asocierea 
lor trecătoare, trecerea lor fugară pe lângă Janet 
Slater. Ce repede uitau oamenii, ce aiurea păreau 
anii ei de prietenie loială și servicii bune. 


Acum era singură, cu totul singură în cutia asta 
în descompunere, lipsită de viață. Cât va trebui să 
stea aici? Câte zile, săptămâni, chiar luni va avea 
sentința asta? Marianne nu putuse să-i spună 
nimic — ca și ceilalți din departamentul ei, nu 
făcea decât să reacționeze în fața evenimentelor, 
încercând cu disperare să-i țină în siguranţă pe cei 
pe care-i supraveghea, pe măsură ce situația scăpa 
tot mai mult de sub control. Era nevoie de zile, 
poate chiar săptămâni, pentru crearea unor noi 
identități, povești de viață și documente. Asta 
însemna că o să fie blocată aici tot timpul ăsta, 
fără nimic în afară de disperare, agonie și mirosul 
copleșitor de mucegai care să-i țină companie? 

Brusc, s-a ridicat în picioare și s-a năpustit către 
ușă. Trebuia să iasă, să plece, știind că o s-o ia 
razna dacă mai stă aici fie și numai o secundă. A 
întredeschis ușa și a ieșit în aerul nopţii, unde a 
simțit frigul mușcător și a început să tremure. S-a 
uitat în jur, încercând să se orienteze în noul 
mediu și zărind-o pe Marianne prinsă într-o 
discuţie cu un coleg. Din fericire, părea să n-o fi 
observat pe Emily, care a închis ușa cu grijă în 
urma ei și a pornit în grabă pe cărare, unde s-a 
ascuns în spatele altei rulote. Habar n-avea unde 
merge, dar știa că trebuie să ajungă cât mai 
departe de această închisoare aflată în 
descompunere. A pornit cu pas gräbit pe poteca 
noroioasă. Bănuia că absența ei o să provoace 
haos, că Marianne o s-o ia razna, însă în clipa asta 
nu-i păsa. De fapt, nu-i mai păsa de nimic. 

Cărarea era întunecoasă și umbrită, iar 
luminile din camping erau slabe și intermitente. 
Când a ieșit din tabăra propriu-zisă, s-a trezit în 
pădure, unde putea să se orienteze după lumina 
lunii. Drumul era accidentat și s-a împiedicat de 
câteva ori, a căzut de două ori și s-a lovit la umăr. 


Dar s-a ridicat și a mers mai departe, înaintând 
printre crengi și tufișuri, până a ajuns în cele din 
urmă într-o poiană largă. Aici s-a oprit, stând o 
clipă să-și tragă sufletul și să observe 
împrejurimile. 

Era clar că asta era piesa de rezistență a 
taberei — un lac întins, cu cheiuri și pontoane. 
Vara, când salvamarii supravegheau cu atenție 
familiile care se zbenguiau, era probabil un loc 
vesel. Însă în seara asta părea sinistru, învăluit 
într-o tăcere de mormânt, dar și senin, cu luna 
care se reflecta în apa nemișcată. Emily a rămas 
uitându-se fascinată la lac. Era neliniștitor, 
frumos, dar, mai mult decât atât, era al ei. Nu mai 
știa nimeni că se află aici, n-o putea găsi 
nimeni — era ca și cum era în sfârșit complet 
izolată de o lume care o disprețuia. Ideea a 
înveselit-o nespus. Și dacă rămânea pentru 
totdeauna aici, ascunsă de ura lor, de judecăţile 
lor, de mânia lor? N-ar fi fost frumos? Să fie în 
siguranță, ferită, de neatins. Și n-ar fi asta revanșa 
ei, să le interzică lor răzbunarea după care 
tânjeau? 

Zâmbind, s-a trezit îndreptându-se către lac. 
Da, asta era soluţia, calea evidentă de a se apăra și 
de a-i frustra pe ei. De ce nu se gândise înainte? 
Nu putea să se ascundă aici toată noaptea, cu atât 
mai puţin toată săptămâna, pentru că temperatura 
scădea vertiginos, dar mai era și altă cale. A 
coborât de pe mal în apă și a simțit un șoc brusc 
când apa îngheţată i-a cuprins gleznele, apoi un 
altul, când apa i s-a ridicat pe gambe. S-a 
împleticit, dar a mers mai departe, până când apa 
i-a ajuns până la coapse, i-a îmbibat hainele, a 
tras-o în jos. Tremura când apa i-a ajuns la 
abdomen, i s-a întins pe piept. Când în sfârșit i-a 
atins bărbia, s-a oprit, apoi a șoptit în aerul nopții: 


— Îmi pare rău. 

După care s-a cufundat sub suprafața apei și a 
înotat în viteză în jos, îmbrățișând uitarea 
întunecată. Era copleșitor, era încântător, era 
înspăimântător. Dar era bine. 

Era momentul să ia o decizie. 

Mike rămăsese încremenit și privise cu 
stupefacție și groază cum Kaylee și Courtney se 
înghesuiau una într-alta, trăgând din ţigările lor 
cu vârful strălucitor, șușotind, complotând, 
râzând. Prima lui reacţie a fost să-și părăsească 
ascunzătoarea, să țâșnească peste câmp, să se 
arunce asupra lor și să le lovească până cedează, 
lăsându-le să simtă toată greutatea suferinței și 
furiei lui. Apoi a vrut să fugă, să se îndepărteze cât 
putea de mult de perechea ucigașă, de imaginea 
lor râzând și glumind, așa cum făcuseră și în boxa 
acuzaților cu zece ani în urmă; era prea mult 
pentru el. Kaylee încă părea să se agate de fiecare 
cuvânt al lui Courtney și, privind în continuare, 
lui Mike i s-a părut că nu se schimbase nimic. 
Crescuseră amândouă, bineînțeles, și erau 
amândouă ca niște statui, femei tinere în putere, 
dar purtarea lor — secretoasă, cunoscătoare, 
conspirativă — era exact aceeași. Îi venea să urle, 
să vomite, să tipe, dar, mai mult decât atât, îi 
venea să fugă. 

Din fericire, cele două au plecat în cele din 
urmă, iar Mike a profitat de ocazie și a pornit, pe 
jumătate alergând, pe jumătate alunecând pe 
cărarea noroioasă spre sat. A zărit un autobuz care 
tocmai oprea în staţie și a alergat să-l prindă. 
După jumătate de oră, era înapoi în Colchester și, 
în câteva minute, gonea pe A12 spre Maidstone. 
Fugea, accelerând cât putea, ca să se îndepărteze 
de ființele alea îngrozitoare, și totuși nu-l 
părăsiseră nicio clipă, iar în cap avea gânduri 


tumultuoase și conflictuale. Era încă în stare de 
șoc, știa bine, dar creierul lui procesa ce tocmai 
văzuse, întrebându-se ce însemna reconcilierea 
lor — pentru ele, pentru el, pentru lumea 
întreagă. Ce puneau la cale? Și de ce aleseseră să se 
întâlnească într-un loc atât de izolat, de 
îndepărtat? 

Îl cuprindea o spaimă neagră și era asaltat de 
viziuni ale unor noi cruzimi, ale unor noi vărsări 
de sânge. A parcat și a intrat în grabă în casă, abia 
remarcând salutul prietenos al poștașului, în timp 
ce în minte i se tot învârteau gândurile. Azi 
descoperise ceva cu adevărat șocant, ceva 
important. Întrebarea era ce ar fi trebuit să facă. 

Varianta evidentă era să sune la poliție. În mod 
curios, îl sunaseră ei în timp ce se întorcea în 
grabă de la Maidstone, însă Mike respinsese 
apelul, pentru că nu recunoscuse numărul. Când 
ascultase mesajul vocal, fusese surprins să constate 
că interlocutoarea era o oarecare agentă Cooke de 
la Scotland Yard, care părea dornică să stea de 
vorbă cu el „în urma evenimentelor de dată 
recentă“. 

Era o coincidență stranie, să-l sune poliția 
tocmai când se întorcea de la această întâlnire 
șocantă, ceea ce-l puse pe gânduri. Să fi fost doar 
un apel de curtoazie, ținând cont de trecutul lui? 
Sau să fi fost posibil să știe cumva că primise 
informaţiile despre Courtney Turner? 

Ideea îl neliniști. Putea s-o sune pe Cooke, să 
recunoască faptul că primise informații 
confidenţiale de la o sursă anonimă și să adauge 
că are noutăți despre Courtney Turner și Kaylee 
Jones pe care poliția le-ar putea considera 
interesante. Dar cum să le spună fără să dezvăluie 
că primise informațiile acum două zile? Și că în 
timpul ăsta renunţase la serviciu ca să se dedice 


urmăririi lui Courtney, că-i supraveghease fiecare 
mișcare, ba chiar intrase prin efracție în casa ei? 
Își putea imagina reacția poliției, de groază și 
dezaprobare, și s-a întrebat dacă nu cumva ar risca 
și el să fie pus sub acuzare. N-ar fi culmea ironiei 
să-l vadă Courtney Turner în boxa acuzaților, 
judecat, umilit, condamnat? 

Nu, n-avea cum să suporte așa ceva. Sub nicio 
formă n-o să fie deschis și sincer cu poliția. Dar 
Serviciul de Probaţiune? Erau dovezi clare că fetele 
încălcaseră termenii eliberării condiționate. Asta 
era și mai înspăimântător. Le făcuse o poză cu 
telefonul, putea dovedi că încălcaseră regulile, 
poate asta le-ar fi putut chiar trimite înapoi la 
închisoare, unde le era locul. Dar cât de mare era 
probabilitatea? Era limpede că Serviciul de 
Probațiune e în cădere liberă și, în plus, chiar și 
când funcționa oarecum, poziția lor implicită era 
întotdeauna să-i facă pe plac infractorului. Dacă le 
spunea ce văzuse — că știa noua identitate și 
domiciliul lui Courtney —, ei n-ar face decât să-i 
dea una peste mână, apoi s-o mute în alt oraș și 
să-i creeze o nouă poveste fictivă. Și atunci, cum 
rămânea cu el? Avea s-o piardă definitiv din 
vedere, iar ea ar fi liberă să revină la năravurile 
vechi, fără nicio sancțiune sau supraveghere. 

Nu, nu putea apela nici la Serviciul de 
Probațiune. Și atunci? Nu putea sta cu mâinile în 
sân, în timp ce în joc erau vieți nevinovate. Mai 
era cineva cu care putea să stea de vorbă? Alison? 
Mike a alungat ideea; fosta lui soție credea deja că 
el a luat-o razna. Graham Ellis? Era mai plauzibil, 
mai ales că Mike încă avea o bănuială că fostul 
polițist era cumva amestecat în toate astea. Dar 
dacă greșea? Graham avea să-l ia la rost pentru ce 
făcuse și să insiste să se ducă direct la poliție... și 
atunci Mike ar ajunge de unde plecase. Părea o 


situație fără ieșire, și totuși, cu cât se gândea mai 
mult, cu atât mai evidentă părea soluția. Nu se 
putea baza pe nimeni să-l ajute, dar nici nu se 
punea problema să nu facă nimic atunci când 
miza era atât de mare. Courtney Turner trebuia 
trasă la răspundere, mai ales dacă uneltea din nou 
cu vechea ei complice. Trebuia oprită și dacă nu 
era nimeni dispus s-o oprească, atunci calea era 
limpede. Trebuia să se ocupe chiar el. 

Dacă vrei ca un lucru să fie făcut, fă-l singur. 
Era o lecţie pe care Olivia o învățase pe pielea ei în 
anii de când lucra aici, dar în seara asta îi fusese 
de ajutor. Iritată după ce Christopher îi respinsese 
rugămintea, se dusese direct la vârf. Cum bănuise, 
Jeremy Firth opusese rezistență, dar era și speriat 
și dăduse înapoi când Olivia îi descrisese o 
imagine colorată a consecinţelor în cazul în care 
ar fi fost dezvăluite deja informaţii despre 
domiciliul actual al lui Jack. Însuflețită, a dat fuga 
acasă la Jack să-i dea veștile bune. 

— Au fost de acord să te mute. Domiciliu nou, 
nume nou, toate cele. 

Jack s-a uitat surprins la ea, prins pe picior 
greșit. 

— Bine... ce, în seara asta? 

— Nu, nu în seara asta. Mâine, la prima oră. Nu 
pot să-ți dau încă detaliile, încă se mai lucrează la 
ele și, în plus, e mai bine să le țin pentru mine, 
dacă ne gândim la ce se petrece acum. Dacă poți 
să mai ai răbdare încă o noapte, o să fie totul bine. 

Jack se uita în continuare la ea, fără să spună 
nimic. 

— Jack, sunt vești bune. Asta ai vrut. 

— Da, scuze, știu, a răspuns el zâmbind timid. 
Doar... doar că n-am crezut că o să se întâmple așa 
repede, atâta tot. 

— Dacă așa spui tu mulțumesc, atunci cu plăcere. 

— Da, scuze, mulțumesc, a zis el timid. 

— Deci uite cum stă treaba. Eu vin și te iau pe la 
10:30, apoi plecăm împreună. O să ieșim prin 
spate, ca să ne întâlnim cu mașina la câteva străzi 


mai încolo. Dacă supraveghează cineva ușa din 

față, e mai bine să creadă că suntem încă aici până 

mult după ce am plecat. N-o să avem timp să 

căscăm gura, e important să ne mișcăm repede, 

trebuie să-ți strângi lucrurile din seara asta. E OK? 
Jack a încuviințat, dar părea brusc nesigur. 

— Poţi? Te simți în stare? 

El tot n-a răspuns. Olivia a ezitat, apoi a 
continuat: 

— Dacă vrei, pot să stau cu tine. Știi că încalcă 
regulile, dar dacă ai nevoie să rămân peste 
noapte... 

— Nu, e OK. 

— Vorbesc serios... dacă asta vrei, e în regulă. 
Dumnezeu știe că nu trebuie să ajung în altă 
parte. 

— Sincer, mă simt mult mai bine. Acum, că știu 
că o să fiu mutat și toate cele... 

Îi zâmbea crispat, cu entuziasm real, și totuși 
cumva forțat. 

— E totul bine, Jack? 

— Da, sunt bine. Doar obosit, atâta tot. Îmi pare 
rău că am luat-o razna, că sunt o pacoste. Nu-i 
ușor, atâta tot, dar acum sunt toate bune. 

— Bine, dacă ești convins, a răspuns Olivia 
prudentă, puțin neliniștită de schimbarea lui 
neașteptată de dispoziție. Ţi-am adus câte ceva ca 
să nu te plictisești până mâine. Niște reviste de 
fotbal, câteva cărți de Alex Rider. Ai zis că-ți plac, 
nu? 

Jack a încuviințat, dar a roșit puţin, clar jenat 
de nivelul lui de lectură. 

— Și ţi-am adus și zece B&H, pentru că știu că-ți 
place să tragi o țigară. Dar încearcă să nu dai foc la 
casă, bine? 

Băiatul a luat cadourile, mulțumind timid din 
cap. 


— Atunci, mai bine plec. Încearcă să dormi bine, 
ce zici? Mâine e o zi mare. 

Jack a liniștit-o, zicând ce trebuia când a 
condus-o la ușă. După ce i-a urat noapte bună, 
Olivia s-a întors la mașină, cufundată în gânduri. 
Ce se petrecea cu el? Își ieșise din minți mai 
devreme și insistase că viața lui e în pericol și că 
trebuie mutat imediat, dar acum părea straniu de 
distras. Ăsta să fi fost felul lui de-a fi? Să fi fost 
incapabil să-și exprime recunoștința sau plăcerea, 
pentru că primise atât de puține favoruri în viață? 
Sau se întâmpla altceva? Ceva ce ea nu vedea? 

Tulburată, s-a prăbușit pe locul șoferului și și-a 
scos telefonul. Să sune pe cineva, să-i 
împărtășească neliniștile ei? Isaac? Firth? Nu, 
persoana pe care o suna întotdeauna în situații de- 
astea, placa ei de rezonanţă, era Christopher. Și 
deși ultima lor discuție se încheiase foarte prost, 
poate că așa ar putea să repare lucrurile, să-i arate 
că pot să aibă o relație profesională normală, 
funcțională? Că nu era hotărâtă să-i distrugă 
fericirea, echilibrul, viața? 

Îi tremurau mâinile când i-a căutat numărul și 
a apăsat pe „Apel“. Și-a dres glasul și s-a pregătit să 
facă impresie bună, să fie calmă, plină de 
compasiune, cu minţile întregi. Apelul s-a 
conectat, a sunat de două ori, apoi a fost respins. 

A simţit pe loc cum o cuprinde furia. Nu 
spunea asta totul? Nu rezuma perfect timpul 
petrecut împreună? Îi dăduse inima lui 
Christopher, îi dăduse totul și cu ce se alesese? 

Fusese sedusă, fecundată și apoi respinsă cu 
brutalitate. 

Christopher mergea pe coridorul singuratic, cu 
emoțiile în fierbere. Ce tipic pentru Olivia să-l 
sune acum, când încă i se mai învârtea capul după 
discuția cu detectivul-agent Cooke. Oare fosta lui 
iubită încerca deliberat să răsucească cuțitul în 
rană? Disperată să-și continue atacul verbal, deși 
știa că era foarte îngrijorat de interesul pe care i-l 
arăta poliția? Fusese un prost că nu se așteptase. 
Da, Olivia era inteligentă, avea tupeu și era o 
parteneră minunată în pat, dar era nevrotică, 
vedea oricine. De ce nu scăpase de ea cu prima 
ocazie și să-și fi găsit plăcerea în altă parte, cu 
cineva mai sigur și mai discret? 

Era liniște în departament, cei mai mulți dintre 
consilierii de probaţiune extenuaţi plecaseră deja 
acasă, disperaţi să prindă câteva ore de somn 
înainte să reînceapă haosul. Christopher se 
bucura, dornic să găsească un loc liniștit unde să 
reia în minte discuția cu Cooke, nerăbdător să 
analizeze dacă spusese ceva ce i-ar fi putut trezi 
bănuielile. Discuţia păruse să meargă OK, din câte- 
și putea da el seama. Cooke fusese politicoasă, 
deschisă și directă și pusese o mulțime de întrebări 
despre ierarhia serviciului, structura 
departamentului, accesul la sistemele IT și așa mai 
departe. Întrebările nu păruseră dure, dar să nu fi 
fost cumva asta tehnica ei? Cu siguranță luase o 
grămadă de notițe în timp ce-i zâmbea, notițe pe 
care tare și-ar mai fi dorit și el să le citească. 

La un moment dat, ezitase puţin când îl 
întrebase despre relația cu presa. Cooke întrebase 
direct dacă discutase cu cineva din afara 


departamentului despre informaţii sensibile, dacă 
avea vreo relaţie cu jurnaliști și bloggeri. O pauză 
de-o clipă din partea lui fusese suficientă ca să-i 
provoace curiozitatea și, deși se străduise din greu 
să-și acopere greșeala minoră insistând că, în 
funcţia lui, confidenţialitatea este esenţială, nu era 
sigur că tânăra agentă îl crezuse. Deși era neplăcut 
să accepte, Christopher era convins că asta avea se 
întoarcă împotriva lui, că va trebui să răspundă 
mai încolo și altor acuzații pe tema asta. 

Ca la un semn, telefonul i s-a trezit la viață. 
Tonul de apel discret a  răsunat prin 
departamentul pustiu și, îngrozit, a ridicat degetul 
mare ca să respingă apelul. A naibii Olivia... 
Numai că de data asta apelul nu era de la fosta lui 
iubită, ci de la Madeleine Barnes. După ce 
profitase deja de pe urma scurtei lor prezentări, 
ziarista se întorcea fără îndoială ca să primească 
mai mult, căutând și alte informații 
compromițătoare despre Firth. Ei bine, să aștepte; 
Christopher nu era în dispoziția necesară să mai 
fie interogat în seara asta. Soneria s-a stins, apoi a 
reînceput după câteva secunde, făcându-l să înjure 
murdar. Nu-ţi spunea asta tot ce aveai nevoie să 
știi despre femei? Vor întotdeauna mai mult decât 
poți să dai. Enervat, agitat, a închis telefonul și l-a 
băgat în buzunar. 

A mers mai departe printre birouri în spațiul 
întunecos și fără aer. Voia să se retragă în biroul 
lui, să încerce să-și adune gândurile. Dar când s-a 
apropiat de refugiul lui de la etajul al șaptelea, a 
zărit ceva care l-a făcut să încremenească. Era 
cineva în biroul lui. O siluetă lângă masa de lucru, 
răsfoindu-i corespondența în penumbră. O clipă, 
Christopher a rămas țintuit în loc, năpădit de 
teamă că ar putea avea legătură cu ancheta lui 
Dabral, că unul dintre lacheii ei căuta dovezi care 


să-l incrimineze, dar a alungat repede ideea asta 
nebunească. Dacă poliția voia să-i percheziționeze 
biroul, ar fi venit în forță, cu mandat, nu s-ar fi 
furișat noaptea. Nu era nici Olivia, ea era cu Jack, 
iar Penny era în siguranță acasă, deci cine...? 

S-a dus cu pas hotărât spre birou și a dat buzna 
pe ușă, aprinzând lumina. Surprins, intrusul a 
ridicat brusc privirile. 

— Isaac? Ce dracu” faci aici? 

Consilierul veteran ţinea un dosar în mână, cu 
lanterna îndreptată spre el, însă l-a strecurat rapid 
în tăvița de corespondenţă. 

— Căutam ultima evaluare a cazului lui Yusuf 
Bedlin. Urmează o nouă evaluare și... 

— În biroul meu? Pe întuneric? a ripostat 
Christopher fără să ia în seamă pretextul și a venit 
în grabă spre el. 

— Oricum, a zis Isaac repezit, sunt convins că ai 
destule pe cap, așa că... 

— Stai naibii pe loc, i-a cerut superiorul lui, 
căutând dosarul. 

Când l-a deschis, n-a fost surprins să vadă că 
era raportul disciplinar al lui Isaac, varianta finală 
care fusese pusă la semnat în tăvița lui de 
corespondență. 

— Ar fi trebuit să-mi dau seama, a zis el 
nimicitor, închizând dosarul. Dornic să știi 
verdictul, nu? Dornic să știi ce-avem de gând să 
facem cu tine? 

— Și dacă așa e? a replicat Green fără nicio urmă 
de remușcare. Tot procesul ăsta a durat câteva 
luni, luni de stres, ostilitate și insinuări... 

— Şi crezi că asta-ți dă dreptul să obţii pe ascuns 
acces la dosare de personal confidenţiale în biroul 
meu personal? Ar trebui să te dau afară pe loc. 

— Pun pariu că ţi-ar plăcea. 


— Al naibii să fiu dacă nu. Ai fost o pacoste din 
prima zi, vezi omisiuni unde nu există, inventezi 
prejudicii, totul ca să explice performanţele tale 
lamentabile. 

— Zi pe faţă, domnule director adjunct, a replicat 
Isaac râzând cu amărăciune. Zi! 

— Doamne, Dumnezeule, Isaac! Cum ai tupeu să 
vii aici și apoi să iei totul în râs? 

— Uite ce-i, dacă e să fiu aruncat la gunoi după 
atâția ani de muncă, atunci am dreptul să știu. Nu 
puteți ține pe cineva în suspans permanent, să-l 
torturați așa, să-l umiliți... 

— Ţi-ai făcut-o cu mâna ta, Isaac. E mâna ta, nu 
a noastră. Dar hai să-ți zic ceva, ajungem la 
capătul drumului, prietene. Îţi consumi ultima 
șansă... 

Christopher vorbise vesel, așteptând, sperând 
să obțină o reacție ostilă, dar, spre surprinderea 
lui, Isaac a afișat un zâmbet amar, epuizat. l-a 
susținut o clipă privirea, apoi a trecut pe lângă el, 
șoptind sumbru: 

— Habar n-ai tu... 

Și apoi a dispărut, lăsându-l pe Christopher 
furios, ofensat și profund încurcat. Peste ce mai 
dăduse Isaac în timp ce răscolea prin biroul lui? 

Căutau, căutau, căutau... dar nu avansau 
deloc. Întorcându-se dinspre polițiștii obosiţi, 
Chandra a încercat să-și ascundă frustrarea și 
dezamăgirea, în timp ce murmura discret în 
telefon. 

— Și mami vă iubește... dar mami trebuie să 
lucreze. Poate că vă culcă tati în seara asta, vă 
cântă să adormiţi. Știți ce bine se pricepe tati la 
cântat... 

Sugestia ei a fost întâmpinată de un cor 
dezaprobator, care i-a frânt inima. Chandra se 
simțea vinovată că nu e acasă la ora de culcare a 
copiilor și, mai rău, că felul atent al lui Nimesh 
de-a avea grijă de fete era atât de des neglijat și 
disprețuit. Lucrurile ar fi luat-o razna de câteva 
luni dacă n-ar fi fost răbdarea și hotărârea lui, și 
totuși cu ce mulțumiri se alegea? Era nedrept, 
dureros și, deși el insista întotdeauna că nu-l 
deranjează, Chandra știa că nu-i așa. Tânjea să fie 
acasă, să-l mângâie și să-și ia fetiţele în braţe, dar 
nici nu se punea problema. În niciun caz câtă 
vreme ancheta lor se tot împotmolea. 

Scotociseră aproape fiecare bucăţică de curte 
comună perfect întreținută, însă până acum nu 
găsiseră nimic. Și în continuare? O s-o ia mai 
departe, pe Vauxhall Bridge Road, poate să se 
îndrepte spre Millbank,  scormonind prin 
tomberoane și ridicând capacele de canalizare din 
cauza unei intuiții? Părea fără rost, ilogic, un 
semn clar al disperării lor tot mai profunde, și 
totuşi Chandra era atât de convinsă că Guy 
Chambers e implicat, că le ascundea ceva, încât 


nu putea să renunțe. Dar dacă perchezițiile nu 
aveau niciun rezultat? O să mai aibă încrederea 
echipei, după ce căutaseră cai verzi pe pereți? Sau 
o să înceapă să-i pună la îndoială autoritatea? Era 
convinsă că Gary Buckland va profita imediat, 
dacă se întâmpla așa. 

Și-a dat seama că nu mai era atentă la 
lamentările fetelor, astfel că le-a urat noapte bună, 
le-a spus că le iubește și a închis. Brusc, s-a simţit 
stoarsă, obosită și dezamăgită și în mare parte 
dispusă să-și accepte înfrângerea. Însă știind că 
subordonații ei o urmăresc, conștientă că nu 
ajunseseră în toate colțurile parcului, a revenit pe 
câmpul de luptă și și-a pus o pereche de mănuși 
de cauciuc în timp ce se îndrepta spre cel mai 
apropiat tomberon. 

Nu era perfect? lat-o pe ea, ofițerul superior în 
cea mai complexă și mediatizată anchetă din 
carieră, și ce făcea? Stătea după program într-o 
grădină întunecoasă și scotocea într-un tomberon, 
de unde scotea pahare de cafea goale, pungi de 
chipsuri și, neapărat, pungi cu rahat de câine. 
Furioasă, s-a pus pe treabă, abia uitându-se la 
gunoiul pe care-l scotea, convinsă că se făceau de 
râs și ea, și echipa. Era dornică să termine odată, 
să înfrunte înfrângerea, așa că a dat bice și a scos 
câteva doze de bere goale și o jumătate de sticlă de 
vodcă. S-a strâmbat și le-a pus în grămada tot mai 
mare de lângă ea, după care s-a avântat din nou în 
adâncul tomberonului. Și acum a ezitat. Pentru că 
acolo, chiar la fund, a zărit ceva care i-a trezit 
curiozitatea. Ceva mic și dreptunghiular, învelit 
strâns într-o pungă de la Boots. A desfăcut-o și a 
văzut cu surprindere că înăuntru era un telefon 
mobil. 

Brusc, inima a început să-i bată nebunește. 
Ecranul Samsungului Galaxy nu era crăpat sau 


stricat, iar telefonul în sine părea să fie în stare de 
funcționare, trezindu-se la viață când l-a pornit. Și 
de ce să-l fi aruncat cineva, să-l ascundă pe fundul 
unui tomberon murdar, dacă nu... 

A dat deoparte husa de pe spate și l-a ridicat în 
lumină, iar pe chip i s-a întins un zâmbet. 
Numărul de serie al telefonului era lung și 
complicat, însă l-a recunoscut imediat. Era 
telefonul folosit pentru transmiterea informaţiilor 
despre Mark Willis, Andrew Baynes și Emily 
Lawrence. 

În sfârșit, îl adusese pe Guy Chambers exact 
unde voise. 

De obicei, singurătatea îl speria. Dar în seara 
asta era prietena lui. 

Plimbându-se prin casa pustie, Jack s-a simțit 
cuprins de entuziasm și inundat de adrenalină. 
Era în dezavantaj de câteva săptămâni bune, 
îngrozit de eliberare, șocat de reacția din lumea 
largă, dezorientat de noua lui viață, însă în seara 
asta se simțea bine. Mai mult decât bine. 

A verificat să fie încuiată ușa din față și a mai 
făcut un tur al casei înainte să se întoarcă în 
bucătărie. A tras draperiile, s-a dus spre frigider și 
a îngenuncheat pe podeaua lipicioasă. Și-a trecut 
degetele peste plintă, a ridicat marginea 
linoleumului și a descoperit scândurile de 
dedesubt. A căutat-o pe cea de lângă frigider și a 
apăsat pe ea, iar capătul mai îndepărtat s-a săltat 
puţin. Și-a băgat degetele sub margine și a ridicat- 
o, dând la iveală rucsacul ascuns în golul de sub 
ea. A întins mâna și l-a scos de-acolo, după care a 
pus cu grijă scândura la loc. 

S-a mișcat rapid apoi, așezându-se la masa din 
bucătărie și scoțându-și noul lui iPad. L-a pus în 
suport și l-a pornit, așteptând nerăbdător să apară 
simbolul Apple inactiv, nemișcat, batjocoritor. 
Entuziasmul lui sporea odată cu nerăbdarea și 
dispozitivul s-a trezit la viață într-un târziu, iar el 
a început să scrie repede. Nu era un proces 
simplu — să intri pe dark web era dificil și 
periculos, cu tot felul de capcane puse pentru 
neinițiați. O mișcare greșită și poliția ar veni peste 
el într-o clipă, așa că nu s-a grăbit, croindu-și 
răbdător drum prin diversele protocoale și evitând 


semnalele de alarmă. Apoi, brusc, reuși să intre, 
iar camera de chat criptat s-a deschis ca o floare. 
Jack a chicotit nervos. Nu fusese sigur că mai e 
activă, că va mai fi primit, dar reușise. Respira 
superficial și avea un tremur nervos, dar nu se 
punea problema să grăbească lucrurile. Trebuia să 
facă lucrurile cum se cuvine. 

Întâi și întâi, avea nevoie de un nume. Daisy? 
Debby? Dawn? Da, Dawn mergea. Avea mâinile 
transpirate și le-a șters de blugi, după care s-a 
întors la ecran. Știa ce face, știa ce voia să spună și 
a rămas cu ochii lipiți de ecran în timp ce scria 
primul mesaj. 

— Bună. Mă cheamă Dawn. Sunt mama unei 
fetițe de trei ani care-i numai bună de futut. 
Trimiteți-mi clipurile voastre și o să vă trimit și eu 
clipurile ei. 

S-a rezemat de spătarul scaunului, cu o mână 
între picioare, și a apăsat pe TRIMITE. 

Olivia simţea o apăsare atât de mare pe piept, 
că-i era teamă că o să explodeze. Avea nervii 
întinși, respira superficial, dar tot mergea mai 
departe, punând sfidător un picior în fața celuilalt 
în timp ce parcurgea aleea imaculată. Stătuse în 
curtea murdară pentru fumători aproape o oră, 
dezbătând ce să facă, după care luase o decizie și 
se ridicase brusc. Pe drum fusese atât de hotărâtă, 
atât de furioasă, atât de fermă, și totuși vederea 
vilei impresionante cu trei etaje, ascunsă discret 
într-un colț ferit din St John's Wood, părea să-i 
pună la încercare convingerea. Nu era lumea ei, 
nici o lume care s-o întâmpine cu brațele deschise, 
în ciuda coroniței scumpe de pe ușă și a 
lumânărilor care ardeau vesel în ferestre. Cu toate 
astea, venise aici cu un scop și avea de gând să-l 
atingă. De ce să se bucure Christopher în 
continuare de toate semnele unei vieţi fericite și 
de succes, în timp ce ea era lăsată pe dinafară? 
Trădarea lui fusese brutală, nemiloasă și de-a 
dreptul de neiertat, iar acum avea să plătească 
prețul. 

Ușa n-avea sonerie, casa fiind prea rafinată 
pentru așa ceva, iar ea a apucat inelul de alamă 
lustruită și a bătut ușor în ușă. Ce pradă fusese 
Penny pentru Christopher — devotată, 
înțelegätoare şi, esențial, bogată, asigurând 
fondurile necesare ca să trăiască într-unul dintre 
cele mai exclusiviste cartiere ale Londrei, în timp 
ce Christopher își punea atent la cale avansarea în 
ierarhia Serviciului. Nu-i de mirare că era hotărât 
să se agaţe cu orice preț de Penny, chiar dacă i se 


părea plicticoasă în conversaţie și chiar și mai 
plicticoasă în pat. 

Ușa s-a deschis și a apărut stăpâna casei. Ca de 
obicei, era îmbrăcată impecabil, radiind bogăţie și 
rafinament. Dacă era surprinsă s-o vadă pe Olivia 
în pragul ușii pe neanunțţate, n-a dat niciun semn, 
afișând imediat un zâmbet larg. 

— Olivia, ce mă bucur să te văd! Christopher nu 
s-a întors încă, dar nu vrei să intri? 

Olivia a zâmbit încordată și a intrat. 

De ce nu venise mai demult? Dacă ar fi venit, 
ar fi știut că Christopher n-o să plece niciodată de- 
aici. Locul ăsta, despre care Chris glumea 
întotdeauna zicând că e o casă de familie 
demodată, era absolut uluitor, parcă dintr-un film. 
Era și mai impresionant în perioada asta a anului, 
ticsit cu decorațiuni de Crăciun, zorzoane de 
sărbătoare și o colecție enormă de felicitări de la 
numeroșii lor prieteni și asociați. Cel mai 
impresionant era bradul uriaș — cât costase 
ăla? —, alături de șemineul impunător de 
marmură, în care ardea un foc vioi, trosnind și 
dând pe dinafară de entuziasm festiv. Olivia a 
rămas o clipă să se încălzească lângă el — dintr- 
odată, avea mâinile reci ca gheața. 

— Chris trebuie să se întoarcă în curând, nu vrei 
să bem ceva și să stăm la o bârfă? 

— Sună minunat, a răspuns veselă Olivia. 

Penny a luat două pahare de șampanie pline, 
iar Olivia l-a golit pe-al ei pe jumătate dintr-o 
sorbitură. 

— N-am prea mari speranţe pentru un Crăciun 
liniștit, a spus Penny strâmbându-se, cu tot ce se 
petrece, dar trebuie să ne mulțumim cu ce se 
poate, nu? 

l-a zâmbit Oliviei, încrețindu-și ochii cu o 
bună dispoziție frățească atunci când au ciocnit 


paharele. 

— Crăciun fericit! 

Olivia se simțea evident stângace, dându-și 
acum seama că a luat o gură generoasă din pahar 
înainte să ciocnească, dar avea nevoie de curajul 
pe care i-l dădea alcoolul rece. 

— Şi ţie la fel! a răspuns hotărât, cu privirea 
ațintită asupra lui Penny. 

— Ai planuri pentru Crăciun? Te vezi cu familia 
sau...? 

— Nu prea. Mama stă în nord și nu suntem 
apropiate. Dar tu, Penny? 

— Ah, ca de obicei. Zeci de rude care dau năvală, 
haos total, dar și cu ceva distracție și râsete pe 
undeva. 

Penny nu prostea pe nimeni. Olivia era 
convinsă că aici  Crăciunurile erau nişte 
evenimente magice. 

— Întotdeauna e o operațiune majoră, dar 
băieților pare să le placă, și asta e cel mai 
important. 

Penny a oftat fericită, apoi a sorbit din 
șampanie. Olivia i-a zâmbit, lăsându-și privirile să 
rătăcească prin casă și observând detaliile mai 
discrete ale stilului scump. Cele două se 
cufundaseră acum în tăcere, iar când s-a întors 
către gazda ei, terminându-și și băutura din pahar, 
a observat că Penny o privea curioasă, ca și cum 
prezenţa ei în casa familiei începuse să i se pară 
puțin ciudată, ba chiar un pic neliniștitoare. 

— Pot să-l sun pe Chris, dacă vrei, a propus ea. Să 
vedem cât mai întârzie. Sau poate că pot să te ajut 
eu? Vrei să lași ceva pentru el, vreun dosar sau...? 

Penny o privea întrebătoare, iar Olivia a simțit 
din nou împunsătura nervilor. Putea să mintă, să 
se întoarcă și să plece, să pretindă că totul e în 
regulă. Sau putea să-și urmeze planul. Ideea să 


plece din spațiul ăsta fermecat și să se întoarcă în 
studioul ei unde trăgea curentul a ajutat-o să se 
hotărască și a mers mai departe. 

— De fapt, pe tine voiam să te văd, Penny. 

— Serios? a răspuns gazda ei, ezitând ușor. 

— Da, voiam să împărtășesc cu tine vestea mea 
bună. 

Penny o privea în continuare intrigată, dar și 
neliniștită de veselia forțată a Oliviei. 

— Păi, spune-mi, nu mă ţine în tensiune. 
— Sunt însărcinată, a răspuns Olivia vioaie. 

O reacție de moment, apoi Penny s-a repliat, 
zâmbind din nou larg. 

— E minunat, Olivia. Habar n-aveam că ai pe 
cineva. 
— Nu, nu ne-am făcut reclamă... 

Zâmbind, și-a întors privirile dinspre gazdă, 
bucurându-se de detaliile interiorului frumos 
mobilat. 

— Și? a întrebat Penny curajoasă. Cine e 
norocosul? Îl cunosc? 

Olivia n-a spus nimic, dar s-a întors din nou 
spre Penny și a privit-o intens. A urmat o clipă de 
confuzie și apoi a văzut. Momentul în care și-a dat 
seama, momentul în care visurile s-au spulberat și 
s-au întrupat cele mai negre temeri, când 
zâmbetul gazdei s-a șters, iar sângele i s-a scurs din 
obraji. 

A scos bancnotele din bancomat și le-a îndesat 
în buzunarul hainei. Isaac Green s-a întors, și-a 
ridicat gluga și a plecat, luând-o pe strada 
principală aglomerată. S-a pierdut în mulțimea de 
cumpărători, șchiopătând fără zgomot prin 
aglomeraţie, după care a schimbat brusc direcția și 
a dispărut pe o alee lăturalnică îngustă. 

Apoi a încetinit și și-a lăsat greutatea în baston. 
ÎI durea piciorul, dar răgazul îi permitea și să 
verifice dacă e urmărit. N-ar fi exclus ca Dabral să-l 
fi pus sub supraveghere, și de aici prudenţa. La 
acest pelerinaj anume nu trebuia să existe martori. 

Totuși, din fericire, părea să fie singur, astfel că 
și-a continuat ezitant drumul. Și-a scos telefonul 
din buzunar și l-a închis. Probabil că exagera, dar 
de-acum devenise deja obișnuință, fiind hotărât ca 
vizitele lui pe străzile mai puțin salubre din 
Lambeth să nu poată fi urmărite. Orice iz de 
criminalitate ar duce la demiterea pe loc din 
Serviciu, iar Christopher Parkes ar fi fost foarte 
încântat să dea o mână de ajutor. Nu, ținând cont 
de situație, era mai bine să fie prudent acum, în 
loc să regrete mai târziu. 

Isaac a mers greoi mai departe, blestemându-și 
piciorul neputincios, blestemându-și norocul și pe 
oricine îi venea în minte. Bineînţeles că în prim- 
planul gândurilor era nevasta lui necredincioasă, 
dar mai erau și alții — rude, colegi și foste 
cunoștințe care se dovediseră prieteni doar în 
vremuri bune, care nu voiseră sau nu putuseră să 
facă faţă rănilor lui, schimbărilor de dispoziție, 
sentimentului de nedreptate. Trădarea, egoismul 


lor îi puneau sare pe rană, și în timp devenise 
ranchiunos. Acum, când se simţea așa, când părea 
că nimănui nu-i pasă dacă trăiește sau moare, 
venea aici ca să se simtă din nou viu, oricât de 
trecător. 

A apăsat pe sonerie și i s-a dat drumul imediat. 
Înăuntru, scara întunecoasă ducea la un 
apartament aflat la primul etaj, iar el a urcat cu 
greutate treptele, trăgându-se cu putere de 
balustradă ca să nu cadă pe spate. Extenuat și 
transpirat, a ajuns pe palier chiar când ușa 
apartamentului s-a deschis, lăsând să se vadă o 
tânără subțire, îmbrăcată într-un halat din 
imitație de mătase. Oprindu-se să-și tragă sufletul, 
Isaac și-a bucurat ochii cu imaginea picioarelor ei 
lungi și bronzate și i s-a trezit dorința. 

— Ei, aici erai, aproape că renunțasem să te mai 
aștept. 

— Munca, a gemut Isaac. 

— Așa e, dar hai să nu pierdem vremea, ce zici? 
Vine cineva la 10 și, crede-mă, tipul ăsta e 
întotdeauna punctual. 

Era înjositor să i se aducă aminte că era doar 
unul dintr-un șir de vizitatori, dar Isaac și-a impus 
să meargă mai departe, ațintindu-și privirile 
asupra trupului ei suplu. Avea nevoie de 
afecțiunea ei în seara asta, avea nevoie de 
mângâierea pe care i-o oferea, avea nevoie să se 
prefacă, fie și numai pentru o oră, că-l iubește 
cineva. 

— De ce nu-l putem găsi? 

Detectivul-sergent Buckland părea ofensat de 
bruschețea din tonul Chandrei și i-a răspuns 
indignat: 

— Nu că n-am încerca. Detectivul-agent Reeves a 
fost acasă la Mike Burnham și eu i-am lăsat după 
aceea un mesaj pe telefon, dar, până acum, nimic. 

— Aţi încercat să-l găsiți la serviciu? 

— Bineînţeles. S-a dovedit că a fost dat afară ieri- 
dimineaţă. Șeful lui nu vrea să spună de ce, dar 
părea destul de enervat. 

— Și nu crezi că merita continuat? a replicat 
Chandra îngrozită. 

— Ca să fiu sincer, șefa, am fost puțin prea 
ocupați urmărind niște crime concrete ca să 
începem... 

— Trebuia să-mi spui mai devreme, l-a întrerupt 
Chandra. Mike Burnham e o ţintă evidentă pentru 
făptașul nostru. Cine știe, poate că au luat deja 
legătura. 

— Nu există nicio dovadă în sensul ăsta, a 
protestat Buckland. 

— ie nu ți se pare ciudat, o coincidență, că 
Burnham a fost concediat pe neașteptate? 

— Pot fi o grămadă de motive. 

— Sau poate să aibă legătură directă cu situația 
actuală. O pun pe agenta Cooke să-l urmărească 
pe Burnham. Vreau să te duci la showroom, să 
discuți cu șeful lui, să afli ce s-a petrecut. Dacă ai 
vreo bănuială că are legătură cu scurgerile de 
informaţii, atunci trebuie să aflu imediat. 


— Bine, bine, a răspuns Buckland ridicând 
mâinile, enervat și ofensat. 

— Vorbesc serios, Gary. Dacă putem s-o luăm 
înaintea cârtiței, atunci poate că-l putem prinde 
în flagrant. 

— Am zis că mă duc... 

Chandra l-a privit pe adjunctul ei mișcându-se 
greoi prin centrul de comandă, iritată de lipsa lui 
de grabă și de inițiativă. Dacă făptașul, sursa 
acestor scurgeri de informaţii, avea de gând să 
termine treaba, atunci familiile Burnham şi 
Armstrong, rudele lui Billy, victima lui Kyle Peters, 
erau următorii potențiali destinatari ai 
informațiilor confidențiale. Agenta Cooke luase 
deja legătura cu familia Armstrong, care se 
străduise s-o asigure că nu primise niciun fel de 
mesaj nesolicitat. Și Alison Burnham la fel, dar 
fostul ei soț, Mike, era de negăsit, ceea ce o 
îngrijora pe Chandra, mai ales acum, când aflase 
că fusese concediat pe neaşteptate. Ce se petrecea? 
Era și el atras în acest vârtej de vărsare de sânge? 

S-a întors spre biroul ei, absorbită de gânduri. 
Când a intrat, privirea i-a căzut pe teancul de 
dosare de pe masă. Abia ajunseseră, prin curierat 
securizat, de la sediul central din Petty France al 
Serviciului de Probaţiune și conţineau dosarele de 
personal ale tuturor celor implicați în 
monitorizarea şi supravegherea celor mai 
cunoscuți infractori. S-a apropiat de ele și a luat de 
deasupra dosarul lui Isaac Green, văzându-l 
imediat dedesubt pe cel al lui Christopher Parkes. 
Să înceapă acum cu ei? Sau să aștepte până știa 
mai multe despre Guy Chambers? Însă hotărârea a 
fost luată în locul ei de  detectivul-agent 
Drummond, care a bătut la ușă și a intrat. 

— Tocmai am primit vești de la tehnicieni, șefa. 
Telefonul pe care l-ai găsit e sigur cel de pe care a 


fost trimis mesajul despre Emily Lawrence la 
Justiţia Nu Doarme Niciodată. 

Chandra a simțit triumful. Știuseră după 
numărul de serie că Samsungul Galaxy fusese 
folosit pentru a le transmite familiilor îndurerate 
identitatea și adresa foștilor condamnați. Acum 
puteau face explicit legătura dintre telefon și 
grupul Justiția Nu Doarme Niciodată. 

— Cât de siguri suntem? 

— Absolut siguri. Fotografia a fost ștearsă de pe 
dispozitiv, dar tehnicienilor nu le-a fost greu s-o 
recupereze. 

Chandra a simțit cum i se relaxează tot corpul. 
— OK, rețineţi-l imediat pe Chambers, a spus 
hotărât. Dar lăsaţi-l întâi să fiarbă în celulă o 
noapte, să se înmoaie. Facem o încercare cu el 
mâine, la prima oră. 

— Da, șefa. 

Drummond plecase deja, chemându-l și pe 
detectivul-agent Meacher să vină cu ea. Chandra a 
expirat prelung și încet, înăbușindu-și un zâmbet. 
Ancheta asta fusese foarte complicată, foarte 
încurcată, foarte descurajantă, dar acum simţea că 
în sfârșit au ocazia s-o încheie, să pună capăt 
acestui ciclu sumbru de violență și răzbunare. 

Era momentul să fugă. 

Grăbind pasul prin aglomeraţie, lan Blackwell 
era atent la tot și la toți, convins acum că fiecare 
străin care trece pe lângă el reprezintă un pericol. 
De la întâlnirea neplăcută cu Guy Chambers, 
fostul polițist fusese agitat, nesigur dacă să ignore 
ultimatumul parlamentarului sau să-i urmeze 
sfatul și să fugă. Blackwell era hotărât să nu se lase 
intimidat să plece din capitală, mai ales nu de un 
șarpe ca Chambers, și totuși nu se punea 
problema că se strângea lațul. Poliția din zona 
Greater Manchester vizitase mai multe proprietăți 
din orașul lui natal, căutându-l și punând 
întrebări familiei și prietenilor și știa de la o sursă 
loială din Poliţia Metropolitană că semnalmentele 
sale fuseseră trimise tuturor secțiilor din Londra. 
Dar dacă fugind atrăgea mai tare atenția? N-avea 
acces la nicio mașină, iar acum nici nu putea 
închiria vreuna, deci trebuia să se ducă într-o gară 
sau autogară. Și dacă-l așteptau acolo? 

Apoi a auzit știrea despre arestarea lui 
Chambers. De data asta, n-a ezitat, deja alarmat. 
Cine știe ce-ar putea spune Chambers odată ce-l 
duceau în sala de interogatoriu? Ce baliverne ar 
putea născoci? Blackwell avea puțin timp la 
dispoziție și trebuia să profite de el. Avea să se 
ducă la Glasgow, să-și viziteze un vechi amic care 
o să-l găzduiască o zi sau două, dându-i timpul 
necesar să se gândească. 

Strângând în mână biletul, lan Blackwell a 
traversat King's Cross spre peronul 14. Trenul spre 
Glasgow pleca în cinci minute și, dacă se putea 


urca, era sigur că o să fie în siguranță. A mers 
grăbit, cu pași care păreau tot mai mari, 
străduindu-se să ajungă pe peron cât de repede 
putea. Vedea chipuri venind spre el, simţea 
trupuri frecându-se de el în gara aglomerată 
înainte de Crăciun. Oare i se părea lui sau lumea 
se uita la el, îi observa trăsăturile? Și-a coborât 
privirea și a mers mai departe, grăbind și mai mult 
pasul, dar aproape imediat s-a lovit de un alt 
călător și s-a împleticit într-o parte. 

— Uită-te pe unde mergi, amice... 

Blackwell n-a răspuns, a ridicat mâna în semn 
de scuze și a pornit mai departe. A trecut de 
peronul 11, apoi 12... aproape ajunsese. Cu un 
oftat de ușurare, a văzut bariera de la peronul 14 și 
dincolo de ea trenul pregătit și așteptând. Și-a 
introdus biletul în aparat, a trecut de barieră și a 
pornit într-o alergare ușoară. În spatele lui, a auzit 
bariera deschizându-se din nou, dar n-a băgat în 
seamă zdrăngănitul, aflat aproape de mântuire 
acum. 

— Scuză-mă! 

Vocea era aproape în spatele lui, dar el a mers 
grăbit mai departe, îndreptându-se către ușa 
trenului. 

— lan Blackwell? 

Fugarul a încremenit, apoi s-a întors, șocat 
până în măduva oaselor. Același „călător“ cu care 
se ciocnise mai devreme venea acum spre el. 

Îmbrăcat în civil, avea în mână o legitimație a 
Poliției Metropolitane. Blackwell s-a răsucit, a 
lăsat geanta să cadă și a luat-o la fugă pe peron, 
însă abia dacă făcuse cinci metri când doi polițiști 
de la Transporturi au pornit în fugă spre el din 
celălalt capăt al peronului. Blackwell a avut doar o 
secundă să hotărască ce are de făcut mai 
departe — să se întoarcă și să-l placheze pe 


polițistul în civil, să sară în tren sau să se arunce 
pe linia liberă de alături —, iar ezitarea l-a costat. 
Polițistul în civil a ajuns rapid la el, l-a prins de 
haină, l-a întors și i-a lipit fața de peretele murdar 
al trenului. 

Totul s-a terminat rapid. Marea misiune a lui 
Blackwell, viața lui secretă s-a destrămat într-o 
clipită. A fost prins și gata, acum trebuia să 
suporte consecințele. O să-i aducă toate acuzațiile 
posibile — polițiștii în funcție nu urau nimic mai 
mult decât un coleg rebel —, dar o condamnare la 
închisoare era de neimaginat. Avea să fie un mort 
viu, criminalii condamnaţi o să stea la coadă să 
prindă o bucăţică din așa-zisul justițiar. Nu, dacă 
voia să supraviețuiască, trebuia să fie viclean, să 
negocieze, să joace singura carte pe care o mai 
avea. 

O să li-l dea pe Chambers. 

A trecut pe culoarul pustiu, cu capul în jos și 
privirea în podea. Știa unde merge, fusese de 
nenumărate ori în magazinul ăsta, iar acum era 
recunoscător pentru asta. Nu voia să zăbovească, 
să atragă inutil atenţia asupra lui — voia doar să 
termine treaba și să plece cât mai repede. 

Ca la un semn, a început să-i sune telefonul, 
melodia electronică  enervantă răsunând în 
magazin. L-a scos și a răspuns repede, întrerupând 
sunetul. 

— Mike Burnham. 

— Eu sunt. 

Tipic pentru Alison. Direct la subiect. 

— Alison, chiar nu-i un moment potrivit. Sunt în 
mijlocul... 

— Cum adică nu-i un moment potrivit? Ar fi 
trebuit să fii aici. 

— Ce? 

— Ah, te rog, Mike. Nu-mi spune că ai uitat! 

Mike s-a încordat și și-a scotocit memoria, dar 
nu și-a adus aminte nimic. Ce voia să zică? 

— Ar fi trebuit s-o iei pe Rachel diseară. Am 
stabilit acum câteva săptămâni, e petrecerea de 
Crăciun de la mine de la serviciu. 

Un junghi de vinovăţie acum, când s-a arătat o 
amintire vagă. 

— Am chemat un taxi. Ce dracu” ar trebui să fac? 

— Nu poate să aibă Dave grijă de ea? a reacționat 
Mike iritat. Parcă era „tăticul“ model. 

— Întâmplător, vine și el. 

— Te dai mare cu băiatul nou, nu? 

— Nu mai fi așa de infantil. Când poți să ajungi? 


O clipă de ezitare. Mike știa că greșise, știa că ar 
trebui să dea o mână de ajutor, dar cum ar fi 
putut? 

— Îmi pare rău, Alison, trebuie să închid. 

A întrerupt convorbirea și a închis rapid 
telefonul. Știa că Alison o s-o ia razna și o să-i lase 
mesaje, o să-l facă în toate felurile, dar nu-și 
permitea să se lase distras, nu-și putea lăsa atenția 
să devieze nicio secundă. S-a oprit în capătul 
culoarului și s-a aplecat să ia un ciocan de 
dulgherie, cu vârf spintecat, pe care l-a cântărit 
gânditor în mână. Mulțumit, l-a pus în cărucior, 
lângă drujbă și sacii de gunoi, apoi a plecat, 
îndreptându-se grăbit spre casa de marcat. 

Sam nu și-a șters zâmbetul de pe chip decât 
după ce a plecat taică-su. Paul și Sandra se 
străduiseră din răsputeri să-l înveselească, iar el 
încercase din greu să-și arate recunoștința. În 
realitate optimismul lor nemilos i se părea grețos, 
iar criticile permanente la adresa maică-sii, greu 
de înghițit. Da, o merita, dar nerăbdarea cu care 
încercau să producă o ruptură între ea și Sam îi 
lăsa un gust amar. 

Obosit de picătura lor chinezească de acuzații, 
încercase să profite de ocazie și se oferise să se 
ducă el să ia o comandă de mâncare, până când 
Paul pusese piciorul în prag, insistând că era mult 
prea periculos. Se încăpăţânase să meargă el, iar 
Sandra se hotărâse rapid să vină și ea, clar 
stânjenită de ideea de a face conversaţie 
politicoasă cu Sam. Băiatul nu se supărase deloc, 
în parte pentru că Sandra i se părea nesărată, dar 
în principal pentru că voia să fie singur. 

Avea senzația că abia dacă atinsese pământul 
cu picioarele de ieri-dimineaţă. Părea că abia acum 
cinci minute a venit maică-sa să-l ia de la școală, și 
totuși de-atunci suferise șocuri urâte și surprize 
neplăcute cât pentru o viață. Nu mai era aceeași 
persoană, nu mai erau aceeași familie, toată lumea 
lui părea să se fi înclinat pe axa ei, și totuși nu 
avusese timp să înțeleagă sau măcar să înceapă să- 
și dea seama ce simte. De-atunci, nu făcuse decât 
să reacționeze la evenimente —  ascultase 
mărturisirea maică-sii, descoperise adevărul despre 
perioada aceea cumplită, se înfuriase pe ea, fugise 
la taică-su — și încă nu știa ce însemnau toate 


astea. Oare maică-sa era în siguranță? O s-o mai 
vadă vreodată? Putea găsi resurse s-o ierte? Și dacă 
nu, ăsta era viitorul lui, să stea într-un sat ciudat, 
cu o mamă vitregă pe care abia dacă o cunoștea? 
Sau era doar ceva temporar? O să fie nevoit să se 
mute din nou, să-și schimbe numele, povestea, 
trecutul? 

Se simțea ameţit, copleșit de toată experiența 
asta. Ce voia cu adevărat era să fugă înapoi în 
Reading, să se ghemuiască cu Gavin și să plângă 
până nu mai poate. Dar n-avea nicio perspectivă 
s-o facă, cel puțin nu câtă vreme existau oameni 
care-i vânau, în care ardea dorința de răzbunare. 
Probabil că putea spera cel mult la puţină 
singurătate, o clipă în care să-și regăsească un fel 
de calm. S-a dus în living și a luat telecomanda. O 
emisiune stupidă l-ar putea distrage de la situația 
lui, câtă vreme evita canalele de știri. Poate că ar fi 
de ajutor și o bere. Da, de asta avea nevoie, ceva 
rece și tare, care să facă lucrurile un pic mai puțin 
neplăcute. 

A pornit televizorul și a aruncat telecomanda 
pe canapea, după care s-a îndreptat către 
bucătărie. N-a zăbovit, pentru că-l împingea 
gândul la o bere rece, însă, când a intrat în 
încăperea întunecoasă, s-a oprit. Ceva era în 
neregulă. La început, nu și-a dat seama ce anume, 
dar știa pur și simplu că în spațiul întunecat e 
ceva care-l alarma. Apoi și-a dat seama ce. Era frig. 
Sandra era friguroasă, așa că toată casa era bine 
încălzită, mai ales bucătăria din spate, unde-și 
petrecea o bună parte din timp. Însă acum era 
rece și, când a aruncat o privire în cealaltă parte, a 
înțeles și de ce. Ușa din spate era întredeschisă și 
se mișca ușor în vânt. S-a încordat imediat, știind 
că o auzise pe Sandra închizând-o câteva minute 


mai devreme, după ce dusese gunoiul. Dar dacă n- 
au deschis-o Paul sau Sandra, atunci cine...? 

S-a răsucit și a luat-o grăbit spre sufragerie, dar 
când a ajuns în prag, a auzit o voce în spatele lui. 

— Sam, eu sunt. 

A  încremenit,  nevenindu-i să-și creadă 
urechilor. S-a întors încet, nedumerit și speriat s-o 
vadă pe  maică-sa apărând din umbră, 
nepieptănată, murdară și udă. 

— Ce cauţi aici? a întrebat el. 

— Te rog, Sam. N-am vrut să te sperii și nu vreau 
probleme. Trebuia doar să te văd. 

— Nu poți să vii aici. Știi bine. Unde-ţi sunt 
consilierii de probaţiune? 

— Habar n-au că sunt aici. Dar e în regulă, n-am 
fost urmărită, ești în siguranță. 

Furios și neliniștit, Sam a făcut instinctiv un 
pas în spate, dar maică-sa a ridicat mâna, 
implorându-l să rămână. 

— Te rog, Sam, doar cinci minute și după aia 
plec. Jur. 

Părea atât de disperată, atât de nefericită, încât 
Sam n-a putut spune nu. Ușurată, maică-sa a făcut 
un pas ezitant spre el, ajungând în lumina care 
venea din sufragerie. lar Sam a văzut ce plină de 
noroi și udă era, tremurând de frig din toate 
încheieturile. 

— Doamne, Dumnezeule, mamă, ești bine? 
— Sunt bine. Datorită ţie. 
— Cum adică? 

Maică-sa a ridicat privirea spre el, iar Sam a fost 
surprins să vadă că părea... rușinată. 

— Am... am făcut o nebunie în seara asta. Ceva 
ce n-am crezut niciodată că aș face. 

— Ce vrei să spui, mamă? Mă sperii. 

— Îmi ieșisem din minți, nu mai gândeam, a 
răbufnit  maică-sa, părând pe punctul să 


izbucnească în lacrimi. Te-am pierdut pe tine, mi- 
am pierdut serviciul, casa, totul. Voiam doar să 
înceteze toate, să șterg durerea pe care-am 
provocat-o, durerea pe care încă o provoc... 

Sam a privit-o, amuţit de șoc, dându-și seama 
încet-încet încotro se îndrepta. 

— Părea singura mea opţiune la momentul acela, 
singurul lucru pe care-l puteam face ca să îndrept 
lucrurile. 

Ezita, iar tulburarea evidentă a lui Sam 
complica fiecare cuvânt. 

— Am intrat într-un lac, m-am scufundat, am 
înotat cât de mult am putut în jos. Credeam că 
vreau să rămân jos pentru totdeauna, să... dispar 
pur și simplu. După aceea, ţi-am văzut chipul. Cu 
ochii minţii, te-am văzut pe tine. Și am știut că nu 
pot s-o fac. Că trebuia să te văd, chiar dacă pentru 
ultima dată. 

— Nu spune așa, mamă, te rog, nu spune așa. 

Acum plângea el, distrus de ideea că mama lui 
se simte atât de nenorocită, atât de singură, încât 
încercase să-și pună capăt zilelor. Voia cu disperare 
s-o ia în braţe, să-i spună că totul o să fie bine, 
chiar dacă știa că nu e adevărat. Însă când a făcut 
un pas spre ea, maică-sa a ridicat mâna și l-a oprit. 

— Te rog, Sam, lasă-mă să vorbesc. Și după aia jur 
că plec. N-o să mai auzi de mine; nu trebuie să mă 
mai vezi niciodată. 

Respira greu, peste măsură de ostenită, dar era 
hotărâtă să spună ce venise să spună, fără să fie 
întreruptă. Deși pe Sam îl ucidea că n-o poate 
alina, a rămas pe loc, imobilizat de expresia ei 
înlăcrimată și rugătoare. 

— Nu... nu vreau să mă ierţi, Sam. Nu pot să mă 
aştept la așa ceva și nici nu merit. Dar vreau... 
vreau să încerci să întelegi. Ziarele spun că am 
făcut ce am făcut pentru că voiam atenţie. Pentru 


că eram singură, plictisită și rea. Și așa am crezut și 
eu la început. Dumnezeu știe, așa am crezut și m- 
am urât din cauza asta. Dar acum știu că nu 
atenție voiam, ci dragoste. Singurul lucru pe care 
nu l-am avut niciodată. 

Sam își dorea cu disperare să se oprească — era 


prea mult, prea cumplit —, dar ea a continuat 
neabătută, deși avea lacrimi în ochi și vocea i se 
frângea. 


— Bineînțeles, ce le-am făcut bietelor fete 
nevinovate, surorilor mele, nu mi-a adus decât 
ură. Și furie. Exact opusul a ceea ce voiam. Atunci 
am crezut că asta a fost, că am primit ce meritam. 
Că o să fiu disprețuită tot restul vieții. Că n-o să 
mai am parte de o vorbă bună sau o atingere 
blândă... 

Emily și-a coborât privirea în podea, copleșită 
de vinovăţie și dispreț de sine. Sam a văzut cum i 
se scurgea o lacrimă pe nas. Își dorea cu disperare 
să-i alunge tristețea, să pună capăt suferinței ei, 
dar, spre surprinderea lui, maică-sa a ridicat capul, 
cu o privire plină de dragoste în ochii înlăcrimați. 

— ...dar fu ai schimbat toate astea, Sam. 

Băiatul n-o putea privi în ochi, copleșit cu 
totul. 

— Doar la mulți ani după nebunia și nenorocirea 
aia, după ce-mi schimbasem numele, adresa și 
toată viața am aflat după ce  tânjisem 
dintotdeauna. Tu mi-ai oferit dragoste, mi-ai 
oferit-o cu prisosință, ai fost singura persoană care 
a făcut-o vreodată cu adevărat. 

Sam se uita la ea, fiecare cuvânt străpungându- 
i inima. 

— Știu că am distrus totul, că ţi-am distrus viața, 
era ultimul lucru pe care mi-l doream. Dar vreau 
să știi că nu sunt cine se spune că sunt. Nu sunt... 
monstrul ăla. M-am schimbat, am făcut ceva 


lucruri bune în viață, datorită iubirii pe care mi-ai 
dat-o tu. 

Cum de mai era în stare să continue? Sam era 
complet distrus și îi șiroiau lacrimile pe față, dar 
maică-sa găsea cumva puterea să meargă mai 
departe. 

— Așa că am vrut să-ți mulțumesc, Sam. Pentru 
că m-ai ajutat, pentru că m-ai salvat. Ai făcut 
pentru mine mai mult decât o să-ți dai seama 
vreodată... și de-asta îți doresc acum tot binele. 
Poate că n-o să fiu pe-aproape să văd, dar îți 
doresc o viață fericită. Nu pot să-ți mai ofer nimic, 
am distrus deja prea mult, dar pot măcar să-ți ofer 
mulțumirile şi dragostea mea. Mulţumesc, 
Sammy... 

A făcut un pas înainte și s-a aplecat, sărutându- 
l blând pe frunte și ținându-l în braţe pentru o 
ultimă dată. Apoi, la fel de tăcută cum venise, a 
plecat, strecurându-se pe ușa din spate și lăsându-l 
pe Sam singur, plângând în întuneric. 

Se împleticea pe drumul de întoarcere, orbită 
de lacrimi. Totul se desfășurase exact cum sperase 
ea, și totuși acum se simţea și mai descurajată 
decât când pășise în lacul înghețat. Atunci, se 
gândise doar la ea, cum să pună capăt suferinței o 
dată pentru totdeauna, însă acum știa că trebuie 
să trăiască și, mai rău, să trăiască fără Sam. Fusese 
cea mai mare bucurie a ei, singura ei realizare; 
acum, existenţa lui avea s-o tortureze zi și noapte, 
însetată după prezenţa lui. Probabil că asta i se 
cuvenea, dar era o pedeapsă plină de cruzime. 

Ciudat cât de amară era pastila acum. După ce 
fusese roasă de ură de sine, dorința de a-l mai 
vedea o dată pe Sam o umpluse de energie și 
adrenalină. Se împleticise din tabăra de rulote 
până într-un sat din apropiere, unde comandase 
un taxi de la cârciuma locală. Șoferul păruse mai 
interesat să-și păstreze curat interiorul imaculat al 
mașinii și nu și-a pus întrebarea de ce era atât de 
plină de noroi sau de ce-i evita privirea. Drumul 
până în Maidenhead durase mai puţin de 
jumătate de oră și ajunsese acasă la Paul la timp ca 
să-l vadă ieșind în oraș, ţinându-se de mână cu 
proasta de nevastă-sa. Păruse dintr-odată că soarta 
era de partea ei, iar ea profitase din plin, mai 
ușurată decât putea spune că Sam nu s-a întors să 
fugă când o văzuse. Nu o respinsese, nu o certase, 
și totuși asta făcuse și mai grea încheierea 
timpului petrecut împreună — ultima imagine era 
a fiului ei, distrus și tulburat, cu obrajii uzi de 
lacrimi. Asta să fi fost moștenirea ei? Asta să fie 
imaginea lui Sam care o va bântui tot restul vieții? 


Suspinând, Emily s-a clătinat până la cel mai 
apropiat taxi. Curând se întorcea pe M40, șoferul 
ei mult mai atent de data asta, evident îngrijorat 
că s-a întâmplat ceva îngrozitor. Însă Emily n-a 
spus prea multe, înăbușindu-și suspinele și 
promițându-i încă 10 lire dacă apasă pe 
accelerație. lar el s-a conformat, astfel că tocmai 
bătea de miezul nopţii când s-au apropiat de 
intrarea în tabăra de rulote din Colne Valley. 

— Poţi să mă lași aici, a spus Emily, cerându-i să 
oprească chiar înainte de intrare. 

A așteptat până s-a îndepărtat mașina, apoi a 
pornit spre „casă“, luând-o prin tufăriș ca să evite 
drumul principal. A mers repede și curând a ajuns 
înapoi pe cărare, de unde a țâșnit printre rulotele 
fixe. Aici s-a oprit, temându-se să nu-i fi fost 
descoperită absenţa, ca Marianne și ceilalți să nu 
sară la ea enervaţi, ofensaţi, cerând explicații. Dar 
spre imensa ei ușurare, tabăra de rulote era la fel 
de tăcută și de nemișcată ca atunci când plecase. 
Emily a înălțat o rugăciune tăcută, recunoscătoare 
că azi mersese măcar ceva bine — n-avea niciun 
chef de muștruluială. Mulțumită, a parcurs rapid 
ultimii câțiva metri, urcând fără zgomot treptele și 
întredeschizând recunoscătoare ușa. 

Însă când a urcat în rulotă, a simțit brusc o 
prezență nedorită, cineva care o pândea în ușă. A 
încercat să tipe, să strige, dar înainte să apuce, a 
simțit o lovitură zdrobitoare în ceafă. Căzând în 
față, s-a lovit de tocul ușii, abia înțelegând ce se 
petrecea, când o pereche de mâini aspre a prins-o 
și a tras-o cu forța înăuntru. 


Sânge. Îi simțea gustul în gură, îl simțea lipit 
de față. A deschis un ochi, dar vederea îi era 
încețoșată; a reușit să distingă o siluetă familiară 
în fața ei. Când ochii i s-au obișnuit cu 


întunericul, iar zvâcnetul din cap s-a mai redus, l- 
a văzut așezat pe scaunul din fața ei: fratele ei mai 
mare, Robert. 

— Bună, surioară, nu te-am mai văzut de mult! 

A tresărit pe scaun, îngrozită de glasul lui, de 
purtarea lui, de sclipirea din ochi. Robert era atât 
de aproape de ea, încât ar fi putut să se aplece și s- 
o sărute, însă nu o reîntâlnire drăgăstoasă avea el 
în minte. 

— Pot să-ți zdrobesc laringele înainte să apuci să 
scoţi vreun sunet, deci nici prin cap să nu-ți treacă 
să țipi. Ne-am înţeles? 

Emily a încuviințat, amuţită de groază. 

— Bun. Așa, lucrurile ar trebui să meargă mult 
mai Ușor. 

Zâmbea în timp ce vorbea, dând la iveală dinții 
îngălbeniți, stricaţi. Emily a fost transportată 
brusc într-o perioadă din viața ei pe care se 
străduise din greu s-o uite, când mâncarea, 
confortul și chiar și igiena de bază erau marfă rară. 

— Îmi dau seama că ești încântată să mă vezi, a 
șuierat el. Și eu mă bucur foarte tare. A durat o 
veșnicie să-ți dau de urmă. Poate că nici n-aş fi 
reușit dacă nu era băiatul... 

Și acum Emily și-a dat seama de amploarea 
greșelii ei. Fusese atât de hotărâtă să-l vadă pe 
Sam, să se justifice în fața lui și să-și ia rămas-bun 
cum se cuvine, încât nu stătuse să se întrebe dacă 
Robert nu-l urmărea pe el, plecând de la premisa 
că oriunde ar fi fost Sam, avea să apară până la 
urmă și ea. I se făcea rău când se gândea că 
acțiunile ei s-ar putea să-l fi pus pe el în pericol, că 
putuse să fie așa de proastă. Din fericire totuși, 
Robert părea mai interesat de ea și s-a rugat ca 
răzbunarea lui din seara asta să fie finalul. 

— Păi, te-ai schimbat. Te-ai ajuns, nu? a rânjit 
disprețuitor fratele ei. 


— Văd că tu nu, a ripostat ea. Tot mai bei pe 
rupte, nu? 

— De ce să schimbi obiceiurile de-o viață? 
Apropo, te salută ceilalți, le-ar fi plăcut să vină și 
ei, dar e treaba mea. Nu-i nevoie să-i amestecăm și 
pe ei. 

— Ce erou! Ce familist! s-a strâmbat Emily. 

A căzut ca fulgerată pe spate, mâna lui o lovise 
în obraz înainte să-și dea seama ce se întâmplă. 
Vedea stele verzi, dar el era chiar în faţa ei, 
sălbatic și înfuriat. 

— Să nu îndrăznești să vorbești cu mine despre 
familie, javră ce ești! Ce știi tu despre familie? Nu 
ţi-a păsat niciodată decât de tine, să obţii ce vrei, 
chiar dacă asta înseamnă... dacă înseamnă să 
omori fetițe fără apărare. Să le dai foc când dorm 
în paturile lor. 

Emily era șocată să vadă durerea autentică din 
spatele furiei lui, suferința lui încă proaspătă. 
Îngenuncheată, s-a adunat, a scuipat sângele din 
gură și s-a pregătit să se milogească pentru viața 
ei. 

— Uite, Robert, ai toate motivele să mă urăști. Ce 
am făcut a fost mai mult decât îngrozitor. N-a 
trecut o zi de-atunci să nu mă fi gândit la fetele 
alea, să nu mă urăsc pentru ce-am făcut, să nu-mi 
doresc să pot să dau timpul înapoi. Merg la 
mormintele lor în fiecare an, de zilele lor de 
naștere, și mă rog pentru ele, le cer iertare... 

— Nu fi obscenă, femeie! 

— Știu ce-am făcut. Și știu și prețul. Nu doar 
pentru mine, pentru noi toţi. Și îmi pare foarte, 
foarte rău. Dar, Robert, te rog, crede-mă când spun 
că n-am vrut niciodată nimic din toate astea. Nu 
le-am urât pe ele, nu te-am urât pe tine, a fost 
doar locul ăla, locul ăla cumplit. Nu-l puteam 


suporta, nu-l puteam suporta nici pe el, nu 
puteam suporta că mama nu era acolo... 

— N-o amesteca pe ea, a răspuns Robert 
încruntându-se nervos. 

— Ah, te rog, nu-i lua apărarea. Ea a fost cauza 
tuturor lucrurilor ăstora, dacă nu ne-ar fi 
abandonat... 

De data asta, a văzut ce urma, dar nu s-a putut 
mișca destul de repede, iar pumnii lui au lovit-o 
în nas, smucindu-i capul pe spate și aruncând-o 
pe podea. Ameţită, Emily s-a străduit să se ridice și 
s-a retras în bucătărie, cu Robert venind spre ea. 

— Să nu mai scoţi o vorbă despre mama noastră, 
și de fapt, despre niciunul dintre noi. N-ai tu 
dreptul să vorbeşti despre noi, n-ai dreptul să 
vorbești despre nimic... 

Ochii îi aruncau flăcări, flăcările întunecate ale 
răzbunării. Fratele ei nu venise să-i asculte 
mărturisirea, venise s-o ucidă. 

— Ciudat, nu, ce multe ai de zis?! Ai tăcut până 
acum, nu? Te-ai ascuns, ţi-ai văzut de viață, te-ai 
distrat de minune, în timp ce noi a trebuit să ne 
împăcăm cu ce-ai făcut tu. Să-i vedem pe mama și 
pe tata distruși, să-i vedem pe ceilalți bând, 
suferind, bătându-se. Să fim arătați cu degetul, 
scuipați, insultați toți pentru ceva ce-ai făcut tu, 
numai și numai tu... 

Avea dreptate. Nu voise să știe ce li se întâmpla 
lor, nu putea suporta să se gândească la ce se 
spunea despre ea în Bridgend, cum suferiseră 
supraviețuitorii. 

— Nu-i niciunul dintre noi sănătos la cap, 
niciunul dintre noi nu-i într-o situație bună, din 
cauza ta. Pentru că erai tu singură. Pentru că erai 
plictisită. Pentru că voiai atenţie... 

— N-a fost așa. 


— Acum ai atenţia pe care-o voiai, nu? Toată 
lumea știe de tine, te caută, dar eu te-am găsit. Și 
acum, că te-am găsit, o să mă distrez. Meriţi să 
suferi, Janet, și o să fac... 

Emily a deschis gura să țipe, știind că totul era 
pierdut, dar el era prea rapid și i-a pus o mână 
păroasă peste gură. Era chiar lângă ea acum, 
respirația lui puturoasă îi făcea greață, dar 
apropierea îi oferea și o ocazie. Era aplecat, 
apăsând-o cu greutatea lui, așa că ea și-a ridicat cu 
toată forța genunchiul drept și i l-a înfipt între 
picioare. Șocat, Robert a gemut de durere, iar ea s- 
a răsucit și s-a îndepărtat de el. Fratele ei a întins 
mâna, dar ea a reușit să se smulgă din strânsoarea 
lui, ajungând până la suportul de cuțite înainte să 
reușească el s-o oprească. A scos cel mai lung cuţit 
și s-a întors să-l înfrunte. Spre surprinderea ei, l-a 
văzut zâmbind sumbru în timp ce se îndrepta 
greoi și se apropia de ea. 

— Chiar crezi că ești în stare, fetiță? Chiar crezi 
că poți să mă baţi? 

— Nu-i pentru mine. 

A prins cuțitul de lamă și i l-a întins. 

— Știu de ce-ai venit. Și sunt pregătită. Hai să 
terminăm odată! 

Robert a zâmbit din nou, surprins și amuzat de 
ofertă. 

— Pentru numele lui Dumnezeu, Robert! a 
continuat ea furioasă. Îți pun totul pe tavă. Eşti 
bărbat sau șoarece? 

El tot nu făcea nicio mișcare, când a răspuns: 

— Ah, n-o să fie așa ușor, Janet... 

Și cu asta, a făcut un pas înainte și a pocnit-o 
cu capul în figură. 

Nu mai cunoscuse o asemenea durere. O 
durere sfâșietoare, care-i spinteca în două capul, în 
timp ce o străbăteau valuri de greață. Emily simţea 
un dinte mișcându-se în gură, știa că are nasul 
spart și abia putea vedea de sângele care-i intra în 
ochi. Era în viață, ceea ce o surprindea, dar zăcea 
pe burtă pe podeaua murdară, într-o baltă de 
sânge. A încercat să se îndrepte, dar nu-și putea 
mișca nici mâinile, nici picioarele. Și-a întins gâtul 
și a deschis un ochi, dându-și seama că era legată 
cu un fel de frânghie. Nedumerită, s-a întors din 
nou și l-a văzut pe Robert stând în picioare 
deasupra ei. Și atunci a simţit mirosul pătrunzător, 
metalic. Benzină. 

— Te rog, Robert... 

N-avea puterea să se milogească, dar trebuia să 
încerce. 

El n-a băgat-o în seamă și a golit ultimele 
picături din canistră, după care a scos o brichetă. 

— Robert, te implor. 
— Prea puțin, prea târziu, a spus el răgușit și a 
zâmbit. Ne vedem în viața următoare, javră! 

A lăsat bricheta să cadă, iar când a atins 
podeaua udă, s-au ridicat flăcări uriașe. Printre ele, 
Emily l-a văzut pe Robert plecând, a auzit ușa 
încuindu-se în urma lui. Și în clipa aceea, a știut 
că fratele ei învinsese. Așa avea să se încheie 
povestea ei, focul era ispășirea ei pentru crimele 
din trecut. Dreptate poetică în moarte. 

Zăcea pe podea neajutorată, dezorientată, în 
timp ce flăcările jucau sălbatic în jurul ei. Era 
străbătută de durere, chiar în timp ce mirosul 


înțepător de benzină arsă o făcea să icnească și să 
vomite violent pe covorul destrămat. Căldura era 
intensă, o înconjura, o ataca. Simţea cum i se 
bășică pielea, cum părul o înțeapă, apoi începe să 
pârâie când ia foc. Nu mai avea mult — în câteva 
secunde, avea să fie cuprinsă de foc. Până să 
ajungă Marianne, avea să fie un cadavru 
carbonizat, o caricatură hidoasă, care arde 
înăbușit, a femeii vii, iubitoare care fusese cândva. 

Urlând în chinuri, Emily a tras disperată de 
legături, dar au refuzat să cedeze, iar mâinile i-au 
rămas strânse una de cealaltă. Chiar în timp ce 
încerca să se elibereze, a lovit-o încă un val de 
dogoare, care i-a ars ochii și i-a pârlit pielea. Și-a 
închis ochii strâns ca să nu fie orbită, știind că 
lupta ei e aproape terminată. Se mișca orbește 
acum, abia conștientă de direcția în care trebuie să 
se îndrepte, incapabilă să controleze agonia care-i 
cuprinsese toate părțile corpului, și totuși știa că 
trebuie să facă ceva. Doar câteva clipe o mai 
despărțeau de moarte. 

Și-a tras genunchii la piept și s-a împins 
înainte. Focul se întindea în jurul ei, dar Emily 
abia mai simțea durerea, împingându-se din nou 
în față. Genunchii juliți îi alunecau pe covorul 
care fumega, sfâșiind țesătura de pe picioarele ei, 
expunând pielea vulnerabilă de dedesubt, dar a 
continuat, tot mai repede, înainte să se oprească 
brusc când s-a lovit tare de o suprafață care nu 
ceda. Își dorea cu disperare să întredeschidă un 
ochi, să vadă dacă a găsit ușa sau s-a înghesuit 
singură într-un colț, dar nu îndrăznea, îngrozită să 
nu orbească pe loc. Și-a rezemat capul de perete și 
s-a împins cu putere în degetele de la picioare, 
ridicându-și încet corpul. Era extenuant, era 
chinuitor, dar până la urmă a reușit să se ridice pe 
picioare. Apoi, rotindu-și corpul, a alunecat de-a 


lungul peretelui, ajutându-se de spate ca să se 
ghideze și rămânând lipită de singura ei șansă de 
salvare. Și s-a oprit din nou brusc, când ceva tare 
i-a intrat dureros în șoldul stâng. Mâinile i s-au 
îndreptat imediat spre obstacol, apoi s-au tras 
imediat, pentru că mânerul metalic al ușii era 
încins. 

Emily a gemut în chinuri, cu mâinile arzând de 
durere, dar chiar și așa, speranța a căpătat iar 
aripi. Acum știa unde era, ceea ce-i dădea o mică 
șansă de scăpare, în ciuda incendiului care se 
întindea în continuare în jurul ei. A făcut un pas 
înapoi în foc, și-a încercat elanul, apoi s-a aruncat 
cu tot trupul în ușă. S-a zgâlțâit și a gemut, dar a 
refuzat să se deschidă, împingând-o înapoi în 
flăcări. O clipă, aproape că și-a pierdut echilibrul, 
împinsă în spate, apoi s-a îndreptat și s-a lansat 
înainte, intrând din nou în ușa care ardea. De 
data asta, s-a spart și s-a îndoit, însă încuietoarea a 
rezistat, blocându-i salvarea. S-a împleticit din 
nou înapoi și a simţit cum o părăsesc puterile, 
cum i se clatină hotărârea. N-o putea face din 
nou, nu mai putea face niciun pas, copleșită de 
fum, de dogoare, de chinul cumplit. S-a clătinat în 
loc, simțind cum i se învârte capul, cum i se usucă 
gâtul, copleșită cu totul, apoi, cu un ultim efort 
disperat, a strigat numele lui Sam și s-a aruncat 
spre ușă. 

A intrat direct în ea, iar umărul i-a explodat de 
durere și capul s-a lovit de tocul ușii, dar atunci 
ușa încinsă a cedat. O clipă, Emily a simțit cum 
cade, apoi, după doar o secundă, a atins 
pământul, hainele ei șuierând și pârâind în timp 
ce se rostogolea în iarba înghețată. 


Ziua a cincea 

Ce dracu’ se întâmpla? Ce era cu zgomotul ăsta 
îngrozitor? 

Olivia s-a trezit cu o tresărire, dezorientată și 
speriată. Avea senzaţia că e cineva în capul ei și 
încearcă să-și croiască drum cu pumnii afară, dar 
când se străduia să se ridice după încă o noapte cu 
somn îngrozitor de prost, și-a dat seama că 
zgomotul venea de la ușă. Și-a luat halatul și s-a 
grăbit la interfon, dar i-a stat inima când l-a văzut 
pe Christopher privind direct în ecran, 
provocând-o să-l ignore. Și asta era tentată să facă. 
Fostul ei iubit părea că are ochii ieșiţi din orbite de 
furie, aproape posedat. Dar n-avea cum să evite 
confruntarea și probabil că era mai bine aici decât 
la serviciu. 

Și-a strâns halatul pe ea, a deschis ușa și a 
coborât în grabă scările. Auzea deja mișcări jos, 
ceilalți locatari fiind fără îndoială supăraţi de 
această trezire cu noaptea în cap, dar nu i-a luat în 
seamă. N-aveau ce căuta în treaba asta. A deschis 
ușa și l-a găsit pe Christopher pregătit să bată din 
nou. 

— Aici erai, a șuierat el agresiv, retrăgându-și 
pumnul. 

— Aici locuiesc, Christopher, deci... 

— Să nu îndrăznești să glumești, să nu 
îndrăznești naibii... 

Îi flutura un deget în față și, o clipă, s-a 
întrebat dacă chiar ar fi în stare s-o lovească. Părea 
sălbatic, dezlănțuit, cu cearcăne negre sub ochii 
injectaţi. 


— Crede-mă, Christopher, nu mi se pare nimic 
amuzant la toată situația asta. 

— Vrăjeli, te distrezi. Intri cu forța la mine în 
casă, îi faci mărturisiri soţiei mele, îmi distrugi 
familia. 

— Stai o clipă, a protestat Olivia. Penny m-a 
invitat înăuntru și n-am spus nimic care să nu fie 
adevărat. 

— Să nu-i rostești numele! Nu ești bună nici să-i 
ștergi rahatul de pe pantofi. 

— Dar am fost bună să te distrez pe tine, nu? De 
trei ori într-o noapte, dacă nu mă înșală memoria. 
Dar, ce să vezi, Christopher, culegi ce-ai 
semănat... 

S-a întors dinspre ea, ridicând frustrat mâinile 
în aer, înnebunit de furie. O clipă, Olivia a crezut 
că o să explodeze, dar când s-a răsucit din nou 
spre ea, părea pustiit, palid, învins. 

— Într-o săptămână e Crăciunul, pentru numele 
lui Dumnezeu, a spus, cu glasul întretăiat. Dar 
Penny nu-mi dă drumul în casă, nu mă lasă să-i 
văd pe băieți. 

— Poţi oricând să stai aici. 

— Ah, du-te dracului! Nu dau doi bani pe tine, 
vacă proastă! 

Olivia a fost luată prin surprindere, pentru că 
nu-l mai auzise niciodată vorbind așa cu nimeni, 
cu atât mai puțin cu ea. 

— Ce dracu! a fost în capul tău, să te duci acolo, 
să-i spui totul? Puteam să găsim o soluţie... 

— Numai că nu puteam, nu? Te-ai distrat, apoi, 
când lucrurile s-au complicat, ai fugit acasă. Ei 
bine, se pare că nu mai ești binevenit acolo... 

— O să plătești, a spus el apăsat. Penny, băieţii 
mei sunt tot ce am pe lumea asta. Și dacă-i pierd 
din cauza ranchiunei tale, a tristeţii tale... 


— Ah, du-te naibii, Christopher! a răspuns ea 
calm și i-a trântit ușa în nas. 

O clipă de liniște, apoi bătăile s-au reluat. 
Olivia s-a rezemat de perete, extenuată și 
nefericită, blestemându-și soarta, fiecare bătaie 
trecând direct prin ea. Poate că era în parte și vina 
ei, dar, sincer, chiar merita așa ceva? De ce trebuia 
să fie întotdeauna ea cea care ajungea în tabăra 
care pierde? 

Și de ce, cu toate astea, încă îl iubea? 

Se furișa pe coridor, abia făcând zgomot. 
Picioarele desculțe ale lui Jack atingeau blând 
scândurile podelei în timp ce trecea cu 
repeziciune pe hol, uitându-se întâi în bucătărie, 
apoi în living. Era aproape convins că e singur, dar 
trebuia să se asigure, având încă proaspătă în 
minte vizita neanunțată a Oliviei de zilele trecute. 

După ce-a explorat toate camerele, Jack s-a dus 
în grabă în camera din față, trăgând puţin 
draperiile ca să se uite în stradă. Nici urmă de 
Corsa rablagită, nici de femeie, ceea ce a fost o 
imensă ușurare. Cu ochii minţii, Jack avea viziuni 
cu ea dând năvală pe ușă, arătându-l cu degetul, 
demascându-l. Dar strada de suburbie era liniștită 
și calmă. Camerele de securitate funcționau în 
față și în spate, dar erau îndreptate spre exterior, 
bineînţeles, căutând intruși. Înăuntru, era ferit de 
supravegherea lor. 

S-a întors și a pornit înapoi spre bucătărie, a 
traversat-o rapid și a ridicat linoleumul dezlipit. În 
câteva clipe, stătea la masă, cu iPad-ul instalat în 
fața lui. A navigat în viteză în rețea, cufundându- 
se tot mai adânc, până a ajuns din nou în camera 
de discuții. Acum s-a oprit, răsuflând scurt și 
neregulat, cu inima bubuind. 

Oare răspunsese cineva? Văzuse cineva mesajul 
lui „Dawn“? Dacă da, mușcaseră momeala? 
Anticiparea era aproape insuportabilă, așa că a 
deschis inboxul. O întârziere de o secundă, cât se 
încărcau mesajele, apoi s-a trezit brusc la viață, iar 
Jack a icnit. Peste noapte, Dawn primise peste 500 
de mesaje, majoritatea cu fișiere atașate. Îi 


tremurau degetele când l-a deschis pe primul, fără 
să ia în seamă mesajul, și a început redarea 
filmulețului. Pe ecran a apărut o scenă banală — 
un dormitor întunecos, în care un bărbat și o 
femeie stăteau aplecați peste un copil mic, care se 
întorcea acum spre cameră cu ochi mari și 
înspăimântați. 

Abia capabil să mai respire, cu simţurile 
explodând, Jack s-a sprijinit de spătarul scaunului 
și și-a strecurat mâna în pantalonii de pijama. 

Se distrau de minune. Magazinul de jucării era 
plin de cadouri de sărbătoare, ticsit cu păpuși 
vorbitoare, roboți futuriști și dinozauri pe care-ţi 
venea să-i iei în brațe și care răgeau când îi 
strângeai în mână. Courtney rătăcea printre 
vitrinele nesfârșite, aparent la fel de uluită ca 
fetița ei, care gângurea, arăta cu degetul și țipa. 
Păreau pierdute în admiraţie — luminile, culorile, 
muzica de Crăciun —, dar Mike nu vedea nimic 
din toate astea. N-avea ochi decât pentru ele. 

Pentru mamă și copil, Crăciunul venise 
devreme anul ăsta. Fuseseră deja la Primark și 
H&M, trimițând angajaţii în căutarea unor măsuri 
neobișnuite, în timp ce Courtney șterpelea 
produse cu etichetele de securitate dezlipite. Șase, 
șapte, poate chiar mai multe obiecte fuseseră 
ascunse în fundul căruciorului; Mike nu era foarte 
sigur de numărul lor, pentru că trebuise să rămână 
la o distanță discretă, însă știa că numărul era 
impresionant. Acum cele două intraseră în 
magazinul de jucării, iar Courtney trecuse iar la 
treabă, căutând produsele mai mici, fără sistem de 
securitate, și strecurându-le în buzunarul hainei. 
Chiar și de la distanță, Mike se minuna de 
îndemânarea ei —  infractoarea eliberată 
condiționat știa instinctiv unde erau camerele de 
supraveghere și cum să se orienteze, ea și 
căruciorul, ca să își ascundă acțiunile. În ritmul 
ăsta, toate cumpărăturile ei de Crăciun aveau să 
fie gata într-o singură dimineaţă, fără să cheltuie 
niciun ban. 


Cu misiunea îndeplinită, Courtney a ieșit din 
magazin, zâmbindu-i dulce paznicului. lar lui clar 
îi plăcea cum arată, pentru că i-a zâmbit și el 
cunoscător și i-a făcut cu ochiul, știind prea puțin 
ce gen de persoană era, de ce cruzime barbară 
fusese în stare. Pentru el, făcea doar parte dintre 
distracțiile zilei, ca și pentru ea, aparent, pentru că 
i-a aruncat o privire frivolă peste umăr în timp ce 
se îndepărta. O clipă îngrozitoare, Mike a crezut că 
s-ar putea să-l fi văzut pe el, dar apoi ea și-a văzut 
de drum nonșalantă. Amintindu-și să aibă mai 
multă grijă și să nu se lase distras, și-a continuat 
urmărirea, mergând după ea într-un magazin cu 
haine bărbătești, unde s-a apucat să mai procure și 
alte produse, probabil pentru iubitul ei. Și aici s-a 
pus pe treabă cu meticulozitate, fără să se 
gândească nicio clipă că era cu copilul, că ar fi 
putut fi reținută sau arestată. Avea o treabă de 
făcut și s-a ocupat de ea cu mult entuziasm și fără 
teamă, căutând răbdătoare o pereche de jeanși de 
designer cu eticheta dezlipită. 

În timp ce o privea, Mike era din nou cu 
gândul la proces, unde apărarea ei pedalase tare pe 
privaţiunile extreme și neglijarea emoțională pe 
care le-ar fi suferit în copilărie. Fusese nevoită să 
fure ca să mănânce, să șterpelească uniforma de 
școală de la Asda ca să se poată duce la cursuri. 
Avocatul ei făcuse apel la sentimentele juriului, 
prezentând-o pe  ucigașa juvenilă drept o 
șmecheră oprimată, care supraviețuise 
descurcându-se singură, făcând ce făcuse ca să 
supraviețuiască, chiar ameninţată cu violența, 
abuzul și cruzimea. Însă lui nu i se păruse 
niciodată așa. Pentru el, părea evident că era un 
rol, iar Courtney Turner era soi rău. Cineva care se 
delecta încălcând regulile după care trăiau ceilalți, 
parte a unei familii care, cu un eufemism folosit 


de multe ori în timpul procesului, le era „bine 
cunoscută autorităților“. Avocatul apărării își 
țesuse cu succes pânza, păcălindu-i pe jurații naivi 
și plini de compasiune, dar nu era decât o urzeală 
de minciuni, un paravan. Courtney Turner era o 
hoață, mincinoasă și ucigașă din naștere, care n-a 
dat dovadă niciodată de remușcări pentru ticăloșia 
ei, care știa cum să profite de sistem ca să scape 
întotdeauna basma curată. 

Din locul lui de observație aflat în spatele unui 
stativ cu jachete de piele, Mike a privit cum 
Courtney a ieșit agale din magazin, făcând o 
glumă cu o vânzătoare, care n-avea nicio idee că 
tânăra mămică are cel puțin trei perechi de jeanși 
ascunși în cărucior. Pentru Mike, cuvintele 
schimbate de cele două erau emblematice pentru 
întreaga viață a lui Courtney, care comitea crime 
fără nicio urmă de conștiință, apoi zâmbea când 
scăpa de condamnare sau pedeapsă. Așa trecuse 
prin viață până acum, râzând de autoritate, făcând 
exact ce avea chef, sondând profunzimile 
criminalității și depravării fără să fie trasă la 
răspundere. 

Dar asta se termina azi. Pentru prima dată, 
cineva știa de ea — în sfârșit, nelegiuita avea să-și 
primească pedeapsa meritată. Mike a zâmbit în 
timp ce o privea mergând pe stradă cu prada ei 
obținută necinstit. Courtney era binedispusă, abia 
așteptând sărbătorile, încântată de viață și 
dragoste, fără să-și dea seama că anul ăsta Mike 
avea pentru ea un cadou de Crăciun foarte special. 

— Ai înnebunit? Chiar crezi că sunt în stare să 
pun la cale uciderea cuiva? 

Guy Chambers era roșu la față, revoltat să se 
afle în sala de interogatorii, și i se citiseră 
drepturile, după o noapte nedormită în arest. 

— Sunt ministru, pentru numele lui Dumnezeu! 
La Ministerul Justiţiei. Ar trebui să fiu nebun de 
legat ca să mă bag în așa ceva. 

— Păi, nebunia e o variantă care poate fi 
invocată, dar asta o să se întâmple mai încolo, a 
replicat Chandra, amuzată să vadă reacția șocată a 
lui Chambers. Deocamdată, aș vrea să ne 
concentrăm asupra dovezilor. 

— Ți-am spus că n-am văzut telefonul ăsta în 
viața mea. 

Chandra a făcut semn spre masa unde se afla 
telefonul Samsung recuperat, acum într-o pungă 
pentru dovezi. Uitându-se la Chandra, Chambers 
și-a suflat nasul și a aruncat șervețelul în coș, ca și 
cum ar fi sugerat că asta ar putea face și ea cu 
„dovada“ ei. 

— Deci negi categoric că Samsungul Galaxy pe 
care l-am recuperat dintr-un tomberon public de 
lângă apartamentul tău îți aparține? 

— Categoric. 

— O să confirmi oficial că nu e al tău? 

— Da! De câte ori trebuie să spun? 

— Atunci ai putea explica de ce am găsit ADN-ul 
tău pe el? 

Chambers a privit-o șocat. 

— Nu se poate. 

— A existat o încercare de a-l curăța, dar am găsit 
urme de ADN și pe baterie, și în compartimentul 


bateriei. 

— Asta-i cacealma, e o aiureală... 

— Ți se pare că joc la cacealma? 

Încolţit, Chambers s-a întors spre avocatul său, 
dar acesta părea la fel de îngrijorat cum era și 
clientul lui. 

— Dacă vrei să ieșim, ca să te poți consulta cu 
avocatul, să pregătești vreo declarație... 

— N-o să-ți dau nicio declarație, decât ca să spun 
că n-am greșit cu nimic, a protestat enervat 
Chambers. 

— Dovezile indică altceva. Ipoteza mea de lucru 
e că te-ai temut că ești aproape să fii demascat, 
poate erai îngrijorat că ești supravegheat, așa că ai 
decis să scapi de telefon rapid, l-ai curățat și după 
aceea l-ai aruncat în drum spre serviciu. 

Chambers părea uluit; faptul că polițista îi știa 
obiceiurile, traseul spre serviciu, îl neliniștise în 
mod clar. 

— Negi? a întrebat Chandra, profitând de 
avantaj. 

— Cu totul. N-am nimic de-a face nici cu 
scurgerile astea de informaţii, nici cu crimele și nu 
poți dovedi că aș fi avut. 

— Numai că acum avem dovezi fizice care susțin 
numărul tot mai mare de dovezi circumstanţiale 
ce te plasează în cadru. Ai fost la conferința de 
unde au fost transmise detaliile despre Willis. Ai 
fost lângă Oxford Circus când au fost divulgate 
detaliile despre Baynes. Ai fost în Reading când a 
avut loc breșa de securitate legată de Emily 
Lawrence. 

— Ai mai trecut o dată prin astea și n-a crezut 
nimeni, deci... 

— În plus, acum avem informaţii care sugerează 
o legătură cu o altă scurgere de informaţii, a 
continuat Chandra, fără să ia în seamă 


întreruperea. Tocmai am aflat că acum trei zile 
cineva i-a transmis lui Mike Burnham informaţii 
despre localizarea și identitatea lui Courtney 
Turner. 

— Așa, și? 

— Și mesajul a fost trimis de pe telefonul ăsta, 
când expeditorul mesajului se afla lângă 
Ministerul Justiţiei. 

A privit-o siderat, iar avocatul lui, îngrijorat, a 
încercat să intervină. 

— Domnule Chambers, cred că ar fi înțelept să 
luăm o pauză, să discutăm aceste aspecte... 

Clientul lui a respins sugestia, însă părea 
neliniștit și tulburat. 

— Guy, ţi-am zis ieri că ești suspect principal, a 
continuat Chandra, menținând presiunea. 
Convingerea mea că ești vinovat, că ești complice 
la crimele astea, n-a făcut decât să se consolideze 
între timp. Aseară, lan Blackwell a fost reținut în 
gara King's Cross, este administratorul site-ului 
Justiția Nu Doarme Niciodată. În prezent, e 
interogat de unul dintre colegii mei, dar ne-a spus 
deja despre aranjamentul cu tine, a descris cum 
aţi colaborat ca să incitați isteria publică. 

Chambers se uita la ea, uimit de această 
întorsătură neașteptată. 

— Cu mărturia lui și recuperarea telefonului tău, 
e un caz foarte clar, din punctul meu de vedere. 
Vorbim despre abuz în funcţie publică, despre 
conspirație în vederea comiterii unei infracțiuni 
grave, incitare și lista continuă. Ai în față finalul 
carierei — un scandal public major, ca să nu mai 
vorbim despre o pedeapsă considerabilă cu 
închisoarea. Oricum ai privi lucrurile, ești pus la 
zid, deci ţi-aș sugera că e în interesul tău să fii 
deschis și sincer cu noi. Cooperarea va fi 
consemnată, îi vom răspunde pe măsură și 


? 


categoric îți va face viața mai ușoară. Dar dacă nu 
ne ajuţi, dacă îmi ascunzi ceva, o să cer pedepsele 
maxime. 

A lăsat cuvintele să plutească în aer, privind cu 
satisfacție cum Chambers se uita la masă, foindu- 
se nervos. Postura lui de macho și rânjetul 
superior dispăruseră. Acum părea că lumea i se 
prăbușește. 

— Guy? Ce poţi să ne spui? 

Vorbea deliberat mai blând acum și părea să 
obțină efectul dorit. 

— Uite ce-i, vreau să declar oficial, a zis el 
răgușit, cu glasul spart. Că nu am nimic de-a face 
cu ultimele scurgeri de informații, cu crimele astea 
îngrozitoare... 

Chandra a încercat să intervină, însă Chambers 
a ridicat tonul, vorbind peste ea. 

— ...dar da, am avut în trecut legături cu lan 
Blackwell. 

Asta era, mărturisirea pe care-o așteptaseră. 

— EI... noi... în fine, avem aceeași viziune asupra 
lumii. lar el avea o libertate, un anonimat care-i 
permitea să aplice agenda noastră comună fără 
repercusiuni. Și așa i-am... i-am oferit frânturi de 
informaţie pe care să le publice pe site. 

— Informații despre persoanele eliberate 
condiționat? Foști infractori și așa mai departe? 

S-a lăsat tăcerea, apoi Chambers a încuviințat 
solemn. 

— Și informațiile astea au avut consecințe în 
lumea reală? Atacuri și altele? 

Încă o încuviințare scurtă. 

— Cine? Pe cine ai „dat în gât“? 

— Nimeni important, nimeni cunoscut. 
Infractori sexuali, violatori, oameni care ar fi 
trebuit cunoscuți în comunitate, dar care se 


dăduseră la fund sau care păcăliseră Serviciul de 
Probațiune... 

— Cât timp? Cât timp ai lucrat cu Blackwell? 

— Vreo doi ani. El m-a contactat din senin într-o 
bună zi și de-acolo a pornit totul. 

— Și asta a dus direct la aceste ultime scurgeri de 
informaţii? 

— Nu. 

— Tu și Blackwell ați hotărât să măriți miza, să 
expuneți ce are mai rău societatea, monștrii ăștia 
despre care aveaţi senzaţia că au scăpat ușor. 

— Nu, n-am fost eu. 

— Guy, ai recunoscut mai devreme că ai 
sentimentul că oamenii ăștia — Willis, Baynes, 
Slater — au primit ce meritau, că meritau o 
judecată sumară. Acum ai recunoscut că ai avut 
contacte active cu un grup justițiar care are 
legătură directă cu demascarea acestor criminali 
cunoscuți. ADN-ul tău se află pe telefonul care a 
fost folosit ca să dezvăluie informații confidențiale 
referitoare la foști condamnați, plus o imagine 
recentă a lui Emily Lawrence trimisă grupului 
Justiția Nu Doarme Niciodată, și totuși încă negi 
că tu ești sursa scurgerilor de informaţii? 

— Categoric. Uite, n-ar fi trebuit să am nicio 
legătură cu Blackwell. Regret amarnic. Dar nu sunt 
responsabil pentru atacurile astea. 

— Știința nu minte, Guy. Avem ADN-ul tău pe 
telefon. 

— Nu e al meu. Nu l-am mai văzut până acum, 
jur. 

— Uite ce-i, ne învârtim în jurul cozii, l-a 
întrerupt Chandra. Așa că o să trec la subiect. Guy 
Chambers, te arestez sub suspiciunea că ai comis 
abuz în funcție publică, și anume ai transmis 
informații strict confidenţiale membrilor unor 
grupuri publice și cunoscute de justițiari. Nu 


trebuie să spui nimic, dar apărarea ta ar putea fi 
afectată dacă nu menționezi ceva pe care te vei 
baza ulterior la tribunal. 
Chambers a rămas cu ochii la ea, amuţit, palid. 

O clipă, Chandra a crezut că s-ar putea să leșine, 
dar când s-a ridicat să plece, suspectul s-a adunat 
din nou, prinzând-o de braț și șoptind cu patimă: 
— N-am fost eu, jur. E o înscenare. Sunt 
nevinovat. 

Odată ce lumea te-a condamnat, nu mai e cale 
de întoarcere. Ești însemnat pe viață, pătat de 
crimele tale, veșnic un paria printre îngeri. Chiar 
și când ai fost maltratat, când te-ai putea aștepta 
la o vorbă bună sau o urmă de compasiune, nu 
există așa ceva. Ești damnat și rolul tău este să 
suferi. 

Emily Lawrence știa că ar trebui să fie 
bucuroasă. Deși păruse că n-avea nicio șansă, era 
în viață. Legată și neajutorată, cu flăcările 
ridicându-se în jurul ei, privise în ochi moartea și 
o parte din ea văzuse dreptatea în moartea ei prin 
foc. Și totuși, în acele ultime clipe, luptase, se 
aruncase în ușa deformată și se prăbușise pe 
pământul rece de dincolo de ea. Consilierii ei de 
probaţiune frenetici fuseseră chiar acolo, 
aruncaseră pături pe ea, stingând flăcările, îi 
îngrijiseră rănile și o tinuseră conștientă până 
ajunsese ambulanța. Ca prin minune, păcălise 
moartea, dar orice bucurie simțise pentru că 
reușise să supraviețuiască s-a risipit repede când s- 
a instalat durerea. Avea arsuri din cap până în 
picioare și, deşi știa că nu o vor lăsa mutilată pe 
viață, durerea era de neînchipuit. Îi era imposibil 
să se odihnească, să stea nemișcată, toată pielea 
părea să se revolte împotriva ei, bolborosind, 
protestând, bășicându-se ca și cum ar fi fost încă 
atacată de flăcări. Bineînțeles că era plină de 
medicamente, dar abia dacă ajutau cu ceva, mai 
degrabă adăugau la ameţeală și greață. Emily era 
ca vai de ea, lovită, plină de vânătăi și arsuri, dar 
durerea nu de la răni venea. 


Observase când își revenise prima dată în 
salonul de recuperare; asistentele și medicii îi 
aruncau priviri pe furiș în timp ce-i pansau rănile 
și-i verificau semnele vitale. Nu se mai prefăcea 
nimeni — Emily Lawrence nu mai era, fusese 
distrusă în incendiu. Acum era doar Janet Slater. 
Janet Slater cea malefică. Un personaj care năștea 
curiozitate și interes, ucigașa de copii care primise 
ce merita. Pe lângă ușă treceau chipuri care 
aruncau priviri înăuntru până să fie alungate de 
polițistul în uniformă de pe coridor. Marianne 
insistase că se află acolo ca s-o apere de alte 
atacuri, pentru că fratele ei, Robert, era încă în 
libertate, însă Emily vedea dincolo de această 
șaradă. Polițistul era la ușă ca să-i apere pe ceilalți 
din spital de ea. 

Părea absurd, dar era adevărat. La același etaj se 
afla și maternitatea, doar la câţiva pași, și nu se 
punea problema ca spitalul să permită prezența 
unei ucigașe de copii condamnate fără să ia 
măsuri de protecție suplimentare. Era dincolo de 
orice închipuire; pentru Emily, ar fi fost un chin 
inimaginabil să facă și un singur pas, și totuși avea 
nevoie de paznic? Ce-și imaginau că o să facă? Să 
dea o fugă pe coridor și să incendieze 
maternitatea? Era scandalos, pervers, batjocoritor 
pentru misiunea ei de zeci de ani de ispășire a 
crimelor, și totuși pe chipurile celor care treceau se 
citeau curiozitatea, dezaprobarea, dezgustul. Se 
revolta din cauza lipsei lor de milă, dar în realitate 
ar fi îndurat bucuroasă judecata lor tăcută dacă 
Sam, singura persoană cu adevărat importantă, ar 
fi fost acolo ca să-i ofere compasiune, înțelegere și 
simpatie. Tot ce făcuse în ultimele două zile, tot ce 
făcuse vreodată avusese un singur scop, să-i 
câștige dragostea, să-l ajute să se dezvolte și să 
crească. Restul era doar zgomot de fond, siajul 


unei vieți duse greșit, ceea ce ar fi putut suporta, 
ba chiar trece cu vederea, dacă singura ei dragoste 
adevărată îi arăta fie și o fărâmă de afecțiune. 
Tânjea dureros după prezența lui, după simpla lui 
vedere, un zâmbet sau un gest suficient să facă să 
merite toată durerea ei, toate sacrificiile. Însă nu 
dăduse niciun semn. La ultima vizită a asistentei, 
Emily își făcuse curaj și o întrebase dacă luase 
cineva legătura cu spitalul, dacă avusese vizitatori 
care să întrebe de starea ei. Asistenta de vârstă 
mijlocie, dolofană și cu un aer critic fusese foarte 
încântată s-o măsoare din cap până în picioare 
înainte să-i răspundă: 
— Nu. Absolut nimeni. 

Nu-și credea ochilor. 

Sam se trezise târziu, după încă o noapte în 
care dormise prost. Noua lui cameră era ciudată, 
patul avea cocoloașe, iar el era bântuit de viziuni 
cu maică-sa, coșmaruri în care venea la el cu alte 
povești despre înșelătorii și suferință. Era o 
experienţă oribilă, șocul, durerea și furia părând și 
reale, și intense; de fiecare dată când ea se 
descărca, chinul lui era reluat și amplificat. Când 
se trezise, era lipsit de vlagă și nefericit, nesigur în 
lumina rece a zilei de sentimentele pe care le avea 
acum față de maică-sa, dacă voia ca vizita ei 
afectuoasă de rămas-bun de aseară să fie un adio 
final. 

S-a ridicat din pat și a coborât în bucătărie, 
unde a găsit masa gemând de sacoșe de 
cumpărături. Taică-su fusese deja plecat, făcând 
ravagii prin magazinele de îmbrăcăminte pentru 
bărbaţi din Maidenhead, și era dornic să etaleze 
roadele strădaniilor sale. 

— Cred că am trecut prin șapte sau opt 
magazine, s-a lăudat Paul mândru. Primul client 
în cele mai multe, așa că am avut cale liberă. Am 
luat blugi, tricouri, hanorace, niște cămăși, toate 
hainele de care are nevoie un tânăr în oraș. 

— Probabil a costat o avere, tată. Nu era cazul. 

Vorbea serios. Sam știa că Paul și Sandra nu 
stăteau pe roze și că era o cheltuială considerabilă. 

— Ah, nu-ți face griji! Pentru cine să-mi cheltui 
banii, dacă nu pentru tine? Știu că a trebuit să lași 
în urmă o grămadă de lucruri și nu voiam să ai de 
suferit. Nimic din toate astea nu-i din vina ta. 


Sam n-a luat în seamă critica deloc subtilă și a 
deschis o sacoșă de la JD Sports, din care a scos un 
hanorac. 

— N-am fost sută la sută sigur de măsură, deci ce- 
ar fi să le probezi? Dacă e ceva care nu-ți vine sau 
nu-ți place, putem să le ducem înapoi, facem o 
mică excursie în oraș împreună. O să fac curat în 
camera de oaspeți mai târziu, să-mi scot lucrurile 
din șifonier, ca să poți să te instalezi, ce zici? 

— Mersi, tată, e foarte amabil din partea ta. 

Paul a dat din mână și a strâns sacoșele. 

— Hai, ia-le sus, și îți aduc și eu ceai și pâine 
prăjită imediat, dacă vrei. 

Sam a luat pungile și a urcat scara, 
strecurându-se în micuța cameră de oaspeți. 
Cumva, nu i se părea firesc să stea aici, dar aprecia 
tot ce făcea taică-su ca să se simtă bine primit, 
deci corect era să-i facă pe plac. A pus sacoșele pe 
patul de o persoană, și-a scos bluza de pijama și a 
extras un tricou Puma din prima sacoșă. A dat să-l 
pună pe el, apoi s-a oprit, zărindu-și reflexia în 
oglinda șifonierului. Era palid și slăbănog, ca 
întotdeauna, cu coastele ieșite, dar nu asta îi 
atrăsese atenția. Nu, ci cicatricea lungă și subțire 
de pe abdomen. 

O clipă, nu s-a mișcat, privind țesutul roz 
cicatrizat care ieșea în evidență pe pielea lui albă 
ca laptele. S-a trezit trecându-și degetul peste el, 
simțind ridicăturile pe care le știa atât de bine, iar 
în minte i-au năvălit amintirile. Și-a adus aminte 
cum a fost dus în grabă la spital, durerea cumplită, 
confuzia și teama, dar și prezența permanentă a 
maică-sii, care-l ținea de mână, îl mângâia pe 
obraz, în scălda în dragostea ei... 

Tricoul a căzut pe podea când tânărul s-a 
prăbușit brusc pe pat. Neaşteptat, mama venise la 


el, iar el acum nu mai putea rezista, plângea 
amarnic sprijinindu-și capul în mâini. 

Erau legaţi unul de altul, prinși de o coardă 
invizibilă născută din durere, suferință și furie. 
Courtney fusese toată ziua la mai puțin de zece 
metri de Mike, amândoi prinși într-un dans 
macabru; ucigașă și victimă mișcându-se cu o 
sincronizare facilă prin centrul oraşului 
Colchester. Până acum, tânăra păruse să nu-și dea 
seama că e urmărită, deși clar părea mai prudentă, 
după o convorbire telefonică în urma căreia 
rămăsese evident neliniștită. 

Tânăra mămică renunțase la cumpărături și se 
îndrepta spre casă, împingând în viteză căruciorul 
pe străzi și îndepărtându-se de centru. Din când în 
când, Mike arunca priviri nervoase în urmă, 
temându-se că intră într-o capcană, că o să vină 
peste el iubitul ei solid, o să-l doboare la pământ și 
o să-i care o ploaie de pumni. Dar nu se vedea 
niciun semn de pericol, nici vreun indiciu că 
tânăra ar fi conștientă de prezenţa lui, așa cum se 
temea el în cele mai negre fantezii. 

Își ţinea capul în jos și gluga ridicată, 
prefăcându-se din când în când interesat de 
telefonul închis și asigurându-se că evită cele mai 
vizibile camere de securitate.  Cumpărase 
canadiana grea și blugii decolorați de la un 
magazin de caritate, plătind cu bani gheață ca să 
evite să lase urme. Imediat ce fapta avea să fie 
comisă, o să le ardă și n-o să rămână nicio urmă a 
siluetei cu glugă care urmărea fiecare mișcare a 
mamei cu copilul. Până acum, totul mergea 
conform planului, în ciuda temerilor lui 


persistente. Mai avea nevoie doar de o ocazie să 
dea lovitura. 

Care se dovedea mai greu de găsit, pentru că 
femeia rămânea pe străzi rezidențiale aglomerate. 
Mike se ținea aproape, încordat și vigilent, 
străbătut de valuri de adrenalină. Devenea 
nerăbdător, stomacul îi gemea și avea gura uscată, 
dar nu se punea problema să renunțe. Primise deja 
trei mesaje, unul mai urgent decât altul, care-i 
cereau să ia imediat legătura cu poliția. Habar n- 
avea dacă știau ceva, dacă descoperiseră că a 
primit informaţii confidenţiale despre Courtney 
Turner, dar instinctul îi spunea că perioada în care 
putea ataca se tot scurta, ţinând cont de 
schimbarea evidentă din comportamentul femeii. 

Îndepărtându-se în continuare de centrul 
orașului, Courtney a luat-o pe străzi lăturalnice, 
ieșind din aglomerația celor care făceau 
cumpărături de Crăciun. Acum erau într-o zonă în 
mare parte rezidenţială, ceea ce însemna că 
prezența lui bătea și mai tare la ochi, astfel că a 
rămas mai în urmă, strecurându-se cât de ușor 
putea și rugându-se să rămână nevăzut. Courtney 
a cotit o dată, apoi încă o dată, împingând 
căruciorul peste pietrele de pavaj neregulate și 
fredonând fericită. Cu fiecare stradă, se apropiau 
tot mai mult de casă, iar temerile lui Mike 
deveneau tot mai puternice. O să-l umilească oare 
în această ultimă etapă, dejucându-i fără să vrea 
planurile? Părea de necrezut că o să aibă un 
asemenea noroc, și totuși, de ce nu? Până acum, 
totul mersese în favoarea ei. De ce-ar fi azi altfel? 
Chiar și așa, ideea era prea mult pentru Mike. Era 
ca și cum ultimii zece ani nu făcuseră decât să-l 
aducă în acest moment, în această zi. N-avea cum 
să se întoarcă acasă cu mâna goală, nu? Și dacă așa 
se întâmpla, ce ar fi urmat? 


Era pierdut în gânduri negre, distrus de viziuni 
ale eșecului și disperării, însă acum avea parte de o 
ocazie. A simțit un val de adrenalină, de speranță 
când a văzut-o pe Courtney oprindu-se în fața 
unui chioșc cu ziare. Oprindu-se și el, Mike s-a 
aplecat să-și lege șiretul, privind pe furiș cum 
Courtney a pus frâna căruciorului, după care a 
intrat în grabă în magazin, ţinând în mână un loz 
răzuit. Nu-i venea să creadă. Asta să fie, momentul 
pe care-l așteptase? Dar putea să meargă până la 
capăt? Chiar putea s-o facă? 

Îi zvâcnea capul, iar mâinile îi tremurau de 
frică. Însă deși simțea cum i se prelinge 
transpiraţia pe șira spinării, n-a ezitat, a pornit 
sigur pe sine, a deblocat căruciorul și l-a împins 
mai departe în liniște, cu tot cu copilul care 
gângurea. 

— Trebuie să plecăm acum? a întrebat Jack șocat. 

Olivia s-a uitat la el: era agitat când ajunsese 

ea, distras și neliniștit, iar acum avea probleme să 
urmeze niște instrucțiuni simple. 

— Da, trebuie să mergem, chiar acum... 

Jack a încuviinţat, dar tot părea să ezite. 

— Jack, am avut un aranjament, a continuat 
Olivia enervată. OK, am venit un pic mai 
devreme, dar știai că vin. Deci putem să trecem la 
treabă? Trebuie să ne întâlnim cu restul echipei la 
Gara Tottenham Hale în jumătate de oră, așa că 
strânge tot, cărţi, haine, cosmetice și aruncă-le în 
geantă. Poţi să lași aici actele de identitate vechi și 
cheile de la casă — o să ne ocupăm de ele mai 
încolo. Ei, hai, vamos! 

Olivia l-a împins spre ușă. El a ezitat, cu un 
zâmbet vag pe față, apoi s-a întors să plece. Însă 
chiar atunci a aruncat o privire fugară în cealaltă 
parte a încăperii. A fost foarte rapidă, doar o 
clipire, dar Olivia a remarcat-o imediat. Totuși, n-a 
reacționat, a zâmbit și l-a bătut la cap mai departe, 
împingându-l în dormitor. Însă când Jack și-a scos 
geanta de sub pat și a început să-și facă bagajul, 
Olivia s-a întors în bucătărie. 

S-a dus în grabă în cealaltă parte a încăperii, a 
deschis frigiderul şi a verificat rafturile, 
congelatorul și cutiile pentru legume, după care a 
renunțat. Apoi a încercat să tragă frigiderul, să 
vadă dacă e ceva în spate, însă tot nimic. Când îl 
împingea înapoi la perete, a văzut-o: o bucată de 
linoleum dezlipită. S-a lăsat imediat în genunchi 
și a ridicat-o ca să vadă scândurile dușumelei. 


Convinsă că e pe calea cea bună, a ridicat puţin 
prima scândură și a văzut o pungă ascunsă în 
golul de dedesubt. Transpirată și încordată, a scos 
punga, a deschis-o și a răsturnat conținutul pe jos. 
Un iPad și suportul lui au căzut cu zgomot pe 
podea, sunetul răsunând între pereți. Brusc a 
cuprins-o furia; bănuielile, convingerile ei se 
confirmaseră. 

Acum știa de ce era Jack atât de puţin dornic să 
plece. 

Bătea în ușă, furios și frustrat. Detectivul- 
sergent Gary Buckland nu era cunoscut pentru 
răbdare, iar acum începea să și-o piardă de tot. 
Erau deja aproape 48 de ore de când îl vâna, 
împreună cu colegii lui, pe Mike Burnham, fără să 
ajungă nici măcar să-i adulmece urma. Fuseseră de 
două ori la el acasă, îi lăsaseră nenumărate mesaje, 
năvăliseră peste o reuniune de familie la fosta lui 
soție și aflaseră de la fostul lui șef, Simon, absolut 
toate detaliile despre lipsa de concentrare și deriva 
lui Mike. Dar tot nu erau mai aproape de a-l găsi, 
ceea ce știa că o s-o înfurie pe Chandra Dabral. 

Gary a bătut din nou în ușă, după care a apăsat 
pe sonerie, vărsându-și frustrarea pe casa pustie. 
Spre surprinderea lui, a auzit brusc mișcare și 
speranţele i-au reînviat... însă era doar vecinul lui 
Burnham, care scosese capul pe ușa din față, 
supărat și nefericit. 

— Ce se-ntâmplă, amice? Dacă nu-i aici, nu-i 
aici. 

Gary s-a uitat o clipă la bărbat, apoi a scos 
degajat legitimaţia și i-a arătat-o. 

— E o acţiune a poliţiei, domnule, a răspuns el 
autoritar. Dacă nu vă deranjează... 

— Sigur, categoric, a răspuns repede bărbatul 
rușinat. Vedeţi-vă de treabă. Numai că nu-i aici, 
așa că s-ar putea să vă pierdeţi vremea, atâta tot. 

— Știţi sigur că e plecat? 

— Da, a plecat cu mașina dimineață devreme și 
nu s-a întors încă. În mod normal, parchează 
chiar în față, puteţi să vedeți că nu-i aici. Conduce 
o mașină albastru-închis... 


— Un VW sedan, da, știu. Mulţumesc, ne putem 
ocupa noi mai departe. 

— Încercam doar să ajut..., a bombănit vecinul 
retrăgându-se. 

Gary l-a privit, apoi s-a întors. Cu toată 
vorbăria lui curajoasă, era nesigur ce trebuia să 
facă mai departe. Puteau să declanșeze urmărirea 
mașinii, în speranţa că poate a fost înregistrată de 
camerele de supraveghere din trafic, însă 
Burnham nu fusese văzut în locurile obișnuite, 
ceea ce-l îngrijora. Săptămâni, ba chiar luni la 
rând, Burnham avusese niște obiceiuri riguroase, 
colegii confirmând că mergea de-acasă la serviciu 
și după aceea înapoi, singura deviere fiind câte un 
drum la supermarket din când în când. Deci de ce 
a dispărut brusc de pe fața pământului, venind 
acasă noaptea târziu, doar ca s-o șteargă la prima 
oră? De ce nu răspundea la e-mailuri, de ce nu îi 
suna înapoi? Cu siguranţă aflase până acum că vor 
să discute urgent cu el, deci de ce se străduia atât 
de tare să evite orice contact? 

Gary s-a întors la mașină, plin de gânduri 
negre. Obţinuseră istoricul convorbirilor lui 
Burnham, inclusiv un mandat extraordinar pentru 
acces la conținutul mesajelor, descoperind că 
temerile lor cele mai mari se confirmau. Mike 
Burnham primise detalii despre domiciliul lui 
Courtney Turner și nu spusese nimănui. Nici 
familiei, nici prietenilor, nici chiar lui Graham 
Ellis, care încă avea un interes părintesc față de el. 
Dacă luai în considerare și comportamentul lui 
dezordonat de la serviciu, imaginea devenea 
clară — un bărbat îndurerat, plin de resentimente, 
al cărui echilibru fusese distrus când descoperise 
că ucigașa fiicei lui stătea la mai puţin de o oră de 
mers cu mașina. 


Contactaseră imediat poliția din Essex, care 
trimisese o echipă în apropiere de noul domiciliu 
al lui Turner, însă Gary începea să se întrebe dacă 
nu cumva era deja prea târziu. Azi era vineri, iar 
Mike Burnham primise informația marți 
dimineață. Cu ce se ocupase în timpul ăsta? 
Făcuse oare planuri? Să fie posibil să se gândească 
la ceva periculos, ceva nesăbuit? Părea o nebunie, 
pentru că Burnham nu dădea impresia unui om 
violent, însă hotărârea sa de-a evita orice amestec 
al poliţiei, de a se da la fund îl alarma pe 
Buckland. 

Unde dracu” era? 

— Unde-i copilul meu? Unde-i copilul? 

Courtney cerceta disperată strada, țipând 
sălbatic în căutarea lui Jailan. Fusese chiar aici, 
chiar în fața magazinului, iar acum nu mai era. 

Se simţea slăbită, amețită, nu-i venea să creadă 
ce se întâmpla. Lipsise doar o clipă, iar căruciorul 
era oprit în siguranță pe o stradă sigură din 
suburbie, și totuși în fracțiunea aia de secundă 
dispăruse. Primul ei gând fusese că a cedat frâna. 
Alergase pe stradă cu sufletul la gură, așteptându- 
se s-o vadă pe fetița ei scumpă naufragiată, în 
cărucior, în mijlocul străzii... însă strada era 
pustie. 

Intrată în panică, fugise până în capătul străzii, 
uitându-se printre mașinile parcate, după care o 
luase înapoi, pe cealaltă parte a străzii. l-au venit 
în cap toate tipurile de scenarii posibile. Să fi 
coborât cumva Jailan din cărucior? Dar, dacă așa 
era, unde e? Nu putea decât să se târască, deci n- 
avea cum să fi ajuns prea departe. Să fi văzut vreo 
bătrână binevoitoare căruciorul și să-l fi dus la cea 
mai apropiată secție de poliție? Era posibil, 
bineînţeles, dar n-ar fi avut cum să se miște atât 
de repede încât să nu se mai vadă când s-a întors 
Courtney în stradă. De fapt, ar fi trebuit să ia 
căruciorul aproape imediat ce intrase ea și n-avea 
nicio logică, decât dacă îl luase cineva 
intenționat... 

Courtney era ameţită și o copleșise spaima, 
când a început să prindă contur un gând negru. 
Dar tot a țipat, urlând după fetița ei, sperând să 
capete un răspuns, un semn oarecare, chiar dacă 


era doar un strigăt de ajutor, dar nu s-a auzit 
nimic. Strada era pustie, fără niciun semn de 
viață. 

Ce dracu' să facă? Să-și sune consilierul de 
probaţiune? Să sune la poliție? În timp ce 
dezbătea, a început să-i vibreze telefonul. L-a scos 
din buzunarul hainei și s-a uitat la număr, sperând 
că apelul îi va aduce mântuirea, vreun răspuns la 
ghicitoarea asta înspăimântătoare. N-a recunoscut 
numărul, dar coincidența părea prea mare ca să-l 
ignore, așa că a răspuns fără nicio ezitare. 

— Alo! Cine e? a întrebat ea fără suflare, 
panicată. 

O scurtă tăcere, apoi a răspuns un bărbat, 
șuierând cuvinte care i-au îngheţat sângele în 
vine. 

— Bună, Courtney. Sunt Mike Burnham. 

— Cum se numește, vă rog? 

— Margaret Withers. A fost adusă dintr-un 
incendiu din Bedford aseară. 

Recepționera a verificat în sistem, după care a 
ridicat nedumerită privirea spre Robert Slater. 

— Sunteţi sigur că a fost adusă la spitalul ăsta? 

Robert a verificat teatral ceva în telefon. 

— Spitalul Lister, secția de arşi. Cel puţin așa mi- 
a spus fratele meu... 

— Ei bine, nu văd nici urmă de ea în sistem. 
Puteți căuta în secție, să vedeţi dacă știu ei ceva. 
Întrebați la recepţia principală de la etajul trei. 

— Mulţumesc. 

Robert Slater deja se îndepărta, ținând capul în 
jos ca să evite numeroasele camere de securitate 
din holul spitalului aglomerat din Stevenage. S-a 
îndreptat spre lifturi, a apăsat butonul de 
chemare, privind dezgustat ceata de vizitatori și 
pacienți care așteptau răbdători împreună cu el. În 
mod normal, se ferea de spitale ca de ciumă — 
petrecuse mult prea mult timp în spitale în 
copilărie, mulțumită crizelor de furie ale lui taică- 
su —, dar azi făcea o excepție, ca să termine ce 
începuse aseară. 

Ușile liftului s-au deschis cu un ţiuit și el s-a 
urcat. Când liftul s-a umplut încet-încet, apoi a 
început să urce, și-a căutat cuțitul în buzunar, 
trecându-și degetul peste lama periculoasă, 
zimțată. Era un cuțit de vânătoare uzat, dar solid, 
singurul lucru păstrat din copilărie pentru care 
avea vreo urmă de afecțiune, un moment trecător 
de generozitate din partea lui taică-su. Acum se 


bucura de compania lui. Cu un cuțit, măcar știai 
cum stai. 

Și acum își blestema hotărârea de-a folosi focul 
ca armă. Atunci i se păruse o cale potrivită de 
răzbunare — Janet avea să sufere aceeași soartă ca 
Gwyneth și Susan. Însă focul era imprevizibil, ca 
și reacția oamenilor în fața lui. Era convins că 
făcuse destul ca să se asigure de moartea lui 
Janet — o legase, încuiase ușa în urma lui —, însă 
privise îngrozit cum sora lui mai mică se aruncase 
din rulota în flăcări, căzând pe iarba înghețată. 
Deși suferința ei zgomotoasă îi dăduse satisfacție, 
Robert își dăduse imediat seama că Janet n-avea să 
moară, că dăduse greș. 

Plecase din tabără în cea mai neagră dispoziție. 
Familia îi încredințase o misiune, iar el îi 
dezamăgise pe toți. Amărât, dezorientat, a ajuns la 
mașină și a plecat în viteză, găsind în cele din 
urmă adăpost într-un refugiu izolat pe marginea 
drumului, unde a băut whisky și și-a blestemat 
norocul, până când zorii letargici l-au readus în 
simţiri. Știind că Janet suferise arsuri grave, se 
dusese direct la Lister, spitalul aflat cel mai 
aproape și cel mai mare din Hertfordshire. 
Prezența poliției în parcare și-n hol îl convinsese 
că e pe calea cea bună și a simțit imediat cum 
renaște dorința de răzbunare. Tot ce-i mai trebuia 
era o cafea tare și o clipă, două ca să se trezească, 
după care a părăsit mașina, și-a tras șapca pe ochi 
și a pornit hotărât spre intrarea principală. Janet 
n-avea să-i scape și a doua oară. 

Ușile liftului s-au deschis, iar Robert a coborât 
la etajul trei. A urmat indicatoarele și a ajuns la 
secția de arși, unde a așteptat până când asistenta 
a fost neatentă și atunci a trecut pe lângă recepție 
și a intrat în secție. Era mare, cu trei coridoare care 
se despărțeau din intersecția principală, dar a știut 


imediat unde era tratată Janet, pentru că polițistul 
în uniformă care stătea de pază la ușă îi trâmbița 
prezența. 

Hotărât să nu atragă inutil atenţia, s-a uitat pe 
coridorul din mijloc, prefăcându-se că verifică 
numărul saloanelor, ca și cum ar fi încercat să se 
orienteze. Tot timpul și-a ținut privirile îndreptate 
spre coridorul din stânga lui, privind cum treceau 
pe lângă el două asistente care plecau în pauză. O 
altă privire aruncată în spate l-a asigurat că nu 
mai era absolut nimeni pe coridorul din stânga, 
cu excepția polițistului singuratic. 

A tras adânc aer în piept și s-a întors, apoi, 
gemând zgomotos, s-a împleticit pe coridorul lui 
Janet. S-a sprijinit de perete, clătinându-se violent 
pe picioare, și a făcut doi pași spre salonul ei, 
după care s-a prăbușit. A început să se 
zvârcolească, aruncând nebunește din mâini și din 
picioare, după care a început să se sufoce. A urmat 
o pauză, care a părut o veșnicie, în care Robert a 
crezut că planul lui a dat greș, apoi a auzit pași 
grăbiţi venind spre el. În câteva clipe, a văzut 
chipul îngrijorat al polițistului care se apleca să 
vadă ce-i cu el. 

— Eşti bine, amice? 

Brusc, Robert a încetat să se mai zvârcolească, 
l-a prins de guler și i-a apăsat cu putere vârful 
cuțitului în burtă. 

— Dacă scoţi un sunet, te spintec ca pe pește. 
Înţeles? 

Polițistul șocat a încuviințat, alb ca varul. 

— Fă ce spun și o să fie în regulă. Dacă nu... 

Lăsând amenințarea să plutească în aer, Robert 
Slater s-a ridicat și, împingându-l pe polițist în 
faţa lui, l-a îmbrâncit pe coridor. A zărit în față o 
debara și s-a îndreptat direct spre ea, a deschis ușa 
și l-a aruncat înăuntru. Alarmat, tânărul a încercat 


să se întoarcă, însă Robert era prea rapid și l-a lovit 
cu putere cu mânerul cuțitului în ceafă. Ameţit, 
polițistul a căzut pe podea, iar Robert a venit 
imediat peste el, băgându-i o batistă în gură și 
trăgându-i brațele la spate. Tânărul poliţist s-a 
împotrivit, însă nu mai putea opune rezistență, iar 
Robert a scos o coardă de nailon din buzunar și a 
început să-i lege mâinile. 

— Fă-o, Jack! Fă-o sau jur că anunţ în clipa asta. 

Olivia îl târâse din dormitor, punându-l în fața 
dovezii, care stătea acum pe masa din bucătărie. 
Jack se uita la iPad ca și cum ar fi văzut o stafie. 

— Jur că spun adevărul... nu l-am mai văzut 
până acum. 

— Nu. Pur și simplu, nu! a ripostat Olivia, 
băgându-i un deget acuzator în față. M-am dat 
peste cap să te ajut. Ţi-am susținut punctul de 
vedere, te-am apărat, te-am acoperit când ar fi 
trebuit să te raportez. Și așa mă răsplătești? N-ai 
vrut să pleci azi-dimineață pentru că nu voiai să-l 
lași aici. Știu că e al tău, așa că deschide-l. 

Jack încă ezita, palid și asudat. Olivia s-a 
enervat, l-a luat de braț și l-a dus la tabletă. 

— Dă-mi drumul, mă doare! 

— Nu-mi pasă! Deschide-l acum! 

Jack s-a prăbușit pe scaun scâncind încetișor, 
fără să facă niciun efort să se conformeze. 
Înfuriată, Olivia l-a pocnit cu putere peste creștet, 
făcându-l să tresară în timp ce gemea înfundat. lar 
acum, în sfârșit, s-a aplecat și a scris cu viteza 
luminii șase cifre. S-a deschis imediat o cameră de 
discuţii, în stânga căreia se afla un inbox ce părea 
să se umple rapid cu mesaje, numărul celor 
primite crescând permanent. 

— Ăsta ești tu? 

Jack a încuviințat îmbufnat, cu privirile la 
masă. 

— Deci mesajele astea sunt toate pentru tine? 

O nouă încuviințare rezervată. 

— Du-te la mesaje trimise. 


— Olivia, te rog, l-am deschis... 

— Dă-te deoparte, mă descurc singură. 

L-a împins cu umărul și a deschis mesajele 
trimise, unde a găsit unul singur. A apăsat pe el și 
a început să citească. 

— Bună. Mă cheamă Dawn. Sunt mama unei 
fetițe de trei ani care-i numai bună de... 

Vocea i s-a frânt. Umilit, Jack s-a întors rugător 
spre ea: 

— Îmi pare rău, Olivia. N-am vrut să fac... 

N-a apucat să spună mai mult, pentru că Olivia 
l-a lovit cu putere în obraz, dărâmându-l de pe 
scaun și aruncându-l pe podea. Șocat, s-a ridicat 
greoi în genunchi și a dat cu ochii de Olivia, 
amenințătoare lângă el. 

— Ce dracu' ai făcut? Toţi banii, tot timpul 
pierdute pentru reabilitarea ta, și tu faci asta? La 
câteva zile după ce-ai fost eliberat? Ce mama 
dracului, Jack? 

— Îmi pare rău, îmi pare rău... 

Suspina din greu, cu mâinile la față, jalnic, 
învins, expus. 

— Am avut încredere în tine, nenoro... 

În momentul acela, s-a stăpânit, conștientă că 
tipa. S-a adunat și i-a șuierat: 

— Sunt tentată, foarte tentată să te las aici, Jack. 
Să te abandonez în clipa asta, să te las să te 
descurci singur... 

— Te rog, nu! 

— Dar spre deosebire de tine, eu mă ţin de 
cuvânt. Așa că o să te scot de-aici, o să te duc într- 
un loc sigur. Și după aia o să ne ocupăm de asta. 

Jack era încă la podea, cu mâna întinsă, căit și 
supus, însă ea i-a îndepărtat-o supărată. 

— Dar să nu-ți faci iluzii, Jack, pentru că lucrurile 
vor sta cu totul altfel de-acum încolo. Am încercat 
să te ajutăm, să-ți oferim un nou început, te-am 


crezut pe cuvânt când ai spus că vrei să te 
schimbi, să devii un om mai bun. Și acum, ce 
aflăm? 
Jack încă îi evita privirea, însă Olivia l-a prins 
de bărbie și l-a obligat să se uite la ea. 
— Că ţi-ai bătut joc de noi tot timpul. 

Chandra  Dabral se plimba prin birou, 
neliniștită și nerăbdătoare. După interogatoriul cu 
Chambers, avusese o discuţie îndelungată cu 
avocata lui, subliniind beneficiile pe care le-ar 
avea clientul lui în urma unei mărturisiri 
complete și sincere. Mesajul ei fusese direct, însă 
reacția avocatei fusese dezamăgitoare, clientul ei 
susținea în continuare că este nevinovat. 
Frustrată, Chandra o trimisese înapoi în sala de 
interogatoriu să-și convingă clientul, dar până 
acum nu ieșise niciun fel de fum alb. De ce dura 
atât? Ce era de discutat? Subcomisarul Draper o 
sunase deja de două ori în cursul dimineții, 
întrebând ce progrese făcuse, iar ea rămânea fără 
scuze cu care să-l amâne. 

O bătaie la ușă a făcut-o să ridice privirea plină 
de speranță, însă a fost dezamăgită să vadă că nu 
era sergentul de serviciu. 

— Orice-ar fi, trebuie să aștepte, i-a spus agentei 
Reeves, când a văzut-o venind. 

— Nu sunt sigură că se poate. 

— Mai târziu, detectiv-agent Reeves. Sunt într-un 
moment critic al interogatoriului lui Guy 
Chambers... 

— Tocmai de-asta trebuie să vezi ce am aici. 

Chandra a simțit cum o cuprinde neliniștea, 
când colega ei i-a întins o declarație de martor 
nouă. 

— Cine-i Sol Harrison? s-a interesat ea, citind 
semnătura de pe document. 

— Un cântăreț ambulant, care locuiește și 
muncește în Reading. 


— Spune mai departe, a îndemnat-o Chandra 
prudentă. 

— Păi, încercam să aflăm data și ora exacte când 
a fost făcută fotografia lui Emily Lawrence în 
Reading, a început Reeves. Așa cum ai sugerat, am 
publicat poza online și în ziare și am întrebat dacă 
se recunoaște cineva în imagine. Ne-au contactat 
o grămadă de oameni și Harrison s-a recunoscut 
în fotografie. 

— Dar nu-i niciun bărbat în poză, a ripostat 
Chandra  nerăbdătoare. Doar o bătrână cu 
căruciorul de cumpărături și o mămică tânără. 

— Nu se vede din prima, a replicat Reeves, 
întorcând declarația, ca să arate fotografia 
printată. Dar aici, în vitrina magazinului, se vede 
reflexia cuiva. E cu spatele la fațada magazinului, 
dar... 

— 1 se văd silueta și gâtul chitarei, a intervenit 
Chandra când a văzut umbra. 

— Oricum, el se mișcă mult, cântă în diferite 
locuri din Reading, însă știe sigur că era în față la 
Tesco Metro pe 2 decembrie dimineaţa. 

— E doar ce-și amintește sau avem și ceva mai 
concret? Tichete de parcare, bilete de călătorie? 

— Avem ceva mai bun de-atât. Are un cititor de 
carduri, pentru că nimeni nu mai are cash la el. 
Face legătura direct cu contul lui bancar... 

A scos un extras de cont printat. 

— „care arată data, ora și valoarea tuturor 
încasărilor. 

Chandra și-a trecut privirea peste șirul de 
tranzacții, urmărind datele. 

— Deci scurgerea de informaţii a avut loc pe 5, 
dar fotografia lui Lawrence a fost făcută cu trei zile 
înainte. Ceea ce înseamnă că trebuie să confirmăm 
prezența lui Chambers în Reading pe 2 decembrie. 


— Asta-i problema, a răspuns timidă Reeves. Guy 
Chambers era la Paris în ziua aceea, la o întâlnire 
cu omologul său francez. N-a pus piciorul în 
Reading pe 2 decembrie. De-asta voiam să vorbesc 
cu tine. 

Chandra a privit-o șocată. 

— Eşti sigură? 

— Foarte sigură. Secretara lui tocmai mi-a trimis 
pe e-mail programul. Acoperă noiembrie şi 
decembrie, indicând exact unde s-a aflat 
Chambers în fiecare clipă. În plus, am căutat 
online. Există un comunicat de presă cu ocazia 
vizitei la Paris, însoţit de imagini. Categoric Guy 
Chambers a fost în capitala Franţei pe 2 
decembrie. 

Chandra s-a lăsat peste birou, rămasă fără aer. 
— Îmi pare foarte rău, șefa, m-am gândit că 
trebuie să șt... 

— Dar trebuie să fie el, a insistat Chandra. ADN- 
ul lui e pe telefonul de pe care au fost transmise 
informaţiile, de pe care a fost trimisă poza lui 
Lawrence la Justiția Nu Doarme Niciodată. 
Considerăm că i-a înscenat cineva asta? 

— Sau că e în cârdășie cu cine a făcut poza? 

Niciuna dintre ipoteze nu le ducea mai 
departe. 

— Bine, o să vorbesc din nou cu Chambers, s-a 
trezit Chandra spunând, deși i se învârtea capul. 
Spune-le și celorlalți — trebuie s-o luăm de la 
capăt. Cine a fost la conferința de la Shepherds, 
Bush, în Oxford Circus și în Reading în zilele 
respective. Verificăm pe toată lumea, am nevoie 
de nume. 

În timp ce Reeves pleca în grabă să facă ce-i 
spusese, Chandra și-a lăsat greutatea pe birou, 
privindu-și pantofii. Să fi fost posibil ca Guy 
Chambers să spună adevărul? Să fie într-adevăr 


nevinovat? A răsuflat adânc și a încercat să se 
adune, însă îi era greață și mintea ei făcea tumbe. 
Voise să termine azi, să-l aresteze definitiv pe 
Chambers. Însă acum era și mai năucită și 
derutată, autorul acestor crime îngrozitoare 
părând să fie veșnic de neatins. 

— Ei, asta-i o situaţie tristă, nu? 

În tonul lui Jeremy Firth se simțea o bucurie 
care-l neliniștea pe Christopher Parkes. Fusese 
convocat la etajul opt și venise în grabă din birou, 
așteptându-se să-l găsească pe Firth spumegând în 
legătură cu vreun nou dezastru, poate chiar pe 
punctul să arunce prosopul. Dar, spre surprinderea 
lui, azi șeful lui părea optimist, ba chiar 
triumfător. 

— S-a mai întâmplat ceva? s-a interesat 
Christopher încercând să-și ascundă tulburarea. 

— Într-un fel, a răspuns Firth, uitându-se atent la 
adjunctul lui. 

— E Emily Lawrence? S-a întâmplat ceva? 

— Nu, ea e foarte bine. Pentru tine îmi fac griji. 

A zâmbit arătându-și toți dinţii și părând să-l 
străpungă cu privirea pe Christopher. 

— Am vorbit la telefon cu Penny azi-dimineaţă. 
Era foarte supărată, a făcut cele mai bizare 
acuzații. 

Christopher n-a reacționat, însă avea nervii 
întinși și tot trupul îi zvâcnea de neliniște. 

— Din ce zice ea, în ultimii doi ani ai avut o 
aventură cu Olivia Campbell, care este acum 
însărcinată. 

Christopher s-a uitat la șeful lui, apoi a afișat 
tot șocul și dezamăgirea de care era în stare. 

— Oh, Doamne, îmi pare rău, Jeremy. Nu era 
nevoie să fii implicat și tu în nebunia asta. Mă 
tem că Penny a fost dintotdeauna paranoică în 
legătură cu Olivia, habar n-am de ce, și cumva i-a 
intrat acum în cap că am avut o relaţie, ceea ce 


categoric nu e adevărat. Nu m-aș comporta 
niciodată atât de neprofesionist. 

— Și atunci, negi? 

— Categoric. 

— Așa m-am gândit și eu, și de-asta am sunat-o 
imediat după aceea pe Olivia. Am prins-o când se 
ducea să-l ia pe Jack Walker. Mi-a confirmat tot ce- 
a zis soția ta. 

Lui Christopher i s-a scurs sângele din obraji 
când și-a dat seama că intrase direct într-o 
ambuscadă. 

— Sunt într-o situație destul de dificilă, 
Christopher. Nu e momentul ideal, ţinând cont de 
tot ce se petrece, însă în condițiile acestea îţi cer 
să-ți reconsideri poziția. 

— Doar nu vorbeşti serios? a izbucnit 
Christopher. 

— Ah, nu trebuie să facem mare caz. Poţi să spui 
că demisionezi din motive de sănătate sau ca să 
petreci mai mult timp cu familia, ce crezi tu că 
merge mai bine pentru tine și Penny. 

Firth a zâmbit larg, compasiunea lui prefăcută 
era cât se poate de transparentă. 

— Nemernicule! a ripostat Christopher înfuriat. 
M-ai pândit încă de la început, nu? 

— Nu, Christopher, tu m-ai pândit pe mine. Ai 
uneltit cu javra aia de la Daily Mail, ai încercat să 
mă obligi să plec, ai încercat să-mi iei postul. 

Christopher nu putea nega nimic din toate 
astea, iar dispoziţia nu i s-a îmbunătăţit când Firth 
a conchis: 

— Dar acum ai dat-o-n bară magistral, nu? 

Ce dracu’ o să-i spună? Ce-ar putea spune ca să 
compenseze tot ce se întâmplase în ultimele 24 de 
ore? 

Sam încerca să-și țină emoţiile sub control în 
timp ce mergea pe coridorul spitalului, dar știa că 
riscă să cedeze în orice clipă. Fusese împovărat de 
vină dinainte de telefonul de la Lister, care-l 
anunța despre internarea maică-sii. Acum avea 
senzaţia că n-o s-o mai poată privi niciodată în 
ochi. Cât de insensibilă părea hotărârea lui s-o 
părăsească, fugind acasă la tatăl lui cu jumătate de 
normă, lăsând-o vulnerabilă în fața unui atac din 
partea fratelui ei! Sam fugise pentru că se simțise 
copleșit, furios, confuz, dar dacă ar fi stat să se 
gândească, dacă ar fi ascultat ce-i spunea maică-sa, 
ar fi văzut că nu făcuse niciodată decât ce 
considerase ea că era mai bine. 

Nu voise să-l mintă, dar fusese obligată de 
tribunale, de Serviciul de  Probaţiune și, 
bineînțeles, și de propriul sentiment zdrobitor de 
vinovăţie. Acum înţelegea cât de dezgustată era de 
trecutul ei, cât de mult își dorea să se îndepărteze 
de fetița furioasă și violentă, și cine putea s-o 
acuze? Avusese o copilărie cumplită, în timp ce a 
lui fusese stabilă, plină de căldură și dragoste. În 
ciuda divorțului părinților, Sam nu se simțise 
niciodată neiubit sau nedorit. Exact asta îi spusese 
și lui taică-su dimineață, când acesta încercase să-l 
convingă să nu o caute pe maică-sa la Lister, însă 
Sam nu s-a lăsat convins, cu mintea plină de 
amintiri despre grija afectuoasă cu care-l copleșise 
ea de-a lungul anilor. Întoarcerea într-un spital i-a 


reamintit de veghea maică-sii la patul lui, în 
timpul și după operaţia de apendicită, și și-a dat 
seama cât de nedrept a tratat-o, cât de greșit a 
judecat-o, cât de mult își dorea să se revanșeze. 
Spera doar că o să ajungă la timp. Habar n-avea 
cât de grave sunt rănile și se temea că soarta va 
interveni din nou și-i va lua dreptul la reuniunea 
afectuoasă după care tânjea. 

l-au dat lacrimile când s-a conturat gândul ăsta 
îngrijorător. Și-a descheiat haina și a deschis-o 
larg, dorindu-și să simtă aerul rece. Spitalul părea 
supraîncălzit, fără aer și cu o atmosferă grea. S-a 
simțit brusc copleșit, evenimentele din ultimele 
două zile părând aproape incredibile din cauza 
brutalității și cruzimii lor. Ideea că mama lui a fost 
atacată și lăsată să moară în incendiul acela era 
prea mult. Cât de îngrozită trebuie să fi fost? Cât 
de singură și speriată? Și cât de mult trebuie să 
sufere acum? 

Adunându-și curajul, Sam a mers mai departe, 
îndreptându-și pașii nesiguri spre recepţia secției 
de arși de la etajul 3. Când s-a apropiat, asistenta a 
ridicat privirea. Sam a scos buletinul din buzunar 
și i l-a întins. 

— Sam Lawrence. Cred că mama e tratată aici. 
Emily Lawrence, deși e posibil să fie înregistrată cu 
alt nume... 

Ezita să-i dezvăluie identitatea reală, neștiind 
sigur care sunt regulile. 

— Știu ce vrei să zici, a răspuns repede asistenta, 
cercetându-i cu grijă actele, după care s-a uitat la 
trăsăturile lui neliniștite. Dar trebuie să vorbesc 
întâi cu poliția, pentru că accesul e restricționat. 

Sam și-a luat actele înapoi, simțind o urmă de 
optimism. Dacă accesul era controlat strict, atunci 
probabil că mama lui trebuie să fie în viață. 

— E bine? 


Asistenta a tăcut, oprindu-se ca să se uite la el. 
— Cât de grave sunt rănile? a insistat el. 
— Stai o clipă, mă întorc imediat, a răspuns 
evaziv femeia și a plecat în grabă. 

Sam a înjurat în barbă. Oare mama lui chiar nu 
mai avea niciun fel de drepturi? Crimele ei erau 
un asemenea tabu, existența ei, un secret atât de 
bine păzit, încât nici fiul ei nu avea voie să știe 
dacă trăiește sau a murit? 

S-a foit nerăbdător de pe un picior pe celălalt 
în timp ce-o aștepta pe asistentă sau pe vreun 
polițist, cineva care să vină și să-i curme 
nefericirea. Au trecut 30 de secunde, apoi un 
minut, iar în cele din urmă asistenta s-a întors, 
stânjenită. Cu un zâmbet forţat, s-a întors la birou 
și și-a scos staţia radio de la centură. 

— Stai aici. Trebuie doar să... 

N-a explicat, vorbind rapid în staţie în timp ce 
se îndrepta în grabă spre corpul central al 
spitalului. Sam n-a înţeles ce spunea, însă modul 
în care vorbea l-a alarmat. Ceva era în neregulă. 

S-a pus din nou în mișcare, mânat de instinct. 
A ajuns la o intersecţie și a văzut trei culoare care 
duceau în zone diferite ale secției. Mama lui putea 
fi în oricare dintre saloane, deci încotro s-o ia? Ar 
fi trebuit să fie un poliţist, ţinând cont că Robert 
Slater era încă în libertate, dar, ciudat, toate cele 
trei culoare păreau pustii. Pe care să-l aleagă? 
Stânga? Mijloc? Dreapta? Și chiar trebuia să 
meargă pe toate coridoarele și să verifice toate 
saloanele? Putea să facă așa și să-l găsească pe cel 
care-i trebuia înainte să se întoarcă asistenta? 

A luat o hotărâre și a pornit spre cel central. 

Însă chiar atunci, o mișcare pe care-a prins-o 
cu coada ochiului l-a făcut să se oprească. Cineva 
tocmai ieșise de pe o ușă din capătul îndepărtat al 
coridorului din stânga. A făcut un pas înapoi și s-a 


întors spre siluetă, sperând că ar putea fi un 
poliţist, un chirurg, cineva care l-ar putea liniști. 
Însă era clar că nu e un profesionist, deși tocmai 
ieșise dintr-o debara. Era îmbrăcat cu blugi 
mototoliți și o geacă pătată și avea o șapcă de 
baseball trasă peste față. Sam s-a încordat imediat, 
alarmat de ceva din înfățișarea bărbatului. Se 
mișca grăbit, dar furișat, aparent hotărât să-și țină 
fața îndreptată spre podea. 
— Alo? 

Glasul lui Sam a  răsunat pe coridor, 
determinând o reacţie imediată. Bărbatul a ridicat 
privirea şi Sam a  încremenit. Trăsăturile 
răuvoitoare, preocupate, îndreptate spre el îi 
aparțineau unchiului său, Robert Slater. Un bărbat 
pe care nu-l întâlnise până acum, dar a cărui față 
era acum peste tot la știri. 

— Ce dracu’ cauţi aici? a întrebat Sam. 

Slater n-a răspuns, clar șocat de vederea 
nepotului. Bărbatul și băiatul s-au privit în ochi, 
despărțiți de toată lungimea coridorului, 
provocându-l fiecare pe celălalt să facă prima 
mișcare. Apoi Slater s-a hotărât, a scos un cuţit din 
buzunar și a țâșnit pe coridor. Sam n-a ezitat și s-a 
lansat înainte, alergând în întâmpinarea lui. Slater 
era rapid și s-a oprit brusc la ușa unui salon privat, 
pe care a deschis-o. Sam n-a avut decât o fracțiune 
de secundă să reacționeze și s-a aruncat în față, 
izbindu-se de unchiul lui, după care au căzut 
amândoi în spate. 

O clipă, lumea s-a întors cu susul în jos, apoi s- 
au prăbușit amândoi, Sam lovindu-se de peretele 
din fund. Fără aer, s-a ridicat, însă a văzut că Slater 
era deja în picioare, fluturându-i în față un cuțit 
impresionant. 

— Doi la preț de unul? a întrebat el aruncându-i 
o privire pofticioasă. Îmi convine de minune. 


Slater s-a aruncat înainte, îndreptând cuțitul 
spre gâtul lui Sam. Băiatul s-a tras în stânga și a 
evitat lovitura, iar vârful cuţitului a intrat în 
tencuială. Robert l-a smuls ca să-l elibereze și l-a 
atacat violent, atingându-i umărul. Sam se 
mișcase însă rapid, iar lama a tăiat mai mult prin 
bumbac decât prin carne, și băiatul a rămas 
nevătămat. Slater s-a împleticit înainte pe lângă 
el, dar s-a întors repede, legănându-se instabil pe 
picioare și pregătindu-se să atace din nou. 

— Pleacă! a tipat Sam. Pleacă acum și poate mai 
scapi. 

— Dar nu vreau să plec, a șuierat răutăcios Slater. 
Vreau s-o omor pe javra aia rea. Și dacă nu vrei să 
ajungi și tu lângă ea, în locul tău m-aș da 
deoparte, fiule... 

— Nu plec nicăieri, a răspuns Sam mânios, 
oprindu-se în dreptul ușii deschise. 

— Ţi-ai risca viața pentru aia? a întrebat Slater 
batjocoritor, arătând cu capul spre salon. Tot nu 
vezi? Maică-ta-i o lepădătură. 

Băiatul s-a uitat la unchiul lui, simțind cum se 
înfurie tot mai tare cu fiecare cuvânt. 

—  Lepădătură care ar fi trebuit scutită de 
suferință cu mulți ani în urmă. A omorât două 
fete, două fetițe nevinovate. Dac-ar exista 
dreptate, ar fi spânzurat-o de-atunci. 

Sam simţea că furia îi scapă de sub control. De 
ce nu tăcea odată? 

— Ei, mai bine mai târziu decât niciodată, nu? 

Slater a făcut un pas spre Sam, ridicând cuțitul. 
Se aștepta în mod evident ca adolescentul să se 
dea deoparte ca să-și salveze viața, dar Sam a făcut 
trei pași hotărâți în față și s-a aruncat cu capul în 
faţa unchiului său. Luat pe nepregătite, Slater n-a 
avut timp să se ferească, iar fruntea lui Sam i-a 
spart nasul. Urlând de durere, s-a prăbușit pe 


podea. Sam a sărit imediat peste el și i-a aruncat 
cuțitul din mână. Ameţit, unchiul lui a încercat să 
se elibereze, însă băiatul îi ţintuise deja braţele cu 
genunchii și, ridicând pumnul, l-a lăsat să cadă cu 
putere. 

De data asta, a simțit cum îi rupe nasul, iar 
Slater a urlat de durere. Plin de adrenalină, Sam 
nu s-a oprit, a ridicat pumnul și l-a lăsat să cadă 
din nou, iar din gura moale a lui Slater a ţâșnit 
sângele. 

— O să plătești, nenorocitule! a șuierat el. 

Încă o lovitură, care i-a izbit capul de podea. 

— O să plătești pentru ce i-ai făcut. 

Încă o lovitură, iar acum ochii victimei s-au dat 
peste cap în orbite, lăsând să se vadă o mare 
întindere de alb. Era clar că Slater își pierdea 
cunoștința, dar Sam tot nu se oprea, urlându-și 
furia și agonia în timp ce dădea lovitură după 
lovitură. Nu voia să se oprească — nu putea să se 
oprească —, voia să-l distrugă pe nemernicul care 
o amenințase pe mama lui. Însă a fost tras brusc 
în spate, două braţe puternice îndepărtându-l din 
luptă. Icnind de durere, și-a simţit încheieturile 
răsucite la spate, iar un polițist care abia mai 
respira l-a întors și i-a lipit fața de perete. 

Fără suflare, gâfâind, Sam s-a uitat peste umăr 
când cătușele i-au mușcat pielea. Durerea părea să- 
l readucă cu picioarele pe pământ, iar băiatul s-a 
uitat îngrozit la bărbatul inconștient care sângera 
pe podea. Ce dracu' îl apucase? Ce făcuse? 


Capitolul 122 


Căruciorul se hurduca violent pe terenul 
accidentat, scuturând și cadrul metalic ieftin, și pe 
nefericita lui pasageră. Dar Mike menținea ritmul, 
împingându-l în sus și în jos peste grămezile de 
gunoi în descompunere, zgâlțâindu-l peste fierul 
vechi și bucurându-se de fiecare smucitură 
neplăcută. Drumul n-avea să fie ușor, dar erau 
multe grămezi de resturi putrezite de la groapa de 
gunoi abandonată, iar Mike era hotărât să nu 
rateze niciuna. Cu ani în urmă, locul ăsta era un 
furnicar de oameni, care ofereau îndatoritori 
servicii de reciclare, însă acum era lăsat de 
izbeliște și nu era nimeni acolo în afară de Mike și 
de însoțitoarea lui deloc entuziasmată. 

Roata din față a lovit o placă de beton, iar 
căruciorul aproape că s-a răsturnat, însă Mike l-a 
tras înapoi și a ocolit obstacolul, pornind mai 
departe. Dacă fetița care plângea fusese nefericită 
mai devreme, acum era de-a dreptul înnebunită, 
șocul impactului făcând-o să sufere și mai tare. 
Țipetele ei  răsunau,  străpungând tăcerea 
mormântală a acestui loc pustiit, însă n-aveau 
niciun efect asupra torționarului ei. Mike auzea 
zgomotul, pricepea urletele asurzitoare, însă nu 
însemnau nimic pentru el, nu simțea nimic. Ceea 
ce era un lucru bun, ținând cont de ce urma să 
facă. 

Începea să obosească, era transpirat și respira 
greu, dar tot nu se lăsa. De fiecare dată când era 
tentat să reducă ritmul, ba chiar să se oprească, o 
vedea din nou pe Jessica, plimbată de două fete 
vesele în susul și în josul grămezilor îngrozitoare 


de zgură. Nu arătaseră nici milă, nici îndurare, 
distrându-se de chinul Jessicăi — filmaseră, pentru 
numele lui Dumnezeu! —, deci de ce-ar arăta el? 
Furia, ura asta îl îmboldea să meargă mai departe 
și a împins în continuare căruciorul peste terenul 
accidentat chiar și când cadrul protesta și roțile 
amenințau să cedeze în orice clipă. 

Însă un zgomot din apropiere l-a obligat să 
încetinească și să asculte. S-a orientat și a cercetat 
zona, zărind o siluetă singuratică ce se ghemuia 
prin spărtura din gardul de plasă. Gâfâind, 
încordat, s-a străduit să vadă cine e. Spre ușurarea 
lui, a recunoscut-o pe Courtney Turner, care s-a 
îndreptat și a pornit în fugă spre el. 

N-a făcut însă nicio mișcare să coboare, 
uitându-se în depărtare după alţi intruși. 
Courtney se conformase pe loc solicitării lui de a 
veni aici, spunându-i la telefon că o să vină direct, 
dar nu l-ar fi mirat să-l înșele. Oare luase legătura 
cu poliția? Îl chemase pe prietenul ei? Ar fi fost în 
firea ei să-l trădeze, să-l păcălească să renunţe la 
justiţia firească, dar, spre ușurarea lui, părea să fie 
cu totul singură. 

— Te rog, dă-mi-o înapoi... 

S-a întors și a văzut-o la doar 30 de metri de 

grămada de resturi ruginite pe care stătea. 
— Rămâi unde ești! a strigat el. 

Dar ea continua să înainteze. 

— Vorbesc serios! Rămâi unde ești sau o să... 

Tânăra mamă s-a oprit, îngrozită de ce i-ar 
putea face el copilului. 

— Te rog, dă-i drumul. Nu înțelege nimic din 
toate astea, n-a greșit cu nimic... 

— Nici Jessica mea nu greșise, a șuierat Mike. Nu- 
ți făcuse nimic, și tot ai omorât-o. Ai dat cu pietre 
în ea până a murit, în timp ce implora îndurare... 


Cuvintele au lovit-o pe tânără, care a tresărit, 
ca și cum ar fi resimţit o durere fizică. 

— Mai ţii minte ce-a zis? a continuat Mike 
coborând şi împingând  căruciorul fără 
menajamente în fața lui. Ții minte cum te-a rugat 
Jessica să te oprești? Presupun că da. Tu și mica ta 
prietenă trebuie să fi urmărit înregistrarea video 
de zeci de ori... 

— Te rog, domnule Burnham, n-a fost... 

— Să nu îndrăznești să-mi spui pe nume! N-ai 
niciun drept să... 

— Sincer, n-a fost așa, a insistat tânăra 
înlăcrimată și chinuită. Jur. 

— Ba exact așa a fost. Cu cât se ruga Jessica mai 
mult, cu-atât mai mult te întărâta. 

— Nu... 

— Cu cât era ea mai neajutorată, cu atât mai 
mult te distrai. 

— Eram doar un copil distrus, nu știam... 

— Ei, acum o să simţi ce-a simțit și ea, a 
întrerupt-o Mike brutal. O să afli cum e să te simţi 
cu totul neajutorată, abandonată, torturată... 

Courtney a ridicat privirea, iar rușinea și 
suferința fuseseră înlocuite de spaimă curată. S-a 
uitat la copilul ei care plângea, apoi a făcut un pas 
înainte. 

— Te implor. Nu-i face rău copilașului meu. E tot 
ce am. 

— Și cum rămâne cu copilașul meu? i-a răspuns 
Mike țipând. 

— Te rog, a strigat Courtney. Fac orice vrei. 

S-a mai apropiat cu un pas de el, disperată să 
ajungă lângă copil. Însă în clipa aceea, Mike a scos 
ciocanul din buzunar și l-a ridicat deasupra 
copilului care plângea. 

— Te rog, nu..., a răcnit Courtney, întinzând 
mâinile spre el. 


— Dacă mai faci un pas, jur că... 

— OK, OK... 

Courtney s-a lăsat în genunchi scâncind și 
anunțându-și capitularea. Mike a rămas pe loc, cu 
ciocanul ridicat, bucurându-se de suferinţa ei. 

— Ce vrei? Fac orice..., se ruga Courtney, cu 
vocea frângându-i-se. 

— Vreau dreptate. 

Tânăra a ridicat privirea spre el, cu ochii mari, 
înspăimântată. 

— Cineva trebuie să plătească pentru moartea 
Jessicăi. Ochi pentru ochi. 

Courtney a rămas cu privirea aţintită asupra 
copilului care urla, în timp ce Mike a strâns mai 
bine ciocanul și și-a încordat brațul pentru 
lovitură. 

— Nu copilul, te rog, nu copilul... 

Mike a ridicat brațul deasupra capului, 
fluturând ciocanul în aer. 

— Nu! 

Courtney a sărit în față, aruncându-se la 
picioarele lui și prinzându-l de pantaloni. 

— E tot ce am. Singurul lucru bun pe care l-am 
făcut vreodată. Te implor să ai milă de ea, să arăţi 
îndurare... 

— Nu există îndurare aici, Courtney. Am trecut 
cu mult de asta. 

— Atunci ia-mă pe mine. 

Pregătit să lovească, Mike s-a oprit, surprins de 
cererea neașteptată. 

— Dacă trebuie să faci rău cuiva, atunci fă-mi 
mie. Eu sunt cea responsabilă, eu sunt cea care i-a 
făcut rău Jessicăi. 

Mike ezita în continuare, sesizând o capcană. 

— Ai dreptate, m-a implorat să mă opresc. Și știi 
ce? Nu mi-a păsat. De fapt, mi-a făcut plăcere să-i 
fac rău. Aș face-o din nou dacă aș putea... 


În urechile lui Mike se auzea tot mai tare un 
răcnet. Ştia că îl ațâță, că-l manipulează, dar nu-și 
putea înăbuși furia. 

— Aș face orice să mai văd expresia aia de pe fața 
ei. Să-i aud scâncetele jalnice. Te rog, oprește-te, 
Courtney, te rog... 

Cuvintele ei deveneau neclare, pentru că 
simțurile lui Mike erau încețoșate de furie. 

— Asta ai vrut să auzi? Ei bine, am spus-o. Acum, 
fă ce poți tu mai rău... 

— Cu plăcere. 

În timp ce răcnea cuvintele, Mike a făcut un 
pas în faţă și a izbit cu ciocanul în tâmpla lui 
Courtney. 


Capitolul 123 


Mergeau pe lângă zid, mișcându-se în viteză pe 
alee. Până acum, nu întâlniseră niciun obstacol, 
ajungând amândoi până la poarta din spate fără să 
observe nimeni. Dar și Olivia, și Jack știau că 
pericolul este prezent, deci n-au pierdut vremea, 
grăbind pasul pe aleea din spate, care mergea de-a 
lungul întregii străzi. 

— Când ne întâlnim cu ceilalți? a întrebat Jack 
gâfâind. 

— Cinci minute, a răspuns Olivia, aruncând o 
privire neliniștită la ceas. 

— Unde? 

— Parcarea auto de la Gara Tottenham Hale. E 
aglomerată, o mulțime de oameni în jur. Ar trebui 
să fim în siguranță. 

— Nu puteam să luăm un taxi, în loc să ne 
furișăm așa? 

— Categoric nu, a replicat Olivia grăbită. Nimeni 
din afară, nimeni pe care să nu-l cunoaștem. În 
momentul ăsta, cea mai bună cale să te ținem în 
viață e să fim stricți. 

Jack a  încuviințat, dar n-a spus nimic, 
neliniștit de ideea pericolului care-l pândea; a 
tresărit când telefonul Oliviei a bâzâit zgomotos. 
A privit-o atent în timp ce citea mesajul, iar 
chipul i s-a întunecat o clipă, după care a băgat 
telefonul la loc în buzunar. 

— Care-i problema? Ce s-a-ntâmplat? 

— Nimic, a răspuns ea scurt. Întârzie câteva 
minute. Dar ca să fim cinstiţi, și noi. Bun, o să 
ieșim imediat în Glendale Road. De-acolo, avem 
de mers foarte puțin până la Gara Tottenham 


Hale, dar o să fim mai expuși, la vedere. Deci ține- 
ți capul în jos și rămâi lângă mine, bine? 
— Sigur. 

Asta era tot ce putea să spună, cu glasul 
sugrumat de încordare. Au pornit din nou, însă 
aproape imediat Jack s-a oprit și a prins-o pe 
Olivia de mânecă. 

— Ce dracu'...? a întrebat ea surprinsă. 

A ridicat privirea și a văzut încotro se uita. În 
capătul aleii apăruse o siluetă care venea direct 
spre ei. Olivia a simţit cum inima i-o ia razna și a 
mijit ochii, cercetându-l pe intrus. Cine era 
bărbatul ăsta? Și ce însemna apariția lui bruscă? 
Apoi a scos un oftat prelung de ușurare. Era doar 
un pensionar ieșit la plimbare, care nu reprezenta 
nicio amenințare. L-a tras pe Jack mai departe și a 
trecut pe lângă el, fără să ia în seamă privirile lui 
curioase. N-aveau timp. 

Când au ajuns în capătul aleii, au încetinit din 
nou. Olivia s-a uitat în stânga, apoi în dreapta, și 
din nou în stânga, însă Glendale Road era pustiu, 
aglomeraţia de la ora de începere a școlii fiind de 
mult încheiată. 

— Haide! 

Au pornit grăbiţi în tăcere, ţinându-se departe 
de mașinile parcate, cu ochii cercetând drumul. 
Telefonul Oliviei a sunat din nou, însă ea nu a 
acordat atenție soneriei insistente, concentrată 
acum asupra misiunii. Au ajuns în scurt timp în 
capătul străzii și au cotit pe Nevis Road, văzând 
semnul familiar în față. Gara Tottenham Hale era 
la doar 60 de metri de ei. Sigur nu-i mai putea opri 
nimic, nu? 

— Bun, ultimii câțiva metri sunt cei mai 
importanți. Fii atent. 

Au înaintat prudenți, cu simțurile în căutarea 
oricărui posibil pericol. Erau așa de aproape unul 


de altul, încât Olivia simțea cât de încordat, cât de 
îngrozit era Jack. l-a aruncat o privire și a văzut 
transpiraţia care-i picura de pe tâmplă. Spre 
surprinderea ei, băiatul a întins brațul și a luat-o 
de mână, strângând-o cu putere. Era extrem de 
nepotrivit și probabil că păreau un cuplu foarte 
ciudat, însă nu l-a respins, ținându-l de mână 
până au ajuns la intrarea în parcare. Zâmbindu-i 
încurajator, și-a tras mâna și s-a uitat la ceas. 

11:16. 

— Bun, preluarea o să aibă loc în vreo două 
minute. E o dubă Renault Movano, cu numărul de 
înmatriculare OE16VXL. Numele șoferului e Steve 
Fielding, bine? O să fie și alți consilieri de față, dar 
nu e nevoie să vorbeşti cu ei. Evită discuţiile cu 
ceilalți, OK? 

Jack a încuviinţat, încordat, dar ușurat. 

— Ei bine, am reușit, Jack. Eu atâta am avut de 
făcut. Noroc. 

Băiatul a dat din cap, palid și emoţionat, după 
care s-a aruncat înainte și a cuprins-o în braţe. 

— Mulţumesc, Olivia! a icnit el, lipind-o de el. 
Îmi pare foarte rău... 

— Și mie, a răspuns ea calm. Acum haide, nu 
atrage atenţia asupra ta. 

Olivia s-a desprins, s-a întors și s-a îndepărtat 
cu pas grăbit. Relaţia lor se încheiase, perioada 
petrecută împreună ajunsese la final și nu era 
deloc tristă, deși își dăduse seama că el simte 
altceva. Cu toate că n-a îndrăznit să se uite în 
urmă, pentru că nu voia să-l vadă stând acolo 
singur, a avut impresia clară că privirile lui i-au 
urmărit fiecare pas. 

— i-am spus că sunt nevinovat. 

Guy Chambers se încrunta la Chandra, cu 
flăcări în priviri. 

— Asta am venit să stabilim, a răspuns ea iritată, 
enervată de tonul lui. Așa că poate renunți la 
atitudinea asta, ce zici? 

Chambers a ridicat din umeri, dar n-a mai 
comentat, încă bănuitor în privinţa ei. 

— Asistenta ta personală ne-a trimis mai 
devreme programul tău. Acoperă perioada 
cuprinsă între 1 noiembrie și 24 decembrie anul 
acesta. Poţi să confirmi că asta e agenda ta? 

Chambers s-a uitat când i-a împins paginile 
tipărite peste masă. Părea iritat de lipsa de 
loialitate a asistentei, dar a reușit să dea scurt din 
cap. 

— După ce am descoperit că erai la Paris pe 2 
decembrie, când a fost făcută poza cu Emily 
Lawrence, am verificat totul, căutând legături cu 
oricine altcineva care monitorizează infractori 
periculoși sau are acces la nivel înalt la Serviciul 
de Probațiune sau la Ministerul Justiţiei. Și mi-a 
sărit în ochi un nume: Olivia Campbell. 

S-a lăsat o clipă de tăcere, apoi Guy Chambers 
a izbucnit în râs. 

— Liv? Glumești. E un funcționar public 
dedicat — prea dedicat, dacă mă întrebi pe mine. 
În plus, mi-e prietenă. 

— Chiar și așa, i-am verificat în amănunt 
deplasările și în mod special utilizarea telefonului. 
Urmărirea celulelor de telefonie sugerează că a fost 


la Shepherds, Bush, Oxford Circus și în centru, în 
Reading, în zilele respective. 

— Nu, asta-i o nebunie prea mare. Trebuie să fie 
o coincidență. 

— Nu cred în coincidenţe și în plus are o legătură 
mai veche cu Mark Willis, a continuat Chandra cu 
convingere, făcând semn spre dosarul de personal 
al lui Campbell. Încă încercăm să punem lucrurile 
cap la cap, dar se pare că l-a monitorizat pe Willis 
imediat ce a fost eliberat din închisoare, când 
lucra în zona Greater Manchester. A fost 
consilierul lui de caz șase săptămâni, după care s-a 
îmbolnăvit brusc, chiar înainte să se transfere în 
sud. 

— Nu mi-a spus nimic, a răspuns Chambers 
ezitant, brusc mult mai puţin sigur pe el. Ceea ce e 
ciudat, ținând cont de tot ce se întâmplă. Aș fi zis 
că Liv ar fi povestit așa ceva. 

Părea încurcat de această dezvăluire, astfel că 
Chandra a profitat. 

— Conform agendei tale, ai luat prânzul cu ea 
acum două zile, la Cinnamon Club? 

— Da, așa e, a răspuns el repede. Am făcut 
schimb de bârfe despre dezastrul total din 
departamentele noastre. 

— Ce-ți aduci aminte despre întâlnire? 

— Nimic, a fost doar un prânz obișnuit, ca alte 
câteva zeci de-a lungul anilor. Suntem prieteni 
vechi, din facultate... 

Chandra a digerat informaţia, cu un vârtej de 
gânduri în minte, după care a întrebat: 

— Mai devreme, ai insistat că ţi s-a făcut o 
înscenare, că ți s-a întins o cursă, că ţi s-a plantat 
ADN-ul pe telefon. E posibil să fi fost Olivia 
Campbell? 

— Nu văd cum... a răspuns Chambers bâlbâindu- 
se. Am stat împreună mai puţin de-o oră. 


— Și nu ţi-a dat vreun telefon, nu ţi-a arătat 
vreun dispozitiv nou sau...? 

— Nu, nimic de genul ăsta. 

Chambers s-a uitat la ea, părând năucit și 
tulburat, după care a adăugat: 

— Ştii despre ce fel de ADN e vorba? Sânge? 
Transpirație? Piele? 

— Nu suntem foarte siguri, dar credem că e 
mucus sau salivă. Evident că poți să împrăștii 
salivă când vorbeşti, iar când strănuți răspândești 
mucus, germeni și așa mai departe, dar vorbim 
despre o cantitate serioasă, deci... 

Chandra a tăcut, dar atunci Chambers s-a albit 
brusc. 

— În mă-sa! 

— Ce-i, Guy? 

— Păi, s-ar putea să nu fie nimic, dar și în ziua 
aia aveam răceala asta nenorocită. Îmi curgea 
nasul ca la robinet. 

— Și? 

— Și am avut la mine o batistă cu monogramă, 
pe care mi-a dat-o fratele meu. Categoric am avut- 
o la prânzul acela, dar când am avut nevoie de ea 
mai târziu, după-amiază, n-am mai găsit-o. 

— Dar cum ar fi putut să ţi-o ia Olivia? Sigur era 
la tine. 

— Da, era, era... 

Chambers încerca să-și aducă aminte, apoi i-a 
picat brusc fisa. 

— Dar acum îmi aduc aminte... Am pus-o pe 
masă când mi-a sunat telefonul. Era de la 
departament, mă sunau să-mi spună despre 
moartea lui Andrew Baynes. Am plecat imediat în 
grabă, Olivia a zis că rezolvă ea nota. Probabil că 
am lăsat-o pe masă, atunci trebuie s-o fi luat... 

Chandra se uita la el. Părea ireal, însă 
Chambers părea foarte convins. 


— Dar de ce, Guy? De ce să facă Olivia așa ceva? 
De ce să te trădeze, de ce să-și trădeze vocația? 
Chambers a ezitat din nou, părând profund 
tulburat când a răspuns: 
— N-am absolut nicio idee. 

Duba a oprit derapând chiar în fața lui. Sosirea 
ei fusese atât de bruscă, atât de surprinzătoare, 
încât Jack a ezitat o clipă, neliniștit de viteza și 
discreția cu care se apropiase de el. Însă apoi a 
văzut numărul de înmatriculare — OE16VXL — și 
temerile i s-au risipit. Asta era. Mașina care o să-l 
scoată de-aici, calea lui spre siguranţă. 

Ușa șoferului s-a deschis și a coborât un bărbat 
solid cu o haină impermeabilă și șapcă de 
baseball. Ținea capul în jos, dornic să nu atragă 
atenția, dar l-a salutat întinzându-i mâna. 

— Steve Fielding. 

Jack i-a strâns mâna ușurat. 

— Mă bucur de cunoștință. Sunt Jack Walker. 

— Evident. Mergem? 

A deschis ușa laterală, dând la iveală un 
interior fără banchete, unde nu se aflau decât trei 
bărbați îmbrăcați în treninguri, care stăteau 
ghemuiți. Jack a făcut un pas înainte, apoi s-a 
oprit, întrebându-se de ce-și țineau privirile în 
pământ și nu se uitau la el. 

— Care-i problema? a întrebat Fielding supărat. 
Trebuie să plecăm. 

— Nu-i nimic. Doar... s-a bâlbâit Jack, cuprins de 
presimțiri negre și sesizând accentul de Southend 
al șoferului. 

— Zi odată, Kyle! N-avem toată ziua la dispoziție. 

Folosirea numelui său adevărat l-a șocat. 
Cuprins de panică, a încercat să se întoarcă, însă 
înainte să apuce, a simțit o lovitură de pumn în 
ceafă, care l-a trimis în față, în dubă. Apoi l-au 
prins niște mâini și l-au tras înăuntru. Ametit, 


năucit, a încercat să țipe, dar strigătul lui de 
durere s-a stins când s-a închis ușa. 

După câteva clipe, duba a ieșit din parcare, 
semnalizând regulamentar înainte să se 
îndepărteze ca melcul de gară și accelerând abia 
după ce a ajuns pe Glendale Road. Din punctul ei 
de observație de pe pasarela pietonală, Olivia a 
privit duba îndepărtându-se, l-a văzut pe Jack 
dispărând pentru totdeauna, apoi s-a întors și a 
plecat. 

Se târa pe pământul tare, cu unghiile crăpate 
înfigându-se în țărâna rece și tare. Dezorientată, 
amețţită, gemând de durere, Courtney se mișca 
greoi peste gunoaie, într-o încercare disperată de-a 
evita loviturile care veneau ca o ploaie peste ea. 
Mike o urma, alegându-și momentul în care să 
lovească, copleșind-o cu insulte în timp ce dădea 
cu capătul bont al ciocanului în coastele ei. 

Courtney s-a prăbușit țipând, iar faţa i-a lovit 
pământul înghețat; apoi a reușit să se ridice din 
nou pe genunchi și palme. Habar n-avea încotro 
se îndrepta, însă știa că trebuie să încerce să scape 
de atacatorul care chiar acum îi dădea ocol, 
simțind mirosul sângelui. Respira scurt şi 
întretăiat, vederea îi era încețoșată, o dureau toate 
oasele, dar tot se târa înainte, încercând să scape 
de pedeapsa care știa că vine. Știa că e rea — o 
nenorocită —, dar nu voia să moară aici, cu fața în 
țărână, ca un gunoi. 

— Cum ţi se pare, Courtney? o îmboldea 
agresorul ei, cu bucurie autentică în glas. Cum e 
când știi că ești singură? Că nu vine nimeni să te 
salveze? 

Courtney a simţit un val de furie, în pofida 
durerii. A scuipat un dinte și s-a târât mai departe, 
hotărâtă să nu se oprească. 

— Că o să suferi, că o să suferi cu adevărat? 

Mâna dreaptă a lui Courtney a atins ceva 
ascuţit, care i-a sfâșiat pielea, dar și-a înăbușit 
durerea chinuitoare și s-a împins mai departe. Însă 
acum l-a simțit pe urmăritor cum o prinde de 
umăr și-i oprește brusc înaintarea. Șocată, abia a 


avut timp să reacționeze când bărbatul s-a aplecat 
și i-a șuierat cu răutate în ureche: 

— Cum e să știi că o să mori în locul ăsta 
îngrozitor? 

— Du-te-n mă-ta! 

Din gură i-a țâșnit sânge când a vorbit, dar 
simţea și furie dincolo de durerea cumplită. 

— Ba nu, tu să te duci în mă-ta, Courtney! 

Lovitura ciocanului a ajuns direct în cutia ei 
toracică,  scoțându-i aerul din plămâni și 
aruncând-o la pământ. O clipă, a rămas complet 
nemișcată, asaltată de cea mai incredibilă dintre 
dureri, după care o urmă de instinct de conservare 
a silit-o să încerce să se ridice iar. Dar era inutil, n- 
avea nici aer în plămâni, nici forță și a căzut 
înapoi, zdrobită și învinsă. 

Bocancii lui Mike Burnham au scrâșnit pe 
pământ când i-a pus câte un picior de fiecare parte 
a capului. I-a auzit genunchii trosnind când s-a 
aplecat și a prins-o de păr, ridicându-i fața ca s-o 
apropie de-a lui. 

— Ai ajuns la capătul drumului, a șuierat el, 
împroșcând-o cu salivă. Acum o să te omor, în 
timp ce fetița ta se uită. 

Courtney a tușit cu sânge, o tuse profundă, 
dureroasă, apoi a vorbit sfidătoare: 

— Dă-i drumul, atunci. Fă-o. Vezi dacă-mi pasă... 

Era jalnică, fără speranță, dar asta era tot ce 
putea face. 

— Ah, o s-o fac, nu-ţi face griji. Dar întâi vreau 
să-mi spui de ce. 

— De ce ce? s-a bâlbâit ea nedumerită. 

— De ce Jessica? 

Era atât de aproape de ea, încât îi simțea 
răsuflarea fierbinte pe față. 

— Erau mii de alți copii. De ce ai luat-o pe ea? De 
ce-ai luat-o pe fetița mea? 


Glasul îi tremura de emoție și se simțea durerea 
cumplită. Agonia lui, vulnerabilitatea au pătruns- 
o pe Courtney pe loc și a fost cuprinsă de un val 
de nefericire, rușine și ură de sine care a înăbușit 
orice rezistență. Însă în loc să-i răspundă, a 
început să suspine. 

— Nu, nu, nu. O să-mi răspunzi, a avertizat-o el. 

Courtney a scuturat violent din cap, chiar dacă 
vederea îi era înceţoșată și o străfulgera durerea 
prin tot corpul. 

— Ai râs la nenorocitul ăla de proces, n-ai zis o 
vorbă poliţiei, dar o să vorbeşti cu mine. Chiar 
dacă trebuie să-ți rup toate oasele. 

Ciocanul a lovit-o din nou în coaste, 
provocând un nou torent de sânge care i-a erupt 
din gură. Courtney a icnit și a încercat să se 
întoarcă dinspre el, dar Mike a prins-o de păr și i-a 
smucit capul în sus, astfel că acum se uita direct în 
ochii lui. 

— Spune-mi. De ce-ai luat-o pe ea? De ce-ai 
omorât-o pe Jessica mea? 

Fata îi vedea durerea întipărită pe chip, în 
ciuda nebuniei care-l poseda. Și știa că trebuie să 
răspundă, deși era convinsă că o va omori 
indiferent ce răspuns îi dă. 

— De ce? 

Urlase cuvântul la ea, zdrobindu-i în sfârșit 
rezistența. Suspinând, Courtney a deschis gura să 
vorbească. Își dorea cu disperare să ia sfârșit 
suferința, să ia sfârșit poate și suferința lui, dar știa 
că adevărul mai mult o să rănească decât o să 
vindece. 

— Nu știu... a răspuns ea gâfâit. 

Mike a privit-o fix, îngrozit. 

— Nu știu de ce-am făcut-o, îmi pare rău... 

Bărbatul s-a încruntat, ochii îi deveniseră două 
punctuleţe întunecate. 


— Voiam doar să fac rău cuiva. N-a fost vorba 
nicio clipă de ea... 

Mike a lăsat-o să cadă ca pe-un pietroi, iar fața i 
s-a izbit de pământ. O clipă, vederea i s-a încețoșat 
complet, apoi, cu un ochi pe jumătate deschis, l-a 
zărit cum se plimbă de colo-colo, urlând și 
plângând. Chiar și de unde era ea, la pământ, el 
părea nebun, distras de cuvintele ei. O clipă, s-a 
gândit că poate l-a zdrobit, că poate ar supraviețui 
cumplitei încercări. Însă în secunda următoare, 
speranţele i-au fost spulberate, părintele îndurerat 
se întorsese brusc, cu o furie întunecată în priviri. 
Abia a avut timp să reacționeze când a venit spre 
ea, s-a lăsat în genunchi și, țintuindu-i fața de 
pământ, a ridicat din nou ciocanul. 

Discuţia se încheiase. Acum era timpul să 
moară. 

— Spune-mi tot ce știi despre Olivia Campbell. 

Christopher a ridicat privirea și a văzut-o pe 
Dabral venind spre el. Stătuse închis în biroul său 
în ultima oră, contemplând epava vieţii lui, 
convins că situația nu poate fi mai rea. Însă acum 
Chandra Dabral venea spre el, cu ochii în flăcări. 

— Cum adică? Nu înțeleg... s-a bâlbâit el, 
încercând să câștige timp. 

Dabral n-a reacționat la nedumerirea lui, și-a 
tras un scaun și s-a așezat în fața lui. 

— Guy Chambers ne-a spus totul despre 
aventura voastră, așa că lasă vrăjeala, a trecut ea la 
subiect. Știm că ai avut relaţii intime cu ea mai 
mult de doi ani, că relaţia s-a încheiat de curând... 
așa că am nevoie să-mi spui unde e, ce se petrece 
și de ce a încercat să-i însceneze lui Guy Chambers 
scurgerile de informaţii. 

Christopher se uita la ea perplex. 

— Doar nu vorbești serios... 

— Al naibii de serios. Unde e? 

— Habar n-am. 

Dabral l-a privit fără să spună nimic. 

— Sincer, habar n-am. Am avut un scandal 
dimineață, dar n-am mai văzut-o de atunci. 

Din moment ce Guy Chambers îl aruncase în 
groapa cu lei, nu părea să mai aibă vreun rost să se 
prefacă. Știa deja tot departamentul că fusese dat 
afară din casă și fără nicio îndoială o să se afle 
curând și despre sarcina Oliviei. 

— Când s-a întâmplat? 

— Pe la 8:30. 

— La ea acasă, în Tooting? 


— Da, apartamentul A, Chandos Place 83. Sincer, 
am bănuit că e încă acolo, pentru că n-a venit aici 
toată ziua, din câte știu. 

— A plecat de-acasă imediat după ora 9. Din ce 
zic vecinii, nu s-a întors. Despre ce a fost 
scandalul? 

Christopher s-a uitat la polițistă, apoi a 
continuat îndurerat: 

— Aseară, Olivia a fost la mine acasă. A vorbit cu 
soția mea, Penny, și i-a zis că am avut o aventură 
și că e însărcinată cu copilul meu. 

— Ei, ăsta da cadou de Crăciun, a comentat 
Dabral fără intonaţie. 

— Poţi să-ți închipui cum au mers lucrurile. Am 
stat azi-noapte la Premier Inn din King's Cross, 
apoi m-am dus la Olivia la prima oră, să clarificăm 
lucrurile. Femeia aia a distrus tot... 

— Și care a fost reacţia ei? a întrebat Chandra, 
evident neinteresată de suferința lui. 

— Nu regretă absolut nimic. Ne-am certat câteva 
minute, apoi mi-a trântit ușa în nas. 

— Și cât a durat? 

Christopher și-a privit mâinile, examinându-și 
unghiile. 

— Am fost împreună vreo doi ani. Am fost de 
acord amândoi că s-a terminat, că era cel mai bine 
pentru toată lumea. Dar apoi s-a răzgândit, a vrut 
să reluăm relaţia și a folosit copilul ca pârghie ca 
să încerce să mă oblige s-o părăsesc pe Penny. 

— Dar tu n-ai acceptat? 

— Nu, o iubesc pe soția mea, îi iubesc pe băieți. 

— Și atunci a trecut la artileria grea. 

Christopher a fost surprins să constate că în 
tonul polițistei nu se simțea nici triumf, nici 
bucurie pentru soarta grea a fustangiului. Părea 
mai degrabă îngrijorată de această evoluție. 


— Povestește-mi despre cariera ei. Are multă 
experiență în monitorizarea și reintegrarea 
infractorilor periculoși, nu? 

— Da, a lucrat o vreme în nord, apoi, acum vreo 
trei ani, s-a transferat la Londra. 

— Și Mark Willis a fost pe lista ei când lucra 
acolo? 

Christopher a tăcut, simțind cum îl cuprinde o 
senzaţie dezgustătoare. 

— Da, l-a monitorizat o vreme. A lucrat în 
Lancashire, deci Bolton era în circumscripția ei. 
De fapt, n-ar fi trebuit să-l primească ea, era deja 
supraîncărcată... 

De ce-i căuta scuze? N-avea sens și totuși nu 
știa de ce, se simțea obligat s-o apere. 

— Ce s-a-ntâmplat? a întrebat repede polițista. 

— Lucrurile au fost OK la început, cred, dar 
Olivia a început să-și facă tot mai multe griji 
pentru el. Nu respecta restricțiile, bea și lua 
droguri, dispărea noaptea perioade lungi... 

A tăcut din nou, ideea de-a spăla rufele 
murdare ale Serviciului în fața altei agenții i se 
părea de neconceput. Pe de altă parte, cariera lui 
era deja distrusă, ce importanță mai avea? 

— A avut loc un incident în Bolton. O bătrână a 
fost atacată în casa ei în cursul nopții, de un tânăr 
cu mască de schi care a încercat s-o agreseze 
sexual. Din fericire, bătrâna s-a opus, a tipat până 
n-a mai putut, l-a zgâriat. Olivia a aflat, știa că 
Willis ieșise toată noaptea, așa că s-a dus să 
discute cu el. El a fost evaziv, ostil, dar era zgâriat 
pe toată partea laterală a gâtului. L-a întrebat 
direct dacă are vreo legătură cu atacul și el a luat-o 
razna și a sărit la ea. Olivia a stat o noapte în 
spital, după care s-a dus direct la șeful ei. A cerut 
ca Willis să fie avertizat, poate chiar trimis din 
nou la închisoare, însă șeful ei s-a opus și a zis că 


nu există nicio dovadă că a fost implicat în 
tentativa de agresiune sexuală. Olivia era convinsă 
că Willis era un pericol pentru comunitate, dar a 
fost refuzată de șef, așa că a demisionat pe loc. 

Dabral s-a uitat la el, clătinând din cap fără să-i 
vină să creadă. 

— Ce s-a-ntâmplat cu Willis? 

— Nu mare lucru. 1 s-a desemnat un nou 
consilier de probaţiune și lucrurile au mers ca și 
cum nu s-ar fi petrecut nimic. 

— Şi Olivia? N-am știut că a plecat temporar din 
Serviciu. Aici nu apare nimic, a adăugat Chandra, 
răsfoind dosarul. 

— Nici n-ar avea de ce. Șefii au convins-o să-și ia 
un concediu medical prelungit și apoi să accepte 
transferul la Londra. 

— Ca toată povestea să poată fi măturată discret 
sub covor, a conchis Dabral sumbru. 

— Așa ceva, a recunoscut Christopher, simțindu- 
se ciudat de rușinat, deși n-avea nicio legătură cu 
cazul. A mai rămas o vreme în Manchester; cred 
că avea un fel de cădere nervoasă minoră. Dar a 
trebuit să stea cu maică-sa și n-a mers deloc bine, 
pentru că e o mare javră... 

Christopher vorbise cu dușmănie sinceră, 
aducându-și aminte cu un fior multele seri în care 
Olivia își vărsase ura față de maică-sa. 

— Și atunci a venit aici și v-aţi cunoscut? 

— Nu imediat. La început, s-a concentrat pe 
relansarea carierei, pe o viață nouă. 

— Dar n-a funcționat? 

— A fost un chin încă de la început. Londra era 
prea aglomerată, prea scumpă, nu s-a simțit 
niciodată acasă aici. Îi era dor de Manchester, poți 
să crezi? În plus, munca era îngrozitoare. Prea 
multe cazuri, prea puțin timp, birocrație inutilă, 
supervizare minimă. S-a străduit, căci nu avem o 


finanțare corespunzătoare, pentru că toți 
consilierii de probaţiune sunt mult subevaluați... 

Dabral a ridicat mâna,  întrerupându-i 
izbucnirea. 

— Oricum, ne-am înțeles bine și îmi făcea 
confidente. Așa a început relația noastră. 

— Şi, cât ați fost apropiați, și-a exprimat vreodată 
vreo nemulțumire față de serviciu? 

— Tu ce crezi? 

— Mai precis, a sugerat că infractorii nu sunt 
monitorizați corespunzător, că e posibil să 
recidiveze din cauza lipsei unei supravegheri 
atente? 

— Da, de multe ori, însă toți ne plângem. N-ai fi 
om dacă nu te-ai plânge. Tot sistemul stă să se 
prăbușească. 

— Cât de categoric exprima punctele astea de 
vedere? 

— Cum adică? a întrebat Christopher prudent. 

— Adică, îi denigra în prezența ta pe cei pe care-i 
monitoriza? 

— Uneori. 

— A sugerat că ar fi comis infracțiuni care 
rămâneau nedescoperite, că încălcau condițiile 
eliberării, că își băteau joc de sistem? 

— Da. 

— Și care era reacția ei? Ce voia să facă? 

— Nu putea face nimic. Voia să fie avertizați o 
parte dintre ei, dar ce rost avea? Închisorile sunt 
pline, nu-i pot prelua. A cerut să-i fie luat unul 
dintre ei, dar cine avea capacitatea să-l ia? 

— A sugerat vreodată că ar putea face singură 
dreptate? Le voia răul celor pe care-i monitoriza? 

— Eu n-am auzit așa ceva, a răspuns el sincer. 
Dar era... era într-o situație proastă, bănuiesc. 
Pentru că maică-sii nu-i păsa de ea. Pentru că cei 


pe care-i monitoriza își băteau joc de ea. Pentru că 
șefii îi ignorau avertismentele... 

— Și pentru că iubitul ei a lăsat-o însărcinată și 
apoi a părăsit-o. 

Christopher n-a răspuns, amuţit de sentința ei. 

Să fi fost adevărat? Să fi fost și el o parte din 
problemă? A împins-o pe femeia asta sensibilă, 
chinuită, dincolo de limită? Să fi fost respingerea 
lui brutală ultima picătură? Părea imposibil, însă 
prezentat așa, o respingere zdrobitoare după alta, 
devenea brusc logic. 


Capitolul 128 


Mergea împleticit, împiedicându-se de rădăcini 
de copaci, agățându-se în tufișurile țepoase. Jack 
habar n-avea unde erau, habar n-avea încotro 
mergeau sau când se va sfârși chinul. Nu știa decât 
că răpitorii lui voiau sânge. 

Se luptase cu dinţii și cu ghearele în dubă, 
lovindu-i cu picioarele,  zgâriindu-le fețele, 
împărțind pumni în toate părțile, dar erau trei 
contra unu. În scurt timp, era țintuit la podea, cu 
mâinile legate și o cârpă murdară îndesată în gură. 
Apoi duba s-a repezit înainte, iar el a fost ridicat 
cu duritate. Însă răgazul a fost scurt, pentru că s-a 
trezit cu un sac pus pe cap, iar unul dintre răpitori 
l-a lovit cu putere cu pumnul în stomac. 

Următoarea jumătate de oră a fost năucitoare 
și înspăimântătoare. Jack a fost aruncat la nesfârșit 
de colo-colo, în timp ce duba accelera. Zăcea pe 
podeaua rece, icnind în căluș, încercând să 
respire, lipsa de oxigen și căldura din interiorul 
sacului aspru ameţindu-l și slăbindu-l. Nu i-a venit 
nimeni în ajutor, n-a încercat nimeni să-l sprijine 
când se chinuia să se ridice în genunchi. Nu 
primea decât câte un șut din când în când, care-l 
trimitea înapoi pe podea, însoțit de discursuri 
insultătoare. Fiecare batjocură răutăcioasă, fiecare 
aluzie îi sporea teama din suflet. Accentele erau 
clar din Southend, ceea ce nu putea însemna 
decât un singur lucru. Rudele lui Billy Armstrong 
îl răpiseră și aveau să se răzbune. 

În timp ce-l înjurau, delectându-se cu puterea 
lor, Jack s-a ghemuit pe podea, plângând pe 
înfundate. Nu crezuse că e posibil, crezuse că 


dintre toți, el va scăpa de acest val neașteptat de 
răzbunare, numai că Olivia îl trădase. Habar n- 
avea de ce. Nici în cele mai negre momente nu-și 
imaginase că ea se va întoarce împotriva lui, însă 
acum nu mai încăpea nicio îndoială că Olivia 
complotase cu răpitorii și-l lăsase în voia sorții. Îi 
fierbea sângele în vine când se gândea cum îl 
certase, insinuând că era un pervers, o rușine 
pentru societate, dar îl și dărâma, lăsându-l fără 
nicio putere să lupte. Aranjase totul perfect, 
livrându-l direct în mâinile dușmanilor, iar acum 
avea să plătească. 

Plângea înăbușit, pentru că nu voia să le mai 
ofere şi alte satisfacţii schingiuitorilor lui, 
rugându-se să moară aici, cu sacul ăsta pe cap, să 
se sufoce, să facă un atac de inimă, orice îl ajuta să 
evite durerea care știa că urmează. Ca de obicei, n- 
a existat nicio eliberare, nicio ușurare, și după 
vreo jumătate de oră duba a frânat brusc. În 
câteva clipe, ușa s-a deschis și a fost smucit în 
picioare. 

În cinci minute, erau în adâncul pădurii, 
departe de cărările bătute. Răpitorii îi scoseseră 
sacul de pe cap, ca să poată merge, iar el căuta cu 
disperare semne de viață, pe oricine care ar putea 
interveni să-l salveze, însă locul era bine ales. Erau 
singuri în pădurea deasă. 

Cu fiecare minut, Jack era tot mai neliniștit. 
Bărbații mergeau în tăcere, buna lor dispoziție 
dispărând când au început să se concentreze 
asupra misiunii. Jack îi recunoștea pe unii dintre 
ei de la tribunal — șoferul era tatăl lui Billy, altul 
era un unchi. Toţi aveau aceeași expresie sumbră, 
hotărâtă, plină de resentimente. Jack și-a lăsat 
capul în jos și a început să-și târâie picioarele, 
încercând să lungească cât mai mult marșul forțat, 
dar erau atenţi la trucurile lui și l-au luat pe sus, 


de abia mai ajungea să atingă pământul cu 
picioarele. Mintea a început să i se întoarcă în 
Southend, la Danny, la mama lui, la un cățeluș 
corcit pe care-l avusese în copilărie și pe care-l 
chema Chip. Se agăța de amintirile astea, căutând 
momente fericite, acele puține raze de soare de 
care avusese parte înainte de ziua aceea întunecată 
din octombrie. Însă erau greu de invocat și a fost 
smuls din reverie de tatăl lui Billy, care i-a pus 
mâna pe umăr și l-a împins în genunchi. L-a prins 
de bărbie și i-a ridicat capul, silindu-l să-l 
privească în ochi. 

— Uită-te la chipul ăsta frumos, Kyle. Pentru că e 
ultimul lucru pe care o să-l mai vezi. 

Jack a gemut și și-a strigat suferința, dar călușul 
i-a înăbușit durerea și țipetele. Tatăl lui Billy s-a 
aplecat și i l-a smuls. Jack a icnit, a tras aer în 
piept, apoi s-a întors către atacator. 

— Nu face asta. Știu că mă urăști, știu că am 
greșit. Dar, te rog, te implor, n-o face. N-am vrut 
niciodată să-i fac rău lui Billy, eram doar un copil 
prost... 

Numele băiatului a părut să-l învrăjbească pe 
tată, care i-a îndesat supărat călușul înapoi în 
gură. Jack a continuat să țipe, să se zvârcolească, 
privindu-i rugător pe atacatori, dar n-a contat. Și- 
au scos calm toți patru hainele și și-au suflecat 
mânecile, apoi s-au înarmat cu ciocane, o cheie și 
o bâtă de baseball. Jack putea să urle și să țipe, 
putea să se roage să fie cruțat, dar totul va fi în 
zadar. Aici nu exista îndurare. 


Capitolul 129 


— Ea e? 

— Nu știu, s-ar putea. 

— Nu-i suficient. Asta e Olivia Campbell? 

Chandra Dabral se încrunta la Christopher 
Parkes, care părea tot mai dezorientat. După ce-i 
ascultase mea culpa, îl târâse la Scotland Yard, în 
mijlocul centrului de comandă. Părea năucit și, 
sincer, și ea era la fel, pentru că acum, când aveau 
un suspect principal, indiciile veneau în număr 
mare și în ritm alert. Încet-încet, începea să se 
contureze o imagine. 

— Era în Reading pe 2 decembrie? a întrebat 
Parkes, agitat și nefericit. 

— Absolut, a răspuns detectivul-agent Cooke. 
Urmărirea telefonului o plasează la Shepherd's 
Bush, Oxford Circus și Reading și pe 2, și pe 5 
decembrie, când a luat și o amendă de parcare. 

— Pare Olivia, a mormăit sumbru. 

— Deci? Ea e? 

Chandra împungea cu degetul imaginea de pe 
camera de supraveghere aflată pe ecran. Înfățișa o 
femeie înaltă cu o haină de iarnă umflată, stând 
lângă un Vauxhall Corsa care părea să aibă o 
chitanță de amendă de parcare pe parbriz. 

— Ar putea fi mașina ei, deși nu văd numărul de 
înmatriculare. Poți să mărești un pic? 

Chandra s-a conformat, văzând cum Parkes s-a 
dezumflat când a recunoscut-o. 

— Da, ea e. Eu i-am cumpărat haina aia. Îmi 
aduc aminte că i-a plăcut cureaua. 

— OK, și cealaltă? Mai uită-te o dată... 


A deschis o altă captură de imagine de pe o 
cameră de supraveghere. 

— Asta a fost făcută acum două zile, în Pimlico, 
la o aruncătură de băț de piața unde credem că a 
plantat telefonul mobil ca să încerce să-l 
incrimineze pe Guy Chambers. Ea e? 

Parkes s-a aplecat, cercetând cu atenţie 
imaginea. Femeia arăta altfel, cu părul ridicat, o 
geacă matlasată, pantofi sport, avea o ţigară în 
mână, cu totul diferită de profesionista de oraș 
sofisticată din imaginea de dinainte. Însă Chandra 
l-a văzut din nou reacționând cu consternare. 

— Da, ea e. Adică, evident că e îmbrăcată foarte 
diferit aici, dar îți dai seama că aprinde țigară de la 
țigară. Are obiceiul ăsta neplăcut. 

Vorbise cu ranchiună, cu un aer de cunoscător, 
ca și cum asta ar fi sugerat în vreun fel o inimă 
neagră. 

— Eşti sigur? l-a întrebat Chandra. 

— Da, a răspuns Parkes încet. 

— Bun. În regulă. Detectiv-agent Cooke, oprește 
pe toată lumea din ce face, principala prioritate 
acum este s-o localizăm pe Olivia Campbell. 

— Nici urmă de ea sau de Jack Walker la casa din 
Tottenham Hale, mă tem. 

— Trimite câțiva agenţi la Petty France, să stea de 
vorbă cu colegii ei, cu oricine o cunoaște bine. 
Trimite poliției și descrierea ei — hai să scoatem în 
stradă cât mai multă lume. Cu puțin noroc, 
urmărirea mobilului o să ne dea o idee despre 
direcția în care-a luat-o și apoi poate că putem 
ajunge înaintea ei. Transmite și numărul de 
înmatriculare al mașinii, să vedem dacă o 
localizează camerele din trafic pe undeva... 

Cooke a încuviințat hotărâtă și a plecat în 
grabă, chemându-și colegii. Neliniștită, Chandra s- 
a întors către Parkes după ce au rămas singuri. 


— Ce tip de acces ar fi avut Olivia Campbell la 
sistemul Delius? Ar fi putut citi fișierele cu acces 
limitat? 

— Nu, e prea jos în ierarhie. 

— Și atunci cum a aflat unde stau Baynes, 
Lawrence și Turner? Ce nume poartă? Putea să fi 
accesat fişierele de pe vreunul dintre 
echipamentele tale? 

— Nu, nu pot fi citite decât din departament. N- 
ar fi putut să se logheze, chiar dacă ar fi fost la 
computerul meu, pentru că ar fi lăsat urme. 

— Și atunci, cum? 

Parkes a părut brusc demoralizat, coborând 
privirea în podea, iar Chandra și-a obținut 
răspunsul dorit. 

— l-ai spus tu unde erau? 

— Nu. Adică nu așa cum crezi... am... noi... 
discutam de multe ori despre cazuri când eram 
singuri. Aveam nevoie de cineva cu care să stau de 
vorbă. Și presupun că... în timp, și-ar fi putut face 
o idee despre locul unde stau, cine-i 
monitorizează, chiar și cum li se spune... 

— Deci toate astea, a izbucnit Chandra, din 
cauza unor bârfe de așternut? 

— Te rog, crede-mă, nu m-am gândit niciodată că 
o să folosească așa informaţiile alea. Eram doar 
doi colegi care stăteau de vorbă, atâta tot... 

Vocea i s-a stins; părea zdrobit, rușinat, în timp 
ce Chandra îl privea șocată. 

— Sper că a meritat, a replicat ea mușcător. 
Pentru că lipsa ta de profesionalism și indiscreția 
au dus la pierderea de vieți. Poate că Olivia 
Campbell e responsabilă de crimele astea, dar să 
nu-ți faci iluzii, domnule Parkes... 

Christopher a ridicat privirea spre ea, alb ca 
varul. 

— Ai mâinile pătate de sânge. 


Capitolul 130 


Se terminase. Neajutorată, distrusă, Courtney 
Turner zăcea ghemuită, scuipând sânge pe 
pământul înghețat. Mike visa de mult la clipa 
aceasta și acum venise. Nu mai rămânea decât să 
termine treaba. 

Victima lui opusese puţină rezistență, știind că 
nu se poate pune cu atacatorul. Oare voia să fie 
pedepsită? Știa, în adâncul sufletului, că ăsta era 
prețul pentru ticăloșia ei? Pentru Mike oricum n- 
avea importanţă, ea se predase, iar el avea să 
profite. Mulți ar fi fost tentaţi s-o termine brutal și 
rapid, însă el se hotărâse să nu se grăbească, 
pentru că amintirea chinului prelungit al Jessicăi 
era adânc întipărită în mintea lui. Aproape o oră, 
a folosit bocancii, pumnii și ciocanul ca să 
lovească fiecare bucăţică din trupul animalului 
ăstuia jalnic, spărgând dinți, rupând oase și 
sfâșiind piele. Urlase de plăcere și triumf la fiecare 
lovitură, știind că fiecare dintre ele este o dulce 
răzbunare pentru fetița lui iubită. Anii de 
suferință, frustrare și furie păreau să dispară, ca și 
cum tot chinul se adunase pentru acest moment. 
Asta era. Asta era dreptatea. O reglare de conturi. 
lar Mike se bucura din plin de ea. 

Courtney încetase să mai urle de ceva vreme, 
durerea ei secase. Era dincolo de suferință, într-un 
loc unde abia mai simţea loviturile. Trupul ei era 
distrus, fața era un dezastru însângerat și plin de 
fracturi. Își pierdea și-și recăpăta cunoștința, 
uneori era alertă și se ferea, alteori leșina grămadă, 
copleșită de durere. Atunci, Mike trebuia s-o tragă 
de guler și s-o plesnească peste obraji ca s-o 


trezească. Apoi se punea din nou pe treabă, 
atacând nemilos și sălbatic, în timp ce ea era la 
pământ. Însă până și el începea să obosească, avea 
brațele ostenite, fața plină de sânge și abia mai 
respira. Își revărsase tot amarul, toată furia în 
bătaia violentă, căutând catharsisul, dar furtuna se 
potolise. Temându-se de extenuare, îngrozit că n-o 
să fie în stare să-și ducă la bun sfârșit răzbunarea, 
s-a adunat și s-a pregătit pentru actul final. 

— Ei bine, Courtney, asta a fost, a spus răgușit, 
strângând ciocanul în mână. Ne-am distrat, dar 
spectacolul s-a terminat. 

A prins-o de păr și a ridicat-o în genunchi. lar 
ea a rămas așa, cu capul în jos, privindu-i ghetele 
împroșcate de sânge, așteptând lovitura de grație. 

— Vrei să-mi spui ceva? Ultimele cuvinte? 

Courtney n-a reacționat, nu s-a mișcat, 
așteptând răbdătoare sfârșitul. Mike a strâns 
ciocanul în mână, simțind adrenalina în vene. 

— Atunci hai s-o facem. Dar să știi ceva. Nu e 
pentru mine. E pentru Jessica. 

În timp ce vorbea, Courtney a ridicat capul. 
Mike s-a pregătit, a ridicat ciocanul și și-a încordat 
brațul ca să lovească. Spre surprinderea lui, a 
ridicat și ea capul, întinzând disperată o mână 
spre el, cerând îndurare. Mike a scuturat furios din 
cap și a strâns și mai tare ciocanul — nu putea 
exista îndurare pentru cineva ca ea. Femeia dădea 
în continuare din mână spre el, fluturând-o 
sălbatic în aer și gemând încet. Ce credea c-o să 
facă? Că o să renunțe acum, chiar în clipa 
triumfului? A tras adânc aer în piept, a ales un 
punct de pe fruntea ei și a țintit. 

Dar atunci a auzit. O șoaptă blândă. 

— Jailan. 

Și din nou. 

— Jailan. 


Și a înţeles. Nu se întindea spre el, încerca să 
ajungă la fata ei, care rămăsese în cărucior, mută, 
extenuată, dar trează. 

— Jailan... 

Neluând în seamă rugămintea ei, Mike s-a 
concentrat din nou, alegând punctul în care să 
lovească. 

— Îmi pare rău, iubito. Mami te iubește... 

Șoptise cuvintele încet, dar cu forță, vrând să 
ajungă la copilul ei, să-i simtă iubirea, să fie cu 
fiica ei până în ultima clipă. Dar ce-i păsa lui 
Mike? El nu fusese cu Jessica în momentul în care 
murise ea. A luat-o pe Courtney de păr și a ridicat 
din nou ciocanul; era momentul să fie curajos, să 
fie îndrăzneţ, să ducă lucrurile la capăt. 

— Te iubesc, fetița mea dragă... 

Și acum Mike a cedat brusc, urlându-și 
suferința și furia, și i-a dat drumul lui Courtney, 
care s-a prăbușit plângând. O parte din el era 
tentată să se arunce peste ea, s-o zdrobească până 
nu mai rămânea nimic... dar nu putea. Voia, voia 
din tot sufletul, dar acum, aflat în situația să ucidă 
o tânără mamă, era incapabil să-și împietrească 
inima suficient ca să termine treaba. O dezamăgise 
pe Jessica, știa, dar nu putea găsi puterea să le 
distrugă iubirea. 

Urlându-și frustrarea, a aruncat ciocanul pe 
pământul tare și a plecat în grabă, cu lacrimile 
curgând pe obraji. 


Capitolul 131 


Bâzâitul era insistent și deranjant, solicitându-i 
atenția. Enervată, Olivia a scos telefonul din 
buzunar, surprinsă să constate că o suna Isaac 
Green. Intrigată, a fost tentată să răspundă, dar s-a 
răzgândit. Abia ajunsese la mașină și trebuia să se 
întoarcă imediat la sediu, ca să dea alarma despre 
dispariția „năucitoare“ a lui Jack. 

A deschis ușa, s-a așezat în Corsa ei veche și a 
pornit motorul, punând telefonul în suport. 
Imediat, a apărut pe ecran un mesaj de la Isaac. 
Curioasă, l-a deschis și a citit conținutul. 


A venit poliția. Vor să stea de vorbă cu tine 
despre scurgeri. Ce dracu' se întâmplă? 


Scurt și drăguţ, dar ca o lovitură de ciocan. 
Olivia s-a uitat la mesaj fără să-i vină să creadă. 
Cum dracu' au ajuns la ea? Chambers era încă în 
custodie și, în plus, fusese foarte atentă, foarte 
prudentă. Cum era posibil să fie ea în vizor? 

A avut doar o fracțiune de secundă să ia o 
decizie. Putea să se întoarcă la sediu, să înfrunte 
situația, dar era imposibil din cauza coincidenţei 
cu dispariția bruscă a lui Jack în ziua când 
ajunseseră la ea. Ar fi fost un demers zadarnic, 
care nu se putea încheia decât cu arestarea ei. 

— Mama mă-sii... a blestemat ea, lovind în 
volan. 

Nu așa avusese ea de gând să se termine, nu era 
finalul promis. Dar nu încăpea nicio îndoială că 
fusese descoperită, că Dabral era pe urmele ei. Și-a 
scos telefonul din suport, a deschis geamul și l-a 
aruncat, după care a băgat în viteză și a plecat 


grăbită. Nu asta își dorise, nu asta plănuise, dar nu 
mai avea de ales. Era momentul să fugă. 

Graham Ellis l-a privit șocat și îngrozit înainte 
să dea fuga să-l ajute. 

— Doamne, Dumnezeule, Mike! Ești bine? 
— E-n regulă, sunt bine. 

— Dar ești plin de... 

— Nu-i sângele meu. 

Fostul inspector s-a oprit nedumerit. l-a trebuit 
o clipă, dar Mike a văzut în ochii prietenului lui 
cum înțelege. Cu glas încărcat de rușine, Mike a 
adăugat: 

— Pot să intru, te rog? 

Ofereau o imagine ciudată, așezați unul în fața 
celuilalt la masă. O făcuseră de multe ori, dar 
niciodată așa — Graham alb la față și șocat, Mike, 
peste măsură de extenuat și plin de sânge 
închegat. Graham insistase să nu atingă nimic, să 
nu curețe nimic; îl îndrumase spre un scaun și-i 
ordonase să stea nemișcat cât și-a adus el 
telefonul. 

ÎI ţinea în mână, însă ezita să formeze 
numărul, privindu-l în schimb pe Mike cu o 
expresie de regret cumplit și dezamăgire crâncenă. 

— Ai... ai omorât-o? 

Nu rostise până acum numele lui Courtney, și 
n-o făcuse nici Mike, dar fostul polițist știa 
instinctiv ce se petrecuse, ca și cum s-ar fi temut 
dintotdeauna că la asta s-ar putea ajunge. Mike a 
clătinat din cap cu tristeţe, brusc copleșit de un 
val de mâhnire și umilință. Se simțea mai mult 
decât îngrozitor că-l bănuise măcar pe vechiul lui 
prieten, că-i ignorase pe faţă sfaturile bine 


intenționate și comisese un act de o brutalitate de 
nedescris. 

— Unde e? 

— Groapa de gunoi Drayton Park, e fosta... 

— Știu unde e, l-a întrerupt tăios Graham. E 
conștientă? 

— Cred că da. 

— Și copilul? 

Mike își dădea seama, după expresia lui 
Graham, că abia îndrăznise să întrebe, așa că l-a 
liniștit repede. 

— Tot acolo. Nevătămat. 

Ușurat, Graham a dat din cap, s-a ridicat și a 
format 999, dând instrucțiuni pentru ambulanţă. 
S-a întors cu spatele la Mike, vorbind încet la 
telefon, ca și cum ar fi vrut să-l ferească de 
consecințele îngrozitoare ale acțiunilor lui — o 
tânără mamă abia respirând, într-un loc înfiorător, 
abandonat —, după care a închis și s-a întors la 
masă. S-a așezat și l-a privit serios pe Mike. 

— Trebuie să sun la poliție acum, Mike. 

Mike a încuviințat, privind masa, prea rușinat 
să se uite măcar la prietenul lui. 

— Cred că e mai bine să mergem împreună. Pot 
să explic contextul, să fac tot ce pot, dar n-ai cum 
să scapi. Ce ai făcut azi e de nedescris. Și o să fii 
pedepsit. 

Ironia brutală l-a lovit în plin. Ani la rând, o 
disprețuise pe Courtney, infractoarea, sadica, 
criminala. Și acum avea să fie dus la secția de 
poliţie, o să i se ia amprentele, o să fie fotografiat 
și în cele din urmă prezentat lumii drept un 
huligan brutal, nemilos. 

— E vorba despre răpire, vătămare corporală 
gravă, probabil și tentativă de omor. E 
condamnare la închisoare. 


În glasul lui se citea atâta suferință, că lui Mike 
i-au dat lacrimile. Se simțea cât se poate de 
rușinat, cuprins de o disperare neagră, dându-și 
seama acum de tot ce avea de pierdut. 

— De ce, Mike? De ce ţi-ai bătut joc de viața ta? 
Pentru ce? 

Mike n-a răspuns, privindu-și mâinile, în timp 
ce pe obraz i se prelingea o lacrimă. 

— Adică, te-a făcut să te simți mai bine? Ești mai 
fericit? 

lar Mike a ridicat privirile, incapabil să ignore 
întrebarea cercetătoare a lui Graham. L-a privit în 
ochi și a clătinat încet din cap. Nu se simțea mai 
bine. De fapt, se simțea mai rău. Era reacția pe 
care o aștepta fostul polițist, dar tot i s-a părut că-l 
lovește ca un pumn în plex. 

— Ce pierdere, ce pierdere... a repetat el, vizibil 
supărat. 

Era mai mult decât putea suporta Mike; a 
întins mâna spre prietenul lui. 

— Îmi pare rău, Graham. Îmi pare foarte rău. 

— Nu mie trebuie să-mi ceri iertare, a răspuns 
Graham tăios. Ci lui Rachel. Și lui Alison. Ele te 
iubesc, au nevoie de tine. Cum o să facă față? 

— Te rog, Graham, nu răsuci cuțitul... 

Graham s-a uitat la el întristat, pustiit. Mike 
era conștient că mai are și altele de spus, dar cum 
să explice nebunia temporară care-l cuprinsese? 

— Nu... nu credeam că e om, a mormăit în cele 
din urmă. Credeam că e un animal, un monstru. 
Și era crudă, violentă, sadică... dar era și capabilă 
de dragoste, de dragoste adevărată. Mi-am petrecut 
ultimii zece ani urând-o, trăindu-mi ura... și 
pentru ce? 

Apelul lui disperat n-a primit niciun răspuns, 
deși își dădea seama din expresia prietenului său 
că nu-l judeca; pe chipul lui nu se citeau decât 


durere și regret. Ceea ce-l făcea pe Mike să se simtă 
și mai rău; s-ar fi bucurat dacă Graham l-ar fi făcut 
cu ou și cu oțet, ar fi sărit cu gura pe el pentru 
prostia și brutalitatea de care dăduse dovadă, însă 
fostul polițist era un om mai înțelept, mai bun 
decât el. Așa că n-a făcut decât să se ridice și să-i 
întindă mâna lui Mike. 
— Atunci hai să mergem, să terminăm cu asta. 

Era momentul să încheie. Să închidă cazul. Dar 
făptașul le tot scăpa. 

— A fost găsit pe trotuar, se pare că lângă casa lui 
Jack Walker, a raportat pe nerăsuflate detectivul- 
agent Reeves. E clar telefonul lui Campbell, pare 
că l-a aruncat. l-am cerut poliţistului să-l aducă 
acum. 

— Cineva trebuie s-o fi anunțat, a răspuns 
enervată Chandra. A aflat cumva că voiam să 
vorbim cu ea. Nu există niciun alt motiv să arunce 
telefonul. 

— Oricum, o să se dea la fund acum, a fost de 
acord Reeves. Fie o să se ascundă, fie o să încerce 
să fugă. 

— Pariez pe-a doua variantă. N-are un partener 
sau familie, și nici prea mulţi prieteni, cine s-o 
ascundă? Trebuie să vorbim cu Departamentul 
local de Investigații Criminale — să le spunem ce 
s-a întâmplat, să le spunem că Jack Walker a 
dispărut, că e posibil să fi fost răpit, și că trebuie să 
se ducă imediat în Tottenham Hale. Prioritatea 
noastră e s-o găsim pe Olivia Campbell. 

Reeves a plecat grăbită să transmită 
instrucțiunile, iar Chandra s-a dus la detectivul- 
sergent Buckland. 

— Vreo urmă de Campbell la Heathrow, Gatwick, 
Luton? 

— Nimic încă. Avem oameni la King's Cross, 
Euston, Liverpool Street, Paddington, dar n-au 
văzut nici urmă de ea. 

— Şi șoselele? Știm că are mașină, a plecat cu ea 
dimineață. Ceva de la sistemul de recunoaștere a 


numerelor de înmatriculare sau de la camerele de 
trafic? 

— Nimic încă, dar sincer să fiu, nu știm unde să 
ne uităm, ar fi putut să plece oriunde... 

— Mda, dar dacă e deșteaptă, o să încerce să iasă 
din țară. Ceea ce mă face să mă gândesc că o să se 
îndrepte spre porturile de feriboturi, deci asta 
înseamnă M3 sau A3, după cum se hotărăște 
pentru Southampton sau Portsmouth... 

Buckland scria furios pe tastatură, dar a clătinat 
din cap dezamăgit. 

— Sau o să încerce tunelul, via M20. 

— Tocmai am încercat. 

— Mai încearcă o dată. 

Fără tragere de inimă, Buckland s-a conformat, 
apoi s-a îndreptat pe scaun când i-a apărut ceva pe 
monitor. 

— Un Vauxhall Corsa, LK14 TFV, înregistrat pe 
numele Olivia Campbell, localizat lângă 
intersecția 3 de pe M20 acum trei minute, a spus 
el pe nerăsuflate. 

— În ce direcţie se îndreaptă? 

— Spre Folkestone. 

— Asta e, a răspuns Chandra, simțind valul de 
adrenalină. Anunţă! 

Buckland s-a grăbit să se conformeze și și-a luat 
stângaci telefonul, în timp ce Chandra adăuga: 

— Am prins-o. 

Olivia stătea cu ochii la drum, apăsând 
accelerația până la podea și gonind mașinile din 
cale. Știa că riscă să atragă atenția conducând atât 
de agresiv, dar nu prea avea de ales. Habar n-avea 
cât de serios o va căuta poliția, cât de convinși 
erau de vinovăția ei, însă știa că acum cea mai 
sigură variantă era să plece din ţară cât de repede 
putea. Avea la ea pașaportul, 200 de lire cash și 
câteva carduri. Nu era mult, dar avea să fie 
suficient deocamdată și să-i asigure timpul necesar 
să găsească un loc unde să se ascundă în Franța 
sau Spania. Era un plan disperat și putea să-i 
asigure doar traiul de pe-o zi pe alta, dar asta era 
situația. Acum era vorba despre supraviețuire. 

Nu așa avusese de gând să se desfășoare 
lucrurile. Probabil că fusese fantezist să creadă că 
ar putea să scape, nu era un infractor înrăit, dar 
totul mersese conform planului. Willis își primise 
pedeapsa cuvenită, deși cu mare întârziere, ca și 
Baynes, ambii pierind într-un fel care ei i se părea 
întru totul potrivit. Jack Walker culegea chiar 
acum roadele crimei lui, în timp ce Janet Slater era 
în spital cu arsuri grave, iar viața ei era făcută 
fărâme. Singurul semn de întrebare era legat de 
Courtney Turner, dar cum Mike Burnham clar nu 
luase legătura cu poliția după ce-i trimsese acum 
trei zile informaţiile confidenţiale, era convinsă că 
se ocupa și el, așa cum și crezuse că o să facă. 
Burnham, care apărea des în presă plângându-se 
de sentința prea ușoară primită de Turner, i se 
păruse întotdeauna un butoi de pulbere care stă să 
explodeze. A zâmbit când a trecut de intersecția 6 


către Maidstone, orașul lui Burnham, făcându-i 
semn din cap ultimului dintre călăii ei sub 
acoperire. 

Doar la sfârşit o luaseră lucrurile razna. Se 
imagina scăpând basma curată, în timp ce Firth 
demisiona, Christopher îi prelua funcția, iar Guy 
Chambers plătea oalele sparte. Arestarea şi 
dizgraţia lui i-ar fi rămas pe conștiință, pentru că 
odată ţinuse la gură-spartă ăsta spilcuit, dar într-o 
oarecare măsură și-o făcuse cu mâna lui, cu 
opiniile lui emfatice și atitudinea nechibzuită. În 
plus, când a apărut ocazia să-i facă o înscenare, îi 
fusese pur și simplu imposibil s-o rateze. Odată ce 
se rezolvau toate, odată ce demisiona, poate 
Christopher avea s-o ierte cu timpul, dându-și 
seama că era mai bine să întemeieze o nouă 
familie cu o femeie care-l iubea cu adevărat decât 
să petreacă singur Crăciun după Crăciun. 
Bineînţeles, era imposibil de știut, dar acum nu 
mai conta. 

Ciudat cum te dezamăgește viaţa. Olivia 
încercase întotdeauna să facă numai ce trebuie, să 
fie ce se aștepta lumea să fie. Sârguincioasă, 
conștiincioasă și ascultătoare când era mică; 
optimistă, idealistă și pasionată în tinereţe; 
dedicată, hotărâtă și ingenioasă ca profesionistă, și 
totuși, care fusese răsplata ei? Bagatelizată și 
neglijată de o mamă care-și dorise un băiat, sedusă 
de un mincinos fermecător care voia să fie și cu 
degetele unse, și cu slănina în pod, trădată de cei 
pe care crezuse că se poate baza. Chiar și când se 
luptase să facă ce trebuia, cerând ca Willis să fie 
trimis la închisoare, se alesese doar cu 
resentimente, neîncredere și un regres în carieră. 
La început, fusese surprinsă, şocată să învețe lecţia 
dureroasă că nicio faptă bună nu rămâne 
nepedepsită, dar cu timpul începuse să vadă 


logica. Ea fusese anomalia, nu restul lumii. Știau 
toți că poţi încălca regulile după bunul-plac, fără 
să fii sancționat sau să suporţi consecinţele, 
dovedind în mod repetat maxima potrivit căreia 
băieţii buni ajung pe ultimul loc. Ăsta era 
rezultatul educaţiei ei în Serviciul de Probațiune al 
Majestății Sale. 

Olivia gonea, depășind în viteză intersecțiile. 
Se apropia de Folkestone și, odată ajunsă acolo, 
avea să i se deschidă o perspectivă cu totul nouă. 
Avea să ajungă pe continent, să stea cu capul la 
fund câteva luni, apoi să reapară într-un nou oraș, 
cu o nouă identitate. lronia sorții, ideea i se părea 
foarte plăcută acum, ținând cont de ultimele 
evenimente. Avea să fie bomboana de pe colivă și 
o să se bucure din plin de ea. 

Încă se mai gândea la viitoarele ei planuri și-și 
zâmbea, când a observat ceva. Privind în oglinda 
retrovizoare, zâmbetul i-a pierit când a zărit 
luminile albastre intermitente în urma ei. A 
menținut viteza și a reușit să identifice patru 
mașini care goneau pe M20 către ea. A străbătut-o 
un fior de teamă și, revenind cu ochii la drum, a 
apăsat acceleraţia până la capăt. Mașina a țâșnit 
înainte, trăgând din greu și îndepărtând-o de 
pericol. În miezul zilei traficul nu era aglomerat, 
astfel că înainta susținut, trecând de pe o bandă 
pe alta, disperată să rămână înaintea 
urmăritorilor. A mai aruncat o privire în 
retrovizoare și a văzut alarmată că mașinile de 
poliție se apropiau; a început să se uite în jur după 
o bretea, o bifurcaţie, orice i-ar permite să iasă de 
pe autostradă și să încerce să scape pe drumuri 
izolate de ţară de mașinile care-o urmăreau. Și de 
data asta a fost dezamăgită, pentru că nu mai era 
nicio bifurcație până la Folkestone. Și atunci? 
Trebuia să ajungă în port și să se ascundă cât de 


bine putea acolo, până își făcea alt plan. Nu era 
nici pe departe situația ideală, dar era singura 
variantă. 

Totuși, chiar în timp ce se gândea la asta, 
ultimele ei speranțe au fost spulberate. Mașinile 
din fața ei încetineau, iar acum și-a dat seama de 
ce. În față era o barieră a poliției, care se întindea 
pe toată lățimea autostrăzii. Pe carosabil fuseseră 
instalate baraje cu ţepi care spărgeau cauciucurile, 
iar dincolo de ele se afla un grup de mașini de 
poliţie. În jurul ei, șoferii aprindeau avariile, iar 
luminile portocalii intermitente  trâmbițau 
pericolul din față. 

Mașinile de urmărire se apropiau, iar capcana 
se închidea încet-încet. Și acum? Putea să renunțe, 
să se predea aici și acum. Putea să oprească 
mașina, să o ia pe acostament și să vadă dacă 
poate scăpa pe jos. Dar tentativa de evadare ar fi și 
nesăbuită, și de scurtă durată, concluzie întărită și 
de huruitul elicopterului poliției care zbura 
deasupra. Ceea ce-i lăsa o singură opțiune. Nu era 
ce-și dorise, nu era nici corect, dar era tot ce-i mai 
rămăsese și, într-un fel, era foarte potrivit. Era în 
multe feluri, dar nu și lașă. 

Mașinile de urmărire erau aproape de bara ei 
din spate, deci nu mai avea mult timp. Corsa 
gonea în continuare spre barieră, dar Olivia a 
apăsat acum accelerația până la podea, privind 
lacomă cum vitezometrul ajungea la 160 de 
kilometri pe oră. Aproape imediat, cauciucurile au 
ajuns pe banda cu ţepi și au explodat în același 
timp, iar mașina a scăpat de sub control, 
înaintând cu o viteză ameţitoare. 

Olivia a închis ochii, a tras aer în piept și și-a 
tipat triumful, în timp ce mașinuţa ei a intrat în 
vehiculele staționate cu un trosnet înfricoșător. 


Ziua a șasea 

Stratul de gheață de pe jos era gros și iarba ceda 
sub tălpile ei cu un trosnet plăcut. Ellen 
Townsend era binedispusă în dimineaţa asta, 
optimistă și veselă. Cadourile fuseseră desfăcute, 
curcanul era în cuptor, familia se afla în jurul ei și, 
pe deasupra, era cea mai frumoasă dimineață de 
Crăciun de care avusese parte vreodată. Cerul era 
albastru, soarele strălucea, și totuși gheața era 
groasă și alburie. Nu putea spera la o priveliște 
mai sărbătorească, iar Ellen se bucura cât se poate 
de tare că e în viață. 

Ca de obicei, dimineața fusese agitată și 
încordată, dar lucrurile se liniștiseră după ce 
familia  ieșise la tradiționala plimbare de 
dimineață. Max, cățelul ei border collie, era 
categoric mai fericit când țopăia prin pădure decât 
când era închis în casă, iar ea i-a aruncat din nou 
mingea, privindu-l fericită cum dă fuga în tufișuri. 
A dispărut curând, ceea ce n-a îngrijorat-o pe 
Ellen. Putea fi gălăgios și prea prietenos uneori, 
însă cum ea alegea întotdeauna locuri izolate 
pentru plimbările în familie, era convinsă că n-o 
să deranjeze pe nimeni. 

Ellen a mers mai departe, inspirând aerul rece 
de iarnă și ascultând vorbăria lui Gerry și a 
celorlalți. Era liniște, cu excepția discuţiei lor 
vesele, ceea ce însemna că-i putea auzi clar și a 
tras cu urechea. Ea și Gerry se bucurau 
întotdeauna când veneau fetele, deși sigur că 
dinamica era diferită acum, când aveau amândouă 
iubiți. Diferită și, într-un fel, mai bună, și-a zis ea. 
Îi plăcea compania, îi plăcea să gătească pentru 


multă lume, iar Gerry părea să se bucure de 
apariția altor bărbați în grup, ceea ce era un 
bonus. Multă lume era mult mai puţin norocoasă 
decât ei, iar Ellen își aducea întotdeauna aminte 
să le trimită și celor mai nefericiți un gând bun în 
dimineața de Crăciun, însă tot nu-și putea nega 
propria mulțumire, chiar entuziasmul. Azi avea să 
fie o zi bună. 

Ceilalți o ajungeau din urmă, așa că a încetinit, 
observând acum că Max nu se întorsese. 
Nedumerită, l-a strigat, însă n-a primit niciun 
răspuns. l-a lăsat pe ceilalți s-o depășească și a 
pornit după el, strigându-l din nou și fluierându-l 
de două ori. De obicei, era de-ajuns, pentru că în 
mintea lui Max fluieratul era strâns legat de 
recompense. Dar tot nici urmă de el. 

Oftând, Ellen și-a croit drum prin frunzișul des. 
Era mai degrabă intrigată decât alarmată, pentru 
că Max mai pleca uneori, după care reapărea pe 
neașteptate, sărind din tufișuri spre ea. Însă când a 
dat deoparte tufișurile pline de spini, a auzit ceva 
care i-a dat un fior de neliniște. Un scâncet. Un 
scâncet încetișor, ascuțit. 

Oare se rănise? Își prinsese piciorul în vreo 
vizuină de iepure? Se încurcase în măceși? A grăbit 
pasul și a pornit în direcția din care venea 
zgomotul, trecând printre doi stejari imenși și 
ajungând într-o poieniță. Imediat, s-a oprit. Max 
părea nevătămat, dar era clar agitat, scâncind în 
timp ce se învârtea în jurul unui bărbat care zăcea 
cu fața în jos pe pământul îngheţat. 

Ellen a ezitat, dintr-odată speriată. Cine era 
bărbatul? Un beţiv? Un vagabond? Dacă Max îl 
trezea și se ridica brusc, furios și ostil? S-a întors să 
plece, să-l cheme pe Gerry, dar apoi a observat că 
bărbatul nu se mișca. De fapt, rămânea 


încremenit, în ciuda zgomotului tot mai mare pe 
care-l făcea Max, aproape ca și cum... 

Neliniștită, Ellen a făcut un pas, apoi încă 
unul. Și atunci a văzut. Sânge. O grămadă de 
sânge, închegat într-o baltă mică în jurul 
bărbatului nemișcat. Oare căzuse? Se rănise? Dacă 
da, de când era aici? leri fusese foarte frig și nu-i 
dădea prea multe șanse dacă-și petrecuse noaptea 
aici. 

— Gerry, vino repede! 

Strigătul ei a răsunat prin pădure, provocând 
un răspuns imediat, apoi s-au auzit pași grăbiţi 
spre ea. Încurajată, a mai făcut un pas în față. 

— Alo? 

Bărbatul tot nu se mișca. Ellen era deja aproape 
de el și-i vedea hainele sfâșiate, treningul pătat de 
sânge și brațul drept rupt, care atârna inert din 
încheietura cotului. Și-a dus mâna la gură și a mai 
făcut un pas, astfel că a ajuns aproape lângă el. 
Știa că aproape sigur era mort, dar trebuia să 
încerce să-l ajute, să vadă dacă se mai putea face 
ceva. 

A întins o mână tremurătoare, l-a tras de umăr 
și l-a întors. Trupul bărbatului s-a legănat, apoi s-a 
răsturnat pe spate, cu fața spre ea. În clipa aceea, 
Ellen a scos un urlet care a răsunat prin pădure. 
Nu se putea opri din tipat, oroarea din faţa ei fiind 
insuportabilă. Bărbatul nu era doar mort, fusese 
distrus. Avea membrele zdrobite, pielea julită 
sălbatic, hainele zdrențuite și sfâșiate. Dar cel mai 
rău lucru era fața, care nu mai avea trăsături, nu 
avea niciun semn distinctiv, nu era decât o masă 
însângerată și se prăbușise spre interior. 

Era o imagine despre care Ellen știa că o s-o 
hăituiască tot restul vieţii, cea a unui tânăr atât de 
brutalizat, atât de profanat, încât nici mama lui 
nu l-ar mai fi putut recunoaște. 

Mike se uita la el nevenindu-i să creadă, 
incapabil să creadă ce auzea. 

— Râzi de mine? a întrebat el bâlbâit, regăsindu- 
și în cele din urmă graiul. 

— N-aș glumi despre așa ceva, l-a dojenit 
Graham Ellis. Mi-a spus chiar ofițerul care 
coordonează ancheta. Courtney Turner refuză să 
spună cine a atacat-o, zice că incidentul a fost din 
vina ei și contrazice pur și simplu tot ce le-ai spus 
tu. 

— Dar poliţia are dovezi — fotografiile făcute la 
secție, hainele mele cu sângele ei pe ele. Asta clar e 
suficient ca să formuleze acuzaţii, nu? 

— Poate, dar dacă victima neagă că atacul a avut 
loc, ce șanse sunt să ajungă la tribunal? a replicat 
convins fostul poliţist. În plus, ca să fiu sincer, nu 
sunt sigur că există voință să se meargă mai 
departe, ținând cont de situație. 

Mike l-a privit stupefiat. 

— Nu mă înțelege greșit, a adăugat fostul poliţist. 
Ce-ai făcut e cât se poate de greșit, dar toată lumea 
înțelege contextul, știe prin ce-ai trecut. la în 
considerare și că tu te-ai oprit, iar Courtney se va 
reface cu timpul. 

— Cum se simte? a întrebat Mike șovăitor, 
zdrobit de vinovăţie. 

— Nu prea grozav, cum era de așteptat, a răspuns 
prudent Graham. A suferit niște intervenții 
stomatologice de urgenţă, are ambele braţe rupte 
și o să stea în spital câteva săptămâni, dar iubitul 
ei e prezent, ca și soră-sa. Are o reţea de sprijin 


suficient de solidă ca să treacă prin asta, deși 
atacul o să lase urme. 

— Pentru amândoi, a spus Mike solemn. 

Graham a încuviințat și a adăugat: 

— Ai avut noroc să scapi, Mike. Courtney a 
hotărât să nu facă reclamaţie, te-a scutit de mulți 
ani după gratii, așa că acum e momentul să lași 
totul în urmă. Să mergi mai departe și să te bucuri 
de noua ta viață cu Rachel, Alison, familia și 
prietenii tăi. Știu că te-ai învinovăţit pentru 
moartea Jessicăi, dar n-a fost decât vina lui 
Courtney și Kaylee. Courtney știe și de-asta ţi-a 
arătat îndurare. Însă trebuie să fie finalul, Mike, 
trebuie să fie un nou început pentru tine. 

Mike s-a simţit brusc cuprins de emoție și și-a 
înăbușit lacrimile. 

— Ai dreptate. Și îmi pare rău că n-am venit mai 
repede la tine, că n-am avut încredere că o să mă 
ajuţi. N-o să mai fac greșeala asta. 

— Mă bucur, a răspuns Graham cu căldură, 
deschizând braţele și trăgându-l pe Mike lângă el. 
Trebuie să profiți cât mai mult, Mike. Ai avut mare 
noroc. 

— Mare noroc? a întrebat Mike cu glasul 
sugrumat de emoție. E de-a dreptul o minune de 
Crăciun. 

Emily s-a aplecat, străduindu-se să le audă 
vocile. A fost sfâșiată pe loc de durere, chiar și cea 
mai mică mișcare trimiţându-i junghiuri de durere 
în tot corpul. A tipat și a căzut gâfâind înapoi pe 
pernă. lar acum, stând acolo, tăcută și nemișcată, 
a auzit din nou glasul lui Sam. 

— Nu-mi pasă ce ordine ai. Vreau să rămân 
singur cu mama. 

S-a auzit răspunsul mormăit, dar insistent al 
polițistului în uniformă, pe care Emily nu l-a 
putut înțelege, după care Sam a intervenit din 
nou, strident și stăruitor. 

— De acord. Arestează-mă dacă trebuie. Dar 
vreau puțină intimitate. 

Ușa s-a deschis și a intrat Sam, închizând-o 
hotărât în urma lui. Avea un aer serios și era 
încruntat, iar Emily a simţit imediat cum se 
crispează. Nu-l mai văzuse de la incendiu și habar 
n-avea ce părere are despre ea, mai ales că fusese și 
el rănit într-o luptă disperată cu Robert Slater, un 
incident în urma căruia fusese reținut câteva zile 
de poliție. Oricum privea lucrurile, îi distrusese 
viața, i-o întorsese cu susul în jos și de-aceea era 
alarmată de apariția lui bruscă. Și prezența, și 
aerul lui sugerau că avea ceva important de spus. 

— Bună, iubire, l-a salutat ea răgușit, simțindu-și 
buzele cum se crapă când vorbește. 

— Bună, mamă, a răspuns Sam, vizibil șocat de 
amploarea rănilor ei. 

— Nu prea sunt o priveliște plăcută, nu? Dar 
măcar sunt în viață, a glumit ea, tresărind de 
durere. 


— O să te faci bine, a zis Sam și s-a așezat lângă 
ea. Doctorii zic că majoritatea arsurilor sunt 
minore și o să se vindece cu timpul. 

— Putea să iasă cu totul altfel, asta-i sigur. Dar nu 
eram încă pregătită să renunţ la viață. Parcă mi-ai 
fi dat tu forță să lupt. 

Sam și-a coborât privirea spre mâini, clar încă 
tulburat de ideea că maică-sa s-a aflat în mijlocul 
flăcărilor. 

— Mă gândeam eu că ţi-am transmis și ţie gena 
aia, a continuat ea repede. Am auzit despre tine și 
unchiul tău. 

S-a înfiorat la gândul că fiul ei adolescent s-a 
luptat cu huliganul de frate-său. E drept, Robert 
Slater era reținut acum, în sfârșit nu mai putea 
face rău nimănui, dar și-ar fi dorit din toată inima 
să nu fi avut niciodată loc întâlnirea dintre cei 
doi. 

— N-ar fi trebuit să faci așa ceva, dragoste, putea 
să te omoare. 

— Sau putea să te omoare pe tine, a răspuns Sam 
imediat. Și nu puteam să las să se întâmple așa 
ceva, nu după tot ce pățiseși. Cred... cred că acum 
înțeleg un pic mai bine ce furie ai simțit tu pe 
vremuri. Cred că am simtit-o și eu un pic când 
am... 

— Nu vorbi așa, Sam, l-a întrerupt Emily 
înflăcărată. Ce-ai făcut tu e cu totul altceva. Tu 
încercai să aperi pe cineva. În timp ce eu... în fine, 
ce-am făcut eu e de neiertat. 

— Înţeleg foarte bine. Spun doar că acum 
înțeleg. Pot să pricep ce singură, ce furioasă, ce 
neajutorată... 

— Nu, Sam. Nu accept. Mă bucur că ai venit azi, 
mă bucur foarte tare, dar nu vreau să fii aici pentru 
că ţi-e milă sau pentru că te obligă simțul datoriei. 
Am vorbit serios când ne-am văzut ultima dată. 


Reputația mea e distrusă, sunt toxică și de-asta ți- 
ar fi mai bine fără mine. Te iubesc, Sam, te iubesc 
din toată inima și nu vreau decât ce-i mai bine 
pentru tine. Ai ocazia să o iei de la zero fără mine. 
Profită de ocazie, pune-te pe tine pe primul loc de 
data asta, stabilește-ți un curs nou. 

Destul de ușor de spus, dar mult mai greu de 
acceptat. Emily ar fi fost distrusă dacă Sam îi 
întorcea spatele, dar știa că trebuie să-i dea ocazia 
să scape definitiv de umbra neagră a moștenirii ei. 
Multă vreme, Sam n-a spus nimic, stând și 
ștergându-și lacrimile. Emily tânjea să-l mângâie, 
dar știa că n-avea niciun drept, nici chiar dacă ar 
fi avut forța fizică s-o facă. În cele din urmă, Sam a 
ridicat privirea, ochii lui înroșiți căutându-i pe-ai 
ei. 

— Nu plec nicăieri, mamă. O să fiu cu tine la 
fiecare pas. 

Emily a oftat, simțind cum îi crește inima. 

— Am avut o grămadă de timp să mă gândesc la 
ce-ai făcut, la ce s-a-ntâmplat în Bridgend. Știu că 
trebuie plătit un preț pe care tu-l plătești în fiecare 
zi, că tu... că noi n-o să putem niciodată să 
compensăm moartea fetițelor. 

Pe obrajii arși ai lui Emily s-au prelins lacrimi, 
amintirile erau încă dureroase și proaspete. Sam a 
întins mâna și i-a șters lacrimile, în timp ce 
spunea: 

— Nu putem să schimbăm trecutul, nu putem să- 
l ștergem, dar nu trebuie să repetăm aceleași 
greșeli. Au fost deja prea multe respingeri. 

Emily a început să suspine, copleșită de 
înțelepciunea, de maturitatea și bunătatea lui. 
Sam a prins-o de mână și a început să plângă și el 
nestăpânit, ținându-i degetele rănite. 

— Presupun că singura întrebare e cum ar trebui 
să-ți spun. Janet? Emily? a reușit el să rostească 


printre suspine. 
Emily a zâmbit, apoi s-a adunat și a răspuns: 
— Emily. Poţi să-mi spui Emily. 

Îi auzea șoptindu-i numele pe coridoare; 
asistente, doctori și portari care aruncau priviri 
scurte prin panoul îngust de sticlă când treceau. 
Olivia n-avea nicio îndoială că sosirea ei a 
provocat o agitație majoră la Spitalul William 
Harvey, că rareori aveau printre ei asemenea 
infractori cunoscuți, prinși cu cătușe de pat și puși 
la vedere. Unii curajoși au încercat chiar să facă 
poze cu ea prin geam, înainte să fie alungați brutal 
de polițiștii în uniformă. O amuza să-și imagineze 
cum, după ce fusese atât de multă vreme discretă, 
acum era o mică celebritate. 

În realitate, era o minune că mai era aici. 
Intrase în plin în cordonul poliției, așteptându-se 
să izbucnească pe loc în flăcări. Cu toate acestea, 
Corsa ei rablagită o salvase, iar airbagul sărise 
imediat, scutind-o de răni majore. Avea o gleznă 
fracturată, un umăr dislocat și un traumatism 
cervical, dar altfel era în mare parte nevătămată. 
Cel puţin asta era opinia Chandrei Dabral, pe care 
o mai zărea din când în când afară. Polițista era 
disperată s-o interogheze și o vedea certându-se cu 
doctorii, dar prudenta lor o ținuse până acum la 
distanță, dându-i Oliviei suficient timp de 
gândire. 

La început, fusese furioasă, apoi îngrozită că 
tentativa ei de sinucidere dăduse greș. Dar mai 
târziu, în timp ce medicii îi făceau analize și 
controlau atât starea ei de sănătate, cât și pe a 
bebelușului, s-a răzgândit. Nu credea cu adevărat 
în soartă sau karma sau vreo altă aiureală de-asta, 
dar i se părea că supraviețuirea ei, și mai ales a 


copilului, era un semn. Fusese hotărâtă să termine 
cu toate, dar acum era decisă să își accepte 
situația, să folosească interogatoriul, arestarea și 
procesul ca pe o ocazie să prezinte câteva 
adevăruri neplăcute — poliției, judecătorilor, 
opiniei publice. Nu o să se căiască, o să fie 
sfidătoare, o să arate lumii o oglindă și o să-i 
provoace pe toți s-o contrazică. Era clar că va fi 
condamnată pentru multiple infracțiuni, nu în 
ultimul rând incitare la comiterea unei crime, dar 
n-avea niciun rost să se eschiveze sau să nu 
vorbească direct — n-avea să ascundă nimic. Însă 
asta nu însemna că trebuie să-și petreacă restul 
zilelor în spatele gratiilor, plătind pentru 
onestitate. 

Și aici intervenea copilul, supraviețuirea lui 
norocoasă fiind imboldul de care avea nevoie ca 
să continue lupta. Orice părere ar fi avut despre ea 
judecătorul și juriul, nu puteau ignora faptul că 
acum era o viitoare mamă singură, fără nimeni 
care s-o ajute să-l crească sau să-l educe pe micuţ 
odată ce va veni pe lume. Ideea de a trimite o 
mamă la închisoare, de-a o separa de nou- 
născutul ei avea să cântărească greu în mintea lor, 
iar Olivia avea de gând să profite din plin de 
situație. Nu se punea problema că n-ar fi fost cu 
spatele la zid, că sistemul de justiție penală n-avea 
să facă tot ce putea ca s-o pedepsească, dar fetusul 
care creștea în ea era un mijloc de-a le oferi doar o 
victorie à la Pirus, de-a evita pedeapsa pe care 
mulți ar fi considerat că o merită. Acum avea un 
as în mânecă și intenționa să-l folosească. 

În definitiv, dacă știa cineva cum să profite de 
sistem, ea era aceea. 

Staţia sporovăia insistent în timp ce detectivul- 
agent Fulford sărea vioi de pe un picior pe altul, 
bătând din palmele înmănușate. În parte ca să 
alunge frigul cumplit, dar și ca să-și liniștească 
nervii. Nu era o vizită la domiciliu pe care să fi 
vrut s-o facă în niciun moment în cursul anului, 
dar cu atât mai puțin de Crăciun. 

l-a aruncat o privire agitată lui Lindsey Hall, 
ofițerul de legătură cu familia, și a bătut din nou. 
Era a treia oară când încerca să atragă atenţia 
cuiva și, în sfârșit, a auzit mișcare înăuntru. După 
câteva clipe, ușa s-a întredeschis, iar un chip 
obosit de femeie l-a privit peste lanţ. 

— Ce vrei? s-a interesat arătarea ciudată, cu un 
accent limpede de Southend. 

— Doamna Peters? a întrebat agentul Fulford. 
Doamna Pam Peters? 

— Poate. Care-i treaba? 

Ostilitatea şi suspiciunea erau evidente, 
îngreunându-i și mai mult sarcina lui Fulford. 

— Putem să intrăm? E mai bine dacă discutăm 
înăuntru. 

— În ziua de Crăciun? Glumești. Nu vreau 
mizerie aici, cu atât mai puțin azi. Sincer, nu-mi 
pasă care dintre hoțomani a dat de belea, e 
problema lor. Așa că spune-ți poezia și după aia 
cară-te. 

— N-are nimeni probleme, dar a avut loc un 
incident, a răspuns Fulford calm, fără să-i ia în 
seamă insultele. Așa că vă rog să deschideţi ușa, ca 
să putem sta de vorbă ca lumea. 


Pam Peters a oftat și a scos lanţul, deschizând 
un pic mai mult ușa și dând la iveală un pahar 
într-o mână și o ţigară care fumega în cealaltă. 

— Ei bine? 

Fulford și-a dres glasul și a continuat. 

— E vorba despre fiul dumneavoastră, Kyle. Mă 
tem că a fost găsit mort azi-dimineaţă, într-o 
pădure din Essex. 

— Essex? Ce dracu' căuta acolo? 

— Încă mai încercăm să aflăm ce s-a întâmplat, 
dar se pare că a fost dus acolo împotriva voinței 
lui și apoi atacat. Condoleanţe! 

Femeia de vârstă mijlocie a rămas cu ochii la 
el, sfredelindu-l cu privirea, dar fără să afișeze 
nicio emoție. 

— Mă gândeam eu că o să veniţi într-o bună zi, a 
spus ea cu răceală. Doar că nu mă așteptam să fie 
chiar de Crăciun, fir-ar să fie. 

— Înţeleg, ne pare foarte rău. Am venit cu 
ofițerul de legătură cu familia, Lindsey Hall. Dacă 
vreți să intrăm și să stăm puțin... 

— Nu, mulțumesc, a replicat rapid Pam Peters. V- 
ați făcut treaba, acum puteţi să vă cărați. 

Și cu asta, i-a trântit ușa în nas. 

— Mai spune-mi, iubire. Povestește-mi tot. 

Mike o privea concentrat pe Rachel, temându- 
se că fiica lui o să refuze să vorbească, poate chiar 
o să-l respingă. Nu știa nimic despre atacul asupra 
lui Courtney, pentru că, din fericire, Alison 
hotărâse să nu-i spună încă, dar Mike făcuse 
destul rău în ultimii câțiva ani, își dezamăgise fiica 
de suficient de multe ori, ca să merite o respingere 
directă. Aproape că se așteptase ca Alison să-i 
închidă ușa și cu siguranță fusese pregătit ca 
Rachel să pună capăt discuţiei de Crăciun înainte 
să înceapă. Însă spre imensa lui ușurare și bucurie, 
fata a început să vorbească. 

— Păi, n-a fost nimic special. Doar eu și câțiva 
elevi de-a șasea de la Beaumont, și am făcut turul 
azilelor locale. Am cântat ceva fără 
acompaniament şi apoi am trecut direct la 
colinde. Le-a plăcut foarte tare. Câțiva au zis că le- 
am înveselit Crăciunul. 

— E minunat, scumpo! a zis Mike, mândru și 
emoționat. 

— Oricum, nu asta-i partea interesantă. Partea 
interesantă, aia pe care mi-a zis mama să nu ţi-o 
povestesc, e că m-a invitat cineva în oraș pe drum 
spre casă. 

— Bine, înțeleg... 

— Nu-i cazul să fii așa de șocat. E un băiat 
drăguţ. Îl cheamă James și e în clasa mea de 
istorie. Nu credeam că mă place... dar așa e. 

A chicotit și a roșit puternic, făcându-l pe Mike 
să zâmbească. 


— Păi e grozav, scumpo. Dar trebuie să aflu mai 
multe despre el înainte să-ți dau permisiunea să te 
vezi cu el. 

— Tată! a gemut Rachel strâmbându-se. 

— Ei, hai, povestește-mi totul despre el. 

Fata s-a conformat, vorbind foarte 
entuziasmată despre noul ei iubit, despre planurile 
ei pentru Anul Nou, speranțele și visurile ei. Mike 
a ascultat totul, agățându-se de fiecare cuvânt, mai 
recunoscător decât putea spune să aibă un 
asemenea copil plin de viață, amuzant, plin de 
empatie. Era o binecuvântare pur și simplu, cineva 
care trebuia prețuit, iubit și susținut la fiecare pas. 
În anii ce aveau să vină, exact asta va face, 
străduindu-se din greu să se schimbe, să fie tatăl 
pe care-l merita Rachel. 

Totuși, deocamdată era fericit doar să stea și să 
asculte, absorbind micile detalii ale vieții ei. Dacă 
înainte era distras, chinuit și nefericit, acum era 
relaxat și mulțumit, privind chipul plin de viață al 
lui Rachel în timp ce-i vorbea. Jessica era și ea 
undeva în eter — cum ar fi putut să nu fie, mai 
ales de Crăciun? —, dar acum o vedea pe Rachel, 
și numai pe Rachel. Aici nu era loc pentru furie 
sau amărăciune; astăzi, Mike era împăcat, mai 
fericit ca oricând să petreacă plăcut timpul cu fiica 
lui iubită. 

Era cel mai frumos cadou de Crăciun pe care și 
l-ar fi putut dori vreodată. 

— Ei, nu-i drăguţ? 

Sprijinită pe patul ei de spital, Olivia i-a zâmbit 
cu căldură Chandrei Dabral. La picioarele patului, 
detectivul-inspector nu i-a întors complimentul, 
privind-o cu dezgust pe pacientă. 

— Îmi pare rău că te-am luat de lângă familie în 
ziua de Crăciun, a continuat Olivia veselă. Dar, 
hei, riscurile meseriei, nu? 

— N-am venit să mă joc, Olivia, și nici să fac 
bancuri, a replicat polițista cu asprime. 

— Mă surprinzi. 

— Am venit doar ca să aud versiunea ta despre ce 
s-a-ntâmplat. Cum, când și de ce. 

— Cu siguranță știi deja, a răspuns Olivia râzând. 
Trebuie să fi vorbit cu Guy, cu Christopher, 
trebuie să știi ce ușor a fost. 

— N-aș folosi cuvântul ăsta, ținând cont de 
circumstanţe. 

— Păi, chiar a fost. Să obțin informaţiile necesare 
a fost floare la ureche. Christopher mi le-a dat pe 
cele mai multe dintre ele, restul le-am cules de la 
Isaac și ceilalți. Nici să le transmit n-a fost dificil; 
nu, partea complicată a fost să mă asigur că 
scurgerile de informații provoacă reacțiile 
potrivite. Dar n-a fost cazul să-mi fac griji din 
punctul ăsta de vedere. Familiile Bridges, 
Armstrong, Slater, până și afurisitul de Mike 
Burnham abia așteptau să intre în scursurile alea. 
Și poți să-i acuzi? 

— De-asta ai făcut-o, Olivia? a întrebat Dabral, 
deloc amuzată. Ca să te asiguri că se face 
„dreptate“? 


— Categoric. Și n-o să cer iertare pentru asta, a 
declarat ea mândră. Unii oameni se nasc malefici, 
punct. Pentru ei, moartea e singurul remediu. 

— Nu-i treaba ta să decizi. 

— Numai că în cazul ăsta a fost, nu? a ripostat 
Olivia cu convingere. Și singurul meu regret, dacă 
poți să-i spui așa, e că Janet Slater și Courtney 
Turner au supraviețuit. 

— Treaba ta era să îi protejezi. Să îi reabilitezi. 

— Treaba mea era să protejez publicul. Cât 
despre ideea reabilitării animalelor ăstora... 

Olivia a dat din mână, alungând ideea, ca și 
cum ar fi fost amuzată de sugestie. Revoltată, 
Dabral era pe punctul să reacționeze, însă Olivia 
nu i-a dat ocazia. 

— Nu pot să se schimbe, trebuie să înţelegi și tu. 
Willis, Walker, Slater... au fost dintotdeauna un 
pericol pentru public, deci ce variantă aveam? 
Sigur că judecătorii, Serviciul de Probaţiune le fac 
pe plac, iertând veșnic lucruri de neiertat... dar 
datorită mie, creaturile astea n-o să mai profite 
din nou de cei slabi și vulnerabili. Unii poate că o 
să mă judece pentru ce-am făcut, dar în mintea 
mea moartea lor e justificată, necesară și întru totul 
morală. De fapt, din multe puncte de vedere, au 
fost crime îndurătoare, pentru că ființele alea n-ar 
fi putut pune capăt fărădelegilor nici dacă ar fi 
vrut. 

— Când ai devenit atât de diabolică? a întrebat 
Dabral, clătinând din cap cu dispreț. Așa o rușine 
pentru profesia ta? 

—  Asta-ți fac 20 de ani în Serviciul de 
Probaţiune. Dar, hei, am avut de învăţat. 

Olivia a privit-o pe polițista care părea 
îngrozită de comportamentul ei relaxat și gândirea 
limpede. 


— Tu nu înţelegi, Chandra? a continuat ea 
râzând. Toţi ne naștem răi. Un ucigaș de copii, un 
iubit necredincios, o mamă neglijentă — toți sunt 
puncte diferite pe aceeași scară, pentru că 
adevărul e că toate ființele umane sunt egoiste, 
nepăsătoare și crude. Odată ce înţelegi asta, ideea 
unui Serviciu de Probaţiune devine o glumă, o 
glumă imorală și obscenă, ideea că oamenii vor să 
se reabiliteze e la fel de fantezistă ca și ideea că ar 
putea s-o facă. Jack Walker a demonstrat cu vârf și 
îndesat asta în ultimele zile, dar era o lecție pe 
care o învățasem demult. Oamenii nu pot fi 
îmblânziți sau vindecați — suntem așa cum 
suntem. Deci trebuie să acționăm astfel încât să 
ne oferim mulțumire. Asta a făcut Mark Willis, 
asta a făcut Jack Walker. Și asta-i ce-am făcut și eu, 
bănuiesc, deși evident că eu eram în tabăra 
băieților buni. 

— N-ai decât să-ți spui tu așa. Dar eu nu cred 
niciun cuvânt, a răspuns Dabral amenințător. 
Cred că ai făcut toate astea pentru că erai furioasă 
și ranchiunoasă. l-ai trădat, i-ai ucis pe oamenii 
ăștia pentru că așa ai vrut, pentru că ai simțit un 
fel de plăcere perversă. 

— Ah, nu pot să mă prefac că toate acțiunile 
mele au fost întru totul altruiste, a răspuns Olivia 
ridicând din umeri. Chiar mi-au făcut plăcere 
haosul, panica morală, prăbușirea completă a 
comentatorilor liberali de pretutindeni. Și da, 
poate că mi-a plăcut și secretul, să-i păcălesc pe 
Chambers, Isaac, Christopher, să-i duc pe toţi de 
nas. Ar fi fost amuzant, bănuiesc, să fiu acolo când 
și-au dat seama cât de tare au fost amăgiți, dar nu 
poți să le ai pe toate, nu? 

— Tu chiar nu simţi nicio urmă de vinovăţie 
pentru ce-ai făcut? 


— Pentru suferința animalelor ălora? Absolut 
deloc. Au primit ce-au meritat. 

— Au fost omorâţi în bătaie, pentru numele lui 
Dumnezeu! a strigat Chandra. Cu capetele sparte 
cu bâte de baseball și ciocane. Dinţii sparți. 
Baynes avea un cuțit înfipt în față. Toate, din 
cauza ta. Și totuși chiar poți să te uiţi în ochii mei 
și să-mi spui că nu simți nimic pentru ei? Milă? 
Remușcare? 

— Nici urmă, a răspuns Olivia zâmbind. 
Presupun că poți să-i spui opera vieții mele, 
contribuția mea în societate. Și știi care-i partea 
cea mai bună, Chandra? 

Olivia i-a făcut semn să se apropie și s-a aplecat 
adăugând: 

— Dacă aș avea ocazia, aș face-o din nou. 


